
C'EST LE PREMIER PAPIER DES PROCèS DES PRISONNIERS
CRIMINELZ ADMENEZ OU CHASTELLET DE PARIS DEPUIS
LE SAMEDIXXIIIIe JOUR DE JUILLET MILCCCIIIIxx ET
NEUF, QUE MOY, ALEAUME CACHEMARéE, FU RECEU
ET INSTITUé EN LIEU DE MAISTRE ANDRY LE
PREUX, CLERC DE NOBLE HOMMEMONS. JEHAN, SEIGNEUR
DE FOLEVILLE, CHEVALIER, CONSEILLIER
DU ROY NOSTRE SIRE ET GARDE DE LA PREVOSTé DE
PARIS, COMMENçANT LE LUNDIVIe JOUR DE SEPTEMBRE,
EN L'AN DESSUS DIT.
1389

L'AN DE GRACE MIL TROIS CENS QUATRE VINS ET NEUF, 
le lundi VJe jour de septembre, en jugement sur les 
carreaux par devant mons. le prevost, presens maistres 
Guillaume Porel, conseiller du roy nostre sire en son 
parlement ; Dreue d'Ars, auditeur du Chastellet et lieutenant 
dudit mons. le prevost ; Andry le Preux, procureur 
du roy nostre sire oudit Chastellet, et Denis de Bausmes, 
advocat illec ; fu fait venir Symon de Verrue, escuïer, de 
la parroisse de Marigny, à quatre lieues prez de Poitiers, 
prisonnier admené oudit Chastellet, et envoïé par ledit 
maistre Denis de Bausmes, maire de la juridicion de Saint-Magloire, 
esquelles prisons de Saint-Magloire il estoit 
detenu prisonnier pour cause d'unes heures de Nostre 
Dame par lui prinses et emblées, si comme ledit maire 
disoit ; et que ainsi comme ycellui maire avoit voulu proceder 
à l'examen et interrogatoire dudit prisonnier, 
pour savoir de son estat, vie et renommée, et la manière 
comment et où il avoit prinses icelles heures, ycellui 
prisonnier s'estoit advoué gentilhomme et de noble lignée ; 
et pour ce que de personne noble ledit maire 
n'avoit voulu congnoistre, eust requis audit mons. le 
prevost que dudit prisonnier il congneust et eust la delivrance 
jusques ad ce qu'il eust prouvée sa noblesse, laquelle 
lui fu nyée par devant nous par ycellui maire, sauf 
à icellui maire que ou cas uqeycellui prisonnier ne prouveroit 
sa noblesse par lui alleguée, qu'il lui feust rendus 
comme son subjet et justiçable, et prins en sa haulte 
justice, en requerant à mons. le prevost que, pour ce 
faire, il lui donnast terme tel qu'il verroit convenir ; lequel 
prisonnier, sur ce interrogué, et par serement, 
dist, confessa et se advoua estre homme noble et de noble 
lignée, si comme il avoit oy dire ou pays dont il estoit 
nez aus gens qui l'avoient eu en garde, et autrement ne 
le savoit, et de ce se rapportoit à ce que messire Jehan 
Gouffier, chevalier, en diroit et deposeroit ; et oultre ce, 
congnut et confessa que, par l'espace de huit ans et plus, 
il a chevauché par le pays avecques plusieurs chevaliers 
et escuïers, dont à present il n'est record des noms, pendant 
lequel temps il a prins en plusieurs lieux et à diverses 
fois grant quantité de vivres, denrées, pain, vin, oës, 
poulles, poussins, pigons, moutons, fain et avene, ès 
hostelz des bonnes gens demourans au plat pays, sanz 
ce qu'il en païast oncques denier ne maille. Dit aussi que 
trois ans a ou environ, autrement du temps n'est record, 
il estant en la ville de Chanevoles, oudit pays de Poitiers, 
il print et embla en l'hostel d'une sienne parente, 
nommée Jehanne La Verrue, une coustepointe, laquelle 
il vendi, n'est record à qui, IJ frans, desquelx deux 
frans il acheta des chausses et des solers pour lui ; et d'ilec 
s'en vint à une abbaye de dames de religion que l'en 
appelle la Croix Gironde, ouquel au prieur d'icelle 
abbaye il print et embla un chavalbay seellé et bridé 
qui pour lors valoit bien XXX s. t., et lequel cheval il 
vendi en la ville de Chasteauleraut la somme de XV s. t.. 
Dit avecques ce, sur ce requis, que en ladite abbaye 
il avoit demouré avecques ledit prieur par l'espace de 
deux mois et plus, avant ce qu'il prenist le cheval dessus 
dit, par la maniere que dit est ; et que ainsi qu'il avoit 
acoustumé de mener boire ledit cheval, à un jour dont 
il n'est record, il mit la selle sur ledit cheval et s'en ala 
d'icelle abbaye, et avecques lui emmena ycellui cheval 
par la maniere que dit est dessus. 
Dist oultre que, cinq sepmaines a ou environ, il, estant 
en l'ostel d'un sien oncle demourant audit lieu de Marigny, 
trouva un certain cisel bien tranchant, et ycellui mussa en 
son sain, en intencion que s'il veoit que temps et lieu 
feust, que dudit cisel il peust ouvrir aucunes serrures de 
coffres pour prendre et appliquer à son prouffit ce qu'il 
trouveroit en yceulx. Et que, XV jours a ou environ, lui 
estant en l'abbaye de Saint-Denis en France, environ 
heure de grant messe, ainsi comme il estoit derriere le 
grant autel d'icelle eglise, auprès d'une des chappelles 
estans illec, il vit une aumaille estant en ycellle chappelle, 
laquelle estoit ouverte, et lors il, à l'ayde d'une grosse 
pierre joignant à ladite chappelle, monta par dessus l'uys 
d'icelle chappelle, en laquelle chappelle et aumaile il 
print unes heures de Nostre Dame, lesquelles il mist en 
son sain, sans ce que en icelle aumaille il prenist aucune 
autre chose, jà soit ce qu'il y eust plusieurs autres fors 
biens, comme un galice, livres et aournemens d'eglise. 
De laquelle église, oudit jour, il se parti et vint à Paris, 
et d'ilec ala à Saint-Marcel-lez-Paris, en une taverne 
en laquelle il but en la compaignie d'aucuns dont il ne 
scet les noms ; et dit, sur ce requis, que son entente 
estoit que, quant il auroit beu audit lieu de Saint-Marcel, 
de soy en aler oudit pays de Poitiers par devers ses 
amis. Mais assez tost après ce qu'il ot beu, il fu prins et 
admené prisonnier à S. Magloire, ne scet la cause pour 
quoy, jà soit ce que par la garde de justice dudit lieu lui 
ait esté par plusieurs fois requis qu'il deist la verité de sa 
vie et gouvernement ; maiz pou ou neant n'avoit voulu 
respondre par devant lui, pour ce qu'il estoit nobles 
homs et de noble lignée, et que pour tel il s'estoit reputé 
et advoué, et encore reputoit et advouoit. 
VEUE LA CONFESSION duquel Symon de Verrue, ledit 
mons. le prevost demanda ausdiz presens assistens et conseillers 
qu'il estoit bon à fere dudit Simon prisonnier, et 
comment l'en procederoit contre ; lesquelx tous d'une 
oppinion delibererent qu'il feust mis à question, pour 
plus à plain savoir la verité de la vie, estat et gouvernement 
dudit prisonnier, tant sur ce que dit est, comme des 
autres cas, crymes et larrecins par lui faiz, se aucuns faiz 
en avoit ; et ad ce fu condempné par ledit mons. le prevost. 
EN ENTERINANT LEQUEL JUGEMENT, ycellui prisonnier 
fu mis à question sur le petit et le grant tresteau, et assez 
tost après ce, congnut et confessa que, deux mois a ou 
environ, lui estant en la ville de Chinon, print en l'ostel 
de Guillaume de Signy, son cousin germain, une houppelande 
sur drap d'engletine fourrée de connins, une 
petite cote avecques un chapperon de noir, en un coffre 
estant oudit hostel, lequel coffre il froissa à une pierre. 
Dit avecques ce, que au prieur de Signy, son parent, 
environ ledit temps, il trouva en son hostel un petit 
coffre, lequel il rompi à une grosse pierre, et en ycellui 
coffre print ZZZlXsols t. en menue monnoye ; et lesquelx 
houppellande, petite coste et chapperon de noir lui furent 
resqueux et hostez par sondit cousin, à deux lieues 
par deçà Chinon, emmi les champs, là où sondit cousin 
qui le poursuïoit l'ataigny. Lequel son cousin, par tant 
qu'il ot sesdiz biens ainsi par lui mal prins, le lessa aler 
où il voult, sanz lui fere autre dommage ou destourbier. 
Dist encores que à une abbaye nommée Lencloistre, 
à deux lieues de Chasteauleraut, il vit et arriva depuis 
qu'il fu party dudit lieu de Chinon ; en laquelle abbaye, 
qui est de dames de religion, il print en une des chambres 
des dames de leans trois cuevre-chefs de lin, et aussi 
en ycelle chambre print un galice d'argent qu'il trouva, 
et ycellui despeça en trois pieces à l'ayde d'une grosse 
pierre dont il froissa ledit galice, et les pieces mist et 
mussa en son sain ; et quant il fu au dehors de ladite 
abbaye, les mist en gaiges en une taverne, sur un homme 
appellé Simon de Mermignac, pour la somme de douze 
sols, que ycellui homme lui bailla en argent, tant sur ce 
qu'il avoit despendu en sondit hostel par deux nuis qu'il 
y avoit jeu, beu et mengé, comme en argent sec. 
Et, ce fait, fu mis hors de ladite gehine, et mené chauffer 
au feu de la cuisine dudit Chastellet ; auquel lieu il 
persevera et continua esdites confessions par lui faites, 
et oultre dist que ledit galice il avoit prins en la ville de 
Chasteauleraut, en une aumailes estans en une chappelle 
de l'eglise dudit lieu, à un soir qu'il s'estoit logez en ladite 
eglise ; et ycelles aumailes avoit rompues d'une grosse 
pierre qu'il avoit trouvé à ses piez, au plus prez de ladite 
aumaile, avecques X sols en menue monnoye, qui 
estoient mis et envelopez en un petit drapeau de linge 
blanc, et ycellui drapeau enté et bouté en un gan. Et 
autre chose ne print en ycelle aumaille, jà soit ce qu'il y 
eust plusieurs biens, comme aournemens appartenans à 
une eglise, chasubles et autres choses appartenans à dire 
et chanter messe. 
Congnut avecques ce que, demi an a ou environ, autrement 
n'est record du temps, qu'il estoit en ladite 
eglise à Chasteauleraut, en laquelle les gens du pays retrayent 
leurs biens pour la guerre, ainsi comme il vouloit 
yssir hors de ladite eglise, vit et apperçut, à une 
perche estant en ycelle eglise, une robe de drap burel 
grise, qui est robe à femme, et ycelle robe tira jus de ladite 
perche, et l'emporta mucer en un arbre de chesne 
estant en la forest au plus prez de ladite eglise ; laquelle 
robe estoit sengle, sanz aucune fourreure ou doubleure. 
Dit encores que au partement qu'il fist d'un homme 
d'armes de la rouste des Galois, nommé Grantisel, quant 
il lessa à servir, qui fu environ l'an quatrevins et un, que 
le roy nostre sire ala premierement en la guerre de Flandres, 
il print et osta à sondit maistre, en sa male, la somme 
de cinq frans en or et cinq frans en menue monnoye, et 
un annel d'or ou d'argent, ne scet lequel, sur lequel avoit 
assis un très groz pelle blanc et fin du groz d'un groz poiz, 
et lequel pelle lui fut osté par un religieux de ladite 
eglise de Chasteauleraut auquel il avoit congnoissance, 
avecques un cheval morel sellé et bridé, sur lequel il chevauchoit 
ou service dudit Galois, et lequel cheval il 
vendi, an et demi a ou environ, la somme de IIIJ l. tournois, 
au seigneur de Clervaut, de laquelle somme il n'ot 
oncques denier ne maille. 
APRèS LESQUELLES CONFESSIONS ainsi faites par ycellui 
Symon de Verrue, et recitées en la presence de lui et 
dudit maistre Denis de Bausmes, garde de la justice desdiz 
de Saint-Magloire, demandé fu par ledit mons. le 
prevost audit maistre Denis s'il vouloit encores poursuir 
sa requeste d'avoir la congnoissance dudit Symon, lequel 
se advouoit noble et de noble lignée, et que il souffrist 
faire dudit Symon justice et raison, et que volentiers luy 
seroient données lettres que ce ne portast aucun prejudice, 
ores ou pour le temps avenir, à ladite juridicion 
de Saint-Magloire, et voulsist consentir que ycellui prisonnier 
feust justicié comme par main souveraine. Lequel 
maistre Denis, après ce qu'il ot eu sur ce conseil aux 
conseillers de ladite eglise de Saint-Magloire, rapporta 
et dist qu'il se consentoit que par main souveraine et sanz 
prejudice de sadite juridicion de Saint-Magloire, pourveu 
que de ce il eust lettres comme dit est, que dudit prisonnier 
feust faite tele justice comme ledit mons. le prevost 
et lesdiz conseillers verroient qu'il feust à fere de raison, 
en soy deportant de la requeste par lui cy devant faite. 
ET, CE FAIT, ledit mons. le prevost demanda à honorables 
hommes et sages maistre Dreue d'Ars, lieutenant 
dudit mons. le prevost ; Jehan Delcy, Jaques du Boys, 
Denis de Bausmes, advocaz ; P. Gilbert, Robert de 
Pacy, Girart de La Haye, Robert de Tuillieres, Jehan 
Soudant, Oudart de Fontenoy, Nicolas Chaon, Arnoul 
de Villers, Jehan de Bar, et Robert Petit-Clerc, examinateurs 
oudit Chastellet, qui presens avoient esté aus 
confessions faites par ycellui Symon de Verrue, leurs 
advis et oppinions qu'il estoit bon à fere dudit Symon, 
et comment l'en procederoit contre lui ; tous lesquelx 
furent d'oppinion que ycellui prisonnier estoit un très 
fort larron, et que veu ce que dit est, et les reiteracions 
des larrecins par lui commis et faiz, ycellui Simon estoit 
dignes de recevoir mort pour ses demerites, c'est assavoir 
d'estre pendus. Veues lesquelles confessions et oyes les 
oppinions desdiz conseillers, ycellui mons. le prevost 
condempna ad ce ledit prisonnier, et en sa presence. 
LEQUEL jugement fu executé ledit lundi, VJe jour de 
septembre, l'an dessusdit. 
Et n'avoit aucuns biens. 
AL. CACHEMARéE. 

L'AN DE GRACE MIL TROIS CENS QUATRE VINS ET NEUF, 
le mercredi premier jour de septembre, par devant 
mons. le prevost, lui estant en jugement sur les carreaux, 
fu attaint et fait venir Adenet le Bryois, detenu prisonnier 
ou Chastellet de Paris, à la requeste de Geffroy de 
Meaux, sellier, jusques ad ce que ycellui Adenet ait garanti 
audit Geffroy un certain frain à mule qu'il dit par 
lui lui avoir esté vendu, et lequel frain les gens et officiers 
de mons. le conte de Dampmartin dient leur avoir 
esté emblé en l'estable dudit mons. le conte à Paris. Lequel 
Adenet, sur ce juré et interrogué de dire verité, et 
par serement, dist et afferma par sondit serement qu'il 
estoit homme de labeur et ouvrier des basses euvres, 
et que deux jours a, ou environ, lui estant ès halles, un 
compaignon qu'il ne congnoist et dont il ne scet le nom, 
lui bailla le frain de mule dont cy dessus est faite mencion, 
lui pria et requist que ycellui frain il voulsist porter 
vendre, et que l'argent qu'il en recevroit il lui apportast ; 
et pour ce, print ledit frain et le apporta audit 
Geffroy, lequel il lui vendi la somme de dix sols parisis, 
et atant se parti de l'ostel dudit Geffroy. Et dit, sur ce 
requis, que oncques puis il ne vit cellui qui ledit frain 
lui bailla pour porter vendre. 
LE JEUDI IXe jour dudit mois de septembre, en jugement 
sur les carreaux par devant ledit mons. le prevost, 
presens maistre Dreue d'Ars, lieutenant ; maistre Martin 
Double, Adam Malaisie, advocas ; maistres Girart de 
La Haye, Pierre Gilbert, Robert de Tuillieres, Jehan de 
Bar, Nicolas Bertin et Jehan Soudant, examinateurs ; fu 
de rechef fait venir ledit Adenet le Brioys, qui ne voult 
aucune autre chose confesser que dit a dessus. Et pour 
ce, veu son estat, et afin de savoir dudit prisonnier la 
verité dudit frain et de son gouvernement, furent d'oppinion 
que ledit Adenet feust mis à question, pour savoir 
par sa bouche la verité de la maniere de la prinse d'icelui 
frain. 
LE SAMEDI XJe jour dudit mois de septembre IIIJxx et 
neuf, en la presence dudit mons. le prevost, ledit Adenet 
le Bryois fu mis à question sur le petit tresteau, et 
illec congnut et confessa avoir prins ycellui frain de mule 
ès estables aus chevaux de l'ostel dudit mons. le comte 
de Dampmartin, estant à Paris, lequel frain estoit pendu 
à une cheville de boys en ladite estable, et ledit frain 
avoir vendu la somme de X s. parisis audit Geffroy de 
Meaux. Dit avecques ce, que deux ans a, ou environ, 
ainsi comme il passoit à un matin auprez de l'ostel Jehan 
de L'Olive, il trouva un hostel ouvert ouquel il entra, 
et en icellui print une houppellande courte de drap 
marbré double, laquelle il trouva sur une huche estant 
en ycellui hostel, et valoit bien, à son advis, environ 
XVJ sols, et ycelle usa pour son vestir, sanz ce qu'il la 
vendesist. Dit oultre, que un an a, ou environ, lui et 
autres ouvriers des basses euvres estans et faisans leurdit 
mestier en la place Maubert, en l'ostel du Cheval-Blanc, 
ils prindrent et emblerent oudit hostel un petit hanap de 
madre, qui pour lors valoit environ XX sols, lequel hennap 
Guillemin des Halles, dudit mestier, demourant auprez 
de Glatigny, retint pour ledit pris, et le seurplus 
de la valeur d'icellui hanap, rabatu sa part et porcion qui 
lui en povoit competer et appartenir, bailla ycellui Guillemin 
à lui qui parle et à un autre compaignon dont il 
n'est reccord du nom, qui avecques lui et ledit des Halles 
avoient prins ycellui hanap. Dist et confessa encore que 
six ans a, ou environ, autrement du temps ne se recorde, 
il, estant mucé ou lieu que l'en dit le Petit Boys de Paris, 
entre la ville de Paris et Meleun, passa par devant lui un 
compaignon nommé Guillemin, lequel il congnoissoit de 
long temps, et estoit devers Chaalons en Champaigne, 
lequel Guillemin, sanz ce qu'il se donnast en aucune maniere 
garde de lui qui parle, il feri d'une massue en la 
teste, dont il le tua, en entencion d'avoir l'argent qu'il 
pençoit que ycellui Guillemin portast sur soy ; et toutes 
voiesil ne trouva sur ycellui Guillemin que X sols, lesquelx 
il print et appliqua à son prouffit. Dit aussi que 
deux ans a, ou environ, que lui et autres compaignons 
dont il ne scet les noms, fors d'un nommé Castille, souperent 
ensemble à l'enseigne de l'Escrevisse, à la porte 
Baudet ; et quant ilz orent soupé, dirent li uns aus autres 
qu'ilz s'en alassent coucher au lieu que l'en dit le port au 
Fain de Paris, estant sur Saine, auquel lieu, ainsi que 
parolles se meurent entre lui et ledit Castille d'une part, 
et un des compaignons qui avoit soupé avecques lui, 
comme dit est, d'autre part, ycellui Castille fery d'un 
cousteau ycellui homme, et assez tost après ce, il qui 
parle de rechef fery sur ycellui homme, et tant qu'il le 
tuerent et lesserent pour mort en la place au Fain. Dit 
avecques ce, que ainsi comme le roy nostre sire aloit en 
Flandres ou second veage, lui et autres compaignons 
bretons, dont il ne scet les noms, se assemblerent ensemble 
pour aler oudit veage ; et ainsi comme il estoient à 
deux lieues prez de la ville d'Arras, trouverent quatre 
hommes, ne scet dont ilz estoient, et yceulx tuerent audit 
lieu, en entencion d'avoir leurs biens quil portoient 
sur eulx, desquelx biens il ot à sa part vint francs ; et dit 
que, depuis ledit fait, il ne vit aucun d'iceulx compaignons. 
LEQUEL ADENET, après ce qu'il fu mis hors de ladite 
question et gehine, et qu'il estoit au feu en la cuisine dudit 
Chastellet, persevera, continua et rattiffia les confessions 
cy devant par lui dites ; et oultre ce, congnut et 
confessa que XVJ ans a, ou environ, au temps n'est record, 
lui estant logé ou chasteau de Mirebaut, trouva une jeune 
fille de l'aage de XXIIIJ ans ou environ, avecques laquelle 
il jeut la nuit qu'il vint oudit chastel, et ycelle congnut 
charnelment contre son gré et volenté. 
VEUES les confessions duquel Adenet, qui lui furent 
leues et recitées en la presence dudit mons. le prevost, 
de maistres Jehan Truquam, lieutenant ; Dreue d'Ars, 
auditeur ; Pierre Gilbert, Miles de Rovroy, Arnoul de 
Villers, Robert de Tuillieres et Jehan Soudant, examinateurs, 
et par lui confessées de rechef par la maniere 
que dit est, les dessus diz furent d'oppinion que ycellui 
Adenet le Bryois, veu et consideré ce que dit est, ycellui 
Adenet estoit un très fort murdrier et larron, et qu'il estoit 
dignes d'estre, pour ses demerites, trainé et pendu. Lesquelx 
oppinions oïz, et consideré ce que dit est, ycellui 
Adenet fu condempné à estre justiciez comme tel par ledit 
mons. le prevost. 
LEQUEL ADENET, lui estant auprez de la justice, à la 
fin de ses jours et darrenier tourment, congnut et confessa 
à moy, Aleaume Cachemarée, clerc dudit mons. le 
prevost, commis de lui à faire faire ladite execution, 
presens Jehan Le Forestier, Jehan Soutil et Phelipot Damade, 
sergens à cheval du Chastellet de Paris, que lui et 
un nommé Perrin Petit, en eulx en venant de la ville de 
Meleun, et passant par la Ferté-Gaucher, ainsi comme ilz 
estoient logez en un hostel Dieu en ladite ville, ycellui 
Perrin print de nuit, en une bourse d'un homme estant 
couché en ladite hostellerie, XL sols en menue monnoye, 
dont il beut sa part dudit argent. Et avecques ce, dist 
que lui, ledit Perrin, et autres qui ouvroient ès aigoux 
de l'evesque de Paris, environ deux ans a, un nommé 
Thiebaut qui ouvroit avecques eulx esdiz aigoux, fu par 
ycellui Perrin, qui lors avoit hayne audit Thibaut, fait 
cheoir en yceulx aigoux, esquelx il ala de vie à trespassement ; 
pour lequel fait lui et ledit Perrin furent longuement 
prisonniers au Palais et à Saint-Eloy, et depuis ce, par la 
pene de prison, mis au delivre. Dit oultre que lui, un 
nommé Henry le Sauveur, dit le Convers, et autres ouvrans 
du mestier des basses euvres, estans en l'ostel Guillaume 
d'Anfrenet, tresorier des guerres, en ycellui temps 
fu par ledit Henry fait certain larrecin oudit hostel, 
montant à XX l. ou environ, duquel il qui depose n'ot 
oncques riens, maiz seulement IIIJ sols qu'il gaigna la nuit 
qu'il ouvra oudit hostel, en la compaignie dudit Perrin. 
Et que ainsi comme les gens dudit hostel sceurent et apperceurent 
ledit larrecin avoir esté fait oudit hostel, il 
en orent souspeçon contre lui, pour laquelle souspeçon, jà 
soit ce qu'il n'y eust riens de son fait, comme dit est, il 
fu batu et navré en la teste. 
APRèS lesquelles confessions ainsi congneues par ledit 
Adenet, le jugement cy dessus escript donné contre ledit 
Adenet fu executé ledit samedy XJe jour de septembre 
l'an mil CCCIIIJxx et neuf. 
Et n'avoit aucuns biens. AL. CACHEMARéE. 

L'AN DE GRACE MIL TROIS CENS QUATRE VINS ET NEUF, 
le vendredi XXIIIJe jour de septembre, par Pierre de 
La Mote et Pierre Caloire, clers de mons. le chancellier 
de France et concierge du palays du roy nostre sire à 
Paris, fu rapporté à mons. le prevost, lui estant en jugement 
sur les carreaux, que du commandement de bouche 
à eulx fait par ledit mons. le chancellier, il avoient fait 
admener prisonnier ès prisons dudit Chastellet Guillaume 
de Bruc, escuïer, afin que par ledit mons. le prevost lui 
feust faite raison et justice selon certaines confessions 
faites par ledit escuïer, devant honorable homme et sage 
maistre Henry de Marle, advocat en parlement et bailli 
d'icelle conciergerie. Desquelles la teneur ensuit. 
L'AN MIL TROIS CENS QUATRE VINS ET NEUF, le samedi 
XVIIJe jour de septembre, fu admené prisonnier en la conciergerie 
du palays royal à Paris, Guillaume de Bruc, né 
de Redon en Bretaigne, si comme il dit, par Bernart de 
Laigny, sergent d'armes du roy nostre Sire, et par Gervaise 
du Tartre, sergent à verge du Chastellet de Paris, 
à la requeste et pourchas de Jaques Reboutin, escuïer, 
connestable des arbalestriers de la garnison de Saintes en 
Poitou, lequel Jaques le souspeçonne de lui avoir osté et 
emblé plusieurs choses et robes en son hostel, à Chambely 
le Hauberger, pour ce qu'il a esté trouvé saisi d'un 
chapperon double, mi-parti de brunette d'un costé, et de 
l'autre rouge et brunette, que ledit Jaques dit estre sien. 
ET, CE JOUR, DIST ET DEPOSA par son serement, ledit 
Jaques, que vray estoit que le IJe jour du mois de janvier 
darrenierement passé on lui osta et embla à son hostel, 
à Chambly, les choses qui s'ensuivent, c'est assavoir : un 
chapperon double mi-parti de brunette d'un costé, et de 
l'autre rouge et brunette. Item, une houppelande de 
vert d'Engleterre fourrée d'escureux, longue jusques aus 
piez. Item, une espée du pris de trois frans. Item, une 
houppelande de gris drap de Monstreviller, doublé de 
pers, et longue jusques aus piez. Item, une piece de drap. 
Item, une piece de drap vermeil contenant trois aulnes 
et demie ou environ. Item, un sac de cuir fourré de chaz. 
Item, une demie aulne de brunette violette. Item, unes 
chausses blanches et semelées. Item, que environ a huit 
jours, on lui osta et embla, en sondit hostel, deux chevaux, 
l'un grison pommelé et l'autre baïart. Et que environ 
a trois sepmaines, il trouva ledit prisonnier qui 
avoit sur sa teste ledit chapperon, et pour ce requist à 
un sergent que il mist la main à lui. 
GERVAISE DU TARTRE, sergent à verge du Chastellet 
de Paris, demourant en la rue Saint-Martin, dit et depose 
par son serement, que environ a trois sepmaines, à la denonciacion 
et requeste dudit Jaques, il print ledit prisonnier 
qui avoit ledit chapperon sur sa teste ; lequel prisonnier 
leur requist que il le menassent en la rue Saint-Jaques, 
et il leur enseigneroit où ; et en passant par devant Saint-Severin, 
s'en fouy et se bouta en franchise oudit moustier. 
BONIFACE DE PRUNACZ dit et depose par son serement 
qu'il scet bien que ledit Guillaume de Bruc est cellui que 
ledit sergent à verge avoit prins, et que il avoit ledit 
chapperon en franchise à Saint-Severin. 
ET LEDIT JOUR FEISMES venir par devant nous, Henry 
de Marle, bailly de ladite conciergerie, ledit prisonnier, 
lequel, en la presence de maistre Giles Labat, procureur 
en parlement ; Bernart de Laigny, sergent d'armes ; 
Pierre Fredon et autres, nous feismes jurer que il nous 
diroit verité de ce que nous lui demanderions, lequel 
nous respondi que si feroit - il. Auquel nous demandasmes 
de quel estat il estoit et de quel mestier, lequel nous respondi 
que il estoit de nul mestier, maiz estoit gentilhomme, 
et avoit poursuy et poursuïoit les guerres, et 
avoit esté ou service et en la compaignie de plusieurs 
gentilshommes. Et oultre lui demandasmes où il avoit 
prins ledit chapperon, et pourquoi il s'estoit bouté en 
franchise à Saint-Severin, lequel prisonnier nous respondi 
que ce ne scet - il pas, et que oncques n'avoit veu ledit 
connestable duquel nous lui faisions demonstrance. Requis 
s'il avoit esté à Saint-Severin, dit que oïl par plusieurs 
fois pour oïr messe. Requis d'un seel d'argent qu'il 
avoit, où il avoit esté gravé et où il l'avoit prins, dit à 
Angers. Requis s'il avoit point de cheval, dit que non. 
ITEM, que ledit jour a esté trouvé par Pierre Chevalier 
que ledit seel a esté gravé à Paris, en rue Neufve 
Nostre-Dame, par Jehan Bourdon. Avecques ce, a esté 
trouvé un cheval que ledit prisonnier avoit en la rue 
du Temple, aus Maillez, par ledit Gervaise du Tartre. 
LESQUELLES CHOSES considerées, la confession et variacion 
dudit prisonnier, et oy l'oppinion des dessus nommez, 
nous disons que ledit prisonnier est digne d'estre 
mis à question pour savoir la verité par sa bouche. 
ET LE LUNDI ensuïant, en la presence de Enguerran 
Vausaillon, maistre Jehan Dubert, Pierre de La Mote, 
Robin Cochereau et plusieurs autres, feismes venir par 
devant nous ledit prisonnier, auquel de rechef nous 
deismes que nous deist verité où il avoit prins ledit chapperon, 
et qu'il avoit fait des autres choses qu'il avoit 
prinses avec. Lequel prisonnier dit qu'il l'avoit acheté, 
et que oncques ne les avoit prinses ne emblées. Et pour 
en savoir la verité, le feismes estandre en ladite question. 
Et, après ce, nous dist et requist que pour Dieu merci 
nous le feissions mettre jus, et que il nous diroit tout, et 
que nous feissions de lui ce qu'il nous plairoit. Et lors le 
feismes delier, mener et asseoir devant le feu ; et là, de sa 
plene volenté et hors de toute gehine, nous dist et confessa 
ce qui s'ensuit ; c'est assavoir, que environ le jour de l'an 
darrenierement passé, il ala en pellerinage à Nostre-Dame 
de Pontoise, et de là à Chambly, où il fu un jour et une 
nuit. Et ainsi qu'il musoit en la ville, il vit ledit Jaques 
Reboutin emmi la rue, qui lui sembla estre riche homme 
et de grand estat ; et pour ce, demanda à un homme qui 
là estoit, qu'il ne congnoist ne ne scet nommer, qui estoit 
ledit Jacques et où il demouroit, lequel lui respondi que 
c'estoit un Lombart et homme d'armes, et qui faisoit assez 
de biens à ceulx de la ville et du pays, et qu'il leur prestoit 
de l'argent quant ilz en avoient mestier. Et, celle nuit, ledit 
prisonnier advisa l'ostel dudit Jaques, et monta par 
dessus les murs du jardin dudit hostel, et ala en la granche 
de leans, qui estoit desclose, où il print une eschelle, 
laquelle il dreça contre les murs de la chambre dudit 
Jaques, en laquelle il entra par une fenestre, et là dedans 
print ledit chapperon mi-parti et les autres choses dessus 
nommées, excepté la demi aulne de brunette, lesquelles 
il enfardela ensemble, et les porta et mussa en un boys 
qui est emprez ladite ville de Chambly, où elles furent 
trois ou quatre jours. Et ce pendant, vint à Paris, et puis 
les retourna querir et les aporta à Paris, chez un freppier 
qui demeure en la rue Saint-Germain l'Aucerrois, à 
l'ymage Nostre-Dame, sur quoy il a eu et emprunté du
ditfreppier XXVIIJ s. par., excepté les trois aulnes et 
demie de drap vermeil, que il fist taindre en brunete et 
fist faire une houppelande, laquelle il a baillée en garde 
et lessiée pour demi franc en l'ostel du Cigne, en la grant 
rue Saint-Jacques. Requist qui estoit avecques lui à faire 
ledit larrecin, dit, par le dampnement de son ame, qu'il 
n'y avoit homme du monde, et que nuls n'en savoit riens, 
fors lui tout seul. 
Item, nous congnut et confessa que, environ a VIIJ ou 
IX ans, il demoura avecques Guillaume Rabaut, demourant 
à Renes en Bretaigne, auquel il osta et embla onze 
frans, que il print en une boiste que ledit Guillaume 
avoit mussée en son celier. Item, que environ a sept ans, 
il print et embla par nuit deux chevaux à la Gassegnie en 
Bretaigne, qui estoient à deux marchans qui les avoient 
mis en une estable, et valoient bien XXX fr. ; et avecques, 
print et emporta leurs espées et leurs brydes ; et desquelx 
chevaulx il bailla l'un à un sien frere nommé Gieffroy de 
Bruc. Et dit, sur ce requis, que sondit frere ne savoit 
riens dudit larrecin, fors quant il s'en descouvry à 
lui. Item, que environ a cinq ans, il embla un autre cheval 
en la ville de Mauleon en Bretaigne, qui valoit bien 
XX fr.. Item, dit que environ a VIJ ans, il print par force 
une jeune femme mariée à un cousturier demourant à 
Saint-Aubin du Cormier en Bretaigne, à laquelle il ot 
compaignie charnelment, oultre le gré et volenté de ladite 
femme. 
Item, dit que il a demouré avecques messire jehan de 
Pierre Buffiere, chevalier, à Chasteauneuf en Auvergne, 
et que ainsi que il chevauchoit avec sondit maistre, 
il fu prins par un homme d'armes de la garnison de 
Ventadour, qui le mena prisonnier audit lieu de Ventadour. 
Et convint que il feist serement à son maistre qui 
l'avoit prins que il se armeroit avecques ceulx de leans 
contre tout homme. Et avec lesquelx ledit prisonnier a 
demouré l'espace d'un an et plus, durant lequel temps il 
s'est armé et chevauché avecques eulx et en leur compaignie, 
où l'en a pillié, robé, bouté feux, prins prisonniers 
et admené audit Ventadour. Et aussi a esté present 
à assaillir et prendre le chastel de Moustiers, où il y ot 
deux hommes dudit chastel qui furent tuez par ceulx de 
Ventadour, l'un de trait et l'autre à la barriere. 
Item, dit que en retournant de Flandres, de l'un des 
voyages que le roy nostre sire y a darrenierement fait, 
il print et embla, en une petite ville qu'il ne scet nommer, 
ne se elle est en Artois ou en Flandres, un mantel à 
homme et une cote à femme, lesquelx il porta en Guyenne, 
où il les a vendus ne scet combien. 
Item, dit et confesse que environ a un mois, il ala à 
Saint-Marcel adviser par où il pourroit entrer en un grand 
hostel neuf qui est au dessus de la boucherie, du costé 
de Nostre-Dame des Champs, et, environ minuit, apporta 
une eschelle qu'il avoit prinse à Nostre-Dame des Champs, 
en un coulombier, et monta par dessus les murs des vignes 
et du jardin de leans, et dreça ladite eschelle, et entra 
par une fenestre en la chambre du clerc de leans, et 
print en sa bource, qui estoit soubz le chevet de son lit, 
où il dormoit, ne scet combien d'argent ; et si print ses 
clefs, et ala à un coffre, lequel il en cuida deffermer et 
ouvrir, maiz il ne pot, et pour ce remist l'argent en la 
bourse dudit clerc et les clefs là où il les avoit prinses, 
afin que on ne s'apperceust que il eust esté homme leans, 
et s'en retourna sanz autre chose fere, et rapporta ladite 
eschelle oudit coulombier ; et à un autre jour retourna 
par nuit oudit hostel, et monta par dessus les murs comme 
dit a dessus, maiz n'y pot et ne osa riens faire, pour les 
chens de leans qui l'abayerent trop fort. Requis qu'il 
vouloit fere oudit hostel, et s'il avoit intencion de y tuer 
ne murdrir ame de leans, dit que non, et qu'il n'y vouloit 
entrer fors pour embler tout ce qu'il eust peu trouver et 
prendre de bon. 
Item, dit que, environ a VIIJ jours, il fut semblablement 
par nuit à Saint-Germain des Prez, et print une eschelle en 
une des tuilleries qui sont prez de l'abbaye, et monta par 
dessus les murs du jardin d'un hostel qui est prez de la porte 
par où on va de Paris à la boucherie Saint-Germain, 
ouquel jardin a un grant coulombier, et cuidoit entrer et 
monter ès chambres de leans, maiz il n'y pot ne osa monter, 
pour les chens de leans qui l'abayerent, etc., et s'en ala 
sanz autre chose faire. Et en oultre, a dit et confessé que 
il a esté en plusieurs voyages, assemblées et chevauchées 
de gens d'armes, avecques lesquelx il a pillié et robé, prins 
chevaulx, jumens, beufs, vaches et autres choses, et 
d'iceulx a prins argent de ceulx à qui ilz estoient avant 
que il les leur ait voulu rendre. 
LEQUEL GUILLAUME DE BRUC fu attaint en jugement 
sur les carreaux, le samedi second jour du mois d'ottobre 
l'an mil CCCIIIJxx et neuf, par devant maistre Jehan Truquam, 
lieutenant de mons. le prevost, presens maistre 
Henry de Marle, advocat en parlement ; maistre Dreue 
d'Ars, auditeur ; Jehan Soudant, Robert de Pacy, examinateurs 
ou Chastellet ; maistre Michel Pailler et maistre 
Jean Ferrebouc. Lequel, aprez ce qu'il ot juré sur les 
sains Euvangilles de Dieu qu'il diroit verité de ce qui lui 
seroit demandé par ledit lieutenant, et que les confessions 
cy devant escriptes, par lui faites en la conciergerie 
du Palais, par devant ycellui maistre Henry de Marle, 
lui eurent esté leues à grant distance et par articles, l'un 
après l'autre, dist et afferma par son serement que jà soit 
ce que autreffois il peust bien avoir congneu avoir fait 
ycelles, et par devant ledit maistre Henry, neantmoins 
elles ne soient pas vrayes, et ycelles avoit dites par force 
crainte et paour de gehine, en laquelle ycellui maistre 
Henry l'avoit mis ou fait mettre. Et, ce fait, demandé fu 
ausdiz assistans leurs oppinions, et que l'en avoit à fere 
et proceder sur les fais dessus diz contre ledit prisonnier. 
Tous lesquelx, considerées les confessions et denegacions 
faites par ycellui Guillaume de Bruc, delibererent et furent 
d'oppinion que, pour savoir la vraye verité par sa 
bouche de ce, ycellui Guillaume feust mis à question, et 
ad ce fut condempné par ledit lieutenant. 
EN ENTERINANT LEQUEL JUGEMENT, ledit Guillaume 
de Bruc, prisonnier, fu fait despoiller, lié à la question 
sur le petit tresteau, avant ce que l'en lui eust donné 
comme pou ou neant d'eaue à boire, requist instanment 
que d'icelle gehine l'en le voulsist faire mettre hors, et 
il diroit vraye verité des cas dont accusé avoit esté. Lequel 
prisonnier, après ce qu'il eust esté chauffé bien et 
deuement, fu ramené par devant nous sur lesdiz carreaux, 
ouquel lieu, en la présence des dessus diz, il recommenda 
l'ame de soy à Dieu, à la benoite Vierge Marie et 
à toute la sainte Trinité de Paradis, en eulx requerant 
que ses meffaiz, torfaiz et peschez lui voulsissent pardonner ; 
et congnut, rattiffia et approuva les larrecins, efforcement 
de femme et chevauchées dessus diz, par lui avoir 
esté faiz ; et yceulx avoir congneu par devant ledit maistre 
Henry, et encores congnoissoit estre vrais, en diminuant 
et ostant d'icelle confession l'article qui fait mencion que, 
en revenant du voyage de Flandres, il deust prendre et 
embler un mantel à homme et une coste à femme ; 
car il a prins sur le dampnement de l'ame de lui que 
oncques en sa vie il ne entra ne fu oudit pays de Flandres, 
ne n'y print aucuns biens. Et oultre augmenta, en 
sadite deposicion et confession, avoir prins et emblé, en 
la chambre dudit connestable, ladite demie aulne de brunete 
qu'il avoit exceptez en sa confession non avoir prinse 
ne emblée. Et aussi que en la boiste dont sadite confession 
fait mencion, en laquelle il print onze frans, il 
aboitbien cent francs, et toutesvoies n'en print - il plus 
que yceulx onze frans. Laquelle boiste il print en un 
coffre en l'ostel, où il le print et rompi la ferrure du 
coffre ouquel ladite petite boiste estoit. 
ITEM, LE LUNDI ensuivant, IIIJe jour dudit mois d'ottobre 
mil CCCIIIJxx et neuf, en jugement sur les carreaux, 
par devant maistre Jehan Truquam, lieutenant, presens 
maistres Guillaume Drouart, lieutenant dudit mons. le 
prevost ; Martin Double, advocat du roy ; Dreue d'Ars, 
auditeur ; Jehan de Bar, Jehan Soudant, Oudart de Fontenoy, 
examinateurs ; Michel Marchant, Oudart de Montchauvet, 
Denis de Bausme, advocas oudit Chastellet, et 
Jehan de La Folie, receveur de Paris ; le dessus dit Guillaume 
de Bruc, prisonnier, fu fait venir, lequel persevera 
et continua ès confessions par lui faites cy devant escriptes, 
lesquelles lui furent leues mot l'un après l'autre. Et oultre 
ce, congnut que quant il fu prins par son maistre, qui 
estoit des gens et serviteur d'un nommé Testenoire, 
capitaine et chef du fort de Ventadour, il fist serement 
à sondit maistre de le servir contre tous ceulx qui povoient 
vivre et mourir ; en la compaignie duquel son 
maistre, dont il n'est record du nom, et aussi dudit Testenoire 
et soubz lui, il a par plusieurs fois chevauché, porté 
le bacinet, lui armé de jaque et de cote de fer, couru, 
pillié et rançonné les gens et pays d'environ le fort de 
Moustiers, estant assez prez dudit lieu de Ventadour, 
lequel fort de Moustiers estoit en l'obeissance du roy 
nostre sire au temps que par ycellui Testenoire, sondit 
maistre et lui qui parle fu prins et mis en la subjeccion 
dudit Testenoire, à laquelle prinse il ot deux hommes 
tuez par la maniere que dit a en la confession par lui faite 
devant le dessus dit maistre Henry de Marle. Congnut 
aussi que ou service de sondit maistre et soubz le gouvernement 
dudit Testenoire, il fu et servi yceulx l'espace 
de quatre mois ou environ, et en la compaignie de leurs 
gens et serviteurs couru ou pays d'environ ledit lieu de 
Ventadour en fourraige ; et dist et congneut, sur ce requis, 
que pendant le temps d'iceulx IIIJ mois qu'il fu ès chevauchées 
devant dites et ès diz fourrages faiz par les varlets 
et serviteurs d'icellui Testenoire, il se feust bien et 
par plusieurs fois eschappez de la compaignie de ses compaignons. 
Maiz il lui estoit advis en sa conscience que, 
s'il feust partis d'iceulx Testenoire et son maistre sanz 
prendre congé d'yceulx, et qu'il le quitassent du serement 
dessus dit à eulx fait, qu'il seroit parjures et auroit 
menti ; pour sauver laquelle sa foy et serement, il servi 
sondit maistre et retourna par le temps dessus dit tous 
jours oudit fort de Ventadour. Congnut aussi que pour 
cause de paroles injurieuses meues par entre sondit maistre 
et lui, et que ycellui son maistre le vouloit batre, il pria 
et requit audit Testenoire que le serement à lui fait il lui 
voulsist remettre, disant que sanz son congé il ne s'en 
vouloit point partir ; et ne vouloit plus servir son maistre, 
pour cause des injures qui avoient esté dites par entre 
eulx. Lequel Testenoire remist à lui qui parle sondit 
serement, et partant se parti dudit lieu de Ventadour, 
et s'en vint veoir son pere et ses amis estans ou pays de 
Bretaigne, par la fourme et maniere que dessus a deposé. 
VEUES LESQUELLES confessions faites par ycellui Guillaume 
de Bruc, les rattifficacions, approbacions et perseveracions 
par lui faites en la presence des dessus diz 
conseillers, la vie et gouvernement d'icellui, et l'estat de 
sa personne, lesdiz conseillers presens delibererent et 
furent d'oppinion que ycellui Guillaume de Bruc, pour 
les causes devant dites, feust traynez, et d'illec menez ès 
halles, et en l'eschaffaut feust, comme traittres du roy 
nostre sire et de son royaume, decapitez, et en après ce, 
le corps et la teste mis et pendus à la justice. Et ainsi 
prononçasmes et jugasmes. 
ITEM, LE MERCREDI ensuivant, VIe jour dudit mois 
d'ottobre oudit an IIIJxx et neuf, ycellui Guillaume de 
Bruc, après que il ot esté traynez et qu'il fu ès halles 
monté sur l'eschaffaut où l'en cope les testes, en la presence 
de maistre Jehan Truquam, lieutenant, et de plusieurs 
des gens du Chastellet, illec assemblez pour veoir 
la justice, supplia et requist, comme puis huit ans ença 
il eust et ait esté homme de mauvaise vie et gouvernement, 
pillié et robé plusieurs bons seigneurs et marchans, 
et qu'il veoit bien qu'il estoit à la fin de ses jours, que 
en l'onneur de Dieu, de la Vierge Marie, et de toute la 
benoite et sainte Trinité de Paradis, l'on voulsist oïr, 
escouter et escripre les pechez, larrecins et mauvaistiez 
par lui faites et commises puis le temps dessus dit. Auquel, 
par ledit maistre Jehan, fu dit et accordé que 
volentiers il et les assistans illec les orroyent, et ycelles 
feroit escripre le mieulx qu'il pourroit par le clerc juré 
de mons. le prevost. 
LEQUEL GUILLAUME, disant lui estre remenbrant des 
extorcions, mauvaistiez et larrecins par lui commises, 
congnut publiquement que, au partir qu'il fist de la ville 
de Ventadour, il trova un bon homme de plat pays, 
en la bourse duquel il print deux francs qui estoient en 
ycelle. 
Item, lui estant en la ville de Perac en Lymosin, de 
nuit, il entra en un hostel, ouquel il print et embla une 
robe, un blanchet et une cote, avecques VIIJ s. qui estoient 
en la bourse de l'omme en quel hostel il print les choses 
dessus dites. 
Item, en la ville de Charros en Berry, en un hostel où 
il estoit logez, en la bourse de son hoste, lui estant couché, 
IIIJ fr. en or ; et en la bourse d'un autre homme qui 
estoit logez oudit hostel, IIIJ blans. 
Item, il monta à une eschelle, de nuit, ou fort de Charros, 
lequel il avoit advisé par plusieurs fois par dessus les 
murs, ouquel il rompi les coffres estans à la dame dudit 
lieu, esquelx coffres il print et embla plusieurs joyaulx et 
anneaulx qui estoient à icelle dame, n'est record quelx 
joyaulx, pour ce qu'il y a bien VJ ans qu'il fist ycellui 
larrecin ; et lesquelx joyaulx il bailla, dès lors qu'il les 
eust prins, en garde à un homme nommé Berthier Guichart, 
demourant au Blanc en Berry, lequel les a encores. 
Item, en la ville de Ron en Poitou, en une hostellerie 
en laquelle il se bouta de nuit, en la bourse d'un homme 
qui estoit logé leans et qui dormoit, VIIJ ou IX fr. en or. 
Item, en la ville de Couloigne la Royal, plusieurs et 
grant quantité de draps de sanguine et de brunette, jusques 
au nombre de XXJ aulnes, en deux pieces, dont il 
y en avoit XVJ aulnes en sanguine, lesquelles il bailla en 
garde audit Berthier. En laquelle ville semblablement il 
print de nuit lesdiz draps, et aussi V ou VJ frans en or, 
qui estoient ou coffre d'un homme d'icelle ville, lequel 
il rompi ; et entra en l'ostel d'icellui par les fenestres de 
son hostel ; et avecques ce, print de nuit en ycelle ville 
de Couloigne, en l'ostel Jehan Beuf, VIJ ou VIIJ aulnes 
de drap ne scet de quelle couleur, et lequel il emporta, 
et depuis le vendi ne scet en quel lieu, combien ne à 
quelz personnes. 
Item, confessa que, en la ville de Mauleton, il print et 
embla, à un homme logé à un hostel de ladite ville, 
un franc qui estoit en la bourse dudit homme, et aussi son 
cheval, de poil gris, qui estoit en l'estable dudit hostel, 
lequel cheval valoit bien XX fr., si comme il dit. 
Item, à Martigny Briant en Anjou, il despendi sur son 
hoste où il estoit logé IIIJ fr., pour ce qu'il estoit malade ; 
et quant il fu guery, il se parti dudit hostel sanz rien païer. 
Item, à Clichon, il print et embla, au mareschal de 
ladite ville, un franc qui estoit en sa bourse, et aussi une 
robe de camelin qui estoit chez ledit mareschal. 
Item, au seigneur de Montfaucon, il print et embla 
trois tasses d'argent ; maiz depuis il les remist au lieu où 
il les avoit prinses ; et neantmoins il y print et embla 
trois blans. 
Item, à Bour-neuf-en-Rays en Bretagne, il print et 
embla, en la bourse d'un bon homme qui dormoit, trois 
frans en or et autre menue monnoye. 
Item, à Nannis, à deux lieues de la Rochelle, il print 
et embla, en la bourse de la femme de l'oste où estoit 
logé, six frans en or et autre monnoye ; et la nuit que ce 
fut fait, il print aussi et embla, en la bourse d'une bonne 
femme de ladite ville qui dormoit, XIJ sous. 
Item, en venant à Orleans, il print et embla à la Ferté 
Nebaut, en la bourse d'un bon homme, un franc d'or. 
Item, à Thory en Beausse, il print et embla VIJ pieces 
et deux frans en autre monnoye. 
Item, à Estampes, XXIIIJ s. en la bourse d'un homme 
qui estoit logé en une hostellerie de ladite ville. 
Item, à Chastres soubz Montlehery, trois barrettes et 
un franc en menue monnoye à marchans qui dormoient. 
Item, à Pevriers, à un bon homme et à une bonne 
fame, IIIJ fr., deux en or et deux en menue monnoye. 
Item, à Marcillyles Nonnains, V ou VJ livres d'espicerie, 
unes mouffles fourrées de drap, et un mantel doublé 
de pers et de mourée. 
Item, en Advignon, V ou VJ blans en une hostellerie. 
Item, à deux lieues d'Avignon, il rompi bouticles à 
poisson, esquelles bouticles il print certaine quantité de 
poisson. 
Item, à Tournon sur le Rosne, il print et embla, en un 
hostel de ladite ville, IX tasses d'argent et XXX ou XL fr., 
pelles, joyaulx et autres biens, qui estoient en un coffre 
qu'il print et emporta ; et que lesdites tasses il mist en un 
buisson, où il ne fu que jusques deux ans après, qu'il ne 
les y trouva pas ; et lesdites pelles et joyaulx il mist en 
une vielle maison de ladite ville, où il retourna depuis, 
maiz pas ne les trouva, et furent ainsi perdues. 
Item, à Hedé en Bretaigne, il print et embla deux tasses 
d'argent, et environ VJ fr.. 
Item, à deux lieues par deça Maizieres sur Meuse, il 
print et embla sur le prevost dudit lieu, en retournant 
d'Almaigne, son chapperon, deux paire de chausses, uns 
solers, sa dague, une espée, un pennart, et V ou VJ blans 
qui estoient en sa bourse. 
Item, assez prez d'illec, VIIJ s. qui estoient en la bourse 
d'un bon homme, et uns solers qu'il avoit. 
Item, à l'abbé de Tournon, il print et embla en sa 
chambre, en unes bouges, XXVJ fr., deux pierres de saffirs 
et licorne, et estoient bien gros, et aussi un seel d'argent ; 
l'un desquelx saffirs il vendit IIIJ s. à Saint-Quentin, et 
l'autre fu perdu. 
Item, il tint le parti du duc de Bretaigne, et fu à prendre 
soubz le viconte de La Belliere La Rochediré, qui 
tenoit le parti du Roy. 
Item, dist que lui estant avecques Testenoire, il a couru 
avecques autres par plusieurs fois. 
Item, à Ailly en Picardie, il print et embla deux tasses 
et deux gobelez d'argent, qu'il a vendus sur le pont, 
et deux çaintures d'argent qu'il embla aussi, dont l'une est 
sur son hoste du Signe, en la rue Saint-Jaques, demi an 
a ou environ, et est seellée si comme il dit ; et aussi print 
en ladite ville X ou XIJ fr.. 
Item, depuis Noël darrenierement passé, il print et embla, 
chez un foulon demourant à Pontoise, un drap de 
sanguine, et le porta en un boys où il lessa ; et depuis il 
retourna oudit boys querir ledit drap, maiz pas ne le 
trouva. 
Item, en karesme darrenierement passé, il print et embla 
à Sercelles robes à femme, c'est assavoir : une houppelande 
de marbré, qui est à la Serpe, en la rue Saint-Jaques ; 
un chapperon gris doublé de sanguine, du drap 
dont il fist faire des chausses, et demie aulne de vert, et 
un fardellet lié où il y a plusieurs choses. 
Item, il print et embla à un bon homme d'Escouen 
deux ou trois frans qui estoient sur ledit homme, et cuida 
desrober la dame de Montmorency. 
Item, à Maigny, il print et embla en bourses de marchans 
VJ ou VIJ fr., avecques une espée. 
Item, sur un prieur de Beauvoisins, il print et embla 
un mantel sangle, un seel d'argent et VIIJ s., et aussi un 
drap de couleur sanguine, qu'il vendi XXVIIJ s.. 
Item, sur le closier de l'abbé de Corbie, il print et embla 
deux ou trois frans, VIJ cueillers d'argent, et des cuevrechefs 
et boursettes d'argent, laquelle boursette est à 
la Serpe, et lesdiz cuevrechefs au Signe, en la rue 
Saint-Jaques. 
Item, en un autre hostel à Corbie, il print et embla un 
manteau sur un bon homme. 
Item, à Choisy, à l'enseigne de l'Espée, il print et embla 
trois saintures de fer, dont il en y a une dorée, desquelles 
il donna une à son hoste de Laon, et l'autre il 
donna aussi, et la tierce le prevost de Laon a devers lui. 
Item, à l'Ille Bouchart en Poitou, il print et embla en 
l'hostel d'un homme environ XX fr.. 
Item, confessa que en alant aux noces mons. de Berry, 
et lui estant à Montbason, il print et embla en la male du 
sire de Partenay, une houppelande vert, une cueiller 
d'argent et certaine quantité de fretin d'argent ; laquelle 
houppelande il bailla en garde à l'oste de l'Escu de 
France, où il estoit logé, et ledit fretin il vendi ne scet 
à qui ne combien. 
Item, à Conflans Sainte-Honorine, il print et embla une 
cueiller d'argent et une barrette qui estoit au prieur dudit 
lieu, et que ycelle barrette est au Signe, en la rue Saint-Jaques, 
et ladite cueiller aus Maillez, ou carrefour du 
Temple. 
Item, à Corbueil, une çainture d'argent à usage de 
homme, et ycelle baillée en gaige à une juisve non mariée. 
Item, à Senliz, il mal print et embla unes heures, et 
que ycelles sont chez un sergent demourant par-deçàle 
marché, ouquel hostel il loge en gaige de cinq sols. 
Item, confessa que la licorne prinse sur l'abé de Tournon 
dessus nommé, et l'espée prinse à Corbueil, estoient 
et sont sur l'oste du Plat d'Estain, en la rue Saint Jaques. 
Item, confessa avoir prins et emblé, environ Pontoise, 
ne scet en quel lieu, unes bouteilles et un manteau, qui 
sont aus Maillez devant diz. 
Item, congneut aussi que l'année passée, environ le 
temps que le roy se ordenoit pour aler en Almaigne, il 
estant ès fauxbours de la ville de Vernon, print et embla 
illec de nuit, en un fardeau de draps, deux demi draps 
de sanguine, et lesquelx, quant il s'en ala oudit voyage, 
il lessa en garde à Jehan Le Breton, son hoste, demourant 
à Laon. 
Item, et dudit lieu de Vernon, ala en la ville d'Estrepigny, 
en laquelle de nuit il print et embla, en un hostel 
d'icelle ville, quatre gobelez, quatre tasses d'argent, la 
houppellande qu'il a vestue, doublé de deux draps de 
marbré, et une autre houppelande fourrée de cuisettes, 
laquelle est à Laon sur sondit hoste Jehan le Breton ; et 
lesquelles choses prinses à Estrepigny il porta à Laon, et 
bailla en garde à sondit hoste ; et lui a l'en depuis ce dit 
que le prevost de Laon avoit deux desdiz gobelez et 
deux desdites tasses d'argent. Lesquelles choses par lui 
prinses à Estrepigny il muça en un certain boys estant 
assez prez de l'ostel messire Phelippe de Carleville, chevalier, 
jusques ad ce que il ot fait ce qu'il avoit empensé de 
fere, et dont il parlera plus à plain cy après. Item, confessa 
que d'illec il se transporta en l'ostel d'icellui messire 
Phelippe, ouquel la dame et plusieurs autres damoiselles 
estoient, qui moult fort entendoient à faire aouster et 
mettre leurs biens ens. Ouquel il frequanta continuelment 
par trois jours à la fois, en estat d'escuïer, et l'autre fois 
en estat de laboureur ; et advisa la maniere comment l'en 
fermoit et ouvroit l'uys de la chambre d'icelle dame, ouquel 
avoit un grant huys et un petit guichet qui fermoit 
à ressort, et lequel grant huys tenoit à une barre de boys 
que l'en reculoit dedens le mur quant l'en le vouloit ouvrir. 
Et, pour ce, de nuit et oudit temps, il monta par 
une eschelle qu'il ala querre assez prez de l'ostel dudit 
chevalier, par dessus les murs de la cour d'icellui hostel 
vint aus fenestres de la sale dudit hostel, lesquelles il 
trouva ouvertes, et par ycelles entra en ladite sale, vint 
à l'uys petit de la chambre d'icelle dame, qu'il trouva 
fermé, et aussi le grant huys ; la barre duquel huys il 
recula à la pointe de sa dague, entra en ycelle chambre, 
ala au lit de la dame, et à sa petite cote print les clefs 
qui pendoyent à un petit sermillet; de l'une desquelles 
clefs, pour ce qu'il en y avoit plusieurs, et à très grant 
pene il ouvry un grant coffre, ouquel il fouilla tant qu'il 
trouva un petit coffret, lequel il print et emporta, avecques 
deux tasses d'argent qu'il trouva sur ycellui grant 
coffre, en un estuy de cuir ; lequel coffre il recloy sanz 
fermer, et à ycellui lessa pendre lesdites clefs ; et ledit 
estuy de cuir lessa en la sale dudit hostel, duquel il s'en 
yssi par la maniere qu'il y estoit venu. Ouquel petit 
coffre, le lendemain matin, il rompy et despeça ou boys 
et en la place où il avoit lessiez les diz gobelez et tasses 
d'argent par lui mussées, prinses et emblées en ladite 
ville d'Estrepigny, et trouva en ycellui environ XXV fr. 
en or, un annel d'or à un levrier blanc, unes paternostres 
d'argent à freses de pelles, un chapeau et une coiffe d'or, 
une paternostres d'or, VIIJ cueillers d'argent, deux paire 
de heures, une çainture à perles, un plat d'argent, un 
chandelier d'argent rompu, avec plusieurs autres joyaulx, 
çaintures, fermeillez, et autre menu fretin d'argent dont 
il n'est recort. Toutes lesquelles choses par lui prinses 
sur ycellui messire Phelippe il lessa et bailla en garde à sondit 
hoste à Laon, sauf ledit annel à levrier blanc, qui est 
sur un juif demourant à Paris, en la rue des Juifs, auprez 
d'un puys, duquel juif il ne scet le nom ; et les paternostres 
d'argent, qu'il mist aussi à Paris en gaige sur un 
autre Juif duquel il ne scet le nom ; et lesdites deux tasses 
d'argent, qu'il presta à maistres Guillaume et Olivier, desquelx 
il ne scet les surnoms, tenans les escolles de grantmaire 
à Laon, pour ce qu'ils sont de sa congnoissance et 
du pays dont il est nez. Et jura et afferma par serement, 
et sur sa part qu'il entendoit à avoir en Paradis, que il fu 
seul à fere ycelle larrecin faite sur ledit messire Phelippe, 
et que oncques homme ne femme n'en sceut aucune chose 
ne n'eust aucun prouffit, sinon lui tant seulement. 
Item, dist que desdiz deux demi draps de sanguine prins 
à Vernon, il vendi ausdiz maistres d'escolle huit aulnes 
à la mesure de Laon, l'aulne au pris de XVIIJ s., dont il 
reçupt XXIIIJ s., et le residu il bailla et lessa en garde à 
Laon, à sondit hoste. Et dit, sur ce requis, que sondit 
hoste ne scet aucunement se lesdiz biens par lui baillez 
en garde sont emblez ou non, pour ce qu'il ne lui en 
demanda oncques riens, et aussi qu'il ne lui en dist riens. 
Item, congnut que en alant oudit voyage d'Almaigne, 
en passant parmi la ville de Choisy, prez de Compiegne, 
il se loga en ladite ville, à l'enseigne de l'Espée, ouquel 
hostel de nuit il entra en la chambre du seigneur et de la 
dame de leans, et illec, en un coffre dont il rompi la serrure, 
il print un petit drappel noué ensemble, ouquel 
avoit environ LXXVJ pieces d'or et cinq agneaulx d'or, 
dont à l'un est un saffir, lequel il a mis en gaige à Paris, 
sur son hostesse des Maillez, ou carrefour du Temple ; un 
à un ruby, sur sondit hoste, à Laon ; un à aymant, sur 
Marot, Juif, demourant à Noyon, et lequel ycellui Marot 
bailla en gaiges à l'oste du Dragon, demourant en ladite 
ville de Noyon, pour la somme de XX s. qu'il devoit 
audit hoste pour despence par lui faite en son hostel ; un 
autre à messire Robert de Guite, capitaine de Saint-Malo ; 
et un autre ruby il lessa en gaiges ou pays de Liege, à un 
Lombart dont il ne scet le nom. Dist oultre, et congnut, 
et print sur l'arme de lui, et la mort qu'il attendoit à avoir 
et souffrir presentement, que à toutes les larrecins cy-dessus
desclairées et devisées, il a ycelles faites toutes, 
ou la plus grant partie d'icelles, de nuit, lui seul, sanz 
avoir acompaigné aucuns compaignons, leur dit ou denoncié, 
ne aussi que nul ait eu part ne prouffit esdites 
larrecins, sur ce juré, requis et diligenment examiné. 
ET, CE FAIT, ycellui Guillaume fu decapité, et, en 
après ce, mené à la justice, et illec, le corps et la teste 
pendus. AL. CACHEMARéE. 
CY APRèS s'ensuivent les biens qui ont esté trouvez 
en la ville de Paris, dont mencion est faite plus à plain 
ès confessions dudit Guillaume de Bruc, par honorable 
homme et sage maistre Jehan Truquam, lieutenant de 
mons. le prevost, appellé avecques lui Jehan Selvet, sergent 
à verge ou Chastellet de Paris, et moy, Aleaume Cachemarée, 
clerc criminel de la prevosté de Paris, le dessus 
dit mercredi VJe jour d'ottobre mil CCCIIIJxx et neuf. 
Primo, en la grant rue Saint-Jaques, en l'ostel Jehan Le 
Grant, à l'enseigne du Plat d'Estain, ycellui Jehan fu 
juré et examiné de dire verité sur ce que l'en lui demanderoit ; 
lequel, sur ce requis, congnut avoir, des biens 
dudit feu Guillaume, une vielle espée et unes besaces liées 
ensemble, ne scet qu'il avoit en ycelle, et riens autre 
chose. 
Item, en ladite rue Saint-Jaques, en l'ostel Jehan de 
Sur l'Estanc, à l'enseigne du Cigne, ycellui Jaques congneut 
avoir, des biens dudit feu Guillaume, un sachet 
de cuir seellé, ouquel fut trouvé, par les dessus diz, une 
sainture à usage de femme, assise sur un tissu asuré, et 
au lonc une grene de vermeil garnie et ferrée d'argent, 
boucle et mordant, avecques boillons et barreaux d'argent. 
Item, un autre tissu de soye asuré, dont la ferrure 
avoit esté ostée, avecques deux cuevrechefs de lin assez 
viels et usez. 
Item, en ycelle rue de S. Jaques, à l'enseigne de la 
Serpe, Jehan Menart, hoste dudit hostel, congneut avoir, 
des biens dudit feu Guillaume, une houppelande de 
marbré et un chapperon gris doublé de sanguine. Item, 
plusieurs pieces de drap marbré et vert, liez ensemble 
en un cuevrechef, taillez à fere robes. 
Item, aus Maillez, ou carrefour du Temple, en l'ostel 
Jehannin Daufin, ledit Jehannin congnut avoir, des biens 
dudit feu Guillaume, une bouteille de spartille de cuir, 
un gros anneau à saffir et une verge, avecques un cheval 
bay, qui a esté vendu au prouffit du roy la somme 
de..., à Jehan, marchant poulailler. 
Item, se transporterent les dessus diz en la rue de la 
Juirrie, à Paris, en laquelle, après que plusieurs juifs et 
juifves estans et demourans en ycelle, auprez du puys, 
orent esté examinez s'il avoient aucuns des biens enseignez 
par ledit feu Guillaume, dirent et affermerent 
par leurs loys qu'il n'avoient aucuns d'iceulx biens. 
Commissaire sur ses biens, maistre Jean Truquam, 
lieutenant, etc.. 

L'AN DE GRACE MILCCCIIIIxx ET NEUF, le mercredi
XXe jour d'ottobre, en jugement sur les carreaux,
par devant maistre Jehan Truquam, lieutenant demons. 
le prevost; presens maistre Beraut Bresson, esleu à Paris
sur le fait des aydes; Dreue d'Ars, auditeur; Martin
Double, advocat du roy ou Chastellet; Andry Le Preux,
procureur du roy illec; Nicolas Bertin, Jehan Soudant,
Arnoul de Villers, examinateurs oudit Chastellet, et
Jehan Le Conte, cirurgien juré du roy nostredit sire oudit
Chastellet; furent faiz venis et attains Jehannin Levesque,
Jehan Le Prestre et Gervaise Caussois, prisonniers
detenus oudit Chastellet, c'est assavoir: lesdiz
Jehannin Levesque et Gervaise, àla requeste dudit Jehan
Le Prestre, disant ycellui Prestre que il a recongneu ès
mains dudit Levesque certaine ferraille, comme boucles,
virolles, cheines et autres menues ferrailles de fer, lesquelx,
puisXV jours ençà, lui avoient esté ostées des aulmaires
où il a acoustumé à mettre en garde ses ferrailles, en l'eglise
de Saint-Lyeffroy, à Paris; et pour ce, requeroit que
parmons. le prevost elles lui feussent baillées et delivrées
comme ses biens, et à lui appartenans. Lequel Jehannin
Levesque dist que verité estoit que par lui avoient ycelles
ferrailles que maintenoit ledit Prestre siennes, esté achetées
et à lui vendues par le dessus dit Gervaise Caussois; et
pour ce, requeroit que parmons. le prevost feust sceu par
la bouche dudit Gervaise la verité de ce, et yceulx Jehan
Le Prestre et Jehan Levesque estre mis hors de prison.
Et, ce fait, fu fait jurer ledit Gervaise, sur les sains
Euvangilles de Dieu, que de ce, et d'autres choses qui lui
seroient demandées, il diroit verité; lequel dist et afferma
par serement, et en sa conscience congnut qu'il estoit nez
de la ville du Mans, et d'icelle ville s'estoit partis trois ans
ou environ, et estoit venus demourer en la ville de Paris,
en laquelle, et aussi en la ville de Saint-Denis en France,
il avoit par lonc temps, et à plusieurs et diverses fois, ouvré
avec plusieurs mareschaux, duquel mestier il est; et
aussi ès armées et chevauchées qui ont esté faites par le roy
ou pays de Flandres, a alé ouvrer de son mestier de mareschal,
sanz ce que esdiz voyages il feist aucun mal. Di
aussi, sur ce requis, que environ la Saint-Jehan darrenierement
passée, il fut prins et emprisonné ou Chastellet de
Paris, pour cause d'une bride par lui vendue à un selier
de la rue Saint-Denis, nommé Papin, la somme deIIJ s.,
pour laquelle cause il fu emprisonné oudit Chastellet, et
delivré par les graces de la royne par lui faites à Paris, à
cause de son joyeux advenement; depuis lequel temps
il a tousjours demouré et ouvré dudit mestier de mareschal
en la ville de Saint-Denis en France. De laquelle
ville il se parti mercredi darrenierement passé, et vint à
Paris au giste; et le lendemain, qui fu jeudiXIIIJe jour
dudit mois d'ottobre, ainsi comme il estoit en l'eglise de
Saint-Lieffroy, environ heure de vespres, vit et apperçut
une petite chambre estant en ycelle eglise ouverte, en
laquelle il trouva un marteau de fer à deux pointes, lequel
est un marteau à maçon, et ycellui print et emporta;
et, en passant par devant l'ostel du Cigne, en la
rue des Recommandarresses, vendi ycellui marteau deux
solspar. à un homme, ne scet son nom, maiz il est
bien record que c'est cellui dessus dit nommé Jehannin
qui lui fut monstré. Dist aussi que lundi darrenierement
passé, environ heure de vespres, il print en
ycelle eglise de Saint-Lyeffroy, et ou lieu et en la place
où prins avoit ycellui martel, les boucles, chaines et
autres menues ferrailles dessus dites, lesquelles lui furent
monstrées, et ycelles advoua avoir prinses et les avoir
vendues, audit Jehannin Levesque, la somme deIIJ s. par..
VEUE LAQUELLE confession dudit Gervaise Caussois, et
adveu d'icelles ferrailles et marteau, par l'advis et deliberacion
des dessus diz assistens, meismes yceulx Jehannin
Levesque et Jehan Le Prestre hors de prison; et oultre,
veu l'estat dudit Gervaise Caussois, et les perseveracions
et continuacions, avecques le sacrilege par lui fait et reiteré
par plusieurs fois en ladite eglise de Saint-Lyeffroy,
les dessus diz conseillers delibererent et furent d'oppinion
que, pour savoir plus à plain de la vie et gouvernement
dudit prisonnier, attendu qu'il est scabieux, qu'il feust
mis à question. Lequel le fu sur le petit tresteau, et illec
congnut que, un an a ou environ, autrement n'est record
du jour, lui estant en l'ostel du Sejourmons. de Berry,
print, en l'un des lis des varlez qui gardent les chevaux
et Sejour duditmons. de Berry, une paire de draps de
lit, lesquelx il vendi ès halles de Paris, à un marchant,
ne scet qui il est, desquelx draps il reçuptVIIJ s. p.. Et,
ce fait, fu mis hors d'icelle question, et mené chauffer au
feu en la cuisine du Chastellet, ouquel lieu il persevera
et continua ès confessions cy dessus dites et escriptes, et
ycelles afferma estre vrayes, et par lui avoir esté faites
par la maniere que dit est.
ITEM, LE JEUDI ensuivant,XXJe jour dudit mois d'ottobre
milCCCIIIJxx et neuf, en jugement sur les carreaux,
par devant le dessus dit maistre Jehan Truquam, lieutenant;
presens maistre Beraut Bresson, esleu; Dreue d'Ars,
auditeur, et Arnoul de Villers, examinateurs,etc., fu de
rechef fait venir le dessus dit Gervaise Caussois, lequel,
après ce qu'il ot juré et affermé, en sa conscience et sur
les saintes Euvangilles de Dieu, que il diroit verité de
tous les larrecins et mauvestiezquefaites avoit, et que
il ne voult autre chose congnoistre que dit a dessus, par
l'advis et oppinion desdiz conseillers, ledit prisonnier
fut fait despoiller, lié et attaché à la question, pour le
gehiner de rechef; et requist que, en l'onneurdeson
createur, nostre seigneur Jhesu-Crist, l'en le desliast et
mist hors d'icelle question, et il diroit verité des autres
larrecins que commis avoit.
Lequel prisonnier fu mis hors d'icelle question et admené
en jugement, comme dit est; et illec congnut et
confessa de sa pure et franche volenté, sanz aucune contrainte,
que, un an a ou environ, lui estant en la ville
d'Arras, il print de jour, en un hostel, un mantel de drap
violet, court et sangle, et ycellui vendi en ladite ville
XV.. Item, en s'en venant de ladite ville d'Arras, et
passant parmi la ville de Bapalmes, entra en un hostel
qu'iltrouvaouvert, ouquel il print deux paire de draps
de lit qui estoient sur une fourme, et yceulx vendi en la
ditevilleneuf sols. Item, trois ans a, il print en la ville
de Saint-Germain en Laye, à une haye, une nape contenant
trois aulnes, et ycelle vendi, en la ville de Louveciennes,
V s.. Item, en la ville d'Argentueil, demi an a ou
environ, un drap de lit estant à une haye, lequel il vendi
à Paris, ès halles,IX s.. Item, en la ville de Hauberviller,
trois quarsd' ana ou environ, une nape qui estoit en un
hostel qu'il trouva ouvert, mise sur une queue wyde, laquelle
il vendi, à Saint-Denis, cinq blans. Item, en la
ville de Franconville, en un hostel, sur un banc, une
sainture et unebourseà femme, en laquelle avoit
XVIJ blans, lesquelx, et aussi ladite sainture et bourse, il
rendi, pour ce qu'il fupoursuivipar les gens d'icelle
ville. Item, en la ville de Vittry, un pou avant vendenges
darrenierement passées, un drap de lit qui estoit à une
haye, et ycellui vendi en ladite villeIIJ s.. Item, deux
ans a ou environ, en la ville de Bourgeel, une couverture
de layne royée, laquelle estoit sur un banc en un hostel
d'icelle ville, qu'il trouva ouvert, et ycelle vendi, ou
jour qu'il la print, en la ville de la Villete Saint-Ladre,
la somme deXIX s.. Item, demi an a ouenviron, en la
ville de Puteaux, un manteau de violet sangle et court
qui pendoit à une fenestre, lequel il vendi en la ville de
Saint-Cloud. Item, deux ans et demi a ou environ, en la
ville du Bourc la Royne, en l'osteldela Souche, un
chapperon double à usage de homme, lequel estoit sur
une petite fourme, et ycellui chapperon vendi,àun
freppier ès halles, la somme deV s.. Item, demi an a ou
environ, en la ville Monstereul soubz leboys, en une
court, deux escuelles d'estain, lesquelles il vendiIIJ s. 
IIIJ d., à un compaignon dont il ne scet le nom.Et,
ce fait, fut remis en la prison de laquelle il avoit esté
attaint.
ITEM, le vendredi ensuivant,XXIJe jour dudit mois
d'ottobre milCCCIIIJxx et neuf, par devant maistre Jehan
Truquam, lieutenant; presens maistre Dreue d'Ars, auditeur;
Martin Double, Denis de Baume, Elyes Le Jengouleur,
EstienneRegnart, advocas ou Chastellet; Arnoul
de Villers, Jehan de Bar, examinateurs oudit Chastellet;
fu veu, leu et visité le procès dessus dit; par l'oppinion
desquelx, et après ce que ledit prisonnier ot perseveré
et continué ès confessions cy dessus escriptes par lui faites,
il fu deliberé que ledit Gervaise, pour les causes et confessions
par lui faites, cy dessus escriptes, feust comme
larron executez à mort, c'est assavoir pendu. Oyeslesquelles
oppinions et veu ledit procès, ycellui prisonnier
fu ad ce condempné par leditmons. le prevost.
LEQUEL GERVAISE Caussois fu mené à la justice le samedi
XXIIJe jour dudit mois d'ottobre et an dessus dit, à
laquelle, en la presence de Aleaume Cachemarée, clerc
de ladite prevosté, commis duditmons. le prevost à faire
fere ledit jugement; François Dargies, Germain de Saint-Martin,
et d'autres plusieurs sergents àcheval et à verge
du Chastellet, continua et persevera ès confessions cy
dessus escriptes par lui faites; et, oultre ce, congnut que,
environ Pasques darrenierement passées, lui estant emprès
Greve, entra de jour en un hostel qu'il trouva ouvert, et
en ycellui print un peliçon de connins qui estoit sur un
banc, lequel il vendiIJ fr. à un freppier demourant ès
halles. Item, en la Cité de Paris, auprez de l'ostel de
l'Escrevisse, prez d'un barbier, environ la Saint-Leu et
Saint-Gile darrenierement passé, ot un an, il print un
manteau de violet qui estoit oudit hostel, en la cuisine,
lequel il vendiXXIIIJ s., ne scet à qui. Item, au Palays,
en l'ostel Jehan d'Orléans, un an a ou environ, une
chaudiere qui estoit emmy la court de son hostel, laquelle
il vendi à un compaignon de VanvesXXIIJ s.. Item, dist,
sur ce requis, que ausdites larrecins fere il n'ot oncques
compaignon aucun, ne aussi ne fu compaignon à aucun,
où larrecins aucunes feussent faites, autres que celles dessus
dites par lui confessées, ne ne cognoist compaignon
aucun qui soit larron, parce que lesdites larrecins il a
faites tout seul et de jour. Et, ce fait, fu ledit jugement
prononcié contre ycellui Gervaise executé.
Et n'avoit nuls biens.AL. CACHEMARéE.

L'AN DE GRACE MIL TROIS CENS quatre vins et neuf,
le vendrediVIIJe jour d'ottobre, en jugement sur les
carreaux, par devant maistre Jehan Truquam, lieutenant;
presens maistre Dreue d'Ars, auditeur du Chastellet;
Jehan de Bar et Jehan Soudant, examinateurs oudit
Chastellet, fu attainte et fait venir Katherine, femme
Henryet du Roquier, prisonniere oudit Chastellet, pour
ce que l'en dit que elle est maquerelle publique et commune,
et aussi que, puis naguere, elle a vendu, baillé et
livré une jeune fille nommée Margot, seur dudit son
mary, laquelle estoit aprentisse en son hostel, à un chevalier,
lequel a eu son pucelage. Laquelle Katherine, sur
ce jurée et examinée, par serement, dist et afferma en sa
conscience que elle congnoissoit bien ladite Margot sa
seur, et que, puis demi an ença, elle lui a esté baillée par
ses pere et mere, afin de la aprendre le mestier et euvre
de broderie. Laquelle fille elle a depuis lors, et jusques
ad present, gardée bien et deuement, ainsi comme raison
est; et que alors qu'elle lui fu baillée, elle tenoit et encores
tient en sa conscience que elle est bonne fille et
pucelle, dont elle se rapporte ou dit d'icelle Margot,
jurée et examinée premierement et en sa presence. Dit
aussi qu'elle est povre femme seulle, desnuée de sondit
mary, laquelle l'espousa en la ville d'Avignon,IIIJ ans a
passé et plus, non sachant les usages de la ville de Paris;
consideré que elle est du pays d'Arragon, et que quant
sondit mary l'amena en ce pays, il lui dist qu'il la meneroit
demourer en la ville de Compiegne, en l'ostel de
son pere; lequel, quant il lui eust menez, et esté illec
par aucun temps, il ramena demourer à Paris, un an a ou
environ, en la rue des Estuves; et ycelle, environ Pasques
darrenierement passées, a lessiée toute seule, et s'en est alez
demourer et servir le conte de Bouloigne, son maistre,
duquel il est queux.
MARGOT DU ROQUIER, aagée deXVIIJ ans ou environ,
et demourant en l'ostel de ladite Katherine, femme du
dit Henryet du Roquier, son frere, née de la ville de
Compiegne, jurée et examinée par serement de dire verité
sur le cas touchant l'emprisonnement d'icelle Katherine,
dist et afferma par serement, et en la presence d'icelle
Katherine, que, environ Pasques darrenierement passées,
son pere l'amena en la ville de Paris veoir ladite Katherine
sa seur; laquelle, quant il eurent veu, sondit pere
requist à ycelle Katherine que elle voulsist prendre en
garde et gouvernement elle qui parle; laquelle il lui
bailla, et promit ycelle garder bien et deuement, et la
aprendre son mestier de broderie. Depuis lequel temps,
en un jour que l'en mengoit char, autrement n'est recorde
du jour ne du temps, ladite Katherine lui dist que messire
Jehan Braque, chevalier, lui avoit mandé que elle
alast parler à lui pour une chambre que il lui vouloit
louer pour sa demeure; et pour ce, en la compaignie de
sa seur, elle ala en l'ostel dudit chevalier; et quant ilz
furent montez en une chambre en l'ostel dudit chevalier,
il et ladite Katherine parlerent ensemble longuement;
et, ce fait, ycellui chevalier appella elle qui parle à
part, lui requist que elle voulsist estre s'amie; et elle
lui respondi que non seroit, et que elle n'avoit que fere
à lui, disant:« Sire, pour Dieu, lessiez-moy aler! »Lors sadite
seur dist à elle qui parle que elle feist ce que ledit
chevalier vouldroit. Et faignoit lors ycelle Katherine
que elle plourast, et ycellui chevalier lui promist donner,
pour l'avancement de son mariage,XXX fr.. Lequel chevalier,
assez tost après ce, se parti d'icelle chambre, et en
ycelle lessa elle qui parle etKatherineavecques un sien
maistre d'ostel, dont elle ne scet le nom, auquel ycellui
chevalier commanda qu'il feist souper ycelles femmes en
sa chambre. Lequel maistre d'ostel fist mettre la table,
leur aporta à boire et à menger; maiz elle deposant ne
voult oncques menger, pour le courroux que elle avoit
de ce qu'il convenoit que elle feist la volenté dudit chevalier,
jà soit ce que, tant par ladite Katherine comme
par ycellui chambellan, elle fu par plusieurs fois requise
que elle voulsist boire et menger. Dit aussi que, assez tost
après souper, ycellui chevalier retourna en ladite chambre,
commanda à sondit chambellan qu'il feist coucher
Katherine en la chambre qui estoit prez de la sienne, et
partant les mist hors de sadite chambre; et commanda
à elle qui parle que elle se couchast avecques lui, et en
son lit; auquel commandement elle n'osa desobeir, et,
pour ce, celle nuit coucha avecques ycellui chevalier,
lequel la despucella et congnut charnelment, et ot sa
compaignie par deux fois. Et l'endemain matin se leva
premierement ledit chevalier, et bailla à elle qui parle
deux frans, en lui disant que elle pençast de bien faire,
et s'en retournast en l'ostel et compaignie d'icelle Katherine.
Laquelle deposant, quant ledit chevalier fu party
d'icelle chambre, se leva et ala en la chambre où ladite
Katherine avoit couché, laquelle elle trouva toute vestue;
et à ycelle Katherine dist comme ycellui chevalier lui
avoit baillé deux frans en or, lesquelx elle lui bailla, et
yceulx mist en sa bourse. Et, ce fait, se partirent, elle qui
parle et ladite Katherine, de l'ostel dudit chevalier, et
vindrent en l'ostel d'icelle Katherine, ouquel continuelment
elle a demouré depuisledittemps que elle fu
despucellée, qui a esté puis Pasques darrenierement passées
jusques ad present, sanz avoir compaignie d'aucun
homme, quel qu'il soit, sinon dudit chevalier. Lequel,
IIIJ ouV jours après ce qu'il l'ot despucellée, la renvoya
querrepar sondit maistre d'ostel, avecques lequel elle,
depuis le temps dessus dit, a esté parIIJ ouIIIJ fois, dont
aus deux premieres fois que elle y ala, après ce qu'elle
ot esté despucellée, il lui donna à deux fois un franc,
lequel elle bailla à ladite Katherine, et aus autres fois
ne lui donna aucune chose. Dit aussi que, de l'argent
dessus dit, sadite seur Katherine lui acheta des chausses,
des solers et des chemises; et autrechosen'en a eu,
fors que elle lui a dit que la premiere fois que elle fu
retournée de la compaignie dudit chevalier, quant ycelle
Katherine la fist baigner, elle avoit bien despendu environ
VIIJ s.. Dit oultre, que depuis ce que ycellui maistre
d'ostel dudit chevalier la fu venue querre la premiere
fois après ce qu'elle ot esté despucellés, pour aler en
l'ostel d'icellui chevalier, ladite Katherine lui a envoyé
une ou deux fois, voulsist ou non, et que quant elle disoit
que elle n'y vouloit pas aler, elle blasmoit moult fort elle
qui parle; et pour ce que elle n'y vouloit aler, l'a batue
une fois ou deux.
à LAQUELLE KATHERINE, après ce que ladite Margot
ot deposé ce que devant est dit, demandé fu par ledit
lieutenant s'il estoit vray ce que ladite Margot avoit dit
et deposé, laquelle congnut que verité estoit que elle
avoit mené sadite seur Margot en sa compaignie sur le
dit chevalier, et que quant elle ala en sondit hostel, elle
y aloit en entencion de louer dudit chevalier une chambre
pour sa demeure. Duquel chevalier, quant elle ot longuement
parlé à lui afin d'avoir ladite chambre, elle voult
prendre congé pour s'en retourner en sondit hostel au
giste, maiz il ne lui voult donner congé, disant qu'il estoit
trop tart, et que l'endemain matin il la feroit, et aussi sadite
seur, convoyer par ses gens en son hostel. Pendant
laquelle nuit, ycellui chevalier requist Margot d'estre
s'amie; maiz pour ce que elle et ladite Margot ne vouldrent
accorder plenement la volonté dudit chevalier, il
dist à elles que se elle ne faisoit sa volenté, que il la bailleroit
à ses varlez et garçons, qui en feroient tout leur
plaisir. Oyes lesquelles parolles, et que ycellui chevalier
promist à elle qui parle, et à ladite Margot sa seur, qu'il
lui donroitXXX fr. pour l'avancement de son mariage,
verité est que elle dist a sadite seur qu'il valoit mieulx
que elle feist la volenté et plaisir dudit chevalier que ce
qu'il la baillast à sesdiz varlez et garçons. Dit aussi que,
en ycelle nuit, elle sceut bien que ycellui chevalier coucha
avecques sadite seur, et que l'endemain elle lui dist
qu'il lui avoit donné deux frans, lesquelx elle qui parle
mist en sa bourse, et d'yceulx lui acheta des chemises,
chausses et solers, et aussi despendi environVIIJ s. deux
ou trois jours après qu'il furent retournez de l'ostel dudit
chevalier, quant elle fist baigner ycelle sa seur. Dit oultre
que, depuis ce, ycellui chevalier l'a envoïé querre par son
maistre d'ostel, laquelle elle luy a envoyée aucune fois
avecques ycellui maistre d'ostel, et aucune fois toute
seule, sanz ce que, pour cette cause, elle l'ait blasmée,
batue ou ferue en aucune maniere.
ITEM, le samediXVJe jour dudit mois d'ottobre, l'an
milCCCIIIJ et neuf, en jugement sur les carreaux, par-devant
maistre Jehan Truquam, lieutenant; presens
maistres Dreue d'Ars, auditeur du Chastellet; Jehan
Wilquin, Pierre Alespée, Hugues Le Grant, Jaques du
Boys, Michel Marchant, Guillaume Rabigois, advocas
oudit Chastellet; Pierre Picot, auditeur; Robert Petit-Clerc,
Jehan de Bar, Jehan de Tuillieres, Nicolas Chaon,
examinateurs en ycellui Chastellet; Jehan Pastourelle,
Jehan Cherpentier, Jehan Salmon, Guillaume Lomoy,
Jehan du Chesne, Denisot de Beloy et Henri Le Grant,
procureurs oudit Chastellet; fu leu, visité et conseillé
lesdiz procez et confession dessus escrips. Tous lesquelx
delibererent et furent d'oppinion que, veu et consideré
la confession d'icelle Margot, en laquelle ladite Katherine
s'est rapportée, et aussi celle de ladite Katherine,
que ycelle Katherine avoit deservi, et devoit estre comme
maquerelle tournée ou pillory, et illec brulee pour ses
demerites; sauf lesdiz maistres Pierre Alespée, Guillaume
Rabigois, Hugues Le Grant, Jehan Salmon, Henry Le
Grant et Jehan Wilquin, qui dirent que elle feust tournée
ou pillory seulement. Oyes lesquelles oppinions, et veu
ledit procès, ycelle Katherine fu par ledit lieutenant
condempnée à estre tournée ou pillory et brulée comme
maquerelle, et en oultre que, audit lieu du pillory, feust
cryé la cause pour laquelle ledit jugement a esté donné
contre ladite Katherine prisonniere.
LEQUEL JUGEMENT fu executé au lieu acoustumé, le
samediXXIIJ jour d'ottobre l'an milCCCIIIJxx et neuf.
AL. CACHEMARéE.


L'AN DE GRACE MIL TROIS CENS quatre vins et neuf,
le jeudiXXIIJe jour de septembre, en jugement sur
les carreaux, par devantmons. le prevost de Paris, presens
maistres Jehan Truquam, lieutenant; Dreue d'Ars,
auditeur; Andry Le Preux, procureur du roy ou Chastellet
de Paris; fu attaint Jehannin La Greue, varlet pelletier,
prisonnier oudit Chastellet, pour souspeçon qu'il
n'ait mal prins et emblé à Estienne Tube deux cens de
menuvair. Item, à Guillemin Renout, demourant en rue
Neufve Saint-Merry, un peliçon de connins; et à Robin
de Senlis, demourant à Saint-Croix en la Bretonnerie,
un autre peliçon de connins. Et lesquelx biens, c'est
assavoir yceulx deux cens de menuvair, ledit Jehannin
avoit portez vendre audit Guillemin Renout, qui les
avoit achetez la somme deIIIJ fr., dont il lui avoit baillé
un escu deXVIIJ s. d'erres, et le residu devoit venir querir
en son hostel à un autre jour ensuivant; et lequel
menuvair ycellui Estienne Tube poursuivoit estre sien,
et lesdiz peliçons de connins il avoit vendus, ès halles
de Paris, à certains freppiers que l'en ne congnoissoit.
Lequel prisonnier, juré sur les sains Euvangilles de Dieu
de dire verité, tant de ce que dessus est dit comme d'autres
choses sur quoy il seroit requis, dist et afferma par
son serement, et sur ce requis, qu'il estoit nez de la ville
de Rouen, de laquelle ville il s'estoit parti bien jeune, et
estoit venu demourer à Paris, en laquelle ville il avoit
aprins le mestier de pelleterie, sanz ce que oncques il
eust esté à fere ne fait aucun mal ou larrecin, feussent les
choses dessus declarées ou autres, ne ne savoit que c'estoit,
et oncques n'avoit prins, vendu, acheté ou livré menuvair,
peliçons de connins, aus dessus diz ou à autres, ne
aussi ne les congnoissoit, ne savoit qui ilz estoient, et
faisoient mal de le ainsi injurier, en rappellant ycelles
injures à son courage, disant qu'il estoit clerc, en habit
et en possession de tonsure, et que l'en ne voulsist attempter
en aucune maniere à sa personne. Requis s'il savoit
lire, dit que non; jà soit ce qu'il lui feust monstré plusieurs
lettres et livre pour savoir s'il congnoissoit lettre
aucune. Lequel prisonnier tousjours dist qu'il ne congnoissoit
lettre aucune, tant parce que, quant il ot eu
couronne, il ne aprint ne ne fu puis à l'escolle, ne n'a
ycelle escolle point frequanté, ne aussi aprins à lire, maiz
a aprins et mis tout son temps et son estude à aprendre
son mestier de pelleterie, duquel il se vit; comme pour
ce que, quant il ot couronne, il n'avoit aprins fors sa
paternostre, et d'icelle paternostre son feu pere l'avoit
fait aprendre sanz point de moyen son sautier; et que
quant il ot eu couronne, sondit pere le osta de l'escole
et le fit aprendre sondit mestier. Auquel temps il estoit
moult jeune. Ne scet dire ou deposer de quel aage il
estoit lors, ne le lieu où l'en lui donna couronne; maiz
verité est que l'evesque de Rouen lui donna couronne à
la requeste de sondit pere: devant lequel evesque il se
agenoilla, et, lui estant à genouls, lui donna une buffe,
fist une croix de sa main sur sa teste et le fist lyer d'un
bandeau. Ne scet, il qui parle, s'il dist aucune chose
devant ycellui evesque; et d'ilec se parti, et s'en ala au
barbier fere fere sa couronne, de laquelle couronne il ot
lors lettre qui lui coustaX s., et ycelle ot en garde un
sien parrain demourant audit lieu de Rouen, du nom duquel
il ne se recorde.
AUQUEL JEHANNIN La Greue, veue sadite confession,
a esté prefix terme de envoïer querre sadite lettre de
tonsure audit lieu de Rouen dedensXVe, en lui disant
que se, dedens ledit temps, il ne appert deuement
d'icelle, leditmons. le prevost procedera à l'encontre
de lui ainsi qu'il appartendra à faire de raison.


ITEM, LE DIMENCHE tiers jour d'ottobre l'an milCCCIIIJxx 
et neuf dessus dit, par devant maistre Jehan Truquam,
lieutenant,etc., lui estant en jugement sur les
carreaux, presens maistres Ernoul de Villers et Pierre
Gilbert, examinateurs ou Chastellet, fu fait venir Jehannin
de Soubz le Mur, dit Rousseau, prisonnier oudit
Chastellet, pour souspeçon d'avoir mal prins et emblé,
en l'ostel Gaultier de Ressons, espicier, demourant à Paris,
en la grant rue Saint-Denis, un pain de cire pesant
environ livre et demie, lequel pain, quant il vit que les
gens de l'ostel dudit Gaultier s'apperçurent qu'il estoit
perdu, il geta par une fenestre ou celier dudit Gaultier.
Lequel prisonnier, juré sur les sains Euvangilles de Dieu
de dire verité sur ce que dit est, et aussi de ce que l'en
lui demanderoit, dist et afferma par son serement qu'il
est homme de labour, qui gaigne sa vie à porter la hoste,
servir les maçons, et aler par le pays quant il treuve qui
lui veult envoyer, pour avoir la substentacion de lui et
de sa femme; et que a aucune fois il se entremet de ouvrer
de mestier de cordouennier, homme bien nez, de
bonne vie et renommée, sanz avoir esté reprins d'aucun
meffait, et que longtemps il a demouré en la ville d'Orleans,
dont il est natif, et, après ce, est venu demourer
à Coulomyers en Brye, auquel lieu il s'est mariez,IIJ ans
a ou environ, à une jeune fille d'icelle ville, nommée
Guillemete, aagée deXVIJ ouXVIIJ ans, laquelle sa femme
il a lessiée, un mois a ou environ, en ladite ville de Coulomyers,
et est venus à Paris pour gaigner, pour ce que
l'en y gaigne plus que l'en ne fait audit lieu de Coulomyers.
Dit avecques ce qu'il est preudomme et loyal, et
que oncques par lui ne de son sceu le pain de cire dessus
dit ne fu prins; et, pour ce, requiert, consideré qu'il est
en possession et habit de clerc, que l'en ne attempte en
aucune maniere à sa personne, disant qu'il est clerc, et
que par feu l'evesque d'Orleans, il ne scet lequel, ou le
darrenier ou le penultime evesque trespassé, lui estant
en ladite ville d'Orleans, lui fu donnée couronne, dont
il n'ot oncques lettre aucune. Requis qu'il aprenoit quant
l'en lui donna couronne, où ce fu, que l'en lui dist,
qu'il fist et dist, et de quel estat ou habit cellui qui lui
donna estoit et avoit vestu, et aussi que l'en lui fist et dist,
dit par son serement qu'il aprenoit ses vespres et avoit
aprins sa paternostre. Lequel evesque lui fist, comme aus
autres enffens, quel chose il ne scet; maiz il se recorde
bien que il dist le ver qui se commanceDominus pars,
et plus n'en scet dire, ne aussi ne scet lire ou congnoistre
lettre quelconques. Dist aussi qu'il ne scet quelle heure
de jour il estoit quant l'evesque lui donna couronne, ne
qu'il avoit vestu, parce qu'il aXVJ ans et plus que ce fu;
et aussi que, depuis ce qu'il ot couronne, il ne fu à l'escolle,
maiz a tousjours aprins depuis mestier pour gaigner
sa vie, comme preudomme doit fere.
ET, POUR CE, par ledit maistre Jehan Truquam, lieutenant,
a esté, audit Jehannin de Soubz le Mur, prefix
terme de monstrer et enseigner deuement de sa lettre de
tonsure, ou de tesmoings qui doyent valoir à son entente
obtenir, jusques àVIIJ jours, en lui faisant assavoir que,
se il n'enseigne d'icelle, l'en procedera à l'encontre de
lui ainsi qu'il appartendra à fere de raison.

LE VENDREDIVIIIe JOUR D'OTTOBRE L'AN MIL trois
cens quatrevins et neuf, fu admené prisonnier ou
Chastellet de Paris Jehan Le Brun, nez de la ville de
Harefleu, et parMe Jehan Truquam, lieutenant, envoïé
querre ès prisons de Baubigny, appartenans à Nicolas Le
Mire, esquelles ycellui Brun estoit detenu prisonnier,
pour souspeçon d'avoir mal prins et emblé un peliçon de
connins en l'ostel Robert de Senlis, demourant à Sainte-Crois
de la Bretonnerie de Paris, duquel peliçon mencion
est faite en l'accusacion de Jehannin La Greue, cy
dessus enregistré, afin que par ycellui lieutenant ledit
Brun feust examinez tant sur la vie, estat et gouvernement
dudit Greue, comme sur plusieurs autres prisonniers
estans ou Chastellet, desquelx l'en dit ycellui Brun savoir
leurs faiz. Lequel Jehannin Le Brun, juré aus sains Euvangilles
de Dieu qu'il diroit verité de ce qu'il sauroit et qui
lui seroit demandé, congnut et confessa de sa pure volenté,
sanz aucune force ou contrainte, et par serement,
sur ce requis, que durant le temps que les joustes furent
darrenierement à Saint-Denis en France, il se acompaigna
et accointa d'une femme nommée Guillemete, fille de
péché, avecques laquelle il coucha par plusieurs nuis, tant
en la ville de Saint-Denis comme ès blez estans emmi les
champs; et, environXV jours après ce, fiança ycelle Guillemete,
et elle lui, de leurs consentemens, et promistrent
l'un à l'autre faire foi et leaulté de mariage. Avecques
laquelle, après ce et devant, il a eu compaignie charnelle.
Laquelle Guillemete, presente à ycelle confession, a dit
et tesmoigné ycelles promesses et compaignie estre vrayes.
Et pour ce que sur la teste dudit Brun avoit le signe et
caratere de tonsure, oye sa confession, et sur la deliberation,
advis et conseil de maistres Dreue d'Ars, auditeur;
Jehan Soudant, Robert de Tuillieres, Nicolas Chaon,
Pierre Gilbert et Robert de Pacy, examinateurs oudit
Chastellet; ycellui Jehannin Le Brun, comme bigasme,
a esté, par ledit lieutenant, condempné à estre rez tout
jus. Lequel jugement fu executé cedit jour d'ui.
LEQUEL JEHAN LE BRUN, après ce que il ot esté examinez
sur l'estat d'aucuns prisonniers estans oudit Chastellet,
et qu'il ot dit et affermé pour verité, en la presence
dudit Jehannin La Greue, que ycellui Jehannin
La Greue estoit un fort larron, et avoit non Raoulet de
Laon, ne ne savoit lettre aucune, maiz avoit fait fere sa
tonsure puis un an ença, ycellui Jehannin Le Brun fu,
par ledit lieutenant, rendu et baillé audit Nicolas Le
Mire comme son prisonnier, le mardiXIXe jour dudit mois
d'ottobreIIIJxx et neuf.
L'AN MIL TROIS CENS quatrevins et neuf, le lundi
XXVe jour dudit mois d'ottobre, fuenvoïéquerre, par
leditmons. le prevost, le dessus dit Jehan Le Brun, prisonnier
ès prisons de Baubigny, et admené prisonnier
oultre le guichet du Chastellet, pour ce qu'il fu rapporté
par le maire garde de la justice de Baubigny, tesmoigné
et affermé que ycellui prisonnier avoit confessé par devant
lui estre traitre du roy nostre sire, disant que dudit prisonnier
plus avant ne se vouloit entremettre de sa confession
et examen que fait avoit, duquel examen et confession
il bailla copie, en requerant auditmons. le prevost
avoir descharge et delivrance d'icellui prisonnier. De laquelle
confession faite par ycellui prisonnier, audit lieu
Baubigny, baillée par ledit maire garde d'icelle justice,
la teneur s'ensuit:
ITEM, confessa ledit Jehannin que, environ Pasques
darrenierement passées, il, Jehan du Boys, Jehan de Saint-Cloud
et le Beaubarbier, venoient de Berry, et un appellé
Le Normant; et quant ilz furent emprez Vittry, ès blez,
il qui parle frappa le premier ledit Normant d'un baton,
et Jehannin de Saint-Cloud l'escheva de tuer par nuit,
et le despoillerent de sa robe, c'est assavoir: d'un mantel
double de drap vert, et l'autre d'un vermeil d'Engleterre,
et une houppellande longue d'un fin vermeil d'Engleterre,
fourrée de gris, et deux paire de chausses semelées,
qui furent vendues, en la place Maubert,XXVJ s.,
lesquelx furent beuz. Et il qui parle ot un fermillet d'argent
doré àIIIJ pelles, et le vendi à Mahieu, son hoste,
V s., qu'il despendi en sa maison; et un chapeau de bievre
que Jehan du Boys ot, et le Barbier ot le mantel, et Jehan
de Saint Cloud ot la houppellande.
ITEM, confessa ledit Jehannin que il est filz d'un Navarras
appellé Damiglet, qui demeure à Cherebourt, et
est homme d'armes, et est né d'une lieue près de Lestelle,
et il qui parle est né du clos du Coutentin, assez prez de
Valongnes, filz d'icellui Damiglet de bas et d'une
femme née de Cotentin, laquelle chevauchoit avecques
lui; et lui qui parle a esté tousjours avecques les Englois
et Navarras en Guyenne et ou clos de Cotentin, a bouté
feux et prins prisonniers françois, rançonnez et mis à
mort.
ITEM, confessa le dit Jehannin que il se mist en la route
de messire Guillaume de Lignat; et lors se parti Jehannin
de Saint-Py, lors escuïer, de la Rochefouquaut, et
demanda qui savoit le chemin à aler à Poitiers. Lors il qui
parle, et un appelé Jaquet Le Bastard, dist audit seigneur
qu'il le garderoit bien et le meneroit bien son chemin.
Et lors le menerent autre chemin, et le mena à un villaige
où il n'y a que une maison, appellée Senaye, là où il savoit
bien que les Englois estoient en enbusche; et là fut
prins Jehannin de Saint-Py, qui est ad present chevalier,
et plusieurs autres escuïers qui estoient en sa compaignie.
Et plus n'en voulons enquerir.
LEQUEL JEHAN LE BRUN, prisonnier, le ditXXVe jour
d'ottobre, estant en jugement sur les carreaux, par devant
mons. le prevost, presens maistre Jehan Truquam, lieutenant;
maistre Nicolas Chaon, examinateurs oudit Chastellet;
fu fait jurer aus sains Euvangilles de Dieu qu'il
diroit verité tant sur la confession par lui faite audit lieu
de Baubigny, comme d'autres choses qui lui seroient demandées.
Et, ce fait, ycellui prisonnier estant ou petit
parc, de dessus les carreaux, sanz aucune force ou contrainte
de gehine, congnut et confessa de sa pure, franche
et liberal volenté, que les confessions cy devant escriptes,
par lui congneues à la justice dudit lieu de Baubigny, et
à lui leues, estoient vrayes et contenoient verité, et les
avoit congneues et encore congnoissoit estre vrayes, et
perseveroit en ycelles. Et, oultre ce, congneut que sondit
pere le admena bien petit enffent demourer en la ville
de Harfleu, en laquelle il aprint mestier de mareschal; et
que,VIIJ ans a ou environ, il se parti d'icelle ville de
Harfleu, vint en la ville de Rouen pour ouvrer dudit
mestier, se loga à l'Escu de France, devant les Carmes
de Rouen, et illec, à une forge prez dudit hostel, ouvra
l'espace deVIIJ jours ou environ. Pendant lequel temps,
se vint loger, oudit hostel de l'Escu de France, un escuïer,
si comme il lui estoit lors en advision, de bel estant et
de grant, nommé Jaquet Le Bastart, ditDamiens, aagé
deXXVIIJ ans ou environ, lequel est parant et repaire bien
souvent sur un tapissier demourant oultre la Croix du
Tirouer, au bout de la rue des poulies; lequel Jaquet
pria et requist ycellui prisonnier qu'il chevauchast avecques
lui, et il le monteroit bien et bel, le meneroit en la
guerre ou pays de Lymosin, au lieu de la Sousterrene,
duquel lieu et forteresse il estoit saudoyer; et que s'il le
vouloit bien et loyaulment servir, il le feroit riche homme;
à laquelle requeste dudit Jaquet il qui parle se acorda, et
avecques lui se parti de ladite ville de Rouen, ala audit
lieu de la Sousterrene, ouquel pays de Lymosin il a
demouré en saudoierie, tant soubz ledit Jaquet comme
soubz le gouvernement d'un Englois nonmé Blanchebarbe,
capitaine de Corbefin, par l'espace deVJ ans continuelment.
En la compaignie duquel Jaquet il chevaucha
comme gros varlet par un an ou environ, et vit comme
ycellui Jaquet se partoit de ladite forteresse en la compaignie
de Pierre Le Biernois, Englois, chevaucherent
par le pays, prindrent François, et yceulx admenerent
prisonniers audit lieu de la Sousterrine. Lequel Jaquet
il qui parle vit bien et apperçut qu'il estoit mouche des
Englois contre les François, et que aucune fois il passoit
au plus prez des embusches faites par les François, et les
advisoit sanz eulx dire aucune chose, et chevauchoit tout
oultre au devant d'eulx, faignant qu'il ne les eust point
veuz; et quant il avoit yceulx eslongiez tant qu'ilz povoient
avoir perdu la veue de lui, il se retournoit tout
court par un autre chemin, le plus couvert qui savoit,
droit audit lieu de la Sousterrine, ou là où les Englois
estoient embuschez; et lors leur faisoit son rapport tel
qu'il l'avoit trouvé, lequel rapport il qui parle lui a aucune
fois oy dire et rapporter ausdiz Englois. Lesquelx
Englois, selon ce qu'ils ouoient le rapport dudit Jaquet,
chevauchoient, une fois plus de gens, et une autre fois
moins, et se retrayoient audit lieu et forteresse de la
Sousterrine. Et a veu que, à aucunes des chevauchées
que ont faites yceulx Engloix, esquelles il a esté par
plusieurs fois, et par le rapport dudit Jaquet sanz autre,
plusieurs chevaliers, escuïers et autres gens de commun,
tenans lepartiet bien vueillans du roy nostre sire, ont
esté prins et emprisonnez audit lieu de la Sousterrine, et
mis à raençon; et que lui qui parle et ledit Jaquet en ont
aucune fois prins et aidié à prendre li uns à l'autre, et, en
après ce, mis à finance, et ycelle finance eue et receue.
Dit avecques ce, que, soubz ledit Blanchebarbe et
en sa compaignie, il a demouré en ladite forteresse de
Corbefin par l'espace deVJ ans continuelz, alé en fourrerie,
chevauché comme gros varlet et talvassier, oudit
pays, avec les autres varlez de la garnison dudit lieu de
Corbefin, prins vins, blez, advenes, feurres, foings,
moutons, beufs, vaches, pain, pors, poulailles et tous
autres vivres, sur les subgez et tenans le parti du roy
nostredit seigneur, sanz en païer denier aucun, par force
et contrainte, contre la volenté d'iceulx subgez; et yceulx
biens admenez en ladite forteresse de Corbefin, pour
aidier à vivre et soustenir les autres soudoyers englois
estans en ycelle forteresse; et par plusieurs fois chevauché
armé de jaques, de cote de fer, capeline, gantelez
et demie lance, en la compaignie dudit Blanchebarbe et
des autres compaignons de la garnison d'icelle forteresse
de Corbefin, par lesquelx plusieurs François ont esté prins
et admenez audit lieu et fort de Corbefin; veu aussi que
ycellui Jaquet aloit et venoit seurement en ycelle forteresse
de Corbefin, et ès forteresses de Saint-Jehan, Creton,
la Grange, Chalu, Saint-Marc, et d'autres villes et
chasteaux voisins d'ilec environ, paisiblement, comme ledit
Blanchebarbe, Englois, son maistre, les capitaines
desquelles forteresses lui faisoient très bonne chere ou
meilleur qu'il ne faisoient les uns aus autres, et que quant
il se partoit d'eulx, il lui demandoient s'il vouloit compaignie,
et quant les revendroit veoir.
Dist aussi, sur ce requis, que ès voyages et chevauchées
cy-dessus dites par lui faites, il ne vit oncques feu bouter,
ne n'en bouta aucuns, ne ne fu aussi où feu feust bouté,
forteresse françoise prinse ne eschielée, ne femme ravye
ou prinse à force, ne aussi n'y congneust oncques François
nul qui alast ne ne compaignast yceulx Englois, si non un
chevalier du clos de Constentin, nommé messire Jehan de
Sezay, lequel est homme bien aagez, et a un sien frere
nommé messire Robert de Cranq, chevalier, lequel est Englois,
maiz il n'est pas record en quel pays il se tient, ou à
Chierbourc ou en Guïenne. Lequel messire Jehan de Sezay,
il, durant le temps qu'il a servy yceulx Jaquet et Blanchebarbe,
il a veu aler et venir paisiblement en la compaignie
desdiz Englois, etentreresdites forteresses
englesches, aussi paisiblement comme faisoient sesdiz
maistres; et que ycelluy de Sezay par plusieurs fois il a
veu chevaucher avecques yceulx Jaquet et Blanchebarbe
ès cources et chevauchées que l'en faisoit; et estoit ycellui
de Sezay homme bien monté àIIIJ chevaulx. Toutesvoies
il se recorde bien que il ne vit oncques que ledit
de Sezay chevauchast armez de sa personne en la compaignie
des dessus diz, ne scet la cause pour quoy; maiz
ses trois varlez estoient bel et bien armez comme lui et
les autres groz varlez d'icelles forteresses englesches. Et,
avecques ce, se recordent qu'il a environ trois ans que
darrenierement il vist ycellui de Sezay oudit pays de
Lymosin. Duquel de Sezay l'en pourra oïr nouvelles et
savoir plus à plain son estat par un escuïer du pays de
Constentin, appellé Chiffrevast, qui est capitaine de
Valoignes; auquel escuïer soit demandé le chevalier de
Sezay, à qui il ot debat de parolles en la forteresse de
Briquebec, ou temps que le siege estoit devant Chierbourc,
et lequel chevallier ycellui escuïer appella traitre
Navarrois. Requis qu'il gaignoit par an à servir yceulx
Jaquet et Blanchebarbe, et quel prouffit il avoit des prisonniers,
etc., dit par son serement qu'il ne gaignoit aucun
salaire prefix, ne n'avoit aussi aucun prouffit particulier
desdiz prisonniers, parce que il avoit dit à sesdiz
maistres qu'il ne vouloit gaigner que leur volenté, et lui
avoit souffist avoir esté bel et bien monté, et armé comme
il avoit esté, et bien gouverné, sanz avoir d'yceulx aucun
autre prouffit singulier. Et pour ce qu'il veoit que sondit
darrenier maistre Blanchebarbe ne lui faisoit aucun autre
prouffit qu'il avoit acoustumé de fere, et qu'il ne lui
bailloit pas de l'argent à la value qu'il en avoit gaigné
et gaignoit esdites cources, chevauchées et pillaiges, se
parti de la compaignie et service dudit Blanchebarbe sanz
son sceu et congé, et en admena un roncin sur lequel il
avoit acoustumé de chevaucher, qui estoit à sondit maistre
Blanchebarbe, lequel cheval valoit bien environXXX fr.,
et vint droit en la ville de Paris, sanz ce qu'il feist ou feust
à fere aucun mal en venant dudit lieu de Corbefin à Paris.
En laquelle ville de Paris il vint et arriva deux ans a ou
environ, et autrement n'est record du temps. Lequel avoit
pour lors sur lui la somme deXV fr. en or, qu'il avoit apportez
dudit pays de Lymosin. Auquel lieu de Paris il vendi
sondit cheval, se vesti de neuf bien et honnestement, et, en
cest estat, se tint long temps sanz rien fere ou ouvrer, jusques
ad ce que tout l'argent qu'il avoit fu despendu, tant au
jeu de dez comme en la taverne, comme aus filletes de vie.
ITEM, congnut et confessa que, environ an et demi a,
lui estant surmons. le connestable, où l'en jouoit à la
paulme, un compaignon nommé Jehannin de Saint-Cloud,
chaussetier, demourant à Saint-Cloud, vint à lui et lui dist
qu'il lui donroit chopine de vin; alerent boire ensemble,
et illec s'entreacompaignerent, et tant que ycellui de
Saint-Cloud et lui alerent au bordeau de Tiron, ouquel
il prindrent une fille de peché qui illec seoit au bordeau,
laquelle ilz menerent boire à la ville de la Pissote, prez
des vignes du boys de Vinciennes, et avecques eulx
estoit un compaignon nommé Perrin de Creux. Esquelles
vignes, et en sa presence, ycellui de Saint-Cloud et aussi
ledit du Creux, orent compaignie charnelle à ladite fille;
et, après ce, d'un gros eschalas qu'il print en ycelle
vigne, fery ycelle fille un coup sur la teste, duquel elle
chey à terre; et, ce fait, s'aproucha d'icelle fille, et, d'un
petit coustel qu'il avoit à sa sainture, lui copa la gorge.
Laquelle morte, lui qui parle et ledit de Saint-Cloud
devestirent et despoillerent, et la robe que elle avoit
vestue porterent vendre ès villes de Saint-Cloud et de
Mante, ne scet combien. Lequel Jehannin reçupt l'argent
d'icelles robes, et n'en ot oncques, lui qui depose, denier
aucun, jà soit ce que tout feust beu, mengé et despendu
par eulx ensemble. En alant à laquelle ville de Mante,
ycellui de Saint-Clou demanda à lui qui parle s'il avoit
point de tonsure rese; et il lui dist que non, et que oncques
n'en avoit point portée. Et, pour ce, par le conseil
dudit de Saint-Cloud, et pour eschever la juridicion et
punicion de la court temporelle, fist lors fere sa premiere
couronne ès forbours de ladite ville de Mante, à un barbier
qui lors y demouroit.
Item, dist qu'il a oy dire à un nommé le Beaubarbier,
qui reppaire en la place Maubert, et est un très grant
homme, aagé deXXX ans ou environ, que lui et un nommé
Gilet Le Bourguignon, duquel il n'a aucune congnoissance,
rompirent le tronc de Saint-Ladre environ la Nostre-Dame
en septembre darrenierement passée, et vit que
ycellui Beaubarbier lui disoit:« Regarde l'argent que je
tiens, c'est de l'argent du tronc deS. Ladre. Moy, ledit Gilet
et Raoulet de Laon, dit la Greue, dessus dit, en avons eu
nostre part. »Ne scet, il qui depose, qu'il povoit avoir d'argent
en la main d'icellui Barbier, parcequ'il nele compta
pas, maiz il se recorde bien qu'il n'y avoit point d'or.
Item, dist que, environ un pou après Pasques darrenierement
passées, que lui et Jehannin du Boys, qui est un
varlet servant qui va partout, aagé deXXVJ ans ou environ,
se partirent de la ville de Montargis, en leur compaignie
un jeunes homs de bel estat, nommé Jehannin
Le Normant, vindrent ensemble jusques à Villeneuve
Saint-George, en laquelle ilz trouverent les dessus diz
Beaubarbier et Saint-Cloud, beurent illec ensemble tous
cinq; et, en venant à Paris, Beaubarbier dist à lui qui
parle qu'il ameroit mieulx estre pendus qu'il venist à
Paris ainsi mal vestus qu'il estoit, et Le Normant devant
dit feust si bien vestus qu'il estoit. Lors icellui Beaubarbier
et lui qui parle, estans environ les vignes de Vittry,
prindrent complot ensemble de tuer ycellui Normant.
Et, quant ilz vindrent au dehors d'icelles vignes, il qui
parle, d'un baton qu'il tenoit, fery ledit Normant un coup
par la teste, duquel il le fist cheoir à terre ès blez estans
au plus prez du chemin, et Beaubarbier le acheva de tuer
d'une grosse pierre qu'il trouva à ses piez, de laquelle il
fery plusieurs coups ledit Normant sur la teste; et dist
qu'il estoit environ une ou deux lieues en la nuit
quant ledit fait fu fait et acompli. Lequel Normant ils devestirent,
et des biens d'icellui ot à sa part un petit fermeillet
d'or, qui estoit attaché à un chappeau de bievre
que portoit sur sa teste ledit Normant; ledit Jehannin
du Boys, le chappeau de byevre où estoit attaché ledit
fermeillet d'or; ledit de Saint-Cloud, deux paire de
chausses semelées et une longue houppellande de drap
vermeil fourrée de gris rouge; ledit Beaubarbier, un
manteau double à usage de homme, court, de drap vermeil
pardehors et de noir pardedens, avecques environ
VIJ frans en or et en argent, que ilz beurent etmengerent,
et despendirent, celle nuit qu'il fu tuez, ensemble
en la ville de Paris, où il vindrent boire, n'est reccord
du lieu ne de la taverne, le juppon duquel murdy ycellui
de Saint-Cloud print et le vendi le lendemain, en la ville
de Saint-Cloud,XIJ s., lesquelx ilz burent et despendirent
ensemble audit lieu, le lendemain matin dudit fait et
murdre advenu.
Item, dist que, en aoust darrenierement passé, ot un an
ou environ, lui et ledit Beaubarbier,etPerrin Le Breton,
reppairant en la rue des Escouffles, à Paris, et lequel est
de la congnoissance du seigneur des Bouteilles, dudit
lieu, marchant de peaulx de mouton à fere parchemin,
et un nommé Gilet Le Bourguignon, repairant partout,
se partirent de la ville de Paris, en entencion d'aler gaigner,
et eulx estans au delà de la ville deVauderland,
à une lieue prez de Louvres en Parisy, ainsi comme entre
nuit et jour, trouverent un marchant qui menoit sel sur
un petit cheval fauvelet à courte queue; lequel homme
ledit Perrin Breton print aus corps, le abatirent à terre
de dessus son dit cheval, et illec le ferirent de plusieurs
coups de cousteaux, et tant qu'il fu tuez; en la bourse
ou tasse duquel homme ilz prindrentVIJ blans. Lequel
homme mort, et le sel qu'il menoit ilz lesserent illec, sanz
devestir ycellui homme ne desrober autrement; et ledit
cheval menerent en la ville de Mante, en laquelle ville
il le vendirent, un ou deux jours après ledit fait advenu,
à un homme qui estoit de la congnoissance du seigneur
du Cigne, demourant en ycelle ville; et d'icellui cheval
orent trois frans, lesquelx ilz despendirent ensemble en
ladite ville, sanz ce que alors il feissent aucun autre mal,
murdre ou larrecin quelconques. En alant en laquelle
ville de Mante, assez prez et ou chemin de Pierrefrite,
à un quart de lieue prez du lieu où ycellui homme qui
conduisoit sel fu tué, il trouverent ledit Beaubarbier et
Caisin du Vivier, tixerrant de toilles, demourant à Paris,
lequel est homme jeune deXXX ans ou environ, et rousseau.
Lesquelx Beaubarbier et Caisin estoient garniz chascun
d'une espée et d'une taloche, arc et sayetes, et ledit
Caisin d'une cote de fer et d'un bracelez de fer, qu'il
avoit vestus et miz; en leur compaignie estoit ledit de
Saint-Cloud, garny d'une dague. Lesquelx parlerent li
uns aus autres, et s'entredemanderent s'il avoient riens
gaigné; lesquelx, tant d'une partie comme d'autre, dirent
que non: et atant se departirent ensemble. De laquelle
ville de Mante lui et ledit Breton, qui est varlet de Olivier
Pasquier, serviteur demons. le connestable, se partirent
et alerent ensemble en la ville de Vernon, et ledit
Bourguignon s'en ala là où il voult, ne scet où. En laquelle
ville de Rouen ilz ne gaignerent aucune chose; et
d'ilec se partirent, et alerent ou voyage que fist le roy
nostre sire en Almaigne, sanz ce que, en alant en ycellui
voyage ne en retournant, ilz feissent oncques aucun
murdre ou larrecin, sinon prendre vivres pour eulx. Duquel
voyage d'Almaigne lui retourné en la ville de Paris,
se acompaigna du dessus dit Jehannin La Greue, dit Raoulet
de Laon; Jehannin d'Estain et Hennequin Le Flament,
repairans par tout. Et d'icelle ville se partirent ensemble
en entencion d'aler gaigner; alerent en la ville de Brye
Conte Robert, voulans aler droit à Prouvins. Et ainssi
qu'ils passerent par un boys que l'on dit Guigneputain,
se arresterent illec, ouquel lieu ilz trouverent un jeune
homs qui estoit à pié, et ycellui, sanz lui dire mot aucun,
aterrerent illec de coups de baston, et ledit Raoulet lui
copa la gorge. Auquel homme mort il print une bourse
qu'il avoit pendue à sa poitrine, en laquelle avoitXIJ s. 
seulement; et ycellui homme lesserent tout vestu, et ne
lui osterent aucune chose du sien que dit est cy dessus,
en la place où il avoit esté tuez. Dist avecques ce, que
eulx tous ensemble, ce fait, vindrent en la ville de
Meaulx à la my-may darrenierement passé, à la foire
qui y estoit, en entencion degaigner. En laquelle ville
de Meaulx, lui et lesdiz Raoulet et Jehannin d'Estain
prindrent de jour, en l'estal d'un chaussetier,IIIJ paires
de chausses; les unes de violette, à usage de femme, lesquelles
il donna à Guillemete, s'amie; unes de pers, unes
vermeilles et unes de vert. Et aussi prindrent à plusieurs
merciers environX ouXIJ dagues; lesquelles dagues et
chausses ilz mirent en gaiges ès tavernes de ladite ville
de Meaulx pour leurs despens faiz en ycelles. Dist aussi
que, en ycelle ville, et en un mesme jour que lesdites
chausses et dagues furent prinses, ilz prindrent deux grans
chauderons neufs, lesquelx ilz apporterent à Paris, et
yceulx vendirent en la grant rue Saint-Martin,X s. par. 
l'un, et l'autreXIJ ; lequel argent ilz despendirent
ensemble.
Item, dist que, depuis ce qu'il a esté delivré de prison
de Chastellet par les graces de la royne, il seul a prins et
gaigné, d'une vielle merciere qui vent mercerie derriere
Saint-Innocent,XIJ coiffes de soye, lesquelles il a vendues
XIJ s. à Asseline, femme Jehan de Warluz, prisonniere
ou Chastellet. Item, depuis ce, et à la porte Baudoir, sur
un faiseur de bourses et mercier, un cousteau à usage de
femme, avecques une bourse, laquelle bourse il a baillée
et donnée à ladite Guillemete s'amie. Item, durant le
temps qu'il fu en ladite ville de Meaulx, il print et embla
à un espicier environIIJ l. de poudre estans en un sachet
de cuir, de laquelle, quant il s'en fu aidié et prins sa
volenté, il vendi le demourant d'icelleIIJ s. à un nommé
Drouy, mercier.
Item, dist que durant le voyage que l'en fist en Flandres,
quant l'en cuida passer en Engleterre, il et autres compaignons
bretons, ne scet quel nombre, ne aussi les noms
d'iceulx, entrerent par force en l'eglise de Bailleul, rompirent
coffres, aumailes et huys de revestiaires estans illec,
et en ycelle prindrent plusieurs vestemens, aournemens
et autres choses que l'en trouvera leans, chascun du
mieulx qu'il pot, dont il ot sa part desdiz vestemens de
draps de soye, et d'iceulx fist fere de la robe pour soy
vestir. Et aussi fu en une autre eglise assez prez dudit lieu
de Bailleul, laquelle semblablement il desroba par la maniere
que dit a de ladite eglise de Bailleul. Durant lequel
voyage il est reccord que àIIJ ouIIIJ filles pucelles il
ot compaignie charnelle oultre leur gré et volenté.
Et semblablement, ou pays de Vendosme et ailleurs,
où il a conversé et repperé, a eu compaignie charnelle à
plusieurs filles pucelles, lesquelles il a despucellées par
force et contre leurs volentez, n'est record où, en quel
lieu, ne en quel pays, ne aussi des noms ne du nombre
d'icelles, pour les multiplicacions et reiteracions dudit
peché, ouquel il est encouru par plusieurs et diverses
fois, et pour les autres crymes, excès et delis par lui commis
en ce et autrement, comme dit a cy dessus plus plainement.
Item, dist que,IIJ sepmaines a ou environ, lui
et Jehannin de Saint-Omer, dit Cousin, pionnier, repairant
partout, de jour prindrent, à l'uys d'un pelletier
demourant en la rue de Sainte-Croix de la Bretonnerie,
un peliçon de connins qui estoit à sa fenestre, et ycellui
porta pour vendre en la ville de Baubigny, pour lequel
fait il fu illec arresté et detenu prisonnier. Item, dist que,
un mois a ou environ, il print, en la ville de Saint-Denis
en France, ou clos à l'abé, neuf aulnes de napes ou environ,
que l'en avoit mises secher en ycellui cloz, et lesquelles
l'en moilloit pour blanchir, lesquelles napes il
vendiXIIJ s. à ladite Ameline, femme dudit Jehan de
Warlus. Item, lui et ledit Raoulet, environ la Nostre-Dame
en septembre darrenierement passée, ès Champeaux
à Paris, emblerentIIIJ coiffes de soye,IIIJ anneaux d'argent
et deux dagues, lesquelles choses ilz vendirent audit
de Warlus et à ladite Ameline, sa fiencée, n'est record
quelle somme d'argent. Et dist, sur ce requis, que
de present il n'est record d'aucuns autres meffaiz par lui
faiz; et, pour ce, requiert qu'il ait temps de soy adviser.
LE MARDIXXVIe jour dudit mois d'ottobre l'anIIIJxx 
et neuf dessus dit, par devantmons. le prevost, presens
maistres Jehan Truquam, lieutenant; Dreue d'Ars, auditeur;
Martin Double, advocat; Andry Le Preux, procureur
du roy ou Chastellet; Jehan Delcy et Michel Marchant,
advocas oudit Chastellet; Jehan de Bar, Pierre
Gilbert, Nicolas Chaon, Robert de Tuillieres, Arnoul de
Villers, Jehan Soudant, Jehan de Tuillieres, Robert de
Pacy et Girart de La Haye, examinateurs oudit Chastellet;
fu fait venir en jugement sur les carreaux le dessus
dit Jehannin Le Brun, prisonnier, auquel fu leu et recité
le procès et confession par lui faites, cy devant escriptes,
et lui demandé se elles avoient par lui ainsi esté congnues,
et se elles estoient vrayes par la maniere que escriptes
sont. Lequel prisonnier, sur ce juré par serement, et
requis, dist que autreffois il les avoit congneues, et encore
les congnoissoit et confessoit estre vrayes, par la
fourme et maniere que elles contiennent et sont escriptes.
Et, ce fait, fut ledit prisonnier fait remettre ès prisons
dont il estoit partis. Lequelmons. le prevost demanda
ausdiz conseillers presens leurs oppinions sur la confession
d'icellui prisonnier, et qu'il estoit bon à fere; tous
lesquelx, veu et consideré ce que dit est, delibererent
et furent d'oppinion que ycellui Jehan Le Brun, prisonnier,
estoit dignes de souffrir mort, comme traittes du roy
nostre sire, c'est assavoir: qu'il feust traynez, decapitez,
et, après ce, le corps et la teste d'icellui pendus à la justice
du roy nostre sire. Et ad ce fu, par leditmons. le prevost,
condempné ycellui Jehan Le Brun.
ET POUR CE que ycellui prisonnier avoit accusez plusieurs
personnes, dont les aucuns estoient prisonniers oudit
Chastellet, et les autres non, et qu'il disoit que ledit
Raoulet de Laon et autres qui portoient tonsure n'estoient
point clers, maiz avoient fait fere leurs couronnes par la
maniere que dit et confessa là en son procès cy dessus
declaré, fu dit, par l'advis conseil et oppinion desdiz
conseillers, et ordené que, pour aydier à convaincre
yceulx prisonniers par lui accusez, l'en sursserroit quant
ad present de fere execucion de la personne dudit prisonnier
jusques ad ce que, par leditmons. le prevost,
seroit sceu et congneu des accusacions faites par ycellui
prisonnier contre aucuns autres prisonniers estans oudit
Chastellet.
ITEM, OUDIT JOUR ET AN, par l'advis et deliberation
desdiz conseillers, attendue et considerée la confession
faite par ledit Jehan Le Brun, prisonnier, et aussi l'accusacion
par lui faite et dite audit Jehannin La Greue, dit
Raoulet de Laon, et en sa presence; meesmement que le
temps que l'en lui avoit presigé de monstrer sa lettre de
tonsure estoit, lonc temps avoit, passé, et qu'il ne savoit
mot de lettre, ne ne congnoissoit lettre l'une de l'autre,
pour savoir d'icelle tonsure la verité, et aussi des crymes
et larrecins par lui faiz et commis; meesmement que par
lui furent vendus lesIIc de menuver dont son emprisonnement
fait mention; qu'il feust mis à question.
EN LAQUELLE QUESTION ledit Raoulet fu mis sur le
petit tresteau; et ainsi comme l'en luivouloitdonner à
boire, requist à grant instance que l'en le meist hors
d'icelle, disant qu'il diroit verité, et qu'il n'estoit point
clerc, et aussi qu'il avoit bien deservi la mort, et enseigneroit
la maniere comme lui et autres avoientfaitfere
leurs couronnes. Et, pour ce, fu mis hors d'icelle, mené
au feu de la cuisine en la maniere acoustumée; ouquel
lieu, sanz aucune contrainte, de sa volenté et sanz gehine,
congnut et confessa que, environ la feste deNoëldarrenierement
passé, lui, Jehan Le Brun dessus nommé,
Jehannin Cousin, dit de Saint-Omer, et Jehannin d'Estain,
estans ensembleenla ville de Paris, en une taverne, et
illec buvans, ainsi comme ilz orent parlé longuement li
uns à l'autre sur le fait des larrecins par eulx faiz et commis,
fu demandé à lui qui parle, par yceulx ses compaignons,
ne scetlesquelx, s'il avoit point de tonsure. Lesquelx
compaignons lui conseillerent, afin d'eschever la
prinse et punicion de la justice temporelle, qu'il feist fere
sa couronne, et que dores en avant il portast ycelle. Lui
dirent aussi et enseignerent la maniere comme il diroit
qu'il avoit eu couronne par aucun evesque ou arceveque,
s'il estoit emprisonné par justice laye pour aucun cas criminel
ou civil, afin d'eschever la punicion et contrainte
d'icelle, et pour alonger sa vie, disant que, pendant le
temps que l'en lui donneroit terme de prouver et montrer
qu'il avoit eu tonsure, Dieux le ayderoit, et à eulx
aussi, et que aucune grace ou bien leur en pourroit bien
venir. Lequel conseil il creust; et lors, au partir de la
taverne où il avoient beu, fist fere nouvellement et la
premiere fois le signe de tonsure; lequel signe de tonsure
il a, depuis ledit temps, tousjours continué et encore
porte, sanz ce que oncques par evesque aucun lui feust
donnée couronne autrement que dit est. Congnut aussi,
sur ce requis, premierement juré aus sains Euvangilles
de Dieu, que les choses dessus dites par lui confessées
sont vrayes, et aussi celles qui s'ensuivent: c'est assavoir,
que, deux ans a ou environ, lui estant sur un pelletier
en la ville de Chartres, du temps ne du nom duquel
pelletier il n'est record, par le clerc de l'aumosnier de
Chartres lui fu baillé pour fourrer une longue houppelande
de drap pers, avecques de la panne noire pour
fourrer ycelle; laquelle houppellande et panne il apporta
en la ville de Paris, sanz le sceu ou congé d'icellui clerc,
et ycelle vendi à un freppier ès halles, ne scet son nom,
ne aussi ne sauroit enseigner sa demeure, la somme de
XIJ s. par..
Item, dist que quant il ot fait faire sadite tonsure, lui
et ledit Jehannin d'Estain se partirent de Paris ensemble,
en entencion d'aler gaigner en aucun lieu, s'il povoient
trouver où et de quoy; et appelle le mot de gaigner,
embler. Alerent en la ville de Montdidier, en laquelle il
ne firent aucune chose; d'ilec vindrent à Rouen, en laquelle
ville ledit d'Estain embla de la mercerie, comme
cousteaux, bourse de cuir et autres menues choses, lesquelles
il apporterent à Paris, et ycelles vendirent, ne
scet à qui ne en quel lieu, la somme deXIJ s. par., dont
il ot sa part et moitié.
Item, dist que, puis Pasques darrenierement passées, et
un pou après ycelles, lui et ledit Jehannin Cousin estans
en la place aus Chas, adviserent un pan de menu vair qui
pendoit à une corde en l'ostel d'un pelletier, contre l'huys
de sa maison, lequel pan, qui contenoit environIJc de
vair, il prindrent, et ycellui vendirent, ne scet à qui ne
en quel lieu, la somme deIIIJ fr., dont il reçurent sur
ycelle vente la somme deXVIIJ s. par. en or, qu'il et ledit
Cousin departirent ensemble par moitié.
Item, dist que, environVIIJ jours paravant ce qu'il
feust admené prisonnier ou Chastellet, ainsi comme gens
marchandoient etachetoientfruit, poires, frommages
et autres choses, à une poroyere demourant assez prez
de Sainte-Croix de la Bretonnerie, il seul copa à icelle
poroyere sa bourse, en laquelle avoitVIIJ blans ou environ.
Item, dist que lui et un nommé Perrin Quatre Dois,
qui, pour ses demerites, a esté justiciez à Saint-Denis en
France, environ la Penthecouste darrenierement passée,
alerent boire en l'ostel de la Pomme de Pin, en la Cité,
ouquel hostel ilz prindrent uneXIJe d'escuelles, lesquelles
ilz vendirentX s. à une femme nommée Ameline, femme
de Jehan de Warlus, freppier, demourant à la porte de
Montmartre, prisonniere ou Chastellet. Dist aussi que,
par plusieurs fois, lui seul a emblé en la ville de Paris et
en plusieurs lieux, que plas que escuelles, le nombre
LX pieces et plus, lesquelles il a vendues, tant à icellui
de Warlus comme à sadite femme, n'est recort quelle
somme d'argent, parce que à la fois il apportoit deux ou
trois que plas que escuelles, et à l'autre fois plus ou
moins.
Item, dist que lui et ledit Cousin, un pou avant ce que
la royne venist à Paris, entrerent de jour en l'ostel d'une
bonne femme qui demeure derriere la porte de Montmartre,
ouquel hostel ilz prindrent, sur un coffre, une
cote hardie à usage de femme, ne scet de quel couleur
de drap, laquelle estoit fourrée d'une panne noire, et
ycelle vendirent à la femme dudit de Warlus, ou jour
mesmes qu'il la prindrent, la somme deVIIJ s. par., dont
il ot sa part.
Item, dist que lui, Jehan Le Brun dessus nommé, Jehannin
d'Estain et Hennequin le Flament, un pou après ce
que le roy fu venu du voyage d'Almaigne, se partirent
ensemble de la ville de Paris, en entencion de gaigner,
pouraler en la ville de Prouvins; lesquelx, quant
ilz vindrent en un boys que l'en nomme Guigneputain,
environ heure de nonne, se arresterent illec, et, par là,
devant eux passoit un homme de pié qui leur sembla
estre assez homme d'estat, lequel homme ilz arresterent;
ce fait, le aterrerent à terre de coups de bastons, dont
ilz le ferirent sur la teste, et quant il qui parle le vit à
terre, tira un petit coustel à trancher pain qu'il avoit sur
lui, duquel il copa la gorgeaudithomme, et ne lui
osterent aucuns de ses biens, sinon une petite bourse qu'il
avoit pendue à sa poitrine, enlaquelleavoitXIJ s. par. 
ou environ, lesquelx ilz despendirent; et d'ilec s'en retournerent
en la ville de Meaulx, et ne alerent point en
ladite ville de Prouvins, où ilz avoient entreprins d'aler,
pour cause dudit cas advenu, et que, par aucune fortune,
ilz ne feussent prins de justice.
Item, dist que, un pou avant Noël darrenierement
passé, lui et Richart deCompiegne, pionnier, repairant
partout, acompaignez d'une fille de péché nommée Jehannete
de Valenciennes, qui fu amie duCamusde Saint-Quentin,
et eulx estans à un soir à Petit-Pont, virent et
apperceurent que un marchant meneur de marée menoit
IIIJ chevaulx les uns après les autres, et attachées par les
queues; auquel marchant il osterent lechevalqui estoit
le darrenier, et copperent d'un cousteau le chevestre à
quoy il estoit attachez au cheval de devant.Lequel
cheval il qui parle mena celle nuit mesmes en la ville de
Pontoise, et illec, au lendemain matin, le vendi la somme
deLX s., desquelx, quant il fu retourné à Paris, il bailla
la moitié audit de Compiegne.
Item, dist queluiet Jehannin d'Abeville, qui est
Picart, jeunes homs aagé deXXIJ ans ou environ, n'est
record de quel mestier ilestoit, un pou avant ce que la
royne venist à Paris, prindrent parIIIJ jours entresuivans,
en trois hostels de fourbisseurs d'espées demourans en la
grant rue Saint-Denis, trois espées, desquelles ilz vendirent
l'uneV s. ne scet à qui, l'autre ilmisten gaige
sur son hoste Mathieu, et la tierce, ledit Jehannin d'Abeville
appliqua à son prouffit et en fist sa volenté.
Item, dist que, tant en la compaignie des dessus diz
compaignons comme tout seul, il a esté à fere et fait de
soy plusieurs autres larrecins en plusieurs lieux et diverses
fois, desquelles, pour la multiplicacion d'icelles, il n'est
record ad present; et dist, sur ce requis, que le premier
larrecin qu'il feist oncques fu de la houppellande de pers
qu'il apporta de Chartres vendre à Paris. Dist aussi que,
depuis ce, il s'est tousjours entremis de fere larrecins. Et,
ce fait, requist que l'en lui voulsist donner temps et terme
de soy adviser, et il nous dira tout ce qu'il a fait et dont
il se pourra adviser; et aussi requerra audit Jehannin Le
Brun qu'il le vueille adviser et enseigner des larrecins
qu'il saura qu'il aura commis.

HONORé DU PUIS, né de la ville de Lysieux en Normandie,
prisonnier detenu oudit Chastellet, pour
souspeçon de la desroberie faite par lui et Gervaise Le
Desiré à Jehan Donc, cousturier, demourant à la Croix
Neufve, et duquel larrecin ledit Gervaise fu trouvé saisi,
fu attaint par devantmons. le prevost et fait venir en
jugement sur les carreaux, presens maistres Jehan Truquam,
lieutenant; Dreue d'Ars, auditeur, et Andry Le
Preux, procureur du roy nostre sire ou Chastellet de Paris,
le samediIXe jour d'ottobre l'an milCCCIIIJxx et neuf.
Lequel prisonnier fu fait jurer aus sains Euvangilles de
Dieu, sur le dampnement de l'ame de lui et sa part qu'il
entendoit à avoir en Paradis, qu'il diroit verité de ce que
l'en lui demanderoit; lequel, et par serement sur ce requis,
dist et afferma pour verité qu'il estoit clerc, et que
jà pieçà l'evesque de Carpentras, lors arcevesque de
Rouen, lui donna couronne en la ville de Lysieux.
Ne scet en quel lieu ycellui evesque estoit, qu'il lui fist,
qu'il dist à icellui qui parle; n'est aussi record à quelle
heure ce fu, ne de quel drap ou habit ledit evesque estoit
vestus, parce qu'il estoit lors jeune de l'aage deVIIJ ans
ou environ; maiz il se recorde bien que de ce il ot lettre,
laquelle son pere print et ot en garde devers soy, auquel
son pere il a, depuis trois ans, oy dire qu'elle avoit esté
arse, en son hostel à Lysieux, par les Englois, qui, puis
XVJ ans a ou environ, ont esté en ycelle ville de Lysieux
et ars ycelle ville. Dist aussi que, au temps qu'il ot couronne,
il aprenoit son saultier; laquelle couronne eue, il
lessa de tous poins l'escolle et s'en vint demourer, dès
ledit temps, à Paris, pour aprendre mestier, en laquelle
ville il a aprins le mestier de tixerrant de toilles. Requis
se il scet lire ne congnoistre lettre aucune à lui sur ce
monstrée, dit que non, par ce que dit est, et qu'il n'a
point frequanté l'escolle ne aussi aprins à lire. Dist aussi,
sur ce requis, qu'il scet bien sa paternostre jusques auCredo, et plus n'en scet. Requis qu'il espelise
Pater, dist
qu'il ne sauroit.
Et, pour ce, fu dit par leditmons. le prevost, audit
Honoré du Puis, prisonnier, qu'il envoïast querre sa lettre
de tonsure, ou autrement en enseignast deuement comme
il avoit eu ycelle dedensXV jours, lequel terme lui fu
prefixé pour tous delais, ou sinon que l'en procederoit
contre lui ainsi qu'il seroit à faire de raison.

ITEM, LEDIT SAMEDIIXe jour dudit mois d'ottobreIIIJxx 
et neuf, par devantmons. le prevost, presens les dessus
diz maistres Jehan Truquam, lieutenant; Dreue d'Ars,
auditeur, et Andry Le Preux, procureur du roy ou Chastellet,
fu fait venir en jugement sur les carreaux Jehan
de Soubz le Mur, dit Rousseau, prisonnier oudit Chastellet,
detenu pour cause d'un pain de cire blanche, pesant
environ livre et demie, par lui prins et emblé en la grant
rue Saint-Denis, ou jour d'yer, en l'ostel de Gaultier de
Ressons, espicier, duquel il fu trouvé saisi. Lequel prisonnier
fu fait jurer aus sains Euvangilles de Dieu qu'il
doit verité de tout ce que l'en lui demanderoit; et, ce
fait, par serement sur ce requis, congnut de sa pure volenté,
et sanz aucune contrainte, qu'il estoit nez de la
ville d'Orleans, en laquelle il avoit aprins mestier de
conréeur de cuirs, et que d'icelle ville il s'estoit parti
deux ans a ou environ, et estoit alé ouvrer dudit mestier
en la ville de Coulomiers en Brye, en laquelle il s'estoit
mariez à une jeune fille de l'aage deXVIIJ ans ou environ,
nommée Guillemete, demourant à l'enseigne de la Hache,
à Saint-Germain des Prez. Dist aussi que, paravant ce
qu'il aprenist audit mestier de conroyer cuirs, son pere,
qu'il avoit lors, le fist aprendre à l'escolle sa paternostre
et ses sept seaumes, et lui fist avoir couronne, dont il a
lettre, ne scet où elle est, ne que sondit pere en a fait,
parce qu'il est alez de vie à trespassement. Requis se il
scet sa paternostre, et qu'il la die, dist que oïl jusques au
Credo, laquelle paternostre il a dite telement quellement.
Requis se il scet lettre, dit que non tant soit pou, et n'en
est nul besoing, car passez sont trois ans qu'il fu prins et
emprisonné ou Chastellet, pour cause d'une bourse de
soye et d'une çainture d'argent que l'en disoit par lui
avoir esté prinse et emblée sur Petit-Pont, pour lequel
cas il, comme clerc, avoit, par le prevost qui lors estoit,
esté rendus à la cour de l'official, et, d'icelle court, delivré
par les graces et au joyeux advenement de la royne
fait à Paris. Requis qu'il fist, qu'il dist, et aussi que lui
fist ou dist l'evesque qui lui donna couronne, quelle
heure du jour il estoit, et qu'il avoit vestu, dit par son
serement qu'il estoit ainssi comme heure de prime. Et de
tout ce que dit est à lui requis n'est autrement record,
parce qu'il aXX ans et plus que ladite tonsure lui fu
faite et donnée, puis lequel temps il a tousjours continué
à fere ledit mestier de conréer cuirs, sanz avoir entendu
à faire aucune autre chose, ne aussi aprins à lire ou escripre.
Et, ce fait, fu prefixé terme àXVe audit prisonnier
de monstrer et enseigner ce qu'il a dit et affermé pour
verité, cy-dessus escript, à cause de sadite tonsure, et
commandé et enjoint que, dedens ledit temps, il aporte
ou enseigne deuement de sa lettre de tonsure, ou sinon,
consideré qu'il ne scet congnoistre lettre aucune, que
par leditmons. le prevost sera procedé à l'encontre de
lui ainsi qu'il appartendra à faire par raison.
ITEM, LEDIT JEUDIXXVIIJe jour du mois d'ottobre mil
CCCIIIJxx et neuf, en jugement sur les carreaux, par devant
leditmons. le prevost, presens maistres Jehan Truquam,
lieutenant; Dreue d'Ars, auditeur; Martin Double, advocat,
et Andry Le Preux, procureur du roy nostre sire
ou Chastellet de Paris; Nicolas Bertin, Jehan Soudant,
Jehan de Bar, Robert de Tuillieres, Girart de La Haye,
Pierre Gilbert, Jehan de Tuillieres, Nicolas Chaon, examinateurs
oudit Chastellet, et Regnault de Foleville,
furent veues et leues les confessions de Honnoré du Puis
et Jehannin de Soubz le Mur, dit Rousseau, cy dessus
escriptes, et aussi yceulx fait venir en jugement par devant
leditmons. le prevost, pour savoir d'eulx s'il avoient
les lettres ne tonsure dont ilz s'estoient aidiez, consideré
que le terme et temps à eulx prefix estoit passé, lesquelx
respondirent qu'ilz ne les sauroient comment avoir: c'est
assavoir, ledit Honoré par ce que sa lettre avoit esté arse,
et ledit Jehannin parce qu'il ne savoit que son feu pere
avoit fait de sadite lettre, par la fourme et maniere que
plus à plain est contenu en leurs deposicions escriptes en
cest present procès. Tous lesquelx presens delibererent
et furent d'oppinion, attendu que de ceste matiere ledit
mons. le prevost avoit parlé àmons. le chancellier et à
autres du grant conseil du roy, lesquelx lui avoient
dit et respondu, consideré que un homme naist pur lay, et
qu'il doit estre tenus et reputez toute sa vie pour tel, s'il
ne appert de lettre de tonsure, ou qu'il sache lire ou
escripre; et meesmement que toute presumpcion est contre
eulx, puisqu'il ne scevent lire, que ilz soient lays, et
aient prins et fait fere leurs couronnes, qui sont et doivent
estre dites abusives, et, veues les confessions et
accusacions desdiz Jehan Brun et Raoulet de Laon, que
pour savoir par yceulx prisonniers la verité de leurs delis
et meffaiz, et s'il avoient tonsure ou non, qu'il feussent
mis à question; et ad ce furent par leditmons. le prevost
condempnez.
EN ENTERINANT lequel jugement, le dessus dit Honoré
du Puys fu mis à question sur le petit tresteau, et assez
tost après ce, requist que l'en le voulsist mettre hors,
disant que en verité il n'estoit point clerc, et que sadite
tonsure il avoit fait fere, un pou paravant la Saint-Jehan
darrenierement passée, en la cité de Paris, à un barbier
qu'il ne congnoissoit, afin d'eschever la punicion de la
justice temporelle, et que, s'il estoit prins par ycelle
justice, que comme clerc il feust rendu à l'official, disant
en soy que tousjours vient-il aucuns grans seigneurs ou
dames qui font graces aux prisonniers de la court espirituelle
plustost et plus souvent que à ceulx de la court
temporelle; et au seurplus de autres crymes par lui commis,
diroit verité, maiz que il feust hors d'icelle question.
De laquelle il fu mis hors et mené chauffer en la cuisine
en la maniere acoustumée. En laquelle cuisine et hors
d'icelle question, ycellui Honoré persevera et continua
en ladite confession par lui faite; et, oultre ce, congneut
que, pour cause d'une bourse à femme par lui coppée a
Petit-Pont, en laquelle avoit environV s. en menue monnoye,
il fu prins par les sergens du roy et admené prisonnier
en Chastellet, environ la Magdalene darrenierement
passée; esquelles prisons il a esté jusques à la venue
de la royne faite à Paris, que il fu delivré par les graces
que elle fist. Et dist que jà soit ce que au temps qu'il fu
prins il eust couronne, neantmoins, pour ce qu'il ne savoit
lire ne escripre, et aussi qu'il n'avoit point de lettre de sa
tonsure, leditmons. le prevost ne l'avoit voulu rendre
aus gens demons. l'evesque de Paris qui l'avoient requis.
Item, dist et congneut que le vendredi ensuivant après
sadite delivrance, lui seul veant qu'il n'avoit point d'argent,
ala en la place de Petit-Pont où l'en vent le poisson
d'eaue doulce, à un soir et en ycellui lieu copa une bourse
de cuir à usage de femme, en laquelle avoit en blans de
IIIJ d. piece,IIIJ s., et en tournois et parisis, autresIIIJ s..
Item, depuis ce, en un jour de samedi, ès halles, ou
lieu où l'en vent toilles, il copa une bourse de cuir à
une femme, en laquelle bourse avoit trois frans en or et
IIIJ s. en menue monnoye.
Item, environ la Saint-Jehan darrenierement passée, lui
et un compaignon qu'il ne congnoist, ne scet son nom,
alerent oultre la porte Saint-Denis, en une estable à chevaux,
en laquelle il print un petit cheval noir, lequel il
bailla à sondit compaignon pour vendre, et de l'argent
dudit cheval ot à sa partXVJ s..
Item, un pou avant Noël darrenierement passé, en la
place où l'en vent les oignons, ès halles, il copa à une
femme de villaige une bourse de cuir qui pendoit à sa
sainture, en laquelle avoitXXIIIJ s. ou environ.
Item, ce jour mesmes, esdites halles, ou lieu où l'en
vent les pos de terre, il copa semblablement, à une autre
femme de villaige, une bourse de cuir, en laquelle avoit
environXIJ s. en blans deIIIJ d. piece.
Item, en la grant boucherie de Paris, à un jour de jeudi,
au soir, un pou paravant sa premiere prinse, copa à une
chamberiere une bourse de cuir qui pendoit à sa sainture,
en laquelle avoitVIJ blans deIIIJ d. la piece. Et plus ne
scet quant ad present des larrecins par lui faites et commises,
requerant que l'en le vueille lesser, et il se advisera
des autres larrecins par lui faites; et, pour ce, fu
fait mettre en la prison dont il estoit partis.
ET SEMBLABLEMENT oudit jour fu le dessus dit Jehannin
de Soubz le Mur, dit Rousseau, mis à question sur le
petit tresteau, lequel ne voult riens dire, et en après sur
le grand tresteau, ouquel lieu il congnut que,VIJ ans a
ou environ, lui estant en la ville d'Orleans, s'acompaigna
d'un nommé Perrin Amiot, demourant en ladite ville,
lequel est filz de Perrot Amiot, sergent du roy nostre sire
en ycelle ville d'Orleans; de Jehan Blanchet, tixerrant
de draps, demourant en la Bretonnerie, lequel a espousé
la niepce d'un nommé Gratepance, et n'a ycellui Blanchet
que un oeil; et de Jehannin Mahiet, tixerrant de draps,
demourant en ycelle ville d'Orleans. Et après ce qu'il
orent longuement parlé ensemble, ledit Perrin Amiot lui
dist qu'il faisoit que fol qu'il ne portoit tonsure, veu
que souvent il se entrebatoit avecques compaignons, et
que se d'aucune aventure il estoit prins par la justice laye,
qu'il seroit perdus; et, pour ce, par le conseil dudit Perrin,
fist lors fere en ladite ville d'Orleans sa premiere
tonsure, laquelle il n'avoit oncques mès eue ne portée.
Requerant que d'icelle question il feust mis hors, et il
diroit verité de tous les crymes par lui faiz et commis,
dont il en y avoit plusieurs, lequel prisonnier fu mis hors
d'icelle et mené choffer en la cuisine en la maniere acoustumée.
En laquelle, et hors d'icelle question, il persevera
et continua en la confession cy-devant par lui faite et dite,
disant qu'elle contenoit verité, nonobstant ce que premierement
il avoit dit et allegué qu'il eust eu tonsure
d'evesque. Et oultre ce, congnut que jà pieça il fu prins
par les gens de l'evesque de Paris, pour cause d'un debat
qu'il avoit eu en la terre dudit evesque avecques un
compaignon dont il ne scet le nom, lequel il avoit batu
et aidié à batre en la compaignie d'aucuns compaignons,
n'est record de leurs noms ne où ce fu quant de present,
pour ce qu'il a bienV ouVJ ans que le fait fu fait, pour
lequel il fu prisonnier en la court de l'official par l'espace
deVJ mois et plus. Lequel evesque ou son official, pour
la povreté de lui, et aussi la prison par lui soufferte, le
banyrent de l'evesché de Paris jusques à trois ans, à pene
deXX mars d'argent. Pendant lequel temps, et nonobstant
ycellui ban, il ala et vint parmi la ville de Paris; et dist
que lui qui parle et ledit Perrin Amiot prindrent à Petit-Pont,
sur une boursiere qui fait bourses au lez devers le
pont Neuf, une bourse de soye à boutons d'argent dorez,
avecques une sainture à homme à boucle et mordant
d'argent. Et ainsi comme il buvoit en une taverne prez
de la porte Saint-Honoré, il fu advisé par un sergent de
l'official, nommé Jehan Gaucher, et un autre sergent son
compaignon, duquel il ne scet le nom; lesquelx sergens lui
dirent qu'il estoit bany de l'evesché de Paris, et que le
temps dudit ban duroit encore. Lesquelx le prindrent,
et d'illec, tout au lonc de la ville et par-dessus Grant-Pont,
le menerent ès prisons dudit evesque estans prez
de Nostre-Dame de Paris, par devant maistre Robert de
Denis, pour lors official d'icellui evesque, lequel lui dist
que il estoit parti de la court de leans sanz faire aucune
composicion, et que se ses amis eussent voulu qu'il estoient
riches et poissans, et eussent bien composé à lui, disans
que jamaiz de leans ne partiroit s'il n'avoit grace d'aucun
grant seigneur ou dame.
Dist aussi que, par devant ledit official, il confessa avoir
prins et emblé, lui et ledit Perrin, les bourse et sainture
dessus dites; pour laquelle cause il fu condempné en oubliete.
Desquelles prisons il est yssu nagueres par les
graces de la royne faites en la court dudit evesque.
Dist aussi que pour ce qu'il congneust devant ycellui
official avoir plusieurs biens en son hostel à Saint-Marcel,
qui bien valoient la somme deIIIJxx livres, ycellui official
fist yceulx prendre par ses sergens, si comme la femme de
lui qui parle lui a dit au temps et paravant ce qu'il feust
condempné, durant aussi ladite condempnacion, et depuis
sadite delivrance. Desquelx biens il n'a pu avoir ou recouvrer
aucuns, jà soit ce que plusieurs fois les ait requis.
Item, congnut que, paravant ladite prinse et depuis
ycelle delivrance, lui, ledit Perrin Amiot et Jehan Blanchet,
ont à plusieurs et diverses fois prins et emblé des
fromages et des perdrix au soir, ainssi comme il passoient
par Petit-Pont, jusques au nombre deVJ pieces de perdrix
etVIJ ouVIIJ frommages.
Item, dist que, en l'ostel dudit Gaultier, espicier, il
print et embla le pain de cire duquel il fu trouvé saisi,
pour laquelle cause il a esté mis prisonnier ou Chastellet.
Item, dist que, quatre ans a ou environ, en plain jour,
lui et ledit Perrin Amiot emblerent, ès halles de Paris,
VIJ aulnes de drap de brunette que l'en avoit mis secher
au soleil, lequel drap il vendi, et en ot à sa partXVJ s.,
et ledit Amiot ot le residu. Ne se recorde pas combien
il le vendi, ne à qui.
Item, dist que,IIJ ans a ou environ, autrement du
temps n'est record, lui et ledit Blanchet prindrent et emblerent,
ès halles de Paris, à l'estal et perche d'un pelletier,
un peliçons de connins, qu'il vendirent ne scet combien,
ne qu'il en ot à sa part.
Item, dist que,V ans a ou environ, en tel temps que
de present, lui et un sien frere estans logez en rue Neufve
Saint-Merry, à l'enseigne de la Heuse, oy crier emmi la
rue: Haro le murtre. Auquel qui parle fu dit que l'en tuoit
un sien frere; et, pour ce, descendi hastivement de la
chambre où il estoit logez, tenant un badelaire nu en sa
main. Lequel qui parle, quant il vint emmi la rue, apperçut
que deux hommes se entrebatoient de leurs espées
ou badelaires, qu'il avoient sachez nus, et dont il gettoient
moult fort l'un à l'autre, s'aproucha de l'un desdiz
compaignons, desquelx il ne congnoissoit aucuns, et dudit
badelaire qu'il tenoit, fery l'un d'iceulx parmi la gorge
tout au travers, lequel chey illec. Ne scet se dudit coup
il mouru ou non, parce qu'il se retray en l'ostel dont il
estoit partis sanz plus fere.
Item, dist que un nommé Gervaise Le Desiré, qui est
de la ville de Rouen, et par leditmons. le prevost nagueres
rendu comme clerc à l'official, est un très fort et
grant larron, si comme il a oy dire aus compaignons du
mestier, lequel Gervaise n'est point clerc, parce qu'il a
espousé une fille de peché qui est putain publique, demourant
à Rouen vers Rosebec, ou lieu où l'en vent le
poisson de mer, assez prez de l'eglise Saint-Ouen de Rouen.
VEUES LESQUELLES confessions faites par yceulx Honoré
du Puis et Jehannin de Soubz le Mur, dit Rousseau,
à eulx leues en jugement sur les carreaux, esquelles il
ont perseveré et continué, et en la presence des dessus
nommez conseillers, yceulx conseillers furent tous d'oppinion
que lesdiz prisonniers portoient et avoient porté
faulses couronnes et abusives, et, par ce, devoient estre
rez tous jus comme purs lais, et ad ce furent condempnez
par leditmons. le prevost, et pour ce furent rez tout
jus oudit jour.
OUQUEL JOUR DE JEUDIXXVIIJe jour dudit mois d'ottobre
IIIJxx et neuf, après disner, vint pardevers ledit
mons. le prevost Pierre Caloire, clerc de noble et puissant
seigneurmons. Arnault de Corbie, chevalier, chancellier
du roy nostre sire, lequel clerc dist que, à la requeste
de reverend pere en Dieumons. l'evesque de
Paris, leditmons. le chancellier, son maistre, mandoit audit
mons. le prevost que lui, son lieutenant, le procureur
et conseil du roy nostre sire, feussent, après disner, par-devant
lui, en son hostel, en la rue de la Verrerie, pour
oïr certaines requestes que leditmons. l'evesque vouloit
fere contre ycelluimons. le prevost, et pour respondre
à ycelles. Auquel lieu furent leditmons. le chancellier,
honorables hommes et sages maistres Simon Foison, president
en parlement; Jehan Pastourel, president en la
chambre des comptes, et Jehan de Voisines, maistre des
requestes de l'ostel du roy nostre sire; leditmons. l'evesque,
et maistre Jehan Filleul, advocat en parlement;
maistres Jehan Merlet et Robert Caret, promoteurs de
la court duditmons. l'evesque; leditmons. le prevost;
maistres Jehan Truquam, son lieutenant; Andry Le Preux,
procureur du roy nostre sire oudit Chastellet; Arnoul de
Villers, examinateur, et Aleaume Cachemarée, clerc juré
en ladite prevosté.
LEQUELMONS. L'EVESQUE se complaint duditmons. le
prevost ausdizmons. le chancellier et autres du conseil
du roy, pour ce qu'il avoit condempné à rere, et de fait
fait rere lesdiz Honoré du Puys et Jehannin de Soubz le
Mur, dit Rousseau, lesquelx, au temps de leurs prinses
et emprisonnemens, estoient en habit et possession de tonsure.
Auquelmons. l'evesque, après ce que par ledit
mons. le prevost eust esté recité et rapporté la maniere
comme l'en avoit procedé contre yceulx prisonniers, selon
ce que escript est cy-dessus, et aussi monstré certains arrez
de la court de parlement faisans et servans à la matiere
d'iceulx prisonniers, qui s'efforçoient de porter, et, de
fait, portoyent faulses tonsures et abusives, attendues
leurs confessions, lesquelles devoient et doivent estre
prinses et entendues en leurs prejudices, fu dit par ledit
mons. le chancellier et conseil du roy qu'il se deportast
de plus avant requerre les dessus diz prisonniers qu'il
repetoit et requeroit à avoir, et qu'il n'estoient pas teles
personnes, veues leurs dites confessions et deposicions,
qu'il deussent joïr ne user de privillege de clerc. Lequel
mons. l'evesque, après plusieurs altercacions et alleguacions
par lui sur ce faites, requist auditmons. le chancellier
et conseil du roi que aucuns autres demess. du
conseil du roy, non estans officiers du roy oudit Chastellet,
alassent veoir et examiner yceulx prisonniers par lui
repetez, disant que s'il perseveroyent et continuoient en
leurs dessus dites confessions, que volentiers il se deporteroit
de plus avant repeter yceulx.
ET, CE FAIT, par le commandement duditmons. le chancellier,
vint et fut present en jugement sur les carreaux,
oudit Chastellet, honorable homme et sage maistre Simon
Foison, president du roy nostre sire en son parlement a
Paris, par devant lequel, l'un après l'autre, furent oys
et examinez les dessus diz prisonniers repetez, c'est assavoir
Honoré du Puys et Jehannin de Soubz le Mur, dit
Rousseau, tant sur la maniere de la possession de tonsure
par eulx et chascun d'eulx prinse, comme sur le cas principal
des crymes et malefices par eulx commis et perpetrez.
Esquelles confessions et deposicions yceulx prisonniers
persevererentet continuerent.
LESQUELLES CONFESSIONS et deposicions faites par
yceulx prisonniers repetez par leditmons. l'evesque,
comme clers, recitées et rapportées le mercrediIIJe jour
de novembre milCCCIIIJxx et neuf, par devers leditmons. 
le chancellier, par la bouche dudit maistre Simon Foison,
presens ad ce honorables hommes et sages maistre Jehan
Pastourel, president du roy nostre sire en sa chambre des
comptes; maistres Jacques de Ruilly, president des requestes
du palays; maistre Jehan de Voisines, conseiller
et maistre des requestes de l'ostel du roy; maistre Jehan
de Cessieres, notaire du roy et greffier criminel en parlement,
et maistre Henry Mauloue, secretaire dudit seigneur;
fu dit et commandé par leditmons. le chancellier
et autres dessus diz conseillers du roy, auditmons. le prevost,
qu'il procedast à l'absolucion ou condempnacion
desdiz Honoré du Puys et Jehannin de Soubz le Mur, dit
Rousseau, par la fourme et maniere qu'il verroit que à
fere seroit de raison.
ITEM, ET AVEC CE, par leditmons. le chancellier et
conseil du roy dessus nommez, fut dit et deliberé que
d'ores en avant des prisonniers qui de present sont oudit
Chastellet, et d'aucuns autres qui y pouroient venir pour
cas de cryme ou autrement, qui se advoueroient et porteroient
pour clers, lesquelx ne sauroient lire, escripre
ou chanter, ne aussi congnoistre lettre aucune, ou qui
ne vouldroient dire, prouver et monstrer qu'il eussent eu
tonsure ou lettre et tiltre souffisant de ce, que à leursdites
couronnes, ne aus repeticions que feroit ycelluimons. 
l'evesque ou ses commis et deputez, attendu le malice
d'iceulx prisonniers, et la voye par eulx ouverte pour
evader la punicion et juridicion du roy nostre sire, foy
aucune ne soit adjoustée, ne aussi ne soit aucunement
deferé à proceder à l'absolucion ou condempnacion
d'iceulx prisonniers; et ou cas que yceulx prisonniers
vouldront prouver et monstrer qu'il aient eu tonsure ou
lettre, que l'en leur donne terme prefix de enseigner de
ce. Lequel terme passé, pour savoir la verité par leurs
bouches s'il ont tonsures abusives ou non, qu'il soient
mis à question. Et ainsi le commanderent et enjoignirent
yceulxmons. le chancellier et autres conseillers dudit
seigneur auditmons. le prevost estre fait, gardé, enteriné
et accompli bien et deuement.

JEHAN DE SAINT-OMER, DIT COUSIN, prisonnier oudit
Chastellet, par l'accusacion de Jehan Le Brun et Jehannin
La Greue, dit Raoulet de Laon, cy-dessus escrips,
fu attaint et fait venir en jugement sur les carreaux, par-devant
leditmons. le prevost, ledit mercrediIIJe jour de
novembre milCCCIIIJxx et neuf, presens maistres Jehan
Truquam, lieutenant; Martin Double, advocat du roy;
Dreue d'Ars, auditeur; Arnoul de Villers et Robert de
Tuillieres, examinateurs en Chastellet, et Regnault de
Foleville, escuïer. Lequel Cousin, sur ce juré aus sains
Euvangilles de Dieu, dist et afferma par son serement,
sur ce requis, qu'il avoit autreffois veu yceulx Jehan Le
Brun et Raoulet de Laon,esquelxil n'avoit oncques
veu mal, ne aussi n'avoyent-ilz en lui, s'il ne vouloient
mentir, disant qu'il estoit clerc, non marié, en habit et
possession de tonsure, et que par feumons. l'evesque de
Therouenne, darrenierement trespassé, lui fu donné
couronne,XVJ ans a ou environ, en l'ostel dudit evesque,
estant à Therouenne, prez de l'ostel par où l'en va à la
ville de Hesdin, assez loing de la grant eglise de Therouenne;
et de ce il ot lettre, laquelle il ne scet qu'elle
est devenue, parce que depuis ce qu'il ot eu tonsure, il
ne demoura en ycelle ville, maiz a tousjours depuis esté
demourant à Paris, à Troyes, à Prouvins et en autres
plusieurs bonnes villes du royaume, où il a gaigné sa vie
au mestier decousturieret de ouvrer de pionnerie,
sanz ce qu'il ait fait aucun mal. Dist avecques ce, que,
comme clerc, autreffois il a esté rendus par la justice de
la Queue en Brye àmons. l'evesque de Paris; esquelles
prisons il avoit esté mis pour cause d'un compaignon
qu'il avoit navré. Et semblablement par la justice de
Saint-Magloire avoit esté rendus audit evesque, pour
ce que l'en disoit qu'il avoit emblé certaines escuelles
d'estain; des prisons duquel evesque il avoit esté delivré
par les graces de la royne. Et dist, sur ce requis, qu'il
ne scet congnoistre ne lire lettre aucune.
VEUE LAQUELLE confession faite par ycellui Cousin,
prisonnier, et les accusacions d'yceulx Jehan Le Brun et
Raoulet de Laon, qui dient et afferment en leurs consciences
que il n'est point clerc, et que autreffois il luy
ont oy dire, et aussi que, par son conseil, ledit Raoulet
fist fere premierement sa tonsure, et que ycellui Cousin
estoit et est le maistre de ceulx qui font et donnent les
couronnes aus autres leurs compaignons, yceulx presens
conseillersdelibererentet furent d'oppinion, attendu
l'ordenance cy devant escripte, faite parmons. le chancellier
et autres du grant conseil du roy, afin de savoir la
verité d'icelle tonsure par la bouche dudit Cousin, qu'il
feust mis à question, attendu que quant il fu prins et
admené prisonnier ou Chastellet, il fu trouvé mussé en
ses chausses trois escus couronnez neufs. Et ad ce le condempna
leditmons. le prevost.
EN LAQUELLE question ledit Jehan Cousin fu mis sur
le petit tresteau, et un petit d'eaue jettée sur lui. Lequel
tantost requist que pour Dieu l'en le voulsist mettre jus,
et il diroit verité de tout ce qu'il avoit fait, et qu'il avoit
bien et gaigné à mourir.
HORS DE LAQUELLE gehine, ycellui Cousin, de sa volenté
et sanz aucune contrainte, juré,etc., dist, et afferma
par son serement que,V ans a ou environ, lui et un jeunes
homs de son aage et de son tour, pionnier, repairant et
demourant partout, duquel il s'estoit accompaigné, et en
la compaignie duquel, pour cause d'aucuns compaignons
demourans environ Prouvins, où il avoient longuement
ouvré de pionnerie ensemble, ausquelx il avoient eu
noise et riote, et que ilz s'estoient par plusieurs fois combatus
les uns aus autres, pour occasion desquelx debas il
avoit esté prisonnier audit lieu de Prouvins, ès prisons
du roy, et ledit Jehannin du Boys aussi semblablement
emprisonné, lequel, pour ce qu'il avoit tonsure, avoit
esté rendus à la cour de l'official, afin d'eschever la punicion
de la justice temporelle, en laquelle se d'aventure
aucune il estoit emprisonné pour cryme ou delit quelconques,
et qu'il ne feust justiciez, par le conseil dudit
Jehannin du Boys, qui lui dit qu'il ne moroit nul prisonnier
en la cour dudit official, et que tousjours l'en en
yssoit par detencion de longue prison, nouvel advenement
d'arcevesque ou autre grant seigneur, qui faisoient
delivrer yceulx prisonniers, il fist nouvellement et premierement
fere sa couronne en ladite ville de Prouvins,
disant que, paravant ce, il n'avoit oncques eu tonsure
ne porté ycelle, non obstant chose qu'il ait, paravant ce,
dit, confessé ou proposé.
Item, congnut que le premier larrecin qu'il fist fu en
la ville de Paris, prez de Saint-Ynocent, ouquel lieu à
un mercier il print un petit annel d'argent, lequel ne
valoit pasXIJ d. ; et que paravant ce qu'il feist faire sadite
tonsure, il n'avoit oncques mès fait larrecin; soubz umbre
de laquelle couronne il a par plusieurs fois et plus hardiement
emblé.
Item, dist que, un mois a ou environ, après ce qu'il
fu delivré de la court l'official, par les graces de la royne,
il seul, de jour, print et embla, en la rue de la Bretonnerie,
un peliçon de connins qui pendoit au devant de
l'uys d'un pelletier en ladite rue demourant; et se mieulx
eust peu prendre oudit hostel, prins l'eust. Lequel peliçon,
assez tost après ce, il bailla à Jehan Le Brun pour
le porter vendre, present ad ce ledit Lebrun, qui dist qu'il
estoit vray, et que, pour cause dudit peliçon, il fu arresté
prisonnier à Baubigny, par la maniere que plus à plain est
contenu en sa confession.
Item, dist que, environ mi-may darrenierement passé,
à un cry de haro qui fu fait en la rue du Bourc-l'Abé, il
entra en l'ostel d'un homme qui avoit esté navré, ouquel
hostel il printVJ escuelles d'estain qui estoient sur une
huche, pour lesquelles il fu mené prisonnier à Saint-Magloire,
ès prisons dudit lieu, et d'icelles rendu à
l'evesque de Paris, comme clerc, et desdites prisons delivré
par les graces de la royne, par la maniere que dit a
cy-dessus.
Item, dist que, puis la delivrance à lui faite par la
royne des prisons de l'evesque, il ala en la ville d'Amyens
se loger en un hostel ouquel l'en osteloit gens, et y coucha
une nuit. Et auprez de la chambre où il gisoit, avoit
un coffre, lequel il cuida desrober; mais il ne pot, pour
les gens qui estoient couchez en ycelle. Ouquel lendemain,
ainsi comme environ midi, il monta en la chambre
où il avoit geu la nuit precedent, veans son hoste et
hostesse en laquelle chambre où ledit coffre estoit, il
entra, et, d'unes tenailles de fer qu'il portoit communement
avecques lui, et, à l'ayde d'icelles, ouvry la
serrure d'icellui coffre, ouquel il print tout ce qu'il
trouva d'argent qui estoit dedens, c'est assavoirVIJ fr. 
en or.
Item, dist que, deux ans a ou environ, ainsi comme il
estoit logé en un petit villaige par-deçà Tours, en soy
choffant au soir avecques son hostesse, il vit et apperçut
que sadite hostesse mussoit en un coffre qui estoit à l'entrée
de l'uys de sa chambre un petit drappellet noué. Ne
savoit lors qu'il avoit dedens. Lequel qui parle, veant
que ledit coffre n'estoit point fermé, se releva de nuit du
lit où il estoit couché, pour venir à icellui coffre, ouquel
coffre il print ledit drappelet noué, et s'en vint recoucher.
Le lendemain qu'il fu jour, et hors dudit hostel,
regarda qu'il avoit dedens ledit drappellet, ouquel il
trouva trois escus couronnez deXVIIJ s. par. la piece, et
un gros annel d'argent, qu'il a vendu à Paris, à un tabletier
prez de Saint-Ynocent, la somme deIIIJ s. par.. Item,
dist, present ledit Raoulet de Laon, que eulx deux ensemble,
puis un an ençà, oultre la porte Saint-Honoré,
prindrent une houppellande sangle à usage d'omme, ne
scevent de quel drap, laquelle ilz vendirentXVJ s. à un freppier demourant ès halles.
Item, dient, yceulx Cousin et Raoulet, que, un an a
ou environ, eulx, et, en leur compaignie, Jehannin
d'Estain, dessus nommé, au-devant de l'uys et chappelle
Estienne Haudry, prindrent une relique d'argent que
l'en avoit mis à l'uys d'icelle chappelle, pour demander
pour Dieu, et afin que les bonnes gens feissent leurs aumosnes;
ouquel relique n'avoit dedens sinon sendail vermeil
et autres menues choses de drappeaux et cuevre-chefs
de soye; et l'argent dudit relique vendi à pusieurs
et par menues parties, ledit Jehannin d'Estain, la somme
deXXIIIJ s., si comme il leur dist, lesquelx ilz departirent
ensemble, comme compaignons font en tel cas l'un à
l'autre.
Item, dist que lui et ledit Jehannin d'Estain, ès joustes
qui darrenierement ont esté faites à Saint-Denis en France,
se bouterent de jour en l'ostel d'un prestre demourant en
ycelle ville, ouquel il trouverent un manteau court doublé
de drap pers et vert, lequel il prindrent, et ycellui
vendirent à Paris, ès halles, la somme deXXVJ s., dont il
ot la moitié.
Item, dient, yceulx Jehannin Cousin et Raoulet, que,
ensemble et chascun par soy, il ont emblé plusieurs et
grant quantité de plas, escuelles, quartes et pintes d'estain,
dont ilz ne sauroient nommer ou designer les lieux où prins
ont yceulx, quant, ne en quel lieu, ne aussi où il les ont
vendues, pour la multiplicacion desdiz fais, et reiteracions
par eulx et chascun d'eulx encourus en ce que dit
est touchant ycelle vesselle d'estain.
Item, environ Noël darrenierement passé, en la rue du
Sac, où l'en crioit le feu en l'ostel d'un chevalier, il se
bouta dedens ycellui hostel, ouquel il print et apporta
hors d'icellui un moyen bacin à laver mains et unes
chausses vermeilles, qu'il trouva sur le banc au-devant
du feu; lequel bacin, ainsi comme il yssoit hors dudit
hostel, lui fu resqueux et osté ne scet par qui, et lesdites
chausses il appliqua à son prouffit.

ESTIENE BLONDEL, né de la ville de Jargueau, si comme
il dit, prisonnier detenu oudit Chastellet, et admené
en la compaignie du dessus dit Cousin, pour souspeçon
qu'il ne soit compaignon, complice et consentant des
larrecins faites par ycellui Cousin, fu fait venir et attaint
en jugement sur les carreaux, le mercrediIIJe jour de
novembre l'an milCCCIIIJxx et neuf dessus dit, par-devant
mons. le prevost, presens maistre Jehan Truquam, lieutenant;
Martin Double, advocat du roy en Chastellet;
Dreue d'Ars, auditeur; Robert de Tuillieres, Ernoul de
Villers, Nicolas Chaon, examinateurs, et Regnault de
Foleville, escuïer. Lequel prisonnier, juré et par serement
de dire verité de ce que demandé lui seroit, dist
et afferma par son serement, sur ce requis, qu'il estoit
mariez, en la ville de Jargueau, à une jeune femme nommée
Denise, laquelle avoit un petit filz de lui; et que
sadite femme et enffens il avoit lessiée puis trois sepmaines
ença, et s'en estoit venus à Paris pour gaigner et ouvrer
de pionnerie, pour ce que l'en n'en ouvroit point ou
pays dudit lieu de Jargueau, duquel mestier il est. Dist
aussi que lui estant en l'aage deVIIJ ans ou environ, ses
parens et amis le menerent en la ville d'Orleans, par-devers
l'evesque Nico, qui pour le temps estoit, en la
chambre dudit evesque, environ heure de tierce, lequel
evesque lui demanda s'il savoit lire; et il et sesdiz amis
respondirent que non, et promistrent audit evesque qu'il
le feroient aler à l'escolle; moïennant laquelle promesse,
ycellui evesque, seul estant en sadite chambre, lonc
vestu, n'est record s'il avoit housse ou habit de prestre
qui vueille chanter messe, ne de quel drap il estoit vestu,
lui donna, en la saison de karesme, en un jour de mercredi,
tonsure de clerc, et, en ce faisant, lui donna une
buffe, sanz autre chose lui faire ou dire; et de ce ot
lettre, ne scet où elle est est ne que elle est devenue, par
ce que depuis il ne lui chalu d'avoir ou recouvrer ycelle.
Et dist que, depuis ce qu'il ot eu ladite couronne, sesdiz
amis le envoyerent à l'escolle par l'espace de deux ans
ou environ, et aprint sa paternostre et ses sept seaumes.
Et dist, sur ce requis, qu'il ne scet lire en aucune maniere,
ne congnoistre un A d'un B,nec e contra. Requis
se il scet sa paternostre et sonCredo, dist par serement qu'il scet bien sadite paternostre, maiz leditCredo,
non.
Requis se il congnoist de guaires lonc temps le dessus dit
Cousin, dit qu'il a environ deux ou trois jours qu'il ont
acompaigné l'un l'autre, et que en lui il ne vit oncques
mal aucun.
VEUE LAQUELLE confession, attendu que ycellui
Estienne est mariez et ne scet congnoistre lettre aucune,
les dessus diz presens conseillers furent d'oppinion et delibererent
que, pour savoir la verité de la tonsure dudit
prisonnier, il feust mis à question, assavoir se il perseverroit
en ycelle confession ou non; et ou cas qu'il perseveroit
en ycelle, que l'en lui prefixast terme competent
pour ycelle envoïer querre, et s'il ne le confessoit, que
l'en procedast au seurplus contre lui ainssi que raison
seroit; et ad ce fu ledit Estienne condempné par ledit
mons. le prevost.
EN LAQUELLE question, ycellui Estienne Blondel, prisonnier,
fu mis sur le petit tresteau, et congnut et confessa
non estre clerc, et que, par le conseil d'un nommé
Jehannin Durant, demourant à Orleans, qui est cousturier,
homme moyen hault, il, puis trois mois a ou environ,
fist faire sadite tonsure premierement, et que oncques
mès paravant ycellui temps il n'avoit porté tonsure
quelconques, nonobstant chose que paravant cy dessus
escripte il eust dit ne affermé. Lequel Durant, quant il
lui conseilla à prendre ycelle couronne, lui promist que
s'il le vouloit suir, qu'il le feroit riches homs, et qu'il
yroyent gaigner ensemble; disant que, afin d'eschever la
hastive justice temporelle, qu'il estoit bon et neccessité
qu'il eussent chascun une tonsure, afin que s'il estoient
prins par la justice laye, que, comme clers, il feussent
rendus à l'official. Et, pour ce, firent fere ensemble leurs
couronnes, avant ce qu'il partissent d'icelle ville d'Orleans,
par un barbier demourant en ycelle ville. Requerant
instanment que l'en le voulsist mettre hors de ladite
question, et il diroit verité de tous les larrecins que fais
avoit, dont il y en avoit plusieurs, et avoit bien gaigné
et deservi à morir. Et, pour ce, fu ycellui prisonnier fait
mettre hors de ladite question, et mener en la cuisine
pour soy chauffer en la maniere acoustumée.
HORS DE LAQUELLE question, ycellui Estienne Blondel,
prisonnier, persevera et continua en ladite confession
par lui faite en ycelle gehine, disant pour verité
qu'il avoit prins tonsure par la maniere que dit est, et
que lui et ledit Durant, un pou avant la venue de la
royne faite à Paris, se partirent d'icelle ville d'Orleans
pour venir à Paris, en laquelle ville de Paris, avant ycelle
venue et durant la feste de ladite royne, il ont prins et
emblé, par plusieurs et diverses fois, environXX escuelles
d'estain, qu'il ont vendues, en ladite ville, aus potiers
d'estain, et l'argent ont parti ensemble par moitié.
Item, congnut que, lui et Raoulet de Laon dessus
nommé, durant ycelle feste, emblerent, en rue Neufve
Saint-Merry, une houppellande de pers sengle, que a
vestue ledit Raoulet, laquelle lui fu baillée du consentement
de lui, dudit Cousin, et de Jahannin d'Abeville
dessus nommé.
Item, dist que puisXV jours ença, lui estant en la ville
de Chartres, en la compaignie dudit Cousin, il print et
embla, sur un chaussetier, unes chausses de brunette,
lesquelles il a chaucées; et en l'ostel de l'Escu de Bretaigne,
en ladite ville de Chartres, ouquel lui et ledit
Cousin estoient logez, en unes bouges qu'il trouva ouvertes,
estans sur un lit, en une chambre auprez de
celle où il avoient jeu la nuit precedente, unes paire de
chausses, l'une blanche, l'autre vermeille, lesquelles
chausses ledit Cousin a chaussées; toutes ycelles chausses
prinses en un jour en ycelle ville de Chartres.
Item, dist que, un mois a ou environ, lui et ledit Durant
sont alez de nuit ou pays du Perche, ouquel ilz ont desrobé
en trois eglises, l'une eglise estant à un quart de lieue de
l'autre, en chascune d'icelles eglises, et tout en une nuit,
prins un galice, sanz autre chose prendre ou emporter
d'icelles eglises; lesquelx galices ycellui Durant a fondus
en lingot et en plate, et de l'argent qu'il a receu d'iceulx,
a eu à sa part la somme deXX s.. Lesquelles eglises ycellui
Durant ouvroit à un crochet de fer qu'il portoit avecques
lui sur soy.
Item, dist que, en passant parmi les villaiges, en venant
de ladite ville d'Orleans à Paris, d'ilec ou pays du Perche
et lieux voisins, il et ledit Durant ont prins et emblé,
par plusieurs et diverses fois et journées, et en plusieurs
lieux, le nombre deLX escuelles que plas d'estain, lesquelx
il vendoient aux plus prouchaines villes là où il les
trouverent à vendre, dont il a tousjours eu sa part et
porcion. Et dit avecques ce, que quant lui et ledit Durant
fist fere leurs couronnes ensemble en ycelle ville
d'Orleans, ilz promistrent et jurerent li uns à l'autre que
jamaiz jours de leurs vies ne feroient aucun autre mestier
que gaigner où ilz pourroient trouver à gaigner, lequel
gaing il entendoit et entend embler; et que de tout ce
qu'il gaigneroient, il feroient bonne part, porcion et
compaignie ensemble; et que, à ceste cause et occasion,
pour eschever la juridicion laye, il avoient fait faire leursdites
couronnes, et non pour autre cause on tiltre quelconques
que il qui parle eust ou sceust. Lequel Durant,
depuis ce qu'il furent en ladite ville de Chartres, et qu'il
ot eu sa part desdiz galices, il ne vit; maiz lui dist qu'il
vouloit aler à la Rochelle et ou pays d'environ, soy adventurer
à gaigner; et lui qui parle dist qu'il vouloit s'en
retourner à Paris. Et lors s'acompaigna dudit Cousin,
avecques lequel, pour le brief temps qu'il ont eu ensemble,
il n'a aucune chose gaigné ou prouffité, ne aussi
n'a ledit Cousin, où il ait eu part ou porcion aucune. Et
plus n'en scet sur tout, diligenment, interrogué et
examiné.

L'AN DE GRACE MIL TROIS CENS quatrevins et neuf,
le jeudiIIIJe jour de novembre, en jugement sur les
quarreaux, par devantmons. le prevost, presens maistres
Jehan Truquam, lieutenant; Arnoul de Villers, Robert
de Tuillieres, Robert de Pacy, examinateurs; Jehan de
La Folie, receveur de Paris, et Estiene Le Fevre, huissier
de parlement; fu attaint et fait venir Jaquet Auguier,
dit Hucher, né de la ville de Lille, prisonnier oudit
Chastellet, accusé, en sa présence, par Jehan Le Brun et
Raoulet de Laon, cy-dessus nommez, qu'il est homme
houllier publique, menant filles de vie par le pays, et
alant de nuit parmi la ville de Paris, pour vouloir gaigner
comme eulx faisoient. Et en leur compaignie, le vendredi
aouré darrenierement passé, environ heure deVIIJ heures
en la nuit, qu'il virent un chartier qui se disoit charretier
de madame Katherine de France, seur du roy, auquel
chartier, qui avoit acheté du poisson à Petit-Pont, ainsi
comme il s'en aloit en son hostel, rue Saint-Jaques, portant
une lanterne en sa main, ycellui Jaquet, d'un gros
baton qu'il tenoit, rompi et cassa ycelle lanterne, et,
oultre ce, lui et yceulx Jehannin Le Brun, Raoulet et un
nommé Hennequin, qui estoit compaignon dudit Jaquet,
rompirent audit chartier une bourse qui pendoit à sa poitrine,
ycelle emporterent, et l'argent qui estoit dedens
burent et despendirent celle nuit en une taverne dite à
la Granche, estant à Petit-Pont, de laquelle, quant ilz
se partirent, ilz cuidierent entrer en l'ostel d'une poissonniere
par les fenestres de son hostel, qui estoient ouvertes,
pour la cuidier desrober; maiz il ne porent, pour les voisins
qui regardoient sur ycelles fenestres. Et aussi que jà
soit ce qu'il porte couronne, qu'il n'est point clerc, et
qu'il luy oy dire et confesser. Lequel prisonnier, juré aux
sains Euvangilles de Dieu de dire verité sur ce que dit
est et autres choses que l'en lui demanderoit, dist et afferma
par son serement, sur ce requis, qu'il n'estoit point
clerc, et que la tonsure qu'il portoit, il avoit fait fere
de sa volenté, darrenierement, quant l'en lui feist et appareilla
ses cheveux; et aussi que oncques il ne fu à l'escolle,
ne ne scet congnoistre ou lire lettre aucune. Et
quant ausdites accusacions contre lui faites, dist par son
serement qu'il n'en estoit riens, maiz estoit preudomme,
de bonne vie et renommée, et qui volentiers gaignoit sa
vie au mestier de hucher, dont il estoit varlet.
VEUE LAQUELLE accusacion et confession faite par ycellui
Jaquet Auguier, hucher, prisonnier, et considerées
ycelles denegacions par lui faites, les dessus diz presens
conseillersdelibererentet furent d'oppinion, pour savoir
plus à plain la verité d'iceulx cas, et autres crymes et
delis par lui commis, qu'il feust mis à question; et ad ce
fu ycellui Jaquet, par leditmons. le prevost,
condempnez.
EN LAQUELLE question il fu mis sur le petit tresteau,
ouquel lieu il ne voult riens dire, et, pour ce, fu mis
sur le grant tresteau. Lequel, comme il y ot un pou esté,
requist instanment que l'en le voulsist mettre jus et hors
d'icelle question, disant et affermant par son serement
qu'il avoit bien deservi à avoir la mort, et qu'il diroit la
verité de tous les crymes et delis par lui commis, faiz et
perpetrez; et, pour ce, fu mis hors d'icelle question, et
mené choffer en la cuisine en la maniere acoustumée.
HORS DE laquelle question, ycellui Jaquet, et par serement,
dist et afferma que, environ levendrediaouré
darrenierement passé, lui, ledit Jehannin Le Brun, un
appellé Hennequin, varlet hucher, demourant partout,
et estHennuyer, se partirent de l'ostel de la Granche,
à Petit-Pont, en laquelle il avoient beu ensemble, en entencion
d'aler gaigner aucune chose pour eulx vivre, et
que ainsi comme ilz vindrent à Petit-Pont, au lieu où
l'en ventpoissond'eaue doulce, environVIIJ heures en
la nuit, virent un bon homme qui avoit acheté du poisson,
lequel s'en vouloitaleren son hostel, en la rue
Saint-Jaques; auquel homme, qui depuis il a oy dire qu'il
estoit chartier de madameKatherinede France, ainsi
comme il fu environ l'enseigne du Turbot, à Petit-Pont,
il qui parle, d'un petit baton de fagot qu'iltenoit en sa
main, rompi à icellui charretier une lanterne qu'il portoit,
et, avecques ce, mist sa main à la poitrine dudit
chartier, à laquelle pendoit une petite bourse de cuir,
laquelle il rompi, et ycelle,avecquesl'argent qui estoit
dedens, despendirent celle nuit en l'ostel de la Granche,
de Petit-Pont dessus dit.
Distavecquesce, que quant il eurent beu et despendu
ledit argent, lui et lesdiz Brun et Hennequin se partirent
d'icelle taverne, et prindrent complot ensemble d'aler
desrober une poissonniere ou frommagere qui demouroit
lorsauprezde Petit-Pont, en l'ostel de laquelle ilz cuiderent
entrer par les fenestres du bouge d'embas; maiz il
neporent, pour ce que, en voulant ce fere, ilz furent
apperceuz des voisins de la rue; et par tant se partirent
d'ensemblecelle dite nuit sanz aucune autre chose fere.
Item, dist que, environ un pou paravant la Penthecouste
darrenierementpasséeot un an, il estant en la compaignie
dudit Hennequin et d'un nommé Jehannin Favas,
cousturier, homme marié,demourantvers Clermont en
Beauvoisis, burent ensemble en la compaignie d'un brodeur
et d'un autre dont il ne scet le nom, à l'enseigne de
la Selete, prez Sainte-Oportune; lequel brodeur requist
lors audit Favas, et aussi àluiet ausdiz compaignons,
comme il voulsissent, pour l'amour de lui, batre et villener
un autre brodeur nommé Cloz Unire, du pays de
Honguerie, en leur disant qu'il leur donroit à souper, et
paieroit pour eulx environXVJ s. qu'il avoient illec despendus
ensemble, et que, ce fait, il donroit à chascun
desdiz compaignons unes bonnespairesde chausses. A
la volenté duquel brodeur acomplir yceulx compaignons
s'accorderent; et ce jourmesmes, au soir, espierent
ycellui feu Cloz, pour vouloir enteriner leurs promesses,
et se bouterent en un petit porche estant assez prez de
l'ostel dudit Cloz, pour le vouloir batre et injurier quant
il vendroit soy coucher en son hostel, et illec furent
l'espace de heure et demie ou environ, et atant se partirent
sanz riens fere celle dite nuit, en leur compaignie
tousjours ledit brodeur.
Dist avecques ce, que deux ou trois jours après ce que
dit est, lui et lesdiz compaignons si vindrent boire en ladite
taverne de la Selle, afin de veoir si ledit Cloz partiroit
de son hostel, qui y estoit, si comme ledit brodeur leur
avoir dit; lequel Clos il virent partir de sondit hostel
pour s'en vouloir aler droit en la rue Saint-Denis; lequel
Clos il poursuirent moult fort et asprement, en entencion
de luy batre et injurier, et ycellui attaindrent environ la
place aus Chas, en laquelle place il le abatirent à terre
de plusieurs cops de bastons qu'il lui donnerent, sanz
autre chose lui faire, pour la multitude des gens qui illec
survindrent; et se partirent, l'un çà, l'autre là, afin qu'il
ne feussent apperceuz ou congneuz, et que par les gens
de justice il ne feussent menez en prison.
Dist encores que, pour acomplir leurdites promesses,
environ la veille ou surveille de ladite Penthecouste, eulx
cinq ensemble se assemblerent de nuit au portail de ladite
eglise de Sainte-Opportune, en entencion d'aler battre ledit
Cloz, qu'il savoient bien qui estoit couchez en sa chambre,
si comme ledit brodeur leur avoit dit. Et, pour ce, alerent
à l'uys du porche par où l'en montoit en la chambre dudit
Cloz, lequel huys ils trouverent fermé, et le fery, il
qui parle, du pié, en entencion de lui cuidier rompre;
maiz il ne pot. Lesquelx, afin que les voisins ne les oyssent
ou apperceussent, ouvrirent ledit huys aus pointes des
dagues qu'il portoient; et, ce fait, lui et ledit Jehannin
Favas, demourant en la rue au devant dudit huys, et par
maniere d'esbatement, se prindrent à chanter haut et cler
de leur povoir, afin que les voisins ne peussent pas si
aisiement oïr aucune noise, se lesdiz compaignons le faisoient,
à l'entrée de la chambre dudit Cloz; et les autres
trois compaignons monterent en hault, et oy comme ilz
rompirent l'uys de la chambre d'icellui Cloz. Ne scet que
lors ilz firent audit Cloz, ne s'il le batirent ou non, parce
que lui et ledit Favas demourerent emmi la rue, par la
maniere que dit est; et toutesvoies dist, sur ce requis,
que quant lesdiz trois compaignons furent descendus de
ladite chambre, ilz dirent à lui qui parle, et audit Favas
son compaignon, qu'il avoient très bien batu ledit Cloz.
Et, ce fait, se departirent l'un de l'autre, et lui et ledit
Favas alerent celle nuit esbatre parmi la ville de Paris,
sanz fere aucun mal, jusques au lendemain matin qu'il
fu grant jour, qu'il se retrahy sur son maistre, demourant
en la grant rue Saint-Jaques. Ne scet où ycellui Favas ne
lesdizIIJ autres compaignons alerent.
Dist aussi que,IJ ouIIJ jours après ce que dit est, fait
et advenu, il oy dire, environ ladite eglise de Sainte-Opportune,
comme ledit Cloz avoit esté batus, et qu'il
avoit esté mort. Et plus n'en scet quant de present, sur
ce requis.

JEHANNIN FONTENE, né de la ville de Rouen, laboureur
et vigneron, prisonnier ou chastellet de Paris,
accusé par les dessus diz Jehan Le Brun, Raoullet de Laon
et Jehannin de Saint-Omer, dit Cousin, d'estre homme
de mauvaise vie et renommée, houllier, homme vacabond,
joueur de faulx dez, frequentant foires et marchez,
et lequel il ne virent oncques fere aucun labour ne gaigner
à aucune chose fere, jà soit ce qu'il aient veu ycellui
Fontene tousjours avoir de l'or et de l'argent en sa
bourse, et aussi vestu de longues houppellandes jusques ès
piez, bien fourrées; et est ycellui Fontene retonteur
et recepteur de larrons, si comme, en la foire qui darrenierement
a esté à Lusarches, il ont oy dire à Jaquemin
de Bouloigne et autres telz compaignons gaigneurs d'aventage
comme eulx sont; fut fait venir par devantmons. le
prevost, lui estant en jugement sur les carreaux, le samedi
VJe jour de novembre l'an milCCCIIIJxx et neuf, presens
maistres Jehan Truquam, lieutenant; Jehan de Cessieres,
notaire du roy nostre sire et greffier cryminel en
parlement; Dreue d'Ars, auditeur; Ernoul de Villers,
Oudart de Fontenoy, Robert de Tuillieres, examinateurs
en Chastellet, et Regnaut de Foleville, escuïer. Lequel
Jehannin Fontene, prisonnier, accusé par lesdiz Brun et
Cousin de ce que dit est, et à lui par eulx recité en sa
presence, sur ce juré aus sains Euvangilles de Dieu qu'il
dira verité de ce que dit est, et aussi de tout ce que l'en
lui demandera, dist et afferma par serement, sur ce requis,
qu'il estoit homme de pene et de labeur, et n'avoit
oncques veu ne congneu yceulx Brun, Cousin et Jaquemin
de Bouloigne, par quoy il les congneust ne eust aussi
aucune congnoissance d'eulx, maiz estoit homme qui se
vivoit et gouvernoit à la pene de son corps le mieulx
qu'il povoit; et n'avoit aussi oncques veu ne vestu houppellande
fourrée, ne maintenu la vie que lesdiz Brun et
Cousin disoient contre lui.
VEUES lesquelles denegacions faites par ycellui Fontene,
prisonnier, et les accusacions desdiz Brun et Cousin,
qu'il afferment en leurs consciences estre vrayes, la
maniere des responses faites par ledit prisonnier et son
maintien, lesdiz conseillers presensdelibererentet furent
d'oppinion, attendu ce que, en toutes les autres accusacions
faites par yceulx Brun et Cousin, ilz ont esté trouvez
disans verité, et considerées leurs affirmacions, que
pour savoir de ce et de la vie dudit Fontene, prisonnier,
la verité par sa bouche, qu'il feust mis une fois seulement
à question. Et ad ce fu, par leditmons. le prevost,
condempnez.
EN LAQUELLE question ycellui Fontene fu mis sur le
petit tresteau; et assez tost après ce que l'en lui ot jetté
un petit d'eaue sur lui, requist instanment qu'il feust mis
hors d'icelle, disant et affermant en sa conscience qu'il
diroit et congnoistroit tous les larrecins qu'il avoit faiz,
dont il en y avoit plusieurs; et, pour ce, fu mis hors
de ladite question, et mené chauffer en la cuisine en la
maniere acoustumée.
HORS DE LAQUELLE question, sanz aucune force ou
contrainte, ycellui Fontaine, prisonnier, congnut et confessa,
que, demi an a ou environ, ainsi comme il ot beu
en la compaignie d'aucuns compaignons dont il n'est
reccord des noms, à l'enseigne du Chasteau, vers la
Croix du Tirouer, il vit et apperçut deux hennaps d'argent
qui estoient sanz garde, au bout d'une table, des
assiettes dudit hostel, lesquelx hennaps il print et mussa
en son sain, et yceulx, ce jour mesmes, vendi, oultre
Petit-Pont, à un homme hostellier qu'il trouva vers la
place Maubert. N'est record de son nom, de sa demeure,
ne quelle somme d'argent il les vendi.
Item, semblablement et environ ledit temps, ainsi
comme il faisoit semblant de regarder s'il trouveroit aucuns
compaignons qui beussent à l'enseigne du Heaume,
à la porte Baudoir, il vit, comme au lieu où la dame de
leans reçoipt son argent, l'un des clers ou varlez dudit
hostel qui mist auprez de ladite dame deux gobelez d'argent,
dont elle ne se prenoit de garde en aucune maniere,
lesquelx il print et mist soubz un manteau qu'il avoit lors
vestu, et yceulx gobelez, ce jour mesmes, vendi sur
Grand-Pont, à un changeur, la somme deVJ fr. et demi.
Item, dist que, trois mois a ou environ, ainsi comme
il marchandoit des chausses à l'ymage Sainte-Catherine,
soubz les pillers devant Saint-Ynocent, il print et embla
unes paire de chausses vermeilles, qu'il a chaussées.
Item, environ ledit temps, à l'enseigne de la Teste-Noire,
ainsi comme il faisoit semblant d'acheter du drap
pour fere un chapperon, il print le drap d'un chapperon
de brunete, lequel il vendi, à un freppier demourant ès
halles,IIJ s..
Item, dist que, deuz ans et demi a ou environ, lui
estant pour lors logé en la rue de la Harpe, à l'enseigne
de l'Escu-Saint-George, ainsi comme il passoit par la sale
où il avoit disné grant quantité de gens, vit et apperçut
que sur le dresseoir d'icelle sale estoient demourez deux
hennaps d'argent, lesquelx il print et emporta ce jour
mesmes, et vendi sur Grant-Pont, à un changeur, la
somme de cinq frans d'or, qu'il en ot et reçupt.
Item, dist que,VJ ans a ou environ, ainsi comme il
estoit logez, à heure de disner, en un hostel en la ville
de Pontoise, il vit et apperçut une houppellande de drap
gris sengle à usage d'omme, qui estoit pendue à une
perche d'une chambre prez du lieu où il buvoit, laquelle
houppellande il print par devers soy, et ycelle, ou jour
que prinse l'avoit, vendi en ladite ville de Pontoise, à
un freppier,XIIJ s..
Item, dist que, cinq ans a ou environ, en passant parmi
la ville de Saint-Denis, et buvant d'une chopine de vin
en une taverne, il print, oudit hostel, un petit manteau
court sangle de drap marbré, qui estoit sur une table en
l'ostel où il buvoit, lequel mantel il vendi, avant qu'il
partist d'icelle ville,VJ s., à un homme qu'il ne congnoist.
Item, dist que,VJ ans a ou environ, ainsi comme il ot
deschaucé un sien maistre qu'il servoit lors, appellé Jehan
Le Fevre, lequel Fevre estoit de l'eschançonnerie du
roy, eulx estans logez en ladite ville de Pontoise, et en
couchant sondit maistre, il print et osta à icellui son
maistre, en une bourse qui pendoit à sa poitrine, un franc
en or. Et dist, sur ce requis, que, à toutes lesdites larrecins
par lui faites, il a esté tout seul, ne n'en sauroit
nommer ou enseigner aucuns autres compaignons dudit
mestier, si non lesdiz Brun et Cousin, qu'il a tousjours
oy dire et reputer à plusieurs compaignons estre larrons
très grans.
ET, CE FAIT, par devant leditmons. le prevost, lui
estant en jugement sur les carreaux, presens maistres
Jehan Truquam, lieutenant; Dreue d'Ars, auditeur; Martin
Double, advocat; Andry Le Preux, procureur du roy
ou Chastellet; Jehan Delcy, Denis de Bausmes, Jaques
du Boys et Michel Marchant, advocas oudit Chastellet;
Pierre Picot, auditeur d'embas; Nicolas Blondel, maire
de Saint-Martin; Ernoul de Villers, Robert de Pacy,
Oudart de Fontenoy, Robert de Tuillieres et Nicolas
Chaon, examinateurs oudit Chastellet; furent faiz venir
et attains, des prisons où il estoient, les dessus diz Jehannin
La Greue, dit Raoulet de Laon; Honoré du Puis,
Jehannin de Soubz le Mur, dit Rousseau; Jehannin de
Saint-Omer, dit Cousin; Estienne Blondel, Jaquet Auguier,
dit Hucher, et Jehannin Fontene; ausquelx, et à
chascun d'eux à par soy, fu leu et recité leurs procès et
confessions par eulx faites, cy-devant escriptes, esquelles
confessions, eulx et chascun d'eulx persevererent par la
fourme et maniere que escriptes sont, disans icelles par
eulx ainsi avoir esté faites, dites et recongnues que
escriptes sont, et que elles contenoient et contiennent
verité, sauf tant que ledit Jehannin Rousseau dist et afferma
par son serement que jà soit ce qu'il eust, par sadite confession,
chargé, empesché ou occupé Jehan Blanchet,
neantmoins il n'avoit pas de ce dit verité, et l'avoit fait
par hayne qu'il avoit à lui, pour cause de ce que, par
plusieurs fois, il l'avoit blasmé des folies qu'il faisoit, de
ce aussi qu'il ne faisoit meilleur chere et compaignie à sa
femme Guillemete dessus dite, et que quand il avoit demandé
audit Blanchet de l'argent à prester, qu'il ne lui
en avoit point voulu bailler à son besoing.
VEUES ET OYES lesquelles confessions, leditmons. le
prevost demanda aux dessus diz presens conseillers leurs
advis et oppinions qu'il estoit bon estre fait desdiz prisonniers.
Tout lesquelx, tout veu et consideré, attendu
que lesdiz prisonniers et leurs meffaiz estoient deppendens
l'un de l'autre, et aussi que, par le moyen dudit
Jehan Le Brun et par son accusacion, les dessus diz prisonniers
avoient esté attains et convaincus, que, en tant
comme il touche ycellui Jehan Le Brun, de present l'en
sursseist de fere executer le jugement cy-dessus escript
contre lui fait et donné.
Item, et que lesdiz Jehannin La Greue, dit Raoulet de
Laon, et Jaquet Auguier, dit le Hucher, feussent executez
comme murdriers et larrons, c'est assavoir trainez et
pendus.
Item, et aussi lesdiz Honoré du Puis, Jehannin de
Soubz le Mur, dit Rousseau; Jehannin de Saint-Omer,
dit Cousin; Estienne Blondel et Jehannin Fontene, et
chascun d'eulx, comme larrons, feussent executez et pendus.
Lequelmons. le prevost les condempna ad ce.
LEQUEL Jehannin La Greue, dit Raoulet de Laon, ensemble
tous les dessus diz prisonniers condempnez, ont
esté, aujourd'uyVJe jour de novembre milCCCIIIJxx et
neuf, menez à leur darrenier tourment; et n'a ycellui
Raoulet de Laon dit aucune autre chose ou cas nouvel
par lui fais et commis, autre que cy dessus est escript,
qui lui porte aucun prejudice.
ITEM, au lieu dessus dit, Jaquet Auguier, cy-dessus
nommé, congnut que, lui et un nomméTheveninde
Louvain, de Laon, chaussetier, demourant et repairant
en Marché-Palu, sur un chaussetier appelé Guiot, lequel
Thevenin tient une fille de peché en Glatigny, et ont
leur chambre auprez de l'hostel desMarmousez, en la
Cité, en un porche au dessus d'une pasticiere, vefve
femme, et a nom, l'amie dudit Thevenin, Perrotine, reppairant
en la Bouclerie; puisV ans ença qu'il ont esté
compaignons ensemble, ont prins et emblé, par plusieurs
fois et en divers lieux, plusieurs et grant quantité de
robes, comme manteaulx, houppellandes, cotes hardies
à femme et fourrées, et plusieurs autres larrecins; et en
yceulx perseveré par tant et diverses journées, de nuit
et de jour, que, pour la multiplicacion d'iceulx, il ne les
sauroit nombrer ne enseigner. Lesquelx biens, ainsi par
eulx prins et emblez, ilz vendoient le plus tost qu'ilz
povoient, et l'argent jouoient aus dez. Et dist que, puis
ledit temps, iletledit Thevenin ont pou ou neant
gaignié à ouvrer de leurs mestiers, et ont tousjours
pourseu et frequenté ledit fait, tant à Paris, ès villages
d'environ, ou païs de Lannois et de Soissonnois, et que
quant il se prenoyent à ouvrer des mestiers qu'ils savoyent,
il le faisoient afin qu'on ne se donnast garde de
quel part leur venoit l'argent qu'il despendoyent chascun
jour.
Item, dist que, luy et un nommé Alari Quarri, cousturier,
demourant partout, lequel a pere et mere demourans
èslouagesmons. d'Anjou, ont tenu lonctemps
ensemble une chambre en un porche en la rue des Graveliers,
et que, en yver derrenierement, ot un an,
eulx estans couchiez aus Escumes, en la ville de Pontoisse,
au partement qu'ilz firent dudit hostel, prindrent unne
coustoipointe qui estoit sur le lit où il avoient jeu, laquelle
il vendirent, en ladicte ville,VIIJ s..
Item, dist que, lui et ledit Thevenin, en venant, le
vendredi aouré derrier passé, de Soissons, le grant chemin
droit à Paris, avec eulx une fille de pechié amie dudit
Thevenin, fu requis par icellui Thevenin qu'il le
delivrastd'icelle fille, disant qu'il ne povoit avoir bien
avecques elle, et aussi qu'il ne s'en povoit departir. à la
requeste duquel, eulx estans à l'entrée de la forest devers
ladicte ville de Soissons, il feri icelle fille, d'une hache
qu'il tenoit, un coup par la teste, duquel elle chei à terre,
et, de fait, ledit Thevenin li coppa la gorge, icelle leissant
morte en la place, la despoillant, et sa robe et ce
qu'elle avoit sur elle prindrent et emporterent le vendredi,
et de l'argent qu'il en receurent ot sa part et
porcion.
ITEM, semblablement, les dessus diz Honoré du Puis,
Jehannin de Soubz le Mur, dit Rousseau; Jehannin Saint-Omer,
dit Cousin, et Jehannin Fontaine, ne cogneurent
aucune autre chose que dessus ont dit, sauf que icellui
Cousin requist à honorable homme et sage maistre Jehan
Truquan, lieutenant,etc., qui present estoit, que, pour
lui et à ses despens, feist faire, par aucun homme tout
nu, ou voyage ou pelerinaige qu'il s'estoit vouez faire à
Nostre-Dame de Pontoise, en jurant et affermant en sa
conscience icellui pelerinaige ou voyage avoir promis
juré à faire.
Item, dist que Guillemin de Lorraine, frequentant vers
Couloimiers en Brye, et aucune foiz à Paris, à l'enseigne
de la Chaiere, devant Saint-Andrieu des Ars, lequel
Guillemin est du grant et de la façon de lui, aIJ petis
barbillons de barbe tant seulement, aagié deXX ans ou
environ, et s'acompaigne d'un autre compaignon nommé
Jehannin de Tournay, du grant dudit Guillemin, et plus
gros que lui, print et embla, en la ville de la Ferté Gauchier,
en l'ostel d'un oblier, un cheval, si comme il ouy
lors dire audit Guillemin.
Item, dist que lui et un nommé Jehan du Boys, né de
Moret en Gastinois, lequel Jehan du Boys frequante ou
pays de Champaigne, et, quant il vient à Paris, se loge
à l'image Nostre-Dame, en la rue aus Oës, lequel du Bois
est homme d'assez grant, hault et brun, deux ans a ou
environ, prindrent en la ville de Villeneuve la Droudague,
àIIIJ lieues par delà Sens, deux draps de lit,
un seurcot de brunette, une coste de rousset à usage de
femme; lesquelz biens estoient mis en un sac en l'ostel
où il buvoient lors, et iceulx vendirent n'est record à
qui, où, ne combien.
Item, dist qu'il a ouy dire par pluseurs fois à un nommé
Henriet du Sep, autrement dit de Valentiennes, nez
d'icelle ville, hault homme et jeune, que il estoit entrejetteur
de gobelez et de hennaps d'argent, et qu'il en
avoit emblé pluseurs.
ITEM, le dessus dit Estienne Blondel, lui estant audit
derrenier torment, presens maistres Jehan Truquan, lieutenant;
Nicolas Bertin, examinateur; Andriet Le Preux,
clerc; Robin Pince, Jehan le Forestier, François Dacgiers,
sergent à cheval, et autres pluseurs, cogneut que,
durant la feste de la royne, il, seul, se bouta devers le soir
en l'ostel d'un pasticier demourant en la grant rue Saint-Anthoine,
ouquel il print une coste hardie à usage de
femme, ne scet de quel couleur, fourriée de porpres bien
usées par dessoubz, et, par les espaules, de connins, et
le corps de toile, laquelle il porta et bailla en gaiges, en
la ville de Chartres, à un juif qui a un visaige mesgre,
et demoure à l'apposite d'une grant yraigne de fer hachiée,
pour la somme de deuxfr. X s. ; par ainsi que s'il
ne la rachetoit dedens le jour de la Sainct-Audarien
prouchain venant, que icelle coste estoit acquise audit
juif.
Item, dist que, ledit temps ou environ, il print à la
fontaine de Jouvent, à Paris, un hanap de madre qu'il
trouva sus un coffre. Ne scet qu'il est devenus.
Item, dist que, deux ans a ou environ, qu'il estoit
couchiez en la ville de Chaumont en Saloigne, avec un
varlet marchant, ainsi comme ilz parloient ensemble en
eulx couchant, ledit varlet lui dist qu'il avoit bienL frans
sur lui, pour occasion desquelx avoir yl ala avec ledit
compaignon, en entencion de les avoir, jusques environ
X lieues par delà, qu'il se mist un petit derriere ledit
varlet, et icellui feri d'un coustel qu'il portoit parmi le
corps, par le costé, duquel coup il chei, et illec moru.
Auquel varlet, quant il l'eust très-bien serchié, il ne
trouva queXIJ d., sans prendre aucune autre chose du
sien, et illec le lessa et s'en retourna en ladicte ville de
Chaumont.
Item, dist que, durant la feste de la royne, lui et ledit
Cousin, qui buvoyent en une taverne au Lonc, ou content
et hayne de ce que la dame de l'ostel ne les voult
logier une nuit pour un blanc, il prindrent en icelui
hostel une coste hardie de drap gris, fourrée de penne
noire, à usage de femme, laquelle robe icelui Cousin
vendi, lequel il lui en bailla à sa partIJ s..
Item, dist que, lui estant en l'aage deXVJ ans ou environ,
ainsi qu'il gardoit, assez près de la ville où il fu
nez, les bestes aus champs, c'est assavoir: vaches, jumens,
ainesses, il, parX fois et plus, n'est record du nombre,
a eu compaignie à icelles bestes, ainsi comme icelles
bestes estoient couchiées au champs, aucune foiz, et aussi
aucunes autres fois a eu afaire etcompaignieausdictes
bestes ainsi que elles estoient couchées ès estables. Dist
aussi que, à une chienne qu'il menoit avecques lui aus
champspourgarder icelles bestes, il a eu afaire et
compaignie à icelle chienne par pluseurs fois. Et dist, sur
ce requis, que, depuis ldit temps, il a esté par pluseurs
foiz à confession et receu son Sauveur, mais dudit pechié
ne se ossa oncques confesser à prestre aucun.
VEUE la confession duquel Estienne Blondel, et attendu
sa condampnacion cy-devant escripte, par l'advis et deliberacion
desdiz presens, fut dit et deliberé, et condempné
icellui Estienne à estre ars au devant de la justice
comme bougres.
Tous lesquelx jugemens des dessus dis Jehannin La
Greue, dit Raoulet de Laon; Jaquet Auguier, dit Huchier;
Jehannin de Soubz le Mur, dit Rousseau; Honoré
du Puis, Jehannin de Saint-Omer, dit Cousin; Jehannin
Fontaine et Estienne Blondel; furent executez le samedi
XVJe jour de novembre milCCCIIIJxx et neuf.
Et n'avoient aucuns biens, sauf lesdis Cousin et Jaquet
Auguier, lesquelx ont esté baillez au retenir par
declaration.
LE MERCREDIIXe jour dudit mois de mars l'an dessus
dit, le dessus nommé Jehan Le Brun, prinsonnier, fu mené
àsonderrenier tourment, l'eschauffaut ès hales; et illec,
en la presence de maistres Jehan Truquan, lieutenant;
Jehan Soudant, examinateurs; Jehan Le Forestier, Robert
Pince, Guillot Piart, sergens à cheval; Jaquet Le
Piquart, Denisoit Ono, Jehannin Raimbot, Perrin de
Sains, sergent à verge, et autres pluseurs sergens tant
à cheval comme à pié, fu dist et recité par ledit lieutenant,
audit prisonnier, les confessions par lui faittes, esqueles
il persevera et continua comme devant avoit fait;
et, ce fait, lui feurent leues les accusacions cy-dessus
escriptes, et les noms des accusez par lui en sadicte confession
et autres faictes à part, esqueles confessions et accusacions
par lui faictes, en tant comme il touche les cas et
fais dont chergez a les dessus nommez Raoulet de Laon, dit
Jehannin La Greue; Jaquet LePiquart, dit Damiens;
Jehannin de Saint-Cloud, Beaubarbier, Gilet Le Bourguignon,
Jehannin du Bois, Perrin Le Breton, Jehannin
d'Estain, Hennequin Le Flament, Jehannin de Saint-Omer,
dit Cousin, Jehan de Warlus et Ameline sa femme, Richart
de Compiengne, Jaquet Auguier,ditLe Huchier;
Jehannin Fontaine, Raoulet du Pré, dit Baquet; Guillemin
des Aubiers, Gilet Malingre, dit Bruyere; Olivier
Le Bouchier,dit LeLyon; Jehannin de Roigny, dit Le
Page, et Bertran Waine; il a continué et perseveré en
iceulx, disant et affermant persecuiter que les accusacions
contre eulx par lui faictes estoient vrays.
ITEM, ET EN TANT qu'il touche les accusacions cy-dessus
escriptes par lui faictes contre les dessus nommez,
messire Jehan de Cesay, chevalier; Perrin de Creux,
Caisin du Vivier, Thomassin Le Valois, Perrin du Quesnoy,
Jehannin de Briençon, Colin Petit, dit L'Enfant;
Perrin Nor..., Jehan Phelipot, dit Grant-Jehan; Jaquot
de Baillon, Michelet d'Auxerre, Yvonnet Poulalet, Robinet
de Gournay, Watelet, et Jaquemin,dizde Marbray;
Le Camus de Saint-Quentin; dist et afferma par son
serement et sur la part qu'il entendoit à avoir en Paradis,
queeneulx il n'avoit oncques veu ou sceu mal aucun,
et que lesdittesaccusacionsil avoit controuvées, machinés
et pensées contrechascund'eulx, par la temptacion
et ennortement de l'ennemy, et les avoit controuvées
sur eulx afin d'eschever, et qu'il ne mourust pas si
trèstost, en pensant en soy que, quant il ne sauroit plus
arme encuser, que de lui l'en feroit justice. Desqueles
accusacionsil se repentoitmoultfort, comme triste
et marry d'avoir fait icelles, et que c'estoit le pechié
que oncques il eust fait dont il se doubtoit plus encourir
en l'indignacion de nostre seigneur Jhesu-Crist. Et autre
chose ne voult cognoistre; et, pour ce, de lui en entresuïant
ledit jugement etenterinanticellui, fu ledit
jugement executé, c'est assavoir le col coppé, et, en
après, le corps et la teste menez à la justice du roy, et
illecpenduz.
Et n'avoit ledit Jehan Le Brun aucuns biens.
AL. CACHEMARéE.

L'AN DE GRACE milCCC quatrevins et neuf, le mardi
IXe jour de novembre, par davant noble homme
messire Jehan, seignour de Foleville, chevalier, conseillier
du roy nostre sire et garde de la prevosté de Paris;
presens maistres Dreue d'Ars, lieutenant; Martin Double,
advocat; Andrieu Le Preux, procureur du roy en Chastellet;
Jehan de Bar,RobertdeTuillieres, Nicolas
Bertin, Jehan Soudant, examinateurs oudit Chastellet, et
Regnault de Foleville, escuïer; fu attaint et fait venir en
jugement sur les quarreaux Jehan Lorens, prinsonnier
oudit Chastellet, admené à la requeste de Colin Cousin,
buffetier, disant qu'il l'a desrobé et emblé son argent en
son coffre, en son hostel. Lequel prinsonnier, juré aus
saintes Evangiles de Dieu de dire verité sur ce que dit
est, et autres choses qui lui seroient demandées, cogneut,
par serment sur ce requis, qu'il est nez du païs du Dalphiné,
et de la ville de Grinople, homme de labeur de
bras et ouvrier ès vignes. Requis la cause pour quoy il
ot l'oreille destre coppée, dist que,VIJ ans a ou environ,
il estoit en la compaignie et soubz le conte de Savoye,
qui menoit guerre pour nostre saint pere le pappe contre
ceulx qui tiennent le parti du pappe Berthelemi, lequel
conte il servoit comme gros varlet, et estoit monté
sur un roncin estant à icellui conte; et pour ce que ledit
conte voult aler en un pays, et messire Amaurry de Beaumont,
chevalier, seigneur de la Terraiche, en un autre
pays et contrée, tout seur le gouvernement dudit conte
de Savoye, et en la guerre de nostre saint pere le pappe,
il lessa icelui conte de Savoye, et s'en ala chevauchier
comme gros varlet en la compaignie dudit messire Amaurry.
Lequel, quant il fu retourné en l'ost et chevauchiée dudit
conte, pour ce qu'il s'en estoit partis sans son sceu et
congié, et en emmené le cheval dudit conte, jà soit ce
qu'ill'eust ramené quant il retourna au service d'icellui
conte, fu par icellui conte commendé à aucuns ses gens
et serviteurs que l'en lui coppassent saditte oreille destre,
laquele il lui coperent, sans ce qu'il feust reprins, attaint
ou convaincu d'aucun autre blasme ou reprouche.
Dist avec ce, que, sept mois a ou environ, il vint
premierement demourer en la ville de Paris, en laquelle
il se loga en l'ostel dudit buffetier; et, durant icelui temps
jusques à present, a esté logez continuelment de nuit; et
de jour est alez gaignier sa vie à porter la hote au pont
Neuf, et, ailleurs, ès vendenges qui ont esté faictes environ
Paris. Et tant que dimenche derrenierement passé,
environ heure de vespres, lui estant en l'ostel dudit buffetier,
entra en sa chambre, en laquele il aperceut un
coffre ouvert, ouquel, en pluseurs drapeaux liez par
parties, il print tout l'argent qu'il trouva. Ne scet quel
nombre ou somme; mès tout l'argent qu'il print en icelui
coffre est en la tasse de laquelle il a esté trouvé saisy, en
laquelle ont esté trouvez et nombrez en sa presence, en
blans neufs deVIIJ d. et deIIIJ d. parr. la piece,XXVIIJ s. ;
deux escuz couronnez, la piece deXVIIJ s. pour la piece;
un florin d'or à cheval deXVJ s. pour piece; et en petis
parrisis et tournois par lui prins oudit coffre, les parties
qui s'ensuivent, c'est assavoir: pour ladicte tasse, qu'il
avoit achetéeIIIJ s. ; une coste hardie à usage de femme,
de drap marbré, qu'il avoit achatée pour unne sienne fiancée,
laquelle il devoit espouser oudit jour d'uy; et dudit
argent par lui prins oudit coffre, paya pour icelleXXVJ s..
Item, pour un chaperon doublé de drap vert à usage
de femme,VJ s..
Item, pour un annel d'argent et un petit costel à trenchier
pain, à un manche de letton,IIJ s..
Item, pour la lettre d'espousailles prinse de l'office
de Paris,X s..
Item, pour despence par lui faicte, tant ledit dymenche
au soir comme le lundi ensieuvant derrenier passé, au
disner, pour lui et sadicte fiancée, et autres en leur compaignie,
X s. par. ou environ.
Et pour ce qu'il ne voult plus avant cognoistre des
crimes, et deliz, et larrecins par lui fais et commis, demandé
fu par leditmons. le prevost, ausdiz presens conseilliers,
qu'il estoit bon à faire dudit prinsonnier. Par
l'oppinion desquelz fu deliberé, consideré ce que dit est,
et qu'il avoit chevauchié en routes avec gent d'armes,
que pour savoir plus à plain des crimes par lui commis,
qu'il fust mis à question, en laquelle il fu mis sur le petit
tresteau. Et ainsi comme l'en lui commeinça, et ot jetté
un petit d'eau sur lui, requist à grant instance qu'il fust
mis hors d'icelle question, disant qu'il diroit verité; et,
pour ce, fu mis hors icelui prinsonnier de ladicte question,
et le mené au feu en la cuisine pour soy choffer
en la maniere acoustumée. Auquel lieu, hors d'icelle
question, et sanz aucune contrainte, icellui prisonnier,
sur ce juré de rechief aus sains Evangiles de Dieu qu'il
diroit verité de ce que l'en lui demanderoit, dist et afferma
par son serement les choses dessus dictes par lui
congneues estre vrays, et esdittes confessions persevera
et continua, et oultre, et confessa sans aucune contrainte
que,VJ ans a ou environ, un pou paravant la Saint-Jehan-Baptiste,
lui et Perrin Le Moustier, demourant en la ville
de Monbouot on Dalphiné, alerent en la ville de Crolay,
en l'ostel de Jehennete La Bougueigne, femme marié, et
laquelle Jehennete estoit amie dudit Perrin, si comme il
lui dist, en entencion de la veoir, boyre et mengier
avecques elle. Ouquel hostel, quant il orent esté ainsi
comme le quart d'une heure, ledit Perrin dist à icelle
Jehennete que elle alast avecques lui en sa chambre, en
li disant que il vouloit avoir sa compeignie. Laquelle
respondi que jà soit ce que autres foiz elle eust fait le
plaisir et volenté dudit Perrin, toutesvoies son entente
n'estoit pas que dores en avant elle feist plus riens pour
lui en ce cas dont requise l'avoit. Lequel Perrin, de ce
ayré et courroucé, print un baston qu'il trouva en l'ostel
d'icelle Jehennete, duquel il la fery un coup sur la teste
droit en l'oyée, duquel coup elle chei à terre toute
morte. Et, ce fait, ledit Perrin print les clefs qui pendoient
à la sainture d'icelle Jehennete, desquelles il ouvry
un coffre estant à une chambre oudit hostel, duquel
coffre il apporta, en un sachet de toile, la somme deXVJ fr. 
en menue monnoye. Ne scet s'il y print aucuns autres
biens, pour ce qu'il ne fu pas present quant ledit coffre
fu ouvert. Et dist que luy et ledit Perrin partirent ensemble
ladicte somme d'argent, et en ot à sa partVIIJ frans,
lesquelx il compterent en l'ostel de Jehennete, avant ce
qu'il partissent d'icellui. Et, ce fait, se partirent dudit
hostel, et s'en alerent chascun là où bon lui sembla, ne
oncques puis ne vit icellui Perrin. Dist aussi, sur ce requis,
que ladicte femme n'ot oncques que ledit coup, et
ne la fery ou bouta en aucune maniere, ne aussi n'a esté
avec icellui Perrin ou autre à aucun autre crime, larrecin
faire, ne de soy seul n'a fait aucuns autres cas que cy-dessus
sont exprimées et declairées.
ESQUELES confessions, de rechief après ce que ledit
prinsonnier fu ramené sur les quarreaux, il continua et
persevera en icelles. Et, pour ce, veues icelles, que lui
ont esté leues et reicitées en sa presence, lesdiz presens
conseilliers furent d'oppinion que ledit prisonnier feust
punis comme larron; et que, pour ce qu'il avoit esté present
à la mort d'icelle Jehennete, qu'il feust liez les mains
devant, comme compeignon dudit fait. Et ad ce fu condempnez
par leditmons. le prevost.
LEQUEL jugement fu executé leXe jour dudit moiz.
Et n'avoit icellui larron aucuns biens.
AL. CACHEMARéE.

L'AN DE GRACE milCCC quatre vins et neuf, le lundi
VIIJe jour de novembre, par devant noble homme
mons. Jehan, seigneur de Foleville, chevalier, conseillier
du roy nostre sire et garde de la prevosté de Paris, en
jugement sur les quarreaux, presens meistreDreue
d'Ars, lieutenant; maistres Martin Double, advocat, et
Andrieu Le Preux, procureux du roy ou Chastellet de
Paris; maistres Jehan de Bar et Nicolas Chaon, examinateurs
oudit Chastellet, fu attaint et fait venir Jehan Le
Restis, nez de la ville de Sousterrine, ou païs de Limosin,
prinsonnier detenuz oudit Chastellet, pour souspeçon
qu'il n'oit mal prins et emblé une houpelande de
drap gris longue et sengle, une autre houpelande de
pers cler sengle, longues jusques environ les genoulx,
avecques environ pié et demi de roigneures de ladicte
houpelande de pers sengle; et laquelle avoit esté doublée
de sarge vermeille, si comme il apparoit aus fermeilleres
d'icelle houpelande; un tabart court de drap pers mabré,
doublé de drap blanchet, et comme fourreure de connins
sauvages en maniere de houpelande. Lesquelz biens icellui
prisonnier exposoit en vente dymenche derrier passé,
environ heure de prime, ès hales, en l'ostel de Perrin
de Cornouaille, sergent à verge et garde des hales de
Paris. Lequel prisonnier fu, sur ce, fait jurer aus sains
Evangilles de Dieu que il diroit verité tant du fait dessus
dit, et là où il avoit prins iceulx biens, comme d'autres
choses qui lui seroient demandées. Et, ce fait, requis de
quel vie, estat et gouvernement il estoit, dist qu'il estoit
homme laboureur de vignes, et avoit ouvré ou païs de
Garges et de Gonnesse l'espace de deux mois et plus, paravant
vendenges derrenierement passées, durant icelles
et après; et que iceulx biens il avoit prins samedi darrenierement
passé, environ heure de vespres, prins en ladicte
ville de Garges, en l'ostel d'un escuïer qu'il ne
scet nommer, en soy païant de son salaire qu'il lui devoit,
ne scet quel somme d'argent; et que, pour ce que il
n'avoit denier ne maille, avoit iceulx, oudit jour d'ier
matin, prins et aportez à Paris, et mis et exposez en
vente, pour souspeçon de laquelle chose, celui à qui il
avoit exposé en vente iceulx biens le avoit admené prisonnier
oudit Chastellet. Et disoit que, au surplus, tout
le temps de sa vie il avoit esté et estoit homme de bonne
vie, renommée, sans avoir en lui aucun blasme ou
reprouche.
ET, CE FAIT, vint par devantmons. le prevost
le dessus dit Perrin de Cornouaille, lequel afferma par
son serement que, ou jour d'ier, depuis ce qu'il ot amené
prisonnier oudit Chastellet le dessus dit Jehan Restis, les
dessus dis biens lui furent, et à pluseurs autres frippiers
ses compaignons, demourans à Paris, recommandés par
un escuïer nommé Jehan de La Court-Neuve, demourant
en la ville de Garges, disant et declairant iceulx biens,
par la forme et maniere que dessus sont esclarcis, avoir
esté prins et emblez en ladicte ville de Garges, en l'ostel
de Jehan Buhord, escuïer, son oncle, demourant audit
lieu de Garges, samedi derrier passé, ne scet à quel heure,
avec unes chausses vermeilles qui jà pieçà avoient esté
semelées.
VEUES LESQUELES accusacions et denegacions de verité
faictes par icellui prisonnier, attendu son estat et maniere
de responce, les dessus diz presens conseilliers furent
d'oppinion que, pour en savoir plus à plain la verité par
sa bouche, tant du cas dessus dit comme d'aucuns autres,
se l'en povoit, qu'il feust mis à question. Et ad ce fu
condempnez par leditmons. le prevost.
EN ENTERINANT lequel jugement, icellui prisonnier,
en soy despoullant et deschaussant, cognut de sa volenté,
sans aucune contrainte, que, un mois a ou environ, lui
estant en la ville de Tremblay, ainsi comme à heure de
prime, entra en l'ostel d'une femme demourant assez près
du moustier d'icelle ville, ouquel, pendant le temps que
icelle femme entra en son jardin, il print un seurcot et
une coste hardie à usage de femme, de drap gris, sans
fourreure aucune, et iceulx porta vendre en la ville de
Chartres, à un frepier, duquel il receut pour ces choses
la somme de diz soulz parisis.
CE FAIT, pour ce que autre chose ne voult cognoistre,
fu mis à question sur le petit tresteau; et illec, cogneut
et confessa que les chauces vermeilles qu'il avoit chaucées,
il, avec les dessus dis biens par lui exposez en
vente, avoit prins samedi derrier passé en ladicte ville de
Garges, en l'ostel d'un escuïer duquel il ne scet le nom,
sans le sceu ou liscence d'icellui; mais avoit iceulx biens
prins en entencion de gaigner et en fere son proufit au
mieulx qu'il porroit; et que lesdis biens il avoit prins
ensemble, environ heure de vespres, sur un coffre estant
en une des chambres dudit hostel.
Item, dist que, trois mois a ou environ, lui estant couchié
avec une fille de vie nommée Alison, demourant à
Montlehery, depuis ce qu'il ot eu compeignie à elle,
print et embla celle dicte nuit, en la bourse d'icelle fille,
deux frans en or qui y estoient, et iceulx appliqua à son
prouffit.
Item, dist que, en la ville de Gaigny, deux mois a ou
environ, il print une sarpe, laquelle il vendi, en la ville
du Tremblay,IJ s..
Item, dist que,VJ ans a ou environ, lui etV autres
compaignons dont il ne scet les noms, en la ville du Puy
en Berry, prindrentVJ beufs qu'ils trouverent, de
jour, pasturans auprès d'icelle ville du Puy, lesquelz ilz
menerent en la ville de la Sousterrine, et illec les vendirent
XIJ frans, dont il ot à sa part deux frans.
ET, EN APRèS ce, fu, lui prisonnier, mis sur le grant
tresteau, lequel requist à grant instance que l'en le voulsist
mettre hors d'ilec, et qu'il diroit verité de tout ce
qu'il avoit fait, et, par especial, de ce qu'il avoit esté
traitre du roy. Et, pour ce, fu mis hors d'icelle question,
et menez choffer en la cuisine en la maniere acoustumée.
Lequel de rechief fu fait jurer qu'il diroit verité; et, ce
fait, cogneut, et afferma, et persevera esdictes confessions
par lui fettes, cy devant escriptes, disant icelles estres
vrayes et contenir verité. Et, oultre ce, cogneut de sa
pure volenté, sans aucune force ou contrainte de question,
queVJ ans a ou environ, autrement du temps ne
du jour n'est record, il estant à une lieue près de ladicte
ville de la Sousterrine, dont il fu nez, fu prins illec et
emmenez, par les Engleiz estans de la garnison de Salucet,
audit lieu de Salucet; et là, un Engleiz nommé
Le Biernois, capitaine dudit fort, lui fist promettre
et jurer qu'il le serviroit bien et loyaument contre toutes
personnes. Auquel servir, pour eschaper qu'il ne païast
aucune rençon, pource qu'il estoit povres homs, il se
accorda. Et ledit capitaine lui promist baillier, et de fait
bailla un sauf conduit, lequel il print et accepta, afin
qu'il peust seurement aler et venir entre les François et
les Engleiz; lequel sauf conduit il print et accepta, soubz
ombre duquel sauf conduit, il, par trois ou quatre fois,
s'est partis à pié dudit fort de Salucet, venu espier les
François, qui aucune fois fesoient embuches près dudit
lieu de Salucet; lesquelz, quant il les apercevoit, il nombroit
à son povoir, et raportoit ausdis Engleiz le nombre
qu'il estoient; lesquelz, par son rapport, aucune foiz sont
sailliz hors et couru sus ausdis François, et aucune fois
non. Et dit que le plus grant nombre de gens d'armes
qu'il veist oncques saillir dudit lieu de Salucet, pour aler
sur les François et le pays de patis estant illec environ,
estoientIIJc lances, jà soit ce que dedens icellui fort de
Salucet soient le nombre deVc hommes d'armes, sans les
gros varlez.
Dist aussi que, en la compaignie des Engleiz de la garnison
dudit lieu de Salucet, il est allé à pié aucune foiz
XXIIIJ lieues loings dudit lieu de Salucet, et aucune fois
plus, et l'autre moins, espier les François; et que, par le
moyen des rappors qu'il fesoit, ont esté prins, à diversez
foiz, pluseurs François, commeXXIIIJ hommes, plus et
moins; à la prinse desquelzIIIJ il ot d'iceulx François
IIIJ, qui par iceulx Engleiz furent tuez en les admenant
audit lieu de Salucet; et aussi, à deux autres courses esqueles
il fu, furent mis à mortV hommes françois par
iceulx Engleiz. Avecques lesquelz il s'en retournoit à pié
audit lieu de Salucet, lesquelz lui payoyent ses despens
de bouche; et quant il estoit retournez audit lieu de Salucet,
ceulx en la compaignie desquelz il avoit estérapportoient
audit capitaine ce qu'il avoit fait; lequel capitaine,
pour chascun voyage qu'il faisoit dont rapport lui
estoit fait par la maniere que dit est, lui bailloit pour son
salaireIJ s. par.. Et dist, sur ce requis,que autre salaire,
gaing ou prouffit, il n'ot onques d'iceulx Engleiz, ne de
chose qu'il gaignassent ou pillassent, ne ne fu aussi en lieu
où feu fust bouté ou mis, sinon ès bois où iceulx Engleiz
et lui se logoyent de nuit et de jour à la fois, quant il
aloyent en courrerie. Auquel lieu de Salucet il servi
icellui capitaine, par la maniere que dit est, trois mois
ou environ; et dudit lieu de Salucet se parti à la fin desdis
trois mois ou environ, heure de prime, en menant
abreuver deux des chevalx dudit capitaine, lesquelz,
quant ilz orent beu, il leissa aler audit lieu et fort de
Salucet; et il s'en afouy et s'en vint mucer ès bois qui
sont à demie lieue d'icellui lieu de Salucet, et d'ilec
se parti et s'en vint demourer et gaignier sa vie audit
lieu de la Sousterrine; et ledit sauf conduit leissa oudit
fort de Salucet quant il voult mener boire iceulx
chevaulx.
LE MARDIIXe jour de novembre milCCC quatre vins
et neuf, par davantmons. le prevost, presens maistres
Dreux d'Ars, lieutenant; Martin Double, Andrieu Le
Preux, procureur du roy ou Chastellet; Jehan de Bar,
Robert de Tuillieres, Nicolas Bertin, Jehan Soudant et
Renault de Foleville, fu de rechief fait venir ledit Jehan
Restis, auquel furent leues les confessions cy dessus
escriptes, esquelles il persevera et continua par la fourme
et maniere que dites les avoit ou jour d'yer, et que elles
contiennent verité, disans que elles estoient vrayes ainsi
comme escriptes sont, et lesqueles li furent leues mot
après autre; et ne savoit aucuns autres cas, crimes ou
deliz par lui commis.
VEUS LESQUELES confessions, les dessus diz conseillers
furent d'oppinion, attendu l'estat dudit Jehan Restis, et
les delis par lui commiz, cogneuz et confessez, avec la
reiteracion et perseveracion par lui fais, que icellui prisonnier,
comme traytres du roy et larron, fust punis, c'est
assavoir: trainé, decolé, et le corps et teste d'icellui pendu
à la justice du roy nostre sire. Oyes lesqueles oppinions
et veu icellui procès, ledit prisonnier fu ad ce, par ledit
mons. le prevost, condempnez.
LEQUEL JUGEMENT fu executé le mercrediXe jour dudit
moiz de novembreMCCCIIIJxx et neuf.
Et n'avoit aucuns biens.
AL. CACHEMARéE.

L'AN DE GRACE milCCCIIIJxx et neuf, le dymenche
XIIIJe jour de novembre, par devant maistre Jehan
Truquan, lieutenant demons. le prevost de Paris, en la
presence de honorables hommes et sages maistre Dreue
d'Ars, auditeur; maistre Elye de Jengoulour, advocat;
maistres Jehan Le Conte et Jehan Le Grant, cirurgiens
jurez du roy nostre sire ou Chastellet de Paris, fut attaint
et admené en jugement sur les quarreaux, oudit Chastellet,
Girart Fourre, cherpentier, né de la ville de Bausmes
les Nonnains, oultre la Sone, et à present demourant en
la ville d'Aucerre, si comme il disoit, prisonnier, admené
oudit Chastellet cedit jour, pour souspeçon de la mort
faite et perpetrée en la personne de feu Andry Sore,
jadiz demourant en ladicte ville d'Aucerre; lequel Andry
fut, jeudi darrenierement passé, tué ou lit où il estoit
couché, par nuit, et en l'ostel de Jehan Trotin, demourant
à Paris, en la rue de la Mortellerie, où ycellui feu
Andry s'estoit logé, et semblablement ledit Girart. Et
lequel feu Andry avoit depuis esté porté par nuit hors
dudit hostel, et enfouy en un fumier de fiens, sur la riviere
de Saine, où ledit corps fut trouvé entre pourceaux,
qui ycellui avoient defouy dudit fumier. Lequel
Girart, sur ce que dit est examiné par ledit lieutenant,
et par serement interrogué, confessa plenement et sanz
aucune contrainte, que verité estoit que,XXV ans avoit
ou environ, il avoit demoré et encore demouroit en la
ville d'Aucerre, et s'estoit entremis tant de cherpenterie
comme de tenir fermes et marchez du roy nostre sire; et
avecques ce, dist et confessa que mercredi darrerement
passé, otXV jours, il se parti de laditte ville d'Aucerre et
s'en vint à cheval à Paris, seul, en entencion de faire et
baillier à nos seigneurs les reformateurs une supplicacion
ou requeste à l'encontre des personnes qui s'ensuivent:
c'est assavoir, de Guillaume Paillart, Domengin de Doneure,
Perrin Dannay le jeune et un appellé Chalardin,
tous demourans en laditte ville d'Aucerre; pour pluseurs
griefs, extorcions et empeschemens inraisonnables à lui
faiz par les dessus nommez, dès l'anLXVIJ, à cause de l'imposicion
du vin vendu en gros, dès ledit temps, en ladite
ville d'Aucerre. Et dist que, lui arrivé à Paris, il se loga
en la rue de Mortellerie, à Paris, en l'ostel du dessus
nommé Jehan Trotin; et que,VIIJ jours après ou environ,
se loga semblablement oudit hostel Andry Sore,
aagé deIIIJxx ans ou environ, procureur à la court l'official
d'Aucerre, et demourant à Vermenton; ouquel hostel
estoit paravant eulx logé, si comme il disoit, un appellé
Durant Le Boucher, demourant en ladite ville d'Aucerre.
Et dist que eulx trois ont tousjours, depuis ce, jeu et
gisoient oudit hostel, en une chambre par hault, et couchoit,
il qui parle et ledit Durant, en un lit, et ledit
Andry seul en un autre lit, prez d'eulx; et que mercredi
darrenier passé otVIIJ jours, ledit Durant se parti dudit
hostel et s'en ala à Aucerre, si comme il le leur dist lors,
ne oncques puis ne le virent; et, pour ce, il qui parle
et ledit Andry ont tousjours depuis couché ensemble en
un lit et en ladite chambre, laquelle gette veue sur la
riviere de Saine.
Item, dist et confessa ledit Girart, que, jeudi darrenierement
passé, lui et ledit Girart estans couchez ensemble
oudit lit, et pour ce que ycellui Andry avoit grant finance
d'argent, laquelle il lui avoit monstrée pluseurs foiz, il
qui parle, environ mienuit, conçupt en soy et advisa que
il tueroit ledit Andry et lui embleroit la finance dessus
dite. Et dist que, pour mettre à execucion et effect sa
mauvaise volenté, il se mist et assist sur la forcelle dudit
Andry, et lui estoupa de sa main son nez et sa bouche,
tant qu'il le estaigny et fist mourir, en si brief temps
comme l'en mettroit à aler du Chastellet de Paris à la
place de Greve; et, ce fait, print les draps dudit lit,
et, de l'un d'iceulx, lya ou seigni ledit Andry au travers
du corps, de l'aultre drap il noa à cellui dont il avoit
ainsi lié ledit Andry; et, ce fait, avala ycellui Andry
tout nu à terre par une des fenestres de ladite chambre,
et, après ce, il qui parle se avala par lesdiz draps à terre,
et puis porta ycelluy Andry sur ladite riviere de Saine,
et le enfouy en un tas de fiens qui estoit près d'iluec, où
il trouva un grant treteau à sieur d'aiz, et le apporta à l'endroit
desdites fenestres, par lesqueles, et à l'ayde dudit treteau,
il monta et entra en ladite chambre, où il fut et ala
et vint parmi icelle, sanz soy coucher, jusques environ le
point du jour, que il peint soubz le chevel du litdu
dessus dit Andry sa tasse, en laquelle il trouvaIJc etX escuz
en or, sanz y trouver autre monnoye; et, ce fait, se parti
dudit hostel et s'en ala en l'eglise Saint-Gervaiz, où il oy
messe, et de ladite eglise s'en ala au Palays, où il ne demoura
gueres que il s'en retourna oudit hostel de sondit
hoste, où lui fut dit par la dame d'icelluy que elle avoit
fait le lit où il qui parle et ledit feu Andry avoient couché,
et qu'elle y avoit trouvé du sanc, en lui disant
qu'elle doubtoit que entre il qui parle et ycellui Andry
eust eu aucun debat; et à laquelle femme il dist et respondi
que non avoit; maiz neantmoins, pour doubte que
dudit cas l'en ne se feust aperceu, il se parti dudit hostel
et s'en ala au giste à Argentueil; et le lendemain bien
matin s'en retourna à Paris, et se transporta en l'ostel
d'un marchant de chevaux demourant près de Saint-Honoré,
où il acheta un petit cheval gris garni de selle
et de bride, le pris et la somme deVJ escuz d'or; et, ce
fait, ala boire avecques le courratier qui lui acheta ledit
cheval; et quant ilz orent beu, il se parti de Paris en
entente d'aler à Aucerre, et print son chemin par dessus
le fossez par dedens la ville, et s'en ala par la porte Saint-Anthoine
jusques oultre la ville de Montgison, où il fu
prins et arresté par Guillaume Le Roux, escuïer, demourant
en ladite ville d'Aucerre, contre lequel il se mist à
deffense, et tant qu'ilz navreuerent l'un l'autre; mais
neantmoins il fut prins par ycelluy Guillaume et autres
qui y sourvindrent; et que, en le admenant prisonnier,
ycellui escuïer luy osta à Paris, en l'ostel de sondit hoste,
par devant lequel ilz passerent,IJcIJ escuz en or, et un
qu'il avoit changé en menue monnoye. Et dist que des
IJc etX escuz d'or dessus diz, ainsi par lui emblez audit
Andry, il bailla l'un d'iceulx à l'oste de la Croix de Fer,
en la Mortellerie, pour ce qu'il le lui devoit, à cause de
despens de bouche par lui prins oudit hostel. Et dist que
ycellui Andry estoit venu de ladite ville d'Aucerre à
Paris empetrer unes lettres du roy nostre sire pour estre
changeur en ladite ville d'Aucerre. Et aussi y avoit apporté
les escuz dessus diz en entencion d'avoir menue
monnoye pour faire le fait de sondit change. Et dist que
les chausses dudit Andry il mist et mussa en un tas d'aiz
qui sont près de ladite riviere de Saine; et sa robe, son
chasperon, sa chemise et ses brais, il avoit mises et portées
en un tas de fiens qui estoit et est prez de cellui où
le corps d'icelluy Andry fu mis et enfouy.
Item, dist, jura et afferma par son serement, ledit Girart,
que oncques mès il ne fist murdre ne larrecin, excepté
celuy de present, lequel il fist par temptacion de
l'ennemi; et, avecques ce, que son hoste, son hostesse,
ne autre personne quelconque, n'en avoit esté ne n'estoit
de consentement; mais lui seul l'avoit et a fait, tel et par
la fourme et maniere que dessus est dit.
Item, dist et confessa ycelluy Girart, après ce que dit
est, que quant il fut prins par ledit Guillaume, par la
maniere que dit est, ycelluy Guillaume le admena par
Ville Neufve Saint-George, où il fu et a jeu ceste nuit,
et que, de ladite ville, il a esté au matin admené prisonnier
oudit Chastellet.
Item, dist et afferma par sondit serement, qu'il fut et
a esté present que son hoste dessus dit presta audit feu
Andry, à son vivant,VIJ s., et que aussi ilz compterent
depuis ensemble tant de ce que en quoi ledit Andry
estoit tenu à sondit hoste, pour cause de prest à lui fait,
comme pour despens faiz par ledit Andry en l'ostel de
sondit hoste; et que finablement fut trouvé entre eux
que ycelluy Andry devoit et estoit tenu à sondit hoste
en la somme deIIJ fr. VIIJ s..
ITEM, LE LUNDIXVe jour dudit mois d'ottobre
l'anIIIJxx et neuf dessus dit, en jugement sur les quarreaux,
par davantmons. le prevost, presens maistres Jehan Truquan,
lieutenant; Martin Double, advocat du roy nostre
sire; Dreux d'Ars, auditeur; Jehan Delcy, advocat; Robert
Petit-Clerc, Robert de Pacy, Ernoul de Villers et
Nicolas Chaon, examinateurs dudit Chastellet, et Jehan de
La Folie, receveur de Paris; fu attaint et fait venir ledit
Girart Forme, prisonnier, lequel persevera et continua
en la confession par lui faite au jour d'yer, cy-dessus
escripte, à lui leue, laquelle il dist et afferma par serement
estre vraye, et par lui avoir esté cogneue en la forme et
maniere qu'elle contient.
VEUE LAQUELLE confession, les dessus dis presens conseillers
delibererent et furent d'oppinion que icellui Girat
Forme, comme murdrier et larron, feust trainez et pendus;
et ad ce fu condempné par leditmons. le prevost.
LEQUEL jugement fu executé ouditXVe jour d'ottobre,
sauf ce que, pour cause des bleceures et navreures
qu'il lui avoient esté faites à la prinse par ledit Guillaume
Le Roux, leditmons. le prevost ordonna qu'il ne feust
point traynez.
Et n'avoit aucuns biens.
AL. CACHEMARéE.

L'AN DE GRACE milCCC quatrevins et neuf, le jeudi
IJe jour decembre, en jugement sur les quarreaux,
par devant maistre Jehan Truquan, lieutenant; presens
maistres Dreux d'Ars, auditeur; Oudart de Fontenoy,
Nicolas Bertin et Robert de Tuillieres, examinateurs dudit
Chastellet; fu attaint et fait venir des prisons dudit
Chastellet Robinet de Gournay, cousturier, nez de la
ville de Rouen, prisonnier detenu esdites prisons, pour
souspeçon qu'il n'eust mal prins une vieille houpelande
de drap vert longue et sengle, boutonnée devant, et une
petite coste juste de drap vert, doublée par le corps de
toille, à laquelle petite cote n'avoit aucuns boutons, ou
fermeilleures, ou eouillez fais, ne aussi les manches
atachiées à icelle coste, jà soit ce qu'il exposast les choses
dessus dites à vendre ès hales, et aussi que les manches
d'icelle petite coste, qui est toute neuve, feussent trouvées
sur lui et en son sain mussées. Lesqueles robes avoient
esté recommendées comme perdues et adirées aus frepiers
demourans ès hales dessus dites.
Lequel prisonnier, sur ce juré aus sains Evangiles de
Dieu de dire verité de ce que dit est, et des autres larrecins
par lui faites et commises, cogneut et confessa de
sa volenté, sans aucune contrainte de gehine, que,
VIIJ jours ou environ avant la Toussains derrenierement
passée, qu'il estoit lors demourant en la ville de Meleun,
sur un cousturier duquel il ne scet le nom, parce qu'il
ne avoit demouré avecques lui en sondit hostel queIIIJ 
ou cinq jours, à un certain jour dont il n'est record, un
prestre curé demourant environ une lieue par delà ladite
ville de Melun, vint par devers sondit maistre, lui requist
qu'il lui baillast un de ses varlès, pour mener avecques
lui en sondit hostel ouvrer et lui faire certaines
choses qu'il avoit à faire. Lequel son maistre bailla lors
audit preste curé lui qui parle, et s'en ala avecques icellui
preste en sondit hostel, ouquel il tailla icelle petite
cote de vert dessus dite, la cousi par la forme et maniere
que elle est, et vit, comme icellui preste aloit souvent
hors de sondit hostel, que il print icelle coste vert, ladite
houpelande de vert, et une coste hardie à usage de
femme, de drap vert et sengle; lesqueles par lui prinses
en l'ostel dudit preste il apporta en la ville de Bris Contre
Robert, en laquelle ville il mist en gaiges deV s. ladite
coste hardie, à une cousturiere demourant en icelle
ville, ne scet comment elle a nom, parce qu'il ne fist que
passer parmi icelle ville et soy en venir droit à Paris.
Dist aussi que, lui venu à Paris, verité est qu'il porta
icelle houpelande et petite coste de vert ès hales, pour
icelles cuider vendre; mais il ne pot, pour ce qu'il fu
prins et enprisonné par la maniere que dit est cy dessus.
Item, cogneut que, po avant aoust derrerement passé,
ainsi qu'il ouvroit en la ville de Compiengne, sur un
cousturier, il print et osta un chaperon sengle de drap
pers, à usage d'omme, lequel il vendi, en ladite ville,
IIJ s..
Item, en soy en venant de ladite ville de Compiengne
à Senlis, et oudit temps, ainsi qu'il buvoit d'une chopine
de vin en icelle ville de Senlis, à un jour de dymenche,
il vit et aperceut unes patrenostres d'ambre que la dame
de l'ostel où il buvoit avoit mises et leisées sur un dreçoir
enmi la sale, lesqueles patrenostres il print, et icelles
vendi en ladite ville de Senlis, et oudit jour,IIIJ s., n'est
record à quele personne.
Item, cogneut que, un an a ou environ, à un village
par deçà la ville du Blanc en Berry, de nuit, en la compeignie
de deux compeignons qu'il ne scet nommer, entrerent
en l'ostel d'un bon homme d'icellui villaige, et en
l'estable aus chevaux, en laquele ilz entrerent ne scet
comment ne par quelle maniere, et illec fu prins un des
chevaux dudit homme. Ne sait qu'il valoit, ne de quel
poil il estoit, ne aussi qu'il fu vendu, parce que, depuis
ledit temps, il ne vit iceulx compaignons. Et dist, sur ce
requis, que de cellui cheval il n'ot oncques prouffit
aucun.
Item, dist que, trois ans a ou environ, ainsi qu'il ouvroit
en ladite ville de Rouen, sur un cousturier, il print
demie aulne de drap vermeil qui valoit environX s., et
d'icellui drap fist faire unes chausses pour lui, qu'il a
usées.
Item, dist que, après ce que dit est, il se mist à chemin
en venant de ladite ville de Rouen à Mante, et lui estant
àIJ lieues par deçà icelle ville de Rouen, se acompaigna
d'un nommé Hennequin, qui est Picart, grant homme
brun, de l'aage deXXVIIJ ans ou environ, et d'un autre
compaignon qui estoit avec ycellui Hennequin, duquel
il ne scet le non; et ainsi comme ilz furent alez ensemble
environ demie lieue, aconceurent un homme de pié
qui aloit le chemin devant eulx; lesquielz tous quatre ensamble
alerent boire en la ville de Chandoisel, assez près
du Pont Saint-Pierre; et, en buvant, sambloit que ledit
Hennequin cogneust bien icellui homme, qui estoit en
habit d'omme marchant de village, parce que icellui
Hennequin parloit à lui plus souvent, et il lui faisoit plus
grant semblant que à sondit compaignon ne à lui qui
parle. Auquel homme icellui Hennequin, par maniere
d'esbatement, ainsi comme chascun vouloit païer ce qu'il
avoit despendu, demanda s'il avoit de l'argent assez, lequel
homme lui respondi que ouyl. Et, ce fait, se partirent
d'icelle ville de Chandoisel, et cheminerent ensamble
ainsi comme lieue. Et lors ledit Hennequin print icellui
homme par la poitrine, disant qu'il lui bailleroit l'argent
que portoit sondit compaignon, lui qui parle presens ad
ce, qui audit homme ne mist oncques la main, ne aussi
ne fu feru ou bastu en aucune maniere. Et, ce fait, vit
et fu present que ledit Henequin print tout l'argent qu'il
trouva que ledit homme avoit en sa tasse, et en bailla
à lui qui parle, pour sa part, trois frans. Lors leisserent
ledit homme ou lieu où il avoit esté desrobé, et vindrent
tousIIJ ensamble jusques en la ville de Mante, que lesdiz
Hennequin et son compaignon se partirent d'icelle ville,
et il qui parle demoura en icelle pour ouvrer de sondit
mestier.
Item, dist que, environ la Saint-Jehan-Baptiste derrenierement
passée, ot un an, lui estant en la ville de
Bourges en Berry, sur un cousturier où il avoit ouvré,
demanda à un des varlès oudit hostel, avecques lequel
il avoit ouvré, de quel part ne là où il avoit tant espargnié
d'argent qu'il avoit en sa bourse; lequel compaignon
lui respondi hastivement qu'il l'avoit emblé à un de ses
compaignons demourant oudit hostel. Et lors il qui parle
respondi à icellui compaignon, duquel il n'est record du
nom, que s'il n'en avoit sa part, il le accuseroit. Et lors
icellui compaignon de sadite bourse sacha un franc en or,
qu'il bailla à lui qui parle, afin qu'il se teust et ne l'accusast
point.
Item, dist que, lui estant en la ville de Montdidier,
où il ouvroit sur un cousturier demourant en icelle ville,
environ la Saint-Jehan derrierement passée, il print un
chapperon de drap violet double, à usage de femme,
boutonné de boutons plas d'argent esmeilliez, lequel
chaperon il a mis en gaiges deIIIJ s. en l'ostel de Jehannin
Bazart, cousturier, demourant en la ville de Crespi en
Valois. Laquelle boutonneure il vendi, en icelle ville
de Crespi,XX s.. En l'ostel duquel cousturier il a ouvré
par l'espace deIIJ sepmaines ou environ, pendant lequel
temps il qui parle, d'iceulxXX s., a acheté aulne et demie
de drap marbré, qui est encore à retondre, si comme de
ce parlera plus à plain Jehannin Le Manssel, cousturier,
demourant en ladite ville de Crespi. Et icellui drap a mis
et leissé en gaiges deIJ s. VJ d. qu'il devoit à l'ostel du
Signe, estant en icelle ville de Crespi en Valois. Et plus
ne scet ne n'est record d'autres larrecins ou mauvaistiez
par lui faites et commises, si comme il a affermé par
serement.
LE SAMEDIIIIJe jourdedecembreMCCCIIIJxx et neuf,
par davantmons. le prevost, presens maistres Jehan Truquan,
lieutenant; Dreux d'Ars, auditeur; Martin Double,
advocat du roy; Jehan Delcy, Michel Marchant, Jasques
du Bois, advocas en Chastellet; Oudart de Fontenoy,
Miles de Rouvroy, Gerat de La Haye et Robert de Pacy,
examinateur oudit Chastellet, fut fait venir et attaint en
jugement sur les quarreaux Robinet de Gournay, prisonnier
oudit Chastellet, cy-dessus nommé, lequel, après ce
qu'il ot juré et par serment qu'il diroit verité des crimes
et larrecins par lui fais, commis et perpetrez, cogneut
que il n'estoit record qu'il eust fais autres cas que ceulx
qui par lui furent cogneuz et confessez jeudi derrerement
passé. Et, ce fait, lui fu leue sa confession cy-devant
escripte, en laquelle il continua et persevera, et par serement
afferma icelle, par la maniere que escripte est,
contenir verité. Lequel prisonnier fu renvoyez en la prison
dont il estoit partis. Et, après ce, fu par leditmons. 
le prevost demandé ausdiz presens conseillers leurs advis
et oppinions qu'il estoit bon de faire dudit prisonnier.
Tous lesquelz, veue la confession dudit prisonnier, furent
d'oppinion et delibererent que c'estoit un très-fort
larron et espieur à chemin, et ne les povoit l'en espargnier
qu'il ne feust dignes de souffrir mort comme larron,
et estre de ce pugny de pugnicion tele que d'estre pendu.
Veues et ouyes lesqueles oppinions et procès cy-dessus
escript, icelluimons. le provost condempna ad ce ledit
Robinet de Gournay, prisonnier.
CEDITIIIJe jour de decembre, fu ledit Robinet de
Gournay mené à son derrenier tournement, et ne confessa
autre chose que dessus est escript; et, pour ce, fu
ledit jugement executé.
Et n'avoit aucuns biens.
AL. CACHEMARéE.

L'AN DE GRACE MIL TROIS CENS quatre vins et neuf,
le mercrediXVIJe jour de novembre, par devant
maistre Jehan Truquan, lieutenant demons. le prevost,
presens honorables hommes et sages maistres Dreux d'Ars,
auditeur; Nicolas Bertin, Robert de Pacy, Oudart de
Fontenoy, Jehan de Bar et Nicolas Chaon, examinateurs
oudit Chastellet, fu attaint et fait venir en jugement sur
les quarreaux Colin Petit, dit L'Enfent, demourant à
Troyes, prisonnier, admené oudit Chastellet, pour ce
que, au jour d'yer, à un escot où il buvoit, en la compaignie
de maistre Robert Le Mesgre, il fu osté audit
maistre Robert un franc en or et escu en or deXVIIJ s. 
parr. ; et aussi que Jehan Le Brun, prisonnier oudit Chastellet,
l'a acusé en sa presence d'estre homme vacabond,
qui ne fait aucune euvre de ses bras, lequel il a veu aler
frequenter et compaignier feu PerrinIIII-Dois et un nommé
Sarrasin, qui, pour leurs demerittes, ont esté executés à
mort; et aussi un autre compaignon nommé Richart de
Compeigne, tous larrons; en la compaignie desquelz, et
ou pays de Brye, il a veu icellui prisonnier porter la roiz
comme ribaut en chemise. Lequel prisonnier Colin Petit,
sur ce juré aus sains Euvangiles de Dieu de dire verité
de tout ce qui lui sera demandé, dist et afferma par serement,
sur ce requis, après plusieurs altercacions et variacions
par lui faites et dites, que jeudi derrerement passé,
jour de Saint-Martin d'iver, lui estant en la ville de Vitry,
en une taverne, en la compaignie d'un barbier demourant
en icelle ville, et buvant en la taverne, il requist
audit barbier qu'il lui feist sa tonsure, et il lui donroit
chopine de vin; lequel lui fist sa couronne qu'il portoit.
Et dist aussi que, paravant ce, il n'avoit oncques eu couronne
d'evesque, ne aussi n'en avoit porté aucune; laquele
couronne il avoit fait faire pour sa simplesce, sans
pensser à aucun autre mal, ne qu'il se doubtast d'aucun
meffait, crime ou delit qu'il eust fait ou commis. Et des
autres accusacions contre lui faites, cy-devant escriptes,
dist qu'il n'en estoit riens, mais tousjours a vescu bien et
honnestement, sanz aucun reprouche, gaignié sa vie à la
peine et traveil de son corps, et de sondit mestier de
cousturier.
VEUES LES ACCUSACIONS et denegacions faites par icellui
Colin Petit, et la maniere comme il avoit faite sa tonsure,
par l'oppinion des dessus dis presens conseillers,
fu deliberé que icellui Colin Petit feust rez tous jus
comme homme lay; et oultre delibererent, attendues et
considerés les choses dessus dites, que, pour savoir plus
a plain desdis cas par la bouche dudit prisonnier, qu'il
feust mis à question.
EN ENTERINANT LEQUEL jugement, icellui Colin Petit
fu mis sur le petit tresteau, et illec cogneut que, deux
ans a ou environ, il estant en la ville de Bourges en Berry,
en une abbaye estant en icelle ville, print, sur une huche
qui estoit en unes des chambres de ladite abbaye, trois
quartiers de drap de brunete, avec un franc en blans
qui estoit en une petite boiste de fust sur ledit coffre ou
huche.
Item, que, environ Pasques derrenierement passées,
lui et un compaignon dont il ne scet le nom, ainsi comme
il avoient fait traire, à l'enseigne du Heaume, au pont
de Chalenton, une chopine de vin pour eulx boire, prindrent,
sur une table estant oudit hostel, un mantel court
de drap de brunete sengle, lequel il emporterent, et icellui
vendirent à Paris, à un frepier demourant ès hales, la
somme deXX s. parrisis, dont il ot à sa partIJ s.. Et dist
qu'il se partirent dudit hostel sans boire le vin qu'il
avoient fait traire.
Et, ce fait, requist à grant instance qu'il feust mis hors
d'icelle question, disant qu'il diroit et cognoistroit verité
des larrecins qu'il avoit faites et commises. Et, pour ce,
fu fait mettre hors de ladite question ledit Colin, et mener
chauffer en la cuisine, ainsi qu'il est acoustumé à
faire; en laquelle cuisine, et aussi en jugement sur les
quarreaux, presens les dessus diz, icellui Colin Petit,
prisonnier, hors de ladite question, persevera et continua
ès confessions cy-dessus escriptes, par lui faites et à
lui leues mot à mot; et oultre, cogneut et confessa de sa
volenté, sans aucune contrainte de gehine, que, deux
ans a ou environ, lui et un nommé Hennequin, qui est
Picart, ne scet de quel mestier il est, lequel est un assez
hault homme brun, et va de ville à autre, estans en la
ville d'Orliens, prindrent deux aulnes de blanchet en
unne taverne où il buvoyent en icelle ville d'Orliens,
lesqueles il vendirentXVJ s. à un homme de ladite ville,
dont il ot à sa partVIIJ S..
Item, en la ville de Troyez, un an a ou environ, en
la maison de Jehan, donc il ne scet le surnom, demourant
en ladite ville, icellui Hennequin print une paire de
chausses de drap pers. N'est record se ledit Hennequin
les usa ou lui qui parle.
Item, environ Noël derrenierement passé, ainsi qu'il
ouvroit de son mestier de couturier en la ville de Corbueil,
en l'ostel d'un boulengier, il vit etaperceutun
petit coffre estant auprès de la chambre dudit boulengier,
ouquel coffre, qui estoit ouvert, il print en menue
monnoyeXX s. ou environ; et, ce fait, se parti de l'ostel
d'icellui boulengier sanz son sceu ou congié.
Item, deux ans a ou environ, il buvant en une taverne
en la ville de Trayneau, près des hales d'icelle ville, vit
et aperceut un coffre qui estoit en une chambre près du
lieu où il buvoit, qui estoit ouvert, ouquel coffre il print
environXX s. en menue monnoye.
Item, dist que, troys ans a ou environ, autrement n'est
record du temps, il et ledit Hennequin, Picart, prindrent
en la ville de Fourches, en l'ostel d'un homme qui faisoit
taverne, près de l'ostel d'un escuïer demourant en ladite
ville, unne coste hardie à usage d'omme et une coste
simple à femme, qui estoient de drap pers, et ycelles
robes porterent en la ville de Bray sur Saine pour vendre,
lesquelles il vendirent illecIIJ fr., et d'iceulx ot la moité.
Et dist, sur ce requis, que lui et ledit Henequin furent
compaignons ensamble environIIJ sepmaines, pendant
lequel temps icellui Hennequin porta par plusieurs foiz
la roiz comme ribaut en chemise.
Item, dist que, cinq ans a ou environ, qu'il comença
à fere premierement larrecin, il, passant par la ville de
Nengis, trouva un mantel sengle de drap vermoil, qui
estoit mis contre une haye pour seicheir, lequel il print
et appliqua à son prouffit, et icellui vendi, lui venu en
ladicte ville de Troyes, la somme deXIJ s. par., qu'il en
receupt.
Item, depuis ledit temps, ainsi comme il passoit parmi
la ville de Orvilliers, vit et aperceut que unne bonne
femme, qui menoit ses bestes aus champs pasturer, avoit
leissée l'uys de sondit hostel ouvert; entra en icellui, ouquel
il printIIJ robes à usage d'omme, boutonnées devant,
ne scet de quele couleur, avec plusieurs robes,
linges, qui estoient ensamble sur un coffre, à l'entrée de
la chambre dudit hostel, lesqueles robes et linge il vendi,
en ladite ville de Troyes, cinq ouVJ frans, n'est record
lequel.
Item, dist que, lui et nommé Perrin Le Plastrier, gros
homme brun et de moyen de estat,IIIJ ans a et demi ou environ,
s'acompaignerent ensamble en icelle ville de
Troyes, et lors promistrent et jurerent l'un à l'autre estre
d'ores en avant compaignons, et que de tout ce qu'il
feroyent et gaigneroyent, tant de jour comme de nuit,
l'un en l'absence de l'autre, il partiroyent ensamble et
par moytié egaument. Lesqueles promesses ainsi par eulx
faites, icellui Perrin li moustraXVJ frans en or qu'il avoit
en sa bourse, desquelz il li en baillaVIIJ. Et, ce fait, en
entencion d'aler gaignier, se partirent de ladite ville de
Troyes pour aler à Dijon. En laquelle ville de Digon, il
ouy dire audit Perrin que, assez près d'icelle ville, il avoit
gaignié un cheval, lequel il avoit vendu, duquel pour
sa part il lui bailla environXX s. en menue monnoye.
Item, à Chasteillon sur Saine, an et demi a ou environ,
lui et ledit Perrin prindrent, en l'ostel d'un bon homme
d'icelle ville qui faisoit taverne, une coste hardie, et un
autre simple de drap vert sengles, à usage de femme,
lesqueles robes il vendirent, en ladite ville de Dijon, la
somme deIIIJ frans, dont il ot à sa partIJ fr..
Item, en icelle ville, en un autre jour et le landemain
de ladite desrobeerie, il prindrent, en l'ostel d'un autre
homme demourant en icelle ville, une coste hardie à boutons,
avec une houpelande tout de drap pers, et une
coste simple dudit drap, tout à usage d'omme, lesqueles
robes il vestirent et icelles ont usées.
LE JEUDI ENSUIANT,XVIIJe jour dudit mois de novembre
MCCCIIIJxx et neuf, par devant maistre Jehan Truquam,
lieutenant, presens maistre Dreux d'Ars, auditeur,
fu attaint et fait venir en jugement sur les quarreaux le
dessus nommé Colin Petit, dit L'Enfant, prisonnier, auquel
fu leue et recitée sa confession sy-devant escripte,
par lui faite au jour d'yer; lequel prisonnier persevera
et continua en icelle, affermant par serement icelle estre
vraye par la forme et maniere que dite l'avoit, et aussi
que escripte est cy-dessus. Et, ce fait, fu remis et envoyé
ès prisons dont il estoit partis.
SAMEDIIIIJe jour dudit moie de decembreMCCCIIIJxx 
et neuf, par devantmons. le prevost, presens maistre
Jehan Truquan, lieutenant; Martin Double, advocat du
roy; Dreux d'Ars, auditeur; Jehan Delcy, Michel Marchant,
Jaques du Bois, advocas en Chastellet; Oudart
de Fontenoy, Miles de Rouvroy, Girart de La Haye et
Robert de Pacy, examinateurs oudit Chastellet; fu fait
venir en jugement sur les quarreaux le dessus dit Colin
Petit, dit L'Enfant, prisonnier, auquel fu leue et recitée
la confession cy-dessus escripte, par lui faite; lequel prisonnier,
en continuant et perseverant en icelle, dist et
afferma par son serement icelle par lui autrefois avoir
esté faite et cogneue, et que elle contenoit verité par la
fourme et maniere que elle est escripte. Et, ce fait, fu
demandé par leditmons. le prevost, au dessus dis presens,
leurs oppinions sur ce que dit est, et qui estoit bon à
faire dudit prisonnier; tous lesquelz delibererent et furent
d'oppinions, consideré ladite confession et reyteracions
de larrecins faites et commises par plusieurs foiz par icellui
prisonnier, qu'il estoit larron, et, pour ce, devoit estre
puny comme tel. Veues lesquelles oppinions, et ouye la
confession dudit prisonnier et ce present procès, icellui
mons. le prevost condampna ledit Colin Petit, prison,
à estre executé et pendu comme larron.
CEDITIIIJe jour de decembre fut ledit jugement executé.
Et n'avoit aucuns biens.
AL. CACHEMARéE.

L'AN DE GRACE MIL TROIS CENS quatrevins et neuf,
le mercrediXXVIIJe jour de novembre, par devant
mons. le prevost, presens maistre Pierre de Lesclat et
Guillaume Porel, conseillers du roy nostre sire en parlement;
Jehan de Cessires, notaire du roy, grifficier criminel
oudit parlement; Jehan Truquan, lieutenant; Pierre
Gillebert, Erneul de Villers et Robert de Pacy, examinateurs
oudit Chastellet; fu attaint et fait venir en jugement
sur les quarreaux Thomassin Le Valois, dit de Laon,
prisonnier, né du païs de Breban, prisonnier detenu oudit
Chastellet, accusé en sa presence par Jehan Le Brun,
prisonnier oudit Chastellet, disant que icellui Thomassin
est homme vacabond, houllier publique, menant femmes
par le païs, joueur de dez, qui a esté ribaut en chemise,
et lequel il a veu frequenter et suir la compaignie de Gillequin
du Bar-le-Duc, larron. Et aussi que jà pieçà, lui
ayant à amie une fille de pechié nommée Museau de Brebis,
seant hors de la ville de Verberie, aus champs, il a
ouy dire, ou temps qu'il estoit oudit païs, que icellui
Thomassin occist et murdrit pour elle un compaignon qui
estoit venu à elle pour avoir sa compaignie. Lequel Thomassin,
sur ce juré et requis par serement, cogneut que
jà pieçà, et par plusieurs fois, il avoit frequenté, suy et
mené par le païs ladite Museau de Brebis et autres filles
de pechié; et aussi oudit païs de Verberie il avoit ouvré
par lonc temps en l'ostel de meistres Phelipe de Sermeises,
chevalier, et fait et aidié à faire les fossez d'environ la
forteresse du chastel dudit chevalier, pendant lequel
temps, et aus festes, il venoit aucune fois jouer et esbatre
en ladite ville de Verberye, en la compaignie d'icelle
Museau de Brebis, s'amie. Et quant audit homme occiz,
ne aussi qu'il feust compaignon dudit Gillequin, il n'en
estoit riens, mais estoit homme de bonne vie et honneste
conversacion, jà soit ce qu'il soit verité que plusieurs et
diverses fois il ait joué aux dez et au driguet, comme
compaignons s'esbatent; et dist que oncques il ne fu en
gentillece, c'est assavoir ribaut en chemise.
VEUS LESQUELES accusacions, confeissons et denegacions
faites par icellui Thomassin Le Valois, prisonnier,
et aussi l'estat et maintieng de sa personne, et la maniere
respondue, et aussi qu'il samble qu'il ne face que controuver
ce qu'il dist, leditmons. le prevost demanda auxdiz
presens conseillers leurs advis et oppinions qu'il leur sambloit
estre bon à faire dudit prisonnier. Tous lesquelz
delibererent et furent d'oppinion que pour savoir plus à
plain, par la bouche d'icellui prisonnier, la verité desdites
accusacions et des autres crimes, s'aucuns en avoit
fais, attendu ce que l'en a, en autres acusacions faites
par ledit Jehan Le Brun, l'en avoit trouvé icellui avoir
dit et adveuées par plusieurs fois confessions des prisonniers,
icelles accusacions estre vrayes, qu'il feust mis à
question. Et ad ce fu condempnez par leditmons. le
prevost.
EN ENTERINANT et accomplissant lequel jugement,
icellui prisonnier fu fait de rechief venir en jugement
par devant leditmons. le prevost, et requis s'il vouloit
aucune autre chose dire ou confesser que fait avoit, en lui
disant que s'il ne cognoissoit doulcement et amiablement
les crimes par lui commiz et perpetrez, que il seroit mis
à question, et que l'en les lui feroit dire et cognoistre par
sa bouche. Lequel prisonnier dist et respondi comme
fait avoit paravant. Et, pour ce, fu mis à ladite question
sur le petit et grant tresteau. Et ne voult aucune chose
cognoistre qui lui portast prejudice. Si fu osté d'icelle
question, mené chofer en la cuisine en la maniere acoustumée,
et, en après ce, remis en la prison dont il estoit
partis.
LE SAMEDIIIIJe jour de decembreMCCCIIIJxx et neuf,
par devantmons. le prevost, presens maistre Jehan Truquan,
lieutenant; Dreux d'Ars, auditeur; Oudart de
Fontenoy, Miles de Rouvroy et Pierre Gillebert, examinateurs
en Chastellet, fu attaint desdites prisons, et
fait venir en jugement sur les quarreaux, le dessus dit
Thomassin Le Valois, prisonnier, et par leditmons. le
prevost interrogué s'il estoit avisé de lui dire verité des
accusacions contre lui autrefois dites et pourposées, et,
s'il en estoit advisez, d'en respondre. Lequel prisonnier
dist qu'il n'en savoit aucune chose, et d'icelles estoit pur
et innocent.
Et, ce fait, fut fait despoullier, et de rechief lié et
attachié à ladite question, et mis sur le petit tresteau.
Et, avant ce que l'en lui donnast à boire eau ou que
l'en en jettast aucune sur lui, requist à grant instance
que d'ilec l'en le voulsist mettre hors, et qu'il diroit verité
de toutes les chosses dessus dites. Lequel prisonnier
fu mis hors d'icelle question, menez chauffer en la cuisine,
et d'illec de rechief admenez en jugement sur les
quarreaux, par devant leditmons. le prevost et les autres
conseillers presens dessus dis. En la presence desquelz
icellui prisonnier, sur ce juré aus sains Evangilles de
Dieu, et par la part qu'il attent avoir en Paradis, cogneut
et confessa de sa pure, franche et liberal voulenté, sans
aucune autre contrainte de question, et print sur l'arme
de lui, qu'il est verité que,V ans aura en quaresme prochainement
venant, en un jour de dymenche, ainsi qu'il
venoit de l'ostel dudit maistre Phelipe de Maisieres, chevalier,
ouquel il avoit ouvré par lonc temps, comme dit
est dessus, en ladite ville de Verberie, en passant entre
le moulin qui est au bout d'icelle ville, en alant le droit
et grant chemin de Compiengne, et en s'en venant dudit
moulin à Verberie, au devant d'une croix qui est illec,
ouquel lieu ladite Museau de Brebis, son amie, avoit
acoustumé de seoir pour gaigner sa vie à la peine de son
corps, il vist troys compaignons, ne scet leurs noms, ne
de quel lieu ilz sont, là où ilz aloyent, ne de quel part
ilz venoyent, lesquelz troys compaignons estoient arrestez
au devant d'icelle femme, laquele ilz avoient batue et
encore batoyent quant il arriva sur eulx, ausquelz compaignons
il qui parle dist ces paroles ou samblables:« Vous
faites mal et pechié de batre ceste povre fille, qui riens ne vous
demande. »Lesquelles paroles ouyes par iceulx troys compaignons,
l'un d'iceulx sacha un grant badelare qu'il
portoit, en disant à lui qui parle:« Te faut-il parler de ce? »
Et dudit badelaire fu feru, il qui parle, par la teste un
ou deux coups avant ce qu'il se meist à deffense; et, ce
fait, sacha un grant pennart qu'il avoit pendu à sa sainture,
se mist à deffense contre iceulxIIJ compaignons.
Lesquelz deux d'iceulx se departirent d'illec et prindrent
leur chemin alant droit à Compiengne; et lui qui parle
et cellui desdiz compaignons qui l'avoit feru et navré se
combatirent ensamble par tele maniere, que icellui compaignon
demoura illec en la place moult navré. Et, ce
fait, il qui parle et ladite son amie Museau de Brebis se
departirent dudit lieu de Verberie, et vindrent demourer
en la ville de Paris; auquel lieu de Verberie ne oudit
païs, il qui parle, pour cause dudit homme qui fu mort,
si comme il lui fu rapporté environ un mois après ce que
dit est, ne osa depuis aler converser ne repairer
aucunement.
Item, cogneut que,VIJ ans a ou environ, il et un compaignon
nommé Paicon Le Rousselet, qui est alez de vie
à trespassement, en passant par la ville de Vaux soubz
Laon, et au bout d'icelle ville, trouverent environIIIJ 
aulnes de toille qui sechoient à une haye au bout d'icelle
ville, laquele toile il prindrent et appliquerent à leur
prouffit, et d'icelle firent faire des chemises et des brayes
pour eulx.
Item, dist que, en esté derrier passé otVJ ans ou environ,
il qui parle estant logiez en la ville du Levon en
Bourgoigne, print en l'estable de sondit hoste, à un
vespre, un cheval de poil gris, et icellui admena en la ville
de Reins, en laquelle il le vendiV frans. Et dist que à
cellui à qui il vendi ledit cheval, et qui lui avoit donné
à disner quant il lui avoit païé iceulxV frans, en soy partant
de l'ostel dudit homme de Reins, il print, sur un
banc estant emmi la sale de l'ostel d'icellui homme, une
houpelande de drap cler sengle, laquelle il a vestue et
usée. Et si dist que alors qu'il print celle houpelande,
elle valoit bienXVJ s. ou environ.
Item, dist que,V ans a ou environ, autrement du jour
ne du temps n'est record, il se loga à un soir en la ville
de Douillet, près de la Fere sur Oise, et, à son couchier,
lui fu baillé, par la dame de l'ostel où il estoit logiez,
une coste hardie de drap pers sengle, à usage d'omme,
pour soy couvrir la nuit, et laquelle fu mise sur son lit
par la dame dudit hostel; laquele coste hardie, au partement
qu'il fist dudit hostel le landemain matin, il emporta
avecques soy, et icelle vendi la somme deIJ frans, à un
frepier demourant à Laon, nommé le Grant Colart.
Item, dist que en la ville de Estuveles soubz Laon,
ainsi qu'il buvoit à un hostel en ladite ville, il print deux
viez draps linges qui estoient sur un banc enmi la maison,
et iceulx lessa en gaiges de son escot qu'il avoit despendu
en une ville qu'il ne scet nommer, assez près d'ilec, le landemain
qu'il eust prins iceulx draps. Et dist que à celui
à qui il bailla iceulx draps linges en garde, pour ce qu'il
ne les vouloit prendre, il dist qu'il venoient de bon lieu,
et que sa mere, qui demouroit à Laon, les lui avoit
bailliez pour vendre, pour ce qu'elle n'avoit point d'argent
pour lui baillier.
Item, cogneut que durant le temps qu'il ouvra à faire
les fossez dudit chevalier, il et les autres compaignons
pionniers qui avecques lui ouvroyent ont, par plusieurs
fois, de nuit, alé en la ville de Vigneul, en laquelle ilz
ont prins, sans le sceu des gens d'icelle ville, plusieurs
oyes, oisons, poules, poussins, commeVJ oyes à une fois,
plus et moins, et de la poulaille samblablement; et que
quant ilz trouvoyent les poulailliers fermez, qu'il les
rompoient, et esdiz poulliers prenoyent tout ce qu'il leur
sambloit bon, sans en païer denier ne maile aucune; lesqueles
oyes, et oisons, et poulailles par eux prins, ilz
mengoyent et despendoyent. Et dist, sur ce requis, que
depuis ce qu'il eust debat et noise audit lieu de Verberie,
il ne fist ou fu à faire aucun murdre ou larrecin quelconques.
Et, ce fait, fu icellui prisonnier fait remettre
en la prison dont il estoit partis.
VEUE LAQUELE CONFESSION faite par icellui Thomassin
Le Valois, prisonnier, leditmons. le prevost demanda
ausdiz presens conseillers leurs advis et oppinions sur ce.
tous lesquelz, attendues les reiteracions, multiplicacions
et valeur des larrecins par ledit prisonnier cogneuz et
confessez par plusieurs foiz, cy-dessus escrips; consideré
aussi l'estat de sa personne et la maniere comme icellui
homme fu occis audit lieu de Verberie, delibererent et
furent d'oppinion que icellui Thomassin feust pugniz
comme homicide et larron, c'est assavoir les mains liées
devant, et pendus comme larron. Lesquelz oppinions
ouyes, et consideré aussi ladite confession, et veu ce present
procès, icellui Thomassin fu ad ce, par leditmons. le
prevost, condempnez.
LEQUEL Thomassin, ouditIIIJe jour de decembre, fu
mené à son derrenier tourment, et illec persevera esdites
confessions par lui faites, et autre chose ne cognut ou
confessa. Et atant fu ledit jugement executez.
Et n'avoit aucuns biens.
AL. CACHEMARéE.

L'AN DE GRACE MIL TROIS CENS quatrevins et neuf, le
lundiXIXe jour de novembre, par devantmons. 
le prevost, presens maistre Jehan Truquam, lieutenant;
Dreue d'Ars, auditeur; Martin Double, advocat; Andry
Le Preux, procureur du roy nostre sire ou Chastellet;
Robert Petit-Clerc, Robert de Pacy, Oudart de Fontenoy,
Jehan de Bar et Robert de Tuillieres, examinateurs
oudit Chastellet; fu attaint et fait venir en jugement sur
les carreaux Raoulin du Pré, dit Bacquet, prisonnier oudit
Chastellet, pour souspeçon qu'il ne soit larron, et
compaignon de Jehan Le Brun, accusé en sa presence
par ledit Brun, disant qu'il est homme vacabond, alant
par le pays, frequentant foires et marchez, suyant les
ribaux et ribaudes, menant femmes par le pays, et houllier
publique, et aussi joueur de dez et de dringuet ès foires
et marchez, où il va et vient, ou au moins varlet de Railart
de Chaufour, escuïer, lequel tua et murdry, puis un
an a ou environ, un homme qui estoit famillier de l'evesque
de Tournay ou de Cambray, en la place Maubert, à
Paris; et lequel prisonnier est homme de très-male renommée
entre les compaignons faisans leur mestier de larrecin;
et aussi que par justice deux de ses freres ont esté executez
en la ville de Laon. Lequel Raoulet du Pré, dit Bacquet,
prisonnier, jura aus sains Euvangilles de Dieu qu'il diroit
verité sur ce que dit est et autres choses qui lui seroient
demandées; dist et afferma par serement, sur ce requis,
qu'il estoit clerc, en habit et possession de tonsure, né de la
ville d'Abbeville, homme bien renommé, et qui gaignoit
sa vie au mieulx qu'il povoit à conryer cuirs, dont il
estoit ouvrier, et dudit mestier avoit ouvré lonc temps à
Paris, à Laon, à Amiens et ailleurs. Requis s'il est mariez
ou s'il a fiancé Jehennete de Valenciennes, sa concubine,
fille de pechié, demourant en Glatigny, dist par
son serement qu'il a longuement frequenté et suy icelle
Jehennete de Valenciennes, laquelle est s'amie, et que
oncques il ne l'espousa ou fiança, ne ne promist la prendre
à femme ou espouse; et de ce se rapporte à tout ce
que elle en vouldra dire et deposer, lui present. Et quant
ausdites accusacions contre lui faites, il n'en estoit riens,
mais d'icelles estoit pur et innocent, et les nyoit.
LAQUELE JEHENNNETE de Valenciennes fu incontinent
faite venir en jugement en la presence dudit prisonnier.
Jurée et interroguée sur icelles fiançailles de en dire la
verité, laquelle Jehennete dist et afferma par son serement,
en la presence dudit Raoulin, comme dit est, que
trois mois a et plus, autrement n'estrecordedu jour,
icellui prisonnier vint à elle en Glatigny, où elle estoit
assise à son huys, avecques plusieurs autres filles demourans
en icellui lieu, lequel la requist, celle fois et autres
plusieurs paravant ce, que elle voulsist estre s'amie par
amours; et lors li promist que il li feroit et tendroit bonne
compaignie tant comme elle vouldroit. Et, pour ce,
celle nuyt et autres plusieurs ensuyvant, coucherent l'un
avec l'autre; et tant que, en un jour dont elle n'est recorde,
elle dist à icellui prisonnier qu'elle ne vouloit plus
que icellui prisonnier repairast envers elle, s'il ne ly promettoit
à estre son mary, et que les autres filles d'icelle
rue l'en blasmoient, disans qu'elle soustenoit et governoit
un houllier avecques elle. Lequel prisonnier lors print
elle qui parle par la main destre, et luy promist, par la
foy et serement de son corps, estre son mary, et qu'il ne
auroit ne ne prendroit autre femme à mariage et espouse;
et semblable promesse fist, elle qui parle, audit prisonnier.
Dist aussi que, depuis ce, elle qui parle et ledit prisonnier
ont couché ensamble par plusieurs fois, tant
en la ville de Paris, en la ville de Vayly sur Aisne, à
Nostre-Dame de Lieuce, comme à Soissons et ailleurs.
En laquelle ville de Vaily, pour ce que icellui prisonnier
avoit grant cognoissance de plusieurs compaignons
demourans en icelle ville et ou païs d'environ, quant
l'en demandoit audit prisonnier se elle qui parle estoit sa
femme, elle a ouy dire et respondre audit prisonnier que
ouyl; et samblable responce faisoit, elle qui parle, quant
l'en li demandoit se icellui prisonnier estoit son mary.
Et dist, avec ce, que s'il n'eussent dist l'un de l'autre
qu'il estoient espousez en plusieurs desdites villes où ilz
ont esté, que les hostes sur qui il se herbergoyent ne les
eussent pas souffers couchiez en leurs maisons comme ilz
faisoyent. Et, ce fait, fu remis ledit prisonnier en la prison
dont il estoit partis, et ladite de Valenciennes envoyé
et mise hors dudit Chastellet.
ET, POUR CE, FU DEMANDé par leditmons. le prevost,
aus dessusdiz presens conseillers, leurs oppinions et advis
qu'il feroit dudit prisonnier, et s'il devoit estre rez tout
jus comme bigasmes ou non, et aussi s'il seroit mis à question,
pour savoir la verité par sa bouche des accusacions
dessus dites. Tous lesquelz furent d'oppinion et delibererent,
ouy le rapport par lui fait en la deposicion d'icelle
de Valenciennes faite en sa presence, et la confession
d'icelle femme, à laquelle icellui prisonnier n'a aucunement
contredit, qu'il n'estoit pas tel qu'il deust jouyr de
privilege de clerc, mais devoit estre rez tout jus comme
bigasmes, attendu que, depuis icelles promesses par
lui faites à ladite de Valenciennes, il a cogneu avoir eu
compaignie charnelle à elle par plusieurs fois. Et aussi
delibererent que, pour savoir la verité de la vie dudit
prisonnier par sa bouche, consideré sa confession, ce qu'il
est houllier et homme mal renommé, et que par Guillaume
Coffart, dit Floridas, prevost forain de Laon, pour
ce present, a esté dit et tesmoigné que un ou deux des
freres dudit prisonnier ont estéexecutez à mort pour
leurs demerites, par le predecesseur de lui prevost dudit
lieu, si comme il l'a ouy dire par plusieurs fois, que icellui
prisonnier feust mis à question. Et ad ce faire et enteriner
ledit prisonnier fu condempné par icelluimons. 
le prevost.
Et, ce fait, ledit prisonnier fu rez tout jus oudit jour.
ITEM, LE MARDIXXe jour dudit mois de novembre
MCCCIIIJxx et neuf, en enterinant ledit jugement, le
dessus dit Raoulin du Pré, dit Bacquet, fu mis à question
sur le petit et le grant tresteau; lequel ne voult aucune
chose confesser en son prejudice, et, pour ce, fu fait
remettre en la prison de laquelle il avoit esté attaint.
ET SAMBLABLEMENT, le mercredi ensuivant,XXIIIJe jour
dudit mois de novembre, fu icellui Raoulin de rechief
mis à question sur le petit tresteau, et en après sur le
grant, lequel requist que l'en le voulsist mettre hors
d'icelle, et il diroit verité des murdres et larrecins par
lui fais et commis, dont il en y avoit plusieurs. Et, pour
ce, fu mis hors d'icelle question, et mené choffer en la
cuisine en la maniere acoustumée; et illec, nonobstant
chose qu'il eust promise ou jurée, ne voult aucune chose
confesser en son prejudice; et, pour ce, fu fait remettre
en la prison donc il estoit partis.
ITEM, LE SAMEDIIIIJe jour de decembreMCCCIIIJxx et
neuf, par davantmons. le pevost, presens maistres Jehan
Truquam, lieutenant; Dreux d'Ars, auditeur; Jehan
Delcy, Michel Marchant, Jaques du Bois, advocas en
Chastellet; Oudart de Fontenoy, Miles de Rouvroy,
Gerart de la Haye et Robert de Pacy, examinateurs oudit
Chastellet, fu attaint et fait venir en jugement sur les
carreaux Raoulet du Pré, dit Bacquet, prisonnier oudit
Chastellet, cy-dessus nommé, auquel, par leditmons. le
prevost, fu dist qu'il deist verité des larrecins et murdres
par lui fais, et en especial d'un certain murdre commis et
perpetré le mercrediIIIJe jour de novembre, l'andemain
du jour de la feste aus Mors, derrerement passé, entre la
ville de Vaily et celle d'Aisy, environ à demie lieue
dudit lieu et ville de Vaily; et aussi du larrecin fait à icellui
homme murdi. Auquel temps et jour icellui prisonnier
estoit en icelle ville de Vaily, et, pour ledit fait, s'en
estoit venus d'icelle ville et païs de Vaily en la ville de
Paris. Ou, se il ne disoit verité, consideré que dudit cas
advenu par la maniere que dist est, il estoit tout informez
parmess. JehandeClamecy, chevalier, et Gilles de Clamecy,
son frere, qui estoient en icelle ville de Vaily audit
jour, qu'il le lui feroit dire en ladite question. Lequel prisonnier,
sur ce juré et affermé par serement de dire verité,
après ce qu'il ot fait et dist qu'il n'en estoit ne n'en
savoit aucune chose, et qu'il eust esté despouilliez tout
nu, et lié et ataché par les mains à ladite question, afin
qu'il deist de ce la verité, et aussi fait plusieurs variacions
en ce, requist que il feust desliez, et qu'il diroit verité
de ce que dit est, et autres chosses qu'il avoit faites et
commises. Et, pour ce, fu desliez et admenez sur lesdis
carreaux en jugement; et, en la presence des dessus dis,
cogneut et confessa de sa volenté, sans aucune autre force
que dit est cy-dessus, que, nonobstant les denegacions
et affirmacions par lui cy-devant escriptes et faites, verité
estoit et est que, à l'encommencement de vendenges
derrenierement passées, il se parti de Paris pour soy en
aler gaignier en vendenges en la ville de Vaily, et que
quant il est parti de Paris, il dist à icelle Jehennete de Valenciennes,
s'amie, à laquelle il avoit ouy dire par plusieurs
fois qu'elle vouloit aler en pelerinage à Nostre-Dame
de Lieuce, que se elle et autres en sa compaignie
aloyent audit lieu de Lieuce, que elle s'en revenist par
la ville de Vaily, et que en l'ostel du Roy des Ribaux,
estant en ladite ville de Vaily, elle orroyent nouvelles
de lui qui parle. En laquelle ville de Vaily, et en l'ostel
dudit Roy des Ribaux, il a continuelment esté durant
icelles vendenges, et aucune foiz porté la hoste en vendenges,
afin de gaignier de l'argent, lequel argent, quant
il avoit gaigné, il le aloit employer à l'aventure au jeu
du driguet, que lors tenoit en icelle ville de Vaily Jehannin
Belenfant, lequel jeu il a le plus du temps d'icelles
vendenges frequenté et suy, et à icellui gaignié sa vie au
mieulx qu'il a peu et sceu.
Dist avec ce, queIIJ ouIIIJ jours avant la feste de la
Tousains derrerement passée, ladite Jehennete de Valenciennes,
s'amie, vint et arriva en icelle ville de Vaily, en
laquelle ville ilz ont esté ensamble jusques le mercredi
après la feste du jour des Mors, heure d'après disner,
qu'il et ladite de Valenciennes se partirent, et, cedit jour,
vindrent gesir au soir bien tart et ariverent en la ville de
Soissons. Ouquel jour de mercredi, au matin, un petit
avant prime, lui qui parle et un nommé Le Roussellet,
demourant à Laon, en entencion et volenté de gaignier
sur le premier homme où il verroyent leur avantage, pour
gaignier aus champs, se partirent de ladite ville de Vaily,
et passerent l'eaue, en faisant samblant qu'ils voulsissent
aler droit en la ville d'Aisy; en alant en laquelle ville, ainsi
qu'il furent à demie lieue loings de Veily, et qu'ilz passerent
l'eaue, virent et aperceurent un homme de village qui
aloit devant eulx le chemin qu'il aloyent; auquel homme,
pour le attaindre, icellui Rousselet se avança d'aler devant
plus toust que ne fist lui qui parle, lequel le suy de plus
près qu'il pot; et avant ce qu'il venist à iceulx homme
et Rousselet, trouva que ledit Rousselet l'avoit abatu à
terre d'un coup de coustel qu'il lui avoit donné sur la
teste. Auquel homme, il qui parle, sans plus mot dire,
donna et feryIIJ coups d'un badelare qu'il avoit pendu
à sa sainture parmi le corps; lequel, ainsi feru et navré,
il lesserent en la place, au bout d'une haye, emmy le
chemin, tout mort; et à icellui osterent sa tasse et sa sainture,
et, de l'argent qui estoit en icelle tasse, ot, il qui
parle, à sa part,IIIJ frans. Et dist, sur ce requis, que, ce
fait, il et ledit Rousselet retournerent en ladite ville de
Vaily, beurent et desjeunerent ensamble, et aussi ladite de
Valenciennes; et quant ilz orent desjeuné, prindrent congié
li uns des autres; et il qui parle et ladite Jehennete
de Valenciennes s'en vindrent cedit jour gesir à Soissons
par la maniere que dit est; et le jeudi ensuyvant, au giste
à le Vignen; le vendredi, au giste à Roissy, et le samedi,
au giste à Paris. Et ainsi qui buvoient ensamble
oudit jour de samedi, aus Maillès, en la Cité, fu prins
et admené prisonnier oudit Chastellet, sanz ce qu'il feust
trouvez faisant aucun meffait. Et dist, sur ce requis, que
oncques jour de sa vie il ne fu faisant, participant ou
consentant d'autre murdre ou larrecin que icellui dessus
dit.
VEUE LAQUELE confession, leditmons. le prevost demanda
ausdis presens conseillers leurs advis et oppinions
sur ce. Tous lesquelz deliberent et furent d'oppinion,
tout consideré, et l'estat et gouvernement de la personne
dudit prisonnier, qu'il estoit murdrier et larron, et qu'il
feust pour ce pugnis, c'est assavoir trainez et pendus
comme murdrier. Oyes lesqueles oppinions et veue icelle
confession, et leditmons. le prevost condampna ad ce
ledit prisonnier Raoulet du Pré, dit Bacquet.
CEDIT JOUR, LEDIT Raoulet fu mené à son derrenier
tourment, et ne voult aucune autre chose confesser que
ce dessus dit; mais, en corrigant sadite confession par lui
faite, dist et afferma par son serement, et sur la mort qu'il
atendoit à avoir et recevoir presentement, que audit fait
faire icellui Rousset n'avoit esté present, saichant, confortant
ne aydant,ne aussi il qui parle, nonobstant chose
qu'il ait cy-devant cogneue par devant icelluimons. le
prevost.
OUQUELIIIJe jour de decembreIIIJxx et neuf fu ledit
jugement executé.
Et n'avoit icellui Raoulet aucuns biens.
AL. CACHEMARéE.


L'AN DE GRACE MIL TROIS CENS quatrevins et neuf, le
jeudiXXVIIJe jour d'ottobre, par davantmons. le prevost,
lui estant en jugement sur les carreaux, presens
maistre Jehan Truquam, lieutenant; Dreux d'Ars, auditeur;
Martin Double, advocas; Andrieu Le Preux, procureux
du roy nostre sire; Guillaume Drouart, lieutenant
duditmons. le prevost; Michel Marchant, Oudart de
Monchauvet, advocas; Robert Petit-Clerc, Pierre Gillebert,
Jehan Soudant et Robert de Tuillieres, examinateur;
furent attains et fait venir Jehan de Warlus et
Ameline, sa femme, prisonniers detenuz oudit Chastellet,
et accusez en leurs presences par Jehan Le Brun et Raoulet
La Greue, dit de Laon, prisonniers detenuz oudit
Chastellet, disans que quant eulx et leurs compaignons
larrons avoient prins et emblé aucuns biens, et ilz aloyent
par devers iceulx mariez les leur vendre, iceulx mariez
leur disoyent:« Alez hardiement, et ma apportez tout ce que
vous gaignerez, et tantoust tout sera ars, et n'en sera jà plus
parlé. »
Dient aussi, c'est assavoir ledit Brun, que naguaires il a
vendu à ladite AmelineIX aulnes de touailles toutes neuves
mouilliées, par lui prinses et emblées à Saint-Denis
en France, la somme deXIIIJ s..
Item, avoir venduz ausdiz mariez une houpelande à
homme fourrée de loustres, laquele estoit de drap merlé,
et d'icelle otVJ s. seulement.
Item, leur vendiIIIJ coiffes de soye, un boureau, et
IIIJ angneaux d'argent, et deux dagues, tout à une fois,
n'est record quelle somme, et plusieurs autres biens dont
il n'est memoratif quant à present, pour la multiplicacions
des larrecins qu'il lui a vendues. Et ledit Raoulet
avoit prins et emblé plusieurs plaz, pos et escuelles
d'estain, par lui vendues à ladite Ameline.
Item, lui avoir vendu plusieurs costes et autres robes
qu'il avoit emblées, n'est record quelles sommes, ne où
il les avoit mal prinses, pour la multiplicacion des choses
qu'il leur avoit bailliés et vendues; et que iceulx mariez
disoient à lui qui parle que quant il auroit aucune chose,
qu'il le lui portast, et leur faist un signe du doy contre son
nez, en passant par devant eulx, sans parler à lui ne dire
mot aucun. Lequel qui depose, et aussi ledit Brun, recordant
desdites enseignes, distrent, deposerent ensemble,
en la presence desdiz mariez, que plusieurs fois ilz alerent
ès hales devers lesdiz mariez, se partoient dudit marché,
et que quant ilz leur fesoient le signe dessus dit, iceulx
mariez se partoient dudit marché li uns après l'autre, et
aloyent boire ensamble en une taverne, en laquelle ilz
vendoient les biens par eux prins et emblez ausdiz mariez;
et dient que ce qui valoitXX ouXXX s., ilz le donnoyent
ausdiz mariez pourVIIJ ouX s..
Item, dist, ledit Raoulet, qu'il dist à ladite Ameline
qu'il avoit un lit à vendre, combien qu'il n'en eust point;
laquelle Ameline lui respondi qu'il le lui portast de nuit,
et elle le acheteroit.
Item, arrestez prisonniers à la requeste de Jehan Duret,
demourant au Corbeillon, en la rue au Feurre, pour
lui donner garantie de trois hennaps de madre qu'ilz li
ont venduz la somme deXXXVJ s., lesquelz sont poursuis
pour emblez, avec une couverture vermeille de sarge.
Lesquelz prisonniers, après ce que separéement ilz orent
esté fais jurer aus sains Euvangilles de Dieu de dire verité
sur ce que dit est, et des autres choses que l'en leur
demanderoit, cognurent et confesserent qu'ilz sont nez,
c'est assavoir: Jehan de Warlus de la ville de Cambray,
et Ameline d'environ la ville de Valenciennes; et que,
puisIIJ ouIIIJ ans a ou environ, ilz se acointerent li uns
de l'autre en la ville de Saint-Quentin en Vermendois,
fiancerent l'un l'autre, et depuis tousjours ont continuelment
esté ensamble, usé de fait et marchandise de regraterie
et acheté menus mesnages, robes, chapperons et
autres linges; et en cest estat se sont vesqus bien et loyalment,
au mielx qu'ilz ont peu.
Dient avec ce, ladite Ameline qui parle, que, de fait
de marchandise de leurdit mestier, elle a le plus garde et
gouverne, parce que elle est et demeure le plus à l'ostel
de son amy et mary, lequel va par ville gaignier et ouvrer
pour avoir et soustenir leurs vies. Et dient tous d'un comun
asentement que ilz se recordent bien que d'iceulx
Brun et Raoulet ilz ont, par plusieurs et diverses fois,
acheté plusieurs menues robes, comme petites costes,
chauses et chapperons, pos, plaz, escuelles, lesquelz ilz
achetoyent bien et raisonnablement, et les payoient; et
aussi avoit acheté icelle couverture et hennaps dessus diz
d'un compaignon nommé Perrin Quatredois, demourant
à Saint-Denis.
Cogneut aussi, elle qui parle, avoit acheté dudit Brun
IX aulnes de nappes mouilliées, dont elle païa à icellui
XIIIJ s. par.. Et dient, sur ce requis, que quant ilz achetoyent
les choses dessus dites d'iceulx Brun et Raoulet,
ilz leur disoient que elles venoient de bon lieu et loyal
acquest. Et ne sera jà sceu ou prouvé contre eulx avoir
dites les paroles que ont deposé iceulx Brun et Raoulet,
c'est assavoir que il i aportassent hardiement tout ce qu'il
gaigneroient, et que tout seroit ars. En nyant le seurplus
desdites accusacions contre eulx faites.
APRèS LESQUELES choses ainsi faites, leditmons. le
prevost demanda ausdiz presens conseillers leurs oppinions
comment il estoit bon de proceder à l'encontre
d'iceulx de Warlus et Ameline. Tous lesquelz, veu l'estat
d'iceux et la confession par eux faitte, avec les denegacions
et accusacions contre eulx proposées, et aussi que,
par le procès fait par davant le bailli de Saint-Denis, est
apparu, par la confession faite par icellui Perrin Quatredois,
executé illec pour ses demerites, avoir prins et
emblé la couverture et hennaps de madre dessus diz, par
lui venduz à icelle Ameline; delibererent et furent d'oppinion
que pour savoir par leurs bouches la verité desdites
accusacions, que ilz fussent mis à question. Oyes
lesquelles oppinions et veu le procès dessus dit, ledit
mons. le prevost condampna ad ce iceulx de Warlus et
Ameline en leurs presences.
EN ENTERINANT LEQUEL JUGEMENT, pour ce que
iceulx prisonniers ne vouldrent aucune autre chose cognoistre
que dit est dessus, furent li uns après l'autre mis
à question sur le petit et le grant tresteau, et ne vouldrent
cognoistre aucune chose qui leur portast prejudice.
Si furent mis hors d'icelle question, menez choffer en la
maniere acoustumée, et en après remis chacun separéement
ès prisons dont ilz avoyent esté attains.
ITEM, LE MARDI,XXJe jour de decembre, l'an mil
CCCIIIJxx et neuf dessus dit, par davantmons. le prevost,
presens maistres Dreux d'Ars, lieutenant duditmons. le
prevost; Oudart de Fontenoy, Girart de La Haye, Pierre
Gillebert, Andrieu Le Preux, procureux du roy; Nicolas
Bertin, Robert de Pacy, examinateur, et Jehan de La
Folie, recepveur de Paris, furent fais venir en jugement
sur les carreaux lesdis prisonniers Jehan de Warlus et
Ameline, lesquelz, sans aucune force ou contrainte, cogneurent
avoir acheté desdiz Brun et Raoulet, et aussi
de Perrin Quatredois, les choses qui ensuivent, c'est
assavoir: ledit de Warlus, dudit Brun, une houpelande
de drap violet, retournée à l'envers, fourrée de connins,
donc le drap valoitIIJ s., et la penne environIX s., à
une fois.
Item, à une autre fois avoir acheté desdiz Brun et
RaouletIJ dagues,IJ coiffes de fil, la somme deVIJ s..
Item, aussi avoir acheté d'iceulx, un mois au devant
qu'il fu prins et emprisonné, deux aneaux d'argent, la
somme deIJ s. par.. Et dist que lors qu'il acheta icelles
choses d'iceulx Brun et Raoulet, il pensoit bien que elles
ne venoient pas de bon lieu. Et dist que la premiere
cognoissance qu'il ot à eulx fu par le moyen de ce que,
en buvant ensemble, ilz li changerent deux blans en
petiz deniers. Et icelle Ameline cogneut avoir acheté
dudit Perrin Quatredois, un mois au devant de sa prise,
la sarge vermeille trouvée en son hostel par maistre Jehan
Soudant, examinateur, la somme deXX s. par.. Et, pour
ce que autre chose que dit est ne vouldrent cognoistre,
furent de rechief, et par deliberacion desdiz conseillers,
mis à question sur le petit et le grant tresteau. Et illec
ne vouldrent confesser autre chose que dit est dessus. Si
furent mis hors d'icelle question, menez choffer en la
maniere acoustumée, et remis en la prison dont un chascun
d'eux estoit aujourd'uy partis.
ITEM, LE MERCREDI ENSUIVANT,XXIIJe jour dudit mois
de decembre, l'an dessus dit, par davantmons. le prevost,
presens maistres Dreux d'Ars, lieutenant dudit
mons. le prevost; Oudart de Fontenoy, Girart de La
Haye, Pierre Gillebert, Robert de Pacy, Nicolas Bertin,
Robert de Tullieres et Nicolas Chaon, Miles de Rouvroy
et Erneul de Villers, examinateurs; furent de rechief
attains et fait venir en jugement sur les carreaux lesdiz
Jehan de Warlus et Ameline, prisonniers, lesquelz, après
ce que l'en leur eust dit qu'ilz deissent verité des autres
larrecins par eulx achetées d'iceulx Brun, Raoulet et
Perrin Quatredois, ou, s'il ne le disoyent, que l'en le
leur feroit dire par force, et que aucune chouse ne vouldrent
confesser, furent de rechief, li uns après l'autre,
remis et liez à ladite question, et sur le petit tresteau et
sur le grant fu miz et estendu ledit de Warlus, qui aucune
chose ne voult confesser; et, pour ce, fu osté et
mis à part. Et ladite Ameline, après ce que elle fu liée
à la question et mise sur le petit tresteau, ainsi comme
l'en vouloit mettre et jetter eaue sur elle, requist instanment
que hors d'icelle question l'en les meist, et elle
diroit verité. Si fu mise hors d'icelle, et ramenée en jugement
sur lesdiz quarreaux, en la presence desdiz conseillers
et duditmons. le prevost. Et illec, sans aucune
force ou contrainte, cogneut et confessa avoir dit, et par
plusieurs fois, à iceulx Brun, et Raoulet, et Quatredois,
lesquelz elle pensoit bien et creoit, et encore croit et
tient qu'ilz estoient et sont larrons, et que les biens
qu'ilz prenoyent et lui vendoient, ilz avoient mal prins,
qu'ilz li apportassent tout ce qu'il auroient, et elle leur
feroit valoir ce qu'il vaudroit. Et que ledit Raoulet elle
par plusieurs foiz a veu aler esdites halles, qui de sa main
signoit elle qui parle, que elle alast après lui; et lors
y aloit et achetoit de lui ce qu'il avoit à vendre. Et
dist que elle se recorde que une foiz elle acheta dudit
Raoulet une coste hardie de marbré, dont elle li païa
XXIIIJ s. par..
APRèS LESQUELES choses ainsi faites, leditmons. le
prevost demanda ausdis conseillers leurs advis et oppinions
comment il estoit bon de proceder à l'encontre
d'iceulx prisonniers. Tous lesquelz, attendu les accusacions
dessus dites, contre eulx proposées, et en leurs
presences, par iceulx Brun et Raoulet; les confessions
faites par iceulx prisonniers, qui nyoient avoir dit et enseigné
la maniere comment ilz metteroyent leur doy à
leur nez en signe qu'ilz avoient aucune chose à vendre,
et que lesdis prisonniers ont cogneu et confessé le moins
qu'ilz ont peu, l'estat d'iceulx et peine de prison par eulx
soufferte; delibererent et furent d'oppinion que iceulx
prisonniers feussent tournez ou pillory ès hales, illec crié
les causes de leur jugement, et, en après, baniz de la
ville, viconté et prevosté de Paris, à tousjours, c'est
assavoir: ledit de Varlus sur peine d'estre pendu, et Ameline
d'estre enfouye toute vive, comme larrons et larronesse,
ou substoiteurs et substoiteresses de leurs larrecins.
Oyes lesqueles oppinions et veu ledit procès, lesdis de
Warlus et Ameline furent, et en leurs presences, condempnez
à estre tournez ou pillory et banis à tousjours,
comme dit est dessus.
LEQUEL jugement fu executé leditXXIIIJe de decembre
MCCCIIIJxx et neuf.
AL. CACHEMARéE.

L'AN DE GRACE MIL TROIS CENS QUATREVINS et neuf,
le mercrediXXIIIJe jour de novembre, par davant
mons. le prevost, presens maistres Jehan Truquam, lieutenant;
Dreux d'Ars, auditeur; Pierre Gilebert et Robert
de Pacy, examinateurs en Chastellet de Paris; fu fait
venir en jugement sur les carreaux Perrin du Quesnoy,
prisonnier oudit Chastellet, par l'accusacion de Jehan Le
Brun, prisonnier aussi oudit Chastellet. En la presence
duquel Perrin, icellui Brun dist et afferma par serement
qu'il cognoissoit lonc temps avoit ledit Perrin, lequel il
avoit veu en sa compaignie boire et mengier, par plusieurs
foiz couchié ensamble, plusieurs nuiz frequenté
et suy feu Perrin Quatredois, executé pour ses demerites;
Richardin de Compiengne et Jehannin de Saint-Cloud,
larons, murdriers, auquel icellui Brun, ou temps
qu'il les a frequentez et suis, il a ouy dire et affermer que
icellui Perrin estoit un très-grant et fort larron, murdrier,
houllier publique, qui tient une fille en Glatigny,
nommée Lucete, joueur de faux dez, et cabuseur d'un
jeu que l'en appelle la chevillete, et à croix et à pile,
homme vacabond, qui riens ne fait. Lequel aussi il a aucune
fois veu vestu de houpelandes courtes, fourrées
d'escurieux, et à la fois de longues houpelandes, et, avec
ce, l'a veu qu'il n'avoit sur lui de robe qui vaulsist aucune
foizX ouXIJ s.. A semblablement veu, ou temps
qu'il couchoient ensamble, que quant icellui Perrin venoit
au soir pour soy couchier, et qu'il lui disoit qu'il
n'avoit denier ne maille, que, le lendemain ou à un ou
deux jours après, icellui Perrin en apportoit très-largement;
ouquel temps icellui Perrin jouoit aus dez. Lequel
Perrin, prisonnier, sur ce juré aus sains Euvangilles de
Dieu qu'il dira verité de ce que dist est dessus, et d'aucunes
autres choses qui lui seroient demandées, dist et
afferma par serement qu'il est nez de la ville de Tournay,
et que lonc temps a il est venuz demourer à Paris; et
illec a aprins chausses à faire, auquel mestier il a ouvré
par lonc temps à Paris, à Reins, à Laon, à Soissons, à
Noyon et ailleurs, et aussi à gaignier sa vie le mielx qu'il
a peu ou sceu. Requis se ladite Lucete est s'amie, et s'il
la maintient, dist pour verité que ouyl; et peut bien estre
que aucune foiz il a de l'argent que elle a gaignié et
gaigne à la peinne de son corps. Requis s'il cognoist ledit
Jehan Le Brun, Richart de Compiengne et Jehannin de
Saint-Cloud, ne aussi ledit feu Perrin Quatredois, dist par
son serement que non, et que avecques eulx jour de sa
vie il ne compaigna, beut, menga ou coucha avec aucun
d'iceulx compaignons dessus nommez, ne n'avoit oncques
veu ledit Brun au devant de ce qu'il venist et feust ceans
admenez prisonnier.
LE JEUDIIXe JOUR DE DECEMBRE, l'an dessus dit, par
davantmons. le prevost, presens maistres Jehan Truquam,
lieutenant; Dreux d'Ars, auditeur; Robert Petit-Clerc,
Jehan de Bar, Jehan de Tuillieres, Pierre Gillebert,
Robert de Pacy, Nicolas Bertin, Girart de La Haye,
Oudart de Fontenoy, Miles de Rouvroy, Arnoul de Villers,
Robert de Tuillieres, Nicolas Chaon et Hutin de
Ruit, examinateurs oudit Chastellet; fu fait venir en jugement
sur les carreaux le dessus nommé prisonnier Perrin
du Quesnoy, et par leditmons. le prevost interrogué
sur ladite accusacion, afin de savoir s'il vouldroit aucune
autre chose cognoistre que dessus a dist, disant que s'il
ne li disoit verité, qu'il la lui feroit dire par sa bouche
et le mettroit à question. Lequel prisonnier respondi que
autre chose ne savoit dire ou respondre que ce que dessus
a respondu. Si fu fait traire à part, et remis en la prison
où estoit icellui prisonnier. Et, ce fait, fu recité et leu
le procès, accusacion, confession et denegacions touchant
ledit Perrin, prisonnier, en la presence des dessus diz
conseillers, et par leditmons. le prevost leur demandé
leurs oppinions et advis sur ce. Tous lesquelz delibererent
et furent d'oppinion, considerées icelles accusacions
et la maniere des responces, constance et estat dudit prisonnier,
mesmement que par lesdiz maistres Jehan Truquam
et Dreux d'Ars fu tesmoigné qu'il se recordoyent
bien que autreffois icellui prisonnier avoit esté souspeçonné
et emprisonné oudit Chastellet, pour souspeçon
qu'il ne feust joueur de faux dez, et à la buchette et chevillete;
que pour savoir par la bouche dudit prisonnier
la verité de sa vie, gouvernement et estat, et aussi desdites
accusacions faites par icellui Brun, qu'il feust miz
à question. Et ad ce fu condempné par leditmons. le
prevost.
ITEM, LE JEUDI ENSUIANT,XVIe JOUR DUDIT moiz de
decembre, l'an milCCCIIIJxx et neuf, par davantmons. le
prevost, presens maistres Jehan Truquam, lieutenant;
Dreux d'Ars, auditeur; Ernoul de Villers, Girart de La
Haye, Oudart de Fontenoy, Pierre Gillebert et Robert
de Tullieres, examinateurs, fu fait venir sur les carreaux
en jugement, et trait hors des prisons où il avoit esté
mis, le dessus dit prisonnier Perrin du Quesnoy, auquel
fu, par leditmons. le prevost, demandé s'il vouloit aucune
autre chose cognoistre ou confesser que dit est et
avoit cy-dessus, en lui disant que s'il ne lui disoit de
ce la verité doulcement, qu'il la lui feroit dire par sa
bouche et le feroit mettre à question. Lequel prisonnier,
sur ce juré et requis, dist par son serement qu'il ne saroit
autre chose dire que dist a cy-dessus. Et, pour ce,en
ensuïant ledit jugement, fu despouilliez et liez à ladite
question, et mis sur le petit tresteau. Lequel prisonnier,
en cest estat, cogneut que, un an a ou environ, ainsi
qu'il estoit couchiez de nuit en une hostellerie en la ville
de Dampmartin, et que par la dame dudit hostel li ot
esté bailliée une houpelande de drap pers sengle, pour soy
couvrir de nuit, ainsi qu'il se parti au matin, le landemain,
dudit hostel, il print et emporta avec soy ladite houpelande
et un chaperon de mesmes, qui pendoit à une
perche en la sale dudit hostel; et iceulx houpelande et
chaperon aporta et vendi à Paris la somme deXIIIJ s.. Et,
ce fait, fu ledit prisonnier mis à question sur le grant
tresteau. Et lors incontinent requist qu'il feust mis hors
d'illec, et qu'il diroit verité des murdres et larrecins qu'il
avoit fais et commis, et aussi des cabuseries et tromperies,
donc il en y avoit plusieurs. Si fu mis hors d'icelle question,
et mené choffer en la cuisine en la maniere
acoustumée.
EN LAQUELE CUISINE ET HORS de question, et aussi
en jugement sur les carreaux, par devant leditmons. le
prevost, et presens les dessus diz conseillers, ledit Perrin
du Quesnoy, prisonnier, après ce qu'il ot esté très-bien
eschauffé, vestu et reschauffé, fu fait jurer sur les sains
Euvangilles de Dieu qu'il diroit verité, lequel prisonnier
cogneut de sa volenté et persevera en la confession de la
houpelande et chaperon cy-dessus escripte, par lui faite.
Et, oultre ce, cogneut et confessa que, puis un an a, lui
estant couchié avec ladite Lucete, s'amie, à un matin que
elle estoit levée d'emprès lui, il ala à un petit coffre
appartenant à icelle Lucete, qui estoit ouvert, ouquel il
print une petite bourse qui estoit dedens icellui coffre,
et en laquelle bourse avoitIJ fr. ouXL s. en menue
monnoye.
Item, dist que, deux ans a ou environ, lui estant couchié
en l'ostel de la Clef, près Saint-Eustace, en une
chambre où il avoit plusieurs liz, en un desquelz lis avoit
un compaignon qui estoit couchié en icellui, se leva de
son lit pour aler pissier, et, en ce faisant, print en la
bourse dudit compaignon, qui portoit à sa poitrine, un
franc d'or qui estoit en icelle; et plus n'avoit d'argent en
la bourse, car se plus en y eust trouvé, plus en eust
prins.
Item, semblablement de nuit, puis Pasques ença, lui
estant couchié en l'ostel Henriet Le Clert, sergent de laXIJe,
demourant en la Juerie, s'est levez de son lit, et, en la
bourse d'un compaignon qui estoit couchiez en un lit
assez près de lui, printVIIJ blans qui estoient en icelle
bourse.
Item, dist que, durant le temps que le roy a esté darrenierement
logiez au Louvre, il, par plusieurs journées
et diverses fois, a coppé le nombre deXIJ mordans de
sainture, tant dorez comme à dorer; lesquelz il, et un
compaignon nommé Ymbelet, de la langue françoise,
jeusnes homs comme de l'age deXXXIJ ans ou environ,
de forme pareille à lui qui parle, et du hault d'icellui,
ont vendus à Paris, et d'iceulx a eu sa part et la moitié,
n'est record quelle somme d'argent quant ad present.
Item, dist que, six sepmaines a ou environ, lui et un
compaignon nommé le Grant Bourguignon, en alant de
Paris à Estampes, assez près de Montlehery, trouverent
un compaignon sur le chemin, à une taverne près dudit
lieu de Montlehery, beurent ensamble, ouquel lieu ilz
jouerent et firent tant qu'il firent jouer ledit compaignon
au jeu de la chevillete, et à icellui jeu gaignerent audit
compaignon deux frans. Et dist qu'il n'est pas en la poissance
d'omme, quel qu'il soit, s'il ne scet la maniere
comment l'en jeue audit jeu, qu'il ne perdist à icellui.
Item, en alant dudit lieu de Montlehery droit à Chartres,
il et ledit Bourguignon se logerent en la ville de
Bleiz, en laquelle ilz jouerent audit jeu à leur hoste, et
à icellui gaignerentVJ frans en blans deIIIJ d. t. piece,
avec une dague qui estoit garnie par-dessus d'argent.
Item, en icelle ville de Chartres, en l'ostel à l'Escu de
France, où ilz estoient logiez, jouerent à un compaignon
qui oudit hostel estoit logié, et à icellui gaignerent par
cabuserie la sommededeux frans.
Item, à un compaignon qui trouverent sur le chemin
en alant en icelle ville de Chartres, gaignerent au jeu de
ladite chevillete, enmi les champs,VIIJ s..
Item, un mois a ou environ, en la place Maubert, à
un compaignon qu'il trouva illec, à un dé assis sur un
manteau, il gaigna vint gros d'Engleterre.
Item, cogneut avoir jeué audit jeu d'un dé parXX fois
et plus, et gaigné à icellui environVIIJ frans.
Item, et samblablement avoir gaigné, et par plusieurs
et diverses fois, audit jeu de la chevilete, environX ou
XIJ frans.
Item, un an a ou environ, lui estant logiez au Pot
d'Estain, près Saint-Jaques de l'Ospital, de nuit, print
oudit hostel une houpelande courte, fourrée d'escurieux,
avec un pourpoint de fustenne, à un compaignon qui
estoit logiez oudit hostel avec lui qui parle, et estoit,
icellui compaignon, Flament; laquelle houpelande et
juppon il qui parle a apliquez à son usage; et dudit hostel
se parti avant jour, afin que ledit Flamant ne se aperceust
de sesdites robes à lui prinses et emblées.
Item, dist que, demi-an a ou environ, lui et Henriet,
qui est Lorrain, demourant au coing du Bour l'Abé, et à
une femme nommée Margarite, qui est des filletes de la
rue Percée, et est icellui Henriet hault homme brun,
estans logiez de nuit en l'ostel au Pot d'Estain, en la rue
Saint-Jaques, ainsi comme ilz estoient couchiez en une
chambre où il avoit plusieurs liz, et des compaignons
couchiez en iceulx, se leva de nuit de son lit, feignant
qu'il voulsist aler pissier de l'eaue, s'adreça au lit où un
desdiz compaignons estoit, et en la bourse d'icellui print
VIJ frans en or qui y estoient, dont il en baillaIIJ audit
Henriet.
Item, cogneut que, environ la foire de Compiengne
derrenierement passé ot un an, pour debat et paroles qui
se meurent, en icelle ville de Compiengne, entre lui et
un nommé Gieffroy de Louvain, du païs de Breban, à un
jeu de palme où ilz jouoient l'un contre l'autre en icelle
ville de Compiengne, et qu'ilz se furent entre-desmentis
par plusieurs fois, et aussi que li uns ot dit à l'autre qu'il
le courrouceroit là où il le trouveroit, sceust, il qui parle,
que ledit Gieffroy estoit partis d'icelle ville de Compiengne,
en venant le chemin droit à Noyon. Pour laquelle
causse, il qui parle, en sa compaignie un appellé
Huguelin de Hollande, du païs de Lorraine, se partirent
d'icelle ville de Compiengne, vindrent au giste en ladite
ville de Noyon. Lequel qui parle et sondit compaignon
se logerent à l'enseigne de la Cloche; et lui estant en
icellui hostel, vit et aperceust ledit Gieffroy et un autre
compaignon qui estoit avecques lui, lesquelz estoient
logez au devant oudit hostel de la Cloche, à l'enseigne
du Mouton. Lequel qui parle et sondit compaignon Huguelin,
le landemain matin, se partirent d'icelle ville de
Noyon, tantost après ce que il orent veu que icellui
Gieffroy estoit partis d'icelle ville de Noyon. Lequel
Gieffroy, si tost comme il qui parle vit et aperceust icellui,
l'escria moult fort auprès d'un val estant par-delà ladite
ville de Noyon, auprès de la ville de Babeuf, disant:
« à mort! »Et pour ce qu'il qui parle vit que icellui Gieffroy
commença à soy enfouyr, il qui depose, d'une darde
qu'il avoit et tenoit en sa main, jetta icelle après ledit
Gieffroy, de laquele darde il le fery et attaigny entre
deux espaules, et dudit cop chei icellui Gieffroy illec à
terre tout mort. Requis s'il le desroba en aucune maniere,
dist que non, jà soit ce qu'il eust ouy dire que sur
lui avoit la valeur deXL fr. et plus. Et dist avec ce que
ledit Huguelin ne mist oncques la main ou fery icellui
Gieffroy, ne ne sceust la volenté que il qui parle avoit
empensé de batre ou villener icellui feu Gieffroy, lequel
Gieffroy il qui parle lessa illec mort, et dudit lieu
s'en alerent droit en la ville de Saint-Quentin en
Vermendois.
Item, cogneut que, puis un an ença, lui estant en la
ville de la Fere sur Oise, en l'ostel de Jehan Pince, son
cousin, cordouennier, homme aagé deXXXVJ ans ou environ,
qui demeure assez près de la porte par où l'en va
à Laon, et est cousturier, non marié, tenant une fillette
de pechié avecques lui, sondit cousin li dist que par un
homme nommé Gieffroy, de la Hollande, semblablement
cousturier, il avoit esté batu et injurié très-grandement;
et pour ce, en entencion de le batre, se partirent d'icelle
ville de la Fere, et alerent au giste en la ville de Saint-Goubain,
pour cuider trouver icellui Gieffroy, afin de
le batre s'il l'eussent peu trouver. Lequel celle nuit il ne
virent point. Mais, le landemain matin, virent et apperceurent
que icellui Gieffroy se parti de sa maison, et
print le chemin à aler d'icelle ville de Saint-Goubain à
Anisi le Chastel. Lequel Gieffroy lui qui parle et sondit
cousin aconceurent en un bois, à une lieue d'icelle ville
de Saint-Goubain, le escrierent:« à mort! »et, ce fait, il
qui parle le fery d'une dague qu'il portoit deux coups
en la poitrine, et sondit cousin, d'un grant badelare, le
fery aussiIIJ coups, et illec le lesserent mort, sans ce qu'il
lui ostassent ou desrobassent aucune chose du sien.
Item, cogneut que, an et demi a ou environ, ainsi qu'il
estoit partis de la ville de Haust en Haynaut, en sa compaignie
une fille de pechié qui estoit s'amie, Jaquemin de
Saint-Omer, conroyer, aagié deXXVJ ans ou environ, et
Hennequin de Bruges, Flamant, demourant en ladite ville
de Haust, et en eulx venant le chemin droit à la ville de
Tondu dur l'Estanc, encontrerent un compaignon nommé
Ernoulet, demourant en icelle ville de Tondu, en sa
compaignie un compaignon dont il ne scet le nom. Lequel
Ernoulet s'efforça de vouloir avoir icelle fille, pour laquele
cause, paroles se meurent entre eulx, et par telle
maniere, que il qui parle feri icellui Hernoulet d'un espée
qu'il portoit un coup en la poitrine, et ledit Jaquemin,
d'une pisque de Flandres qu'il portoit, un coupe par la
teste dudit Ernouvel, present à ce ledit Hennequin, qui
aucun mal ne li feist. Desqueles navreures icellui Raoulet
ala illec en la place de vie à trespassement. Et dist, sur ce
requis, que le compaignon qui estoit avecques icellui Ernoulet
s'enfouy quant il vit que entre eulx se meut le
debat dessus dit. Et plus ne scet, quant à present, ne n'est
record d'aucuns autres crimes ou malefices par lui fais et
commis; et, pour ce, fu fait remettre en la prison dont
il estoit partis.
CE FAIT, fu ledit procès et confession faite par icellui
Perrin du Quesnoy leu et recité par davant leditmons. le
prevost, presens maistres Jehan Truquam, lieutenant;
Dreux d'Ars, auditeur; Pierre Gilebert, Oudart de Fontenoy,
Girart de La Haye, Nicolas Bertin, Miles de Rouvroy,
Ernoul de Villers et Jehan de Tullieres, examinateurs
oudit Chastellet; et par leditmons. le prevost
demandé leur advis et oppinions sur ce qu'il estoit bon
à faire. Tous lesquelz, veu et consideré ce que dit est
dessus, et les confessions faites par icellui prisonnier,
avec la multiplicacion et perseveracion de murdres et
larrecins par lui fais et commis, comme dit est, delibererent
et furent d'oppinion qu'il estoit un très-fort larron
et murdrier, et que, comme tel, il feust pugniz, c'est
assavoir, trainez et pendus. Lesqueles oppinions ouyes,
et veu la confession dudit prisonnier, leditmons. le prevost
condempna ad ce icellui prisonnier.
LEQUEL jugement fu executé le vendredi,XXIIIJe jour
de decembre, l'an milCCCIIIJxx et neuf.
Et n'avoit aucuns biens.
AL. CACHEMARéE.
1390

L'AN DE GRACE MIL TROIS CENS quatrevins et neuf,
le lundiVIJe jour de fevrier, par davantmons. le
prevost, lui estant en jugement sur les carreaux, presens
maistres Jehan Truquam, lieuitenant; Dreux d'Ars, auditeur;
Andrieu Le Preux, procureur du roy; Jehan de
Bar, examinateur; Jehan de La Folie, receveur; fu attaint
et fait venir des prisons dudit Chastellet Colin de
La Sale, nez de la ville de Paris, feiseur d'espingles,
accusé en sa presence par Perrete Langoute, chamberiere
d'estuves, demourant assez près de la Croix du Tiroir,
disant que,IIIJ sepmaines a ou environ, à un jour de
jeudi, icellui prisonnier, qui ne se savoit où couchier,
et qui avoit hurté à plusieurs huys du voisine pour y cuider
entrer, afin de soy couchier en yceux, vint hurter à
son huys, li requist que, pour bien et aumosne, et aussi pour la cognoissance que elle avoit à lui, que elle le voulsist
herbergier pour celle nuit; mesmement qu'il estoit
tart, et aussi comme environIX heures en la nuit. à la
requeste duquel Colin elle se inclina, et celle nuit coucha
en sadite chambre, en son lit, et elle en un autre lit
assez près d'ilec, tout en une chambre. Et ou landemain
qui fu vendredi, elle, qui se leva plus matin pour sa
besoigne, ainsi comme elle avoit acoustumée, que ne fist
ledit prisonnier, fu requise par icelui prisonnier d'aler à
l'enseigne du Molinet, en la rue des Graveliers, dire au
clert dudit hostel que aus enseignes que icellui prisonnier
avoit lessié ledit jeudi precedent, en leur hostel, une bouteille
plaine de vin, qu'il lui voulsist envoyer le poisson
qu'il y avoit leissié en garde avec ladite bouteille, afin que
lui et elle se desjeunassent ensamble. Laquelle qui parle
dist que voulentiers elle yroit, et y ala; au clert duquel
hostel du Molinet elle parla, lequel lui respondi que bien
cognoissoit ledit prisonnier, mès du sien, feust vin, bouteille
ou poisson, n'avoit aucune chose en garde, ne autres
biens quelconques appartenans à icellui prisonnier.
Et, ce fait, retourna, elle deposant, en sadite chambre
et hostel. Et lui fu dist par les voisins que ledit prisonnier
s'estoit partis de sadite chambre, et en avoit porté
avecques soy aucuns de ses biens qu'il avoient veuz. En
laquelle sa chambre elle ala, et quant elle ot quis et serchié
ses besoingnes et mesnage, trouva que elle avoit
perdue une coste hardie à usage de femme, de drap marbré
sengle, qui bien valoitXVJ s..
ITEM, accusé en sa presence par Amelot, femme Jehannin
Le Normant, disant que, environ le mois d'aoust,
que elle estoit fiancée avec sondit mary, icellui son mary,
à un matin qui se parti de sa chambre, estant logiez en
un porche au-dessous de la demeure où la mere de elle
qui parle et ainsi elle deposant demouroient, vint à elle
qui parle, lui dist qu'il aloit ouvrer en sa besoingne, lui
bailla la clefs de sa chambre, disant que il avoit leissié
couchié en icelle le dessus dit prisonnier; et que quant
elle penseroit qu'il feust levez, que elle alast le deffermer
la chambre et le mettre hors, et feist son lit et ordonnast
sa chambre ainsi comme elle savoit qu'il le convenoit
faire, et aussi que elle avoit acoustumé de faire. Mais
ainsi comme environ heure de prime, que elle ala en
ladite chambre pour vouloir mettre hors d'icelle le dessus
dit prisonnier, elle trouva qu'il s'en estoit partis et avoit
deffait la gache où l'en fermoit ledit huys; et aussi vit et
aperceut que à sondit fiancé l'en avoit osté de sadite
chambre unes chauces de drap pers toutes comme neuves,
et une estraintes, appartenans à sondit fiancé; lesquelles
chouses elle avoit acoustumé de trouver pendues
à une perche en sadite chambres.
Dist aussi que au soir, quant sondit fiancé fu revenu
d'ouvrer, et qu'il ot esté en sadite chambre, il dist à elle
qui parle que l'en lui avoit osté, puis le matin qu'il s'estoit
partis de ladite chambre, lesdites chauces et estraintes; et
lors elle luirespondique elle ne savoit qui ce avoit fait,
sinon ledit prisonnier, lequel de sadite chambre s'estoit
partis sans congié, et avoit rompu la gache de l'uys
d'icelle chambre par la maniere que dit est cy-dessus.
ITEM, SEMBLABLEMENT accusé, et en sa presence,
comme dit est, par Guillemete, femme feu Pierre Vymaches,
disant que paravant la venue de la royne, sondit
mary et elle vendirent audit prisonnier un petit cheval
qu'ilz avoient, la somme deXXXIJ s. par. ; et que pour ce
qu'il ne les vouloit de ce païer, sondit feu mary le fist
convenir en Chastellet, par davantmons. le prevost ou
son lieutenant. Ou content de laquelle chose, ledit prisonnier
conceust très-grant hayne contre lui, et tant que
durant la feste de la royne, ou jour que les delivrances
des prisonniers de Chastellet furent faites, et que iceulx
prisonniers alerent à Saint-Poul pardevers la royne, pour
elle mercier de la grace que elle leur avoit faite, sondit
feu mary, pour veoir ses choses, ala audit lieu de Saint-Pol,
et, en s'en revenant, fu encontré par le dessus dit
prisonnier, lors estant monté sur un cheval; lequel prisonnier,
d'un baston qu'il tenoit en sa main, fery sondit
feu mary en la teste, telement que, environIIJ jours
après, sondit feu mary ala de vie à trespassement. Et lui,
estant couchié au lit de la mort, dist par plusieurs foiz à
elle qui parle qu'il moroit des coups que ledit prisonnier
lui avoit donnez, et que elle se gardast bien de lui; car
elle savoit bien que se icellui prisonnier la trouvoit en
son avantage, qu'il lui en feroit et donneroit autant.
ITEM, AVEC CE, accusé en sa presence, comme dit est,
par Gilon, femme Bertaut Massé, demourant en la rue
Guerin-Boisseau, à l'enseigne de la Faux, disant que en
la sepmaine de la Thiphaine derrerement passée, du jour
n'est recorde, ledit prisonnier se coucha une nuit en leur
hostel bien et deument, ainsi qu'il appartient à faire:
mais au matin, quant elle qui parle ala en la chambre où
il avoit jeu, pour faire son lit, ne trouva en icellui lit
que un drap seul, qui bien valoitVJ s.. Et quant elle demanda
à icellui prisonnier où estoit ledit drap, icellui
prisonnier li respondi qu'il ne savoit; et atant se parti de
sondit hostel, sans ce que oncques puis elle ait eu ou recouvré
icellui drap à lit.
ITEM, ACCUSé oultre, et en sa presence, par Henry
Carete, cousturier, demourant près Saint-Magloire, disant
que lui, ledit prisonnier et Jehan Balet, dymenche derrerement
passé, ot un mois ou environ, beurent ensemble
en une taverne oultre Petit-Pont, n'est record du lieu;
auquel Jehan Balet, qui lors avoit vestu un manteau, ledit
prisonnier requist qu'il voulsist prester ledit manteau
pour un po couvrir ses espaules, et qu'il avoit moult
grant froit; lequel Valet, de bonne foy, cuidant que
icellui prisonnier deist verité, despouilla ledit manteau
et le bailla audit prisonnier, lequel d'icellui manteau a
fait sa voulenté, sans ce que il le ait aucunement rendu
à icellui Balet.
ITEM, et oultre ce, accusé, et en sa presence, par Fremine
Jehenne, demourant en la rue Guerin-Boisseau,
disant que, environ la Saint-Eustace derrerement passée,
elle presta et bailla audit prisonnier une paire de draps et
une custode, pour tendre et mettre par maniere de parement
en ladite eglise; lesquelz biens icellui prisonnier n'a
voulu aucunement rendre à elle qui parle, jà soit ce que
plusieurs fois l'en ait requise, mais en a fait sa volenté.
ET, CE FAIT, fu ledit prisonnier fait jurer aus sains
Evangilles de Dieu qu'ildiroitverité des chosses dites
contre lui, proposées et accusées, sur peine d'estre reputé
pour parjeure et infame, d'estre tourné ou pillory, et
que ce qu'il juroit, et en après seroit trouvé vray contre
lui, feust tenu et reputé pour larrecin. Lequel prisonnier,
après plusieurs confessions et denegacions par lui faites,
cogneut et confessa par serement les choses qui ensuivent
estre vrayes, c'est assavoir: que, le vendredi matin qu'il
ot couchié le jeudi precedent en la chambre de la dessus
dite Perrete La Langoute, chamberiere d'estuves, et que,
pour ce qu'il ne povoit faire et acomplir sa volenté, il
envoya icelle au Molinet, en la rue des Graveliers, dire
au clert dudit hostel les choses dittes par icelle Perrete,
pendant lequel temps que elle ala oudit hostel, il se parti
de la chambre d'icelle Perrete, et emporta ladite coste
hardie de marbré appartenant à icelle Perrete, laquele
il vendiVJ s. à un frepier demourant en la Juerie, du
nom duquel il ne se recorde.
ITEM, COGNEUT que, environ le mois d'aoust derrerement
passé, il coucha une nuit en la chambre dudit
Jehannin Le Normant, et au partir qu'il fist de ladite
chambre, print et emporta lesdites chausses de pers et
estraintes donc accusez a esté par Amelot, famme dudit
Jehannin Le Normant, lesquelles choses il vendiVIIJ blans,
ne scet à qui.
ITEM, COGNEUT semblablement que, environ la Thiephaine
derrerement passée, qu'il jeut en l'ostel de Gilon,
femme Bertaut Massé, au partir qu'il fist dudit hostel, il
print l'un des draps du lit où il avoit jeu, et icellui vendi,
ne scet à qui, la somme deVJ s. parisis.
ITEM, COGNEUT aussi avoir pieçà acheté un cheval du
dessus dit Pierre Vimaches, la somme deXXXIJ s. par. ;
et pour tant de ce qu'il n'avoit de quoy les païer de ladite
somme, il, cellui Pierre, le fist convenir par davant
mons. le prevost ou son lieutenant; mais que, ou content
de ce, il ait feru ou batu icellui Pierre, dist qu'il ne
seroit jà sceu ou prouvé contre lui.
ITEM, COGNEUT avoir prins et emprunté de Jehan Balet,
en la compaignie duquel il avoit beu avec Henry
Carette, le mantel dudit Balet, par la maniere que dist l'a
et cogneu icellui Henry; lequel mantel il vendi, à un
frepier demourant vers les hales, la somme deVJ s. par..
ITEM, COGNEUT, ledit prisonnier, avoir emprumpté de
la dessus dite Fremine Jehenne, environ la feste de Saint-Eustace
derreniere passée, une paire de draps et une
custode, pour aider à tendre et parer icelle eglise de Saint-Eustace,
lesquelz biens il vendi, lors qu'il les ot empruntez,
n'est record, quand de present, à qui ne combien.
VEUES LESQUELES accusacions faites contre ledit Colin
de La Sale, prisonnier, et les confessions et denegacions
par icellui faites, consideré l'estat de la personne dudit
prisonnier, et qu'il est homme de male renommée, fu dist
et deliberé, par les dessus dis presens conseillers, que
pour savoir plus à plain, par la bouche dudit prisonnier,
la verité des cas dessus dis, et d'aucuns autres par lui
commis, qu'il feust mis à question. Et ad ce fu condempné
par leditmons. le prevost.
LEQUEL COLIN, prisonnier, fu de rechief fait venir par
devant leditmons. le prevost, et requis s'il vouloit autre
chose dire, cognoistre ou confesser que dist avoit, en lui
disant que ce autre chose ne vouloit cognoistre, que l'en
lui feroit dire par sa bouche. Et pour ce qu'il ne voult
aucune autre chose confesser, fu despouillié, mis et lié à
la question sur le petit tresteau, et ainsi comme l'en lui
ot donné un petit à boire, requist instanment que l'en le
voulsist mettre hors d'icelle, et il diroit verité des crimes
et delis par lui fais et commis, donc il lui y avoit plusieurs.
Si fu mis hors d'icelle question, et mené choffer
en la cuisine en la maniere acoustumée.
EN LAQUELE cuisine, après ce qu'il ot esté choffé et
hors de toute question, sans aucune force ou contrainte,
icellui Colin, prisonnier, et par serement, cogneut et
confessa que, en hayne et contempt de ce que feu Pierre
Vimaches, pour raison dudit cheval, l'avoit fait adjourner
par davant leditmons. le prevost, pour estre païé
desXXXIJ s. dessus dis, qu'il avoit acheté icellui cheval,
ainsi comme il venoit de l'ostel de Saint-Poul, là où la
royne estoit, au temps que les joustes à cause de son
joyeux advenement furent au Temple, en la grant rue
Saint-Anthoine, et assez près dudit hostel, lui estant monté
sur un cheval et tenant un baston en sa main, encontra
d'aventure ledit Pierre Vimaches, et, recordant du dommage
qu'il lui avoit fait pour raison dudit cheval, fery
icellui Pierre d'un baston de fagot qu'il tenoit en sa main
un ou plusieurs coups sur la teste, n'est record quans
coups il li donna; desquelz coups ledit Pierre chei à
terre; ne scet s'il moru à cause d'iceulx, ou nom. Et, ce
fait, sans descendre desur ledit cheval, s'en ala son chemin
là où il aloit pour besoingnier.
Dist aussi, sur ce requis, que, environ un mois après,
il ouy dire que icellui Pierre ala de vie à trepassement;
mais de ce ne se doubta en aucune maniere, pour ce que
icellui Pierre estoit homme de grant aage, et qu'il lui
estoit advis que les gens disoient qu'il estoit alez de vie
à trespassement de sa mort naturele, et pour la feiblesce
et grant aage d'icellui; et ne ouy oncques dire que pour
raison d'iceulx coups de baston qu'il lui donna ledit
Pierre alast de vie à trespassement.
COGNEUT AVEC CE, icellui prisonnier, que assez tost
après ce que le roy et nosseigneurs ses oncles furent revenus
en la ville de Paris, et retournez de l'Escluse,
quant l'en cuida passer en Engleterre, à un soir qu'il qui
parle, un nommé Pastourelle, Guillemin des Bruïeres et
un autre compaignon nommé Perrin, tous lors varlés de
Thiebaut, varlet de chambre demons. de Berry, estans
en l'ostel du Pot d'Estain, en la rue Saint-Martin, où ilz
avoient fait traire une pinte de vin pour boire ensamble,
fu veu et avisé par icellui Perrin, et dist à lui et à autres
dessus dis qu'il avoit veu passer par davant ledit hostel
un sergent du roy nommé Jehan de Verberie, lequel, ou
temps passé, avoit fait plusieurs injures et desplaisirs audit
Thiebaut, leur maistre, et que icellui Thiebaut lui avoit
dit, et à plusieurs autres ses varlés, que, en quelque lieu,
que ledit sergent feust trouvez, qu'il feust batus et que
l'en lui coppast les jambes. Et lors, sens plus dire, distrent
d'un commun assentement li uns à l'autre:« Alons le batre;
il est bien à point; »parce qu'il estoit lors ainsi comme heure
d'entre chien et leu, c'est assavoir que l'en alume chandeilles,
un pou devant Noël. Et atant se partirent de ladite
taverne, c'est assavoir ledit Bruyeres le premier, lequel
Bruïeres, d'un coustel qu'il avoit sur lui, feri et navra
icellui sergent, ne scet en quelle partie de son corps, parce
qu'il estoit nuit, comme dit est. Auquel sergent, quant
lui qui parle arriva audit debat et conflit, d'un baston de
fagot qu'il tenoit en sa main, donna deux coups par les
espaules, et d'iceulx l'abati à terre. Lequel sergent fu
lors par iceulx varlez, et chascun d'eulx, feruz et batus de
plusieurs coups, le leisserent illec en la place, et, ce fait,
s'en retournerent oudit hostel du Pot d'Estain, boire
ladite pinte de vin qu'ilz avoient fait traire, comme dit
est; laquele, quant ilz orent beue et païée, ilz s'en alerent
en l'ostel des Becques, emprès Saint-Magloire, ouquel
estoit logiez ledit Thiebaut, leur maistre, et Simonnet,
son frere; auquel Simonnet ledit Perrin dist lors
comme ilz avoient batu ledit sergent, et icellui Simonnet
respondi que c'estoit bien fait, si comme depuis il a ouy
dire et confesser par plusieurs fois audit Perrin. Et dist,
sur ce requis, que oncques il ne ouy que ledit Thiebaut
parlast en aucune maniere de la bateure dudit sergent,
ne aussi qu'il en deist aucune chose à lui qui parle.
LE MARDIVIIJe jour dudit mois de frevrier milCCCIIIJxx 
et neuf, par davantmons. le prevost, lui estant en jugement
sur les carreaux, presens maistres Guillaume Porel,
conseiller du roy nostre sire en son parlement; Jehan
Truquam, lieutenant duditmons. le prevost; Martin
Double, advocat; Andrieu Le Preux, procureur du roy;
Jehan Delcy, Michel Marchant, Jaques du Bois, Denis
de Bausmes, Nicolas Blondel, advocas; Dreux d'Ars,
auditeur; Jehan de Tuillieres, Robert Petit-Clerc, Ernoul
de Villers et Robert de Tuillieres, examinateurs
oudit Chastellet, fu fait venir et attaint le dessus dit Colin
de La Sale, prisonnier; en la presence duquel les
confessions cy-dessus dites et escriptes furent leues et
recolées; et en icelles, sans aucune force ou contrainte,
et par serement, a continué et perseveré, et ycelles afferme
estre vrayes, et par lui avoir esté faites et comisses en la
forme et maniere que redigées sont en escript; et, oultre
ce, cogneut que, lonc temps a, autrement du jour ne de
l'an n'est record, lui estant couchié en la rue Saint-Sauveur,
avec une fille de vie nommée Jehennete, au partir
et descouchier qu'il fist, au matin, de la chambre d'icelle
Jehennete, elle absente, il print un des draps dudit lit
et une pinte d'estain estant sur la table en la chambre
d'icelle Jehennete, lesquelz drap et pinte il vendi, n'est
record à qui,V s. par..
ITEM, cogneut, sur ce requis, que, environXVe au-devant
de ce que ledit sergent feust par lui et les dessus
dis batu et navrez, lui et autres plusieurs des varlés dudit
Thiebaut, n'est record à present les noms d'iceulx, estans
en la compaignie dudit Simonnet, oudit hostel des Vesques,
leur fu dist par ledit Simonnet, frere dudit Thiebaut,
icellui Thiebaut lors absent et estant en l'ostel de
Neele, par deversmons. de Berry, que lui qui parle et
les autres varlés de sondit frere ne mengeroyent d'ores
en avant de son pain, se lui qui parle ou les autres varlés
de sondit frere ne le vengoyent dudit sergent qui avoit
injurié et villené très-grandement sondit frere. Et, ce
fait, fu icellui prisonnier remis et mené en la prison dont
il estoit partis.
LEQUEL PROCèS, veu et leu en la presence desdiz conseillers,
fu, par leditmons. le provost, demandé leurs
advis et oppinions sur ce. Tous lesquelz delibererent et
furent d'oppinion, considéré les larrecins commisses et
reiterées par plusieurs fois par icellui prisonnier, avecques
les occisions dont en icellui procès est faite mencion,
combien qu'ilz n'avoient pas esté ne furent fais de
propos advisé, que icellui Colin de La Sale estoit digne de
mourir, c'est assavoir d'estre pendu. Lesquelx oppinions
oïz, et leu ledit procès, ycellui Colin fu ad ce condampné
par leditmons. le prevost, presens les dessus nommez.
LE MERCREDIIXe de fevrier fu ce jugement exécuté.
Et n'avoit nuls biens.
AL. CACHEMARéE.

L'AN DE GRACE MIL TROIS CENS quatrevins et neuf,
le mardiXXIJe jour de mars, au commendement de
messeigneurs de parlement, fut admené des prisons du
Palays, prisonnier ou Chastellet de Paris, Jehannin Le
Voirrier, demourant partout, par Jehan Fauvel, huissier
de parlement, et Pierre Chevalier, garde desdites prisons,
esqueles ledit Jehannin avoit esté mis du comandement
de mesdiz seigneurs, pour ce que hier il avoit esté
ou fut trouvé copant le mordant de la sainture d'argent
d'un homme en la chambre de parlement, où mesdiz seigneurs
estoient. Et disoit et rapportoit icellui Fauvel,
par mesdiz seigneurs, que ilz mandoient et avoient volu
et ordonné que parmons. le prevost de Paris feust cogneu
du cas dessus dit, en faisant sur ce, audit Jehannin Le
Voirrier, raison et justice, et, en oultre, se mestier
estoit et comme de raison seroit.
CE JOUR DE MARDI, par devant maistres Jehan Truquan,
lieutenant demons. le prevost, lui estant en jugement ou
petit parquet du Chastellet de Paris, fut attaint et admené
le dessus nommé Jehannin Le Voirrier, prisonnier, aagé
de vint-deux ans ou environ, et, tant sur ce que dessus
est dit comme sur son estat, où il fu né, examiné et interrogué
par serement. Lequel prisonnier, en la presence de
honorables hommes et sages maistre Dreue d'Ars, auditeur;
maistres Girat de La Haye, Nicolas Bertin et Jehan
de Bar, examinateurs, cogneut et confessa que il avoit
esté et fu né en la ville du Mans, où sa mere demeure,
et que oncques il ne aprint mestier ne marchandise, mais
a tousjours esté varlet servant et homme vacabond; et
que hier, lui estant au Palays, en la chambre de parlement,
où l'en plaidoit, avecques plusieurs autres, il vit
et apperceut le mordant d'une çainture d'argent que un
homme, qu'il ne cognoissoit ne ne cognoist, avoit entour
lui, lequel mordant, par temptacion de l'ennemi, il copa
hors de ladite çainture d'um petit coustel qu'il avoit; lequel
mordant valoit bienX s. ou environ, et non plus;
pour laquelle cause il fu prins et mis ès prisons dudit
Palays. Et disoit par son serement que c'estoit le premier
mordant que il eust oncques copé, en requerant sur ce
grace et misericorde audit maistres Jehan Truquam.
APRèS laquelle confession ainsi faite par ledit prisonnier,
pour ce que jà pieça il avoit esté et fu admené prisonnier
au Chastellet, pour avoir emblé une tasse d'argent
en l'ostelmons. de Berry, à Wissestre, donc il avoit eu
et a remission, qui encores ne lui est pas veriffiée, et en
est encores prisonnier eslargi oudit Chastellet; et qu'il
disoit que oncques ne autre chose il n'avoit meffait oultre
ce que dessus est dit; furent mandez en jugement, oudit
petit parquet, honorables hommes et sages maistres Dreux
d'Ars, auditeur, et Michel Marchant, advocat; Jehan de
Tuillieres, Girart de La Haye, Jehan de Bar, Nicolas
Bertin et Nicolas Chaon, examinateurs; auxquelx fu recité
ce que dessus est dit par ledit maistre Jehan Truquam.
Et, ce fait, leur demanda comment l'en avoit à
proceder à l'encontre dudit prisonnier. Tous lesquelz
dirent et furent d'oppinion que, veue la confession d'icellui
prisonnier, ce que autrefois il avoit fait autre larrecin,
dont il avoit et a remission, qui encores ne lui est
pas verifiée, maiz est encore prisonnier eslargi, que icellui
prisonnier, afin de savoir par sa bouche de ses autres
faiz et larrecins la verité, il devoit estre mis à question,
et n'en povoit ne devoit estre espargné. Lesquelx oppinions
oïz, et consideré ce que dessus est dit, il fut ad ce,
par ledit maistre Jehan Truquam, condempné.
VEU lequel jugement interlocutoire donnécontre
icellui prisonnier, ledit prisonnier fu mandé en jugement
sur les carreaux, oudit Chastellet, et par ledit lieutenant
lui fu dit que de ses autres larrecins il deist et confessast
plainement la verité, ou autrement l'en lui feroit dire et
confesser. Lequel prisonnier dist de rechief que plus ne
autre chose il n'avoit oncques meffait que ce que dessus
dit, c'est assavoir d'avoir copé ledit mordant, en quoy il
persevera, et emblé ladite tasse d'argent, dont il avoit
remission. Pour quoy, en enterinant et accomplissant ledit
jugement interlocutoire, ycellui prisonnier fu despoillié
et lié à la question. En laquele, senz autre contrainte
lui fere, congnut et confessa par devant ledit
lieutenant, en la presence de maistre Dreue d'Ars, auditeur;
maistre Jehan de Cessires, greffier criminel en la
court de parlement; maistres Girart de La Haye, Jehan
de Bar, Nicolas Bertin et Nicolas Chaon, examinateurs;
que verité estoit que, un an avoit ou environ, lui estant
à la forge Jehan de Candé, orfevre, demourant au
Mans, en laquelle il souffloit, il mal print et emblaIIJ groz
tournoys qui y estoient.
Item, congnut et confessa que, avant la venue de la
royne à Paris, il print et embla àMe Climent de Reillac,
advocat en parlement, en l'ostel duquel il demouroit
lors, un heuyau de fer, qu'il vendi depuisXIJ d. en la
Ferronerie.
Item, confessa que, troys sepmaines a ou environ, il
print et embla à Thevenin Le Maçonnet, son frere, demourant
à Gaigny, un pic, en l'ostel Jehan de Billi, en
la ville de Villemonble, où sondit frere maçonnoit, lequel
pic il vendi depuisVIIJ blans devant Saint-Ynocent.
Item, confessa que, aujourd'ui aXVe jours, lui estant à
Saint-Pol, où le roy faisoit sa feste, il wida la bourse de
Perrin Le Boursier, varlet de garde-robe, qui tendoit
tapis du roy en une sale; laquelle bourse il trouva enmi
ladite sale, et en ycelle trouva cinq escus d'or, donc il
c'est vestu.
Item, confessa que dymenche derrenier passé otXV 
jours, lui estant en l'ostelmons. de Touraine, où il estoit
alé veoir les dances, et que sur le soir, en regardant
ycelles, il osta une petite dague sans gaigne à un homme
qui l'avoit pendue à sa sainture; et laquelle dague il vendi
depuis, à un mercier du Palays,IJ s. par..
Item, confessa que,IIJ ans a ou environ, que il servoit
en l'abbaye Saint-Vincent du Mans, il, sur l'anuitement,
à un jour dont il n'est record, entra en une des chambres
d'icelle abbaye, en laquelle il trouva un coffre qui n'estoit
point fermé, et en ycellui print et emblaX ouXIJ blans,
ne scet lequel. Et aussi print et embla en icelle abbaye
deux vielz camails d'un bacinet, lesquelz il vendi depuis
IIJ s. à Hebert Corbin, feurbisseur, demourant en ladite
ville du Mans.
Item, confessa que, environ devant laS. Jehan-Baptiste
derreniere passée a eu un an, que il demoroit au Mans
avecques sa mere, il congnut charnelement, par une fois,
une jument qui estoit à sadite mere.
Item, confessa que, la vaille ou seurveille de ladite
feste de Saint-Jehan, il se parti d'avecques sadite mere,
et se aloa a Thibaut Le Henapier, hostellier, demourant
en la rue Saint-Vincent, ès fauxbours d'icelle ville du
Mans, pour le servir parmi sondit hostel comme varlet,
et que à un jour dont il n'est record, en menant boire
des chevaulx qui estoient en l'ostel de sondit maistre, il
se loga oudit hostel un bon homme qui chevauchoit une
jument; et dit que, lui retourné oudit hostel de abreuver
lesdiz chevaux, il semblablement cognut et ot compaignie
charnelle par deux fois à ladite jument, en l'estable dudit
hostel, où elle estoit.
Item, après ce que ladite confession ot esté et fut leue
de mot à mot audit prisonnier, lui fu demandé se sadite
confession estoit vraye; lequel dist, jura et afferma par
son serement que ouil, et en ycelle persevera. Et, avecques
ce, confessa, oultre ce que dessus est dit, que à un
chevalier que il ne cognoissoit, il avoit et a copé un
coustel qu'il avoit pendu à sa çainture, et ycellui eschangé
à un blanc et une dague qui lui fu baillée sur le Petit-Pont
de Paris.
ITEM, LE MERCREDI ensuïant,XXIIJe jour de mars,
oudit an milCCCIIIJxx et neuf, par davantmons. le prevost,
lui estant en jugement sur les carreaux, presens ad
ce maistres Jehan Truquam, lieutenant; Martin Double,
advocat; Andrieu Le Preux, procureur du roy; Pierre
Gillebert, Erneul de Villers, Nicolas Bertin, Robert de
Tullieres, Jehan de Bar, Jehan de Tuillieres et Nicolas
Chaon, examinateurs du Chastellet, en la presence desquelz
le procès et confessions faites par ledit prisonnier,
cy-devant escrips, furent leuz et visitez mot après autre.
Et en icelles confessions par lui, oudit jour d'ier, faites
par la forme et maniere que escriptes sont, continua et
persevera icellui prisonnier, disant et affermant par serement
que elles contenoient verité, et par lui avoir esté
faites et commises en la maniere que dit est cy-dessus.
Et, pour ce, fu fait traire erriere sur lesdiz carreaux, et
par leditmons. le prevost demandé auxdiz presens conseillers
leurs advis et oppinions qu'il estoit bon estre fait
de la personne dudit Voirrier, prisonnier. Tous lesquelz
delibererent et furent d'oppinion que, consideré la grace
et remission à lui ottroyé par le roy nostre sire, pour raison
du hanap d'argent dont dessus est faite mencion, laquelle
n'estoit encore aucunement verifiée, et aussi que,
en l'expedicion d'icelle, il estoit cheuz et mis, vendredi
derrerement passé, en un deffaut des eslargis; les larrecins
par lui commises et faites paravant et depuis la date
de ladite remission, donc en icelle n'est aucunement faite
mencion, avec les reiteracions d'iceulx crimes et larrecins,
et aussi dudit pechié horrible de compaignie charnelle,
par lui reiteré parIIJ fois, en beste appellée jument, que
comme bougres il feust executez, et qu'il estoit dignes
de recevoir mort, c'est assavoir d'estre ars. Veu lequel
procès et confessions faites par icellui prisonnier, et oyes
aussi les oppinions desdiz conseillers, icellui prisonnier
fu ad ce condampnez par leditmons. le prevost en sa
presence.
OUQUEL jourd'uy, ledit Jehannin Le Voirrier, en ensuïant
ledit jugement, fu mené à son derrenier tourment
en la place aus Pourceaux, oultre la porte Saint-Honoré;
et illec, en la presende de honorables hommes et
sages maistres Jehan Truquam, lieutenant duditmons. 
le prevost; Nicolas Bertin, examinateur du roy nostre
sire ou Chastellet de Paris, oultre et par-dessus les confessions
cy-dessus escriptes, par lui cogneues, congneut
et confessa que, ou temps qu'il estoit varlet et famulier
de maistre Clement de Reillac, advocat en parlement, il
mal print et embla, en la chambre dudit son maistre, une
espée, laquelle il vendi, assez tost après que prinse l'ot,
en la rue Saint-Denis, à un fourbisseur, la some deXVJ s. 
par., et iceulx appliqua à son prouffit.
Item, cogneut que, puis trois sepmaines ençà, il estant
ou Palaiz, en la chambre des reformateurs, où yl y avoit
plusieurs gens, et ainsi comme l'en plaidoit devant iceux
reformateurs, tira une dague que un escuïer avoit pendue
à sa sainture hors de la gaigne, et icelle vendi, assez tost
après, la somme deIIIJ s., à un custellier faiseur de manches
de badelares, demourant auprès dudit Palaiz,
entre la rue de la Calendre et l'uys de Saint-Eloy. Et
autre chose ne voult cognoistre que dit est cy-dessus.
ET, CE FAIT, fu, ou jour dessus dit, ledit jugement
executé.
Et n'avoit aucuns biens.
AL. CACHEMARéE.

L'AN DE GRACE MIL TROIS CENS quatrevins et neuf,
le mercrediXXIIJe jour de mars, par davantmons. le
prevost, lui estant en jugement sur les carreaux, presens
maistres Jehan Truquam, lieutenant duditmons. le prevost,
et Nicolas Bertin, Erneul de Villers et Pierre Gillebert,
examinateurs du roy nostre sire oudit Chastellet,
fu fait venir et attaint des prisons où il estoit Perrin des
Champs, chartrier, demourant à Nanterre, admené prisonnier
oudit Chastellet, à la denonciacion de Jehan
du Chemin, son maistre, demourant à Lay, pour ce qu'il
dist qu'il lui a emblé un cheval fauve et plusieurs autres
biens. Lequel prisonnier, examiné sur ce que dit est, et
dont il est nez, et de sa vie, renommée et conversacion,
dist et afferme par son serement sur ce fait aus sains Evangilles
de Dieu, qu'il est nez de la ville ou chastel de Grez
en Gastinoiz, et que tout le temps de sa vie il a esté et
est chartier, et mene chevaux de labour; et quant à la
prinse dudit cheval, après plusieurs variacions et denegacions
par lui faites, et que par leditmons. le prevost
lui fu dit que se de ce ne disoit la verité, que l'en le li
feroit dire, et seroit mis à question, cogneust et confessa
de sa voulenté, sans aucune force ou contrainte, que,
XV jours a ou environ, autrement du temps ne du jour
n'est record, sinon que ce fu de nuit, que en l'estable et
hostel dudit du Chemin, son maistre, de nuit, il mal print
et embla icellui cheval de poil fauve, et le mena et bailla
en garde, dymenche derrenierement passé otVIIJ jours,
au matin, à Marin Peterin, demourant à Courbevois, près
du port de Nuilly, et oncques puis ne vit icellui Marin,
ne aussi ledit cheval, qui pour lors valoit environX frans.
Et dist avec ce que son entente estoit de aler dymenche
derrenierement passé, au matin, querre ledit cheval et
païer la despence que faitte avoit en l'ostel dudit Marin,
se n'eust esté ce que, le samedi precedent derrenierement
passé, il fu prins et admené prisonnier ou Chastellet, pour
la cause de cy-dessus dite; duquel cheval son entente estoit,
se avoir l'eust peu, d'en faire son plaisir et prouffit.
Item, cogneut que, deux ans a ou environ, lui estant
serviteur de Jehan Rose, demourant à Beson, print de
nuit, en la prarie d'icelle ville, deux jumens appartenans
audit Rose, et icelles en amena jusques en la ville de
Saint-Mor des Fossez, en laquelle ville icelles jumens
furent poursuies et recogneues, et,parles gens qui poursuioient
icelles, remenés en l'ostel dudit de Beson, son
maistre, si comme il lui fu tesmoignié par aucuns des gens
d'icelle ville, qui le dirent à lui qui parle, en la ville de
Paris, en laquelle il ont depuis ledit temps parlé à lui.
Et dist que au temps qu'il print lesdites deux jumens,
elles valoyent bienVIIJ l. t..
Item, cogneut que, un an a ou environ, lui estant couchié
en un lit en la ville de Gonnesse, avec un compaignon
dont il ne scet le nom, de nuit, print en la bourse
dudit compaignon quatre viez blans qui y estoient; et
mieulx eust prins s'il eust peu trouver.
Item, trois ans a, en ladite ville de Gonnesse, en l'ostel
de Thevenin Hervy, demourant audit lieu, de nuit, mal
print en ycellui hostel un chaperon sengle de drap pers,
à usage d'omme, lequel il vendi, à Paris,XIJ d..
Item, cogneut que, lui estant varlet chartrier de Jehan
Le Plastrier, demourant à Maisons sur Saine, vers le pont
de Chalenton, sachant que sondit maistre avoit grant affinitié
avec le seigneur de La Coquille, demourant ou cymetiere
Saint-Jehan, vint par devers lui,VJ ans a ou
environ, autrement du temps ne se recorde, et ycellui
emprunta, ou nom de son maistre,IJ frans, lesquelz il
print et appliqua à son singulier prouffit, sans en dire
aucune chose à son maistre, et, yceulx deux frans par lui
receuz, ne retourna puis devers sondit maistre, et ainsi
se parti sans son sceu ou congié.
LE JEUDI ENSUIANT,XXIIJe jour de mars milCCCIIIJxx 
et neuf, par davantmons. le prevost, lui estant en jugement
sur les carreaux, presens maistres Dreux d'Ars, lieutenant;
Andrieu Le Preux, procureur du roy; Michel
Marchant, Nicolas Blondel, Denis de Bausmes, advocas;
Girart de La Haye, Robert de Pacy, Nicolas Bertin,
Ernoul de Villers et Nicolas Chaon, examinateurs du roy
nostre sire oudit Chastellet; fu fait venir et attaint le
dessus dit Perrin des Champs, prisonnier oudit Chastellet,
en la presence duquel feurent leues les confessions
cy-dessus escriptes, par lui faites, esquelles icellui prisonnier,
sans aucune force ou contrainte, continua, persevera
et afferma le contenu en icelles estre vray, et par lui
avoir esté faiz, commis et perpetrés en la fourme et maniere
que escrips sont; et, en oultre, cogneut que, ou
temps qu'il estoit varlet chartier de Thevenin son maistre,
demourant à Gonnesse, ainsi comme il estoit couchié en
l'estable aux cheveaux dudit Thevenin son maistre, et en
la compaignie d'un autre chartrier, il print de nuit unes
chauces de drap pers, à usage d'omme, qui y estoient, en
l'estable desdiz chevaux, lesqueles chauses il qui parle
appliqua à son prouffit, et icelles a usées. Et dist qu'il
n'est record de quelle valeur elles estoient, ne du temps
qu'il print icelles.
Item, cogneut que, zzzij ans aura à la Saint-Jehan d'esté
prochainement venant, il estant en l'ostel de Jehan Brisset,
demourant à Argentueil, print en icellui un mantel sengle
de drap marbré à usage d'omme, lequel il aporta vendre
à Paris, et icellui vendi illec la somme deVJ s. par..
Item, en la ville de Macy, en l'ostel Jaquet de Vannes,
son maistre, un an a ou environ, un autre mantel sengle,
de drap marbré, par lui vendu à Paris, un an a ou environ,
la somme deVIIJ s. par..
Item, et avec ce, que naguaires, lui estant couchié en
la ville de Charronne, en une chambre où il y avoit deux
autres compaignons, que lui qui parle estoit logiez et
couchiez, avoir prins la chemise de l'un d'iceux compaignons,
et laquelle il a de present vestue, et celle que
pour lors avoit vestue, icelle avoit mis ou lieu de celle
qu'il print.
Item, cogneut que, parIIIJ fois du moins donc il se
recorde, lui estant couchié avec plusieurs compaignons
charretiers, s'est de nuit resveillez d'emprès eulx, et, ce
fait, serchié leurs bourses, qu'il portoient à leur poitrine,
esquelles il a prins deux soulz, et non plus, parce qu'il
n'y avoit plus, mais ce plus y eust trouvé, prins l'eust
volontiers.
Item, cogneut que,X sepmaines a ou environ, il print
sur la nuit, en l'ostel de Thomas François, demourant
à Nanterre, une bride à cheval de hernoiz, laquelle il
a engaigiée deIIIJ blans, en l'ostel d'un tavernier demourant
à Cormeilles en Parrisy, près du moustier d'icelle
ville.
Cogneut aussi que, trois sepmaines a ou environ, lui
estant pour lors varlet de Guillot Marez, demourant à
Nanterre, print, à un matin qu'il se parti de sondit hostel,
une bride à cheval de hernoiz, laquelle il porta en la
ville d'Argentuil, et icelle engaiga en ladite ville, en
l'ostel d'un tavernier nommé Le Conte, pour la somme
deVIIJ d. par., qu'il avoit despendus oudit hostel. Et, ce
fait, fut ledit prisonnier trait arriere et remis à part ès
prisons dont il estoit partis.
ET PAR ICELLUImons. le prevost demandé fu ausdiz
conseillers leurs advis et oppinions que bon estoit à faire
dudit prisonnier; tous lesquelz, veues lesdites confessions
et perseveracions par lui faites, delibererent que ledit
prisonnier estoit larron, et aussi avoit fait plusieurs traysons
à sesdiz maistres en tant comme il confessoit estre
leur varlet et serviteur, et que depuis il les avoit fait
plusieurs roberies; attendues aussi les multiplicacions et
reiteracions de larrecins par lui commises, et la valeur
d'icelles, cogneues et confessées, et le lonc temps qu'il
a continué icelles, que comme larron il feust executez,
c'est assavoir pendus. Veu lequel procès et confessions
faites par icellui prisonnier, avec leurs advis et oppinions
desdiz conseillers, icelluimons. le prevost condempna
ledit prisonnier, et en sa presence, à estre pendu comme
larron.
LEQUEL jugement fu exécuté ce jour.
Et n'avoit icellui prisonnier aucuns biens.
AL. CACHEMARéE.

L'AN DE GRACE MIL TROIS cens quatrevins et neuf, le
jeudiXXIIIJe jour de mars, par davantmons. le prevost,
lui estant en jugement sur les carreaux, presens
maistres Dreux d'Ars, lieutenant; Andrieu Le Preux,
procureur du roy; Michel Marchant, Denis de Bausmes,
Nicolas Blondel, advocas; Girart de La Haye, Nicolas
Bertin, Ernoul de Villers, Robert de Pacy et Nicolas
Chaon, examinateurs du roy nostre sire ou Chastellet de
Paris; fu faite venir et attainte des prisons dudit Chastellet
Marion du Val, naguaires chamberiere de Hennequin
le Tainturer, sergent à verge oudit Chastellet, prisonniere,
detenue à la requeste dudit Hennequin et de sa
femme, pour ce que, sans leur sceu et congié, elle a ouvert
un leur coffre, et en ycellui a prins plusieurs aneaux
d'or et autres choses, lesquelz elle en a portez et s'en
est fuye atout. Laquelle prisonniere, sur ce jurée aus
sains Euvangilles de Dieu de dire verité, cogneut et confessa,
sanz aucune force ou contrainte, que mercredi derrenierement
passé, otXV jours ou environ, elle estant
seule en l'ostel dudit Hennequin, son maistre, à heure
d'après disner, que sesdiz maistres et maistresse estoient
alez hors de leurdit hostel, trouva d'aventure un coffre
estant en la chambre d'iceulx Hennequin ouvert, ouquel
coffre, combien qu'il y eust plusieurs fermeilles d'or,
d'argent, hennaps, gobelez, dragoirs et autre vaisselle
d'argent, avec plusieurs robes appartenans à la femme,
dudit Hennequin, elle, par temptacion de l'ennemi, print
en icellui coffre deux aneaux d'or, l'un à un rubis et
l'autre à une grosse pelle, avec une verge d'or, qui li
furent monstrez en jugement par devant les dessus diz,
et lesquelz elle cogneust estre ceulx que prins avoit
oudit coffre. Et, ce fait, porta yceulx et bailla en garde
à damoiselle Jehennette de La Haye, afin que sur iceulx
aneaux elle emprumptast de l'argent pour li baillier.
Cogneut avec ce, que oudit coffre elle print deux parisis
d'argent, l'un doré et l'autre non, lesquelz elle a
vendues, et l'argent appliqué à ses usage et affaire; et
que si tost comme elle ot prins ce que dit est dessus, elle
se parti de l'ostel et demeure desdiz Hennequin et sa
femme sans leur sceu et congié. Et autre chose ne voult
cognoistre ou confesser, jà soit ce que iceulx Hennequin
et sa femme ayent dist et affermé par leurs sermens que
oudit coffre furent lors prins aucuns autres biens, desquelz,
quant de present, ilz ne sont recors, sauf d'une
petite verge d'or qui lors fu prinse avec lesdiz deux
aneaux et verge.
VEUE LAQUELLE confession faite par icelle Marion,
prisonniere, fu demandé par leditmons. le prevost ausdiz
presens conseillers qu'il estoit bon à faire d'icelle prisonniere,
et par quele maniere l'en avoit à proceder contre
elle. Tous lesquelz furent d'oppinion que, veu l'estat de
sa personne, qui est femme de pechié et petite renommée,
la traïson par elle faite ausdiz Hennequin et sa femme,
ses maistre et maistresse, et la confession d'icelle, que pour
savoir par sa bouche se elle avoit fait ou commis aucuns
autres crimes ou larrecins, elle feust mise à question; et
que ou cas que elle ne cognoistroit autre chose que dit
est dessus, attendu que lesdiz deux aneaux et verge d'or
sont en nature et restituez à iceulx mariez, que, au jeudi
absolu, elle feust eslargie de prison; et ce elle cognoissoit
oultre ce que dit est dessus, que justice et raison li
feussent fais et acompliz. Et ad ce fu ladite prisonniere
condempnée par leditmons. le prevost.
ET, CE FAIT, en enterinant ledit jugement, fu de rechief
fait venir par davant leditmons. le prevost ladite
Marion, prisonniere, et li fu demandé par leditmons. le
prevost et enjoint que elle deist verité des autres biens
par elle prins ou coffre d'iceux mariez, et en especial
d'une verge d'or petite, dont elle n'avoit rien confessé,
ou, se elle ne le disoit de sa volenté, que par force l'en
le li feroit dire, et seroit mise à question. Et pour ce que
icelle prisonniere ne voult autre chose confesser que dist
est dessus, fu faite despouillier, mise et lyé à la question
sur le petit tresteau; et illec, assez tost après que elle y
ot esté mise et jetté l'eaue sur elle, requist que l'en la
voulsist mettre hors d'icelle, et elle diroit verité de ce
que dit est, et des autres crimes et larrecins par elle commiz
et perpetrez, donc il en y a plusieurs. Si fu ostée et
mise hors d'icelle question, et menée chauffer en la cuisine
en la maniere acoustumée; et illec, sanz aucune force
ou contrainte, cogneut et confessa, oultre et par-dessus les
choses dessus dites par lui cogneues et confessées, que ou
coffre desdiz Hennequin et sa femme, quant elle print les
deux aneaux et verge d'or dont dessus est faite mencion,
elle, avec ce, print une autre petite verge d'or, laquelle,
assez toust après ce que prinse l'ot, elle engaiga pourXIJ d. 
à une femme nommée Tassine, ouvriere de bources, demourant
aus Troys Escus, en la rue du Feurre, derriere
Saint-Innocent.
Item, cogneut que, durans les festes de Noël derrenierement
passées, que elle servoit en l'ostel Guillaume de
Couloigne, elle print oudit hostel un chapperon de violet
à usage de femme, doublé tout d'un drap, et vault icellui
chapperonIJ s. ou environ; lequel chapperon elle a baillié
en garde à la femme d'un charretier, duquel elle ne scet
le nom, demourant auprès de l'ostel dudit de Couloigne.
Item, que durant le temps que elle a servi et demouré
avec une femme boursiere nommée Gilete, demourant
en la rue des Arcis, à l'enseigne où pend l'espée, elle
estant seule en la chambre de sadite maistresse, environ
heure d'après disner, trouva un des coffres d'icelle Gilete
ouvert, ouquel elle printIJ s. par., qui estoient miz et
estendus sur les draps de lui qui estoient en icellui coffre.
Item, et avec ce, sur icelle Gilete, sa maistresse, avoir
prins et emblé un tissu de soye asurée, pesant environ
once et demie, lequel tissu elle a vendu, n'est recorde à
qui, ne quant ce fu, la somme deXVIIJ s. par., et icelle
somme appliquée à son prouffit.
Item, cogneust que, un an a ou environ, elle lors servante
une sienne maistresse chasubliere nommée Gilete La
Lingiere, et laquelle est allée de vie à trespassement puis
deux ans a ou environ, et pour lors demourant en la rue
des Arcis, assez prez de l'hostel de ladite feu Gilete, à
Paris, mal print et embla en icellui hostel deux aulnes de
toille, desquelles elle qui parle fist faire des chemises pour
elle.
Item, en l'ostel d'icelle feu Gilete, environ ledit temps,
print un chapperon à usage de femme, doublé de deux
draps, l'un pers, l'autre vermeil, lequel elle vendiVIIJ s..
Item, en l'ostel d'une femme nommée Alips, demourant
en la rue des Arcis, assez près de l'ostel de ladite
feu Gilete, une coiffe de soye, laquelle elle donna, si
toust comme prinse l'ot, à une sienne voisine nommée
Katherine, n'est recorde son seurnom, ne quant ce fu.
Item, un an a ou environ, en l'ostel d'une lavendiere
demourant emprès le temple, elle mal print une bourse
de cuir blanc, laquelle elle mist sur soy, porta et usa
ycelle.
Item, cogneut que, puisIIJ mois a ou environ, elle
estant aus estuves, en la rue Saint-Martin, print oudit
hostel, ès aumailles d'icellui hostel, une envelope de
toile, laquelle elle a usée.
Item, un an a ou environ, en l'ostel d'icelle Gilete, un
chaperon de drap pers sengle, à usage d'homme, lequel
elle vendiIJ s., avec un seurpliz assez vueil et un drap de
lin de lé et demi, lesquelz elle bailla à une sienne commere
pour lors gisant d'efant à l'Ostel-Dieu de Paris; une
paire de saint Pierres de terre painte ou coffre d'une des
filles d'icelle Gilete, ensamble une chemise à usage
d'homme, par li vendueIJ s., avec un queuvrechié vieil
que une des voisines de ladite Gilete avoit baillié à buer
en l'ostel d'icelle feue Gilete, sa maistresse, lequel est encore
par devers elle et en sa garde.
ITEM, LE SAMEDI ensuïant,XXVJe jour dudit mois de
mars milCCCIIIJxx et neuf, par devantmons. le prevost,
presens maistres Dreux d'Ars, lieutenant; Martin Double,
advocat; Andrieu Le Preux, procureur du roy; Michel
Marchant, Denis de Bausmes, Jaquet du Bois, Estienne
Renart, advocas; Ernoul de Viellers, Oudart de Fontenoy,
Jehan de Bar, Nicolas Chaon, examinateurs du roy
nostre sire oudit Chastellet; fu attainte et fait venir en
jugement sur les carreaux ladite Marion du Val, prisonniere,
laquele, sans aucune force ou contrainte, persevera
et continua ès confessions par elle faites, cy-devant escriptes,
à li leues mot après autre; et, en oultre, cogneut,
sanz aucune contrainte, avoir prins, deux ans a, en l'ostel
d'icelle Gilete Lingiere, un vieil blanchet appartenant à
ladite Gilete, sa maistresse, lequel blanchet elle a usé et
appliqué à son prouffit, et ce dès lors elle dist à sadite
maistresse.
Item, cogneut que, demi-an a ou environ, en la rue
des Estuves, vers Saint-Martin des Champs, en l'ostel
d'une femme nommée Guillemete, retorderesse de fil,
elle print un drap linge de ley et demi, lequel elle vendi
VJ s..
Item, cogneut avoir prins en l'ostel de la Sele, en la
rue Saint-Martin, un demi-saint de letton, lequel elle
a usé et porté par lont temps sur soy, et encores est par
devers elle qui parle.
Item, environ ledit temps, sur ladite Gilete Lingiere,
un chaperon sengle à usage de femme, lequel valoit lors
environXVJ d., icellui chaperon elle donna à sa commere,
gisant lors d'enfant à l'Ostel-Dieu de Paris, avec un petit
ceuvrechié de soye, que elle donna aus petis enfans pour
faire des poupines, et une nappe contenant deux aulnes
et demie, par elle bailliés en garde à une femme nommée
Guillemete, revenderesse, demourant en la rue des Arcis.
Et autre chose ne voult cognoistre. Si fu remise en la
prison donc elle estoit partie.
ET, CE FAIT, par leditmons. le prevost fu demandé
ausdiz presens conseillers leurs advis et oppinions qu'il
estoit bon estre fait de ladite prisonniere. Tous lesquelz
delibererent et furent d'oppinion, attendues les petites
valeurs d'une chascune des parties de larrecins par li
faites cy-dessus escriptes, et par elle cogneus et confessés,
la jeunesse d'icelle, ce aussi que le dessus dit Hennequin
Le Tainturier est satisfait et s'est tenus pour content des
aneaux et verges d'or par elles prinses cy-devant escriptes,
que il n'y avoit pas cause pour quoy elle deust souffrir
mort, mais conseillerent que elle feust tournée ou pillory,
et, en oultre, tenue prisonniere au pain et à l'eaue
un mois oudit Chastellet, et que oudit pillory feust crié
la cause pour laquelle elle estoit mise en icellui pillory.
Veues lesquelles confessions faites par ladite Marion, et
oyes lesdites oppinions, leditmons. le prevost condempna
ad ce ladite Marion.
Lequel jugement fu executé ouditXXVJe jour de mars.
AL. CACHEMARéE.

L'AN DE GRACE MIL TROIS cens quatrevins et neuf,
le mardi au soir,IIIJe jour de janvier, par devant
maistre Jehan Truquam, lieutenant demons. le prevost,
presens maistres Ernoul de Villers, Robert de Pacy, examinateurs;
fu admené en la chambre basse du clert dudit
mons. le prevost, par Gilet de Loche, sergent à verge
du Chastellet de Paris, Fleurent de Saint-Leu, comme
prisonnier, pour ce que, par les maistres jurez et visiteurs
des orfevres, lui fu dist que, en la grant boucherie de
Paris, il avoit esté trouvez coppant le mordant de la sainture
de un compaignon qu'il ne cognoissoient, lequel
avoit icellui prisonnier prins le cousteau ou poing tout
nu. Lequel prisonnier fu presentement despouilliez et
deschaucez tout nu, et en l'une de ses chauces fu trouvé
le bout d'un mordant d'argent coppé, au bout duquel
mordant avoit pendu une petite cheisne d'argent, et au
bout d'icelle cheisne une sonnette d'argent. Et aussi, en
une des bourses dudit prisonnier, un autre mordant de
sainture coppé à une cheisne d'argent pendu au bout
d'icellui mordant, et aussi ledit coustel tout nu, sans ce
que icellui prisonnier portast sur lui aucune gayne à mettre
le coustel. Lequel prisonnier, sur ce juré, requis et examiné,
cogneut et confessa par son serement qu'il estoit nez
de la ville de Baileuval en Beauvoisiz, filz d'un tonnellier
demourant en icelle ville, lequel mestier il avoit,
tout le temps de sa vie, aprins ce qu'il avoit peu; et que,
depuis ce qu'il avoit commencé à aprendre ledit mestier,
il avoit continué le mieulx qu'il avoit peu et sceu, tant
oudit païs de Beauvoisis, en Lannois, en Soissonnois,
comme à Paris et ès villes voisines, sans ce qu'il eust
oncques esté reprins, attaint ou convaincu d'aucun mauvès
cas ou crime.
Congneut aussi que, oudit jour d'uy après disner, ainsi
comme il venoit de Greve en Chastellet, il trouva, au
bout de la Vennerie, un compaignon qu'il ne cognoist,
lequel lui opposa à vendre lesdiz cousteau sans gaigne et
mordant à sainture trouvez sur lui, desquelz il païaIJ s. 
par., et icellui mordant à sainture bouta en sadite chausse.
Et quant à l'autre mordant de sainture que l'en dist par
lui avoir esté coppé, et lequel fu trouvé à ses piez, ou
lieu et en la place où il fu prins, par lesdis compaignons
orfevres, dist par son serement qu'il n'en fu oncques faisant,
sachant, consentant ou participant. Et, ce fait, fu
ycellui prisonnier veu et regardé en la presence de plusieurs
qui là estoient presens, pour savoir s'il avoit le
signe de tonsure sur sa teste, ou non. Ouquel lieu ne fu
trouvé aucun signe de tonsure sur la teste dudit prisonnier.
Et, pour ce, fu commandé par ledit lieutenant, à la
garde de la geole du Chastellet, que icellui prisonnier il
enregistrast ou livre de la geole, et l'estat ouquel il estoit
venu prisonnier, et l'enfermast tout seul en une prison,
afin que par aucun il ne se feist faire sur sa teste le signe
de tonsure.
LE MERCREDI ensuïant,Ve jour dudit moiz de janvier,
l'an dessus dit, par devantmons. le prevost, lui estant en
jugement sur les carreaux, presens maistres Jehan Truquam,
lieutenant; Dreux d'Ars, auditeur; Andrieu Le
Preux, procureur du roy; Robert de Pacy, Ernoul de
Villers, Robert de Tuillieres, Oudart de Fontenoy, Nicolas
Chaon, examinateurs ou Chastellet; fu rapporté
auditmons. le prevost, par Estienne Dargies, jeolier du
Chastellet; Loyset Josson, clert de la jeole; maistre Jehan
Le Queu et un nommé Maumonté, serviteurs de la
geole, que ainsi comme ilz mettoyent et enfermoient ou
jour d'ier icellui prisonnier, et que de plusieurs choses
ilz orent parlé ensamble, ledit prisonnier leur cogneut et
confessa que en la ville de Compiengne il avoit une sienne
amie nommée Marguerite, laquelle il avoit fiancée, et
qu'il vouldroit qu'il pleust à Dieu que elle peust savoir
l'estat en quoy il estoit et estoit, afin que elle pourveist
sur la delivrance dudit prisonnier, si comme il leur dist
et afferma lors.
LEQUEL PRISONNIER fu presentement attaint des prisons
où il estoit, et fait venir par davant leditmons. le
prevost, et par icelluimons. le prevost fait jurer sur les
sains Evangiles de Dieu qu'il diroit verité de tout ce qui
lui seroit demandé et requis. Lequel prisonnier, ce fait,
dist qu'il estoit clert, en possession et habit de tonsure, et
que l'en se gardast bien de touchier à sa personne. Et pour
ce que sur sa teste estoit le signe de tonsure fait comme
tout de nouvel, fu mandé, par leditmons. le prevost,
Macé Misery, barbier juré du roy nostre sire ou Chastellet,
et lui commandé que ledit prisonnier il visitast bien
et diligemment, se le signe de tonsure qu'il portoit estoit
bon, vray et loyal. Lequel barbier juré, et par son serement,
rapporta et dist qu'il avoit veu et diligemment visité
le signe de tonsure que ledit prisonnier avoit sur sa
teste, lequel n'avoit point esté rez ou tondus par main de
barbier, mais avoit esté et estoit freschement faite, comme
d'un jour ou d'une nuit, et plumée aus mains, c'est assavoir
efrachié et tiré l'un des cheveux après l'autre.
ET, POUR CE, fu demandé par leditmons. ausdiz presens
conseillers, et rapporté le procès cy-dessus escript,
et à iceulx demandé leur advis et oppinions sur ce. Tous
lesquelz furent d'oppinion, veu le malice dudit prisonnier,
lequel avoit esté miz tout seul en une prison, comme
dit est, ce aussi que lesdiz mordans avoient esté trouvez
sur lui comme freschement coppez, et que quant il fu
premierement mis prisonnier oudit Chastellet, il n'avoit
aucun signe de tonsure sur sa teste, que il feust rez tout
jus, comme celui qui de signe de tonsure avoit et vouloit
user mains que deuement, consideré qu'il ne savoit lire,
cognoistre lettre, ou escripre aucunement. Ouyes lesquelles
oppinions, icellui prisonnier fu ad ce condempnez
par leditmons. le prevost, et icellui jugement presentement
executez.
ET, CE FAIT, fu de rechief ledit prisonnier fait venir
par davant leditmons. le prevost, et, en la presence desdiz
presens conseillers, fait jurer de dire verité; lequel,
sur ce requis et par serement, après plusieurs variacions
par lui sur ce faites, cogneut et confessa que, un an a ou
environ, ainsi qu'il aloit oudit païs de Beauvoisis, environ
ladite ville de Bailleuval, de ville à autre, en une d'icelles
villes du nom de laquelle il n'est record, il vit et apperceut
laquelle dite Marguerite qui se desjeunoit seule en
une taverne, avec laquelle il se desjeuna; pendant lequel
temps il pria et requist par plusieurs fois icelle Marguerite,
qui estoit et est belle fille, de l'aage deXXIIIJ ans ou
environ, que elle voulsist estre s'amie, et il i promettoit
que jamès à bien qu'il eust elle ne faudroit. Laquelle
Margarite, par plusieurs et diverses fois, escondit et refusa
lui qui parle d'estre s'amie; et tant que, après plusieurs
paroles, elle lui dist que s'il vouloit promettre
à estre son mary, et qu'il la fiançast, elle feroit voulentiers
tout son plaisir, et sadite requeste li accorderoit. Lequel
qui parle, meu de l'amour que son cuer avoit desjà mise
en icelle Marguerite, promist et enconvenança lors à icelle
Marguerite, par la foy et serement de son corps, et leurs
mains destres pour ce bailliés li uns à l'autre, que il seroit
son mary et la espouseroit, en li promettent foy et crantement
de mariage. Et atant se partirent d'icelle ville, lui
qui parle et ladite Marguerite s'amie, laquelle, depuis
ledit temps, il a menée à Sanlis, à Paris, à Noyon, à Laon,
à Compiengne, et avec icelle, depuis ledit temps et fiances
par entre eulx faites, il a couchié de nuit, par plusieurs
fois, eu compagnie charnelle à elle, où elle demeure et
sert. Requis se, au temps qu'il fiança icelle Marguerite,
elle estoit pucelle, dist par son serement qu'il n'est record
se alors elle estoit pucelle ou non. Requis se oncques,
depuis ledit temps et fiançailles faites entre eulx, icelle
Marguerite lui a point requis qu'il la espousast, dist par
son serment que ouyl; mais il lui respondoit tousjours
que elle attendist jusques ad ce qu'il feussent un pou plus
riches, et ainsi il passoit le temps.
VEUES LESQUELES confessions, accusacions et denegacions
faites par icellui prisonnier, et consideré le procès
cy-dessus escript, leditmons. le prevost demanda aus
dessus diz presens conseillers qu'il lui deissent leurs advis
et oppinions sur ce, et qu'il estoit bon à faire au surplus
dudit prisonnier. Tous lesquelz furent d'oppinion, attendu
ce que dit est dessus, et qu'il denyoit avoir coppé les mordans
de sainture qui sur lui, et en ses chauses et bourses,
furent trouvez coppez, et aussi que, veue sadite confession,
il estoit et devoit estre reputez commes purs bigames;
que, comme tel, pour savoir par sa bouche la verité là
où il avoit prins et emblez iceulx mordans, avec les autres
crimes et malefices par lui fais et commis, s'aucuns en y
avoit, qu'il feust mis à question. Et ad ce, comme bigasme,
fut ledit prisonnier condempné par leditmons. le
prevost.
LEQUEL prisonnier fu de rechief fait venir par davant
mons. le prevost. Requis qu'il deist la verité des crimes
et malefices par lui fais, commis et perpetrez, et aussi la
maniere comment il avoit coppé iceulx mordans de sainture,
ou, s'il ne lui disoit, qu'il la lui feroit dire par sa
bouche, et le feroit mettre à question. à quoy respondi
icellui prisonnier que autre chose ne saroit dire, cognoistre
ou confesser que dessus a dit et cogneu. Et, pour ce, fu
mis à question sur le petit et le grant tresteau; et illec
cogneut et confessa que, ou jour d'yer, à la grant boucherie
de Paris, il, seul, avoit coppé lesdiz deux mordans
de sainture; et plus ne autre chose ne voult cognoistre ou
confesser que lui portast prejudice. Si fu mis hors d'icelle
question, et menez choffer en la cuisine en la maniere
acoustumée. En laquelle cuisine, et hors d'icelle question,
il continua et persevera en la confession par lui cy-devant
faite, escripte, desdiz deux mordans de sainture par lui
coppés; et, pour ce, fu fait remettre en la prison de laquelle
il estoit au jour d'ier partis.
ITEM, le samedi ensuïant,VIIJe jour dudit moiz de janvier,
par davant leditmons. le prevost, lui estant en jugement
sur les carreaux, presens maistres Jehan Truquam,
lieutenant; Dreux d'Ars, auditeur; Andrieu Le Preux,
procureur du roy; Jaques du Boys, Jehan Delcy, Michel
Marchant, advocas; Ernoul de Villers, Oudart de Fontenoy,
Pierre Gillebert, Girart de La Haye et Robin de
Tuillieres, examinateur, fu attaint et fait venir le dessus
dit Fleurot de Saint-Leu, prisonnier, lequel, sans aucune
force ou contrainte, persevera et continua ès confessions
par lui faites, cy-dessus escriptes, disant et affermant par
serement icelles estres vrayes, et par lui avoir esté faites
et commises par la fourme et maniere que escriptes sont.
Et, pour ce, fu fait traire arriere sur les quarreaux à
part, et par leditmons. le prevost fu demandé ausdis presens
conseillers qu'il estoit bon à faire dudit prisonnier, et
s'il avoit assez confessez par quoy il deust prendre mort.
Touz lesquelz furent d'oppinion que, quant de present,
il ne leur estoit pas advis que bon feust que l'en procedast
à la condempnacion dudit prisonnier, pour si petit de larrecin
qu'il avoit cogneu avoir fait, mais delibererent que
ycellui prisonnier feust par plusieurs fois mis oncore à
question, pour savoir de lui plus à plain les autres crimes
et deliz par lui faiz, commiz et perpetrez.
ET, POUR CE, oudit jour, fu icellui prisonnier mis à
question sur le petit et le grant tresteau, et ne voult aucune
autre chose cognoistre ou confesser que dessus avoit
dit. Si fu osté hors d'icelle, mené choffer en la maniere
acoustumée, et, assez tost après, ramené sur lesdiz quarreaux,
et mis de rechief à la question de la pelote; et
autre chose ne voult dire que fait avoit paravant. Si fu
mis hors d'icelle, mené choffer, et, en après, remis en la
prison dont il estoit partis.
ITEM, LE JEUDIXIIJe jour dudit mois, ledit prisonnier,
après ce qu'il ot esté miz à question sur le petit et le grant
tresteau, osté hors d'icelle, et lui estant au feu sur la cuisine,
cogneut que trois ans a ou environ, autrement du
temps ne du jour n'est record, il se acointa d'une fille de
vie seante au bordeau, en la ville de Senlis, laquelle lors
il fiança, et icelle espousa en l'eglese de Saint-Pierre de
Senlis, laquelle fille est demourant de present en la ville
de Compaigne, ne scet où ne en quel lieu.
ITEM, LE SAMEDIIXe jour d'avril après Pasques, mil
CCCIIIJxx et dix, par davant leditmons. le prevost, lui
estant en jugement sur les carreaux, presens maistres
Pierre de Lesclat et Guillaume Porel, conseillers du roy
nostre sire en son parlement; Jehan de Cessieres, notaire
du roy nostredit seigneur, et greffier criminel oudit parlement;
Guillaume Drouart; Jehan Truquam, lieutenant
duditmons. le prevost; Dreux d'Ars, auditeur; Miles de
Rouvroy, Jehan Soudant, Ernoul de Villers et Gieffroy
Goibe, examinateurs du roy nostre sire oudit Chastellet;
fu attaint et fait venir le dessus nommé Florot de Saint-Leu,
prisonnier, lequel, ès confessions par lui faites cy-dessus
escriptes, et à lui releues, continua et persevera
en icelles, sans aucune force ou contrainte, et afferma
elles par lui autrefois avoir esté faites. Et, ce fait, fu fait
trayre arriere sur les carreaux, et par leditmons. le prevost
demandé auxdiz presens conseillers qu'il estoit bon
estre fait, et la maniere comme l'en avoit à proceder
contre ledit prisonnier. Tous lesquelx, attendu la distance
du temps qui avoit esté entre le premier et le segont des
mordans d'argent par lui coppez, ce aussi qu'il fu trouvé
saisy d'un autre mordant quel il n'a voulu confesser, le
cousteau nu sanz gaigne qui sur lui fu trouvé, lequel
estoit moult affilé et trenchoit moult bien, comme il apparut
aus dessus diz par l'inspection d'icellui, l'estat et
vesture dudit prisonnier, et la maniere des cas advenus,
delibererent et furent d'oppinion que l'en ne le pourroit
espargner qu'il ne feust executez comme larron, et qu'il
estoit dignes et avoit desservi à recevoir mort tele comme
au cas appartient, c'est assavoir d'estre pendu.
VEUES LESQUELLES oppinions et le procès dessus dit,
leditmons. le prevost condempna icellui Fleurot, prisonnier,
à estre executez comme larron; et icellui jugement
pronunça en la presence dudit prisonnier.
LEQUEL jugement fu, leditIXe jour d'avril l'an dessus
dit, executé.
Et n'avoit aucuns biens.
AL. CACHEMARéE.

L'AN DE GRACE MIL TROIS CENS quatrevins et diz, le
samedi derrenier jour d'avril, par davantmons. le
prevost, lui estant en jugement sur les carreaux, presens
maistres Jehan Truquam, lieutenant; Martin Double,
advocat du roy; Dreux d'Ars, auditeur; Miles de Rouvroy,
Robert de Tuillieres, Ernoul de Villers, Nicolas
Bertin, Nicolas Chaon; fu fait venir et attaint Jehannin
Brigon, chasublier, filz de Pierre Brigon, des prisons dudit
Chastellet, esquelles il estoit detenus prisonnier, pour
souspeçon qu'il et sondit pere, de present prisonnier oudit
Chastellet, n'ayent mal prins et emblé une piece d'argent
fondue, pesant marc et demi ou environ, que icellui Pierre
exposoit en vente sur le pont, avec plusieurs autres menues
pieces et fraitin d'argent; et aussi que icellui Jehannin,
prisonnier, n'ait emblé une cuillier d'argent et le couvercle
d'un gobelet d'argent doré, dont il a esté trouvé
saisy; lesquelz couvercle et cuillier il avoit mussées en
son saing, avec plusieurs autres menues choses, et brivez
ou cedules de lettres de juifs. Lequel prisonnier, sur ce
juré aus sains Evangiles de Dieu de dire verité, et où il
avoit prins lesdites pieces d'argent, dist et afferma, et
cogneut par serement iceulx couvercle et cuillier d'argent
avoir trouvez en la sepmaine peneuse derrenierement
passée, qu'il se parti prisonnier des prisons dudit Chastel, ou
feurre du lit où il et Jehennete de Bar, sa fiancée, avoient
couché et coucherent celle dite nuit qu'il se parti prisonnier
dudit Chastellet; et lesquelz couvercle et cuillier il
avoit mis en un petit coffre bien enfermé ou feurre dudit
lit. Et dist, sur ce requis, que oncques jour de sa vie il
ne moustra lesdites pieces d'argent et cuillier à sezdiz
pere, fiancée, ne à sa sueur, qui estoit et demouroit avec
lui, ou autre personne quelconque.
LAQUELE Jehennete de Bar, sur ce jurée et examinée
de dire verité, et en la presence dudit Jehannin Brugon,
prisonnier, après plusieurs variacions et denegacions par
li faites sur ce que l'en le accusoit d'avoir veu et sceu en
quel lieu et quant elle avoit premierement veu lesdiz
couvercle et cuillier d'argent, cogneut et confessa, par
son serement sur ce fait aus sains Evangiles de Dieu, que
quelque chose que dist ou nyé eust ou ait autrefois faite,
toutesvoies verité est que, mercredi derrenierement passé,
environ jour saillant, lesdiz pere et filz arriverent en l'ostel
d'elle qui parle, estant à la fontaine Maubué, ouquel lieu
et chambre, et en souppant ensamble, ainsi comme par
maniere d'esbatement, ledit Jehannin Brigon, prisonnier,
moustra à elle qui parle lesdiz couvercle d'argent doré et
cuillier donc dessus est faite mencion, disant que iceulx
il avoit achetez en la ville de Chartres, puisIIJ sepmaines
en ençà, pendant le temps que eulx avoient ouvré dudit
mestier de chasublier en la grant eglise dudit lieu de
Chartres, de l'argent que gaigné avoit à ouvrer en icelle
eglise, avec la somme deIIIJ frans ou environ, qui estoient
lors sur lui, et qu'il moustra sur la table à elle qui parle;
et, sans autre chose faire ou dire, lors souperent ensamble
lesdiz pere et filz, et elle qui parle, avec une chamberiere
qui les servoit; et atant s'en alerent coucher.
ET, CE FAIT, fu demandé audit Jehan Brigon, prisonnier,
quedece que dit est il deist verité, ou l'en lui feroit
dire par force, et seroit mis à question. Lequel prisonnier
dist et afferma par serement que, nonobstant chose par lui
cogneue et dite, cy-dessus escripte, toutesvoies verité est
que lesdiz couvercle et cuillier d'argent il a achetez en
ladite ville de Chartres dessus dite, durant le temps qu'il
a ouvré en l'eglise d'icelle ville, à un compaignon orfevre
demourant en icelle ville de Chartres, duquel il ne
scet le nom; et que lesdites pieces il a apportées à Paris,
en son hostel, mercredi derrenierement passé au soir, et
icelles moustra à ladite Jehennete, avec lesdizIIIJ frans,
ainsi comme ilz estoient ensamble au souper en sadite
chambre.
APRèS lesqueles choses ainsi faites, leditmons. le prevost
demanda ausdiz presens conseillers leurs advis et
oppinions comment l'en avoit à proceder contre ledit
Brigon. Tous lesquelz, consideré l'estat et personne dudit
prisonnier, que pour souspeçon de plusieurs crimes avoit
pieçà esté emprisonné et eslargi des prisons dudit Chastellet,
et encores estoit; veu icellui procès, avec les accusacions
dessus dites, denegacions d'icellui, deposicion
de ladite Jehennete, et confession après faite par icellui
prisonnier; delibererent et furent d'oppinion que pour
savoir par sa bouche la verité là où il avoit prins lesdiz
couvercle et cuillier d'argent, il feust mis à question. Et
ad ce fu condampné ledit prisonnier par mondit seigneur
le prevost.
EN ENSUïANT et enterinant lequel jugement, pour ce
que ledit Jehannin Brigon, prisonnier, ne voult autre
chose cognoistre que dit est, fu mis à question sur le petit
et le grand tresteau; et quant il y ot un petit esté, et que
l'en li ot jetté un petit d'eaue sur lui, requist que l'en le
meist hors d'icelle, et il diroit verité. Si fu osté et mis
hors d'icelle question, et mené choffer en la cuisine en la
maniere acoustumée. Et pour cer qu'il ne voult autre
chose cognoistre que dit est dessus, fu de rechief ramené
et mis à question de la pelote, en laquelle il ne voult
autre chose confesser. Si fu mis hors d'icelle, et mené
choffer en la cuisine, et en après remené en la prison
dont il estoit partis.
LE LUNDI ensuïant,IJe jour de may l'an dessus dit, fu
rapporté àmons. le prevost, lui estant en jugement sur
les carreaux, presens maistres Jehan Truquam, lieutenant;
Dreux d'Ars, auditeur; Andrieu Le Preux, procureur du
roy; Robert de Tuillieres, Nicolas Bertin, Gieffroy Goibe,
examinateur, et Jehan Landry, procureur du roy à Montlehery;
par honorables et discretes personnes...,
prieur, et..., soubzgretain de l'eglise de Saint-Victor, protestans
que, chose qu'il deissent, il ne tendoient que à fin
civile, que iceulx pere et filz, prisonniers,IIIJ ans a ou environ,
avoient demouré et ouvré en ladite eglise de Saint-Victor
de la feste de Toussains jusques environ la Chandelleur
derrenierement passée; depuis lequel temps, il, par
plusieurs fois, avoient alé et venu en ladite abbaye bien
et paisiblement, et sanz ce qu'il eussent ouy d'eulx dire
aucun mal ou reprouche. Mais est verité que, un an a ou
environ, il fu prins et emblé, en la chambre de l'abbé
dudit hostel, un breviaire appartenant audit abbé, qui
bien valoitXXX frans; et, paravant ce, avoit esté prins,
en une des estudes d'icelle abbaye, appartenant à un des
religieux d'icelle eglise, en un petit coffre, la somme de
VIIJ frans en or; et, à une autre fois puis ledit an, en une
autre estude desdiz religieux, une cuillier d'argent ployé
à charnieres et uneXIJe de queuvrechiez, tous en une
piece.
Disoient aussi que, le jour du vendredi aouré derrenierement
passé, ainsi comme l'en commençoit à faire le service
d'icelle eglise, l'en print et osta, en la chambre et
soubz les piez dudit lit dudit prieur, un sien breviaire
qui bien valoitXX frans et plus, et estoit cloz à bons gros
fermaux d'argent esmaillez. Requis queles personnes ilz
souspeçonnoyent d'avoir faites lesdites larrecins, dient
en leur conscience qu'il ne scevent qui en mescrere; mais
verité est que le samedi, veille de Pasques derrenierement
passés, il vint à leur cognoissance, par la bouche de Robin
Meriot, vendeur de livres, demourant devant Saint-Innocent,
que oudit jour de vendredi, heure d'après disner,
l'en lui avoit aporté un breviaire qui estoit par cahiers,
afin qu'il le achetast, lequel ne le voult lors acheter, pour
ce qu'il lui fu advis qu'il estoit de ladite abbaye, et aussi
que par icellui Robin leur fu dit que Jaquete de Claye,
femme vesve, demourant près de Saint-Mathelin, en la
rue Saint-Jaques, avoit icellui breviaire en garde; à laquelle
femme il prieur qui parle ala parler. Alors li dist
que ledit Jehannin Brigon, prisonnier, lui avoit baillié,
et lequel elle cognoissoit bien de lonc temps. Et autre
chose n'en savoient dire ou deposer, ne ne vouloient
aussi, pour doubte qu'il ne feussent irreguliers. Et lequel
breviaire lui a esté rendu par ladite Jaquete.
LEQUEL Jehannin Brigon, prisonnier, sur ce juré aus
sains Evangilles de Dieu de dire verité, et aussi où il avoit
prins une sainture d'argent qu'il avoit donnée à ladite
Jehennete, sa fiancée, eulx estans ensamble en la ville
de Clermont en Auvergne, dist et afferma, et cogneut par
serment, queles denegacions qu'il ait faites, que il est
verité que, en ladite ville de Clermont, il acheta ladite
sainture d'argent, et icelle bailla à sadite fiancée. Dist aussi
que le jeudi d'après Pasques derrenierement passées, en
eulx alant de Paris en ladite ville de Chartres, ainsi qu'il
furent oultre la ville de Saint-Cler de Gommer, sondit
pere et lui aconceurent deux compaignons qui aloyent
au devant d'eulx, avec lesquelz il alerent un petit de chemin,
parlerent ensamble, et tant que l'un d'iceulx compaignons
exposa à lui qui parle ledit couvercle de gobelet
d'argent doré et cuillier d'argent, lesquelz il achetta, c'est
assavoir: ledit couvercleXL s. t., et cuillierXIJ s. par..
Cogneut avec ce,quepar plusieurs et diverses foiz, et
lont temps, il a ouvré de sondit mestier de chasubles en
ladite eglise de Saint-Victour, alé et venu en icelles moult
de fois, sans ce que il y feist ou commeist oncques aucun
crime ou delit, feust desdiz breviaires, argent ou queuvrechiez.
Mais est verité que, le vendredi aouré derrenierement
passé, ainsi comme à l'entrée du service, et
environ heure de tierce, il ala en ladite abbaye en pelerinage,
par devocion, comme l'en a acoustumé d'aler, et
d'illec, après ce qu'il ot fait sa devocion en icelle eglise,
s'en retourna en la ville de Paris pour disner. Ouquel
jour, ainsi comme il aloit en esbatement oultre la porte
Saint-Victor, et près d'icelle abbaye, environ heure de
vespres, il encontra d'aventure un compaignon nommé
Guillemin de Bourges, lequel lui bailla le breviaire donc
dessus est faite mencion, lequel breviaire lors n'avoit aucuns
ays ou fermaux d'argent. Et, ledit breviaire ainsi
par lui prins et receu dudit Guillemin de Bourges, icellui
Guillemin se parti hastivement de sa compaignie, et lui
lessa icellui breviaire, duquel, pour ce qu'il ne savoit à
qui il estoit ne où le rendre, il rapporta, ledit samedi
veille de Pasques, audit Robin Meriot, lequel ne le voult
pas acheter; et, pour ce, le porta et bailla en garde à
ladite Jaquete de Claye, ainsi comme environ heure de
disner, à laquelle il qui parle dist que se ledit Robin venoit
demander ledit breviaire, que elle le li baillast, en
prenant de lui la somme de trois frans, qu'il lui avoit
vendu icellui breviaire, et que ledit argent elle lui gardast
jusques ad ce qu'il revenist querre.
Dit, avec ce, que ledit breviaire il bailla à icelle Jaquete
à garder, par la maniere que dit est, pour la cognoissance
qu'il avoit à elle, de ce que, par plusieurs fois, sondit
pere et lui qui parle avoient esté logiez en l'ostel
d'icelle Jaquete.
Cogneust aussi que, assez tost après ce qu'il fu mis hors
des prisons du Chastellet, en eulx en alant en icelle ville
de Chartres, paravant et depuis, il a veu que sondit pere
portoit sur lui et en sa bourse la piece d'argent fondue
dont il a esté trouvé saisy. N'est record de quel lieu elle
li vint, ne où il print icelle; laquelle piece estoit lors
couverte de fil noir. Et pour ce que il ne voult autre
chose cognoistre que dit est, fu de rechief mis à question
sur le petit et le grant tresteau, et illec ne voult chose
confesser qui lui portast prejudice. Si fu mis hors d'icelle,
mené choffer en la cuisine en la maniere acoustumée,
et, en après, remis ès prisons dont il avoit esté attaint.
LE MARDI ensuïant,IIJe jour dudit moiz de may mil
CCCIIIJxx et dix, par devant leditmons. le prevost, presens
maistres Jehan Truquam et Guillaume Drouart, lieutenans
duditmons. le prevost; Dreux d'Ars, auditeur;
Andrieu Le Preux, procureur du roy; Nicolas Bertin,
Girart de La Haye, Robert de Tuillieres, Robert de
Pacy, Nicolas Chaon, examinateurs, et Oudart de Monchauvet,
advocat oudit Chastellet, fu attaint en jugement
sur les quarreaux le dessus nommé Jehannin Brigon, prisonnier,
lequel, après ce que par mondit seigneur le prevost
lui fu commmandé et enjont qu'il deist verité desdites
accusacions dessus escriptes, ou, s'il ne le disoit, que il
le feroit mettre à question pour en savoir par sa bouche
la verité. Lequel prisonnier, après ce qu'il ot fait serement
de dire verité, cogneut et confessa, sans aucune
force ou contrainte de gehine, que, nonobstant les confessions
cy-dessus enregistrées, par lui cogneus, la verité
est tele que, lui estant en la ville de Chartres, le landemain
de la feste saint George derrenierement passée, ainsi
comme un pou après soleil levant, il entra en l'ostel de
maistre Regnaut de Molins, chamberier en l'eglise de
Chartres, ouquel hostel il avoit esté plusieurs fois et joué
à la palme, et, soubz umbre de ce, entra en une basse
chambre dudit hostel, en laquelle avoit un coffre tout
ouvert, ouquel coffre il print le couvercle d'argent doré
duquel est faite mencion cy-dessus, avecVJ escus et deux
frans en or estans oudit coffre, et iceulx biens print et
emporta avec soy au desceu des gens de l'ostel audit
chamberier.
Cogneut avec ce, icellui prisonnier, que sondit pere
et lui, estant en ladite ville de Chatres, fu mis par sondit
pere en gaiges sur les juifs un blanchet fourré de connins
à usage de femme, sur lequel il emprunta deux frans,
si comme il ouy dire lors à sondit pere, lequel disoit à lui
qui parle qu'il l'avoit aporté en icelle ville de Chartres
au temps que premierement il qui parle fu emprisonné
oudit Chastellet, et que une de ses filles, suer de lui qui
parle, lui avoit icellui blanchet baillé quant il se parti
d'ele de ladite ville de Paris, aus temps dessus dit.
Cogneut oultre que, un pou paravant ce qu'il prenist
ledit couvercle d'argent doré, ainsi que par un des religieus
de l'abbaye de Saint-Jehan, estant en ladite ville
de Chartres, il fu mené boire en unne chambre d'icelle
abbaye, et, sur un dreçoir estant en icelle chambre, print
la cuiller d'argent de laquelle il fu trouvé saisy. Dit aussi
que, le vendredi aouré derrenierement passé, ainsi comme
à heure de tierce, et que l'en vouloit commencer à faire
le service en l'eglise de Saint-Victor, il, pour la grant
cognoissance qu'il avoit en icelle eglise et aus religieus
dudit hostel, pour ce qu'il avoit plusieurs fois ouvré en
icelle eglise, monta ou dortoir de ladite eglise, et illec,
en la chambre et aus piez du lit dudit prieur, print un
breviaire, ne scet à qui il estoit, lequel breviaire il print
et apporta avec soy; et d'illec ala aus champs, rompi et
froissa à une pierre les ays dudit breviaire, et les fermaillieres
d'argent qui estoyent en icellui porta vendre,
oudit jour, à Saint-Innocent, et iceulx vendi la somme
deVIJ s. par.. Et dit, sur ce requis, que oncques jour de
sa vie il ne commist aucun autre larrecin oudit hostel.
Cogneut avec ce, que,IIJ ans a ou environ, lui estant
en la ville de Grignoble, ou college des Cordeliers, en
laquele il trouva un coffre ouvert, et en icellui coffre
print un autre petit coffre fermé qui pesoit grandement,
ne scet qu'il avoit dedens ledit coffre, parce qu'il ne ouvrit
point icellui, et que si tost qu'il ot prins ledit coffre,
il se ala bouter en franchise en une autre eglise d'icelle
ville, et en laquele, si tost comme il y fu, il trouva un
prestre, par l'ennortement duquel, et de son conseil, il
rendi ledit coffre, sans ce qu'il ouvrist ou prenist aucune
chose en icellui coffre.
Dist avec ce, que environ la sepmaine après la Saint-Jehan
derrenierement passée, environ heure de prime,
se bouta en une taverne estant en la ville d'Avignon, et,
en une chambre près du lieu où il vent lors, print une
coste de fer qui pendoit à une perche en ycelle chambre,
laquelle coste de fer il print et emporta en la ville de
Beaune, et illec lui fu ostée par la justice du lieu, et miz
en prison, pour ce qu'il fu accusé d'avoir prins ledit
coffre en la chambre dudit cordelier, et, en après ce, mis
hors, pour la peine de la prison, sans ce qu'il feust mis
à question aucunement.
Cogneut avec ce, que,IIIJ ans a ou environ, lui estant
logiez en une hostellerie en la ville de Lengres, en unes
aumailles qui estoit ouvertes, print une boutonneure
d'argent qui estoit en icelles aumailles, lesqueles il vendi
la somme deVIJ s. par..
Item, dist que, environ ladite ville d'Avignon, paravant
le departement de sondit pere et de lui, ou chemin, ne depuis
jusques environ la Toussains derrenierement passée,
il n'avoit veu ou sceu que sondit pere eust tasses d'argent
aucunnes; que sondit pere les lui moustra à Paris, en sa
chambre, et que la premiere fois qu'il veist oncques la
piece d'argent fondue donc son pere fu trouvé saisy, il
le vit en ladite ville de Chartres, environIIIJ ouVJ jours
après ce qu'ilz furent arrivez pour ouvrer en ladite ville
de Chartres. Et autre chose ne voult cognoistre. Si fu
fait trait arriere sur les quarreaux.
APRèS LESQUELLES confessions faites par ledit prisonnier,
leditmons. le prevost demanda ausdis presens conseillers
comment l'en avoit à proceder contre ledit Jehannin
Brigon, prisonnier. Tous lesquelz, veues lesdites
denegacions par lui faites par plusieurs foiz, avec les
confessions dessus dites, consideré les autres accusacions
autrefois faites contre ledit prisonnier, avec la renommée
d'icellui, l'estat et gouvernement dudit prisonnier, delibererent
et furent d'oppinion que il estoit un très-fort
larron, et que l'en ne le pouvoit espargnier qui ne feust
executez comme larron. Ouyes lesqueles oppinions et
veu le procès dessus dit, ledit Jehannin fu ad ce condempné
par leditmons. le prevost, et en ça presence.
LEQUEL jugement fu executé ledit jour.
Commissaire sur ses biens, maistre Miles de Rouvroy,
examinateur.
AL. CACHEMARéE.

L'AN DE GRACE MIL TROIS cens quatrevins et dix, le
dymencheXXIJe jour de may, en jugement sur les
quarreaux ou Chastellet de Paris, par davant maistre
Jehan Truquam, lieutenant demons. le prevost, fu attaint
et admené Phelipot Le Clert, laboureur, demourant à Aunoy
lez Bondiz, prisonnier, admené oudit Chastellet
par Jehan des Bordes, sergent du roy nostre sire au
Bourgeel, pour ce que hier, environ vespres, il mal print
et embla, en l'ostel Regnaut Daillier, demourant à Drancy,
un seurcot fourré et un pliçon de connins tout neuf, deux
paires de draps de lin, une nape et une piece de toile de
lin, lesquelx choses estoient en un coffre en l'ostel dudit
Regnaut. Lequel Phelipot fu sur ce examiné et interrogué
par serement, et confessa que il fu nez de Coinchy
l'Abbaye, près de Chasteautherry, et a tousjours esté
chartrier, et demourant tant à Montmorency, à Paris
comme environ, et que, trois ans a ou environ, il est
demourant en ladite ville d'Aunoy, où il a tenues fermes
ou moysons, et y tient encore de present la ferme de la
femme que Jehan Guillaume, espicier, demourant à Paris,
prez de l'escolle Saint-Germain, a nagueres espousée. Et
pour ce que il n'avoit pas assez chevaux pour sadite ferme
faire, hyer otXV jours ouIIJ sepmaines, s'en vint à Paris
en entencion d'avoir un cheval, lequel il acheta de Pasquier
et Jehannin, diz Aubery, freres, voituriers, demourans
à Paris, prez de l'escolle Saint-Germain, la somme de
IIIJ l. etVIIJ s. par., pour laquelle somme païer ilz lui donnerent
temps et terme jusques à la Saint-Remy prochainement
venant; lequel cheval il a encore par devers lui.
Et pour ce qu'il ne lui sembloit pas prouffitable pour fere
son labour, se parti hier de son hostel en entencion de
venir à Paris, pour le dire ausdiz freres, et que en passant
par la ville de Drancy, prez dudit Aulnoy, cogneust
en soy qu'il estoit un povres homs et ne pourroit païer
ledit cheval; pour quoy il se arresta en icelle ville, où
l'en chantoit vespres, et se bouta en un hostel l'uis
estoit sairé, ouquel hostel il n'y avoit homme ne femme,
et, par temptacion de l'ennemi, print et embla, en un
coffre qui y estoit, un fardelet qui estoit lié et enveloppé
d'un drap linge, et, ce fait, se parti dudit hostel, et, en
soy alant par le jardin d'icellui, se advisa qu'il avoit mal
fait de ce qu'il avoit fait, et, pour ce, lessa ledit fardel
oudit jardin, et s'en ala droit à Paris; et que quant il fu
à Rovroy, prez du Bourgeel, pour ce qu'il vit qu'il estoit
tart, et qu'il creoit qu'il ne feroit riens à Paris, s'en
retourna pour venir en son hostel à Aunoy, et que, en
retournant, il fu prins ou grant chemin, prez d'icelle
ville de Drancy, par le sergent du Bourgeel, qui l'a admené
prisonnier oudit Chastellet.
LE LUNDI ensuïant,XXIIJe jour dudit mois de may, par
davant ledit lieutenant, en la presence de maistre Beraut
Breson, esleu à Paris; maistres Miles de Rouvroy et
mestre Gieffroy Le Goibe, examinateurs oudit Chastellet;
fu attaint et admené ledit prisonnier, et lui fu dit que
de ce que dit est, et de ses autres faiz, il deist et confessast
plenement la verité, ou, autrement, l'en la lui
feroit dire. Lequel dist qu'il avoit fait ce que dit est par
la maniere qu'il l'avoit confessé, et non autrement, et
que plus ne autre chose il n'avoit meffait en sa vie. Pour
quoy fu par ledit lieutenant demandé aus dessus nommez
leurs oppinions, et comment l'en avoit à proceder contre
ledit prisonnier. Lesquelz dirent que, veue la confession,
et que le sergent dessus nommé rapporta et afferma que
icellui prisonnier fu prins ès boys prez dudit Drancy, où
il s'en estoit fuy, pour ce que plusieurs gens de la ville de
Drancy lepoursuivoient, et que là environ on avoit faiz
plusieurs larrecins; afin de savoir la verité de ce que dit
est et de ses autres meffaiz, il devoit estre mis à question.
Lesquelx oppinions oïz, et veu ce que dessus est dit, fu
par ledit lieutenant dit et ordenné que ainsi seroit fait.
CE JOUR DE lundi, en accomplissant ledit jugement,
fu ledit prisonnier mis à question. Et après ce qu'il fu
estandu en icelle, requist qu'il feust osté hors, et il diroit
la verité de tout ce qu'il avoit meffait. Lequel, après ce
qu'il fu bouté hors d'icelle question, dist et confessa que,
deux ans avoit ou environ, il mal print et embla, à Grolay
soubz Montmorency, par jour, une coste simple et
un pliçon à famme, qu'il vendi depuis en la frepperie de
Paris, ne scet à qui,XXIIIJ s. par..
Item, confessa que, demi-an avoit ou environ, par
jour, il embla à une bonne femme vefve, demourant à
Saurain,IIIJ escuelles d'estain, qu'il vendi, à Paris,IIIJ s..
Item, confessa que, un an a ou environ, il print et
embla à une nommée La Belociere, vefve, demourant à
Aunoy, un seurcot long de fin drap, fourré d'une penne
blanche, une cote simple de mesmes, une çainture ferré
d'argent, à laquelle pendoit une bourse de soye vuyde;
lesqueles choses il vendi depuis en la frepperie de Paris,
ne scet à qui,VJ frans d'or.
Item, confessa que,IIIJ ouV ans avoit ou environ, que
il servoit un tonnelier demourant à Reins, ledit tonnelier
lui envoya querir cinq frans en la ville de Ourge, à un
homme qui les lui devoit; lesquelxV frans il receupt
dudit homme, et atant s'en ala sans plus retourner ne les
bailler audit tonnelier, son maistre.
Item, confessa que, à la Saint-Martin derrenierement
passé, il print et embla, en la bourse du varlet Gilot Le
Belocier, d'Aunoy, qui dormoit en un lit en l'estable aus
chevaux,IIJ petis florins de Florence et un autre grant
estrange.
Item, confessa que, au Blanc-Mesnil, il print et embla,
en l'hostel de Jaquet Moiat et sa femme, par jour, une
cote simple à femme et une houppelande de gris; ouquel
hostel il n'y avoit homme ne femme. Lesquelles robes
il vendi à Paris, ne scet à qui,XXVJ s..
Item, confessa que, demi-an avoit ou environ, il ouvry
à force l'uys de l'ostel d'une bonne femme demourant
à Cloye, ouquel hostel il entra, et, en une huche
qui estoit dedens, print et embla plusieurs pieces de linge,
ne se recorde quelles, qui bien valoientVJ frans; lequel
linge il a depuis vendu par parties et à plusieurs
personnes. Et disoit, ycellui prisonnier, que plus ne
autre chose il n'avoit meffait que les larrecins dessus declarez,
lesquelx il avoit faiz lui seul, et sanz ce que sa
femme ne autre personne en sceust oncques aucune chose.
LE MARDI ensuïant,XXIIIJe jour dudit mois de may, en
jugement sur les quarreaux, par davant maistre Jehan
Truquam, lieutenant demons. le prevost, en la presence
de maistre Jehan Acart, maistre Girart de La Haye, Nicolas
Chaon et Geffroy Le Goybe, examinateurs, fu leu
et recité le procès cy-dessus escript, present ledit prisonnier,
qui sa confession afferma estre vraye, et en ycelle
persevera. Et, ce fait, fu par ledit lieutenant demandé
aus dessus nommez leurs oppinions; lesquelz dirent que,
veu ledit procès, les continuacion et perseveracion faites
par ledit prisonnier, son estat, ce qu'il delessoit à faire
son labour pour telz larrecins, ycellui prisonnier estoit
un mauvaiz larron; et furent d'oppinion que, comme tel,
il feust pendus.
APRèS LESQUELX oppinions ainsi donnez contre ycellui
prisonnier, leditmons. le prevost vint en jugement sur
les quarreaux oudit Chastellet, et de rechief fu leu ledit
procès, present ledit prisonnier, qui oncore à sa confession
persevera. Et, ce fait, fu dit par leditmons. le prevost,
et veu tout ledit procès, avecques lesdiz oppinions,
que ycellui prisonnier devoit estre pendu sanz aucune
espargne; et ad ce le condempna.
LE MERCREDIXXVe jour de may, fu ce jugement
exécuté.
Et n'avoit aucuns biens en la terre du roy.
AL. CACHEMARéE.

L'AN DE GRACE MIL TROIS CENS quatrevins et dix, le
mardiIIJe jour de may, par davant maistre Jehan Truquam,
lieutenant demons. le prevost, presens maistres
Ernoul de Villers et Nicolas Bertin, examinateurs du roy
nostre sire ou Chastellet, fu attaint et fait venir en jugement
sur les carreaux Jaquet de Lyembois, prisonnier
detenu oudit Chastellet, pour la desroberie par lui faite
à Coisme de Grimaude, escuïer, son maistre, auquel
il a emblé quatre escus deXVIIJ s. par. piece, un mantel
double, un houseaux, deux plaz, deux escuelles d'estain
et plusieurs autres choses; et aussi pour ce qu'il a esté
trouvé saisy de deux autres plaz d'estain mussez en son
sain. Lequel prisonnier, sur ce interrogué, cogneut et
confessa par son serement estre né de la ville de Douay,
en laquelle, puisXX ans ençà, il ne demoura aucunement,
mais a tousjours depuis servi chevaliers et escuïers, suy
les guerres, et, en après, servi comme valet de chevaux
mons. l'evesque de Paris jusques environ le Noël
derrenierement passé, qu'il ala servir ledit Coesme, son
maistre; que, environ le mi-quaresme derrenierement
passé, sondit maistre estant logié en la rue Pierre-au-Lart,
en l'ostel de messire Guillaume Cassinel, chevalier,
trouva d'aventure ouvert un grant coffre estant en ladite
chambre, et ouquel coffre avoit un autre petit coffret
fermé, ouquel petit coffret il qui parle avoit plusieurs
fois veu que sondit maistre y avoit mis et mettoit son
argent; et lors lui qui parle, par l'art et temptacion de
l'ennemy, d'unes tenailles à esrachier cloux de piez de
chevaux, qu'il trouva d'aventure, esracha les cloux à
quoy la ferreure dudit petit coffret estoit atachiée, et
lors il qui parle print oudit petit coffret, à heure de matin,
deux escus d'or deXVIIJ s. piece.
Cogneut aussi que le lendemain, environ matin, ensuïant
ce que dit est, il ala ou lieu où ledit coffre estoit,
et en icellui print un autre escu deXVIIJ s. piece; lesquelz
IIJ escus il appliqua à son prouffit. Et, oultre ce,
cogneut que, au partir qu'il fist de l'ostel de sondit
maistre, il print une paire de houseaux qui pendoient à
la perche de la chambre à sondit maistre, lesquelz il
vendi, en la ville de Paris,IIJ s. ; et un mantel viel, doublé
de deux draps, lequel il porta en la ville d'Amiens,
et ycellui vendu en ladite ville la somme deVIIJ s. par..
Et quant aux deux plaz et escueles d'estain, et autres
choses que l'en dist par lui avoir esté prinses en l'ostel de
sondit maistre, dist par son serement qu'il n'en est riens.
Cogneut avec ce, que les deux plas d'estain desquelz
il fu trouvé saisy, ainsi comme il venoit, dymenche derrenierement
passé, de la ville de Laigny droit à Chiele, et
en passant par les prez qui sont sur la riviere de Marne,
il trouva iceulx plas sur ladite riviere, et les apporta et
avoit sur lui quand il fu prins et admené prisonnier oudit
Chastellet. Et ne sera jà sceu ou prouvé contre lui que
aucun autre fait ou crime il ait commis, en quelque maniere
que ce soit, que ceulx dessus dis, par lui cogneuz,
requerant que de ce ledit lieutenant voulsist de lui avoir
pitié et lui extendre sa grace.
ITEM, le jeudi,XIXe jour dudit mois de may, l'an
dessus dit, par devantmons. le prevost, lui estant en
jugement sur les carreaux, presens maistres Dreux d'Ars,
lieutenant; Jehan de Tuillieres, Girart de La Haye, Ernoul
de Villers, Nicolas Bertin, Robert de Pacy, Nicolas
Chaon et Gieffroy Le Goebe, examinateurs; fu de rechief
fait venir le dessus dit Jaquet de Lyembois, prisonnier,
lequel ès confessions par lui faites, cy-devant escriptes,
continua et persevera en icelles, sanz aucune force ou
contrainte, disant et affermant par serement icelles confessions
estre vrayes, et que oncques ne meffist autre chose
que dit est cy-dessus. Et, ce fait, fu fait traire arriere sur
lesdis quarreaux, et par leditmons. le prevost demandé
ausdiz presens conseillers leur advis et oppinions comment
l'en avoit à proceder contre icellui prisonnier. Tous
lesquelz, veu l'estat et personne d'icellui prisonnier, qui
a continué et frequenté rouste de gens d'armes, lesdiz
larrecins, et reiteracions d'iceulx, par lui fais et cogneuz,
et la traïson par lui commise contre sondit maistre, en
rompant sondit coffre, delibererent et furent d'oppinion
que, pour savoir par sa bouche la verité des autres crimes
et deliz faiz et commiz par ledit prisonnier, il feust mis à
question. Et ad ce fu condempné par leditmons. le
prevost.
LEQUEL prisonnier fu de rechief fait venir en jugement
par devant leditmons. le prevost, et lui fu commandé
que des crimes par lui commis il deist verité, ou l'en le
lui feroit dire, et seroit mis à question; lequel, pour ce
que autre chose ne voult cognoistre que dit est, en ensuïant
ledit jugement, fu mis à question sur le petit et le
grant tresteau; et requist instanment que l'en le voulsist
mettre hors d'icelle, et il diroit verité des crimes par lui
commis, dont il en avoit fait plusieurs. Si fu mis hors
d'icelle question, mené choffer en la cuisine en la maniere
acoustumée.
HORS DE laquelle question, sans aucunne force ou contrainte,
icellui prisonnier cogneut et confessa que les
deux plaz d'estain desquelz il fu trouvé saisy en soy en
venant d'icelle ville de Laigny à Chielle Sainte-Baudour,
en passant parmi la ville de Milly sur Marne, et ou dimenche
dessus dit, il entra pour boire en l'ostel d'un
mareschal qui vendoit vin en ycelle ville, et, en buvant
une chopine de vin qu'il avoit fait traire, print yceulx
plas, qui estoient sur une tablete de plastre assez près du
lieu où il avoit beu; lesquelz plas il apporta avec soy, sans
le sceu des gens dudit mareschal.
Cogneut avec ce, que puis l'entrée de quaresme derrenierement
passé, qu'il estoit allez en la ville de Cosne
sur Loire, pour trouver maistre à servir, s'il eust peu,
en soy en venant d'icelle ville de Cosne à Aucerre, se
herberga de nuit en un village dont il n'est record du
nom. Au partir duquel hostel, il print un drap linge qui
avoit esté mis ou lit où il avoit geu, et lequel drap il
apporta vendre en icelle ville d'Aucerre, lequel il vendi
illec la somme deIIIJ s..
Item, cogneut avoir prins, en ycelle ville d'Aucerre,
deux escuelles d'estain en l'ostel où il estoit logié, lesquelz
il vendi, en la ville de Joigny, la somme deXX d. t..
Item, en passant par la ville de Saint-Aubin, avoir
samblablement prins deux escuelles et une saliere d'estain,
qu'il vendi, en ycelle ville de Sens,XX d. par..
Item, cogneut avoir prins, en l'ostel où il estoit logié
en la ville de Senz, deux escuelles d'estain et un chandelier
de cuivre, lesquelz il vendi en un village qui est
entre la ville de Senz et Paris, duquel il ne scet le nom,
la somme deIJ s. par..
Item, cogneut que, en passant par la ville de Moustereau-fault-Yonne,
en un hostel où il buvoit, avoir prins
quatre escuelles d'estain, lesquelles il apporta en la ville
de Paris, et illec les vendi, n'est record à qui, la somme
deVIIJ blans.
LE JEUDIXXVJe jour dudit mois de may milCCCIIIJxx et
dix, par devantmons. le prevost, lui estant en jugement
sur les carreaux, presens maistres Jehan Truquam, Guillaume
Drouart, lieuxtenans; Jaques du Bois, advocas;
Dreux d'Ars, auditeur; Andrieu Le Preux, procureur
du roy; Milles de Rouvroy, Nicolas Bertin, Robert de
Tuillieres et Robert de Pacy, examinateurs; le dessus dit
prisonnier, Jaquet de Lyembois, fu attaint et fait venir,
lequel, de sa volenté, sans aucune force ou contrainte,
continua, persevera et confessa les crimes et larrecins
cy-dessus escrips par lui avoir esté faiz et commiz par la
fourme et maniere que sont escrips, fu fait traire arriere
sur lesdiz quarreaux, et par leditmons. le prevost demandé
ausdiz conseillers leurs advis et oppinions qu'il
estoit bon à faire dudit prisonnier. Tous lesquelz, veu le
procès et confessions dudit prisonnier, attendu les perseveracions,
et reiteracions, et traïson de larrecins dessus
diz, par lui faiz et commiz par plusieurs, et diverses fois
et journées, tant à sondit maistre comme à autre, delibererent
et furent d'oppinion qu'il feust penduz comme
larron. Ouyes lesqueles oppinions et veu ledit procès,
leditmons. le prevost le comdempna ad ce.
LE SAMEDIXXVIIJe jour de may l'an dessus dit, le dessus
nommé Jaquet de Lyembois fu mené à son derrenier
tourment; lequel, estant prez de la justice, et en adjoustant
à sa confession cy-dessus escripte, dist et confessa par
devant moy, Aleaume Cachemarée, clerc demons. le
prevost, commis et envoyé par lui à fere mettre à execution
le jugement cy-dessus contre lui donné, en la presence
de Jehan Le Forestier, Roger Le Gras, Jehannin
Pennevaire, Guillemin du Val, Jehan Gilles, Guillaume
d'Avesne, sergens à cheval; Jehan Pucet, Casin de Saint-Liger,
Simon d'Orenge, Guillemin Rougin, Denisot de
Chaumont, Robin Le Charlier, Hennequin de Cresecques
et Jehan Rely, sergens à verge du roy nostre sire ou
Chastellet de Paris; que au temps quemons. l'evesque
de Paris etmess. Ernault de Corbie estoient à Pavie en
Lombardie, leditmons. l'evesque avoit une levriere
qui estoit en chaleur, et à un soir, à un jour donc il n'est
record, que touz les varlez estoient alez en esbatement à
la court du seigneur dudit lieu, se print à jouer à ycelle
levriere, qui estoit demourant en l'ostel où estoit logiez
mons. l'evesque, la coucha à terre, et ot compaignie
charnelle à ycelle levriere une fois seulement.
Item, confessa que, eulx estans logez en la ville d'Avignon,
il ot parX ouXIJ fois, ou plus, compaignie charnelle
à une juifve.
Item, confessa que, à Paris, en l'ostel des Tournelles,
appartenant auditmons. l'evesque, il print et embla un
frans d'or qui estoit ou coffremess. Jehan de Bar, chappellain
dudit evesque; auquel coffre pendoit la clef
d'icellui.
Item, confessa que, un an avoit ou environ, il mal
print et embla, ès estables dudit evesque, trois paires
d'esperons neufs qui estoient penduz en ycelle estable,
et yceulx vendi aus esperonniers de Paris, ne scet à qui,
VIIJ s. par. ; et dit que lors on les demanderoit fort. Et plus
ne autre chose ne confessa.
CE JOUR de samedi, le dessus nommé Jaquet de Lyembois
fu ars prez de la justice, pour la cause cy-dessus
escripte.
Et n'avoit nus biens.
AL. CACHEMARéE.

L'AN DE GRACE MIL TROIS CENS quatrevins et dix, le
lundiXIXe jour de may, par devantmons. le prevost,
presens maistres Dreux d'Ars, lieutenant; Jehan de Tuillieres,
Girart de La Haye, Miles de Rouvroy, Nicolas
Bertin, Ernoul de Villers, Nicolas Chaon et Gieffroy Le
Goebe, examinateurs du roy nostre sire ou Chastellet de
Paris; fu fait venir et attaint en jugement sur les carreaux
Jehan Petit, prisonnier, detenu oudit Chastellet, pour ce
que, en jugement par devant le siege ou auditoire de
maistre Pierre Piquot, auditeur oudit Chastellet, il, ou
jour d'yer, coppa un mordant d'argent pendant à la tasse
de Regnault Jourdin, demourant à la Coquille, ou carrefour
de la porte de Paris. Lequel prisonnier, interrogué
sur ce que dit est, et de sa vie et gouvernement, cogneut
et confessa par serement qu'il est nez de la ville de Thies-Hebert,
près du Boucachart en Normendie, assez prez
de Montfort, et que, puisXV jours ençà,enentencion
de servir, est venus en la ville de Paris.
Dist aussi que, puis un an a ou environ, il a continuelment
chevauché en la compaignie de plusieurs escuïers
dudit païs, qui sont alez esbatre parmi le royaume de
France, et que ou jour d'yer, pour ce que l'argent qu'il
avoit apporté de ladite ville de Thies-Hebert li estoit
failli, il, tenté de l'art de l'ennemy, estoit venus oudit
Chastellet, en la place où les nottaires sont, et illec, en
un auditoire où l'en plaidoit, avoit, à l'ayde d'un petit
coustel qu'il portoit, et lequel lui a aujourd'uy esté moustré,
coppé le mordant d'argent pendant à la tasse d'un
homme qui estoit au devant dudit auditoire, et duquel
mordant il fu trouvé sasy. Et dist que oncques mais ne fist
aucun autre larrecin que celui que dit est.
VEUE LAQUELLE confession faitte par ledit prisonnier,
leditmons. le prevost demande ausdiz presens conseillers
leur advis et oppinions comme l'en avoit à proceder
contre lui. Tous lesquelz, veu ledit mordant, le lieu et
place là où il fist et commist le delit dessus dit, estat et
personne d'icellui, et que toute presumpcion estre contre
lui que se mieulx eust trouvé, que plus volentiers l'eust
prins et coppé; consideré aussi qu'il est homme vilotier
et vacabont, et qui, par sa confession, est filz d'un laboureur
de bras, et homme cousturier, qui de sondit
mestier n'a ouvré puis qu'il vint en ladite ville de Paris;
delibererent et furent d'oppinion que pour savoir plus à
plain par sa bouche la verité de sa vie et gouvernement,
que l'en ne le povoit espargnier qu'il ne fust mis à question;
et ainsi fu dit et prononcé par leditmons. le
prevost.
APRèS lesqueles choses ainsi faites, leditmons. le prevost
fist de rechief venir ledit Jehannin Petit, et lui dist
qu'il deist verité des autres crimes et delis par lui commis,
ou autrement l'en li feroit dire. Lequel, pour ce
que autre chosse ne voult cognoistre que dit est, en enterinant
ledit jugement, fu despouillié, mis et lié à ladite
question sur le petit tresteau, et ainsi comme l'en lui vouloit
donner de l'eaue, requist instanment que hors d'icelle
question l'en le voulsist mettre, et il diroit verité des
autres crimes et larrecins par lui commiz. Si fu mis hors
d'icelle question, mené choffer en la cuisine en la maniere
acoustumée, et en après ramené en jugement sur
les quarreaux.
HORS DE laquelle question, et sans aucune force ou
contrainte, ledit prisonnier cogneut et afferma par serement
que puis Noël derrerement passé, autrement du
jour n'est record, lui estant oudit Chastellet, en la grant
sale où l'en plaide et au dehors du grant parc, coppa un
mordant de sainture d'argent blanc à un homme qu'il ne
cognoist.
Item, puisXV jours ençà, et hors dudit grant parc,
coppa un autre mordant d'argent, lesquelz deux mordans
il qui parle a vendu, par deux fois chascun mordant,
IIJ s., un mercier nommé Hennequin, qui porte une
tablete de mercerie à son coul parmi la ville de Paris,
lequel a sa demeure vers la porte Baudet, ne scet en
quel lieu.
Item, que, trois mois a ou environ, ou temps que la
royne gisoit d'enfant au Louvre, ainsi comme l'en
dreçoit à mengier au dreçoir de la sale dudit hostel, coppa
un autre mordant d'argent à un escuïer qui estoit illec,
et icellui vendi, la somme deIIJ s., à un mercier du païs
de Piquardie, portant tablete à son coul parmi la ville de
Paris, duquel il ne scet le nom, ne quel part il demeure.
Item, durant les joustes qui ont esté faites à ceste feste
de may, en la Cousture de Sainte-Katherine, et par deux
jours l'un après l'autre, il a coppé, en chascun d'iceulx
jours, un mordant d'argent, l'un desquelz il a vendu audit
Hennequin la somme deIIIJ s. par., et l'autre mordant
il a mis en gaiges deVIJ blans, et baillié à un nommé
Jehannin, clerc du chauderon, au devant l'eglese
Saint-Merry.
Item, cogneut que lundi derrerement passé, lui estant
hors du grant parc dudit Chastellet, il coppa un autre
mordant d'argent, lequel il vendi au dessus dit Hennequin,
et oudit jour meismes, la somme deIIJ s. VJ d.. Et
autre chose ne voult confesser.
LE JEUDIXXVJe jour dudit mois de may, l'an dessus dit,
par devantmons. le prevost, lui estant en jugement sur
les carreaux, presens maistres Jehan Truquam, lieutenant;
Dreux d'Ars, auditeur; Andrieu Le Preux, procureur
du roy; Miles de Rouvroy, Nicolas Bertin, Robert
de Tullieres et Robert de Pacy,etc. ; fu veue, leue et
recitée, en la presence du dessus dit Jehannin Petit, prisonnier,
les confessions par lui faites, cy-dessus escriptes,
et tout le procès; esqueles confessions il, sanz aucune
force ou contrainte, continua et persevera, disant que
oncques plus de mal n'avoit fait que ceulx dessus diz par
lui confessez. Et, pour ce, fu fait traire erriere à part
sur les quarreaux; et, ce fait, fu par leditmons. le prevost
demandé ausdis presens conseillers leurs advis et
oppinions comme l'en avoit à proceder contre ledit Jehannin
Petit, et s'il estoit prenable de justice, ou nom. Tous
lesquelx delibererent et furent d'oppinion que, pour savoir
plus à plain la verité par sa bouche des autres crimes
et deliz par lui commis, autres que ceulx dessus diz, qu'il
feust pugniz comme larron, c'est assavoir pendu, et qu'il
estoit homme capable de punicion, et agiez pour recevoir
tele pugnicion; et se autre chouse ne confessoit que
dit est dessus, que l'en lui coppast une des oreilles, et
feust bany à tousjours de la ville et habitacion de Paris,
et de dix lieues à l'environ, sur peine de la hart.
LE SAMEDI ensuïant,XXVIIJe jour dudit mois, l'an dessus
dit, par devantmons. le prevost, lui estant en jugement
sur les carreaux, presens maistres Jehan Truquam,
lieutenant; Dreux d'Ars, auditeur; Andrieu Le Preux,
procureur du roy; Beraut Brisson,esleu sur le fait des
aydes; Girart de La Haye, Jehan de Bar, Nicolas Bertin,
Robert de Pacy, Robert de Tuillieres, Nicolas Chaon,
Hutin de Ruit et Gieffroy Le Goybe, examinateur, fu
fait venir et attaint des prisons où il estoit le dessus dit
Jehannin Petit, prisonnier, lequel continua et persevera
ès choses cy-dessus escriptes, par lui faites. Et pour ce
que autre chose ne voult confesser, afin d'entreteniret
acomplir le jugement dessus dit, fu fait despouillier, lié
et atachié à ladite question; et ainsi comme l'en vouloit
jetter de l'eaue sur lui, requist instanment que l'en le
meist hors d'illec, et il diroit verité. Si fu mis hors
d'icelle, et de rechief admené par devant leditmons. le
prevost; et, oultre les confessions cy-dessus escriptes,
cogneut et confessa par serement que, ou voyage fait par
le roy en Alemaingne, il coppa une bourse à un compaignon
qui dormoit en un logis assez près dudit lieu où il
estoit logiez, en laquelle bourse avoitXV s. ou environ.
Item, un an a, en la ville de Candelet, en un hostel
où il estoit couché avec un homme, coppa la bourse qui
pendoit à la poitrine de son juppon, en laquelle avoit
XV s..
Item, oudit voyage d'Alemaigne, avoir prins un chapperon
rouge à usage d'omme, lequel il vendiXX d. par. ;
et icellui print sanz le sceu de celui à qui il estoit.
Item, an et demi a, à une haye qui estoit assez près de
la ville de Montfort, avoir prins une robe linge qu'il a
usée.
Item, avoir prins, oudit voyage d'Alemaigne, une houppellande
rouge, par lui vendue la somme deXV s. par..
Item, en Haynaut, oudit voyage, en une huche que
il et un compaignon rompirent à une hache, prindrent
en icelleV frans; et est en un village près de la ville de
Mons; et avoit deux frans en or, et le residu en autre
monnoye blanche.
Item, unana ou environ, il osta par force, à l'un des
filz Jehan Le Grant, tavernier, demourant prez de Quihebert,
vers Montfort, un franc d'or que leditfilz, qui
estoit aagé deXIJ ans environ, tenoit en sa main.
Item, deux ans a ou environ, en un village près de
Montfort, où il et un homme estoient couchiez ensamble,
print et embla un franc en la bourse dudit homme.
Item, à un autre compaignon où il dormoitV s. 
tournois.
Item, au derrer voyage d'Alemaigne, il print et embla,
en la bourse de l'un des varlez de son maistre avecques
lequel il estoit couchié,V s..
Item, au varlet Jehan de Marchy, escuïer, compaignon
de son maistre, en sa tasse, quant il dormoit,V frans.
VEUES LESQUELES confessions faites par icellui prisonnier,
leditmons. le prevost demanda ausdis presens conseillers
qu'il estoit bon à faire d'icellui prisonnier, et
comment l'en procederoit contre lui. Tous lesquelz, ensamble
maistre Michel Marchant, Denis de Bausmes,
Jaques du Bois, Oudart de Montchauvet, advocas, et
Miles de Rouvroy, examinateurs, auquel le procès fu
leu mot après autre, furent tous d'oppinion, consideré
que ledit prisonnier confessoit estre agiez d'une sienne
suer qu'il a ou pays de sa nativité, et laquele a jà eu
enfans en mariage, et qui est de l'aage deXVIJ ans et
plus, qu'il estoit prenables de recevoir pugnicion de
justice; et attendues les multiplicacions, reiteracions de
crimes par lui faiz et commiz, tant oudit Chastellet comme
ailleurs, par plusieurs fois; veu aussi l'estat de sa personne
et figure d'icellui, que comme larron il feust executé,
c'est assavoir pendu, sauf et excepté les dessus dis maistres
Beraut, La Haye, Robert de Tuillieres et Goebe,
qui furent d'oppinion qu'il feust mené au cul d'une charrete,
tout batant, jusques à la justice, et, illec, bany de
la ville, viconté et prevosté de Paris à tousjours, sur
peine de la hart, et, illec, lui coppé l'oreille destre.
Veues lesquelles confessions faites par ledit prisonnier,
et ouyes icelles oppinions, leditmons. le prevost dist
que, quant de present, l'en surseroit d'acomplir et enteriner
aucun desdis jugemens; que, sur ce, chascun pensast
et advisast la plus seure et meure oppinion, et il
meismes en parleroit à aucuns conseillers et aussi y pensseroit.
Et, ce fait, lui retourné oudit Chastellet, feroit
ou surplus et acompliroit raison et justice dudit prisonnier.
Lequel prisonnier, après ces chouses, fu fait mettre
en la prison dont il estoit attaint et partis.
MERCREDI ensuïant, premier jour de juing, oudit an
milCCCIIIJxx et dix, par devantmons. le prevost, presens
maistres Guillaume Porel, conseiller du roy nostre sire
en son parlement; Jehan Truquam, lieutenant duditmons. 
le prevost; Dreux d'Ars, auditeur; Andrieu Le Preux,
procureur du roy; Girart de La Haye, Miles de Rouvroy,
Ernoul de Villers, Nicolas Bertin et Gieffroy Le
Goebe, examinateurs oudit Chastellet, fu fait venir en
jugement sur les carreaux dudit Chastellet le dessus dit
prisonnier Jehannin Petit, lequel ès confessions cy-dessus
escriptes, à lui releus mot après autre, et sans aucune
force ou contrainte, continua, persevera et afferma pour
verité, et par serement, icelles par lui avoir esté faites,
commises et perpetrées par la forme et maniere que cy-dessus
sont escriptes. Et, pour ce, fu fait traire arriere à
part sur lesdis carreaux.
CES CHOSES ainsi faites par leditmons. le prevost, fu
demandé ausdis presens conseillers leurs advis et oppinions
qu'il estoit à faire dudit prisonnier, et que sur ce
il avoit parlé à plusieurs sages hommes, notables et conseillers,
qui sur ce lui avoient dit leurs advis et oppinions,
et aussi avoit pensé et advisé en ceste maniere, et
consideré plusieurs chosses. Tous lesquelz semblablement
respondirent qu'ilz avoient eu de ce deliberacion avec plusieurs
sages,oïzleurs avis, et veues les confessions faites
par ledit prisonnier, et reiteracions de crimes par lui fais
et commis, et perpetrez par plusieurs fois, veu l'aage et
personne d'icellui prisonnier, delibererent et furent d'oppinion
qu'il estoit personne agiée de prendre et recevoir
pugnicion de justice, et que l'en ne le povoit espargnier
qu'il ne feust executez comme un très fort larron. Ouyes
lesqueles opinions, et veu le procès dessus dit, icellui
prisonnier, pour ce present en jugement par devant ledit
mons. le prevost, fu condempné à estre pendu comme
larron, et icellui jugement prononcié en sa presence.
CEDIT jour de mercredi, premier de juingIIIJxx et dix,
le jugement cy-dessus, prononcié contre ledit Jehannin
Petit, prisonnier, fu executé.
Et n'avoit aucuns biens.
AL. CACHEMARéE.

L'AN DE GRACE MIL trois cens quatrevins et dix, le
mardiXXXJe jour de may, en jugement sur les carreaux
ou Chastellet de Paris, par devant maistre Jehan
Truquan, lieutenant demons. le prevost de Paris, en la
presence de honorables hommes et sages maistres Dreue
d'Ars, auditeur; Miles de Rouvroy, Girart de La Haye
et Gieffroy Le Goybe, examinateurs oudit Chastellet, fu
attaint et admené Perrin Le Gay, ouvrier de bras, prisonnier
oudit Chastellet, à la requeste de Loys Bernier,
maçon, demourant à Pentin, pour ce qu'il disoit qu'il lui
avoit emblé les ostils de carriere qui s'ensuient, c'est assavoir:
un barreau, un mail, trois coings, un pic, tous de
fer, qui bien valoitV fr. ou environ. Lequel prisonnier,
sur ce examiné et interrogué par serement, et aussi sur
son estat et gouvernement, dist et confessa plenement
que il avoit esté et fu né en la ville d'Ay, près de Chasteau-Thierry,
en laquelle ville d'Ay et environ il a bien
ouvré ès vignesVIIJ ans ou environ, et que, trois ans a
ou environ, il s'estoit parti dudit pays pour venir gaigner
et ouvrer à Paris ou environ, où il eust peu trover à
gaigner. Durant esquelz trois ans il a tousjours esté et demouré
tant à la Chappelle Saint-Denis, en l'ostel Pierre de
Dormans, comme à Pentin, en l'ostel du dessus nommé
Loys Bernier, et ailleurs environ Paris. Et quepource
que ycelluy Loys ne le vouloit païer de ce qu'il lui povoit
devoir, il, mercredi derrier passé, environ vespres chantées,
se transporta en la carriere du dessus nommé Loys,
assise prez de ladite ville de Pentin, en laquelle il avoit
ouvré certain temps pour ledit Loys, son maistre, et en
icelle cariere, par temptacion de l'ennemi, et comme tout
yvre qu'il se disoit estre, print et emporta à une fois les
ostils dessus dis, et iceulx engaiga, pourXVIIJ s. par., en
l'ostel d'un appellé Le Moyne, demourant à Fontenoy,
lez le boys de Vinciennes, et que iceulx il avoient
entencion de rendre et restituer audit Loys sitoust qu'il
eust peu avoir gaigné aussi argent. En l'ostel duquel Loys
il ne fu depuis ledit fait, ne le vit oncques puis, que lundi
derrenierement passé il le trouva en la carriere dudit
Moyne, assise prez d'icelle ville de Fontenoy, et le fist
prendre et amener prisonner oudit Chastellet. Et disoit
par son serement que plus ne autre chose il n'avoit meffait
oultre ce que dessus est dit.
APRèS LAQUELLE confession ainsi faite par ledit prisonnier,
vindrent et furent presens en jugement sur les carreaux,
oudit Chastellet, honorables hommes et sages
maistres Guillaume Porel, conseiller du roy nostre sire
en son parlement; Beraut Bresson, esleu à Paris sur le fait
des aydes; Dreue d'Ars, auditeur; Miles de Rouvroy,
Jehan de Bar, Girart de La Haye, Nicolas Chaon, Nicolas
Bertin, examinateurs oudit Chastellet; auquelx fu, par le
lieutenant dessus nommé, recité la confession dudit prisonnier,
et comment contre lui l'en avoit à proceder;
lesquelx dient et furent d'oppinion que, veue ladite confession,
l'estat d'icellui prisonnier, qui estoit homme vacabond,
et qui avoit commis traïson envers son maistre,
en tant comme il le desroba de ce que dit est, ycelluy
prisonnier feust mis doulcement à question, consideré la
valeur dudit larrecin, afin que par sa bouche on sceust de
ses autres fais la verité. Lesquelx oppinions oïz, fut par
ledit lieutenant dit et ordonné que ainsi seroit fait.
CE JOUR de mardi, ledit prisonnier fu de rechief fait
venir et examiné, et ne confessa autre chose que dessus
est dite, pour quoy il fu mis à question. En laquelle, et
depuis ce qu'il en fu osté et mis hors, il dist et confessa
par davant ledit lieutenant, en la presence des dessus
nomez, oultre ce que dessus est dit, que verité estoit
que, un an avoit ou environ, il mal print et embla de
Thomas de Cuy, escuïer, demourant à Cuy, prez de
Chasteau-Thierry, un jaques qui bien valoitLX s., lequel
il vendi depuisXXX s. en la ville d'Espernay, ne scet à qui.
Item, confessa que, en yvrer derrenier passé, en une
ville àIIIJ lieues par deça Chasteau-Thiery, il print et
embla unes chausses à un sien compaignon qui batoit
avecques lui en une granche de ladite ville, lesqueles il
vendi depuisIJ s. par., ne scet à qui ne en quel lieu.
Item, confessa que, oudit yver, en ouvrant ou boys
d'Espernay, il print et embla une coignée à un sien compaignon
qui estoit avecques lui oudit boys, laquelle coigniié
il vendi depuisIIJ s. et demi, à un fevre demourant
à Damery. Et aussi embla à un autre compaignon une
serpe, qu'il vendi audit fevreIIJ s. par..
Item, confessa que, oudit yver, lui estant à Conchy
l'Abaye, il trouva un chapperon à homme sur une table,
lequel il print, embla, et le vendi depuisXIJ d..
Item, confessa que, en la ville de Gandelus, où il demouroit,
en l'ostel d'un boulengier, il print et embla une
espée, laquelle il vendi, à Lysy,IIJ s. par., ne scet à qui.
Item, confessa que, oudit yver derrenierement passé,
lui, un appellé Thomas Endouein, d'icelle ville d'Ay;
Robinet Hutin, cherpentier, de Damery; Oudart le Maçon,
d'Espernay; Coletton Le Fournier, boulengier à
Bixeu sur Marne, et deux autres compaignons de ladite
ville donc il ne scet les noms, burent en une taverne où
ilz assemblerent d'aventure, et que, en buvant, parolle
se meurent entre aucuns de la compaignie, tant que ledit
Thomas le frappa, en lieu d'un autre, d'un gros baton
sur le braz, pour laquelle cause il frappa icellui Thomas
d'um coustel sur la teste, dont il ala, deux ou troys jours
après, de vie à trespassement; duquel cas les dessus nommez
ont eu remission, qu'il a depuis veue, si comme il dit.
Item, confessa que, deux ans et demi avoit environ,
que il servoit un appellé Thomas Le Musnier, demourant
en la ville de Nevers, lequel il ne servy queVJ sepmaines
ou environ, en l'ostel duquel il print et embla un tabar
de camelin, lequel il a bien vestuIIJ mois, et depuis
le vendiIIIJ s. par., ne scet à qui ne en quel lieu.
Item, que en venant de ladite ville de Nevers à Beaune,
il embla un jipon en une ville près de ladite ville de
Beaune, lequel il vendiIIJ s. par..
Item, oudit retour, il se alia à un escuïer demourant à
Recé, prez de Chaalons, pour le servir comme vigneron,
avecques lequel il ne demoura que deux mois, que il le
bati, et, pour ce, s'en parti; et pour ce qu'il ne le vouloit
païer, lui embla deux paires de chausses, l'une paire
grise et l'autre perce, lesquelles chausses il vendi depuis
VIIJ s. par..
Item, confessa que, en venant d'icelle ville de Nevers,
il, et plusieurs autres compaignons qu'il ne cognoisoit ne
ne cognoist, se arresterent à Sarré, prez de Chaalons,
burent illec en une taverne, et pour ce que l'un desdiz
compaignons voult emporter un gobelet de voirre, l'un
d'iceulx le frappa d'un coustel par le corps, donc il mourit;
pour lequel fait, deux d'iceulx compaignons furent
prins et emprisonnez, et lui et les autres s'enfuirent.
Item, dist et confessa depuis que lui-mesmes le fery
d'une pinte sur la teste et aussi d'un coustel par la poitrine.
Item, confessa que, deux ans a ou environ, en venant
d'icelle ville d'Ay à Moustereul où fault Yonne, lui et
autres qu'il ne cognoist burent ensamble en une taverne
d'icelle ville de Moustereul, et, après plusieurs paroles
rioteuses entre eulx, frappa l'un d'iceulx compaignons, à
l'ayde des autres d'un coustel qu'il avoit, duquel cop il
ala de vie à trespassement.
LE MERCREDI ensuïant, premier de juing, par devant
mons. le prevost, en la presence de maistre Guillaume
Porel, conseiller du roy nostre sire en son parlement;
maistre Jehan Truquam, lieutenant duditmons. le prevost,
et Dreue d'Ars, auditeur; Andrieu Le Preuz, procureur
du roy; Girart de La Haye, Milles de Rouvroy,
Ernoul de Villers, Nicolas Bertin et Gieffroy Le Goybe,
examinateurs oudit Chastellet; fu attaint et admené en
jugement sur lesquarreaux, oudit Chastellet, Perrin Le
Gay, prisonnier dessus nommé, auquel fu leue sa confession
cy-dessus escripte, laquelle il afferma estre vraye, et
en ycelle persevera. Et, ce fait, fut par leditmons. le
prevost demandé aus dessus nommés leurs oppinions.
Tous lesquelz dirent et furent d'oppinion que, veu ce
procès, ledit prisonnier est un mauvaiz murdrier et larron,
et, comme tel, il feust trainé et pendu. Lesquelx
oppinions oïz, il fu ad ce condempné par leditmons. le
prevost, et icellui jugement prononcié en sa presence l'an
et le jour dessus diz.
CE JOUR de mercredi fu ce jugement executé.
Et n'avoit aucuns biens.
AL. CACHEMARéE.

L'AN DE GRACE MIL TROIS cens quatrevins et neuf,
le lundiVIJe jour de mars, en jugement sur les carreaux,
ou Chastellet de Paris, par devant maistre Girart
de La Haye, examinateur oudit Chastellet, ad ce commis
parmons. le prevost, en l'absence de son lieutenant, et en
la presence de maistre Jehan de La Folie, receveur de Paris;
Ernoul de Villers, Nicolas Chaon et Robert de Pacy,
examinateurs; fu attaint et admené Girart Doffinal, sellier,
né de Bartanne, si comme il disoit, prisonnier admené
oudit Chastellet, à la requeste de Estienne Michel, sergent
d'armes du roy nostre sire, pour ce qu'il disoit que
un sien frere l'avoit trouvé en sa chambre, en laquelle il
avoit arrachée la serrure d'un coffre qui y estoit, et avoit
fait un fardel qu'il en vouloit porter; et aussi pour souspeçon
qu'il n'eust emblé audit Michel un breviaire qui lui
fu emblé en sa chambre le jour precedent. Lequel Girart
Doffinal, prisonnier, sur ce examiné et interrogué par serement,
dist et confessa qu'il estoit clert, et que, dix ans
avoit ou environ, messire Bertin Rassin, evesque de
Rodès, lui donna couronne en ladite ville, en l'eglise des
Freres Meneurs, et que ledit evesque lui fist dire le vers
deDominus pars, lui donna une buffe, et le conferma d'un
bandel environ le front, et du cresme aussi, et que, paravant
ce, il avoit leu en un livre là où il avoit esté examiné
par un preste, et estoient avecques lui plusieurs autres
compaignons, et que, en la ville d'Avignon, il avoit esté à l'escolle, où il avoit aprins jusques à sespars,
et que
de sadite couronne il avoit lettre dudit evescé, qui estoit en
l'ostel son pere, demourant en ladite ville de Barbatenne.
APRèS LAQUELLE response ainsi faite et donnée par
ledit Girart, prisonnier, pour ce qu'il ne savoit lire mot
de lettre, lui fu dit et donné temps et terme prefix, nonobstant
qu'il eust sur lui le signe de tonsure, de moustrer
et exiber le tiltre d'icelle tonsure dedensVJ sepmaines
lors prochain après ensuïant, sur peine d'estre decheu de
la plus moustrer d'ores en avant, et que, ledit temps passé,
et il ne apparoit auditmons. le prevost du tiltre de tonsure
comme par lui alleguée, que l'en procederoit à l'encontre
de lui ainsi qu'il seroit à faire de raison. Lequel
prisonnier respondi que icellui tiltre il envoyeroit querre,
et en enseigneroit deuement dedens icellui terme prefix.
Et fu fait mettre en la prison que l'en dist la Fousse,
afin que chascun peust parler à lui, et qu'il ne se peust
excuser de non avoir trouvé message ou à qui parler. Et
ses choses furent signifiés à maistre Jehan Melot, prometeur
dudit office, affin d'y pourveoir comme au cas
appartendra par raison.
LE MARDIVIJe jour de juing milCCCIIIJxx et diz, en
jugement sur les carreaux, par davantmons. le prevost,
presensmess. Baudes de Vaumiller, chevalier du guet;
maistres Jehan Truquam, lieutenant; Martin Double,
advocat; Andrieu Le Preux, procureur du roy; Dreux
d'Ars; auditeur; Denis de Bausmes, advocat; Girart de
La Haye, Ernoul de Villers, Robert de Pacy, Nicolas
Chaon, examinateurs; fu fait venir et attaint le dessus dit
Girart Doffinal, prisonnier, auquel fu demandé s'il avoit
aucunes lettres de sa tonsure dont il estoit vantez par la
maniere que dit est; lequel, et par son serement, dist et
afferma que non, jà soit ce qu'il y ait envoyé passez sont
VJ sepmaines et plus; et autre chouse plus avant ne voult
cognoistre, jà soit ce qu'il deist tousjours qu'il ne savoit
lire ou cognoistre lettre aucune.
CES CHOSES ainsi faites, fu demandé par leditmons. le
prevost ausdis presens conseillers leurs advis et oppinions
comme l'en avoit à proceder contre ledit prisonnier,
mesmement que par leditmons. le prevost fu rapporté
et relaté la question qui est de telz et samblables clers qui
ne scevent lire ou cognoistre lettre aucune, il avoit parlé
au grant conseil du roy nostre sire et à aucuns autres de nos
seigneurs de la court de parlement, lesquelz lui avoient
commandé et ordonné que tous telz gens qui se advoueroient
et porteroyent pour clers, auquelz temps et terme
avoit esté prefix d'enseigner de leurs tiltres de tonsure,
et qui ne saroient lire ou cognoistre lettre aucunne, et
lequel terme seroit expiré, que pour savoir la verité de
leurs bouches s'ilz estoient clers, et avoient couronne
à juste cause, ou non, ou qui les avoyent prins de leur
auttorité, ilz feussent mis à question, et que, selon ce qui
confesseroient, que l'en procedast contre eulx à leur absolucions
ou reddicions comme clercs, s'ilz estoyent clers,
et, si non, à leurs condampnacions comme à faire seroit
de raison. Tous lesquelz, ouy le rapport duditmons. le
prevost, delibererent et furent d'oppinion que pour savoir
de sa vie et estat, de ladite tonsure, et des crimes et
larrecins par lui commis, la verité par sa bouche, il feust
mis à question. Et ad ce condempna icelluimons. le prevost
ledit prisonnier, et en sa presence.
EN ENTRETENANT lequel jugement, ledit prisonnier fu
de rechief fait venir en jugement sur les carreaux, en la
presence des dessus diz; lequel, pour ce que aucune chose
ne voult confesser, fu fait despoiller, mis à question sur le
petit tresteau, et ainsi comme l'en le voult mettre sur le
grant tresteau, requist à grant instance que l'en le meist
hors, et des crimes et larrecins par lui commis, dont il
en avoit fait plusieurs, il diroit verité, et avoit bien desservi
la mort. Si fu mis hors d'icelle question, mené choffer
en la cuisine en la maniere acoustumée.
HORS DE laquelle question, et sans aucune force ou
contrainte, icellui prisonnier, juré aus sains Evangiles
de Dieu de dire verité, cogneut et confessa par serement
que, trois ans a ou environ, il estant en la ville d'Avignon,
en laquelle il estoit alez pour gaigner, c'est assavoir pour
embler, afin d'eschever la pugnicion de la juridicion temporelle,
se par aucune aventure il estoit prins ou apprehendé,
fist premierement lors faire sa tonsure, et
que oncques au devant de ce il n'avoit porté ne eu tonsure
d'evesque aucun, et que quelque chose qu'il eust
paravant dit d'icelle tonsure, la verité estoit et est tele.
Et aussi cogneut qu'il estoit nez de la ville de Rouergue
en Limosin.
Cogneut avec ce, que alors qu'il fist faire sadite tonsure,
il qui parle, en sa compaignie Nicolas Boutin, se
trensporterent en l'ostel du grant maistre de Rodes,
estant lors logiez en Avignon, et aussi comme à heure de
disner, et que ledit maistre de Rodes disnoit, se bouterent
en une des chambres dudit grant maistre, en laquelle
il prindrent toute la robe qui troverent en icelle chambre,
montant à la somme ou valeur de cinq cens frans, comme
manteaux fourrez, houspelandes de draps de soye escarlates,
et autres vestemens desquelz il n'est record. Lesquelz
biens ainsi par eulx prins ilz mirent partie en gaignes
sur aucuns marchans lombars demourans en ladite ville
d'Avignon. Et assez tost après ce, et ou jour mesmes,
fu, lui qui parle, prins par les sergens du mareschal du
pappe, mis emprison pour ledit cas et larrecin par lui
commis, et illec mis parV ouVJ fois à question; et en
après, pour la peine de prison, et que il ne vouloit aucune
chose confesser, fu mis hors de prison par le chamberier
du pappe.
Item, confessa que, environ Noël derrenierement passé,
en un hostel estant en la grant rue Saint-Denis, ne scet
quel, il print et embla un seurcot à femme fourré de
menuver, que il vendi depuis à Jehennete La Boyteuse,
freppiere, demourant ou Bourc l'Abbé,XLVIIJ s. par..
Item, confessa que, environ quaresme prenant, sur
l'anuytement, en l'ostel d'un pelletier demourant en la
rue Saint-Honoré, prez de la Croix du Tirouer, il print
etembla une manche d'une fourreure de martres et une
cote hardie à femme fourrée de connins, lesquelles choses
il vendi depuis à Jehennete La Chapeliere, taverniere,
demourant en la rue du Coq, trois escus d'or.
Item, confessa que, environ ledit temps, il print et
embla ès halles de Paris, prez de la Tonnelerie, un tabart
double, environVJ heures après midy; lequel il vendi
depuis à Engerran Jouen, boucher demons. de Bourbon,
un escu deXVIIJ s..
Item, confessa que, au lendit derrenierement passé, en
faisant la beneiçon, copa la sainture d'um marchant, à
laquelle pendoit une tasse, laquelle il print et embla, et
en ycelle trouva septfr. en or et environIIIJxx blans, et
atout ledit argent s'en vint jouer aus dez à Paris.
Item, confessa que, environ la venue de la royne darrenierement
passée, il print et embla, environ midy, en
un hostel assis en la rue aus Lombars, une houppelande
fourrée de martres, qui estoit pendue à une perche, et
aussi une tasse d'argent; lesquelles choses il engaiga depuis,
c'est assavoir: ladite houppelande pourIIIJ frans, à
un juif demourant à Paris, lequel il ne cognoist, et la tasse
d'argent pourXXIIIJ s. par., en l'ostel d'un bon homme
qui a une petite femme qui rotist petiz hastelez, au bout
de la rue de la Herpe, par devers le Petit-Pont.
Item, confessa que,IIIJ mois avoit ou environ, il print
et embla à Paris, ne scet en quelle rue ne en quel hostel,
deux robes à femme fourrées, l'une de conins, et l'autre
d'aigneaux, lesquelles povoient bien valoirX frans, et
ycelles vendi à un cordouennier demourant près de la
rue de la Herpe, ne scet combien.
Item, confessa que, environ Noël derrenierement passé,
il print et embla, par jour, en un hostel assis en la rue
Saint-Denis, qu'il ouvry de son coustel, une houppelande
de violet à usage de homme, qui bien valoitX frans,
et laquelle il donna pourIIIJ frans à un jeunes homs,
freppier, qu'il trouva en la Frepperie.
Item, confessa que, environ Noël derrenierement passé,
il print et embla en un hostel un mantel à fons de cuve,
qu'il vendi depuis,XIJ s. par., à un freppier de la Frepperie,
que l'oste de Nostre-Dame, ès halles, cognoist bien;
et dist que Guiot Le Nain savoit bien ledit larrecin et
eut sa part dudit argent, et aussi a beu et mengé par
plusieurs foiz avecques lui sanz rien païer, afin que il ne
accusast il qui parle des larrecins qu'il faisoit.
Item, confessa que, environ trois ans a, chez une hostelliere
de la ville de Rodas, nommée Pouvrete, il print
et emblaIIIJ tasses d'argent et un chappellet de pelles qui
bien valoitXL fr., et aussi print et emblaXXX frans en or qui
estoient en une huche, laquelle il ouvry de son coustel;
lesquelles choses il engaiga et joua aus dez à un marchant
de Rodas, nommé Guillaume Vallée; pour lequel larrecin
il fu emprisonné en ladite ville de Rodas environ
XV jours après, esquelles prisons il ne fu que un an et
un mois, que il fu delivré moyennant cinq cens frans,
qui furent bailliez par ses amis à l'evesque de Rodas.
Item, confessa que, environVJ ans a, en ladite ville
de Rodas, chez un hostellier nommé Pierre du Bos, il
print et emblaXV frans,IIIJ agneaulx d'or, en l'un desquelz
avoit un saffir qui bien valoitXV frans; lesquelles
choses il despendi depuis mauvaisement.
Item, confessa que, ou royaume de Naverre, en la cité
de Panpelune, où il estoit alez pour gaigner, il print et
embla, en une hostellerie où estoit logé le maistre d'ostel
du roy de Navarre, deux cens florins d'Arragon, cinq
ouVJ anneaulx d'or qui valoyent outre deux censfr.,
et aussi le signet d'or dudit roy de Navarre; lesquelles
choses estoient en un petit coffret appartenant audit
maistre d'ostel. Pour lequel fait il se parti et s'en ala au
Bourget, àVIJ lieues de Panpelune, où il fu trouvé par
le varlet dudit maistre d'ostel, qui sur lui trouva tout
ledit larrecin, et pour lequel il l'amena prisonnier en
ladite ville de Panpelune, et que en le admenant par
ycelle ville, il se eschappa dudit varlet, et se bouta en
franchise à l'ospital de Ronceval, oque, au retor du royaume de Navarre,
il s'en ala à Montpellier, et illec print et embla, en l'oustel
d'un vigneron qui estoit alé aus champs,XV fr. d'or
qui estoient en une huche, laquelle il ouvry de son
coustel.
Item, confessa que, demi-an a ou environ, il, Nicolas
Boutin, demourant à la Rochelle; maistre Regnault de
Beaupuis, prestre; Bellasin de Plorant, demourant prez
d'Avignon; prindrent et emblerent, à un chamge de ladite
ville, deux cens frans en or, qui furent partis entre
eulx.
Item, confessa que,VIJ ans avoit ou environ, il ne fina
de embler par tout le pays où il a depuis esté, et que ad
ce faire il commença à Thouleuse la Gaillarde, et que,
depuis ce, il a tant fait de larrecins que il ne lui souvient
et ne sauroit nombrer.
SAMEDIXJe jour de juing, l'an dessus dit, par davant
mons. le prevost, maistres Jehan Aillembourse, bailli des
exempcions de Touraine; Jehan Truquam, Guillaume
Drouart, lieutenans duditmons. le prevost; Dreux d'Ars,
auditeur; Andrieu Le Preux, procureur du roy; Miles de
Rouvroy, Jehan de Bar, Ernoul de Villers, Robert de
Pacy et Robert de Tuillieres, Nicolas Chaon et Gieffroy
Le Goybe, examinateurs ou Chastellet de Paris; fu attaint
et fait venir en jugement sur les carreaux le dessus dit
prisonnier Girart Doffinal, auquel fu leu les confessions
ci-dessus escriptes, mot après autre, esquelles confessions
icellui prisonnier, sans aucune force ou contrainte, persevera
et continua en icelles, disant et affermant par serement
icelles avoir faites et cogneues par la fourme et
maniere que dit et escript est cy-dessus.
VEUES lesquelles accusacions, denegacions et confessions
cy-dessus escriptes, faites par icellui Girart, et par
plusieurs fois par lui cogneues, avec les reiteracions
d'iceulx crimes et deliz par lui fais, commis et perpetrez,
et les continuacions et perseveracions faites en iceulx,
leditmons. le prevost demanda ausdis presens conseillers,
et à maistres Oudart de Fontenoy et Ernoul de Villers,
examinateurs oudit Chastellet, leurs advis et oppinions
qu'il estoit expedient à faire dudit prisonnier. Tous lesquelz,
considerés les confessions cy-dessus escriptes,
delibererent et furent d'oppinion que ledit Girart, prisonnier,
feust executez et mis à mort, comme larron très-grant
et fort qu'il estoit, et que, pour iceulx crimes et
larrecins par lui commis, il feust penduz. Oyes lesquelles
oppinions et veu ledit procès, icelluimons. le prevost
condempna ledit Girart Doffinal, prisonnier, à estre executé
et pendu comme larron.
LE MARDI ensuïant,XIIIJe jour dudit mois de juing mil
CCCIIIJxx et dis, par la bouche duditmons. le prevost, lui
estant en jugement sur les carreaux, fu attaint des prisons
dudit Chastellet le dessus dit prisonnier Girart Doffinal,
auquel, en la presence de honorables hommes et sages
maistres Jehan Truquam, lieutenant; Dreux d'Ars, auditeur;
Miles de Rouvroy, Jehan de Bar, Oudart de Fontenoy,
Ernoul de Villers, Robert de Pacy, Nicolas Chaon
et Gieffroy Le Goybe, examinateurs; pour ce que autre
chose ne voult cognoistre ou confesser que dit est dessus,
et que en ycelles confessions par lui faites et escriptes
par la forme et maniere que contenu est en ce present
procès, fu ledit jugement conseillé contre lui oudit jour
de samedi derrenierement passé, dit, proferé et sentencié
par leditmons. le prevost, et condempné à estre pendu
comme larron.
LEQUEL prisonnier, ouditXIIIJe jour de juingIIIJxx et
dix, fu mené à la justice à son darrenier tourment, et illec
dit et afferma par serement que, nonobstant chose qu'il
ait dite ou confessé avoir nom Girart Doffinal, toustevoyes
il avoit nom Girart Emmelart, nez en la tour de
Tester, à une lieue près de Marcillac, à trois lieues prez
de Rodès, laquelle tour lui appartenoit par succession de
ses pere et mere, à laquelle tour a plusieurs villages et
maisons qui deivent plusieurs menus cens, et blez jusques
à troys cens sextiers ou environ, et plusieurs poulles et
chapons; et le tiltre et lettres que a icellui Girart, pour
raison d'icelle tour, sont audit lieu de Rodès, en l'ostel
maistre Remon Poillardes, procureur dudit Girart. Et dit,
il qui parle, qu'il a un frere qui est moynes à Conques
l'Abbaye, estant à troys lieues prez de ladite tour,
lesquelz moynes sont noirs vestus.
ET, CE FAIT, fu ledit jugement executé l'an etXIIIJe 
dessus dit.
Et n'avoit aucuns biens.
AL. CACHEMARéE.

L'AN DE GRACE MIL trois censIIIJxx et neuf, le lundi
XXJe jour de mars, par davant maistres Jehan Truquan,
lieutenant, presens maistres Dreux d'Ars, auditeur; Ernoul
de Villers et Nicolas Bertin, examinateurs du roy
nostre sire oudit Chastellet du roy nostre sire, à Paris; fu
faite venir en jugement sur les quarreaux Marguerite de
Bruges, femme Pierre Le Mareschal, marchant de chevaux,
demourant près de la Sale du Compte de Dampmartin,
prisonniere detenue oudit Chastellet, à la requeste
de Colin Le Rotisseur, autrement dit Hennequin, demourant
en la rue aus Oës, pour ce qu'il dit qu'elle l'a fait
battre et navrer. Laquelle prisonniere, examiné sur ce
par serement, dit que plusieurs fois elle a veu et cogneu
ledit Colin et sa femme, lesquelz sont ses comperes, et de
sondit mary, d'un enfant eu par la famme dudit Colin,
avec lesquelz sondit mary et elle ont plusieurs fois beu
et mengé ensamble, sans ce que elle ait eu, ou temps
passé, hayne quelconques audit Colin.
LE MARDI ensuïant,XXIJe jour dudit moiz, l'an dessus
dit, fu rapporté à maistres Jehan Truquam, lieutenant
duditmons. le prevost, par maistres Jehan Le Conte,
cirurgien juré du roy nostre sire, que ledit jour au matin,
icellui Rotisseur estoit alez de vie à trespassement,
par les navreures qui faites lui avoient esté lundi darrenierement
passé au soir.
LE VENDREDIXXVe jour d'icelluy mois de mars, l'an
dessus dit, furent admenez prisonniers ou Chastellet de
Paris Jaquet Quenal et Jehannin de Fine, pour souspeçon
de la mort dudit Colin Le Rotisseur. Lesquelz, pour
ce qu'il estoient clers, furent rendus à l'official de Paris
leXXIXe jour dudit mois. Et le jeudi ensuïant, darrenier
jour dudit mois, rapporta audit maistre Jehan Truquam,
lieutenant, honorable homme maistre Jehan Merlet, promoteur
de la court de l'official, que, par devant ledit
official, lesdiz Jaquet et Jehannin avoient cogneu avoir
feru, batu et navré ledit Rotisseur, mais il n'avoient
oncques volu cognoistre que lesdites bateures il eussent
faites à la denonciacion, promocion ou requeste d'icelle
prisonniere; et que, pour occasion desdiz crimes par eulx
cogneuz, ilz estoient ordonnez estre mis ès prisons dudit
office que l'en appelle oubliete.
ET, POUR CE, veues ces choses, fu comendé et commis
par ledit maistres Jehan Truquam, lieutenant, honorable
homme et sage maistre Nicolas Bertin, examinateur
de par le roy nostre sire oudit Chastellet de Paris, pour
soy imformer de la vie, renonmée, conversacion de ladite
prisonniere, et aussi se elle est en rient coulpable,
consentant ou chargiée, par sa confession ou autrement,
des bateures faites audit Rotisseur, avec les circonstances
et dependences dudit fait. De laquelle informacion faite
par ledit examinateur, et rapporté par devers leditmons. 
le prevost, la teneur ensuit.
INFORMACION par moy faite, Nicolas Bertin, examinateur,
et cetera, du commandement de honorable homme
et sage maistre Jehan Truquam, lieutenant demons. le
prevost de Paris, à la requeste de Hannequin Le Rotisseur,
et contre Marguerite, femme de Pierre Le Mareschal,
dit Pimant, prisonniere ou Chastellet de Paris, sur
ce que ledit Hannequin dit, et maintient, et prent sur
l'ame de lui, que le jour d'ier, environIX ouX heures
de nuit, ainsi comme il s'en venoit de la rue nommée la
rue de la Sale au Conte de Dampmartin, qui aboutit à
l'oposite du Bourc l'Abbé, de veoir ses chevaulx de une
estable que il a en ladite rue, en son hostel en la rue aus
Oës, certains compaignons, jusques au nombre de deux
ou troys, que ledit Hennequin ne cognoist, le vindrent
assaillir, et le batirent et navrerent mout anormement,
et, par especial, li firent une grant playe de taille au-dessus
du jouyer, en disant que ce avoit esté à la requeste et
pourchas de ladite Marguerite; et sur les circonstances
et despendances de ce, l'an milCCCIIIJxx et neuf, le mardi
XXIJe jour de mars et ès jours ensuïant, de laquelle bature
mort se est enssuie le jeudi ensuïant.
JEHENNETE, fille de Jaquemart Le Guiternier, demourant
ou Bourc l'Abbé, de l'aage deXX ans ou environ,
si comme elle dit, temoing, jurée, ouyée et examinée,
l'an dessus dit, le vendrediXXIIIJe jour dudit mois
de mars après ensuïant, sur ledit cas, dit et deppose, par
son serement fait aus sains Evangilles de Dieu, que le
jour d'uy aVIIJ jours, environ solail couchant, si comme
elle estoit en l'ostel Guillemette La Richarde, demourant
oudit lieu du Bourc l'Abbé, avecques un nonmé Jacob,
qui est de Tournay, qui moustre jeux de bateaux ès
halles de Paris, autrement ne scet dire son sournom, lui
dist, cogneust et confessa que, puisIIIJ jours ençà, il avoit
très-bien batu et navré ledit Hennequin. Requis se ledit
Jacob lui dist point pourquoi ne à quelle cause, dit que
non, ne elle ne scet. Requis de la vie et renommée de
ladite Marguerite, dit que ledit Jacob a esté et est son
amy, et repairé plusieurs fois fois avecques elle,et que elle
est mal renommée de son corps; et oy dire plusieurs fois
à plusieurs personnes que ledit Pierre, son mary, la print
au bordel, et depuis l'espousa; et plus n'en scet.
MARION, femme Jehannin Marceau, chandellier de suif,
demourant en la rue aus Oës, de l'aage deXXV ans ou environ,
si comme elle dit, examinée l'an et jour dessus diz,
dit et depposse par son serement que des batures elle ne
scet riens depposer, mais elle a oy dire par plusieurs fois
à laditte Marguerite que ce estoit l'omme du monde que
plus elle haïoit que ledit feu Hennequin, et que encores
le feroit-elle getter mort sus le carrel, et en deust estre
menée au gibet de Paris. Dit oultre, que le soir que le
cas advint, elle vit ledit Jacob et Jehannin, son compaignon,
aler et venir parmi la rue, et aler en la maison de
ladite Marguerite; et aussi a, par plusieurs foiz, ledit
Jacob repairé avecques elle en sondit hostel; et oy dire
que il la maintenoit; et si dit que elle a veu plusieurs fois
tencier ladite Marguerite audit Hennequin et à sa femme;
et plus n'en scet.
GUILLEMETTE La Richarde, demourant au Bourc
l'Abbé, examiné l'an et jour dessus diz, dit et depposa,
par son serement solempnelment fait aus sains Evangilles
de Dieu, que aujourd'uy aVIIJ jours,etc..
JEHANNIN de Premont, courratier de chevaulx, demourant
en ladite rue de la Sale au Conte de Dampmartin,
de l'aage deXXX ans ou environ, si comme il dit,
tesmoing, juré, oy et examiné, l'an et jour dessus dis,
dit et deppose par son serment que, environ un mois a
ou deux, autrement n'est record du temps, lui estant en
ladite rue, assis à son huis, vit et oy ladite Marguerite
qui parloit à sa femme, qui estoit à son huis avecques
lui, et lui disoit que lesdiz Hennequin et sa femme lui
avoient fait et dit plusieurs injures et villenies, et que
elle ne mengeroit ne recevroit jamais Nostre Seigneur
jusques à tant que ilz lui eussent admendé, et elle s'en
feust vanchée ou fait vancher. Et aussi lui a, lui qui deppose,
oy dire par plusieurs fois en ladite rue. Requis de
la bature dudit Hannequin, dit que riens n'en scet. Requis
de la vie et renommée de ladite Marguerite, dit que
il a oy dire à aucuns de ses voisins que elle n'estoit pas
proude femme de son corps, et que son mary l'avoit
prinse au bordel; et plus n'en scet.
JEHENNE, femme dudit Jehannin de Premont, examinée
l'an et jour dessus diz, dit et deppose par son serment
que, environ a un mois, à un jour dont elle ne se
recorde, environ heure de prime, elle estant à son huis,
ladite Marguerite dit à elle qui deppose que lesdiz Hennequin
et sa femme lui avoient fait très-grant desplaisir, et
que elle ne recevroit jamais son Creatour jusques ad ce
que elle en feust venchiée. Et lors, elle qui deppose lui
dist que ce estoit mal dit, et que elle ne devroit pas
dampner l'ame d'elle pour telles chosses; laquelle respondi:
« Vous avez bien sceu et oy les villennies que il m'ont
faites et dites. »Requise sur ce lesdites batures dudit feu
Hennequin, dit que riens n'en scet. Requise de la vie
et renommée d'icelle Marguerite, dit que oncques elle
ne vit mal en elle, mais elle a bien oy dire que ladite
Marguerite,etc..
LE MERCREDIXXIIJe jour d'avril l'an milCCCIIIJxx et
dix, après Pasques, par devantmons. le prevost, presens
maistres Jehan Truquam, lieutenant, et Guillaume Drouart,
Dreux d'Ars, auditeur; Jehan Delcy, Michel Marchant,
Jaques du Bois, advocas; Jehan de Bar, Miles de Rouvroy,
Robert de Pacy, Jehan de Tuillieres, Oudart de
Fontenoy, Robert de Tuillieres, Ernoul de Villers,
examinateurs du roy nostre sire en son Chastellet de Paris;
fu attainte et fait venir en jugement sur les carreaux ladite
Marguerite de Bruges, prisonniere, detenue oudit Chastellet,
laquelle, et par serement sur ce jurée, cogneut et
confessa de sa volenté, sanz aucune force ou contrainte,
avoir veu, compaignié, beu et mengié par plusieurs fois
avec ledit Jaquet. Et dist, sur ce requise, que oncques il
n'ot compaignie charnelle à elle. Et quant aus paroles
contenues en ladite informacion, que l'en dist par elle
avoir esté dites, il ne sera jà sceu ne trouvé.
Cogneut avec ce, elle qui parle, que par plusieurs fois
ledit Rotisseur et sa femme ont eu de grans noises et
riotes ensamble, lesquelz lui ont dit plusieurs injures et
vilennies. Et peut bien estre que, ou contempt desdites
injures, et pour la hayne qu'ilz ont à elle, ilz lui ont
pourchacé faire lesdites injures et contre elle proposée
ledit fait, jà soit ce que elle en soit pure et innocente;
et autre chose ne voult cognoistre. Si fut fait traire arriere
sur lesdiz quarreaux et mis à part.
ET, CE FAIT, par leditmons. le prevost fu demandé
ausdix presens conseillers comment et par quelle maniere
l'en procederoit contre ladite prisonniere. Touz lesquelz,
veues lesdites confessions et denegacions par elle faites,
ladite informacion et renommée d'icelle prisonniere, ouy
la response de bouche dudit maistre Nicolas Bertin, qui
dist que le mary d'icelle prisonniere lui a cogneu et confessé
avoir prins sadite femme lors seante au bordel de
Glatigny, et l'estat de sa personne, delibererent et furent
d'oppinion que, pour savoir par elle la verité par sa
bouche de la mort dudit Rotisseur, elle feust mise à question.
Veu lequel procès cy-dessus escript, et ouy les oppinions
desdiz conseillers, leditmons. le prevost condempna
ad ce icelle prisonniere.
APRèS lesqueles chouses ainsi faites, leditmons. le
prevost fist de rechief venir par devant lui ladite prisonniere,
et lui dist que des cas dessus diz elle deist la verité,
ou il la lui feroit dire par question, à quoy il la
feroit mettre. Laquelle ne voult autre chose confesser
que dit et escript est cy-dessus; et, pour ce, en enterinant
ledit jugement, fu ladite prisonniere mise à question sur
le petit tresteau; et illec ne voult aucune chose confesser
qui li portast prejudice. Et pour ce qu'il nous fu dit que
elle estoit entechiée du hault mal, fu ostée et mise hors
d'icelle question, et menée choffer en la cuisine en la
maniere acoustumée, et en après remise en la prison dont
elle estoit aujourd'uy partie, pour ce que elle n'avoit riens
voulu cognoistre.
JEUDIXXJe jour d'avril, oudit anIIIJxx et dix, par devant
mons. le prevost, presens maistres Jehan Truquam,
lieutenant; Dreux d'Ars, auditeur; Nicolas Bertin, Ernoul
de Villers, Miles de Rouvroy et Gieffroy Le Goybe,
examinateurs ou Chastellet; rapporta et tesmoigna par
son serement, honorable homme et sage maistre Jehan
Merlet, promoteur de la court l'official de Paris, que,
samedi derrenierement passé, Jaquotin de Tournay, prisonnier
detenu en la court dudit official, ainsi comme
l'en le vouloit avaler en oubliete, en laquelle il avoit
esté condempnez pour ses demerites, et, par especial,
pour le fait de la mort dudit Rotisseur, pour lequel icelle
Marguerite estoit prisonniere, cogneut et confessa que,
à la promocion et requeste d'icelle Marguerite, qui lui
avoit dit et requis par plusieurs fois qu'il batist icellui
Rotisseur, lequel et sa femme aussi lui avoient, et au
mary d'icelle Marguerite, fait et dit plusieurs injures,
vilenis et dommages, et, en especial, que icellui Rotisseur
avoit voulu estre païé d'eulx de certain argent qu'il leur
avoit presté, et aussi que c'estoit l'omme du monde que
elle hayoit le plus, sans ce que icellui Rotisseur lui eust
meffait ou mesdit aucune chose, mais seulement à la peticion
d'icelle prisonniere, feri, bati et navra icellui Rotisseur.
Ne savoit se d'icelles il estoit alez de vie à trespassement,
mès avoit requis à la femme dudit Rotisseur,
qui presente estoit, que ces choses elle li voulsist
declairier.
LAQUELE prisonniere, après ces choses, fu faite venir
en jugement sur les carreaux, requise et jurée par serement
de dire verité sur ce que dit est. Laquelle ne voult
autre chose confesser ou cognoistre que dit a cy-dessus.
Requisesede la mort dudit Rotisseur elle se veult rapporter
en ce que ledit Jaquotin en a dist et deposé par
davant l'official de Paris, dit par son serement que non,
pour ce que icellui Jaquotin est son hayneur, pour ce
que nagueires il a requise elle qui parle d'avoir compaignie
charnelle à elle, et que elle feust son amye par
amours, leissast son mary, et s'en alast avecques lui au
païs de Tournesis, dont il estoit. Laquelle qui parle, pour
ce que elle ne s'estoit voulue accorder à sa volenté, icellui
Jaquotin avoit plusieurs fois dit qu'il la courrouceroit
du corps.
ET, POUR CE que autre chose ne voult cognoistre que
dit est, icelle prisonniere, veues icelle accusacion et
procès dessus dit, par l'advis et deliberacion desdis presens
conseillers, fu de rechief mise à question sur le
petit et le grant tresteau; et illec ne voult aucune chose
confesser qui lui portast prejudice. Si fu ostée hors
d'icelle question, menée choffer en la maniere acoustumée,
et remise ès prisons dont elle avoit aujourd'uy esté
attainte.
LE MERCREDI premier jour de juing, oudit anIIIJxx et
dix, par davantmons. le prevost, lui estant en jugement
sur les carreaux, presens maistres Guillaume Porel, conseiller
du roy nostre sire en parlement; Jehan Truquam,
lieutenant duditmons. le prevost; Dreux d'Ars, auditeur;
Girart de La Haye, Ernoul de Villers et Gieffroy
Le Goybe, examinateurs; fu examinée, à la requeste de
Jehenne, femme dudit Rotisseur, Marion d'Orgemont,
chamberiere des estuves de la rue..., laquelle, sur
ce juré aus sains Evangiles de Dieu de dire verité,
cogneut et afferma par serement, et requise de ce, que
l'en dit que certains compaignons vindrent parler à ladite
prisonniere ausdites estuves le jeudi precedent du
lundi que ledit Rotisseur fu tué, que elle se recorde bien
que ledit jeudi, environ vespres, precedent dudit lundi,
trois assez honnestes compaignons court vestus, n'est
recorde des couleurs ne des fourrures ou doubleures de
leurs habis, chascun tenant un baton par maniere de
costeret affaitié en leurs mains, vindrent en hault en la
chambre ou sale desdites estuves, demanderent à elle qui
parle se ladite prisonniere, laquelle ilz appellerent Marguerite
de Bruges, estoit oudit hostel aus estuves, ausquelz
elle qui parle respondi que ouïl. Lors lui dirent et
requirent que elle feist tant que elle parlast à eulx; et,
ce fait, elle qui parle ala appeller à icelle prisonniere,
laquelle, sitost comme elle vit lesdiz trois compaignons,
leur dist tout hault, ou au moins telement que elle qui
parle le ouy bien et entendi, ces paroles ou en substance:
« Vous soïez les bien venuz. Avez-vous fait ce que promis m'aviez?
Et se fait ne l'avez, si le faites. J'ay quatre frans pour boire. »
Ne scet elle qui parle quelle chose lesdiz compaignons
respondirent à icelle prisonniere, pource que elle ne les
pot ouyr; mais elle vit que au partement que firent iceulx
compaignons de ladite Marguerite, l'un d'iceulx, par
maniere d'admitié, si comme il est advis à elle qui parle,
le fery de sa pallme en la poitrine. Et autre chose n'en
vit, scet ou ouyt, elle qui parle, des choses qu'ilz deissent
ensemble.
APRèS lesquelles choses ainsi faites, ladite prisonniere
fu faitte venir en jugement sur les carreaux, par devant
les dessus dis. Li demandé et requis que, sur la deposicion
d'icelle Marion, qui li fut leue, elle deist verité.
Laquele prisonniere respondi que, sauve la grace de la
deposant, il n'en estoit riens, et que oncques oudit jour
de jeudi elle n'avoit esté esdites estuves; et autre chose
ne voult cognoistre.
CE FAIT, par l'advis et deliberacion des dessus dis, et
aussi de maistres Jehan de Tuillieres, Milles deRouvroy,
Nicolas Bertin, Nicolas Chaon, Robert de Tuillieres et
Gieffroy Le Goebe, examinateurs, le samediIIIJe jour de
juing milCCCIIIJxx et dix, veu le procès, confessions, denegacions
et deposicions dessus dites, fu dit et deliberé
que pour savoir par sa bouche la pure verité des fais
dessus dis, elle feust mise à question; et ainsi fu jugée
par leditmons. le prevost, et en sa presence.
EN entresuïant lequel jugement, ladite Marguerite fu
faite despoiller, liée à la question par les piez et par les
mains, et avant ce que l'en meist ou jettast point de eaue
sur elle, requist que de ladite question l'en la ostast, et
elle diroit verité. Si fu ostée et admenée sur les quarreaux
oudit Chastellet, en la presence des dessus dis conseillers,
et illec, en leurs presences, sanz aucune force
ou contrainte, cogneut et confessa que, paravant quaresme
prenant derrenierement passé, autrement du temps
ne se recorde, par le moyen et acointance de Jehennete,
fille de Jaquemart Le Guiterneur, demourant en la rue
du Bourc-l'Abbé, assez près de l'ostel d'elle qui parle,
elle s'en ala en lacompaignied'icelle Jehennette veoir
les jeux que les menesterelz fesoyent ès hales. Après ce
que elles y r'orent esté par plusieurs fois, icelle Jehennete
lui dist que ledit Jaquotin l'amoit de très-grant et parfaite
amour, et qu'il ne povoit durer s'il n'avoit compaignie à
elle. Et tant fist par ses paroles, que ledit Jaquotin et
elle qui parle ont eu compaignie charnelle ensamble par
trois foiz et plus; pendant lequel temps, ainsi comme
icellui Jaquotin, elle qui parle et ladite Jehennete, buvoyent
ensamble en l'ostel de ladite Jehennete, environ
heure de prime, icelle Jehennette se complaigni audit
Jaquotin de la femme dudit Rotisseur, disant que elle li
avoit dit, et à son mary aussi, plusieurs injures et vilenies,
en disant que elle, Jehennete, qui estoit mariée,
avoit fortroit un homme marié, qui la maintenoit, et que
elle vouldroit bien que icellui Rotisseur feust très-bien
batus, et que desdites injures à li faites et dites par iceux
Rotisseur et sa femme elle en vouldroit bien estre vengiée.
Et lors elle qui parle, recordant que iceulx Rotisseur
et fames avoient faiz plusieurs grans dommages, en
les faisant executer pour certain argent qu'ilz leur devoient,
et que sa femme lui avoit dit plusieurs injures et
vilenies, dist audit Jaquotin que aussi estoient iceux Rotisseur
et sa femme les gens du monde qui plus d'injures et
vilenies li avoient fait et à sondit mary, et que elle hayoit
le plus, et que elle voudroit bien qu'il feust très-bien batus
de batons, sanz cousteaux, et que, sur l'amour que il
avoit à elle, il le vengast desdiz Rotisseur et sa femme,
qui ainsi les avoient injurié. Et lors icellui Jaquotin
respondi à elle et à ladite Jehennete, en termes generaulx,
que, le roy venu à Paris, le premier homme qu'il bateroit
seroit ledit Rotisseur.
Cogneut aussi que, le jeudi precedent du lundi que Le
Rotisseur dessus dit fu tué par ycellui Jaquotin, environ
heure de nonne, que elle estoit ausdites estuves, deux
compaignons, dont elle ne scet les noms, vindrent parler
à elle ausdites estuves, et li dirent que sondit mary ilz
avoient leissié en la foire de Compeigne, sain et en bon
point, lequel la saluoit, disant que sondit mary li mandast
que elle pensast de bien faire. Et autre chose ne li dirent;
et ne sera jà sceu ou prouvé contre elle que elle leur
deist chose quelconques, ne qu'il la ferissent sur l'espaule
ou sur la poitrine.
Dit avec ce, sur ce requise, que du jour que elle et
ladite Jehennete requirent ledit Jaquotin qu'il batist ledit
Rotisseur, jusques au temps que icellui Rotisseur fu batu,
qui furent environ troys sepmaines, que elle ne parla en
aucune maniere audit Jaquotin de batre icellui Rotisseur,
jà soit ce que plusieurs fois elle et aussi ladite Jehennete
ayent beu et mengié plusieurs fois ensamble.
Et dist avec ce que, durant ledit temps, icellui Jaquotin
n'ot oncques compaignie charnelle à elle, jà soit ce
que, paravant ce, elle et lui eust esté ensamble par trois
fois, comme dit est. Et aussi dit que le dymenche precedent,
au soir, du lundi que ledit Rotisseur fu batu par
Jaquotin, icellui Jaquotin vint veoir elle qui parle qui
estoient à son huys emmi la rue, assez près de l'ostel dudit
Rotisseur, lui dist et demanda comment elle faisoit,
et elle aussi semblable demande fist audit Jacotin, sanz ce
qu'ilz eussent oncques autres paroles quelconques
ensamble.
Cogneut avec ce, elle qui parle, que, depuis ce, elle
fu emprisonnée ou Chastellet, pour souspeçon d'avoir
esté consentant des bateures faites et navreures audit
Rotisseur. Icellui Jaquotin, avant ce que ledit Rotisseur
alast de vie à trespasement, vint seoir sur les quarreaux
dudit Chastellet elle qui parle, et beurent ensamble. Et
dist, par son serement sur ce requise, que des bateures
faites audit Rotisseur, ilz n'orent oncques lors oudit
Chastellet paroles quelconques ensamble. Et autre chose
ne voult confesser.
CE JOUR, en la presence demons. le prevost, de
maistres Jehan Truquam, Guillaume Drouart, lieutenant
duditmons. le Prevost; Andrieu Le Preux, procureur
du roy; Denis de Bausmes, Nicolas Blondel, Elies Jenglier,
Jehan Marchant, advocas;mess. Baudes de Vauviller,
chevalier du guet; Jehan de Bar, Jehan de Tuillieres,
Girart de La Haye, Robert Petit-Clert, Nicolas
Bertin, Robert de Tuillieres, Robert de Pacy, et Nicolas
Chaon, examinateurs oudit Chastellet, fu de rechief
fait venir en jugement sur lesdiz quarreaux ladite Marguerite,
prisonniere, laquelle continua et persevera ès
confessions par elle faites, disant et affermant par serement
icelles estre vrayes par la forme et maniere que
escriptes sont cy-dessus, sans aucune force, ou contrainte,
ou violence; et lors fu fait traire et mis arriere à part sur
lesdiz quarreaux.
ET, CE fait, leditmons. le prevost demanda ausdiz
presens conseillers qu'il estoit bon de faire d'icelle prisonniere,
et la maniere comment l'en avoit à proceder
contre elle. Tous lesquelz, atendu, veu et leu en leurs
presences les accusacions, denegacions et confessions
faites par ycelle prisonniere, contenu et escript en ce
present procès, ce aussi que elle avoit esté tout le temps
de sa vie femme de petite renommée, et d'avoir esté en
plain bordeau comme femme publique, le cas et maniere
du murdre, proposé et appensé de longue main, et à fait
appensé, à sanc meur et à grant deliberacion, delibererent
et furent d'oppinion que l'en ne la povoit espargnier
qu'elle ne feust justicée comme murdriere, c'est assavoir
arse comme telle qui avoit esté consentant, et, à sa promocion
et requeste, fait murdrir par ledit Jaquotin, son
amy, le dessus dit Rotisseur. Veu lequel procès, et ouys
lesdites opinions, leditmons. le prevost, en la presence
d'icelle prisonniere et des dessus diz, condempna icelle
prisonniere à estre arse comme murdriere.
LEQUEL jugement fu executé ledit samediIIIJe jour de
juingIIIJxx et dix.
Et n'avoit aucuns biens soubz le roy.
AL. CACHEMARéE.

L'AN DE GRACE MIL TROIS cens quatrevins et dix, le
samediIXe jour d'avril, après Pasques, par davant
mons. le prevost, lui estant en jugement sur les carreaux,
presens maistres Jehan Truquam, Guillaume Drouart,
lieutenans duditmons. le prevost; Dreux d'Ars, auditeur;
Andrieu Le Preux, procureur du roy; Miles de
Rouvroy, Jehan Soudant, Jehan de Bar, Ernoul de Villers,
Nicolas Bertin et Gieffroy Le Goibe, examinateurs
oudit Chastellet; fu attaint des prisons où il estoit Perrin
Michel, dit Pontigniau, demourant à Guerart, oultre
la ville de Meaux, prisonnier detenu oudit Chastellet,
pour souspeçon de la mort feu Jehan Le Telier, cordouennier.
Lequel prisonnier, sur ce juré et par serement,
cogneut et confessa estre nez de la ville de Paris,
en icelle ville avoir ouvré du mestier de cordouenier,
dont il est ouvrier, et par plusieurs fois avoir ouvré dudit
mestier avec et en la compaignie dudit defunt, et beu
et mengié par plusieurs fois avec icellui; lequel defunct
il qui parle ne vit passez sont douze ans et plus, parce
que, puis ledit temps, il ne demoura en icelle ville de
Paris, mais est alez gaignier sa vie à Soissons, à Laon,
Noyon, Rouen, à Meaux et ou païs d'environ; et nagueres,
puis deux ans ença, soy marié à une femme demourant
en ladite villedeGuerart, laquelle avoit esté
autrefois marié, et avoit et encore a une fille. Requis s'il
cognoist Perrete, femme Guillaume Le Courson, et jadis
femme dudit defunct, qui moustrée li fu en jugement,
dist par son serement que non, et que oncques jour de
sa vie il n'ot afaire par compaignie charnelle avec elle.
Et autre chouse ne voult cognoistre.
ET, POUR CE, fu faite venir, et en la presence dudit
Michelet, ladite Perrete, laquelle, sur ce jurée et par
serement, cogneut et confessa que durant le temps dudit
mariage dudit defunct et d'elle qui parle, icellui prisonnier,
qui avoit moult grant acointance avec sondit feu
mary, beut, menga et coucha par plusieurs fois en l'ostel
de sondit mary, et avecques elle. Pendant lequel temps,
pour l'oppression des requestes et prieres à li faites par
icellui prisonnier, elle se accorda à faire sa volenté, laquelle
volenté elle par plusieurs fois a acompli, beu,
mengié et couchié par plusieurs fois avec lui et il avec
elle; et tant que pour ce que sondit feu mary ot souspeçon
qu'il ne s'entreamassent, bati, feri et blasma par plusieurs
fois celle qui parle moult enormement; et les choses
elle n'osa oncques dire à sondit mary, de paour que noise
et descort ne se meut entre eulx.
Dist aussi que depuis, et nonobstant lesdites injures à
elle faites par ledit prisonnier, icellui prisonnier est alez
par plusieurs fois devers elle, eue compaignie charnelle
à elle qui parle, et tant que sondit feu mary lui dist qu'il
s'estoit aperceu que ledit prisonnier frequentoit avec
elle, et, ou contempt de ce, bati et feri de coups orbes
moult durement ladite deposant. Pour lesqueles bateures,
afin de soy faire guerir et garder mieulx que elle n'eust
esté en sa maison, pour ce qu'il estoient très-povres gens,
elle qui parle se fist mener et porter à l'Ostel-Dieu de
Paris, ouquel hostel elle jeut et fut malade l'espace de
six sepmaines ou environ; durant lequel temps icellui
prisonnier vint veoir elle qui parleIJ ouIIJ fois, auquel
elle dist que elle estoit en cest estat par le fait de lui, et
que sondit mary l'avoit ainsi batue pour ce qu'il y aloit
et venoit trop souvent, disant que plus n'i venist, et que
elle vouldroit que lui et sondit mary feussent à tous les
deables, et que jamais elle ne les veist.
Dist aussi que,IJ ouIIJ jours après ce que elle ot dit
lesdites paroles audit prisonnier, il lui dist qu'il n'yroit
ne vendroit plus vers elle, et que aussi oudit jour derrenierement
qu'il parlerent ensamble, sondit mary luy avoit
dit plusieurs injures et vilenies, et que s'il venoit en temps
et en lieu, qu'il lui monstreroit qu'il lui en despleroit. Et
autre chose ne lui ouy lors plus dire; mais verité est que,
ou jour qu'il lui ot dist lesdites paroles ou le landemain,
n'est record autrement du jour, sondit mary fu apporté
oudit hostel moult grandement et enormement navré;
desquelles navreures, environ deux ou trois jours après
icelles, il ala de vie à trespacement. Pendant lequel temps
qu'il estoit malades oudit Hostel-Dieu, elle lui ouy par
plusieurs fois dire que il avoit esté ainsi navré par ledit
prisonnier seul, et non par autre, et que aucuns n'en
feust chergiez, feust elle qui parle ou autres quelconques,
que ledit prisonnier. Lequel defunct, et en presence de
bonnes gens, descoulpa du tout elle qui parle du fait ou
consentement de la navreure de lui, si comme il appert
par un instrument duquel la teneur est telle:
In nomine Domini, amen. Per hoc presens publicum instrumentum,
cunctis pateat evidenter quod anno ejusdem Domini
millesimoCCCm o septuagesimo septimo, secundun morem et conputacionem
Ecclesie galicane, martis, in festo gloriose Purificacionis
beate Marie Virginis, que fuit dies secunda mensis frebruarij,
pontifficatus sanctissimi in Christo patris ac domini
nostri domini Gregorii, divina providencia, pape undecimi,
anno octavo, in mei notarij publici et testium infrascriptorum ad
hec vocatorum specialiter et rogatorum presencia, personaliter
constituta Perreta Gradamours, uxor Guilloti Gradamours,
fratris, ut dicebat, germani Perrete, uxoris quondam Johannis
Le Teiller nuper deffuncti, requirens honestas personas, videlicet
dominum Philibertum de Glanden, capellanum in Domo Dei
Paris. constitutum ad audiendum confessiones pauperum Christi in
eadem domo infirmorum et eis in eorum ultimis voluntatibus sacrum
corpus Domini solemniter et devote administrandum, Johannem
Guerart, Johannem de Insula et Alisonnam, ipsius Johannis
de Insula uxorem, in domo habitacionis mee, ad interfignum
ymaginis Beati Victoris, site Parisius, in vico Novo Beate Marie,
presencialiter existentes, cum qua plus poterat instancia, et
eisdem misericorditer et humiliter supplicans dixit quod prenominate
persone coram me tamquam notario et testibus subscriptis
refferre dignarentur et vellent per eorum juramenta illa
verba que ab ore proprio dicti deffuncti Johannis Le Teillier,
ipso predie, dum vivebat, gravi infirmitate in Domo DeiParis. 
detento, in earum presencia dici audiverant. Qui quidem Johannes
Guerart, Johannes de Insula et Alisonna, ibidem presente
predicta Perreta, respondendo dixerunt et per eorum juramenta
michi notario et in manu mea vice, nomine et ad opus illius vel
illorum cujus sceu quorum potest seu poterit interesse legitime
stipulenti et recipienti prestita testificati fuerunt tam conjunctum
quam divisim se fuisse presentes cum pluribus aliis valentibus hominibus
die martis post festum Nativitatis Domini ultimo preterita
in Domo Dei predicta quod, et quando Johannes Le Teillier
tunc infirmus in eadem Domo in quodam lecto existens et jacens
dixit et retulit ex ore suo proprio verba sua dirigens Perrete La
Teilliere, sue uxori, ibidem presenti verba in gallico sequencia,
vel saltim consimilia:« Perrete, ma femme, qui es cy devant
moy, je te dy devant ces bonnes gens que, dymenche
darrenierement passé, souppay en l'ostel de Guillot Gartdamours,
ton frere, et après soupper, moy alant en nostre
hostel, fu navré d'aguet fait apensé, ou ventre, par Perrin
Pontigniau, pour laquelle navreure je fu cy hyer apporté;
et aujourd'uy ay esté confessé et ordonné par messire Guy
Briere, chappelain de ceans. Si te di comme bien advisé,
sur le dampnement de mon arme, que de ladite navreure
à moy par ledit Perrin faite, tu n'en es coulpable en
aucune maniere, ne en savoies rien, ne aucun consentement
d'icelle as donné ou presté; et te repute et tieng
dudit fait et de la mort, se elle ensuivoit, pour pure et
vraye innocent, et ne vueil pas que, pour cause de ce,
l'en te puisse, par justice ou autrement, aucune chose
demander ou temps advenir; mesmement que tu ne savoies
lors aucunes nouvelles de moy, et auxi que tu
estoies lors gesant ceans malade, et dèsXV jours ou environ
paravant ledit fait. Et te pardonne, et Dieux si face,
tous courroux, ires et maltalens que tu peues avoir eux ou
encourrous envers moy, par quelquecauseou raison que
ce soit, de tout le temps passé jusques aujourd'uy. »Laquelle
femme, en merciant de ce sondit mary, auxi lui
pardonna tous corrous, ires et maltalens que sondit mary
povoit avoir faites, dittes et encourues envers elle, par
quelque maniere que ce soit, du temps passé jusques à
hui.De et super quibus omnibus et singulis prefata Perreta
Gartdamours peciit a me notario publico infrascripto sibi, ad
opus et commodum illorum quorum interest seu potest aut poterit
interesse in futurum, dari atque tradi litteras testimoniales per
modum publici instrumenti confectas. Acta fuerunt hec Parisius,
in domo habitacionis mee predicte, sub anno, indictione, mense,
die et pontifficatu quibus supra, presentibus Petro de Ulmo,
Georgio Gilleberti, Johanne Carnificis, et Gilloto Guinot, in
civitateParis., ut dicebant, commorantibus, testibus cum pluribus
aliis ad premissa vocatis specialiter et rogatis. Et ego Johannes
Fernicle, clericus, Meldis oriundus, publicus apostolica et
imperiali auctoritate notarius venerabilisque curie episcopalis
Parisiensis juratus, dicte Perrete requisicioni, predictorumque
domini Philiberti, Johannis, Johannis et Alisone dicto et testificacioni
hujusmodi, ceterisque premissis omnibus et singulis, dum,
sicut suprascribuntur, agerentur et fierent, una cum supranominatis
testibus presens fui; eaque sic fieri vidi et audivi, ideo
presenti instrumento, licet per alium scripto, me aliis occupato
negociis, signum meum apposui consuetum, hic me subscribens
requisitus et rogatus.
Dit avec ce, elle qui parle, que, puis ledit fait advenu,
et que sondit feu mary fu alé de vie à trespassement, elle
ne compaigna ou fu avec ledit prisonnier, ne icellui ne
vit, jusques audit jour d'uy; et a environXIJ ans que le
cas advint.
Lequel prisonnier de rechief fu fait jurer sur les sains
Evengiles de dire verité sur la deposicion de ladite Perrete,
faitte en sa presence, comme dit est; lequel, par
serement, nya que oncques il eust batu ou feru ladite
femme, qui lui eust rendu icelles paroles, ne qu'il feust
consentant, faisant ou participant desdites navreures
faites audit deffunct.
VEUES lesqueles denegacions et confessions faites par
ledit prisonnier, avec la deposicion d'icelle Perrete, et
veu ledit instrument, iceulx presens conseillers delibererent
et furent d'oppinion que pour savoir par la bouche
dudit prisonnier la verité dudit cas advenu en la personne
dudit defunct, consideré aussi que il estoit presumpcion
contre icellui prisonnier, quiXIJ ans avoit n'avoit repairé
en la ville de Paris, par devers Jehenne, femme Jehan
Gasse, sa mere, si comme il a confessé, jà soit ce que
sadite mere l'ait esté veoir plusieurs fois, depuis ledit
temps, en ladite ville de Meaulx et à Guerart, il feust
mis à question. Et ad ce fu ledit prisonnier, et en sa presence,
condempnez parmons. le prevost.
EN excecutant lequel jugement, ledit prisonnier fu fait
despouillier, liez et mis à question sur le petit tresteau;
et ainsi commel' enlui voult donner ou jetter de l'eaue
sur lui en la maniere acoustumée, requist instaument que
d'ilec l'en le voulsist oster et mettre hors, et dudit crime
par lui commis diroit verité.
ET, POUR CE, fu mis hors d'icelle question, et mené
choffer en la cuisine, et en après et freschement ramené
sur les quarreaux, ou petit parc du Chastellet de Paris,
par devant leditmons. le prevost, et en la presence desdiz
conseillers. Lequel, sur ce que dit est, fu fait jurer aus
sains Evangilles de Dieu de dire verité. Et illec, non
obstant lesdites accusacions, variacions et denegacions
par lui autrefois faites, et sans aucune force ou contrainte
de gehine, cogneut et confessa par serement que
verité estoit qu'il, durant le mariage dudit feu Jehan Le
Teillier et Perrete, sa femme, dessus nommez, il avoit eu
par plusieurs fois compaignie charnelle avec icelle femme,
laquelle, sauve sa grace et deposicion cy-dessus escripte,
il ne feri, bati ou navra oncques jour de sa vie, en quelque
maniere que ce feust; mais est verité que plusieurs
fois ledit defunct Telier dist à lui qui parle qu'il ne lui
plaisoit point qu'il alast ne venist vers sadite femme, et
que s'il lui trouvoit plus, qu'il lui mousterroit qu'il lui
en desplairoit, avec plusieurs autres paroles injurieuses
à lui par ledit defunct lors dites et proferées. Nonobstant
lesqueles choses, il qui parle est alez par plusieurs et diverses
fois avec icelle Perrete, et eu compaignie charnelle
avecques elle. Et pour ce qu'il lui fu dist que ladite
Perrete estoit couchiée malade en l'Ostel-Dieu de Paris,
pour les bateures faites par sondit mary, ala par deux
ou trois fois veoir icelle Perrete, à laquelle il parla moult
longuement, et, entre les autres paroles qu'ilz orent ensamble,
dist icelle Perrete à lui qui parle, que, pour
l'amour de Dieu, il ne voulsist plus aler ne venir vers
elle; quar pour ce que son mary se souspeçonnoit des
amours qui estoient entre eulx, avoit-elle esté batue par
lui par la maniere que elle l'estoit, et pour lesqueles
bateures elle gisoit malade au lit; et que elle ne povoit
nullement à sondit mary, pour cause de lui qui parle, et
ne la faisoit chascun jour que blasmer, tencer et rioter;
et, pour ce, vouldroit que sondit mary feust à tous les
deables. Et lors lui qui parlerespondià icellePerrete
que oudit jour que dites lui avoit lesdites paroles, que
en venant icelle veoir oudit Hostel-Dieu, sondit mary lui
avoit dit plusieurs injures. Et, sans plus avant parler ou
dire de ceste matiere ensamble, se parti, lui qui parle,
de la compagnie d'icelle Perrete, et print congié d'elle.
Dit avec ce, il qui parle, que, le landemain ensuïant
lesdites paroles eues entre lui et ladite Perrete, en soy
en alant couchier en l'ostel de sa mere, au soir, environ
jour faillant, vit et aperceut ledit defunct Jehan Le Telier
qui se partoit de l'ostel du Corbeillon, en la rue du
Temple, et s'en aloit en son hostel, en la rue des Graveliers;
et ouquel hostel aucuns des vosins dudit Telier,
quisontdemourant assez prez de l'ostel d'icellui defunct
et de luiquiparle, avoient dit qu'il estoit alez souper.
Au devant duquel il qui parle vint, lui dist comme plusieurs
fois il lui avoit dit plusieurs injures, blasmes et
vilenies, et batu sa femme en despit de lui; et, ce fait,
sans plus de paroles, sacha un badelaire qui pendoit à sa
sainture, duquel il fery d'estoc icellui defunc parmi le
ventre un seulcop, et attant le lessa illec en la place
cheoit à terre comme tout mort; et, ce fait, s'en retourna
coucher en l'ostel de sadite mere, ala et vint parmi la
ville de Paris le landemain dudit fait advenu, environIJ 
ouIIJ jours après, et ainsi eust continué, se ne feust ce
qu'il vint à sa cognoissance que ledit Telier estoit, de ladite
navreure, alez de vie à trespassement; pour doubte
et occasion duquel fait, il qui parle se absenta de ladite
ville de Paris, ala ès païs de Laon, Soissons, Noyon,
Meaulx et environ, pour gaignier sa vie, et se maria audit
lieu de Guerart, ne en ladite ville de Paris ne retourna
puis ledit cas advenu, qui fu faitXIJ ans a et plus.
Dist avecques ce, sur ce requis, que puis ledit fait
advenu, il ne compaigna ou parla aucunement avec à
ladite Perrete, ne ne la vit, jusques à aujourd'uy que
monstrée lui a esté en jugement; et plus ne poult cognoistre.
Si fu fait traire arriere à part sur les quarreaux
oudit Chastellet.
ET, CE FAIT, par leditmons. le prevostfu demandé
ausdiz presens conseillers leurs advis et oppinions qu'il
estoit bon de faire dudit prisonnier, et la maniere comme
l'en avoit à proceder contre lui. Tous lesquelz, considerées
les denegacions dessus dites, adverées en après par
la confession d'icellui, les cas et moyens pour lesquelz il
fery et navra ledit defunct, qui contre lui n'a proposé
aucune hayne, noise, riote ou bateure par lui faite, delibererent
et furent d'oppinion que, comme murdrier,
il feust executez, c'est assavoir traynez et pendus. Veu
lequel procès et ouyes les oppinions desdiz conseillers,
ledit prisonnier fu ad ce condempnez par leditmons. le
prevost, et icellui jugement prononcié et dist en la presence
dudit prisonnier.
LEQUEL jugement fu executé ledit samediIXe jour
d'avril l'an milCCCIIIJxx et dix.
Et n'avoit nulz biens.
AL. CACHEMARéE.

L'AN DE GRACE MIL TROIS cens quatrevins et dix, le
samediIXe jour de juing, par devantmons. le prevost,
lui estant en jugement sur les carreaux, presens noble
homme messire Baude de Vauviller, chevalier du guet;
Jehan Truquam, lieutenant duditmons. le prevost; Miles
de Rouvroy et Hutin de Ruit, examinateurs en Chastellet,
et Raoul Dauquans, bourgeois de Paris; fu attaint et
fait venir des prisons dudit Chastellet, esquelesilestoit
detenus prisonnier, Oudin de Sery, demourant à Pontoise,
pour ce que, par le guet du roy estant à la Chappelle
Saint-Denis, il a esté trouvé entre le champ du
Lendit et ladite Chappele Saint-Denis, despeçant une
bourse de cuir, laquelle n'en souspeçonne qu'il n'ait coppée.
Depuis laquelle prinse il a esté trouvé garny de deux
frans en or, lesquelz estoient cousus en la cornete de son
chaperon. Lequel prisonnier, examiné sur ce, et par serement,
dist et afferma qu'il estoit clert, en habit et possession
de tonsure, et n'estoit tenus de respondre par devant
mons. le prevost. Requis s'il est mariez, et s'il scet lire
ou cognoistre lettre aucune, dit qu'il est mariez à une
famme appelée Ysableau de La Saussoye, né e de la ville
de Saint-Denis en France, aagée deLX ans ou environ,
laquelle il qui parle, puisIIIJ ans, a espousée en la ville
de Meaulx; et scet bien, il qui parle, que paravant ce
que dit est, elle avoit esté mariée à un homme dont il
n'est record du nom; et au temps qu'il espousast ou fiansast
icelle Ysableau, elle avoit unne fille de sondit feu
mary.
Dit avecques ce que oncques il n'epousa ycelle Ysableau
en sainte Eglise; mais verité est que, après ce qu'il
ot eu compaignie charnelle à elle, il qui parle et elle, de
leurs communs assentemens et volenté, ont fiancé li uns
l'autre, depuis lesquelles fiançailles il a eu par plusieurs
fois, et au devant d'icelles, compaignie charnelle, et depuis
couchié et demouré en la compaignie d'icelle Ysableau
par l'espace deIJ ans et plus.
VEUE laquelle confession faite par icellui prisonnier,
par la forme que dit est cy-dessus, leditmons. le prevost,
par l'advis, et deliberacion, et conseil des dessus dis presens
conseillers, dit, juga et prononça, en la presence
dudit prisonnier, qu'il n'estoit pas homme abille à porter
le signe de tonsure sur sa teste, au moins qu'il en deust
joïr ne user, ne aussi du previlege de clert, et que, veue
sadite conffession, il le tenoit et reputoit comme homme
pur lay, bigasmes, et, comme tel, le condempna à estre
rez tous jus. Lequel jugement fu executé incontinent.
ET, CE FAIT, leditmons. le prevost de rechief fist venir
ledit prisonnier par devant lui sur lesdiz quarreaux, et en
la presence des dessus dis, lequel, juré de dire verité sur
les accusacions dessus dites, dit et afferma par serement
que icelle bourse coppée, pour souspeçon de laquele il
a esté emprisonné, il, ou jour d'yer, coppa sur soy-meismes,
et laquelle, oudit jour d'yer et paravant, passez
sont trois ou quatre mois, avoit pendu à son juppon ou
petite coste qu'il avoit vestue, en laquele bourse avoit
deux blans neufs. Et quant ausdis deux frans trouvez en
sa cornete, dit qu'il les y avoit mis et mussiez de paour
qu'il ne les perdesist, ou que l'en les li ostast. Et pour ce
que autre chose ne voult cognoistre, lui feust dist qu'il
deist verité, ou l'en la lui feroit dire par force, et seroit
mis à question. Lequel prisonnier, quant il vit que l'en
lui vouloit mettre, dist que, pour Dieu, l'en ne lui meist
pas, et il cognoistroit verité. Et lors lui, sur ce juré, dist
et afferma par serement que icelle bourse, en laquele avoit
deux blans neufs, il avoit trouvée emmi les champs du
Lendit, et icelle avoit levée, et l'argent mis et appliqué
à son proufit; et icelle bourse de cuir, pour ce qu'elle
ne valoit riens, il avoit despecée et jettée aval lesdiz
champs du Lendit. Et autre chose ne voult cognoistre.
Si fu fait traire arriere à part sur lesdis quarreaux.
APRèS lesqueles choses, leditmons. le prevost demanda
ausdiz presens conseillers leurs advis et oppinions comment
l'en procederoit contre ledit prisonnier. Tous lesquelz,
veu l'estat et personne d'icellui prisonnier, qui est
homme vacabond et de nul mestier, les variacions, confessions
et denegacions par lui faites, attendu la chose
par lui prinse, qui est souspeçonneuse, que pour savoir
par sa bouche la verité desdis cas, et aussi des autres crimes
par lui fais et commis, qu'il feust mis à question, et ad
ce fu condempné par leditmons. le prevost, et en sa
presence.
EN ENTERINANT lequel jugement, icellui prisonnier fu
fait venir en jugement par davant leditmons. le prevost,
lequel, pour ce que aucune chose ne voult confesser, fu
mis à question sur le petit tresteau, et ainsi comme l'en
li voult donner de l'eaue, requist instaument que d'icelle
l'en le meist hors, et il diroit verité. Si fu mis hors d'icelle
question, et mené chofferen la cuisineen la maniere
acoustumée.
HORS de laquelle question, et sans aucune force ou
contrainte, icellui prisonnier, sur ce juré et par serement,
cogneut et confessa que, oudit jour d'yer, ainsi comme
l'en moustreoit le jeu des basteaux à la foire du Lendit,
il se approcha auprès d'une femme qui regardoit lesdiz
jeuz, à laquelle il, le plus doucement qu'il pot, restoursa
sa robe, et soubz icelle robe, d'un petit coustel qu'il
tenoit en sa main, coppa la bourse de cuir d'icelle femme,
en laquelle, quant il se fu trait arriere aus champs, il
trouva les deux frans qui ont esté trouvez en la cornete
de son chaperon, et les deux blans deVIIJ deniers piece
donc cy-dessus est faite mencion en sa premiere confession.
Et dit, sur ce requis, que c'est le premier larrecin
qu'il feist oncques, et que icellui il fist par temptacion
de l'ennemi. Et autre chose ne voult cognoistre. Si fu
mis en la prison donc il estoit partis.
LE LUNDI ensuïant,XIIJ e jour dudit mois de juing, l'an
dessus dit, fu fait venir le dessus dit prisonnier en jugement
sur les carreaux, par devant leditmons. le prevost,
presens maistre Jehan Truquam, Guillaume Drouart,
lieuxtenans; Dreux d'Ars, Miles de Rouvroy, Jehan de
Tuillieres, Robert de Pacy, examinateurs; lequel, sans
aucune force ou contrainte, persevera ès confessions cy-dessus
escriptes par lui faites. Et pour ce que autre
chouse ne voult confesser que dit est, fu, et par l'oppinion
desdiz conseillers, mis de rechief à question sur le
petit et le grant tresteau; et ainsi comme il ot esté un
petit sur ledit grant tresteau, requist humblement que
d'icelle l'en le meist hors, et il diroit verité des crimes
et delis par lui fais et commis, dont il en y avoit plusieurs.
Si fu mis hors d'icelle question, mené choffer en
la cuisine en la maniere acoustumée, et, assez toust après,
ramené en jugement sur lesdiz carreaux, en la presence
des dessus diz conseillers; et illec, sanz aucune force ou
contrainte, cogneut et confessa, et par serement sur ce
fait aus sains Evangiles de Dieu, que il est un très-fort
larron, et que passez sont vint ans et plus qu'il commença
premerement à embler. Et est verité que, trois mois a ou
environ, il et sadite femme estans logiez en la ville de
Mante, en une hostellerie où il estoient, prindrent, d'um
commun assentement une chandellier de cuivre et une
escuelle d'estain, qu'ilz porterent hors dudit hostel, et
iceulx chandellier et escuelle il vendirent, en icelle ville
de Mante, la somme deXVIIJ d. par..
Cogneut avec ce, que dix ans a ou environ, qu'il servoit
un chanoine de Nostre-Dame de Paris, appellé Le
Boitousset, icellui chanoine lui bailla un sien cheval pour
aler ou païs de Gastinoiz, faire certaines besoignes que
sondit maistre lui encharga faire, lequel cheval il qui parle
vendi, en la ville de Gyen, la somme deXIJ frans, sans
en faire depuis aucune restitucion audit chanoine, jà soit
ce qu'il en ait esté requis plusieurs fois par ledit chanoine.
Dist avec ce, que en vendant le vin qu'il a vendu pour
Guillemin Doregerat, par maniere de tail, il, dudit argent
par lui reçu, print, et appliqua, et retint à son prouffit,
la somme deXXIIIJ s. par..
Cogneut oultre, que vingt ans a ou environ, qu'il estoit
varlet et serviteur de messire Guy Buverail, prestre, chanoine
du Sepulcre, ainsi comme il ot couché à un soir
ledit prestre, et qu'il dormoit, il qui parle ala à la tasse
ou bourse dudit preste, qu'il avoit mise et musiée soubz
le chevez de son lit, et en celle bourse print la somme
deIIIJ frans en or, lesquelz il appliqua à son prouffit.
Item, en la ville de Saint-Denis en France,IIIJ ansa
ou environ, ainsi comme heure de marché, il se aproucha
près d'um homme qui marchandoit certaines denrées
desquelles il n'est record, en la tasse duquel homme il
mal print deux frans en or qu'il y trouva.
Item, que durant le temps que il a vendu les vins du
prieur de l'Estrée, il, de l'argent qu'il a prins et receu
ou nom dudit prieur, a retenu et appliqué à son prouffit
la somme de deux frans.
ITEM, le mardi ensuïant,XIIIJe jour de juing, l'an dessus
dit, par davant leditmons. le prevost, lui estant en jugement
sur les carreaux, presens maistres Jehan Truquam,
lieutenant; Dreux d'Ars, auditeur; Ernoul de Villers,
Robert de Pacy, Nicolas Chaon et Gieffroy Le Goybe,
examinateurs oudit Chastellet; fu attaint et fait venir, des
prisons dudit Chastellet, le dessus dit prisonnier Oudin
de Sery, lequel, juré aus sains Evangiles de Dieu de dire
verité, cogneut et confessa, et par serement, en la presence
des dessus dis, sans aucune force ou contrainte,
que les confessions cy-dessus escriptes, et à lui leues mot
après autre, il avoit faites en la fourme et maniere que
escriptes sont; et ès dittes confessions persevera.
Et, oultre ce, cogneut et confessa que, deux ans a ou
environ, lui estant couchié en la ville de Provins, en
certaine hostellerie où il estoit logiez avec plusieurs compaignons,
se leva de nuit du lit où il estoit couchez, et
sur une table estant en ladite chambre, sur laquele il
avoit veu au soir que l'um des compaignons qui coucherent
en ladite chambre où il qui parle avoit jeu, avoit
mis une tasse de cuir et sa sainture, mal print et embla
en celle tasse la somme de dix soubzpar..
Item, cogneut que,XVJ ans a ou environ, ainsi comme
l'en faisoit un sermon ou cymetiere Saint-Innocent, à un
jour de vendredi aouré, s'aprocha près d'une femme qui
ouyoit ledit sermon, qui avoit pendu à sa sainture une
bourse de cuir, laquelle il qui parle li coppa; et quant il
eust coppée, regarda que dedens icelle bourse avoit vint
soubzpar. en plusieurs menues monnoyes.
Cogneut aussi que, quatre ans a ou environ, il estant couchié
en une hostellerie en la ville de Condé sur Aisne,
avec un bon homme, se leva de nuit durant le temps que
ledit homme dormoit, auquel homme il, de nuit, vuida
sa bourse qui estoit pendue à sa petite coste, en laquele
avoit deux frans en or et deux frans en menue monnoye.
Et dist, sur ce requis, qu'il n'est pas record, quant de
present, des crimes et autres delis par lui fais et commis,
donc il en y a plusieurs. Et, pour ce, fu fait traire arriere
à part sur lesdiz quarreaux.
OUYES lesqueles confessions faites par icellui prisonnier,
leditmons. le prevost demanda ausdiz presens conseilliers
leurs advis et oppinions comme l'en avoit à proceder
contre icellui prisonnier. Tous lesquelz, veu l'estat
et personne dudit prisonnier, les confessions et reiteracions
de larrecins par lui faites, avec la traïson faite à
sesdis maistres, dont mention est faite esdites confessions,
delibererent et furent d'oppinion qu'il estoit un
très-fort larron, et qu'il feust executez et pendus comme
tel. Veues lesqueles confessions, et ouy les oppinions
desdiz conseillers, leditmons. le prevost le condempna
à estre pendu comme larron; et icellui jugement prononça
en la presence dudit Oudin, prisonnier.
LEQUEL jugement fu executé leditXIIIJe jour de juing.
Et n'avoit aucuns biens.
AL. CACHEMARéE.

L'AN DE GRACE MIL TROIS cens quatre vins et dix, le
jeudi darrenier jour de juing, par davant maistre
Dreux d'Ars, lieutenant demons. le prevost, lui estant
en jugement sur les quarreaux, presens maistres Miles de
Rouvroy, Nicolas Bertin, Robert de Pacy et Gieffroy Le
Goybe, examinateurs de par le roy nostre sire ou Chastellet
de Paris; fu attaint et fait venir des prisons dudit
Chastellet Pierre Gauchier, prisonnier detenu oudit Chastellet,
à la denonciacion de Adin Brebiat, Jehan Beautas
et Perrin Beautas, logiez près des molins du Temple,
disans qu'il est larron et murdrier, et que il a emblé un
cheval chergié de laines, lequel il a vendu à Chambly le
Hambergier.
LEQUEL prisonnier, sur ce examiné et interrogué, et
sur sa vie et gouvernement, cogneut et confessa par serement
qu'il estoit nez de la ville de Forez en Weuquessin
le Normant, pelletier, et aucune foiz a tenu des terres
affermes et moyson oudit païs, à Heudouville et païs
d'environ; et pour ce que nouvelment il avoit prins
terres à labourer en ladite ville de Heudouville, il, afin
d'avoir un cheval pour labourer lesdites terres, se transporta,
trois mois a ou environ, autrement du temps n'est
record, en un jour de vendredi ou samedi, que le marchié
estoit en la ville de la Saussoye, appartenant à
mons. le conte de Harcourt, en laquele ville il acheta,
d'un compaignon qu'il ne cognoist, un petit cheval de
poil noir, et environXIIJ ouXIIIJ livres de laine qui sur
ledit cheval estoient, dont il païa deux escus d'or de
XVIIJ s. par. piece. Et, ce fait, admena en ladite ville de
Heudouville ledit cheval et aussi la laine. Et pour ce que
ledit cheval estoit trop petit et feible, vendi ou eschanga
sondit cheval en la ville de Villers-Adam, au plastrier
d'icelle ville, le pris et somme deXVIIJ sextiers de plastre,
lequel plastre il n'a pas oncore eu; et ladite laine il vendi,
en la ville de Chambly le Haubergier,XXIIIJ ouXXX s.,
ne scet lequel ne à qui.
Dit avec ce, que des chosses dessus dites il se rapporte
à la voix et commune renommée dudit païs, et aussi de sa
vie, estat et gouvernement; et ne sera jà sceu ou prouvé
contre lui que autrement soit desdites accusacions que
ce qu'il en confesse. Requis pour quel cause il s'est absentez
dudit païs, dit pour ce qu'il n'y veoit plus son
prouffit à faire. Requis se de la commune renommée de
son estat et gouvernement, et aussi de ladite accusacion,
il se vieult rapporter et croire ou dit et deposicions de
Adenat Le Brebiat, Jehan Beautas et Perrinet Beautas,
qui presens estoient pour ce en jugement par devant ledit
prisonnier, dit par son serement que ouyl pour mort et
pour vie, et qu'il cognoist et scet iceulx estre gens de
bonne vie, fame et renommée.
LESQUELZ Brebiat et Beautas, pour ce presens, comme
dit est, et en la presense dudit prisonnier, après ce qu'il
orent juré aus sains Evangiles de Dieu de dire verité,
cogneurent et affermerent par leurs sermens que ilz sont
nez de la ville de Houdan, à une petite lieue dudit lieu
de Heudouville et de Villers-Adam, et que puisIIJ sepmaines
a ou environ, eulx estans en icelle ville de Villers-Adam,
virent deux hommes, dum l'un d'iceulx se disoit
estre frere et l'autre filz d'um homme qui avoit esté murdry
entre la ville de Floury sur Odeile et la ville
d'Andely, au bout d'un bois, en un seigle; lesquelz deux
hommes recogneurent le cheval que ledit prisonnier avoit
baillé audit plastrier, et aussi une houspelande que le varlet
dudit prisonnier avoit vestue, et lesquelz cheval et
houpelande ilz firent arester par la justice dudit lieu de
Villers-Adam, comme les biens de leurdit frere et pere
occiz, comme dit est, disans et affermans par leurs sermens
icelles choses estre siennes, et le voulans prouver.
Lesqueles choses venues à la cognoissance de la justice
dudit lieu de Villers-Adam, ilz envoyerent en l'ostel et
domicille dudit prisonnier, pour le cuider prendre et
emprisonner; mais icellui prisonnier, saichant lesdites
plaintes d'iceulx frere et filz, se absenta d'icelle ville, et
lessa sa femme et enfans à la table où ilz estoient assis à
disner, si comme eulx qui parlent, lors estans en ladite
ville, ouyrent dire à plusieurs des gens et habitans d'icelle
ville; et dient que il est voix et commune renommée
oudit païs que icellui prisonnier avoit emblé ledit cheval
et leine qui dessus icellui estoit, et souspeçonné d'avoir
occiz et murdri icellui homme à qui ledit cheval estoit;
ne oncques, puis que ledit cheval et houpelande furent
prins et arrestez en main de justice, comme dit est, icellui
prisonnier ne conversa ou repaira oudit païs, mais
c'est tousjours, depuis ce que dit est, absenté et fuy du
païs.
APRèS lesqueles choses ainsi faites, il fu demandé par
ledit lieutenant audit prisonnier s'il estoit vray ce que
les dessus dis avoient deposé. Lequel, après ce qu'il ot
fait serement de dire verité, dit et deposa par son serment
que verité estoit que, pour ce qu'il avoit esté souspeçonné
d'avoir mal prins lesdiz cheval et houpelande,
et qu'il avoit de ce esté advisé par aucuns de ses amis, il
estoit partiz et absentez d'icelle ville et pays d'environ,
et avoit leissé sadite femme et enfans puisVJ sepmaines
a ou environ, mais dudit crime il estoit pour innocent.
ET POUR CE que autre chose ne voult cognoistre, veu
l'estat et variacion d'icellui prisonnier, avec la deposicion
des tesmoings cy-dessus nommez et escrips, fu dit et deliberé
par les oppinions desdis presens conseillers que,
pour en savoir plus à plain par sa bouche la verité, il feust
mis à question; et ad ce fu condempné, et en sa presence,
par ledit lieutenant.
EN ENTERINANT lequel jugement, le dessus dit prisonnier
fu despouillé, mis et lié à la question, et estendu sur
le petit tresteau; et aussi, comme l'en lui voult donner et
jetter de l'eaue sur lui, requist instaument que l'en le
meist jus, et il diroitveritédudit crime et larrecin par
lui fais et commis, et qui vrayes estoient par la maniere
que lesdis tesmoings l'avoyent ouy dire, et aussi qui le
deposoyent. Si fu mis hors d'icelle question, et admené
en jugement sur lesdis quarreaux oudit Chastellet, en la
presence des dessus diz.
HORS de laquelle question, et sans aucune force ou
contrainte, icellui prisonnier, après ce qu'il ot juré aus
sains Evangiles de Dieu de dire verité, cogneut et confessa
par son serement que, nonobstant quelconques variacions
ou denegacions par lui cy-devant faites et
escriptes, il estoit et est verité que, trois mois a ou environ,
à un soir après soleil couchant, au partir qu'il fist
de la ville de Floury sur Odelle, vit un homme qui aloit
à pié le chemin droit à Andely sur Saine, et menoit un
petit cheval, sur lequel cheval avoit certaine leine, avec
lequel il se acompaigna au dessus de la riviere dudit lieu de
Floury, et alerent ensamble l'un avec l'autre environ une
lieue de chemin; et quant ilz furent au dehors d'un bois
qui est au dessus de ladite ville d'Andely, il, mal meu et
tempté de l'ennemy, se tint derriere ledit homme, et,
d'um gros baton de nefflier qu'il portoit en sa main, auquel
avoit au bout un petit de fer, afin d'avoir et recouvrer
icellui cheval pour faire son labour, fery icellui
homme par derriere deux coups en la teste, tant qu'il
chei illec à terre tout mort; et, ce fait, print le cheval
dudit homme, avec la laine qui dessus estoit, et, par un
autre chemin qu'il print dedens ledit bois, vint seul gesir
en la ville de Saint-Cler sur Ette, et le landemain matin
se parti d'icelle ville, et ala en ladite ville de Villers-Adam,
en son hostel, avec sa femme et enfans, et, depuis
ce, vendi ledit cheval, et aussi ladite laine, par la maniere
que dit l'a et escript est cy-dessus en la premiere
deposicion. Et autre chose ne voult confesser; et, pour
ce, fu mis en la presente prison donc il estoit partis.
LE SAMEDI ensuïant, second jour du mois de juillet
MCCCIIIJxx et dix, par davantmons. le prevost, lui estant
en jugement sur les quarreaux, presens maistres Pierre de
Vé, advocat en parlement et conseiller du roy nostre sire
en Chastellet; Jehan Truquam, lieutenant duditmons. le
prevost; Dreux d'Ars, auditeur; Girart de La Haye,
Ernoul de Villers, Jehan de Tuillieres, Nicolas Bertin,
Robert de Pacy, Nicolas Chaon et Gieffroy Le Goybe,
examinateurs de par le roy nostre sire en son Chastellet
de Paris; fu attaint et fait venir en la presence des dessus
diz Pierre Gauchier, dessus nommé, lequel, après ce qu'il
ot juré aus sains Evangilles de Dieu de dire verité,
cogneut, sans aucune force ou contrainte, persevera et
continua ès confessions cy-dessus escriptes par lui faites,
icelles afferma estre vrayes. Requis s'il ot la houpelande
dudit homme par lui occiz et murdry, et qui fu trouvé
vestu sur son varlet, et aussi se il print de l'argent que
ledit homme occiz avoit sur soy et en sa bourse, dit par
son serment que non, et que autrement n'est que dit,
cogneu et confessé l'a cy-dessus.
ET, CE fait, leditmons. le prevost demanda ausdis présens
conseillers leurs advis et oppinions comment l'en
avoit à proceder contre icellui prisonnier. Tous lesquelz,
veu ce present procès, delibererent et furent d'oppinion
qu'il feust executez comme murdrier et lerres, c'est assavoir
trainé et pendu. Oyes lesqueles oppinions et veu
icellui procès, leditmons. le prevost condampna icellui
Pierre Le Gauchier, prisonnier, à estre executé par la
forme et maniere que dit est, et icellui jugement prononça
en la presence dudit prisonnier.
LEQUEL jugement fu executé leditIJe jour de juillet
milCCCIIIJxx et dix.
Et n'avoit aucuns biens.
AL. CACHEMARéE.

L'AN DE GRACE MIL trois cens quatre vins et dix, le
mardiVe jour de juillet, par davantmons. le prevost,
lui estant en jugement sur les quarreaux, presens maistres
Jehan Truquam, lieutenant duditmons. le prevost; Dreux
d'Ars, auditeur; Denis de Bausmes, advocat; Girart de
La Haye, Ernoul de Villers, Robert de Pacy, Nicolas
Chaon et Gyeffroy Le Goybe, Oudart de Fontenoy et
Nicolas Bertin, examinateurs du roy nostre sire en son
Chastellet de Paris; fu attaint et fait venir des prisons
dudit Chastellet Guillemin Chauvin, demourant à Moustereau-Belay,
prisonnier detenu oudit Chastellet, pour
ce que l'en dit qu'il a mal prins et emblé certaine quantité
de laine en la maison du maire de Nougent sur Marne,
laquelle il a vendue, en la ville de Laigny sur Marne,
à un nommé Guillaume Marchant, demourant en ladite
ville, la somme deXVJ s. tournois. Lequel prisonnier, sur
ce juré aus sains Evangiles de Dieu de dire verité, et aussi
de sa vie et gouvernement, cogneut et confessa par son
serment qu'il estoit nez d'icelle ville de Moustereau-Belay,
homme vigneron et de labour, auquel mestier il a gaignié
sa vie le mieulx qu'il a peu et sceu, et aussi a frequenté
et suy les gens d'armes comme varlet ès voyages fais par
le roy, et ou païs de Flandres; et dist que puis naguaires,
en un jour dont il n'est record, vit l'uys de l'ostel du
maire d'icelle ville de Nougent ouvert, ouquel hostel,
par temptacion de l'ennemi, il qui parle, ou milieu de
ladite maison, vit et aperceut un drap linge ouquel avoit
laine blanche qui dedens estoit; et pour ce qu'il ne vit
ou aperceut aucune personne oudit hostel, print icellui
drap et laine qui dedens estoit, les emporta avec soy,
et, le landemain matin, porta vendre icelle laine en ladite
ville de Laigny, laquelle il vendi, audit Guillaume
Marchant, la somme deXVJ s. t.. Et dist que c'est le premier
meffait ou larrecin qu'il commeist oncques ou feist.
VEUES lesqueles accusacions et confessions faites par
icellui prisonnier, leditmons. le prevost demanda ausdiz
presens conseillers leurs advis et oppinions comme il
estoit bon à proceder contre ledit prisonnier. Tous lesquelz,
veu l'estat et personne dudit prisonnier, la maniere
dudit larrecin par lui fait et commis tapineusement et
à fait appensé, la poursuite dudit larrecin, et ce qu'il a suy
routes de gens d'armes, delibererent et furent d'oppinion
que, pour savoir plus à plain des autres crimes et delis
par lui fais et commis, il feust mis à question. Et ad ce
fu condempné par leditmons. le prevost, et en sa
presence.
EN ENTERINANT lequel jugement, ledit Guillemin
Chauvin, pour ce que autre chose ne voult cognoistre
que dit est dessus, fu mis à question sur le petit tresteau,
et, en après, sur le grant tresteau; et ainsi comme l'en
lui ot donné un petit d'eaue, requist instaument que hors
d'icelle question il feust mis, et il diroit verité de plusieurs
larrecins par lui fais et commis. Si fu mis hors
d'icelle question, mené choffer en la cuisine en la maniere
acoustumée, et, en après ce, ramené sur lesdiz
quarreaux en jugement par devant les dessus diz presens
conseillers.
HORS de laquelle question, et sans aucune force ou
contrainte, icellui prisonnier, sur ce juré aus sains Evangiles
de Dieu, cogneut et afferma par serement, oultre
et par dessus la confession cy-dessus escripte, par lui faite,
que deux ans et demi a ou environ, autrement du temps
n'est record, en soy venant du païs d'Angers à Paris, se
logea en la ville de Nostre Dame de Clery, à deux lieues
de la ville d'Orliens, et, par l'ostesse où il estoit herbergiez,
fu mis couchier avec un autre homme qui estoit
couchié oudit hostel, auquel homme, de nuit, il qui
depose print en sa tasse, qu'il avoit mussée soubz le chevelz
de son lit, la somme deL s. en blans deVIIJ d. par. 
piece, et, le landemain matin, se parti dudit hostel le
premier, sans le sceu de cellui homme auquel il avoit
mal prins et emblé iceulxL s..
Cogneut oultre, que, quatre ans a ou environ, lui et un
compaignon nommé Jehannin Oudin, d'Orliens, ne scet
de quel mestier il estoit, estans logiez en la ville de Dourdan,
en la compaignie d'un leur maistre, marchant de
pourceaux, et auquel ilz, comme ses varlés, avoient
gardez plusieurs pourceaux ès forez d'environ la ville
d'Orliens, Estamptes ou païs d'environ, sachans que leurdit
maistre avoit, en un certain jour dont il n'est record,
receu très-grant quantité de finance, après plusieurs paroles
et traitez par entre eulz fais ensamble, et eulx estans
couchiez en la chambre de leurdit maistre, en un petit
lit assez prez de celui où ilz estoient couchiez, se leverent
de nuit, prindrent la tasse de leurdit maistre, qu'il avoit
mussée soubz le chevez de son lit, en laquelle tasse eulx,
d'um commun assentement, mal prindrent et emblerent
en or la somme deLX frans; lesquelz, par eulx ainsi prins,
ilz, sans le sceu ou congié de leurdit maistre, ne aussi
qu'ilz se apperceust qu'il feust desrobé par la maniere
que dit est, se leverent le landemain des premiers de ladite
chambre, et, eulx partis loings d'icelle ville, fu par
ledit Jehannin, son compaignon, baillé dudit argent ou or
à lui qui parle, pour sa part et porcion, la somme de vint-cinq
frans, lesquelz il appliqua à son seul et singulier
prouffit; et d'ilec se partirent, lui et ledit Jehannin, et
oncques puis ne virent ou compaignerent li uns l'autre,
ne aussi ne vit, il qui parle, sondit maistre.
Item, cogneut, ledit Guillemin, prisonnier, que à la
foire Saint-Andrieu derrenierement passée, lui estant à
Neauffle-le-Chastel, il et Martin Duremort, de la ville
d'Estrepigny, lequel, pour ses demerites, a, puis ledit
temps, esté executé pour ses demerites à Montfort-l'Amaury,
à un soir, de nuit, en l'ostel Thomas du Buisson,
mal prindrent et emblerent une piece de drap pers de la
façon de Beauvaiz, contenantXIJ aulnes, une autre piece
dudit drap contenantX aulnes, et une autre piece de blanchet
contenantIIIJ aulnes, qui font en sommeXXVJ aulnes
de drap, lequel drap ilz emporterent en la ville de
Saint-Germain en Laye, et illec par moittié le departirent
ensamble, laquelle moitié appartenant à lui qui parle il
apporta en la ville de Talevende, pour vendre, laquele
il vendi, à un marchant qui s'en aloit ou païs de Normendie,
la somme deXIJ frans d'or. Et dist, sur ce requis,
que oncques plus ne fist de larrecins. Si fu fait traire
erriere et appart sur lesdiz quarreaux.
APRèS lesqueles choses ainsi faites, leditmons. le prevost
demanda ausdiz presens conseillers leurs advis et
oppinions qu'il estoit bon de faire dudit prisonnier. Tous
lesquelz, attendu l'estat dudit prisonnier, les larrecins
par lui fais et commis, et reiterés par plusieurs et diverses
fois, avec la traïson et fausseté par lui commise contre
sondit maistre, et la valeur desdiz larrecins, delibererent
et furent d'oppinion que l'en ne le povoit espargnier
qu'il ne feust executez comme un très-fort larron. Veu
lequel procès et confessions faites par ledit prisonnier,
avec les oppinions desdiz conseillers, icellui Guillemin,
prisonnier, fu par leditmons. le prevost, et en sa presence,
condampné à estre pendu comme larron.
LEQUEL jugement fu executé ledit mardiVe jour de
juillet milCCCIIIJxx et dix.
Et n'avoit aucuns biens.
AL. CACHEMARéE.

L'AN DE GRACE MIL trois cens quatre vins et dix, le
mercrediVJe jour de juillet, par davantmons. le prevost,
lui estant en jugement sur les quarreaux, presens
maistres Jehan Truquam, lieutenant duditmons. le prevost;
Martin Double, advocat du roy; Oudart de Fontenoy,
Jehan Soudant, Nicolas Bertin, Gieffroy Le
Goybe, Dreux d'Ars, auditeur; Andrieu Le Preux, procureur
du roy; Girart de La Haye, Robert de Pacy et
Robert de Tuilliere, examinateurs de par le roy nostre
sire ou Chastellet de Paris; fu attaint et fait venir des
prisons dudit Chastellet Ernoul de Lates, prisonnier detenu
oudit Chastellet, pour souspeçon d'avoir mal prins
et emblé à Jehan Petit, oblyer, demourant à Saint-Denis
en France, deux tasses d'argent.
LEQUEL prisonnier, juré aus sains Evangiles de Dieu
de dire verité sur ce que dit est, et de sa vie et gouvernement,
cogneut et confessa par son serement qu'il est nez
de la ville de Bruicelles, homme qui, tout le cours de
sa vie, a usé du mestier de boulengierie, et qu'il est clert,
en habit et possession de tonsure, non tenu de respondre
par davant leditmons. de l'accusacion dessus dite, et dist
que par l'evesque de Picardie que l'en dit de Beauvaiz
lui fu jà pieççà donné couronne en la ville de Bruicelles,
en la grant eglise, lui fist dire le vers deDominus pars,
lui donna une buffve, et le fist lier la teste d'un bendeau
de toille. Requis s'il scet lire ou cognoistre lettre aucune,
et se de ladite tonsure il ot lettre, et qui estoit present,
dit par son serement que oncques il n'en ot lettre, ne
ne saroit par qui prouver, et aussi ne cognoist lettre quelconques.
Et après plusieurs variacions et propos par
lui faiz et cogneuz sur la maniere de sadite tonsure, et
quant il la print premierement, cogneut et confessa, sans
aucune force ou contrainte, que, quelques variacions ou
denegacions que faites eust, verité est tele qui ensuit:
c'est assavoir, que pour ce que samedi darrenierement
passé otXV jours ou environ, que ledit Jehan Petit, en
l'ostel duquel il avoit demouré par l'espace deIIJ mois
ou environ, en ladite ville de Saint-Denis, le trouva en
la cité de Paris, en la rue de la Viez-Peleterie, et lui dist
et requist que lesdiz deux hannaps d'argent par lui perdus,
et prins par icellui prisonnier en son hostel, si comme
l'en lui avoit dit, il li voulsist rendre et restituer; et qu'il
ot doubte de sondit maistre qu'il ne feist pugnir par justice,
et afin d'eschever la juridicion temporelle, se parti
hastivement et print congié de sondit maistre, s'en ala seul
sur un barbier demourant devant l'Ostel-Dieu de Paris,
par lequel barbier il qui parle, lors et premierement, fist
faire de nouvel sa tonsure; ne onques mais jour de sa
vie, paravant ce que dit est, n'avoit porté ou eu sur sa
teste signe de tonsure quelconques.
OYE laquele confession faite par icellui prisonnier, ledit
mons. le prevost demanda ausdiz presens conseillers
leurs advis et oppinions que bon estoit faire dudit prisonnier,
et s'il devoit jouir de previlege de clert. Tous
lesquelz delibererent et furent d'oppinion qu'il n'estoit
pas homme qui deubst joïr de previlege de clert, et qu'il
avoit abusé et mesusé d'icelle tonsure, et qu'il devoit
estre rez tout jus comme homme lay. Et ainsi fu jugié et
condempné ledit prisonnier, et en sa presence, par ledit
mons. le prevost; et ledit jugement, d'estre rez tout jus,
enteriné, executé et acompli assez toust après ledit jugement,
et oudit jour d'uy.
LE JEUDI ensuïant,VIJe jour dudit moiz, l'an dessus
dit, leditmons. le prevost estant en jugement sur les
quarreaux, presens maistres Jehan Truquam, lieutenant
duditmons. le prevost; Dreux d'Ars, auditeur; Andrieu
Le Preux, procureur du roy; Girart de La Haye, Robert
de Pacy et Robert de Tuillieres, examinateurs du roy
nostre sire en Chastellet; vint et fu present honorable
homme et sage maistre Jehan de Cessieres, nottaire du
roy nostredit seigneur et greffier criminel de son parlement,
lequel exposa de bouche à mondit seigneur le prevost,
comme parmons. 
 la court etàmesseigneurs de parlement,
une suplicacion contenant en effect que leditmons. le
prevost detenoit prisonnier ledit Ernoulet de Lates, lequel
il lui avoit fait requerre par plusieurs fois, comme
son clert non marié, prins en habit et possession de tonsure;
que depuis la repeticion faite par lui ou ses promoteurs
dudit clert, icelluimons. le prevost ne l'avoit
voulu ne ne vouloit rendre à lui ou sesdiz promoteurs;
et pour ce vouloit que par leditmons. le prevost lui feust
dite la cause pour laquelle fait avoit ce que dit est, ou
qu'il venist par devers mesdiz seigneurs la dire et exposer
de bouche.
APRèS lesqueles choses ainsi faites, leditmons. le prevost,
en la presence dudit maistre Jehan de Cessieres, et
aussi desdiz presens conseillers, manda et fist venir ledit
Ernoulet de Lates, prisonnier, lequel, après ce qu'il ot
juré aus sains Evangiles de Dieu, et par la foy et serement
de son corps, dire verité de la maniere comme
premierement prins avoit le signe de tonsure, cogneut et
confessa, sans aucune force ou contrainte, et persevera
en la confession cy-dessus escripte, par lui faite; et oultre,
cogneut que, puis trois sepmaines a ou environ, il estant
en l'ostel dudit Jehan Petit, à Saint-Denis, environ heure
de disner, que ledit Jehan Petit, son maistre, estoit alez
disner en ville, entra en une chambre de sondit maistre,
en laquelle, par temptacion de l'ennemy, il print deux
tasses d'argent qui estoient en une ailmaille en ladite
chambre, lesqueles il porta en un jardin estant derriere
l'ostel dudit Jehan Petit, et illec les muça au bout d'une
haye, ouquel lieu elles furent environIIIJ jours; et, ce
fait, se parti du service de sondit maistre, print icelles
deux tasses d'argent, les apporta à Paris, et icelles depeça
en plusieurs pieces, et en vendi l'onceX sous, à plusieurs
merciers portans tabletes parmi la ville de Paris. N'est
record des noms d'iceux ne aussi de leurs demeures.
LESQUELLES confessions faites par icellui Ernoulet,
prisonnier, ouyes, ledit maistre Jehan de Cessieres dist
que ce que il avoit ouy cognoistre audit prisonnier il
reporteroit et diroit de bouche à mesdiz seigneurs de
parlement, afin qu'ilz en ordonnassent comme il verroient
que bon seroit à faire.
ET ASSEZ tost après les choses dessus dites, vint sur
lesdiz quarreaux du Chastellet ledit maistre Jehan de Cessieres,
lequel, en la presence duditmons. le prevost, de
maistres Jehan Truquam, lieutenant duditmons. le prevost;
Dreux d'Ars, auditeur; Jehan de Tuillieres, Girart
de La Haye, Jehan de Bar, Nicolas Bertin, Robert de
Pacy, Robert de Tuillieres et Gieffroy Le Goybe, examinateurs;
rapporta et dist que, du comandement de
bouche à lui fait par mesdiz seigneurs de parlement, et
ouy le rapport par lui fait de sa confession faite par icellui
prisonnier, mesdiz seigneurs de parlement, tout consideré
et veu, avoient, et ont dit et ordonné que par ledit
mons. le prevost soit procedé à l'encontre dudit
prisonnier, à son absolucion ou condempnacion, ainsi
qu'il sera à faire de raison, nonobstant la repeticion faite
par le promoteur duditmons. l'evesque pour avoir ledit
prisonnier.
CE FAIT, leditmons. le prevost demanda ausdiz presens
conseillers leurs advis et oppinions comme l'en avoit à
proceder contre ledit prisonnier. Touz lesquelz, veu la
confession dudit prisonnier, avec les denegacions par lui
faites sur la maniere de savoir où il avoit prins les plas
et escuelles d'estain trouvées en sa chambre, et un cousteau
ployé aus plas et escueles, les noms de ceulx à qui
saing ou merq ilz avoyent esté et estoient signez, qui
avoyent esté ratissiez et effaciez, afin que l'en ne les
cogneust, delibererent et furent d'oppinion que il feust
mis à question. à quoy leditmons. le prevost le condempna
en la presence dudit prisonnier.
EN ENTERINANT lequel jugement, ledit Ernoulet, prisonnier
fu mis à question sur le petit et le grant tresteau,
et requist instaument que hors d'icelle l'en le meist, et il
diroit verité des meffais, crimes et deliz par lui fais, dont
il en y avoit plusieurs. Si fu mis hors d'icelle question,
mené choffer en la cuisine en la maniere acoustumée, et,
en après, ramené en jugement sur lesdiz quarreaux en la
presence desdiz conseillers.
HORS de laquelle question, et sans aucune force ou
contrainte, icellui Ernoulet, prisonnier, cogneut et confessa,
oultre et par-dessus la confession cy-dessus escripte,
que, demi-an a ou environ, il, pour lors demourant en
la Cité de Paris, en l'ostel Margot la pasticiere, auprès
des Marmousés, et que en l'ostel Jaquin Jobon, boulengier,
demourant illuec près, il fu appellé pour boire, et,
après ce qu'il ot beu oudit hostel, et alé et venu en icellui,
il print un gobelet d'argent qui estoit sur une table
emmi l'ostel dudit Jaquin, lequel il depeça en plusieurs
pieces et parties, l'a vendu n'est record à qui, ne combien.
Cogneut avec ce, que assez toust après ce qu'il ot prins
ledit gobelet d'argent, il mal print en l'ostel dudit Jaquin,
à une fois, deux salieres d'estain, par lui vendues, et par
deux autres foiz, l'une assez tost après l'autre, deux sacs
de toile, qui sont en sa chambre, avec un mantel sengle
par lui prins,IIIJ ans a, en l'ostel dudit Jaquin Jobon,
lequel il porta mucier soubz les piliers du Petit-Pont de
Paris, et que quant il le cuida retrouver là où il avoit
mis, l'en le lui avoit osté.
Item, cogneut que le grant plat d'estain,IJ escueles et
une saussiere d'estain prins et trouvez en sa chambre, il,
puis la Chandeleur ençà, print et embla en l'ostel de ladite
Margot la pasticiere, durant le temps qu'il estoit son
varlet.
Item, un autre petit plat etIIJ escueles, trouvés en ladite
chambre, avoir mal prinses en l'ostel d'un boulengier
demourant vers le fossé Saint-Germain; ausquelz plas
et escueles, d'un petit coustel ployé qui lui fut moustré,
et qui avoit esté trouvé en sadite chambre, il cogneust
avoir effacié et ratissié les noms de ceulx qui estoient
escrips ou fons d'iceulx, afin que n'en ne les cogneust.
Item, avoir mal prins, en l'ostel du boulengier de la
royne, puis Pasques ençà, deux plas, une escuele et deux
saussieres d'estain, lesquelz il vendi, à un sellier donc il
ne scet le nom, la somme de cinq soubz.
Item, cogneut oultre que, puis trois sepmaines ençà,
il mal print et embla, en l'ostel d'um pasticier demourant
en la Cossonnerie, quatre escuelles d'estain, par lui vendues
n'est record à qui, ne combien. Et dist, sur ce requis,
qu'il ne se recorde pas qu'il ait fait plus autres
larrecins que ceulx dessus diz par lui cogneuz et confessez.
VEUES lesqueles confessions faites par ledit prisonnier
Ernoulet, le dessus ditmons. le prevost demanda ausdiz
presens conseilliers leurs advis et oppinions comment il
estoit bon de proceder à l'encontre dudit prisonnier.
Tous lesquelz, veu ce que dit est, les reiteracions et
multitudes de larrecins par lui faiz, cogneuz, commis et
perpetrez, et la trayson faite en l'ostel de sesdiz maistres
et maistresses, delibererent et furent d'oppinion qu'il
feust executé comme larron, c'est assavoir pendu. Oyes
lesqueles oppinions, et le procès dessus dit veu, ledit
mons. le prevost condampna ledit Ernoulet, prisonnier,
et en sa presence, à estre executé et pendu comme larron.
APRèS lesqueles choses ainsi faites, vint en jugement
sur les quarreaux dudit Chastellet maistre Robert Caret,
promoteur demons. l'evesque de Paris, requist instaument
auditmons. le prevost que ledit Ernoulet, prisonnier,
qui avoit esté prins en habit et possession de tonsure,
il lui voulsist rendre comme son clert, ou au moins qu'il
voulsist surseoir de proceder à l'execucion dudit prisonnier
jusques ad ce que, leditmons. l'evesque ou son conseil
ouy en la court de parlement, en feust autrement
ordonné.
LEQUELmons. le prevost, ouy la requeste dudit prisonnier,
et par le conseil et advis desdis conseilliers, ala
incontinent en la court de parlement, par devers messeigneurs
dudit lieu, en sa compaignie ledit promoteur, et
aussi maistre Andrieu Le Preux, procureur du roy; Ernoul
de Villers et Robert de Tuillieres, examinateurs
oudit Chastellet, lesquelz, ouys en ladite court, et ledit
mons. le prevost retourné sur lesdis quarreaux du Chastellet,
et en la presence desdiz conseillers, dit et rapporta
que par mesdiz seigneurs de parlement, presens ledit
mons. l'evesque et son conseil, le procureur general du
roy nostre sire audit lieu, et eulx ouys en tout ce qu'ilz
ont voulu dire, ont dit, ordonné, deliberé et commandé
auditmons. le prevost, que le jugement dessus dit, par
lui donné et fait contre ledit Ernoulet, prisonnier, ou
autre tel, comme bon lui semblera, il face et execute
comme il verra que à faire fera de raison, nonobstant
ladite repeticion faite par icelluimons. l'evesque ou son
promoteur, dudit Ernoulet, prisonnier.
CE FAIT, leditmons. le prevost commanda, et par
l'advis et deliberacion desdiz conseilliers, que ledit jugement
fait et donné contre le dessus dit Ernoulet, prisonnier,
feust executé.
LEQUEL jugement, assez tost après ce que dit est, fu
executé ledit jeudiVIJe jour dudit mois de juilletMCCCIIIJxx 
et dix.
Et n'avoit aucuns biens.
AL. CACHEMARéE.


L'AN DE GRACE MIL TROIS cens quatrevins et dix, le
dymencheIIJe jour de juillet, par davant maistre
Jehan Truquam, lieutenant demons. le prevost, presens
maistre Ernoul de Villers et Jehan Soudant, examinateurs
de par le roy nostre sire en son Chastellet de Paris, furent
attains et fait venir en jugement sur les carreaux
Olivier Le Ruffet et Thevenin de La Roche, vignerons,
demourans à Marly-le-Chastel, prisonniers detenus oudit
Chastellet, et admené par les messiers de la porte du
Temple, pour ce qu'ilz les ont trouvez ysans des vignes
garnis de vint et une grappe de vergus; et oultre, pour
la desobeissance par eulx faite ausdis messiers. Lesquelz
prisonniers, jurez de dire verité sur ce que dit est, cogneurent
et confesserent par leurs seremens qu'ilz estoient
nez du païs de Bretaigne, et que, puis deux ans en ençà,
ilz sont venuz demourer et ouvrer environ la ville de
Paris, ès villes de Charronne et autres voisines, et aussi
ès vignes estant environ la ville de Paris, tant à Montmartre
que vers la porte du Temple.
Dient avec ce, que les roisins sur eulx prins, ilz cueillyrent
ès vignes de messire Jehan Rigaut, chevalier, estans
vers ladite porte du Temple; et que lundi matin derrenierement
passé, qu'ilz se partirent de l'ostel dudit chevalier
pour venir ouvrer esdites vignes, ledit chevalier
et madame leur dirent que quant ilz leisseroient l'ouvrier
à midi, le samedi prochain ensuïant, que ilz leur apportassent
du vergus desdites vignes pour mettre en pastes,
disans que encore, vers le lieu de leurs demeures, ilz
n'en avoient point d'assez gros; et pour ce, eulx recordans
ou jour d'ier desdites paroles à eulx dites, cueillirent
iceulx roisins ès vignes dudit chevalier, en entencion de
les lui porter au giste en son hostel, quant ilz iroient
querre leurs journées de services fais en ladite sepmaine,
se mirent à chemin pour y aler; mais ilz furent prins et
rencontrez par lesdiz messiers, et admenez, pour ladite
cause, prisonniers au Chastellet.
Dient oultre, par leurs seremens sur ce requis, que
telle est la verité que dit est dessus, et non autrement,
et de ce se rapportent pour ou contre eulx en ce que
ledit chevalier en vouldra dire et deposer par serement.
Ce fait, fu deliberé par l'oppinion des dessus diz que,
avant que l'en procedast plus avant à l'encontre desdiz
prisonniers, ledit chevalier seroit envoyé querre d'office
de justice, à certain jour, pour estre examiné sur ce que
dit est en la presence desdiz prisonniers.
LE LUNDIXJe jour dudit mois de juillet, l'an dessus dit,
par davantmons. le prevost, lui estant en jugement sur
les quarreaux, presens maistres Jehan Truquam, lieutenant;
Dreux d'Ars, auditeur; Jehan Villequin, advocat
du roy; Miles de Rouvroy, Girart de La Haye, Ernoul
de Villers, Robert de Tuillieres, Robert de Pacy et
Gieffroy Le Goybe, examinateurs,etc. ; Jehan Filleul,
lieutenant du receveur de Paris; Jehan Chandelier, procureur
en Chastellet; vint et fu present le dessus dit messire
Jehan Rigaut, chevalier, lequel, en la presence desdiz
prisonniers, sur ce juré et par serement, dit et deposa
qu'il estoit bien vray que aucune fois il avoit veu lesdiz
prisonniers qui avoient ouvré à lui et en ses vignes; mais
il ne sera jà sceu que par lui, de son commandement, ne
aussi de sa femme, ilz ayent prins ou cueilly le vergus
dont mencion est faite cy-dessus; et, qui plus est, durant
toute icelle sepmaine, il qui depose ne vit iceulx prisonniers,
ne ne les alloua pour ouvrer en sesdites vignes;
mais est vray que les vignes qu'il a environ ladite porte
du Temple, il a alloués à faire en tache à un homme
demourant près ladite porte, d'un nom duquel il n'est
record, qui lui a dist que, en ladite sepmaine, iceulx
prisonniers ont ouvré à ses despens et journées ès vignes
de lui qui parle; et est la verité tele comme dit est dessus,
et nom autrement. Toutesvoies dist, il qui parle, que
par occasion dudit vergus prins par iceulx prisonniers
en sesdites vignes, il ne leur demande riens, mais se tient
pour content de eulx.
APRèS lesqueles choses ainsi faites, leditmons. le prevost
demanda ausdis presens conseillersleurs adviset
oppinions comment il estoit bon et expedient de proceder
contre iceulx prisonniers. Tous lesquelz, veu l'accusacion
dessus ditte et denegacion faite par iceulx prisonniers,
avec la confession ou deposicion dudit chevalier,
les ordonnances et estatus anciens fait sur la pugnicion
de ceulx qui sont trouvez delinquans ès cas et matiere
dessus dit, le cry et edit solempnel sur ce fait et crié
publiquement, qui est et doit estre chose notaire à
tous, attendu l'estat et personnes d'iceux prisonniers, qui
d'aucune chose ne pourroyent satisfaire partie, pour la
pouvreté d'iceulx, delibererent et furent d'oppinion que
iceulx prisonniers et chascun d'eulx feussent condampnez
à estre menez en une charrete depuis le Chastellet jusques
au pilory, ès hales, en un jour de samedi, ayans
environ leurs testes chappeaux de vigne, et plusieurs
grappes de vergus pendus à icellui chappel, et, avec ce,
que en cest estat ilz feussent tournez ou pillory, et, en
après, ramenez oudit Chastellet, et, partant, mis hors de
prison. Veu lequel procès et oppinion desdiz conseillers,
leditmons. le prevost condampna iceulx prisonniers à
estre menez et tournez oudit pillory, par la maniere que
dit est, et en la presence d'iceulx prisonniers.
LEQUEL jugement fu executé le samediXVJe jour de
juilletMCCCIIIJxx et dix.
AL. CACHEMARéE.

L'AN DE GRACE MIL TROIS cens quatrevins et dix, le
mercrediXXVIJe jour d'avril, en jugement sur les
quarreaux, par davantmons. le prevost, presens maistres
Jehan Truquam, lieutenant; Dreux d'Ars, auditeur; Andrieu
Le Preux, procureur du roy; Jaquet du Bois, advocat;
Miles de Rouvroy, Jehan de Bar, Jehan de Tuillieres,
Girart de La Haye, Ernoul de Villers, Nicolas
Bertin et Gieffroy Le Goybe, examinateurs du roy nostre
sire oudit Chastellet de Paris; fu attaint et fait venir en
jugement Gilete La Large, prisonniere detenue oudit
Chastellet, à la requeste de Jehan de Maalmes, son maistre,
demourant aus Coquelez, en la Savonnerie, pour souspeçon
d'avoir mal prins et emblé en son hostel, lui estant
alez en pelerinage à Nostre-Dame de Montfort, trois
cueilliers d'argent, trois ou quatre verges ou aneaux
d'argent, un anel d'or àIIIJ pelles, cinq pesnes de table
ouvrez de lin, et environXXVIIJ sous en argent comptant,
toutes icelles chosses prinses ou coffre dudit de Malmes,
estant en sa chambre. Laquelle prisonniere, sur ce jurée
et par serement de dire verité, et aussi de son estat et
gouvernement, cogneut et confessa estre née de la ville
de Rouen, en laquele elle a demoré tout le temps de sa
vie, ouvré de carder et filer laine et lin, sans aucune
autre chose quelconques, juques environ Noël derrenierement
passé que elle vint demourer en la ville de Paris,
en laquelle elle a demouré puis eu un lieu et en l'autre,
jusques environ l'entrée de Quareisme derrenierement,
que elle se mist à servir ledit de Maalmes, avec lequel
elle a continuelment demouré jusques à present, que sondit
maistre l'a fait emprisonner, ne scet la cause, sinon
celle accusacion dessus dite, dont elle est pure et innocent;
et ne se veult aucunement de ce rapporter audit
de Malmes ou autre personne quelconques.
JEHAN de Maalmes, dessus nommé, juré, en la presence
de ladite Gilete, dit et afferma par serement que
des biens dessus diz à lui emblez, ladite prisonniere lui
a rendu deux aneaux d'or chascun à quatre pelles, avec
une cuillier d'argent; lui a aussi, icelle prisonniere, cogneu
que desdizXXVIIJ s. d'argent elle a acheté une coste
hardie de drap marbré sengle à usage de femme, laquelle
coste est encore en son hostel, par devers lui qui parle,
et en sa garde.
LAQUELE prisonniere, interroguée de rechief et par
serement sur lesdiz aneaux et cuillier d'argent, et aussi
sur lesdizXXVIIJ s. par lui cogneues avoir rendues audit
de Maalmes, son maistre, nye plainement et absolument
icelles choses par lui avoir prinses ou restituées audit de
Malmes, son maistre.
VEUES lesqueles accusacions, denegacions et tesmoignage
dudit de Malmes, qui est homme d'onneur et d'estat,
la personne d'icelle prisonniere, lesdiz conseillers delibererent
et furent d'oppinion que pour savoir par sa bouche
la verité des choses dessus dites, elle feust mise à question.
Ouyes lesqueles oppinions et veu ledit procès,
icelle femme fu condempnée ad ce par leditmons. le
prevost.
EN ENTERINANT lequel jugement, pour ce que elle ne
voult autre chose confesser que dit est, fu mise à question
sur le petit et le grant tresteau; et ainsi comme l'en ot
mis un petit d'eaue sur elle, requist que d'icelle question
l'en le meist hors, et elle diroit verité. Si fu mise hors
d'icelle question, mené choffer en la cuisine en la maniere
acoustumée, et, en après ce, ramenée sur lesdiz quarreaux;
et illec, en la presence des dessus diz, hors d'icelle gehine
et question, sans aucune force ou contrainte, cogneut et
confessa que, jeudi derrenierement passé otVIIJ jours,
ainsi comme sesdiz maistre et maistresce estoient en pelerinage
à Nostre-Dame de Montfort, à un matin, et que
elle faisoit les lis dudit hostel, trouva d'aventure un
coffre ouvert, ouquel elle print les trois cueillers d'argent,
trois aneaux d'or et lesXVIIJ solspar. dessus diz;
desqueles cuilliers elle en a rendue une à sondit maistre;
les deux autres cuilliers sont ou feurre de son lit, au
droit son chevet, au lez destre, et deux d'iceulx aneaux
d'or appelles aussi rendues à leurdit maistre, un d'iceulx
vendu sur Grant-Pont, à Thomas Prevost orfevre, la
somme deXX sols. Cogneut aussi que desdizXXVIIJ s. elle
acheta ladite coste hardie de marbré. Et autre chose ne
vuelt confesser. Si fu ramené en la prison de laquele elle
avoit esté admenée.
LE JEUDIVIJe jour de juillet ensuivant, l'an dessus dit,
par davantmons. le prevost, presens maistre Jehan Truquam,
lieutenant; Dreux d'Ars, auditeur; Girart de La
Haye, Jehan de Bar, Jehan de Tuillieres, Nicolas Bertin,
Robert de Tuillieres, Robert de Pacy et Gieffroy Le
Goybe, examinateurs,etc. ; fu attainte et fait venir en
jugement sur lesdiz quarreaux la dessus dite Gilete La
Large, prisonniere, qui continua et persevera ès confessions
cy-dessus escriptes, par elle faites; et pour ce que
elle ne voult dire la verité où elle avoit mises lesdites
IJ cuilliers d'argent autrement que dit, et que par ledit
de Maalmes, presens Jaquet Le Picart et Jehan Raimbout,
sergens à verge, ot esté dit et affermé, en la presence
d'icelle prisonniere, que le feurre du lit où elle
avoit dit que lesdites cuilliers d'argent estoient, avoit
esté serchié et visité diligenment, ouquel ilz n'avoient
aucune chose trouvé, par l'avis et oppinions desdiz conseilliers,
fu dit et deliberé que de rechief elle feust mise
à question, pour en savoir la verité. Si fu faite despouillier,
mise, liée et attachiée à ladite question sur le petit
et le grant tresteau; et ainsi comme l'en li ot donné et jetté
de l'eaue, requist instaument que hors d'icelle l'en la
meist, et elle diroit verité. Et, pour ce, fu desliée d'icelle
question, mise hors et menée choffer en la maniere
acoustumée.
HORS de laquelle question, et sans aucune force ou
contrainte, icelle Gilete, prisonniere, cogneut et confessa
que l'une des deux cuilliers d'argent par elle prinses
en l'ostel dudit de Maalmes, son maistre, elle, pour lors
que elle le print, porta icelle vendre sur Grant-Pont, à
un orfevre du nom duquel elle ne se recorde, et d'icellui
orfevre ot la somme deV s.. Cogneut avec ce, que en
l'ostel de sondit maistre elle mal print un viel drap linge
bien usé, qui ne valoit pasIJ s., lequel elle bailla à Jehenne
du Mesnil, sa commere, pour faire des drapeaux à son
enfant.
SAMEDIIXe jour dudit mois de juillet milCCCIIIJxx et
dix, par davantmons. le prevost, lui estant en jugement
sur les quarreaux, presens maistres Guillaume Porel, conseillier
du roy nostre sire en son parlement; Jehan Truquam,
lieutenant duditmons. le prevost; Andrieu Le
Preux, procureur du roy; Martin Double, advocat du
roy; Dreux d'Ars, auditeur; Oudart de Fontenoy, Jehan
Soudant, Nicolas Bertin et Gieffroy Le Goybe, examinateurs
du roy nostre sire enChastelletde Paris; fu attainte
et fait venir Gilete La Large, prisonniere, dessus nommée,
laquelle, après ce qu'elle ot continué et perseveré
ès confessions cy-dessus escriptes, par elle faites, cogneut
oultre, et par dessus ce que dit est, les choses dessus
dites par elle prinses en l'ostel dudit de Maalmes, son
maistre. Ainsi comme elle nestoioit et balyoit la maison
d'icellui, trouva un escu d'or deXVIIJ s. par. soubz une
table estant oudit hostel, lequel elle bailla à sondit
maistre.
VEUES lesqueles confessions et denegacions faites par
ladite prisonniere, leditmons. le prevost demanda ausdiz
presens conseillers leurs oppinions comme il estoit expedient
proceder contre ladite prisonniere. Tous lesquelz,
attendu ce que contre elle l'en n'a aucune informacion
ou accusacion d'aucuns autres cas, et que c'est le premier
larrecin par elle commis, au moins qui soit venu à cognoissance
duditmons. le prevost; ce que ledit larrecin
fut fait, par ladite confession, tout à une fois; veu l'aage
et povreté d'icelle prisonniere, et que partie c'est tenue
pour contente; delibererent et furent d'oppinion que elle
feust menée ou pillory, tournée illec, l'oreille destre
coppée, et, en après, banye de la ville de Paris et dix
lieux environ à tousjours, sur peine d'estre enfouye toute
vive. Ouyes lesquelles oppinions et veu ce present procès,
leditmons. le prevost le condampna ad ce.
LEQUEL jugement fu executé le samediXVJe jour de
juillet milCCCIIIJxx et dix.
AL. CACHEMARéE.

L'AN DE GRACE MIL trois cens quatrevins et dix, le
vendrediXXIJe jour de juillet, par davantmons. le
prevost, presens maistres Guillaume Porel, conseillier
du roy nostre sire en son parlement à Paris, et Guillaume
Drouart, lieutenant duditmons. le prevost, eulx estans en
l'abbaye de Saint-Germain des Prez leiz Paris, vint et fu
present honorable homme et sage maistre Pierre du Moulin,
maistre en ars, demourant ou mont Saint-Hilaire de
Paris, lequel, après ce qu'il ot fait protestacion espresse,
et de ce appellé les dessus diz presens à tesmoings, que
pour chose qu'il entendist à dire, il ne le faisoit pour
aucun injure, mais pour verité dire, et aussi qu'il ne tendoit
que à fin civile, dist et afferma pour verité et en sa
conscience, par serment sur ce par lui fait aus sains Evangiles
de Dieu, qu'il est vray que lui et autres ses compaignons
demourant oudit hostel et lieu, ainsi comme un
pou après heure de tierce, et avoient disner, emmi la
rue, au devant de sondit hostel, il vit et ouy un homme
qui se fait appeller et nomme Jehan Le Porchier, lequel
estoit en icelle rue, en habit d'ermite, criant assez hault
les paroles qui ensuient:« Au povre Crist hermite, pour Dieu! »
et, en ce faisant, ce bouta à l'entrée de sondit hostel.
Lequel maistre Pierre, quant il y vit icellui hermite, lui
dist qu'il entrast plus avant, pour ce que l'alée d'icelle
maison estoit et est longue, et que le varlet estoit loings;
et en ce disant, s'aprocha dudit hermite, lequel lui demanda
s'il estoit prestre, et il lui respondi que non, jà
soit ce qu'il feust ès saintes ordres, comme diacre; et lors
icellui hermite lui dist à part qu'il, et deux autres hermites
en sa compaignie, estoient venuz naguieres à Paris pour
vouloir enpoysonner le roy etmons. de Touraine, en la
compaignie du chevalier qui estoit prisonnier au Louvre.
Lesqueles paroles ouyes et entendues par icellui maistre
Pierre, il appella ses compaignons, qu'il avoit leissiez au
devant de ladite porte, et leur dist ce que ledit hermite
lui avoit dit; mès icellui hermite, veant iceulx compaignons
ensemble, commença à muer et changier lesdites
paroles, disant qu'il lui avoit dist qu'il avoit ouy dire
que au Louvre avoit un chevalier prisonnier, qui avoit
voulu empoisonner le roy etmons. de Touraine. Et, ce
fait, icellui maistre Pierre et sesdiz compaignons demanderent
audit hermite qu'il avoit bouté en sa tasse, qu'il
avoit pendue à sa sainture, qui estoit si gros. Lisquelz
leur respondi que c'estoit fil, et non autre chose, qu'il
lui avoit mucé. Mais, nonobstant icelles responses faites
par icellui hermite audit maistre Pierre et sesdiz compaignons,
ilz sercherent et garderent en icelle tasse, en laquelle
ilz trouverent une petite boiste de bois qui dedens
estoit, et, sans la ouvrir, demanderent audit hermite
qu'il avoit dedens icelle boiste; lequel leur respondi qu'il
n'y avoit riens. Après lesqueles responses ainsi faites
par icellui hermite, et pour ce aussi qu'ilz trouverent en
icelle boiste plusieurs feuilles d'erbes, ne scevent queles,
et que ilz orent de rechief demandé audit hermite à quoy
faire elles estoient bonnes et queles vertu elles avoient,
et qui leur eust respondu que c'estoit pour garir fluit de
ventre, ledit maistre Pierre, par l'avis de sesdiz compaignons,
fist arrester ledit hermite, et mettre ou celier de
leur hostel, soubz une queue wide, là où il l'a leissié
jusques ad ce qu'il eust venu dire ce que dit est dessus
auditmons. le prevost, afin d'en ordonner par lui comme
il verroit que bon seroit.
OUYE la deposicion duquel maistre Pierre, leditmons. 
le prevost, par l'advis et oppinion des dessus diz, envoya
querre ledit hermite par Henriet Le Clerc, sergent de la
XIJe ; lequel hermite venu audit lieu de Saint-Germain
des Prez, et en la presence des dessus diz conseilliers et
dudit hermite, ledit maistre Pierre recita sadite deposicion
dessus dite escripte; et, ce fait, après que icellui
hermite ot juré aus sains Evangiles de Dieu de dire verité,
cogneut et confessa par serement qu'il est nez de la
ville d'Estrepigny, homme chartier et de labour, et que,
puisVJ ans ençà, a prins l'abit d'ermite par devocion.
Et dist que, puis Quareisme prenant derrenierement
passé, il se parti de ladite ville d'Estrepigny, et s'en ala à
Nostre-Dame de Bouloigne sur la mer, et depuis en plusieurs
autres pelerinages, jusques à samedi derrenierement
passé qu'il arriva à Paris; depuis lequel temps, il est alez
et venuz parmi Paris, despendu son argent, quis et serchié
son pain pour Dieu parmi la ville de Paris, et jusques
à aujourd'uy que par aucuns escoliers il fu prins et
aresté prisonnier, ne scet la cause pourquoy.
Et dist que la boiste sur lui trouvée lui fu faite et baillié
par un hermite d'Estrechy, nommé frere Jehan, et en laquele
boiste avoitIX feuilles d'une herbe appellé mateflon,
laquelle herbe est pour guarir des poux, et sy y avoit une
fueille qui garist de mal d'avertin. Requis queles paroles
il dist audit maistre Pierre quant il parla aujourd'uy à lui,
et se de ce qu'il lui dist il se vuelt rapporter audit maistre
Pierre, dist qu'il ne s'en rapporte point au dit dudit
maistre Pierre, et n'est record qu'il lui dist, sinon qu'il
se recorde bien qu'il leur dist qu'il avoit ouy dire à Oudinet
de Rochefort, sergent à verge du Chastellet, qu'il
avoit un chevalier au Louvre qui estoit prins pour ce
que il avoit voulu empoisonner le roy; lequel Odinet il
trouva au devant du Chastellet de Paris, ou jour d'ier
qu'il burent ensamble. Et autre chose ne voult cognoistre.
ET, POUR ce, en sa presence, fu fait venir Richart de
Bules, herbier, demourant devant rue Neuve Nostre-Dame
de Paris, auquel lesdites herbes dessus dites furent
moustrées, et lui commandé que icelles il regardast
et advisast bien et deuement, rapportast la verité de ce
qu'il en trouveroit. Lequel Richart, après ce qu'il ot
icelles veus à grant diligence, rapporta que en la boiste
où lesdites herbes estoient, il a trouvéVJ fueilles d'erbe,
c'est assavoir: une fueille dejacia nigra, et une de plantain
ront, appellé en latinplantago minor, et les quatre sont de
lasseron, appellé en latinrosti poterugni; et dit que la
fueille dejatria nigraest venimeuse, et ès autres il n'y
a quelque venin que il qui depose sache.
CE FAIT, fu ledit hermite, et par le commandement
duditmons. le prevost, mené prisonnier ou Chastellet du
roy nostre sire, à Paris, par ledit Henriet Le Clert, sergent
de laXIJe.
LE MARDI ensuïant,XXVJe jour de juillet, l'an dessus
dit, par devantmons. le prevost, lui estant en jugement
sur les quarreaux, presens maistre Guillaume Porel, conseiller
du roy nostre sire en son parlement; Jehan Truquam
et Guillaume Drouart, lieutenans duditmons. le
prevost; Dreux d'Ars, auditeur; Martin Doble, advocat
du roy; Jehan de Bar, Miles de Rouvroy, Ernoul de
Villers, Jehan Soudant, Robert de Tuillieres, Robert de
Pacy, Nicolas Chaon et Gieffroy Le Goybe, examinateurs
en Chastellet; fu mandé et fait venir sur lesdiz quarreaux
Robert de Cantelou, espicier, demourant en la grant rue
Saint-Denis, né de la ville d'Estrepigny, pour ce que l'en
disoit qu'il savoit bien de quel estat, vie et renommée
ledit hermite estoit; lequel, après ce qu'il ot juré aus
sains Evangiles de Dieu dire verité, dist et afferma par
serement qu'il avoit ouy dire oudit païs d'Estrepigny, et
aussi à un qui est cirurgien du roy nostre sire, que ledit
hermite estoit homme de mauvaise vie et renommée,
et souspeçonné d'estre larron, et qui avoit mené lonc
temps une fille de pechié par pays, et que aussi, puis un
an ençà, il estant prisonnier en la ville de Lonc-Champ,
près d'icelle ville d'Estrepigny, appartenant àmons. de
Tanquarville, rompi icelles prisons, et s'en ala là où il lui
pleust, ne oncques puis ne fu veu ou pays.
LEQUEL hermite, ce fait, fu attaint en jugement sur
les quarreaux, et, en la presence desdiz conseillers, juré
et interrogué par serement de dire verité, cogneut et
confessa que, lonc temps a, il se acointa d'une fille nommée
Marion, pour lors demourant à Vittry, avec laquelle
il a continuelment esté, n'est record combien de temps,
laquelle a eu de lui plusieurs enfans.
Dist avec ce, sur ce requis, qu'il est mariez, et que sa
famme va par le pays querant et serchant aumounes pour
Dieu passez sontXIIIJ ans, et que, puis ledit temps, il a
alé et venu par pays, tant à Rome la grant, à Sainte-Katherine
du mont Signay, oultre mer, que en plusieurs
et divers pelerinages. Et dist que puis naguaires, ainsi
qu'il queroit les aumosnes en la ville de Lonc-Champ, il
fu prins par la justice dudit lieu, sans autre meffait ou
delit, et miz ès prisons dudit seigneur de Tanquarville.
Et dist, sur ce requis, que lui estant esdites prisons, il
fu accusé, par la garde de la justice dudit lieu, de larrecin;
desquelles prisons il se parti par l'uys d'icelles prisons,
qu'il rompy avec le sueil dessoubz ledit huys; et,
lui parti desdites prisons, s'en ala en pelerinage à Nostre-Dame
de Bouloigne, ouquel lieu il trouva un hermite qui
se disoit hermite de Roussillon, vers Avignon; lesquelz,
après ce qu'ilz orent parlé ensamble, appointerent qu'ilz
cueilleroyent très-grant quantité de certaines herbes que
ledit hermite de Roussillon moustra à lui qui parle, et
quant ilz en auroyent grant quantité, ilz vendroient à
Paris, et feroyent de la poudre pour empoisonner le roy
etmons. de Touraine, et aussi que ledit hermite de Roussillon
vendroit à Paris, et là attendroit lui qui parle, et
que lui qui parle yroit par devers l'ermite de Bethinie,
le feroit venir à Paris, et que eulx trois estans ensamble
à Paris, ordonneroyent desdites poudres comme ilz
avoient paravant dit, ordonné et appointé ensamble. Et
dist, sur ce requis, que icellui complot de faire lesdites
poudres et poisons pour enpoisonner le roy etmons. de
Touraine, ilz ont fait par entre eulx, de leur mauvaise
volenté, sans le sceu, requeste, moucion ou ennortement
de personne quelconques.
APRèS lesqueles choses ainsi faites, cogneues et confessées
par ledit hermite, prisonnier, demandé fu par
leditmons. le prevost, ausdiz conseillers presens, leurs
advis et oppinions comment l'en procederoit contre ledit
hermite. Tous lesquelz, veue ladite accusacion faite
contre ledit hermite, la boiste et herbes dont il fu trouvez
saisis, l'estat d'icellui, les denegacions, confessions et
variacions faites par icellui hermite, avec le tesmoing
dudit herbier, la matiere qui estoit grande et pesant, delibererent
et furent d'oppinion que pour savoir plus à
plain par sa bouche la vie et estat dudit hermite, et aussi
desdites herbes et poisons, qu'il feust mis à question.
Ouyes lesqueles oppinions et veu le procès dessus dit,
leditmons. le prevost condempna icellui hermite à estre
miz à question, et en sa presence.
EN ENTERINANT lequel jugement, ledit hermite fu fait
despouillier, mis, lié par les mains à la question, et ainsi
comme l'en le vouloit estendre en ladite question, requist
humblement que hors d'icelle l'en le voulsist mettre, et
il diroit verité. Si fu deslié et ramené en jugement sur
lesdiz quarreaux. Et hors d'icelle question, sans aucune
force ou contrainte, cogneut et confessa par son serement
que, quatre ans a ou environ, il et Jehan Jourdan, de la
ville d'Ableville, et tisserrant de draps, pour lors demourans
en ladite ville d'Estrepigny, ainsi comme eulx venoyent
ensemble de la ville de Gournay en Normendie
en icelle ville d'Estrepigny, encontrerent d'aventure, en
un boys qui estoit ou chemin, Jehan Basin, drapier, demourant
à Gisors. Lequel Jourdan, recordant que entre
luy et ledit Basin avoit eu certain descort de paroles,
ainsi comme il avoit ouvré audit Basin en icelle ville de
Gisors, dist à lui qui parle qui le bateroit, et, ce fait, le
asalli, bati et navra, et lui qui parle avec lui, et tant que
illec ilz le leisserent pour mort. Sur lequel Basin ilz trouverent
trois frans d'or, dont il qui parle ot à sa part
XXIIIJ s. en blans de quartd. par. piece.
Item, cogneut que,XX ans a ou environ, lui qui parle
et Jehannin Bailleharche, lors estans et demourans en la
ville d'Estrepigny, de nuit, prindrent en l'ostel de Jehannin
Baillehache, pere dudit Jehannin, un lit, lequel ilz
vendirent, en icelle ville d'Estrepigny, la somme deXIJ s.,
dont il qui parle ot à sa partVJ s..
Item, dist que,XVIIJ ans a ou environ, lui et autres
compaignons, jusques au nombre deV, dont il n'est record
des noms, de nuyt, prindrent en la court de l'ostel de
Jehennete La Bonarde, demourant à Estrepigny, un septier
de blé, lequel ilz mirent en un sac qu'ilz avoient
porté avec eulx, le vendirentXIIIJ s., lesquelz ilz burent
ensamble celle dite nuit. Et dist, sur ce requis, que pour
souspeçon de la mort dudit Jehan Basin, dont il fu accusé
ou pays, il se parti dudit pays d'Estrepigny, et, pour
ceste occasion, il fu prins et emprisonné audit lieu de
Lonc-Champ. Les prisons duquel lieu il a rompues par
la maniere que dit est.
Item, cogneut que,IIIJ ans a ou environ, lui qui parle
et Jehannin Botheron, foulon, demourant à Saint-Denis,
estans logiez aux Maillés, à Saint-Denis en France, prindrent,
de nuyt, une coste hardie à femme de drap pers,
laquele ilz vendirent à un cordouennier demourant en
ladite ville Saint-Denis, à l'enseigne des Quatre-Finaux,
la somme deXXIIIJ s.. Et avec eulx, à prendre ladite coste,
fu Jehannin Vyon, laboureur de bras, demourant à
Ville-Painte.
Item, cogneut que, troys ans a ou environ, après la
Chandeleur, il estant logiez à l'enseigne de l'Espée, en
la ville de Villeblovain, et ainsi comme il et plusieurs
autres compaignons soupoyent ensamble, des noms desquelz
il n'est record, ne n'avoit aussi à eulx que pou ou
neant de cognoissance, vint à eulx un varlet d'icelle ville
de Villeblovain, qui leur dist que le prevost de ladite
ville de Villeblovain, en l'ostel duquel estoient logiez un
chevalier ou escuïer, ne scet lequel, qui estoit à troys
chevalx, le avoit mandé afin que ilz convoyast iceulx
chevalier ou escuïer, et les conduisist avant jour oultre
les boys qui estoient entre icelle Villeblouvain et Moireet.
Lesquelz le avoyent fait sousper avec eulx, et li
avoyent prié qu'il se levast très-bien matin, afin qu'il
peussent estre audit lieu de Moret au point du jour, et
qu'il convenoit qu'ilz venissent au giste à Paris, pour besoigner
à une journée qu'ilz avoient en parlement audit
landemain. Lesquelz compaignons et lui qui parle estans
à ladite table, et aussi ledit varlet, ouyes ces chosses,
distrent par entre eulx à icellui varlet qui les devoit conduire
le chemin qu'il tendroit, et les meneroit, et qu'ilz
seroient au devant d'eulx et de lui environ le point du
jour. Et assez tost après qu'ilz orent souppé, se partirent
ensamble jusques au nombre deXIJ compaignons, la plus
grant partie desquelz estoyent bocherons, et demouroyent
en icelle ville, si comme ilz se recorde qu'ilz disoient lors
à lui qui parle; lesquelz tous ensamble s'en alerent ès
bois par où iceulx chevalier et homme de cheval devoyent
passez, et quant ilz furent entrez et alez bien avant
esdiz bois, les aucuns d'iceulxXIJ compaignons, n'est
record lesquelz, pour ce qu'il estoit nuit et faisoit moult
obscur, prindrent icellui chevalier et escuïer, le aterrerent
à terre de coups qu'il ouy que l'en lui donnoit; et
lequel, en ce faisant, disoit, en criant moult haut, ces
paroles en substance:« Pour Dieu, beaus seigneurs, que me
demandez-vous? Prenez ce que j'ay d'argent, et me laissiez la
vie, ou au moins ne tuez pas mon filz qui cy est avec moi, ne le
varlet aussi; car il n'est pas à moy, et le m'a presté le bailli de
Senz, pour venir avec moy jusques en la ville de Paris. »Mais,
nonobstant toutes ces choses, iceulxIIJ hommes de cheval
furent illec aterrez et lessiez mors en la place; et se
recorde que, il qui parle, que il ne fery oncques aucun
d'icelx chevalier ou escuïer et filz d'icellui, mais il est
bien record que d'un baston gros qu'il tenoit en sa main,
et à quoy il se appoyoit, il feri le varlet d'iceulx en la
teste, ne scet quans coups. Et dist que sur ledit chevalier
ou escuïer fu trouvé en orXL fr., dont il ot à sa part
IIJ frans; et les chevaulx sur quoy ilz estoient montez
furent par aucuns desdiz compaignons admenez vendre
en la ville de Paris, et illec vendus, dont il qui parle ot
depuis à sa partVJ frans.
Item, cogneut et confessa que, en may derrenierement
passé, au retour de la foire de Morigny l'Abbaye, qui est
près d'Estampes, ot troys ans ou environ, lui qui parle,
acompaigniez de Jehannin Godart, demourant à Dourdan,
tisserrant de draps; Colin Guerart, demourant à Chastres
soubz Montlehery, laboureurs de draps; com Verart
des Ermences, près de Ableville, faiseur de gans; Robinet
Guerout, dit Goulet, près Andeli, et Jehannin Gresillon,
demourant à Lisois, en la forest de Lyon; ainsi comme
ilz buvoient en une taverne en la ville d'Estrechy, tous
à un escot, en l'ostel du prevost d'icelle ville, survindrent
asseoir près d'iceulx, pour boire, deux compaignons à
pié, marchans; et en buivant, lui qui parle et sesdiz compaignons
ouyrent et entendirent que iceulx marchans disoient
li uns à l'autre que ladite foire de Morigny ne leur
avoit riens valu, et que l'un d'eulx n'avoit vendu de ses
denrées que pour dix frans, et l'autre pourVJ fr.. Lesqueles
paroles ouyes et entendues par eulx, iceulx
VJ compaignons delibererent par entre eulx ensamble et
furent d'acort que trois d'iceulx, c'est assavoir lesdiz Godart,
Guerart et Berart, yroient au devant desdiz deux
marchans, qui devoient passer par les bois de Tarso, et
lui qui parle, et lesdiz Guerout et Gresillon, yroient
après, et que quant ilz auroient attains li uns l'autre,
qu'ilz desroberoyent iceulxIJ marchans. LesquelsVJ compaignions
firent et acomplirent leurdite promesse et accort.
Mès sitost comme iceulxIIJ premiers compaignons
virent et aperceurent iceulxIJ marchans, ilz les assaillierent
et tuerent illec; desquelz marchans ilz prindrent environ
XVJ frans qui estoient sur eulx, les departirent ensamble,
et en ot, il qui parle, à sa part et porcion,IIJ fr..
Et dist, sur ce requis, que tele est la verité que dit est et
escript cy-dessus; et pour ce qu'il ne voult autre chose
cognoistre desdites poisons et herbes sur lui trouvées,
dont cy-dessus est faite mencion, pour en savoir plus à
plain la verité, dist fu et deliberé, par l'advis et oppinion
desdiz conseilliers dessus nommez, qu'il feust très-bien
questionnez et fort.
ET, CE FAIT, pour entretenir et acomplir ledit jugement,
fu icellui hermite mis et lié à la question, et, en
ce faisant, dist et afferma par son serement que, quelque
confession, variacion ou denegacion qu'il eust cy-dessus
faite, sur la maniere desdites poisons et herbes sur lui
prinses et trouvées, toutesvoyes il estoit vray que ces
choses il avoit dites afin d'eschever qu'il ne feust pendus,
mais en entencion que l'en lui coppast le coul,
afin de souffrir mort plus hastivement; et n'estoit riens
de chose qu'il eust dite touchant ceste matiere, mais
l'avoit dit afin d'alongier sa vie. Et neantmoins, par l'advis
desdiz conseillers, fu dist qu'il feust questionnez, lequel
le fu sur le petit et le grant tresteau, et tousjours persevera
en ladite denegacion par lui faite pour raison desdites
herbes. Et pour ce que autre chose ne voult confesser,
fu mis hors d'icelle question, mené choffer en la
cuisine en la maniere acoustumée; et après ce qu'il ot
beu et mengié, choffé et soy refreschi, fu de rechief ramené
en jugement sur lesdiz quarreaux. Et en la presence
desdiz conseilliers, sans aucune force ou contrainte, continua
et persevera ès confessions cy-dessus escriptes, et
par lui faites et à lui releues, et dist et afferma par serement
icelles estre vrayes, et par lui esté commises en la
maniere que dit est et escript cy-dessus.
VEUES lesqueles confessions et procès cy-dessus escript,
fait par ledit hermite, leditmons. le prevost demanda
ausdiz presens conseilliers leurs advis et oppinions comment
l'en avoit à proceder contre ledit hermite, prisonnier.
Tous lesquelz, veu l'estat et personne d'icellui, les
variacions, denegacions et confessions par lui faites, delibererent
et furent d'oppinion qu'il estoit un très-fort
larron et murdrier, et que, comme tel, il feust executé,
c'est assavoir trainé et pendu, sauf lesdiz Tuillieres, Pacy,
Chaon et Goybe, qui furent d'oppinion que, jà soit ce
que ledit hermite, par sadite confession, eust bien deservi
à estre executé comme traitre et murdrier, que l'en surseist
de faire icelle execucion jusques au landemain, afin
de savoir se ledit hermite perseverroit esdites confessions
par lui faites. Ouyes lesqueles oppinions et veu ledit procès,
leditmons. le prevost condampna icellui hermite, et
en sa presence, pour les causes dessus dites, par lui cogneues
et confessés, à estre trainé et pendu, et en sa presence.
LEQUEL jugement fu executé ledit mardiXXVJe jour de
juillet milCCCIIIJxx et dix.
Et n'avoit aucuns biens.
AL. CACHEMARéE.

L'AN DE GRACE MIL TROIS cens quatrevins et dix, le
samediXXVe jour de juing, par devant maistre Jehan
Truquam, lieutenant demons. le prevost, presens maistres
Dreux d'Ars, auditeur; Miles de Rouvroy, Oudart de
Fontenoy, Nicolas Bertin, Robert de Pacy et Gieffroy
Le Goybe, examinateurs de par le roy nostre sire ou
Chastellet de Paris; fu attainte des prisons dudit Chastellet,
et fait venir en jugement sur les quarreaux, Marguerite
La Pinelle, demourant à Meaulx, prisonniere detenue
oudit Chastellet, pour ce qu'elle a prins et emblé, dedens
le moustier de Saint-Jehan en Greve, en la bourse
de Perrin Le Champuiseur, demourant en la rue Jehan
Le Conte, un anel d'or à une grosse pierre, lequel anel
fu trouvé en la bource d'icelle Marguerite. Laquelle prisonniere,
examinée de dire verité sur ce que dit est, et
de ses autres fais par elle commis et perpetrez, dit et
afferma par serement estre née du pays de Meaulx, et
que tout le temps de sa vie elle a esté et demouré en la
ville de Paris, et servi comme chamberiere, sans estre
reprinse d'aucun cas villain ou reprouche. Et quant audit
anel que l'en dit estre trouvé sur elle, dit par son serement
qu'il n'en est riens, ne jà ne sera sceu ou prouvé
contre elle. Requise la cause pourquoy elle fu prisonniere
oudit Chastellet au temps que la royne vint nouvelment
à Paris, dit que ce fu pour ce que elle fu accusée
d'une bourse à femme, que l'en disoit que elle avoit
vendue en la rue de la Viez-Peleterie, à Paris, et que de
ce ladite royne li fist grace et pardon, jà soit ce que elle
n'en ait aucunes lettres. Requise là où elle a prins l'argent
et or qui a esté trouvé en sa bourse, dit par son
serement que un escu de Flendres qui est en sadite
bourse, avec environ deux frans en blans, elle avoit euz
de la penne de la robe que elle qui parle a vestue, laquele
elle a vendue ladite somme. Et dist que en sadite bourse
n'avoit plus d'argent que dit est dessus.
VEUES lesqueles accusacions, denegacions et confessions
faite par icelle prisonniere, ledit lieutenant demanda
ausdiz presens conseilliers leurs advis et oppinions comme
l'en avoit à proceder contre icelle. Tous lesquelz, attendu
l'estat et personne d'icelle prisonniere, qui est femme de
vie dissolue, les denegacions par elle faites, la valeur dudit
anel d'or, prisié par les orfevres et perriers dessus
le pont àIIIJ fr. et demi, que autrefois elle avoit esté
reprinse pour cas de crime, comme par sadite confession
appert, que dudit anel elle fu trouvée saisie, et en sa
bourse, si comme tesmoignié a esté par ceulx qui prisonniere
l'admenerent, ce aussi que elle ne scet à dire quel
somme d'argent il avoit en sa bourse, en laquele fu trouvé
un franc deXVJ s., et un escu de Flendres deXVIIJ s., et
en blans deVIIJ d.,IIIJ d. etXIJ d. par., la somme de
IIJ frans etVJ s., que pour en savoir plus à plain par sa
bouche la verité dudit larrecin, et des autres crimes et
delis par elle fais, commis et perpetrez, elle feust mise à
question.
EN ensuïant lequel jugement, ladite prisonniere fu de
rechief faite venir en jugement par devant ledit lieutenant
et en la presence des dessus diz conseilliers, à laquele fu
dit que de ce que dit est elle deist verité, ou l'en le li
feroit dire, et seroit mise à question. Laquele prisonniere,
pour ce que elle ne voult autre chose cognoistre que dit
est dessus, fu mise à question sur le petit et le grant tresteau;
et requist instaument que hors d'icelle l'en la meist,
et elle diroit verité. Si fu misse hors d'icelle question,
mené choffer en la cuisine en la maniere acoustumée, et,
en après, ramenée en jugement sur lesdiz quarreaux, par
devant lesdiz lieutenant et commissaires.
HORS de laquelle question, sans aucune force ou contrainte,
icelle Marguerite, prisonniere, jurée et par serement,
cogneut et confessa que, ou jour d'yer, environ
heure de vespres, elle estant en l'eglise demons. Saint-Jehan
en Greve, se tray près d'un homme qui estoit en
ladite eglise, et regardoit les malades qui en icelle eglise
prenoyent congié demons. saint Jehan, en la tasse duquel
homme elle qui parle print ledit anel d'or, et icellui
bouta et mussa en sa bouche.
Cogneut avec ce, que les deux pieces d'or trouvées
en sa bourse lui furent bailliées par un freppier nommé
Christon, demourant au carrefour Saint-Severin, auquel
elle avoit vendu certaine plante de vigne que elle souloit
avoir ou terroir de Vittry; et quant à ladite monnoye
blanche, dist par son serment que elle l'avoit eu d'un
frepier demourant ès hales, duquel elle ne scet le nom,
auquel elle avoit vendu la penne de sa coste hardie que
elle a vestu. Et pour ce que autre chose que dit est dessus
ne voult confesser, elle fu ramenée en la prison de laquelle
elle avoit esté attainte; et, ce fait, fu commandé à maistre
Robert de Pacy, examinateur oudit Chastellet, qu'il se
transportast par devers ledit Christon, et de ce que a dit
et deposé ladite femme touchant icellui Christon il sceust
la verité, et raportast ce qu'il en trouveroit.
LE JEUDIVIJe jour de juillet l'an dessus dit, par davant
mons. le prevost, presens maistre Jehan Truquam, lieutenant
duditmons. le prevost; Dreux d'Ars, auditeur;
Girart de La Haye, Jehan de Bar, Jehan de Tuillieres,
Nicolas Bertin, Robert de Pacy et Gieffroy Le Goybe,
examinateurs; fu present ledit maistre Robert de Pacy,
lequel rapporta qu'il avoit parlé au dessus dit Christon,
lequel lui avoit dit que verité estoit que, demi-an avoit
passé ou plus, il se recordoit bien que de ladite Marguerite,
prisonniere, et laquelle il lui avoit moustrée sur les
quarreaux dudit Chastellet, et d'un homme qui estoit
avec elle, il avoit d'eulx deux acheté environ demi-quartier
de vigne qu'ilz avoyent ensamble pour indivis, assis
ou terrouir d'Ivry, et de ce leur avoit dès lors baillée
l'argent, c'est assavoir, à ladite prisonniereIJ frans en or,
et à l'omme un franc en or et environXX ouXXIIIJ s. en
menue monnoye, n'est record lequel. Et pour ce fu
mandé et fait venir en jugement ladite prisonniere en la
presence desdiz conseillers, laquele, sur ce interroguée,
cogneut qu'il estoit vray ce que ledit commissaire et examinateur
avoit dit et rapporté; mais elle avoit iceux
IJ frans par espargne que elle avoit faite, muez esdites
deux pieces d'or sur elle trouvées. Oy le rapport duquel
commissaire, avec la confession et responce de ladite
prisonniere, deliberé fu par lesdiz conseilliers que elle
feust encore mise à question, pour savoir par sa bouche
de ce la verité plus à plain. Laquelle, ce fait, fu mise à
question sur le petit et le grant tresteau, et autre chose
ne voult cognoistre que dit est dessus, mais tousjours
persevera et continua esdites confessions par elle faites;
et, pour ce, fu mise hors d'icelle question, menée choffer
en la cuisine en la maniere acoustumée, et, en après,
remise en la prison dont elle avoit esté attainte.
MARDI, second jour d'aoust, l'an milCCCIIIJxx et dix,
par davantmons. le prevost, presens maistres Guillaume
Porel, conseiller du roy nostre sire en parlement; Aubery
de Troye, conseillier du roy; Jehan Truquam, lieutenant
duditmons. le prevost; Dreux d'Ars, auditeur; Nicolas
Bertin, Ernoul de Villers, Jehan Soudant, Robert
de Pacy et Gieffroy Le Goybe, examinateurs; fu attainte
des prisons où elle estoit la dessus dite Marguerite La
Pinele, prisonniere, et fait venir en jugement sur les
quarreaux, laquelle, sans aucune force oucontrainte,
continua et persevera ès confessions cy-dessus escriptes,
à li leus mot après autre, disant et affermant par serement
icelles avoir faites, cogneues et confessées par la fourme
et maniere que dessus sont escriptes, et aussi icelles estre
vrayes. Et, ce fait, fu ladite prisonniere faite traite
arriere sur lesdiz quarreaux, et par leditmons. le prevost
demandé ausdis presens conseilliers leurs advis et oppinions
qu'il estoit bon estre fait d'icelle prisonniere. Tous
lesquelz, veu l'estat et personne d'icelle prisonniere,
les denegacions et confessions par elle faites, cy-dessus
escriptes, et que autrefois elle a esté accusée et reprinse
de larrecin, attendu aussi la valeur du larrecin dudit anel
d'or, le lieu là où elle le print et la maniere comment,
delibererent et furent d'oppinion que elle estoit une forte
larrenesse, et que, comme telle, elle feust executée, c'est
assavoir enfouye toute vive. Ouyes lesqueles oppinions
et veu ledit procès, leditmons. le prevost condempna
icelle Marguerite à estre executée pour ses demerites et
enfouye toute vive;lequel jugement ilprononça en la
presence de ladite prisonniere.
LEQUEL jugement fu executé le mercrediIIJe jour
d'aoustMCCCIIIJxx et dix.
Et n'avoit aucuns biens.
AL. CACHEMARéE.

L'AN DE GRACE MILCCC quatrevins et dix, le samedi
XXXe jour de jullet, par davant monseigneur le prevost,
presens maistre Jehan Truquam, lieutenant dudit
mons. le prevost; Dreux d'Ars, auditeur; Martin Double,
advocat du roy; Jehan de Tuillieres, Jehan de Bar, Robert
Petit-Clerc, Miles de Rouvroy, Ernoul de Villers
et Robert de Tuillieres, examinateurs du roy nostre sire
en son Chastellet de Paris; fu attainte et faite venir en
jugement sur lesdiz quarreaux Margot de La Barre, dite
du Coignet, prisonniere detenue oudit Chastellet, pour
souspeçon que elle ne soit faisante et consentant des
ensorcelemens ou poisons faites et données à Hainsselin
Planiete et Agnesot, sa femme, fille de Jehenne Herberde,
dite la Petite, demeurant en l'ostel du Griffon, ou fossé
Saint-Germain. Laquelle prisonniere, sur ce jurée de dire
verité aus sains Evangiles de Dieu, et aussi de sa vie et
gouvernement, congneut et confessa estre née de la ville
de Beaune en Gastinoiz, et que d'icelle ville elle se parti
en sa junesce, passez sontXLIIIJ ans, avec un compaignon
qui le mena tout le temps de son aage; elle a fait de son
corps sa volenté, et icellui a abandonné à tous bons compaignons
qui d'elle ont volu faire leurs plaisirs et voulentez,
tant ès bonnes villes du royaume, où elle est
allée, puis en une ville, puis en l'autre, que aus champs,
où elle a esté assise lonc temps avec les autres filles de
vie et de pechié; et dist que, pour ce qu'il li fu dit et
prié, par aucuns des amis d'une jeune femme nommée
Agnesot, femme dudit Hainsselin, que elle avoit moult
grant mal en sa teste, et que le servel de la teste li cheoit
sur les yeulx, sur le nez et en la bouche, elle recordant
des paroles et bons enseignemens que sa feue mere li
avoit dittes et enseignées en sa jeunesce, dist à ceulx
qui la venoient prier et requerre que elle garrisist ladite
Agnesot, que au plaisir de Dieu, et bien brief, elle le
garriroit. Se parti de sondit hostel oudit jour d'uy, et
print en sondit hostel des herbes que achetées avoit la
veille de la Saint-Jehan derrenierement passée, et en passant
par l'oustel demons. de Bourbon, assez près du Louvre,
cueilly un petit d'erbe nouvelle apellée aumosniere,
laquelle elle lya et entorteilla environ icellui chappel,
qui estoit fait de vieilles herbes; et, ce fait, vint en
l'ostel et au lit où icelle Agnesot estoit couchiée, laquele,
quant elle l'ot veue et regardée, et advisé de son povoir
la maladie que elle avoit, li dist les paroles qui ensuient:
« Agnesot, m'amie, je ne vous donnoy point de chappeau à voz
noces, et, pour ce, je vous donray ce chappel-cy que je tiens en
ma main; et vous promectz que il a grant temps que vous ne
portastes meilleur chappel pour voustre santé recouvrer, et est
un chappel pour vous desvouter, ou autre personne quelconques
qui seroit envoulté. »Et en ce disant, print icellui chappel,
lequel elle mist et assist sur les coiffe et envelope de la
teste d'icelle Agnesot, et, en le metant sur icelle teste,
distIIJ fois la patrenostre etIIJ fois l'Ave Maria, et seignoit
icellui chappel de sa main, en faisant croix par-dessus ou
nom du Pere, ou nom du Fil et du Saint-Esperit;et dist
les mos qui ensuivent:« Deux te ont fené, et trois te desfenent,
ou nom du Pere, du Fil et du Saint-Esperit. »
Et dist avec ce, que paravant ledit jour d'uy, et puis
IIIJ ouV jours a, ledit Hainsselin ala à elle qui parle et en
son hostel, li dist qu'il avoit fievres, et li pria que de ce
elle li voulsist donner conseil et remede; laquelle qui
parle, pour l'afinitié et amour que elle avoit audit Hainsselin,
qui avoit plusieurs fois alé et venu en son hostel
en la compaignie de Marion l'Estalée, qui estoit son amie
et acointe paravant ce qu'il l'espousast, icelle Margot li
dist que volentiers elle li feroit tout le bien que elle porroit.
Et lors print d'icelles herbes aumosniere et terrestre,
que elle lya en un petit drapelet blanc, et, en les y lyant,
seigna icelles herbes de sa main, en faisant croix et disant
sa paternostre tout au lonc; et aussi disoit, en seignant
icelles:« Ou nom du Pere, du Fil et du Saint-Esperit. »Lesqueles
herbes, ainsi liées ensamble oudit drapelet, elle
bailla lors audit Hainsselin, li dist que il le meist en sa
bourse, et le gardast bien jusques environXJ jours, et
que, dedans ledit temps, il se apercevroit bien qu'il garriroit
d'icelles fieuvres au plaisir de Dieu. Lequel Hainsselin
partant se parti lors d'elle qui parle, et avec soy
apporta ledit drapelet. Et autre chose n'en scet. Requise
se elle scet point la maniere comment l'en envoulte aucune
personne, dit par son serment que non.
Dist aussi, sur ce requise, que oncques, à maistre examinateur
de par le roy nostre sire ou Chastellet de Paris,
elle ne dist que icelle Agnesot, femme dudit Hainsselin,
feust prinse, mais elle li dist bien que dedensIIJ ou
IIIJ jours après ce que elle li avoit baillié le chappel dont
cy-dessus est faite mencion, il se aperceveroyent bien de
la santé d'icelle Agnesot.
APRèS lesqueles choses ainsi faites, leditmons. le prevost
demanda ausdiz presens conseilliers leurs advis et
oppinions qu'il estoit expedient estre fait de laditte Margot.
Tous lesquelz, attendu l'estat, vie et conversacion
d'icelle, qui avoit esté femme de vie dissolue, la confession
et denegacion d'icelle Margot, les herbes et drapelez
souspeçonnez trouvez en l'ostel d'icelle, ce que bonnement,
et à vray entendement d'homme, telle personne
ne puet savoir desvoulter qu'il ne soit neccessité qu'il
sache la maniere comment l'en envoulte, veue aussi l'informacion
faite sur la vie, renommée et estat d'icelle
prisonniere, les circonstances et dependences du fait et
accusacion dessus dis par ledit maistre Jehan Soudant,
examinateur, delibererent et furent d'oppinion que, pour
en savoir plus à plain la verité par sa bouche, elle feust
mise à question, et ad ce estre la condempna leditmons. 
le prevost, et ainsi le prenonça en la presence d'icelle
Margot.
EN ENTERINANT lequel jugement, pour ce que ladite
Margot ne voult autre chose cognoistre que dit est cy-dessus,
fu faite despouillier, liée à question et misse sur
le petit et le grant tresteau, et illec ne voult chose cognoistre
qui li portast prejudice. Si fu mise hors d'icelle
question, menée choffer en la cuisine en la maniere acoustumée,
et, en après, remise en la prison là où elle estoit
paravant.


ITEM, le lundi ensuïant, premier jour d'aoust, l'an mil
CCCIIIJxx et dix dessus dit, par davantmons. le prevost,
presens maistres Jehan Truquam, lieutenant duditmons. 
le prevost; Dreux d'Ars, auditeur; Miles de Rouvroy,
Jehan Soudant et Gieffroy Le Goybe, examinateurs de
par le roy nostre sire en son Chastellet de Paris; fu faitte
venir et attainte en jugement, et fait venir sur les quarreaux
dudit Chastellet, Marion La Droituriere, ditte
L'Estallée, prisonniere detenue oudit Chastellet, pour
souspeçon que elle ne scet consentant des ensorcelemens
fais à iceulx Hainsselin et Agnesot, sa femme; et
aussi que des cheveux qui ont esté trouvez en un coffret
appartenant à icelle Marion, prins en sa chambre par
ledit examinateur, elle n'ait fait iceulx ensorcelemens.
Laquele, sur ce interroguée et par serement, cogneut et
confessa que elle est née de la ville de Paris, en laquelle
elle a tousjours demouré, suy et frequenté la court du
roy, et aussi aucuns autres compaignons, entre lesquelz
elle, puis un an ençà, s'est acointiée par amours dudit
Hainsselin Planite cy-dessus nommé, auquel elle a eu et
encore a la plus grant amour et affinité que elle ot oncques
à homme qui soit ou monde, ne qui jà sera.
Et dist que verité est que jà pieçà, ainsi comme elle et
sondit ami Ainsselin se jouoyent ensamble, et qu'il se
voult partir plus tost de sa compaignie que elle ne vouloit,
elle qui parle print le chaperon de sondit ami, et,
en le prenant, print et appoigna partie des cheveux de la
teste dudit Hainselin, et de la cornete du chaperon de
sondit ami Hainselin, que elle tenoit, li demoura partie
en sa main; en laquelle partie, qui est de cornete vermeille,
du chaperon dudit Hainselin, son ami, elle envelopa
iceulx cheveux, lesquelz elle a tousjours, depuis
ledit temps, gardé et encore garde en son coffre. Et quant
aus menaces que l'en dist par elle avoir esté faites et dites
d'iceulx Hainselin et Agnesot, dit par son serement qu'il
n'en est riens, et aussi que elle n'a point cueilly les herbes
environ les fossez du Louvre, donc accusée est cy-dessus.
Dit avec ce, que quant elle sceust que sondit ami
Ainsselin estoit fiancé, elle feust moult couroucée, et encore
estoit et est plus grandement que de chose ou monde
qui li venist à cognoissance. Et autre chose ne voult cognoistre
ou confesser, fors tant que elle se recorde bien
que alors elle peust bien dire ces paroles en substance:
que avant qu'il feust un an, sondit ami pourroit bien estre
courroucié, et que jamais il ne trouveroit femme qui tant
de biens li feist comme elle li avoit fait. Dist aussi et cogneut
que la mousse qui fu trouvée liée en un petit drapelet
ou coffre d'icelle Marion, est mousse que un escuïer
du païs d'Engleterre, avec lequel elle fu nagaires en sa
compaignie, li pria que ladite mousse, pour l'amour de
lui, elle gardast, et laquelle mousse il disoit avoir prinse
auprès d'une fontaine où une vierge avoit esté decolée,
afin que toutes foiz que elle verroit icelle mousse, qu'il
lui souvenist de lui. Et ladite Margot, affin aussi que
icellui escuïer d'Engleterre eust tousjours memoire de
lui, li bailla de ses cheveux à garder. Et autre chose ne
voult cognoistre quant alors, et pour ce fu fait traire à
part et remise en la prison.
ET, POUR ce, par l'advis et deliberacion des dessus diz
conseillers, et aussi de maistre Pierre de Lesclat, conseiller
du roy nostre sire en son parlement, et maistre Guillaume
Porel, conseiller du roy nostre sire oudit lieu;
Ernoul de Villers, Nicolas Bertin, examinateur, et Simon
Spifame, esleu sur le fait des aydes; attendu l'estat, vie
et gouvernement d'icelle Marion, les accusacions contre
elle faites,les chosestrouvées en son coffre, fu deliberé
que, pour savoir la verité des fais dessus diz, elle feust
mise à question. Et ainsi fu jugié et prononcié par ledit
mons. le prevost.
ITEM, par l'advis et deliberacion desdiz conseillers, fu
demandé de rechief la dessus dite prisonniere Margot du
Coignet, laquelle, pour ce que autre chose ne voult
cognoistre que dit est dessus, fu deliberé que de rechief
elle feust mise à question pour en savoir la verité. En
enterinant lequel appointement, elle fu faite despouillier
et mise à question sur le petit et le grant tresteau, et ne
voult aucune chose cognoistre qui li portast prejudice;
et, pour ce, fu mise hors d'icelle, mené choffer en la
cuisine en la maniere acoustumée, et après remise en la
prison dont elle avoit esté attainte.
LE MERCREDI ensuïant,IIJe jour dudit mois d'aoust,
l'an dessus dit, par davantmons. le prevost, presens
maistre Auberi de Trie, conseiller du roy nostre sire;
Jehan Truquam, lieutenant duditmons. le prevost; Martin
Double, advocat du roy; Ernoul de Villers, Nicolas
Bertin, Jehan Soudant, Robert de Tuillieres et Robert
de Pacy, examinateurs,etc. ; fu faite venir en jugement
sur lesdiz quarreaux la dessus dite prisonniere Marion
L'Estallée, à laquele par leditmons. le prevost fu dit et
commandé que, desdites accusacions contre elle dites et
proposées, elle deist verité, ou l'en la li feroit dire parsa
bouche, à force, et seroit mise à question. Et ainsi comme
comandé fu à Oudin de Rochefort que il meist icelle à
ladite question, elle dist que du tort que leditmons. le
prevost li faisoit, attendu que elle se dist estre femme de
bonne fammeetrenommée, et que desdites accusacions
elle estoit pure et innocent, elle appeloit en la court de
parlement.
CE FAIT, leditmons. le prevost envoya par devers
messeigneurs de la court de parlement maistre Robert de
Tuillieres, examinateur, dessus nommé, leur dire qu'il leur
pleust envoyer oudit Chastellet aucun des seigneurs dudit
parlement, pour ouyr les causes pour lesqueles icelle
Marion avoit appellé duditmons. le prevost, afin que à
son absolucion ou condempnacion feust procedé comme
au cas appartendroit.
LESQUELZ mesdiz seigneurs de parlement envoyerent
sur les quarreaux dudit Chastellet honorable homme et
sages maistres Pierre de Lesclat et Guillaume Porel, conseillers
du roy nostre sire oudit parlement; et après ce
qu'ilz orent ouyes les causes d'appel proposées et dites
par icelle Marion, et que ilz orent ce dit et raporté à ladite
court de parlement, et en après retournez sur lesdiz
quarreaux oudit Chastellet, dirent et raporterent que par
mesdiz seigneurs avoit esté deliberé et appointié que par
leditmons. le prevost feust procedé à l'encontre d'icelle
Marion ainsi qu'il verroit convenir et à faire seroit de
raison, nonobstant ladite appellacion par elle faite.
ET, POUR ce, fu faite de rechief venir en jugement sur
lesdiz quarreaux ladite Marion L'Estallée, prisonniere, et
li dist par la bouche dudit monseigneur le prevost l'ordonnance
et appointement fait par mesdiz seigneurs de
parlement, rapporté par iceulx maistres Pierre de Lesclat
et Guillaume Porel, conseillers du roy nostredit seigneur,
et li dist et enjont que des accusacions dessus dites, contre
elle proposées, elle deist la verité, ou l'en la li feroit dire
à force par sa bouche, et seroit mise à question. Laquelle
Marion ne voult aucune chose cognoistre que ce que dit
est; et pour ce, en enterinant ledit primier jugement et
sentence interlocutoire donnés contre elle, fu mise à question
sur le petit et le grant tresteau, et illec ne voult
aucunne chose confesser qui li portast prejudice. Si fu
mise hors d'icelle question, menée choffer en la cuisine
en la maniere acoustumée, et, en après, remise ès prisons
dont elle estoit partie et attainte.
CEDIT jour, par l'advis et deliberacion desdiz conseillers,
fut dit et ordonné que ladite Margot, prisonniere,
feust mandée pour savoir ce elle vouldroit aucune chose
cognoistre de ce que dit est. Laquelle, venue en jugement
sur lesdiz quarreaux, presens les dessus diz conseilliers,
pour ce que autre chose que dit a dessus ne voult
cognoistre, fu de rechief mise à question sur le petit et
le grant tresteau, et ne voult aucune chose dire ou confesser.
Si fu mise hors d'icelle question, menée choffer
comme dit est, et remise en la prison dont elle avoit esté
attainte.
LE JEUDI ensuïant,IIIJe jour d'aoust, l'an dessus dit,
par davant maistre Jehan Truquam, lieutenant dudit monseigneur
le prevost, presens maistres Dreux d'Ars, auditeur;
Miles de Rouvroy, Jehan Soudant et Gieffroy Le
Goybe, examinateurs ou Chastellet du roy nostre sire, à
Paris; fu attainte et fait venir en jugement sur les quarreaux
dudit Chastellet la dessus dite prisonniere Marion
L'Estallée, laquele, pour ce que autre chose ne voult
cognoistre que dit est dessus, fu faite despouillier, mise
et liée à la question sur le petit tresteau; et avant ce que
sur elle l'en li jettast eaue, requist instaument que hors
d'ilec l'en la meist, et elle diroit verité de tout ce que
l'en li avoit demandé; et, pour ce, fu mise hors et admenée
en jugement sur lesdiz quarreaux, et, en la présence
des dessus diz, cogneut et confessa, sanz aucune
force ou contrainte de gehine, elle sur ce bien advisée,
et après ce qu'elle ot fait serement aus sains Evangiles de
Dieu dire verité, les choses qui ensuïant, c'est assavoir:
que, quelque variacion ou denegacion que faite a cy-dessus,
verité est que, quatre mois a et plus, ainsi comme
elle qui parle et Marion La Daynne, dite de Flandres,
fille de pechié, buvoient et parloient de leurs amis, c'est
assavoir, elle qui parle dudit Hainsselin, son ami, et ladite
de Flandres de Jehan de Savoye, taillandier de madame de
Touraine, et comment ilz amoyent li une l'autre leursdiz
amis, icelle de Flandres dist à elle qui parle et enseigna
que, pour estre plus enamourée de sondit ami Hainsselin,
et aussi se ledit Hainsselin estoit plus enamouré d'elle qui
parle, elle regardast le temps et heure que elle seroit en
ses fleurs, desqueles fleurs elle retenist un pou, et d'icelles
fleurs meist ou vin que elle et sondit ami buroyent ensemble,
et qu'il en beust, et s'il avoit bien amé elle qui
parle, encore le ameroit-il plus que paravant n'avoit fait.
Laquelle chose ouye et conceue, elle qui parle acomplist,
et d'icelles fleurs mises en vin fist boire à sondit ami, et
en beut aussi, elle qui parle, sa part.
Dit avec ce, que depuis ledit temps, et qu'il vint à sa
cognoissance que sondit ami estoit fiancé de nouvel et se
vouloit marier, elle qui parle, qui avoit acoustumé d'aler
et venir en la compaignie de Margot de La Barre, dite
du Coignet, dessus nommé, se complaigny de ce à icelle
Margot, en disant les grans amours qui avoient esté entre
eulx, et la parfaite et très-grant ardeur d'amour que elle
avoit à lui; laquelle li respondi que c'estoit mauvaise
fiance que d'amour de ribaut et de ribaude. Et après
plusieurs paroles eues entre elles, et que elle qui parle li
ot dit que elle en voudroit bien estre vengié, ladite Margot
li dist que se elle vouloit faire ce que elle li diroit,
et li jurer et promettre que elle ne l'accuseroit point,
elle li enseigneroit la maniere comment. Laquele qui
parle, ces paroles ouyes, et que elle ot promis, et juré,
et promis par la foy et serement de soncorps, à icelle
Margot, que nul jour de sa vie elle ne le accuseroit, icelle
Margot li dist les paroles qui ensuient, c'est assavoir: que
elle prenist un coq blanc, icellui estaignist ou evanuyst à
tourner entour soy, ou estaignist soubz ses fesses; auquel
coq ainsi estaint elle prenist les deux c...ns, les brulast
et en feist de la poudre, les meist dedens un oreillier de
plume, et y demourassentVIIJ ouIX jours; et, ce fait,
reprenist iceulx c...ns, les brullast et en feist de la
poudre, et d'icelle poudre meist en la viande et vin que
son ami vouldroit mengier ou boire, et, par ce, à tousjours
mais sondit ami auroit en elle plus grant ardeur
d'amour que oncques n'avoit eu assez; en defendant à
elle qui parle que sur cedit oreillier elle ne meist ou couchast
sa teste dessus aucunement, et que ladite chose seroit
de nulle valeur et effect; lequel sondit ami elle feist
dormir sur ledit oreillier. Laquelle chose elle qui parle
fist ce que enseignié li avoit icelle Margot, et li en donna
à boire partie d'icelle poudre, et le residu, elle qui parle
jetta l'aval. Et dist, sur ce requise, que depuis ladite
poudre baillée, faite, par la maniere que dit est, en vin
vermeil et en certaine porée qu'ilz burent et mengerent
ensamble, et l'autre partie d'icelle poudre elle qui parle
jetta l'aval. Et dist, sur ce requise, que depuis ladite
poudre bailliée et beue par sondit ami, elle s'est bien
perceue que il l'a amée aussi parfaittement et de grant
ardeur d'amour comme il faisoit paravant, et non plus.
Dit, avec ce, que sondit ami a couché et dormi sur
ledit oreillier, durant le temps que les deux c...ns y
furent, deux ou troys nuis ou environ, et nomplus; et
que quant elle vouloit baisier, acoler ou soy esbatre, par
aucune avanture, avec sondit ami, elle li ostoit ledit
oreillier de dessoubz la teste, et le boutoit arriere, de
paour que, par aucune aventure, elle ne meist sa teste
sur ledit oreillier.
Dit aussi que depuis ce qu'elle ot donné à boire d'icelle
poudre à sondit ami, icelle Margot li demanda se sondit
ami avoit beu d'icelle poudre, laquelle respondi que ouyl,
et icelle Margot li respondi:« C'est bien. »
Cogneut avec ce, que la veille de la Saint-Jehan derrenierement
passée, elle estant ès hales de Paris, acheta
deux chapeaux de roses d'oultre-mer, avec plusieurs
autres herbes, à soy saindre et mettre environ son corps,
comme jeusnes femmes font à tel jour; et, entre les autres
herbes, acheta l'erbe aumousniere. Et quant elle ot
esté un petit par ville en cest estat, porta icelles herbes
aumousniere en l'ostel d'icelle Margot, sans ce que lors
elle pensast à aucun mal; laquelle Margot, quant elle ot
veu icelle herbe aumousniere, laquelle herbe elle qui
parle laissa en sondit hostel, dist lors que d'icelle herbe
elle feroit bien tel chose que ledit Hainsselin, son ami,
nonobstant qu'il feust mariez, retourneroit à elle, et
l'ameroit autant comme fait avoit paravant. Et dist, sur
ce requise, que après plusieurs paroles eues entre elles,
et que icelle Margot l'ot fait jurer que jamais elle ne l'accuseroit
de chose que elle feist ou deist, li dist que elle
feroit deux chapeaux de l'erbe aumousniere dessus dite,
parquoy sondit ami ne porroit avoir compaignie à sa
femme, et que elle s'en aperceveroit bien briefment après
ce que elle auroit fait ce que elle li diroit. Et atant, sans
plus faire ou dire, se partirent l'une d'avec l'autre, fors
ce que ladite Margot li dist que ledit Hainsselin, son ami,
retourneroit devers elle.
Cogneut oultre, que à un jeudi ou vendredi precedent
du dimenche que les noces dudit Hainsselin furent, n'est
record lequel desdiz deux jours ce fu, elle qui parle, et
qui avoit acoustumé d'aler souvent en l'ostel d'icelle
Margot, ala oudit hostel, ouquel d'aventure elle trouva
ladite Margot, et, après plusieurs paroles eues par esbatement
entre elles, et sans parler, quant alors, de la matiere
dessus dite, icelle Margot la fist jurer, comme dit est
dessus, que elle ne le accuseroit aucunement, pour chose
qui li peust advenir. Et lors li dist que elle feroit deux
chapeaux de ladite herbe aumosniere que apportée avoit
en sondit hostel, la veille de la Saint-Jehan dessus dite,
et, eulx fais, que ledit dymenche après disner, elle venist
devers elle, et lors li diroit que elle en feroit, en disant
que ce elle faisoit ce, de la très-grant ardeur d'amour
que elle avoit à sondit ami Hainsselin, dist à icelle qui
parle que en ce elle li feist le mieulx que elle porroit;
et que comme autrefois elle li avoit promis de la aler veoir
souvent, de mener en sondit hostel des compaignons le
plus qu'elle porroit; et aussi de tout le bien qu'elle li
porroit faire, elle, de tout son povoir et chevance, le
aideroit à gouverner, et la feroit gaignier le plus qu'elle
porroit et sauroit.
Dist oultre et confessa, elle qui parle, que ledit dimenche
matin que sondit ami dot espouser, elle se leva
assez matin, le vit aller par davant la rue où elle demouroit,
le salua, et en après ce, et sur l'eure que elle sceust
que sondit ami devoit aller espouser, se mist au devant
du chemin et en la rue par où sondit ami devoit aller
espouser, la vit aler espouser, et en après l'espousée aussi.
Laquelle qui parle salua iceulx espousez bien et doucement,
ala après eulx à moustier, et les raconvoya jusques
à l'hostel d'Alençon, où ilz disnerent, et elle qui parle
s'en ala disner en sa chambre. Ouquel jour de dimenche,
environ deux heures après midi, elle qui parle, recordant
des paroles à elle dites par icelle Margot, s'en ala
en l'ostel d'icelle Margot, ouquel elle le trouva seule, et
illec li dist que elle venoit devers elle afin que elle li
baillast les chapeaux desquelz elle li avoit parlé lesdiz
jeudi ou vendredi derrenierement passez. Laquelle Margot,
après ce que elle ot fait jurer elle qui parle que de
ce que elle li diroit elle ne le accuseroit point à nul jour,
et tendroit secret ce que elle li diroit, ala querre en sa
chambre deux chapeaux d'erbe aumosniere, et en la presence
d'elle qui parle, et tenant iceulx deux chapeaux en
une de ses mains, signa de la main destre et fist plusieurs
croix sur iceulx deux chapeaux, et dist aussi plusieurs
paroles que elle qui parle ne pot ouyr, pour ce que
ladite Margot parloit moult bas, et ne povoit entendre
ce que elle disoit; et n'est recorde quantes croix elle fist
sur iceulx chapeaux; et, en après ce, bailla icelle Margot à
elle qui parle lesdiz deux chapeaux, et li dit les paroles
qui ensuivent:« Marion, tu porteras ces chapeaux-cy et yras
en l'ostel où les noces sont, et quant tu verras que l'espouse et
espousée danseront, leisse cheoir et mect cesdiz deux chapeaux
à terre, en feignant que tu relies ta chause, ou qu'il te soit cheu
aucune chose à terre, et fay tant que iceulx espousez marchent
par dessus; et s'ilz y passent ou marchent des piez, ta besoigne
sera faite, et te promectz que tu vendras à ton entente. »C'est
assavoir: que son ami dessus nommé retourneroit par devers
elle comme fait avoit paravant, et que à grant peine
auroit-il afaire à sadite femme espousée.
Lesqueles paroles ouyes par elle qui parle, dist à ladite
Margot que se elle faisoit ce que ladite Margot li
avoit dit, que elle dampneroit l'ame d'elle. Mais icelle
Margot li dist que lesdiz deux chapeaux ne porteroient
point de dommage ou dangier aus autres gens estans esdites
noces qui danceroyent et passeroient sur iceulx
chapeaux, sinon ausdiz espouse et espousée. Ces choses
ainsi dites par ladite Margot à elle qui parle, icelle Margot
li bailla lesdiz deux chapeaux, lesquelz elle qui parle
print et mist soubz sa robe, et s'en vint oudit hostel
d'Alençon, ouquel, quant elle y fu arrivée, vit les gens
estans illec dansser bien et longuement; et après ce qu'elle
ot danssé un petit esdites dansses avec un nommé Thomas
Le Borgne, qui est familier et serviteur duditmons. de
Touraine, et durant le temps qu'elle danssa avec ledit
Thomas, elle ot mucé iceulx deux chapeaux au-dessus de
sa sainture, entre deux robes, elle qui parle regarda les
gens desdites noces qui danssoyent à dansse ronde.
Et en après ce qu'ilz ce prindrent à dancer à la tresche,
et que ledit Hainsselin, son ami, et sa femme espousée,
danssoient ensemble et s'entretenoyent par les mains,
elle qui parle, en feignant que aucune chose li feust
cheue à terre, ou que elle reliast sa chausse, mist à terre
iceulx deux chapeaux par entre les piez de ceulx qui
danssoient illec, et en tel lieu que iceulx espouse et espousée
povoyent bien passer et marchier dessus iceulx, et vit,
elle qui parle, que iceulx mariez marcherent dessus iceulx
chapeaux, ou l'un d'iceulx, n'est record lequel.
Lesqueles choses ainsi veues par elle, qui parle et faites
par la maniere que dit est dessus, elle se parti desdites
noces et s'en ala en sa chambre sousper.
Et, en après, s'en ala veoir ladite Margot, à laquelle
elle dist ce que fait auroit, et Margot li dist qui ensuient
les paroles dessus dites, c'est assavoir: que elle vendroit
à son entente, et que sondit ami retourneroit à elle, que
à grant peine et force auroit-il compaignie à sadite femme;
et atant se partirent, sans autre chose pour lors dire, ensemble.
Et le lundi et mardi ensuïant ledit dimenche,
elle qui parle, avec plusieurs compaignons, s'en ala esbatre
en la ville de Montmarte; ouquel mardi, ainsi que
plusieurs compaignons parlent, dirent à elle qui parle
que ledit Hainsselin avoit eu afaire à sa femme par très-grant
nombre et quantité de foiz. Mais assez tost après ce
que elle fu retournée en la ville de Paris, ouy dire à plusieurs
autres compaignons, qui se rigoloyent et jouoyent
à elle, que lesdiz mariez estoient moult malades, et que
puis leurdites noces ilz n'avoient eu santé; et aussi ouy
dire lors, que icelli Hainselin n'avoit point eu de compaignie
avec sadite femme. Et, pour ce, retourna devers
icelle Margot en un certain jour duquel elle se recorde,
li dist les paroles que elle avoit ouy dire d'iceulx mariez;
laquelle Margot li respondi les paroles qui ensuient en
substance: que ce qu'ilz n'avoient point eu de compaignie
charnelle l'une avec l'autre povoit bien estre, et que
c'estoit par le moyen desdiz chapeaux, et aussi que la
femme avoit beau loisir d'estre malade.
OUQUEL jour, après disner, et en la presence de maistre
Jehan Truquam, lieutenant duditmons. le prevost; Dreux
d'Ars, auditeur; Andry Le Preux, procureurs du roy;
Jehan Soudant, Nicolas Bertin et Gieffroy Le Goybe,
examinateurs,etc. ; fu de rechief faitte venir et attainte
en jugement sur les quarreaux la dessus dite Marion L'Estallée,
laquelle, après ce qu'elle ot juré par serement de
dire verité, et que la confession cy-dessus escripte, par
elle faite, li ot esté leue mot après autre, icelle prisonniere,
sans aucune force ou contrainte, mais sur ce bien
advisée, et pour dire et cognoistre verité,continua et
persevera en sadite confessionpar la fourme et maniere
que elle contient, et que escripte est cy-dessus, et que
autre chose ne savoit des choses dessus devisées, et dont
elle fu souffisamment requise, examinée et interroguée; et,
pour ce, fu faite traire à part sur lesdiz quarreaux.
APRèS lesqueles choses ainsi faites, et en la presence
des devant diz conseilliers, ladite Margot de La Barre,
prisonniere, fu faite venir en jugement sur lesdiz quarreaux,
laquelle, après plusieurs interrogatoires à elle faits
sur la maniere desdiz ensorcelemens, et que aucune chose
ne voult d'iceulx cognoistre avoir fais, ne donné ou presté
ayde, conseil ou confort, dist, sur ce requise, que de tout
ce que la dessus dite prisonniere Marion L'Estallée vouldroit
dire, feust pour ou contre elle proposées,elle s'en
veult raporter au dit d'icelle Marion. Et, pource, fu de
rechief icelle Marion L'Estallée, prisonniere, faite venir
en jugement en la presence desdiz conseilliers, et aussi de
ladite Margot, prisonniere. Laquele Marion, jurée aus
sains Evangiles de Dieu de dire verité, comme autrefoiz
avoit fait, continua et persevera ès confessions cy-dessus
escriptes, par elle autrefoiz faites, qui li furent leues mot
après autre, disant et affermant par serement icelles contenir
verité, comme dit est et escript cy-dessus, et les avoir
faites par l'advis et conseil d'icelle Margot, et non d'autre.
CE FAIT, fu de rechief fait jurer ladite Margot, prisonniere,
que elle deist verité des faiz dessus diz, contre elle
proposez, et que elle avoit bien veu et ouy ce que ladite
Marion avoit dit et cogneu en sa presence. Laquelle Margot
persevera et continua ès negacions par elle autres fois
faites, disant et affermant par son serement, et sur la
dampnacion de son ame, qu'il n'en estoit riens, mais avoit
menti et mentoit mauvaisement et faussement icelle Marion,
en li offrant et baillant son gaige de bataille; et,
qui plus est, dist que elle vouloit prouver que audit
mercredi ou jeudi precedent du dimenche que les noces
dudit Hainsselin, ami d'icelle Marion, furent, elle et un
homme chartier en sa compaignie, donc elle ne scet le
nom, alerent ensamble en la ville de Pontoise, en entencion
que d'illec elle feist admener plusieurs coustes de lis,
bans, tables, fourmes et autres estormens d'ostel, que elle
et une sienne fille avoient lors en icelle ville de Pontoise.
Mais eulx venuz audit lieu de Pontoise, ne porent recouvrer
point de charrate, et, pour ce, s'en retournerent en
la ville de Paris donc il estoient partis, ne se recorde pas
bien du jour ne de l'eure.
Et dist oultre, que le samedi, veille des noces dudit
Hainsselin, environ heure de midi ou d'une heure après,
elle qui parle, en sa compaignie un homme nommé Ancel
Gohier et deux varlés chartiers, n'est recorde de leurs
noms, et une charrete qu'ilz menerent, se partirent de la
ville de Paris pour aler en la ville de Pontoise querre les
mesnages dont dessus est faite mention, en laquelle ville
de Pontoise ilz arriverent ledit samedi au soir, jurent et
coucherent illec, et le landemain, entre soleil levant et
heure de prime, chargerent ladite charrete et s'en vindrent
à Paris, en laquelle ville ilz arriverent environ
heure de vespres, et si tart ariverent, que quant ilz orent
deschargié icelle charrete et ilz vouldrent sousper, ilz
convient qu'ilz soupassent à la chandelle. Et autre chouse
ne voult plus cognoistre, et, pour ce, fu faite remettre,
et aussi ladite Marion, ès prisons donc elles avoient esté
attaintes.
ET PAR ledit maistre Jehan Truquam, lieutenant dudit
mons. le prevost, commandé audit maistre Jehan Soudant
qu'il parlast et examinast ledit Ancel Gohier, et autres
qu'il verroit que bon seroit, pour savoir se l'alibiproposé
par ladite Margot estoit vray ou nom, et que ce que fait
auroit en ceste partie il rapportast le landemain matin,
ou le plus tost que bonnement porroit.
OUQUEL landemain, qui fu le vendredi,Ve jour dudit
mois d'aoust, l'an milCCCIIIJxx et dix dessus dit, par davant
mons. le prevost, lui estant en jugement sur les
quarreaux, et en la presence de maistres Guillaume Porel,
conseiller du roy nostre sire en parlement; maistre
Jehan Truquam, lieutenant duditmons. le prevost; Guillaume
Drouart, lieutenant duditmons. le prevost; Andry
Le Preux, procureur du roy; Ernoul de Villers, Jehan
Soudant, Nicolas Bertin et Gieffroy Le Goybe, examinateur;
icellui maistre Jehan Soudant presenta et bailla
certaine informacion par lui faite sur l'alibiproposé par
icelle Margot, prisonniere, de laquelle la teneur ensuit:
INFORMACION faite du commandement de honorable
homme et saige maistre Jehan Truquam, lieutenant dudit
mons. le prevost de Paris, par moy, Jehan Soudant, examinateur,
etc., sur ce que Margot de La Barre, dite du
Coignet, à present prisonniere oudit Chastellet, dit et
maintient que, dimenche prouchain venant aura un mois,
elle estoit au matin en la ville de Pontoise, en laquelle
elle estoit allée, dès le samedi jour precedent, en la compaignie
de Symonnet le charrestier et de Anceau Gohier,
demourant en la rue du Cog, oultre la porte Saint-Honoré,
et que ledit jour de dymenche elle c'estoit partie de ladite
ville de Pontoise avec les dessus nommez et un autre
compaignon qu'il ne cognoist, et fist admener avec elle
par ledit charrestier, en sa charrete, plusieurs biens meubles
appartenans à Martine, sa fille, et les fist mettre et
descharger à Paris, en la chambre de sadite fille, icellui
jour de dymenche, environ l'anuitement, à laquelle heure
elle et les dessus nommez arriverent à Paris, en l'an mil
CCCIIIJxx et dix, ès jours qui s'ensuient.
ET EST assavoir que Hainsselin et Agnesot, pour souspeçon
d'avoir ensorcelé lesquelx, ladite Margot est prisonniere,
furent espousez le jour de dymenche declairé
en la rebriche.
ANCEL Gohier, cardeur de laine, demourant en ladite
rue du Cog, aagé deL ans, si comme il dit, examiné le
venrediVe jour d'aoust, l'an dessus dit, juré et requis sur les
faiz contenuz en la rebriche dessus escripte, dit et depose
par son serement que il est bien recors et scet que, demain
aura un mois, environ heure de midi, il, ladite Margot
du Coignet, un charretier nommé Symonnet, et un varlet
dont il ne scet le nom, ne le cognoist, se partirent de Paris
avec la charrette etIIJ chevaux dudit charrestier, et alerent
à gesir à Pontoise, delez le port, à la Lusche, l'ostel
autrement ne le scet nommer; et le landemain, qui fu jour
de dymenche, bien matin, chargerent ladite charreste de
deux lez, deux huches, de veixelle d'estain, et autres
biens qui estoient appartenans à la fille de ladite Margot,
si comme elle leur disoit et dist dès lors; et, icelle charrete
chargée, se partirent ensuïent de ladite ville de Pontoise,
environ heure de soleil levant, et s'en vindrent à
boire à Saint-Denis, et d'illec à Paris,XIJ heures sonnans
eulx estans desoubz la porte de Montmartre, par laquelle
ilz entrerent.
Et dit que quant ladite charreste fu et ot esté deschargiée,
et lesdiz biens mis en la chambre de ladite fille, en
la rue de Saint-Marcel, il sonna une heure après misdi;
après laquelle heure, ilz burent, et ledit charrestier se
parti et enmena sadite charrete et chevax; et il qui parle
demoura avec ladite Margot et avec sadite fille en ladite
chambre, et leur aida à ordonner lesdiz biens jusques environ
IIJ heures après misdi, que il qui parle se parti de
ladite chambre, en laquele lesqueles Margot et sa fille
l'avoient leissé, environ demie-heure avoit, pour piquer
des clofs contre les murs d'icelle chambre, et ordonner
comme dit est, en disant à il qui parle, à leur partement,
qu'elles aloient querir de l'argent, pour ce que ladite
Margot devoit et encore doit, il qui parle, son salere dudit
voïage, duquel il n'ot depuis denier, et aussi en devoit-elle
audit charrestier.
Et dit, sur ce requis, qu'il ne vit ladite Margot ledit
jour de dymenche jusques environ vespres, qu'elle passoit
et passa seule par davant l'ostel d'il qui parle, et portoit
ne scet quoy en son giron.
Et requis se eulx estans en ladite chambre, ou deschargans
ladite charreste, une jeune femme ou autres personnes
survindrent pour parler à ladite Margot ne à sadite
fille, dit que, eulx estans en icelle chambre, après
ce qu'ilz orent beu, et que ledit charretier ce fu parti,
une jeune femme haulte et gresle, bien vestue, ne se recorde
de quelle coulour, ne la scet nommer, bien la cognoistroit
s'il la veoit, survint en ladite chambre moult
corrociée, si come il sembloit et si comme elle disoit, en
disant que c'estoit tellement qu'elle ne savoit son sens,
donc ladite Margot la reconfortoit, et disoit qu'elle se
teust et prenist esliescement en soy. Et après ce qu'elles
orent parlé à part ensemble et secretement bonne piece,
ladite jeune femme envoïa querir une pinte de vin par
ladite Margot, en faisant bonne chiere et liée, donc il qui
parle se emerveilla, pour ce que paravant elle estoit cy
corrociée, si comme elle disoit. Et, ledit vin beu, elles
se partirent de ladite chambre et leisserent il qui parle,
comme dessus a deposé. Et plus n'en sceit.
SYMONNET, ouvrier charrestier, demourant à l'Escole
Saint-Germain, en l'ostel de Jehenne La Champie, aagée
deXXX ans ou environ, si comme il dit, examinée l'an et
le jour dessus diz, juré et requis sur lesdiz faiz, dist par
son serement que, demain aura un mois, environ une
heure après midi, ilz se parti de Paris atout sa charreste
et trois chevaux, en la compaignie de Margot du Coignet
et d'um bon homme dont il ne scet le nom, bien
scet que c'est le tesmoing precedent, et d'un autre varlet
charrestier nommé Jehannin Le Prescheur, ne scet où il
demeure.
Et dit que, ledit jour, alerent à Pontoise au giste, en un
hostel en l'Ostel-Dieu, ouquel hostel ilz chargerent, l'endemain
très-bien matin, qui s'ajourna de dymenche,
IJ lez,IJ huches, vaixelle d'estaing, poz, pailles et autres
biens, qui estoient et appartenoient à la fille de ladite
Margot, si comme elle disoit. Lesquelz biens chargiez
comme dit est, ilz se partirent environ heure de soleil
levant, et s'en vindrent boire à Saint-Denis, et d'illec à
Paris, et entrerent par la porte de MontmartreXIJ heures
sonnans; et fu une heure avant qu'ilz eust deschargié sadite
charrete. Laquelle deschargée, après ce qu'ilz orent beu,
il se parti et envoïa des chevaux et charreste, en disant
à ladite Margot et à sadite fille, qui estoit survenue,
qu'elles feissent tant qu'il fust païé d'un franc qui devoit
avoir dudit voïage, et elles lui respondirent que cy
auroit-il.
Et dist que ledit jour de dimenche, environ vespres,
lesdites Margot et fille alerent par devers lui qui parle,
en sondit hostel, et lui distrent qu'il n'auroit point d'argent
jusques à l'endemain; et plus ne les vit ledit jour de
dymenche. Bien dit que depuis elles l'ont païé jusques à
IIJ s. ; que elles lui en doivent de reste. Et dit, sur ce
requis, que en deschargent de ladite charreste, il ne vit
aucunes femmes ne autre personne survenir, fors sadite
fille, comme dit est. Et plus n'en scet.
JEHENNE de La Heuse, demourant en la chambre de
Martinete, fille de Margot du Coignet, en la rue de Froit-Mantel,
aagée deXL ans, examinée l'an et le jour dessus
dit, jurée et requise sur lesdiz faiz, dit par son serement
que depuis et environ un mois a, autrement le temps ne
le jour ne scet declarer, Margot du Coignet, Ancel, tesmoing
precedent, et un charrestier qu'elle ne scet nommer,
se partirent ensemble de Paris atout une charreste
etIIJ chevaux, et s'en alerent à Pontoise, et l'andemain,
environ heure de disner, retournerent et amenerent plusieurs
biens meubles en ladite charreste. Et dit que ladite
charrete deschargée, et ainsi qu'ilz buvoient, il survint
en ladite chambre une jeune femme qu'elle ne cognoist,
qui parla à ladite Margot, et estoit moult corrociée, si
comme il sembloit, et puis envoïa querir une pinte de
vin, laquelle beue, ilz se partirent ensemble de ladite
chambre, c'est assavoir: ladite Margot, et ladite Martinete,
et jeune femme; et s'en alerent ne scet quel part.
Et plus n'en scet.
VEUE laquelle informacion par les dessus diz conseillers,
leditmons. le prevost de rechief fist venir ladite
Margot, prisonniere, en jugement sur lesdiz quarreaux,
et li demandé se de l'eure que elle parti, et du jour, de
la ville de Paris, pour aler audit lieu de Pontoise, et aussi
du temps, jour et heure qu'ilz arriverent, au rettour, en
la ville de Paris, elle s'en vieult raporter et croire en ce
que ledit Ancel en dira et deposera. Laquele Margot dist
que ouyl, mès que elle le ouyst parler et qu'il jurast en
sa presence. Et, pour ce, fu fait mander en jugement le
dessus dit Ancel, lequel, après ce qu'il ot juré aus sains
Evangiles de Dieu de dire verité, dist et deposa, et en
la presence d'icelle Margot, ce que dessus est escript en
la deposicion par lui faite par davant ledit maistre Jehan
Soudant, qui lui fut leue mot après autre; et en icelle
continua et persevera, disant et affermant que elle contenoit
verité; et, pour signe de verité, avoit mis et escript
de sa main son propre nom, escript en la fin de sadite
deposicion.
ET, CE FAIT, fu ladite Margot, prisonniere, interroguée
sur aucuns des poins declairés en la deposicion dudit Ancel
touchant la venue de la fille qui vint icelle Margot
querre en l'ostel de sadite fille, laquelle, par serement,
nya oncques, oudit jour, lieu et heure, avoir veu, oudit
hostel de sa fille, femme aucune, ne aussi beu du vin que
ledit Ancel dist que elle païa oudit hostel, ne aussi que
avec icelle femme elle s'en alast dudit hostel, jà soit ce
que elle se recorde bien que une femme nommée Katherine,
qui est de la court de la royne, la vint demander
oudit hostel, mais elle ne la vit point.
Dist aussi que, elle et ladite Marion estans ensemble en
la prison de la Griesche, dist à ladite Marion que elle
ne deist chouse aucune d'elle qui parle que elle ne sceust
bien et eust veu en elle.
APRèS lesqueles choses ainsi faites, de rechief et en la
presence desdiz conseilliers fu mandée ladite Marion
L'Estallée, prisonniere, et faite venir en jugement sur les
quarreaux; et illec, sans aucune force ou contrainte de
gehine, mais sur ce bien advisée et conseillée, continua
et persevera en la confession cy-dessus escripte, par elle
autrefois faite, et à li leue mot après autre, comme dit
est, et que elle contenoit verité par la fourme et maniere
que escripte estoit et est cy-dessus.
OYES lesqueles confessions et perseveracions faites par
icelle Marion, prisonniere, avec les denegacions faites
par icelle Margot, par l'advis et deliberacion desdiz conseilliers,
fu deliberé que de rechief elle feust mise à question,
pour en savoir par sa bouche la verité. Et, ce fait,
fut despouillée, mise et liée à question sur le petit tresteau,
en après sur le grant, et illec ne voult aucune
chose confesser qui li portast prejudice. Si fu mise hors
d'icelle question, et menée choffer en la cuisine en la
maniere acoustumée, et an après remise en la prison dont
elle avoit esté attainte.
LE SAMEDI ensuïent,VJe jour d'aoust, l'an dessus dit,
par davantmons. le prevost, messire Baudes de Vauviller,
chevalier du guet, presens maistres Guillaume Porel,
conseillier du roy nostre sire en parlement; Guillaume
Drouart, Jehan Truquam, lieutenant duditmons. le prevost;
Dreux d'Ars, auditeur; Andrieu Le Preux, procureur
du roy; Robert Petit-Clerc, Ernoul de Villers,
Jehan Soudant, Nicolas Bertin, Robert de Pacy, Robert
de Tuillieres, Nicolas Chaon, Gieffroy Le Goybe, examinateurs;
Michel Pailler, Oudart de Monchauvet, advocas;
Jehan Filleul, clerc du receveur, et Robert Le
Moyne, lieutenant du chevalier du guet; fu de rechief
faite venir en jugement sur lesdiz quarreaux la dessus dite
Marion L'Estallée, prisonniere, laquelle, en la presence de
ladite Margot, prisonniere, qui pour ce fu faite venir en
jugement, continua et persevera ès confessions cy-dessus
escriptes, par elle autres fois faites, affermant par serement
icelles estre vrayes par la forme et maniere que
autres fois les a faites et cogneues, et que escriptes sont
cy-dessus; et pour ce que les seremens et promesses que
elle avoyent faites l'une à l'autre, elle avoit esté questionné,
dont elle se repentoit, et en avoit ses membres
moult debilitez et affeibliz, pour cuider eschever que
contre lesdites promesses et serement elle ne deist aucune
chose qui leur portast prejudice.
L'AN et jour derreniers dis, par l'advis et deliberacion
desdiz conseilliers, pour ce que ladite Margot ne voult
autre chouse cognoistre que dit est, fu mise de rechief à
question sur le petit tresteau, et en après sur le grant; et
ainsi comme l'en voult mettre et jetter eaue sur elle, requist
instaument que hors d'icelle question l'en la meist,
et elle diroit verité. Si fu mise hors d'icelle question,
menée choffer en la cuisine en la maniere acoustumée,
et après ce que elle fu choffée et refreschie bien et assez,
fu ramenée en jugement sur lesdiz quarreaux; et, en la
presence desdiz conseilliers, sans aucune force ou contrainte
de gehine, cogneut et confessa que, nonobstant
quelques variacions ou denegacions que elle a cy-dessus
faites, la verité est tele qui ensuit, c'est assavoir: que,
quatre mois a ou environ, la dessus dite Marion, qui
avoit, paravant ce, acoustumé d'aler en son hostel soy
esbatre avec les compaignons, vint en sondit hostel moult
dolante, corrociée et desconfortée, disant que sondit amy
Hainsselin estoit fiancé de nouvel, et que elle ne povoit
vivre ne durer de la grant ardeur d'amour que elle avoit
à lui, et que elle ne savoit que faire, que dire ne que
devenir, en soy destordant et deschirant sa robe et ses
cheveux. Laquelle qui parle, veant icelle Marion ainsi
malmenée et desconfortée, li dist que elle se appaisast, et
que elle li enseigneroit bien tel chose que par le moyen
d'icelle sondit ami Hainsselin l'ameroit autant et plus que
oncques n'avoit fait; et soy confiant d'elle et de son amour,
après ce qu'elle li ot promis que elle ne l'accuseroit point
par la foy et serement de son corps, li dist les paroles cy
après devisées, et que elle en usast par la maniere que
elle li enseigneroit, et lors sondit ami l'ameroit comme
dit est dessus, c'est assavoir: que elle prenist un coq
blanc,etc..
Et dit, sur ce requise, que huit jours ou environ après
ce que ladite Marion ot dit à elle qui parle que elle avoit
donné à boire et mengier à sondit ami ladite poudre, et
que elle li ot demandé se elle se apercevoit point que
sondit ami le amast mieulx ou plus que fait avoit paravant,
icelle Marion li respondi que elle ne s'en estoit
point aperceue, mais toutesvoies li avoit-il fait et faisoit
aussi bonne chiere et semblant comme il avoit acoustumé
de faire aus autres fois qu'ilz avoient esté ensemble. Mais
toutesvoyes icelle Marion, lors et depuis, dist à elle qui
parle que nullement elle ne povoit durer de la grant ardeur
d'amour que elle avoit audit Hainsselin, son ami, et
que s'il se marioit ainsi sans la satisfaire de grans maux et
frais qu'elle li avoit plusieurs foisfaizen maladies où elle
avoit gardé, que elle estoit en aventure d'en yssir hors de ses
sens; et sembloit mieulx estre fole femme, à son maintien
et contenance, que autre. Et pour ce, elle qui parle, en
entencion de bien faire, pour cuider refresner l'ire, courroux
et male volenté de ladite Marion, li dist que elle
se appaisast, et que se elle li vouloit tenir verité et secret
ce que elle li diroit et feroit faire, que sondit ami Hainsselin
l'ameroit mieulx que femme du monde, feust sa
femme espousée ou autre. Laquelle Marion li promist lors
et jura, comme dit dessus, que jamais à nul jour du monde,
ne à personne, quel que elle seust, ne le accuseroit.
Et dist lors, elle qui parle, à icelle Marion, que à un
jeudi ou vendredi ensuïant lesdites paroles, et lequel
jeudi ou vendredi furent precedens du jour de dymenche
que ledit Hainsselin espousa, elle venist devers elle qui
parle en son hostel, et lors ilz feroyent ensemble tele
chose donc ladite Marion vendroit à son entente et volenté.
Ouquel jour de jeudi ou vendredi que ladite Marion
fu venue en son hostel, heure de vespres ou environ, ladite
Marion la requist et amonnesta de faire les choses que
elle li avoit promises; laquele qui parle, voulant encliner
à la peticion et requeste d'icelle Marion, et pour la hoster
des maulx, peines, et travaux, et courroux que elle veoit
que ladite Marion disoit que elle souffroit pour sondit
ami qui ce marioit, comme dit est, fist lors deux chapeaux
d'erbe terreste et d'erbe aumosniere, et en la presence
d'icelle Marion. Lesquelz chapeaux par elle ainsi fais,
comme dit est, elle dist à ladite Marion que elle s'en alast,
et revenist devers elle le dimenche ensuïant, dessus disner,
qui seroit jour des espousailles, et que lors elle li
enseigneroit que elle feroit desdiz deux chapeaux. Auquel
jour de dimenche, ainsi comme environ entreIJ et
IIJ heures après midi, icelle Marion de rechief vint en
hostel d'elle qui parle, et sembloit lors comme toute
ediote; et requist elle qui parle que lesdiz deux chapeaux
elle li baillast, et aussi li deist que elle en feroit. Et lors
elle qui parle, par l'invocacion du deable que elle apella
à son ayde en la maniere qui ensuit, c'est assavoir:« Ennemi,
je te conjure, ou nom du Pere, du Fil et du Saint Esperit, que »«
tu viengnes à moy ycy. »Et lesqueles paroles elle qui parle
dist et repetta continuelment par trois fois et sans aucun
interval de temps; et lesdites paroles ainsi dites, et en
les proferant, elle qui parle fist de rechief un autre petit
chappel de ladite herbe terrestre et aumosniere, lequel
elle jetta sur une huche qui estoit assez près d'elle qui
parle et de ladite Marion. Et lors, ainsi comme elle qui
parle tenoit lesdiz deux chapeaux, fais oudit jeudi ou vendredi,
en une de ses mains, s'apperu à elle un annemi en
façon et estat des ennemiz que l'en fait aus jeux de la
Pacion, sauf tant qu'il n'avoit nulles cornes. Li dist ses
paroles:« Que demandes-tu? »Et elle qui parle li dist:« Je te
donne cest chapeau que tu vois, que je mis sur ceste huche, et
te requier que en Haincelin dessus nommé, ami de Marion, qui
cy est, et aussi en la femme que a espousée de present ledit Haincelin,
tu te boutes en tel maniere qu'ilz ne se puissent ayder,
jusques ad ce qu'ilz auront fait raison à Marion des maux et
dommages qui li ont fais. »Et atant se parti ledit ennemi de
son hostel, et en fu emporté ledit chapel par elle mis sur
ladite huche; et vit, elle qui parle, issir, par une fenestre
qui estoit ouverte en sa chambre, ledit ennemi; et à l'issir
dudit hostel, fist icellui ennemi grant noise et en maniere
de tourbeillon de vent, dont elle qui parle ot moult grant
paour et freour.
Et dist, sur ce requise, que lesdites invocacions de
deable par elle ainsi faites, et ledit ennemi yssir hors de
sadite maison, elle, à per soy, conjura iceulx deux
chapeaux par trois fois en ceste forme:« Deables, aydez-moy,
gardez-moy, et que Hainsselin ne puist avoir compaignie
à autre que à moy. »En seignant iceulx, en faisant la croix
par-dessus, et disant ces paroles:« Ou nom du Pere, et du
Fil, et du Saint-Esperit, deables, viens ycy. »Et, ce fait, et
en la presence d'icelle Marion, elle qui parle bailla à ladite
Marion lesdiz deux chapeaux, li dist que elle les
portast soubz sa robe aus noces, et que quant elle verroit
que l'espouse et espousée danseroyent, que elle feist
semblant de recueillir à terre aucune chose qui li feust
cheu, ou que elle faignist relier les lyens de ses chauses,
et, en ce faisant, meist à terre iceulx deux chapeaux, et
en tel lieu et place que iceulx espouse et espousée peussent
passer et marchier par-dessus, et atant s'en retournast
sans autre chose dire ou faire, et que bien briefvement
elle auroit des nouvelles d'iceulx esposez, et vendroit à
son entente, et que sondit ami retourneroit par devers
elle, et à moult grant peine et force auroit-il compaignie
à sadite femme espousée.
Dist aussi, elle qui parle, que elle se recorde bien que,
à un mardi ou mercredi ensuïant le dimenche desdites
noces, icelle Marion la vint veoir en son hostel, ainsi
comme elle avoit acoustumé de faire, laquelle li dist que
l'en li avoit dit que l'espouse et espousée estoient forment
malades, et par especial l'espousée, et qu'ilz n'avoient
point eu compaignie ensamble. à laquelle Marion elle
qui parle respondi les mos qui ensuient ou semblables:
qu'il povoit bien estre qu'ilz n'avoient point eu de compaignie
charnelle l'un avec l'autre, par le moyen desdiz
chapeaux, et aussi que la femme avoit beau loisir d'estre
malade.
Et dist oultre et cogneut que, depuis ce que elles deux
ont esté prisonnieres en la Griesche, pour souspeçon de
ce que dit est dessus, elles ont parlé ensamble de ceste
matiere, et que elles s'entredirent que elles gardassent
bien que elles ne deissent aucune chose de la matiere
dessus dite, et n'en accusassent point li une l'autre.
Requise qui li aprint la maniere du coq dessus dit,
comment elle feroit venir à soy le deable et le invoqueroit,
dit par son serement que,XXIIIJ ans sont passez ou
plus, elle qui parle, qui pour lors seoit aus champs soubz
Montmartre, avec un autre fille de pechié comme elle
qui parle, et estans oudit lieu ensemble, commencerent
à parler des amis que elles avoient lors; laquelle fille,
qui estoit du païs de Flandres, et du nom duquel elle ne
se recorde, le aprint à faire icelles invocacions du deable;
et de fait, et en sa presence, lors fist lesdites invocacions,
et ouy, elle qui parle, que elle conjuroit l'ennemi par la
forme et maniere que dit a dessus, en disant:« Deable,
ayde-moy, garde-moy, et que mon ami, »lequel elle nommoit
lors par son nom,« ne puist avoir compaignie à autre que à
moy; »et que aucune personne li respondoit, laquele elle
ne povoit veoir. Et de la paour que elle avoit et ot lors,
elle qui parle se bouta en une petite loge qui estoit auprès
d'illec, en laquelle elles avoient acoustumé d'eux
retraire avec les compaignons, pour eulx esbatre.
LE DIMENCHE ensuïant,VIJe jour dudit moiz d'aoust,
l'an dessus dit, par davant maistre Jehan Truquam, lieutenant
duditmons. le prevost, present maistre Beraut
Brisson, esleu sur le fait des aydes, fu faite venir en
jugement sur les quarreaux ladite Margot de La Barre,
prisonniere, laquele, sans aucune force ou contrainte,
cogneut, continua et persevera en la confession cy-dessus
escripte, par elle faite, qui li fu leue mot après autre, et
afferma par serement icelle estre vraye, et par elle avoir
esté faite en la forme et maniere que escripte est
cy-dessus.
ITEM, le lundi ensuïent,VIIJe jour d'aoust, l'an dessus
dit, par davantmons. le prevost, presens maistres Jehan
Truquam et Guillaume Drouart, lieuxtenans duditmons. 
le prevost; Martin Double, advocat, et Andry Le Preux,
procureur du roy; Robert Petit-Clert, Jehan de Bar,
Miles de Rouvroy, Nicolas Bertin, Ernoul de Villers,
Jehan Soudant, Robert de Pacy, Robert de Tuillieres,
Nicolas Chaon, examinateurs; Jehan de La Folie, receveur
de Paris; Jehan Filleul, son clerc, et Oudart de
Montchauvet, advocat; fu de rechief attainte et fait
venir en jugement sur les quarreaux du Chastellet la dessus
dite prisonniere Margot de La Barre, laquelle, après ce
que ce present procès et confessions par elle faites li orent
esté leuesmotaprès autre, sans aucune force ou contrainte,
continua et persevera esdites confessions par elle
faites, et icelles afferma par serment estre vrayes en la
forme et maniere que dites et escriptes sont cy-dessus.
ITEM, et semblablement en la presence duditmons. le
prevostet desdiz conseilliers, fu faite venir et attainte
des prisons dudit Chastellet la dessus dite Marion La
Droituriere, dite L'Estallée, laquelle, et par serement,
sans aucune force ou contrainte, continua et persevera
ès confessions cy-dessus escriptes, à li leues mot après
l'autre, et icelles afferma par li avoir esté faites et cogneues
ainsi que escriptes sont en ce present procès, et ne y sauroit
que metre ne que oster.
ITEM, le mardi ensuïant,IXe jour d'aoust, l'an dessus
dit, par davantmons. le prevost, presensmons. Baude
de Vauvillers, chevalier du guet; maistres Pierre de Lesclat,
Guillaume Porel, conseillers du roy nostre sire en
son parlement; Jehan Truquam, Guillaume Drouart,
lieuxtenans duditmons. le prevost; Martin Double, advocat
du roy; Michel Marchant, Jaques du Bois, Helies
Jengoulour et Oudart de Monchauvet, advocas; Dreux
d'Ars, auditeur; Jehan de Tuillieres, Robert Petit-Clerc,
Miles de Rouvroy, Nicolas Bertin, Ernoul de
Villers, Jehan Soudant, Robert de Tuillieres, Nicolas
Chaon et Gieffroy Le Goybe, examinateurs du roy nostre
sire en son Chastellet de Paris; furent faites venir en jugement
sur les quarreaux les dessus dites Margot de La
Barre, dite du Coignet, et Marion La Droituriere, dite
L'Estallé, prisonnieres detenues oudit Chastellet, lesqueles,
sans aucune force ou contrainte, continuerent et
persevererentès confessions cy-dessus escriptes, par elle
faites, qui leur furent leues mot après autre, et affermerent
par serement icelles estres vrayes par la forme et maniere
que escriptes sont cy-dessus.
APRèS lesqueles choses ainsi faites, leditmons. le prevost
demanda ausdiz presens conseilliers leurs advis et
oppinions comment il estoit bon à proceder à l'encontre
desdites prisonnieres. Tous lesquelz, attendu les informacions
et denegacions faites par icelles femmes, avec
les herbes trouvées en leurs hostelz et aussi en leurs coffres,
qui sont choses souspeçonneuses, les confessions faites
par iceulx, l'envoultement fait à la requeste d'icelle Marion
par ladite Margot, qui a cogneu avoir fait le desvoultement
d'iceulx Hainsselin et Agnesot, sa femme, et
consideré l'invocacion de l'ennemi fait par icelle Margot
au conjurement de Nostre Seigneur Jhesu-Crist, delibererent
et furent d'oppinion que icelles Margot et Marion
estoient dignes de mort comme sorcieres, et que pour
teles elles feussent executées en la maniere qui ensuit,
c'est assavoir: que elles feussent menées ou pillory ès hales,
illec tournés, et crié publiquement leurs meffais et delis
par elles fais, et pour lesquelz elles estoient mises en icellui
pillory; et oultre, que elles feussent menés ou marché
aus pourceaux, hors de la ville de Paris, et illec,
pour leurs demerites et cas dessus diz, par elles cogneues
et confessés, arses; sauf tant que iceulx chevalier du guet,
maistres Pierre de Lesclat, Robert de Tuillieres, Nicolas
Chaon et Gieffroy Le Goybe, dessus nommez, delibererent
et furent d'oppinion que, en tant qu'il touche icelle Marion,
que elle ne feust pas arse; mais après ce que elle auroit
esté tournée ou pillory par la maniere que dit est,
que elle feust banye à tousjours de la ville, viconté et
prevosté de Paris, sur peine d'estre arse. Oyes lesqueles
oppinions et veu ledit procès, leditmons. le prevost condampna
icelles Margot et Marion à estre tournées ou pillory
par la maniere que dit est, et en après, pour leurs
demerites et confessions dessus dites, à estre arses.
ITEM, le jeudi ensuïant,XJe jour dudit mois d'aoust, l'an
dessus dit, par davantmons. le prevost, presens maistres
Baudes de Vauviller, chevalier du guet; maistres Guillaume
Porel, conseiller du roy nostre sire en son parlement
à Paris; Jehan Truquam, lieutenant duditmons. le
prevost; Dreux d'Ars, auditeur; Jehan de Tuillieres,
Miles de Rouvroy, Nicolas Bertin, Arnoul de Villiers,
Robert de Tuillieres, Nicolas Chaon et Gieffroy Le Goybe,
examinateurs; fu attainte et faitte venir en jugement sur
les quarreaux dudit Chastellet ladite Margot de La Barre,
dite du Coignet, prisonniere dessus nommée, laquelle,
sans aucune force ou contrainte, continua et persevera
ès confessions cy-dessus escriptes, par li faites, et afferma
par serement icelles estre vrayes, et les avoir cogneues,
par la forme et maniere que escriptes sont cy-dessus, et
que leues li ont esté mot après autre.
APRèS lesqueles choses ainsi faites à ladite prisonniere,
en enterinant ledit jugement contre elle donnée, fu menée
ou pillory ès hales, illec tournée, et, en après, le
seurplus didit jugement executé en tant qu'il touche
icelle Margot.
ET n'avoit aucuns biens soubz le roy.
AL. CACHEMARéE.
LE MARDIXXIIJe jour d'aoust, l'an dessus dit, par davant
mons. le prevost, lui estant en jugement sur les quarreaux,
presens maistre Guillaume Porel, conseillier du roy nostre
sire en son parlement; Guillaume Drouart et Dreux d'Ars,
lieuxtenans duditmons. le prevost; Martin Double, advocat;
Andrieu Le Preux, procureur du roy; Michel
Marchant, Jaques du Bois, Denis de Bausmes, advocas
en Chastellet; Jehan de Bar, Miles de Rouvroy, Nicolas
Bertin, Robert de Pacy, Robert de Tuillieres et Nicolas
Chaon, examinateurs du roy nostre sire en son Chastellet,
fu faite venir et attainte la dessus dite prisonniere Marion
L'Estallée, dite La Droituriere, laquelle continua et persevera
par serement ès confessions cy-dessus escriptes, par
elles faites et cogneues, et lesqueles li furent leues mot
après autre, disant que elles contenoyent verité, et icelles
avoir faites par la fourme et maniere que escriptes sont,
et que autre chose ne savoit du fait que dit est dessus.
Et, ce fait, fu remise en la prison donc elle estoit partie;
et par leditmons. le prevost demandé ausdiz presens conseilliers
leurs advis et oppinions qu'il estoit bon estre fait
d'icelle prisonniere. Tous lesquelz, sauf les dessus nommez
maistre Robert de Pacy, Robert de Tuillieres et Nicolas
Chaon, distrent que, depuis leurs premiers advis
et oppinions cy-dessus escrips, par eulx fais et dis, ilz
avoient pensé et estudié à la matiere dessus dite, et eu
regart ad ce que les drois dient de semblables fais, et
aussi en avoient fait plusieurs demandes et questions entre
plusieurs personnes ausquelz ilz en avoient parlé. Et en
continuant et perseverant en leurs premiers advis et oppinions,
delibererent que l'en ne povoit espargnier icelle
Marion que de elle ne feust faite justice par la maniere
que dit ont cy-dessus. Oyes lesquelles oppinions et veu
ledit procès, leditmons. le prevost condampna icelle
Marion à estre menée ou pillory, illec tournée et crié ses
meffais, et, en après ce, menée ou marché aus pourceaux,
et illec, pour ses demerites, arse.
LE MERCREDI ensuïant,XXIIIJe jour, oudit moiz et an
dessus dit, par maistre Dreux d'Ars, lieuxtenans dudit
mons. le prevost, presens maistre Oudart de Fontenoy,
Nicolas Chaon et Gieffroy Le Goybe, examinateurs du
roy nostre sire ou Chastellet de Paris, fu faite venir en
jugement et attainte sur les quarreaux dudit Chastellet la
dessus nommée Marion L'Estallée, dite La Droituriere,
à laquelle, par la bouche dudit lieutenant, fu proferé et
prononcé ledit jugement fait contre icelle Marion,
prisonniere.
EN ENTERINANT lequel jugement, ladite Marion fu
menée oudit pillory, tournée illec, et le cry dessus dit
fait, et, en après, menée ou marché aus pourceaux, et
illec arse.
ET n'avoit aucuns biens soubz le roy.
AL. CACHEMARéE.

L'AN DE GRACE MIL troys cens quatrevins et dix, le
mercrediXe jour d'aoust, par davant maistre Jehan
Truquam, lieutenant demons. le prevost, presens Guillemin
Haguenot, sergent d'armes du roy nostre sire;
Raoulet Le Breton, lieutenant du chevalier du guet;
Loyset Jossum, geolier du Chastellet, et Perrin de Sains,
sergent à verge du roy nostre sire ou Chastellet de Paris;
fu attaint et fait venir en jugement sur les quarreaux dudit
Chastellet Henriet Testart, prisonnier detenu oudit Chastellet,
à la requeste de Jehan de La Rue, faiseur de cloches,
dit en la rue Saint-Anthoine, disant et affermant
par serement, et en la presence dudit prisonnier, que,
ou jour d'yer, de nuit, à la ville de Saint-Lorens, ainsi
comme il avoit veillé en l'egleise d'icelle ville, estant au
dehors des portes Saint-Denis et Saint-Martin de Paris,
jusques environXJ heures de nuit, il, par fain de dormir
qui le surprint, s'en ala coucher dormir sur un siege estant
auprès de l'autel et en la chappelle Nostre-Dame, assiz
en ladite paroisse et eglise de Saint-Lorens; et lui estant
aussi couchié, vint gesir assez près de lui et couchier le
dessus dit prisonnier Henriet Testart, et illec s'endormi
il qui parle; et au resveillier qu'il fist, trova ledit prisonnier
qui avoit une de ses mains à sa tasse. Li demanda
qu'il faisoit illec, et qu'il lui rendesist son or et argent
qu'il lui avoit emblé; lequel prisonnier de ce faire fu
refusant. Et pour ce qu'il regarda en sa tasse, et trouva
que l'en lui avoit emblé deux escus en or deXVIIJ s. la
piece, etVIJ blans neufs deVIIJ d. piece chascun; un role
de parchemin ouquel sont escrips plusieurs oroisons, et
un eschanteillon de bois, qui est par maniere de compas,
à prendre et faire le tour de cloches; requist au guet du
roy nostre sire estant en ladite eglise de Saint-Lorens que
ledit prisonnier feust prins et arrestez, et, à sa requeste,
admenez prisonnier oudit Chastellet, afin d'estre de ce
que dit est restituez.
Dit aussi que quant ledit guet mist la main audit prisonnier,
et qu'il fu serché, il fu sur lui trouvé lesdiz
IJ escus d'or, rollet d'oroisons et compas à fere cloches.
Lequel prisonnier fu fait jurer aus sains Evangiles de
Dieu de dire verité sur ce que dit est, et des autres choses
qui li seroyent demandées. Et cogneut qu'il est nez de
la ville de Senlis, homme de labour et varlet à maçon,
marié à une femme nommée Gilete, qui est venderesse
de fromages, demourant en la rue du Frant-Noyer; et
quant audit or sur lui trouvé, dist qu'il l'a gaigné à soyer
blez en cest aoust present, avec et en l'ostel sire Jaques
Lempereur, estant assiz à Foirez, prez de Laigny; et
quant ausdiz rolet àoroisonset compas, dit et afferma par
serement que, ou jour d'yer, ilz lui furent donnez en la
foire et marchié dudit Saint-Lorens, par un compaignon
qu'il ne cognoist. Requis en quoy ledit or estoit lyé, et
de quoy, et s'il y avoit autre chose que lesdiz deux escus
ensamble en la tasse que prinse a esté sur lui, et dont il
a esté trouvé saisis, dit qu'il sont en or, mis en un petit
bourselot d'icelle tasse, sans y avoir autre chose lié en
l'environ. Requis audit Jehan de La Rue en quoy lesdiz
deux escus estoyent en sa tasse, et où, dit par serement,
en la presence dudit prisonnier, qu'ilz estoient ensamble
liez en un petit drapellet blanc, et entour liez de fil blanc,
boutez en la fausse bourse de sa tasse.
APRèS lesqueles choses ainsi faites, par l'advis et deliberacion
des dessusdiz conseilliers, consideré la denegacion
d'icellui prisonnier et estat d'icellui, l'afirmacion
dudit Jehan de La Rue, que icellui prisonnier, veu son
estat, n'est pas homme qui deust avoir tel nombre d'argent
sur lui qu'il ne sceust bien en quoy il eust mis icellui,
et qu'il est vray que ledit or a esté trouvé lié ensamble
en un petit drapelet blanc, et lié par la maniere que a
deposé icellui de La Rue; ce aussi que ledit prisonnier,
pour jeu de dez et cabuserie, a plusieurs fois esté prisonnier
ou Chastellet et mis hors de prison, et la povreté
d'icellui; attendu aussi que dudit or et autres choses dessus
dites il fu trouvé saisy, delibererent que, pour savoir
par sa bouche la verité, il feust mis à question. Et ainssi
fu prononcé par ledit lieutenant, et en la presence dudit
prisonnier.
EN ENTERINANT lequel jugement, ledit prisonnier fu
fait despouillier et mis à question sur le petit tresteau; et
ainsi comme l'en li vouloit donner de l'eaue, requist instaument
et supplia que l'en le meist hors d'illec, et dudit
larrecin donc il a esté accusé, par lui fait et commis, et
plusieurs autres, il diroit verité. Si fu mis hors d'icelle
question, et ramené en jugement sur lesdiz quarreaux.
HORS de laquelle question, et sans aucune force ou
contrainte, icellui prisonnier, en la presence des dessus
dizconseilliers, et de maistres Nicolas Chaon et Gieffroy
Le Goybe, examinateursetc., cogneut et confessa
par serement avoir fait et commis, et aidié à faire et commettre
les crimes et larrecins qui ensuient, c'est assavoir:
que hersoir, ainsi comme environ entreXJ etXIJ heures
en la nuit, il, qui pour lors estoit en l'eglise de Saint-Lorens
lez Paris, pour sommeil de dormir qu'il avoit,
s'en ala couchier en la chappelle Nostre-Dame, estant en
icelle eglise, aurpès dudit Jehan de La Rue, qu'il ne
cognoissoit; et ainsi qu'il fu illec couchié, vit et aperceust
que icellui de La Rue dormoit moult fort; et lors, par la
temptacion de l'ennemi, se leva, et en la tasse dudit de
La Rue print iceulx deux escus dessus dis, qui estoyent
envelopez en un petit drapelet, avec le rolet à oroisons
et compas dessus dis, et les mist hors de sa tasse, et
dudit moustier ou eglise cuida partir; mais il fu prins et
arresté par icellui de La Rue, avec le guet du roy, qui
illec survint.
Item, cogneut que, aujourd'ui a huit jours, de nuit,
il qui parle, en sa compaignie Jehannin Porte-Pennier,
Jehannin au Court-Bras et un nommé Symonnet, reperans
à la porte de Paris et portans le pennier, alerent au
port au fain en Greve, sur la riviere, ouquel lieu il
trouverent un homme qui dormoit, et à icellui osterent
et prindrentVIIJ s. qui estoient en sa bourse, avec une
houpelande sengle et de drap gris donc il estoit couvers,
et laquelle ilz vendirent, au carrefour Saint-Sevrin,VIIJ s..
Et dudit larrecin ot, il qui parle, à sa part,IIIJ s..
Item, le jeudi ensuïant, audit lieu du port au fain et
heure dessus dis, lui et les dessus nomez trois compaignons
mal prindrent semblablement, à un homme qui
illec dormoit, une longue houpelande de drap gris, avec
un coustel qui pendoit à sa sainture, lesqueles choses ainsi
prinses il vendirent, le lendemain,XIJ s., et de ce ot, il
qui parle, à sa part, trois soulx.
Item, le vendredi ensuïant, de nuit, lui et les dessus
diz compaignons, estans sur les murs devant Saint-Poul,
trouverent un homme qui dormoit, auquel ilz osterent
en sa bourseVIIJ s., et d'iceulx ot à sa partIJ s..
Item, le dimenche ensuïant, soubz le pont des Celestins
de Paris, il et les dessus dizIIJ compaignons trouverent
d'aventure un homme qui dormoit illec, auquel ilz
osterent une houpelande qui estoit sur lui et un coustel
qui pendoit à sa sainture, laquelle fu vendu n'est record
quelle somme, mais de ce il ot à sa partXIJ d..
Item, cogneut que lui et Guillemin du Val, aumussier,
IJ ans a ou environ, de jour, et en une hostellerie à
Poissy, mal prindrent et emblerent, en l'estable, un cheval
de poil bay, lequel ilz amenerent et vendirent, en la
ville de Paris,VJ frans, et d'iceulx ot à sa partIIJ frans.
Item, cogneut que, lui et lesIIJ premiers compaignons
dessus diz, par lui nommez, à un jeudi, de nuit,IIJ sepmaines
a ou environ, alerent audit port au fain, auquel
lieu ilz desroberent un homme, li osterent sa robe, sa
sainture et son chaperon. En après, ce mistàdeffense,
et, pour ce, le despouillerent tout nu, nonobstant qu'il
criast. Lequel qui parle estoit lors un po arriere d'eulx,
et faisoit le guet, que nul ne venist; et lors fu par l'un
desdiz compaignons, n'est record lequel, jetté en la riviere
de Saine, et illec fu noyez.
Item, cogneut que nagueires, lui et Jehannin Baudet,
aumussier, demourant en la rue au Lyon, ainsi comme ilz
estoient en la chambre Baudet, et que aus fenestres d'icellui
hostel pendoyent, tant hault que bas, plusieurs nappes
et touailles, que la dame de l'ostel ouquel icellui Baudet
demouroit avoit mis au dehors, ilz prindrent grant quantité
desdites nappes, lesquelles ilz vendirent la somme de
IIJ frans, et en ot à sa partXXIIIJ s..
Item, cogneut, il qui parle, que lui et un nommé Perrin,
qui est bouchier, demourant à Senlis, près de l'ostel
du Chat,IJ ans a ou environ, estans en la ville d'Amiens,
logez en une hostellerie, mal prindrent et emblerent,
oudit hostel,IIJ chevaulx, c'est assavoir: l'un rouge,
l'autre noir et l'autre gris; et lesquelz chevaulx par eulx
prins en l'estable dudit hostel ilz amenerent en la ville de
Lihons en Sancters, et illec les vendirent la somme de
XVJ frans, dont il qui parle ot à sa partVIIJ frans.
Item, cogneut que lui et un nommé Perrin Libert, né
de Normandie, et demourant à Laigny, estans en la ville
de Montmirail en Brie, et à un jour de dimenche, que le
maistre dudit Libert estoit allez au moustier, icellui Libert,
en la presence de lui qui parle, ouvry, à unes tenailles
de fer, la huche de sondit maistre, et en icelle
printVJ frans en or, desquelz il ot à sa partIJ frans; et
atant se partirent dudit hostel de Montmirail, n'est record
du temps autrement que dit est dessus.
Item, dist que un nommé Guillemin Le Bourguignon,
qui est mariez, et a sa femme nom Jehennete, qui est une
très-petite femme, et lesquelz sont logiez au Plat d'Estain,
en la rue Saint-Jaques, lui moustra nagairesIJ draps de
lit et une couverture de sarge pour lit, lesquelz il vendoit
à Paris, et d'iceulx receupt icellui Bourguignon
IIIJ francs; auquel Bourguignon il qui parle demanda où
il les avoit prins, et il lui respondi que sur leur maistre,
sire Jacques Lempereur, où il avoient servi en ensamble
en aoust, au partement que fait avoit de l'ostel dudit sire
Jaques, estant à Forez, près de Laigny, avoit iceulx draps
et couverture prins en sondit hostel. Et dist, sur ce requis,
que desdizIIIJ frans il n'ot oncques denier aucun.
Item, dist qu'il a ouy dire à Jehannin et Phelipot, qui
sont faiseurs de bailaiz de geneste, et demourant en la rue
Saint-Victor, de leurs sournoms n'est record, que jà pieçà
ilz emblerent, en la ville de Trappes, un lit, lequel ilz
apporterent vendre à Paris. Et dist, sur ce requis, que de
present il n'est pas record qu'il ait fait ou commis aucuns
autres crimes, mais il s'en advisera, et demain en dira
tout ce dont il porra estre record. Et, ce fait, fu mis en
la prison dont il estoit partis.
ITEM, le jeudi ensuïant,XJe jour dudit mois d'aoust
milCCCIIIJxx et dix, par davantmons. le prevost, presens
mons. Baudes de Vauvillier, chevalier du guet; maistres
Jehan Truquam, lieutenant duditmons. le prevost; Dreux
d'Ars, auditeur; Jehan de Tuillieres, Miles de Rouvroy,
Nicolas Bertin, Ernoul de Villers, Robert de Tuillieres,
Nicolas Chaon et Gieffroy Le Goybe, examinateurs de
par le roy nostre sire en son Chastellet de Paris, fu auttaint
et fait venir en jugement sur les quarreaux le dessus
dit prisonnier Henriet Testart, lequel, sans aucune force
ou contrainte, continua et persevera ès confessions cy-dessus
escriptes par lui faites, et afferma par serement
icelles avoir esté faites par lui cogneues en la forme et
maniere que elles sont escriptes, et lesqueles li ont esté
leues mot après autre.
Et, oultre ce, cogneut et confessa que, puis un an a
ou environ, il qui parle, lors demourant en la ville de
Sens en Bourgogne, en l'hostel Jehan Godefroy, à l'enseigne
du Coq, près de l'abbaye de Sainte-Colombe, et
lequel Godefroy il servoit lors de appareillier ses chevalx,
et comme un varlet d'ostel fait, un nommé Thevenin
Le Bourguignon, clert dudit Godefroy, lui dist que
sondit maitre ne le vouloit païer de ce qu'il avoit gaigné
et deservi à lui, disant que s'il le vouloit aider à faire ce
qu'il lui diroit, qu'ilz seroient riches à tousjours; et il
qui parle s'acorda faire sa volenté. Et dist, icellui Thevenin,
à lui qui parle, qu'il se tenist en bas par terre à
l'uys, et regardast que ledit Godeffroy, leur maistre, qui
estoit alez à une frarie en ladite ville, ne venist. Ouquel
lieu il qui parle se tint par tel temps que ledit Thevenin
monta en hault en une chambre, et qu'il fist illec il qui
parle ne scet, fors parce que, au retour qu'il fist de ladite
chambre, il lui dist qu'il avoit rompu le coffre dudit Godeffroy,
et en ycellui avoit prins certaine quantité d'or.
Et, eulx venus ensemble en la sale de l'ostel dudit Godeffroy,
ycellui Thevenin bailla à lui qui parle la somme
deXLV fr. ; et dist lors icellui Thevenin à lui parle qu'il
en avoit autant à sa part. Et d'ilec se partirent ensemble
d'un accord, et en alerent chascun où bon leur sembla, et
il qui parle vint à Paris, et oncques puis ne vit ycellui
Thevenin. Et autre chose, ne plus, ne scet des larrecins
faiz ou commis, dont il soit ad present record.
APRèS LESQUELLES choses ainsi faites, leditmons. le
prevost demanda ausdiz conseilliers leurs advis et oppinions
comment il estoit expedient à faire à proceder à l'encontre
dudit prisonnier Henriet Testart. Tous lesquelz,
veus les denegacions par lui faites, et aussi les confessions,
multiplicacions et reiteracions de crimes et deliz par lui
faiz et commis, par plusieurs et diverses foiz et journées,
l'estat et personne dudit Henriet, avec les perseveracions
d'icelles larrecins, delibererent et furent d'oppinion que
il estoit un très-fort larron et murdrier, et que, comme tel,
il feust executez, c'est assavoir trainé et pendu. Oyes lesqueles
oppinions, et veu ledit procès et confessions faites
par icellui Henriet, leditmons. le prevost condempna
icellui Henriet à estre trainé et pendu comme larron et
murdrier, et icellui jugement prononça en la presence
dudit Henriet Testart.
ITEM, le samedi ensuïent,XIIJe jour dudit mois d'aoust,
milCCCIIIJxx et dix, par davantmons. le prevost, lui estant
en jugement sur les quarreaux, presens maistre Jehan
Truquam, lieutenant, et Guillaume Porel, lieuxtenant
duditmons. le prevost; Martin Double, advocat; Andrieu
Le Preux, procureur du roy; Dreux d'Ars, auditeur;
Miles de Rouvroy, Nicolas Bertin, Ernoul de Villers,
Robert de Pacy, Robert de Tuillieres, Nicolas Chaon et
Gieffroy Le Goybe, examinateurs,etc. ; maistre Michiel
Paillier, advocat; fu de rechief attaint et fait venir en
jugement sur lesdiz quarreaux le dessus dit Henriet Testart,
prisonnier, lequel, après ce qu'il ot perseveré et
continué ès confessions cy-dessus escriptes, affermant
ycelles estre vrayes, et par lui avoir esté faites par la
forme et maniere que escriptes sont, oultre et par dessus
lesqueles, et nonobstant icelles, il cogneut que,IJ ans a
ou environ, il qui parle, en sa compaignie Jehannin
Freuillet, prisonnier ou Chastellet, et Jehannin Le Mareschal,
né du païs de Normandie, alerent de nuit en
Glatigny, en la chambre d'une fille de pechié estant illec,
en laquelle il rompirent l'uys de devant, et en icelle prindrent,
en l'absence d'icelle fille, une coste hardie de drap
pers, fourrée de gris, laquele ilz vendirent le landemain,
ès hales de Paris, la somme deIJ frans, qu'ilz departirent
entre eulx. Le landemain au soir, de nuyt, ainsi comme
ilz estoient au dehors de la porte de Montmartre, trouverent
un bon homme de village qui yssoit hors de la
ville de Paris; auquel homme il osterent une paire de
draps de lit qu'il portoit sur son col, lesquelz draps il
vendirent la somme deXVJ s. par., par entre eulx devisez
ensemble.
Item, cogneut que, en Kairesme derrenierement passé,
il qui parle, en sa compaignie le dessus dit Courbras,
estans logiez à la Verriere, vers Trappes, où ilz estoient
alez, et ou païs d'environ, en entencion d'embler, ilz
prindrent et emblerent de nuyt, en l'ostel Berthaut Galot,
de ladite ville, et ouquel hostel ilz estoient couchiez, un
lit, et un coussin, et une paire de draps de lit, que ilz
aporterent à Paris, et illec le vendirent à Lorence La
Picarde, demourant au bout de la rue aus Juifs, la somme
deXVJ s. par., lesquelz ilz partirent ensemble par moitié.
ET, CE FAIT, ledit prisonnier fu mené à son derrenier
tourment, et illec fu ledit jugement executé oudit samedi,
XIIJe jour dudit moiz d'aoust, le dessus ditan, après ce
qu'il ot perseveré et continué ès confessions cy-dessus
escriptes par lui faites.
Et n'avoit aucuns biens.
AL. CACHEMARéE.

L'AN DE GRACE MIL TROIS cens quatrevins et dix, le
jeudiXJe jour d'aoust, par davant maistre Jehan Truquam,
lieutenant demons. le prevost, presens maistre
Guillaume Porel, conseillier du roy nostre sire en son
parlement à Paris; Beraut Buisson, esleu sur le fait des
aydes; Dreux d'Ars, auditeur; Andrieu Le Preux, procureur
du roy; Ernoul de Villers, examinateurs, et Michel
Paillier, advocat; fu fait venir en jugement sur les
quarreaux Jehannin Machin, dit au Courbras, prisonnier
detenu oudit Chastellet, par l'accusacion de Henriet Testart,
prisonnier illec. En la presence duquel Court-bras,
ledit Henriet dist et accusa icellui que, eulx deux
ensemble et autres en leur compaignie,IIJ sepmaines a ou
environ, alerent au port au Fain, en Greve, et en icellui
lieu trouverent un homme qui se dormoit, auquel ilz
osterent sa robe, sa sainture et son chaperon; et que pour
ce que icelui homme se mist à deffence, le despouillierent
tout nu, nonobstant qu'il criast bien hault, et, en après
se, par l'un de leursdiz compaignons fu jetté en la riviere
de Saine et noyé.
Item, que mercredi derrenierement passé otVIIJ jours,
lui, et ledit Courtbras, et les autres nommez en sa confession,
alerent de nuyt audit port au Fain, et le jeudi et
vendredi ensuïent, et en chascune desdites nuys, desroberent
illec plusieurs genz, c'est assavoir: ledit mercredi,
à un homme,VIIJ s. qui estoient en sa bourse, et une
houpelande longue sengle, de drap gris, par eulx vendue,
au carrefour Saint-Sevrin,VIIJ s., dont chascun d'eulx ot
à sa partIIIJ s. ; et, le jeudi ensuïant, une semblable houpelande
et un coustel, venduXIJ s. ; et de ce ot aussi chascun
IIJ s. ; et le vendredi ensuïant, en la bourse d'um
homme qui dormoit illec,VIIJ s., et en ot chascunIJ s..
Lequel prisonnier fu fait jurer aus sains Evangiles de
Dieu de dire verité sur ce que dit est, et autres choses
qui lui seroient demandées; et, ce fait, dit et afferma
par serement qu'il est nez de la ville de Paris, et a tous les
cours de sa vie gaigné à faire son mestier de boullengerie
et pastiscerie, jusques au voyage que le roy fist nagaires
ou païs d'Alemaigne, qu'il ala en icellui païs servir
comme varlet; et que, à certain debat qui fut contre
aucuns Alemans dudit lieu, il fu feru et navré ou bras,
donc il est affolez à tousjours. Et pour ce que bonnement
il ne povoit plus ouvrer dudit mestier, s'est mis à porter
le pannier à la porte de Paris. Et quant ausdites accusacions
contre lui dites et proposées par icelui Henriet,
dist et afferme par serement qu'il n'en est riens, mais a
menti icellui Henriet, et les a controuvées à l'encontre
de lui, et ne sera jà sceu qu'il en soit aucunement coulpable.
Et dist, sur ce requis, qu'il ne cognoist aucunement
ledit Henriet, et ne le vit oncques mais jusques à
present; et autre chose ne voult cognoistre, sur ce interrogué
et examiné à grant diligence. Et, pour ce, fu fait
maittre en la prison dont il estoit partis.
ITEM, le vendredi ensuïent,XIJe jour dudit mois d'aoust,
l'an dessus dit, par davantmons. le prevost, lui estant en
jugement sur les quarreaux, presens maistres Jehan Truquan
et Guillaume Drouart, lieutenans duditmons. le
prevost; Dreux d'Ars, auditeur; Andrieu Le Preux, procureur
du roy; Robert Petit-Clert, Miles de Rouvroy,
Nicolas Bertin, Robert de Pacy, Nicolas Chaon et Gieffroy
Le Goybe, examinateurs; fu veu et leu, mot après
autre, le procès et confession fais par ledit Henriet, et les
accusacions par lui faites et dites contre ledit Jehannin
au Courbras, prisonnier. Tous lesquelz, consideré l'estat
et personne dudit Courbras, qui est home vacabond, les
denegacions par lui faites, sans autres clerificacions ou
responces dire, proposer ou alleguer pour icellui Courbras,
prisonnier, et l'affirmacion d'icellui Henriet, lequel
en faisant et confessant icelles charge, delibererent et
furent d'oppinion que, pour en savoir par sa bouche la
verité, il feust mis à question. Oyes lesqueles oppinions,
et veu ledit procès, leditmons. le prevost commanda et
ordonna que ainsi fu fait, et le prononça en la presence
dudit Courbras, prisonnier.
EN ENTERINANT lequel jugement, leditmons. le prevost,
lui estant en jugement sur les quarreaux dudit Chastellet,
en la presence de maistres Jehan Truquam, lieutenant
duditmons. le prevost; Miles de Rouvroy, Ernoul
de Villers, Nicolas Bertin, Robert de Pacy, Gieffroy
Le Goybe, examinateurs; Jehan Le Conte et Jehan Le
Grant, cirurgiens jurez du roy nostre sire; fist venir et
attaindre par devant lui le dessus dit prisonnier Jehannin
à Courbras, lequel, pour ce que autre chose ne voult
cognoistre que dit est dessus, fors que il dist qu'il estoit
nez de Louviers en Normendie, fu mis à question sur le
petit tresteau; et ainsi comme il ot un petit beu d'eaue,
requist que hors d'illec l'en le meist, et il diroit verité.
Si fu mis hors d'icelle question, et ne voult aucune chose
confesser; et, pour ce, secondement fu mis et lié à ladite
question seulement, et après requist qu'il feust desliez,
et il diroit verité desdiz larrecins par lui fais, et autres
plusieurs. Si fu deslié et ramené en jugement sur lesdiz
quarreaux, en la presencedesdessus diz, et illec, hors
de toute question, sans aucune force ou contrainte, cogneut
et confessa que, quelques variacions qu'il eust faites
paravant cy-dessus, verité est que,IIJ sepmaines a ou
environ, lui qui parle, ledit Henriet Testart, prisonnier,
Simonnin et Jehannin, des seurnoms desquelz il n'est record,
et lesquelz sont compaignons vacabondes et repairans
à la Servaise du Molinet, trouverent li uns l'autre à
ladite Cervoise, et après plusieurs paroles entre eulx dites,
icellui Henriet dist qu'il n'avoit point d'argent, et qu'il
failloit qu'ilz alassent gaignier, qu'il qui parle entent
embler.
Et, ce fait, eulxIIIJ ensemble se partirent de ladite
Servoise, et alerent couchier sur le port au Fain, en
Greve, ouquel lieu ilz trouverent un homme dormant,
ausquel ilz osterent une hopelande sengle, n'est record
de quel drap, et un coustel; et pour ce que ledit homme
se voult revengier, il le jetterent en l'eaue de Saine, où
il fu noyé. Laquelle houpelande il qui parle vendi, en la
freperie,IIIJ s., et en ot à sa partXIJ d., et chascun desdiz
compaignons autant, et le coustel fu beu par entre
eulx.
Item, confesse que, diz ans a ou environ, qu'il servoit
un escuïer appellé Albert, du païs d'Alemaigne, pour ce
que ledit escuïer ne li vouloit riens donner, à un jour
dont il n'est record, il print ou coffre dudit escuïer, duquel
il avoit la clef,IIJ frans d'or, pour lequel fait il fu mis
en prison en la ville de Chasteauleraut, et depuis delivré,
pour ce qu'ilz les restitua.
Item, confesse que, un an a ou environ, qu'il servoit à
Paris messire Jehan de Gaucourt, chevalier, il print et
emblaIJ ouIIJ frans en menue monnoye sur le comptoir
d'icellui chevalier, et fut ainsi comme sondit maistre
l'avoit envoyé en sa chambre querir une de ses robes.
Item, confesse que, en Quareisme derrenierement passé,
lui et ledit Henriet estans en la ville de Verrieres, vers
Trappes, où ilz estoient alez, et ou pays d'environ, en
entencion d'embler, ilz prindrent et emblerent de nuit,
en l'ostel Berthaut Galot, de ladite ville, ouquel hostel
ilz estoient logiez et couchiez, un lit, et un coissin, et
une paire de draps de lit, que ilz aporterent à Paris, et
illec les vendirent à Lorence La Picarde, demourant au
bout de la rue aus Juifs, la somme deXVJ s. par., qu'ilz
partirent ensamble.
Item, confesse que, sus les fossez de Paris, lui qui parle,
lesdiz Henriet, Simonnin, Perrinet, François, et un appellé
Guillemin, autrement de leurs noms n'est record,
ne là où il demourent, ont desrobéX ouXIJ personnes
sur les fossez de Paris, depuisIIJ sepmaines ençà, et d'iceulx
larrecins ont euIIJ ouIIIJ frans, n'est record lequel, lesquelz
ilz ont parti ensamble; et dist que, en ce faisant,
ilz contrefaisoient les sergenz.
Item, cogneut que, puis un an a ou environ, il a fait
plusieurs menues larrecins, tant à Paris, ou pays de Meucyen,
de Brie, et ailleurs donc il n'est record, et esquelz
païs ilz aloit en bribes en pourchassent sa vie.
ITEM, le samedi ensuïant,XIIJe jour dudit mois d'aoust,
l'anIIIJxx et diz dessus dit, par devantmons. le prevost,
lui estant en jugement sur les quarreaux, presens maistre
Jehan Truquam, Guillaume Drouart, lieuxtenans dudit
mons. le prevost; Dreux d'Ars, auditeur; Martin Double,
advocat; Andry Le Preux, procureur du roy; Miles de
Rouvroy, Nicolas Bertin, Ernoul de Villers, Robert de
Pacy, Robert de Tuillieres, Nicolas Chaon, Gieffroy Le
Goybe, examinateurs, et Michel Paillier, advocat, fu
attaint et fait venir des prisons dudit Chastellet le dessus
dit Jehannin Mahi, dit au Courbras, prisonnier dessus
nommé, lequel, sans aucune force ou contrainte, après
ce qu'il ot juré et affermé par serement dire verité, continua
et persevera ès confessions cy-dessus escriptes, par
lui faites, et afferma icelles estre vrayes, et par lui avoir
esté faites, par la forme et maniere que escriptes sont
cy-dessus.
ET, CE FAIT, leditmons. le prevost demanda ausdiz
presens conseilliers leurs advis et oppinions qu'il estoit
bonà faire dudit prisonnier. Tous lesquelz, attendu
l'estat et personne d'icellui, les denegacions par lui faites,
avec les confessions par lui faites, les reiteracions des
crimes par lui commis, tant de fait appensé comme autrement,
et la multiplicacion d'iceulx, mesmement dudit
homme jetté et noyé en la riviere, delibererent et furent
d'oppinion qu'il estoit dignes de soufrir mort, et estre
pugnis comme murdrier et larron très-fort, c'est assavoir:
trainé et pendu. Oyes lesqueles oppinions, et veu ledit
procès, leditmons. le prevost le ordonna, prononça et
juga ainsi estre fait, et en la presence dudit Courbras,
prisonnier.
LEQUEL jugement fu executé ouditXIIJe jour d'aoust
IIIJxx et dix.
Et n'avoit aucuns biens.
AL. CACHEMARéE.


L'AN DE GRACE MIL TROIS CENS quatrevins et dix, le
jeudiXVIIJe jour d'aoust, par davant monseigneur le
prevost, lui estant en jugement sur les quarreaux, presens
maistres Guillaume Porel, conseillier du roy nostre sire
en son parlement à Paris; Jehan Truquam, lieutenant
duditmons. le prevost; Dreux d'Ars, auditeur; Andry
Le Preux, procureur du roy; Jehan de Tuillieres, Jehan
de Bar, Robert Petit-Clert, Oudart de Fontenoy, Ernoul
de Villers, Robert de Tuillieres et Nicolas Chaon, examinateurs
de par le roy nostre sire en son Chastellet de
Paris; vint et fu present honorable homme et maistre
Jehan de Cessieres, notaire du roy nostre sire et criffier
criminel en son parlement, lequel, de bouche, dist et
rapporta auditmons. le prevost, presens les dessus diz,
que, du commandement de bouche à lui aujourd'uy fait
par messeigneurs de parlement, il estoit venus oudit
Chastellet, et avec soy apportoit certaines confessions et
procès fais par Hennequin du Bos, dit le bastart de Gonmignies,
que l'en dit estre de present prisonnier ou Chastellet
de Paris, et que par mesdiz seigneurs de parlement
avoit esté entendu que ledit bastart avoit esté emprisonné
du commandement de mondit seigneur le prevost ou son
lieutenant, et, pour ce, avoient ordonné et appointé, et
aussi commandé audit maistre Jehan de Cessieres, que ledit
procès et confession dudit bastart il apportast par devers
mondit seigneur le prevost, et que, veu icellui procès
et ouy ledit bastart, leditmons. le prevost lui feist
raison et justice; lequel appointement et ordonnance de
mesdiz seigneurs de parlement icellui maistre Jehan de
Cessieres avoit enregistré par devers lui, en la maniere
que dit, commandé, ordonné et appointé avoit esté par
iceulx messeigneurs de parlement; et affin que ledit
mons. le prevost peust plus plainement proceder et seurement
à l'asolucion ou condempnacion dudit prisonnier,
bailla deux roles en parchemin, lesquelz il dist estre la
confession et procès dudit bastart, cy après accousuz, et
contenir ceste forme:
C'EST LA confession de Hennequin du Bos, soy-dissant
bastart de Gommegniers, et ce qu'il a dit et cogneu par
devant monseigneur Robert de Bethune, visconte de
Meaulx, seigneur de Venduel, chevalier, et presens le
prevost de Saint-Quentin, et le clerc sermenté et homme
feal du roy nostre sire en ladite ville, ad ce appellées par
ledit chevalier, liquels Hennequins a esté par leditmons. 
le visconte prins en l'iglese de Saint-Quentin, et enprisonné,
pour souspeçon et renommée d'estre Engleis, et
d'avoir fait serement aus Englès, et fait plusieurs mauls
et criesmes de leze-magesté. Laquelle confession ledit visconte
envoye par devers ses très-chiers et grans seigneurs
mons. le chancellier d'Orgemont, et nos seigneurs
de parlement, et chascun d'euls, enclosses soubz son seel,
pour avoir sur ce advis, et luy remander s'il leurs plaist,
ce que il leur plaira qu'il en soit fait. Et confessa ledit
Hennequin les chosses qui s'ensuient, le penultime jour
du mois de janvier, l'an milCCCIIIJxx et sis. Et paraillement
ont mis leurs seaulx à ceste presente confession lesdit
prevost de Saint-Quentin et le clerc sermenté et home feal
du roy nostre sire.
PREMIERS, est verité que leditmons. le visconte, qui
estoit à Saint-Quentin, sceut et oy dire que ledit Hennequin
estoit et avoit esté par plusieurs jours en ladite ville
de Saint-Quentin; et pour ce qu'il tenoit que ledit Hennequin
feust Englès, et que sa renommée et grace estoit
autre que bonne, et pour doubte que ledit Hennequin
ne feust là venus pour espier ou porter damaige à ladite
ville de Saint-Quentin et au royaume, il manda audit
Hennequin que il alast parler à lui, pour savoir la cause
pourquoy il estoit là venus et arresté en ladite ville, et
pour sur ce pourvueir et ordonner ainsy que raison donroit.
Liquels Hennequins sur ce fu refusant, et ne voult
aler parler auditmons. le visconte, liquels est cappitainne
ordonné de par le roy en ladite ville de Saint-Quentin;
mais en demoustrant signe de estre malvais et de luy
doubter, print le inmunité et se mist en francise en l'eglise
de Saint-Quentin en ladite ville. Pour quoy ledit visconte,
quant il sceut qu'il l'avoit refusé de venir parler à luy, et
qu'il s'estoit transportés en ladite eglise, ala parler audit
Hennequin, et, après plusieurs paroles, li demanda pourquoy
il n'estoit venus parler à luy, et pourquoy il avoit
prins franchise de l'eglise. Liquels Hennequins dist et respondi
que il n'avoit que parler audit visconte; et lors li
dist ledit visconte que s'il se sentoit proudome, il faisoit
folie de prendre francise de l'eglise, et qu'il alast hors et
parlast à luy; et ledit Hennequin respondi que non feroit,
et qu'il estoit là bien.
ITEM, que pour ladite cause, et autres dessus declairées,
ledit visconte print en ladite eglise ledit Hennequin,
et le mist au belfroy de la ville de Saint-Quentin,
ouquel il a esté prisonnier par l'espace deXV jours ou
environ, et encor est, pendant lequel temps ledit visconte
c'est informés dudit Hennequin, et de sa vie et estat, à
plusieurs personnes, chevaliers et autres, qui le cognoissoient,
adfin qu'il le peust traitier et mener par voye de
justice ressonnable, et, après cela, examiné et questionné
de paroles, et bien pau de fait, et a ledit Hennequin
cogneu et confessé les chosses qui s'ensuivent:
PREMIERS, dist que, environ la mi-aoust eut un an, il
estoit passés en Engleterre en la compaignie demons. 
l'amiral, avec plusieurs autres seigneurs; et dist que là il fu
pris des Englès, et menez à une ville nommée Carly,
en Engleterre, et là se renomma demons. de Gommegnies,
son pere, si comme il dist à un chevalier nommé
le seigneur de Nuefville; et semblablement dist que il li
requist que il fust Englès. Liquels Hennequins devint
Englès, et fist serement de tenir leur partie tousjours, et
s'arma depuis avec euls.
Dist encor que mesire Guy La Personne estoit alors
prisonnier des Englois, et que ledit de Nuefville lidemanda
s'il cognoissoit ledit mesire Guy, liquels se nommoit
aus Englois Jean de Nuefcastel, et ledit Hennequin
respondi qu'il ne cognoissoit point tel nom s'il ne le veoit;
et adonc li moustra l'en ledit mesire Guy, et il le cougnut
tantoust, et dist que c'estoit messire Guy La Personne.
Et adonc li demanda ledit de Nuefville combien il pourroit
païer de renson, et ledit Hennequin li respondi qu'il
paieroit bien six miles frans, et seroit assés; et fu ledit
mesire Guy renchonné à six milles, si comme on dit.
ITEM, dist que ledit de Nuefville li demanda de l'estat
et de la richesce de plusieurs chevaliers et escuïers de
nom, des parties de par deçà, qui estoient, en la compaignie
demons. l'amiral, passées la mer, et combien il pourroient
païer de renchon; liquels Hennequin luy nomma
par ordre ceuls qu'il cognoissoit, et quelle renchon ilz
porroient souffrir et païer s'il estoient pris.
ITEM, dist que quant il eust esté avec les Englois par
delà environV mois, il fu ordonné par les Englois et par
ledit seigneur de Nuefville, mesire Richart de Rademain
et mesire Guillaume de Gommegnies, à qui il se dist freres
bastars, à revenir par desà, pour savoir de l'estat du roy
et de l'armée, que on disoit que le roy entendoit à faire
en Engleterre ou en Espaingne; et promist à le faire
ainsi, et en raporter tout ce qu'il en porroit trouver, et
avoir avisé et sceu, à mesire Villaume de Beaucamp, cappitainne
de Calais, ou dedens le Pasque ensuïant, qu'il fu
darrenierement; et de là se partist d'Engleterre, et s'en
vint à Mildebourc avec un Englès nommé Thiery de
Sonniens, qui le conduysy jusques là.
PREMIER, un nommé Hange, qui fu pallefrainier de
madame de Saint-Pol, et va en estat de varlet pour espier
et savoir l'estat, comme dit est, ès parties de la conté de
Retelle et de Champaingne; et doit retourner à Calais en
habit de moisne.
ITEM, un autre nommé Hermant Le Fevre, tondeour
de grans forces, et est de Coloingne sur le Rin, qui va
en maniere de varlet ès marches de Boulenoys, de Terrouenne
et là entour; et doibt retourner à Calais en guyse
de chevalier sauvage.
ITEM, un autre nommé Loys de Droudeler, et est Zelomdois,
et demeure à Droudeler, et va souvent ou
royaume de France en guyse de marchant de draps et de
chevaulx, et est communement au lendit et au mi-quaresme
à Compiengne, et doit retourner à Calais en guyse
d'ospitalier.
ITEM, un autre nommé Guillaume de Liege, et est
Liegois, et devoit aler en Poiteu, et va en estat
d'orfevre.
ITEM, un autre nommé Guerquin, et est d'Argentueil
en Liegois, et est mareschauls, et devoit aler en Flandres
et par les bonnes villes, et doit retourner en habit des
moignes de Saint-Vremet, emprès Calais.
ITEM, un autre nommé Henry, et a esté fauconnier, et
fu àmons. de La Riviere, et se merle de oyseaux vendre,
et est de Louvaing.
ITEM, un autre nomé Rogier de Merse, et est devers
Ays en Alemaingne, et est foulons, et devoit aler demourer
à Gant, et a environXXX ans de aage, et doit r'aler
à Calais en habit d'ermite.
ITEM, dist ledit Hennequin que touz les cept dessus
nommez furent, au mi-quaresme darrain passé, à Calais,
et firent serement au cappitainne de fere les chosses dessus
dites, et devroient touz retourner à la Candeliere à Calais,
comme dit est.
ITEM, dist ledit Hennequin que quant il se fu parti des
Englès, il s'en ala ès parties de Poutieu, et n'i fu mie
granment, quant il fu prins des gens du roy, et a bien
esté là prisonnier l'espace de dix mois, si comme il dist,
et depuis est venus à Saint-Quentin, lau il a esté prins et
detenu, et oncor est. Et dist, quant on li demande qu'il
venoit là querre, que il aloit en pelerinage à Saint-Nicolay;
laquelle chose ne semble pas estre vraye, quar il
avoit jà, quant il fu pris, demeuré en ladite ville plusieurs
journées, et s'acointoit des riches homes, et aloit disner
et mengier avec euls et en leurs maisons, et enquestoit
grandement de leurs estas, et mis grant paine, avant ce
que il fu pris, à veoir les prisons du roy; et si n'avoit
denier ne maille, et aloit à piet en guyse de varlet ou de
garçon.
C'EST ce que Hennequin du Bos, bastars de Gonmegnies,
si comme il dist, detenus personniés, ad present
ès prisons du roy nostre sire à Saint-Quentin, admenés et
mis esdites prisons parmons. le visconte de Meauls, cappitaine
de la ville de Saint-Quentin, ordonné de par le
roy nostre sire, a congneu et confessé de sa voulenté, par
devantmons. le bailli de Vermendois, leditmons. le visconte,
Jehan de Vauls, prevost de Saint-Quentin, et par
devant monseigneur de Montguy, chevalier; Raoul Payen,
Jehan de Le Barre et Jehan d'Estrées, hommes feaux du
roy nostre sire, juganz en sa court à Saint-Quentin, ad
ce appellées; laquelle confession, et ce que ledit Hennequin,
lesdismons. le bailli,mons. le visconte prevost de
Saint-Quentin, et autres dessus nommez, envoient par
devers nos très-chiers et grans amis nosseigneurs tenant
le present parlement du roy nostre sire, enclous soubz
leurs seauls, leXXVe jour du mois de fevrier, en la fourme
et maniere qui là après s'ensuit:
PREMIERS, dist ledit Hennequin que, environ la mi-aoust
darrain passé eut un an, dont il estoit paravant
passés en Escoche avec les gens du roy, ou service
de monseigneur de Vondenay, il fu pris des Englois, et
fu menés en une ville nommée Carly, en Engleterre, et
fu là livrés au seigneur de Nuefville; et dist que il fist
serment en la main dudit seigneur d'estre Englès et de
tenir la partie des Englès; et dist que le fist pour ce qu'il
ne savoit comment eschaper ne issir de la main des Englès;
et depuis s'arma une nuit avec euls, et fist le gait avec
les autres Englès,etc..
ITEM, dist que ledit seigneur de Nuefville luy demanda
s'il cognoissoit les seigneurs du royaume, et mesmement
ceuls qui estoient passés en Escoche, et li demanda se il
cognoisoit un chevalier de dechà qui estoit prisonnier,
et luy moustra, et ledit Hennequin li dist que c'estoit
mesire Guy La Personne, et dist que ledit mesire Guy
ce faisoit autrement nommer par-delà; et adonc li demanda
ledit seigneur de Nuefville quelle renchon il porroit bien
païer, et ledit Hennequin li dist qu'il paieroit bien sis milles
frans, et se seroit assés. Et aussi dist qu'il nomma audit
seigneur de Nuefville plusieurs autres seigneurs de par-dechà,
commemons. Waleriam de Raineval et plusieurs
autres.
ITEM, dist que quant il eut esté une pieche par-delà
avec les Englès et avecmons. Wuillaume de Gommegnies,
à cuy il dist estre freres bastars, il s'en parti par
leur congié, et leur promist à venir par-dechà pour adviser
le fait du roy, que on disoit qu'il metoit sur grant
nombre de gens d'armes pour aler en Engleterre ou ailleurs,
et devoit adviser tout à son pooir, et savoir, s'il
pooit, quel voïaige le roy vouloit faire, et où il vouloit
emploïer et envoïer ou mener ses gens d'armes, ouen
Engleterre, ou en Espaignie; et devoit aler à Calais par
devers mesire Wuillaume de Beaucamp, cappitaine de
Calais, pour dire et reporter tout ce qu'il en porroit
avoir sceu et trouvé.
ITEM, dist que quant il se parti d'Engleterre, il, avec
un nommé Thierry de Sommaing, qui est Englet, et avec
aucuns autres, s'en vint à Mildebourt en Zelande, et dist
que là estoit le seigneur de Levere, Henry de Sommaing,
cappitaine de Mauny, et luy. Et dit que là burent et
furent sept compaignons de diverses nacions et de divers
langaige, qui tous avoient fait serement de tenir la partie
des Englès, et avoient juré et promis en la main de messire
Wuillaume de Beaucamp, cappitaine de Calais, qu'il
iroient par le royaume du temps que le roy mist darrainnement
sus ses gens d'armes, et que il yroient espier les
pays et les fortereches et bonnes viles du royaume, et
rapporteroient, à la Candeleur ensuïant et darrainement
passée, tout ce qu'il aroient sceu et trouvé de l'estat et du
fait qu'il avoient empris par devers ledit mesire Willaume,
à Calais. Et dist qu'il cognoisoit et cognoist bien tous les
sept compaignons; et fu la chose de ce descouverte à
Mildebourt, presens lesdiz sire de Levere, Henry de Somaing,
Fourquin, cappitaine de Mauny, et luy, desquels
sept compaignons les noms s'ensuient, et lau il devoient
aler,etc..
C'EST assavoir: un nommé Hange, qui fu palfrainnier
de madame de Saint-Pol, et doit aler,etc..
ITEM, un nommé Guerquin, qui est d'Argentueil en
Liegois, et est mareschal, et doibt aler et repairer en
Flandres, comme à Gravelines, à Durbarque, à l'Escluse,
et doit retourner en habit dez moisnes de
Saint-Vremet.
ITEM, dist que Hange, le premier des sept compaignons
espies dessus nommez, devoit retourner à Calays. Il devoit
aler par Saint-Pol, et devoit là trouver ledit Hennequin
du Bos, bastart, en la maison du pere de sa femme,
nommé Thomas Dourdin, et de là s'en devoient aler à
Calais ensemble. Et dist que, ce pendant, ledit bastart
fu pris, par le galois de Ronci, à Moustruel sur la mer,
lau il estoit alés, pour certaines souppechons que on eut
sur et contre luy, lau il fu prisonniers bienVIIJ mois, et
fu delivrés bien le nuit de Noël darrain passée, et, assés
tost après, s'en ala à Saint-Quentin, lau il a de nouvel
esté pris par leditmons. le visconte, si comme il appert.
ITEM, il est vray que quant ledit bastart ala à Saint-Quentin,
il y aresta, et enquist fort de l'estat des bourgois
et des bonnes gens, et en cougnut tantost une partie, et
si ne vieult aler parler auditmons. le visconte quant il le
manda, mais prist la tuicion et munité de l'eglise Saint-Quentin,
en laquelle leditmons. le visconte le prist de
lui-mesmes, et le mena ès prisons du roy.
APRèS lesqueles choses ainsi dites et raportées par ledit
maistre Jehan de Cessieres, et veuz deux rolles cy-dessus
cousuz, leditmons. le prevost demanda ausdiz presens
conseilliers, et aussi à noble homme mesire Baudes de
Vauvillers, chevalier du guet; mestres Martin Double,
advocat; Andrieu Le Preux, procureur du roy; Jehan
de La Haye, Milles de Rouvroy, Nicolas Bertin, examinateurs
ou Chastellet, et Jaques du Bois, advocat oudit
Chastellet; leurs advis et oppinions comment l'en avoit à
proceder contre ledit bastart, prisonnier. Tous lesquelz,
ouy la relacion et rapport dudit maistres Jehan de Cessieres,
la maniere de la prinse d'icellui bastart, avec les
confessions cy-dessus escriptes, que l'en dist estre faites
par ledit bastard, delibererent et furent d'oppinion que
l'en feist venir icelui prisonnier, et sur icelles confessions
feust examinez, pour veoir s'il perseverroit en icelles confessions,
ou non.
CE FAIT, ledit prisonnier fu fait venir et attaint en
jugement sur les quarreaux dudit Chastellet, et, en la
presence des dessus nommez, interrogué et examiné par
serement de dire verité sur lesdites confessions. Et, après
plusieurs variacions et denegacions par lui faites, congnut
et confessa par serement que, pour causes des fais contenus
en icelles confessions, que l'en dist par lui avoir esté
faites, cy-dessus escriptes et à lui leuz, il fu jà pieçà, par
mons. le visconte de Meaulx, prins et emprisonné en la
ville de Saint-Quentin en Vermendois, et, en après,
admené prisonnier en Chastellet, où desdiz cas il a esté
accusez par devant messeigneurs de parlement; et à iceulx
cas a respondu par devant eulx, et fait aucunes confessions
ausqueles il se raporte.
Congnut avec ce, que depuis ladite responce par lui
faite, il a esté prisonnier oudit Chastellet jusques environ
un an a, et que par mesdiz seigneurs il fu envoyé prisonnier
ou chastel de Montlehery, ouquel chastel il qui parle,
par le moyen de Sohier, qui tenoit un coustel en sa main,
duquel il vouloit ferir lui qui parle, se parti dudit chastel
à l'ayde d'icellui Sohier et de la corde du puys dudit
chastel, par le moyen de laquelle il qui parle, ledit Sohier,
et autres qui prisonniers estoient oudit chastel, descendirent
ès fossez dudit chastel par-dessus les murs, et s'en
alerent bouter en franchise à Nostre-Dame de Loncpont.
Et dist, sur ce requis, que du cep où il estoit mis
oudit chastel de Montlehery, il yssi par le fait dudit
Sohier, qui rompi icellui cep dudit coustel nu qu'il tenoit,
et en veult ferir lui qui parle, pour ce qu'il ne se
vouloit partir dudit chastel de Montlehery.
Cogneut aussi que dudit lieu de Loncpont, quant il y
ot esté environVIIJ jours, il se parti, et illec lessa ledit
Sohier, lequel il ne vit aucunement depuis ledit partement,
et s'en ala ou païs de Picardie, où il avoit, ou temps passé,
acoustumé à repairer, tant à la court demons. de Saint-Pol,
du seigneur de Sempi, comme de messire Regnaut
de Roye, chevalier, duquel il est de lignage, et avec lequel,
et assez tost après, ou au moins assez tost après lui,
il est venus à Paris aus noces qui ont esté de Montagu,
secretaire du roy nostre sire; et durant la feste d'icellui,
et qu'il a esté à Paris, il a esté prins et admené prisonnier.
Cogneut avec ce, après plusieurs variacions et denegacions
par lui faites, que verité est que, lui estant prisonnier
aresté en la ville de Saint-Quentin en Vermendois,
par devantmons. le visconte de Meaulx et autres plusieurs,
et aussi par devant messeigneurs de parlement, qu'i
fu accusez des fais dessus declairez, il a cogneu et oncore
cognoist iceuls estre vrais, et par lui avoir esté faiz, commis
et perpetrez, par la fourme et maniere que escriptes
sont cy-dessus et esdites confessions par lui faites, qui
furent leues mot après autre; continua et persevera, et
icelles continua et afferma par serement estre vrais, par
la fourme et maniere que escriptes sont cy-dessus.
Cogneut avec ce, que au temps des excez dessus diz
par lui commis, il estoit mariez, et demouroit en la ville
de Saint-Pol en Tardenois, en l'oustel Thomas Dourdin,
demourant illec, duquel Thomas il pour lors avoit espousé
sa fille, et laquelle, puisIJ ans en çà, est alée de vie à
trespassement.
OYES lesqueles confessions faites par ledit bastart, prisonnier,
leditmons. le prevost demanda ausdiz presens
conseilliers leurs advis et oppinions comment il estoit à
proceder contre ledit prisonnier. Tous lesquelz, veues
les denegacions audit jour d'uy faites par lui, et les confessions
cy-dessus escriptes, esqueles il a perseveré et
continué; ce aussi que, au temps d'iceulx crimes par lui
commis, il estoit mariez et habitant du royaume; que,
depuis ce, qu'il fu accusé d'iceulx crimes et fait certaines
confessions et litiscontestacion, comme dit est dessus, par
devant messeigneurs de parlement, et, en après ce, rompu
prisons par la maniere que dit est; delibererent et furent
d'oppinion que il estoit traites du roy, et que, comme
tel, il feust executez, c'est assavoir: trainé, decapité ou
pillory ès hales, et, en après, le corps mené au gibet, et
illec pendus. Oyes lesqueles oppinions, et veu ledit procès
et confessions cy-dessus escriptes, leditmons. le prevost
condempna icellui bastard à estre executez par la
maniere que dit est, et icellui jugement prononça en la
presence dudit bastard, prisonnier.
OUQUEL jeudi,XVIIJe jour dudit mois d'aoust, mil
CCCIIIJxx et dix dessus dit, ledit bastart, prisonnier, fu
mené à son darrenier tourment, et illec fu ledit jugement
executez.
Et n'avoit aucuns biens.
AL. CACHEMARéE.

L'AN DE GRACE MIL TROIS CENS quatrevins et dix, le
mercrediXXIIIJe jour d'aoust, par devant maistre
Dreux d'Ars, lieutenant demons. le prevost, presens
maistres Miles de Rouvroy, Oudart de Fontenoy et Gieffroy
Le Goybe, examinateurs du roy nostre sire en Chastellet,
fu fait venir et attaint en jugement sur les quarreaux
Ernoul Le Barbier, prisonnier detenu oudit Chastellet,
accusé en sa presence par Jean Prevost, labeureur et couvreur
de chaume, demourant à Vanves, disant et affermant
par serment, et en la presence dudit prisonnier, que,
lundi darrainement passé, il alloua ledit prisonnier pour
estre son varlet et le servir pour ledit jour, parmi la somme
deXIJ d. par. et ses despens. Auquel prisonnier il lessa
une besche et une truelle, afin qu'il ouvrast et feist sa
besoingne comme enchargé li avoit, pour ce qu'il convenoit
qu'il venist à Paris par devers sire Jehan de Vaudeter,
son maistre, et que, pendant le temps qu'il vint
à Paris, ledit prisonnier leissa ouvrer en ce que ledit deposant
lui avoit enchargé de faire. Et vint en icelle ville
de Paris, et, avec ce, apporta iceulx besche et truele, et
les vendi à un ferron demourant sur Petit-Pont, sans ce
qu'il li ait voulu enseigner ou rendre iceulx; mais ainsi
comme ou jour d'ier il passa par-dessus Petit-Pont, il aperceut
lesdiz beche et truele, et les recogneust comme les
siens. Et lors lui fu dit par celui ferron qui les avoit achetez
que ledit prisonnier les lui avoit bailliés et vendues. Et,
pour ce, icellui deposant sercha tant qu'il a trouvé ledit
prisonnier, et afin d'estre de ce desdomagé et restitué, l'a
fait mettre et emprisonner ou Chastellet de Paris. Lequel
prisonnier fu fait jurer aus sains Evangiles de Dieu de
dire verité sur ce que dit est, et aussi de que ce l'en lui
demanderoit. Et cogneut et confessa par serement qu'il est
nez de la ville de Guise en Thieraisse, en laquelle il a
demouré par lonctemps, a aprins et suy le mestier de
chartier, et mené chars et charretes chargiez de vins et
de marchandises, tant à Bourges en Berry, en Flandres,
en Picardie et en Alemaigne. Et dist que verité est que
dudit Jehan Prevost, son maistre, et sans son sceu, depuis
qu'il l'ot mis en besoigne, comme dit est, aussi qu'il lui
ot païé son desjeuner, print lesdiz besche et truelle, et
iceulx aporta vendre et vendi à Paris, sur Petit-Pont, la
somme deVIIJ d. par.. Et dist par son serement que c'est
le premier meffait et larrecin qu'il commeist ou feist oncques;
et requist que de ce il fust tenu pour execusé, veu
la petite valeur de la chose.
APRèS lesqueles choses, fu par ledit lieutenant demandé
ausdiz conseilliers leurs advis et oppinions que bon estoit
à faire dudit prisonnier, et comment l'en avoit à proceder
contre lui. Tous lesquels, veu l'estat dudit prisonnier,
qui est vacabond, sa maniere de respondre, la faulte
et traïson faite par ledit prisonnier, delibererent et furent
d'oppinion que, pour savoir plus à plain par sa bouche la
verité de ses meffais et larrecins par lui fais, il feust mis à
question. Et ainsi fu dit et prononcé par ledit lieutenant.
EN ENTERINANT lequel jugement, ledit prisonnier fu
de rechief fait venir en jugement sur les quarreaux par
ledit lieutenant, et lui fu dit que des larrecins par lui fais
et commis il deist verité, ou l'en li feroit dire par force,
et seroit mis à question. Et pour ce que autre chose ne
vieult cognoistre que dit est dessus, fu fait despouillier,
mis et lié par les bras à ladite question, et ainsi comme
l'en le voult mettre sur le petit tresteau, requist que l'en
le desliast, et des larrecins par lui fais, donc il y avoit
plusieurs, il diroit la verité. Si fu deslié et mis hors, et,
en après, ramené en jugement sur lesdiz quarreaux; et
illec, sans aucune force ou contrainte, cogneut et confessa
par serement que, quelque variacion ou denegacion
qu'il ait faites, verité est que,V ans a ou environ, il avoit
admené par charroy, de la Rochelle en la ville de Valenciennes,
certaine quantité de vins appartenant à Jehan
Gauchier, son maistre, et que en un jour qu'il sceust que
sondit maistre avoit vendu iceulx vins en ladite ville de
Valenciennes, au soir, ainsi qu'ilz estoient couchiez ensamble
en un lit, il print, par temptacion de l'ennemi,
en la bourse de sondit maistre, la some deXL frans en or,
donc il y avoit environXXX frans en frans, et le residu
en moutons. Lesquelz deniers ainsi par lui prins, il se
parti le matin de ladite ville de Valenciennes atout ledit
or et argent, et ala en la ville du Quesnoy, en laquelle
ville sondit maistre le fist prendre et emprisonner par la
justice du lieu, et, en aprèsIJ ouIIJ jours ou environ,
fu mis hors de prison, parce que sondit maistre, auquel
il restituaXXXV frans d'icelle somme, afferma par serement
qu'il lui avoit presté icelle somme deXL fr., et que
pour ce qu'il n'en avoit point d'obligacion, il le avoit
poursui.
Cogneut avec ce, que,IIJ ans a ou environ, ainsi
comme il parle, et un nommé Caillou, demourant à
Estreis au Pont, près de Guise, estoient couchiez ensamble
en la ville de Tournay, en l'ostel au mouton, il, de
nuit, print et embla, en la bourse dudit Caillou, la somme
deX s. en blans deIIIJ d. par. piece.
Cogneut aussi que,VIIJ ans a ou environ, qu'il demouroit
en la ville de Vreurin, en l'ostel Jehan Caillou, tavernier,
demourant à l'enseigne du Chauderon, et lequel
Jehan il servoit comme varlet de taverne, il, par plusieurs
et diverses fois, retint et appliqua à son prouffit, de l'argent
qu'il recevoit des escos de ceuls qui buvoyent oudit
hostel, jusques à la somme de dix franz ou plus.
Item, cogneut que,VJ ans a ou environ, en la ville de
Moncornet en Thieraisse, il ala en l'ostel Jehan Baudet,
drapier, demourant en icelle ville, fere semblant qu'il
voulsist parler à lui, pour ce que de sa personne il avoit
assez cognoissance; et quant il vit que oudit hostel n'avoit
que un enfant, il print une hache qu'il trouva en icellui
hostel, et d'icelle rompi un coffre estant audit drapier, et
oudit coffre print la some deLXX frans en or et environ
X frans en menue monnoye, et atant se parti d'icelle ville.
Cogneut oultre, que, assez tost après ce que dit est, et
en la sepmaine meismes dudit larrecin par lui fait, ainsi
comme il estoit en la ville de Choux, à un quart de lieue
près dudit Moncornet, en l'ostel Betrix La Couluniere,
taverniere, icelle Bietrix, par la cognoissance que elle
avoit à lui, li pria qu'il lui donnast garde de sondit hostel
jusques ad ce que elle feust retournée du moustier, où
elle vouloit aler pour ouyr messe. Pendant lequel temps
que icelle Bietrix fu au moustier, il qui parle print une
hache à despecier buche qu'il trouva oudit hostel, et, à
l'ayde d'icelle hache, rompi un coffre ouquel icelle Bietrix
avoit acoustumé de mestre l'argent que elle recevoit
de sa taverne, dedens lequel coffre il printVIIJ frans en
or, et atant se parti de l'ostel d'icelle Bietrix, sanz ce
qu'il attendist aucunement que elle revenist dudit moustier.
Et dist, sur ce requis, que ce sont touz les larrecins
par lui fais et comises, et aussi touz les crimes par lui
commis. Requis s'il fu oncques à homme tuer, murdrir
ou occir, dit par son serement que nom, et que tout l'argent
dessus dit par lui prins et emblé par la maniere que
dit est cy-dessus, il a despendu à boire, mengier, jouer et
esbatre avec les filles de vie, sanz ce qu'il jouast oncques
aus dez. Et, ce fait, fu remis en la prison donc il estoit
partis.
ITEM, le jeudi ensuïant,XXVe jour dudit mois, l'an
dessus dit, par devantmons. le prevost, presens maistres
Guillaume Porel, conseillier du roy nostre sire en son
parlement à Paris; Dreux d'Ars, lieutenant duditmons. 
le prevost; Jehan de Tuillieres, Nicolas Bertin, Robert
de Tuillieres et Nicolas Chaon, examinateurs,etc. ; Robert
Le Moisne, lieutenant du chevalier du guet; fu fait
venir et attaint en jugement sur les quarreaux dudit Chastellet
Ernoul Le Barbier, dessus nommé, prisonnier, lequel,
après ce qu'il ot fait serment de dire verité, et sans
aucune force ou contrainte, continua et persevera ès confessions
cy-dessus escriptes, par lui faites, et leues mot
après autre en sa presence, et afferma par serement icelles
estre vrayes par la fourme et maniere que escriptes sont
cy-dessus, et les avoir faites et comises.
VEUES lesqueles confessions faites par icellui prisonnier,
leditmons. le prevost demanda ausdis presens conseilliers
leurs advis et oppinions comment l'en procederoit
contre ledit prisonnier, et qu'il estoit bon d'en faire.
Tous lesquels, attendu l'estat et personne d'icellui prisonnier,
la multiplicacion et reiteracions de larrecins par
lui fais et commiz, et la traïson faite à sesdis maistres, et
la continuacion d'iceulx, delibererent et furent d'oppinion
qu'il estoit un très-fort larron, et que, comme tel,
il feust executez, c'est assavoir pendu. Ouyes lesqueles
oppinions et veu ledit procès, icellui prisonnier fu ad ce
condempné par leditmons. le prevost.
ITEM, le samedi ensuïant,XXVIJe jour d'aoust, milCCCIIIJxx 
et dix, fu ledit Hernoulet Le Barbier mené à son darrenier
tourment, et illec continua et persevera ès confessions
cy-dessus escriptes, par lui faites, et autre chose ne voult
cognoistre que dit est cy-dessus; et, pour ce, fu ledit
jugement executé au jour dessus dit.
Et n'avoit aucuns biens.
AL. CACHEMARéE.

L'AN DE GRACE MIL TROIS cens quatre vins et dix, le
samediXIXe jour de mars, par devantmons. le prevost,
presens maistres Jehan Truquam, lieutenant duditmons. 
le prevost, et Dreux d'Ars, auditeur du roy nostre sire
ou Chastellet de Paris, fu fait venir et attaint en jugement
sur les quarreaux dudit Chastellet Jehannin Menel,
varlet cordouennier, prisonnier detenu oudit Chastellet,
pour ce qu'il a prins et emblé en l'ostel de la Limace, en
la viez place aux Pourceaux, une houpelande de vert,
doublé d'autre drap, et un pourpoint, qui estoient aus
clercs de ladite taverne. Lequel prisonnier, sur ce juré
aus sains Evangiles de Dieu de dire verité, cogneut et
confessa par son serement, et sans aucune force ou contrainte,
que mercredi derrenierement passé, environ heure
de disner, ainsi comme il avoit porté toute la matinée de
la buche ès greniers de l'ostel de la Limace dessus dit, il,
par temptacion de l'ennemi, entra en une des chambres
dudit hostel, et, en descendant d'iceulx greniers, mal
print iceuls biens declarriez en ladite accusacion. Lesquels
biens ainsi par lui prins, il se parti dudit hostel, et
iceulx porta en la ville de Fontenoy, près le bois de Vincennes,
en une taverne d'icelle ville, et illec les leissa et
engaiga pour la somme deVIIJ par. ; et dist que c'est le
premier larrecin qu'il feist oncques ou commeist, en requerant
humblement que à sa delivrance leditmons. le
prevost voulsist proceder, et avoir de lui pictié et
compassion.
LE LUNDI ensuïant,XXJe jour dudit mois, par devant
mons. le prevost, presens maistres Jehan Truquam, lieutenant
duditmons. le prevost; Dreux d'Ars, auditeur;
Andri Le Preux, procureur du roy; Nicolas Bertin, Robert
Petit-Clerc, Miles de Rouvroy, Robert de Pacy,
Nicolas Chaon, examinateurs; fu attaint et fait venir en
jugement sur les quarreaux le dessus dit prisonnier Jehannin
Menel, auquel fu dit que des crimes et larrecins autres
que celui dessus dit, par lui fais et commis, il cogneut
et deist verité, ou l'en le li feroit dire par sa bouche.
Lequel prisonnier, après ce qu'il ot fait serement de dire
verité, dist et respondi que de ce il n'estoit tenus de respondre
par devant nous, pour ce qu'il estoit clerc, non
marié, en habit et possession de tonsure, et requeroit
instaument que par devant son juge ordinaire, c'est assavoir
l'office de Paris, nous le voulsissons renvoyer. Et
dist, sur ce requis, que,XX ans sont passez et plus, par
l'evesque de Troyes lui fu donnée premierement le
signe de tonsure en sa chappelle de Troyes, lui donna
une buffe, et le fist lire n'est record en quoy, ne quel
chose il dist lors, pour le lonc temps qu'il a que ce fu.
Requis s'il scet lire, et se de la tonsure qu'il dit que lors
li fu donnée par ledit evesque il a aucune lettre, tesmoins
ou enseignement, dist par son serement qu'il ne scet lire
ne cognoistre lettre aucune, et aussi que lorsque icelle
tonsure li fu donnée, il n'en print lettre ou enseignement
aucun; mais qu'il plaise auditmons. le prevost lui donner
terme competent d'enseigner de ce, et il le fera bien et
diligenment.
Ouye laquelle requeste faite par ledit prisonnier, ledit
mons. le prevost, par l'advis et deliberacion des dessus
diz presens conseilliers, lui fu donné terme d'enseigner de
ce que dit est dedensVJ sepmaines du jour d'uy, sur peine
d'en estre forclos et debouté du tout, et que ad ce jamais
ne fu receu; et icelle prefixion, par le commandement
duditmons. le prevost, a esté signifiée et dite à maistres
Jehan Merlet, Gautier de Lengres et Robert Caret, promoteurs
de la court de l'official; et en leurs presences fu
interroguez sur la maniere d'icelle tonsure, et cogneut ce
que dit est. Lesquelz promoteurs, ouy icelle prefixion,
dirent que sur ce il feroient tele diligence comme bonnement
porroyent.
ITEM, le mercredi premier jour de juing milCCCIIIJxx 
et dix, par davantmons. le prevost, presens maistres
Jehan Truquam, lieutenant general duditmons. le prevost;
Dreux d'Ars, auditeur; Andrieu Le Preux, procureur
du roy; Ernoul de Villers, Nicolas Bertin, Girart
de La Haye, Miles de Rouvroy, Jehan de Bar, Robert
de Pacy, examinateurs; fu fait venir et attaint en jugement
sur les quarreaux le dessus dit Jehan Menel, prisonnier,
auquel fu demandé qu'il deist verité du fait du
signe de tonsure par lui allegué et proposé, et, s'il en
avoit fait aucune diligence, qu'il en enseignast ou moustrast
ce que fait en avoit. Lequel dist qu'il n'en avoit
lettre ou enseignement aucun, ne tesmoins par qui il le
peust prouver, sinon par un nommé Petit-Sain, familier
demons. l'evesque de Paris. Et de tout ce qu'il diroit
sur le fait d'icelle tonsure, se raportoit en lui, et requeroit
instaument que nous voulsissons faire ouyr et examiner
icelle Petit-Sain, car il avoit esté present quant ledit
evesque de Troyes lui avoit donné ladite tonsure. Et
afin que l'en sceust de ce la verité, fu commandé et commis
à maistres Nicolas Chaon, examinateur, que ledit
Petit-Sain il ouyst sur ce et examinast, meist sa deposicion
par escript, et ouyt aussi tous les autres tesmoins que
ledit prisonnier vouldra produire sur la proprieté de la
possession du signe de tonsure dudit prisonnier. Pour ouyr
lesquelz tesmoins et autres enseignemens que ledit prisonnier
vouldra produire et moustrer, leditmons. le prevost
donna terme jusques à la Nostre-Dame mi-aoust prochainement
venant, et lui enjoint que en dedens ledit temps il enseignast de laproprieté
de ladite tonsure, sur
pene d'en estre forcloz et debouté du tout à tousjours.
Lequel delay et terme prefix fu signifié aus promoteurs
dessus nommez, et par leditmons. le prevost, audit jour
d'uy.
L'AN de grace milCCCIIIJxx et dix, le mardiXXXe jour
d'aoust, par devantmons. le prevost, presens maistres
Guillaume Porel, conseillier du roy nostre sire en son parlement;
Dreux d'Ars, lieutenant duditmons. le prevost;
Jehan de Tuillieres, Miles de Rouvroy, Robert Petit-Clerc,
Nicolas Bertin, Robert de Pacy et Nicolas Chaon,
examinateurs du roy nostre sire ou Chastellet de Paris; fu
fait venir et attaint en jugement, sur les quarreaux dudit
Chastellet, Jehannin Menel, pasticier, né de la ville de
Troyes, prisonnier dessus nommé, auquel fu demandé s'il
savoit lire ou cognoistre lettre aucune; lequel, comme dit
a cy-dessus, dit par son serement que non; et, pour ce,
afin de savoir par sa bouche la verité de ce, consideré
les temps à lui prefix cy-dessus devisez, qui sont passez,
et qu'il n'est aucunement apparu de procès fait par l'evesque
sur laproprietéde sa tonsure, et que Petit-Sain,
familier de l'evesque de Paris, a esté ouy sur ce que ledit
Menel disoit qu'il avoit esté present quant l'en li donna
tonsure à la ville de Troyes, par l'evesque dudit lieu,
lequel a deposé qu'il n'en est aucunement record, et ne
cognoist icellui prisonnier; attendu l'ordonnance sur ce
faite et relatée, par leditmons. le prevost, de la maniere
de proceder contre ceulx qui, en tel cas, se sont efforciez
et ce esforcent de porter tonsure, et qui ne scevent
lettre aucune, ne de ce n'ont aucun tiltre ou enseignement;
delibererent et furent d'oppinion que, pour en
savoir par sa bouche la verité, il feust mis à question.
Oyes lesqueles oppinions, et veu ledit procès, il fu ad
ce condampné par leditmons. le prevost.
EN ENTERINANT lequel jugement, ledit prisonnier fu
fait despouillier, lié et mis à la question, et estandu sur
le petit et le grant tresteau; et avant que l'en lui donnast
ou jettast eaue sur lui, estant sur ledit tresteau, requist
instanment que hors d'icelle l'en le meist, et il diroit
verité. Si fu mis hors et deslié de ladite question, mené
choffer en la cuissine en la maniereacoustumée, et, en
après, ramené en jugement sur lesdiz quarreaux; et illec,
sans aucune force ou contrainte, après ce qu'il ot fait
serement aus sains Evangiles de Dieu de dire verité, cogneut
et confessa que, puis quatre ans a ou environ,
qu'il servoit en l'ostel de Yvonnet Le Rotisseur, demourant
à la porte Saint-Honoré, ainsi comme à heure de
midi, que sondit maistre estoit alez en la ville, il monta
en la chambre de sondit maistre, et en un coffre qu'il
trouva ouvert, mal print en icelluiVJ frans en or, et,
iceulx ainsi prins, se parti de l'ostel de sondit maistre ce
jour mesmes qu'il print iceulxVJ frans, et s'en ala au
deceu dudit Rotisseur, son maistre.
Cogneut aussi que, quelque variacion ou denegacion
par lui faite cy-dessus sur la maniere du signe de tonsure
qu'il a porté sur sa teste, verité est que, pour paour et
doubte qu'il ot que ledit Rotisseur, son maistre, le recogneust
ou avisast, et que, afin d'estre restituez, il ne le
feist mettre en prison, et que par la justice laye il ne feust
dudit cas pugny, il nouvelement fist faire lors le premier
signe de tonsure qu'il eust oncques sur sa teste, et que
lors il fist icelle faire au-devant de Saint-Sevrin, à un
barbier demourant illec; et que paravant ce que dit est,
il n'avoit oncques mais porté ou eu sur la teste signe de
tonsure.
Cogneut aussi que, puis unanençà, qu'il demouroit
en la ville de Melum, en l'ostel de Jehan Rouseau, pasticier,
à un matin que sondit maistre estoit alez en la ville,
il monta en une chambre en hault, et en icelle trouva un
coffre, la serrure duquel coffre il rompi et froissa à un
martel qu'il trouva en ladite chambre, et oudit coffre
print en or la somme deX frans; lesquelx ainsi par lui
prins, il se parti sans le sceu ou congié de sondit maistre.
Cogneut avec ce, que, six ans a ou environ, qu'il estoit
logiez et demouroit comme varlet en l'ostel Thierry Godehaire,
porteur d'affeutrure, et que sondit maistre
fu alez hors en la ville, il ala en la chambre de sondit
maistre à un matin, environ heure de prime, et illec
trouva le coffre de sondit maistre ouvert, ouquel coffre
il print troys frans en or qui y estoient, lesquelz, ainsi
par lui prins, il emporta, et se parti de l'ostel de sondit
maistre sans son sceu; et au partir qu'il fist, mal print en
icellui hostel une houppelande de drap pers doublé de
camelin, laquelle il porta en la ville de Dijon, et illec la
vendi la somme deX s. par., qu'il en ot et receupt, et
lesquelz il appliqua à son seul et singulier prouffit.
Item, cogneut que, puis un an a ou environ, qu'il servoit
en Avignon, en l'ostel Jehan Aubery, pasticier du
pappe, et que sondit mestre estoit alez en la ville pour
faire ses besoingnes, et aussi que la dame estoit au moustier,
il qui parle trouva unnes aurmailles ouvertes, esqueles
il trouva une escuelle d'estain, et en icelle avoit deux
ducas d'or, lesquelz il print, et, sanz attendre la venue
de sondit maistre, et aussi sans son sceu, se parti de
l'ostel d'icellui, et iceulx deux ducas appliqua à son
prouffit.
Item, cogneut que, au partement qu'il fist de l'ostel
d'um nommé Phelipe, pasticier, demourant en la ville de
Dijon, il, au deceu de sondit maistre, mal print et embla
un mantel de drap camelin, lequel qui parle apporta en
la ville de Troyes, et illec le vendi la somme deXIJ s. par..
Et autre chose ne voult lors plus cognoistre; et, pour ce,
fu fait remettre en la prison dont il estoit partis.
LE MERCREDI derrenier jour d'aoust, l'an dessus dit,
par davantmons. le prevost, lui estant en jugement sur
les quarreaux, presens maistres Dreux d'Ars, lieutenant;
Andry Le Preux, procureur du roy; Miles de Rovroy,
Petit-Clerc, Jehan de Tuillieres, Jehan de Bar, Robert
de Pacy, Nicolas Chaon et Gieffroy Le Goybe, examinateurs;
fu attaint et fait venir des prisons dudit Chastellet
le dessus nommé prisonnier Jehannin Menel, lequel, sans
aucune force ou contrainte, continua et persevera ès confessions
cy-dessus escriptes, par lui faites, qui lui furent
leues mot après autre, et afferma par serment icelles estre
vrays par la fourme et maniere que escriptes sont; et,
oultre ce, cogneut, en adjoustant esdites confessions cy-dessus
escriptes, qu'il se recorde que, cinq ans a ou environ,
qu'il servoit à Laon, en l'ostel Jehan Billet, boulengier,
à un soir que sondit maistre estoit allez ès vignes
pour païer ses ouvriers, il monta en un solier en la chambre
de sondit maistre, en laquele il trouva le coffret d'icellui
son maistre ouvert, et en icellui print la somme de
XXX frans en or; lesquelz par lui ainsi prins, il se parti,
et à l'eure dessus dite, de l'ostel de sondit maistre, et
oncques puis ne demoura ou repaira au païs. Et dist, sur
ce requis, que ce sont tous les crimes et larrecins par lui
fais et commis; et, pour ce, fu fait traire appart sur lesdiz
quarreaux.
APRèS lesqueles choses ainsi faites, leditmons. le prevost
demanda ausdiz presens conseillers leurs advis et
oppinions comment l'en avoit à proceder contre ledit
prisonnier Jehannin Menel. Tous lesquelz, considerées
les larrecins cy-dessus escriptes, par lui faites, la quantité
et qualité d'icelles, avec la maniere des prinses, la multiplicacion
d'icelles larrecins et la trayson par lui faite à
sesdiz maistres, avec l'estat et personne dudit prisonnier,
delibererent et furent d'oppinion que l'en ne le povoit
espargnier qu'il ne feust executez comme larron. Oyes
lesqueles oppinions et veu ledit procès, icelluimons. le
prevost condempna ledit prisonnier Jehannin Menelà
estre, pour ses demerites et causes dites, executé comme
larron, c'est assavoir à estre pendu; et icellui jugement
prononça en la presence dudit Menel, prisonnier.
LEQUEL jugement fu executé ledit derrenier jour
d'aoust, l'an dessus dit.
Et n'avoit aucuns biens.
AL. CACHEMARéE.

L'AN DE GRACE MIL trois cens quatre vins et dix, le
mercrediXIIIJe jour de septembre, par devantmons. 
le prevost, lui estant en jugement sur les quarreaux, presens
maistres Dreux d'Ars et Guillaume Drouart, lieuxtenans
duditmons. le prevost; Oudart de Fontenoy,
Miles de Rovroy et Gieffroy Le Goybe, examinateurs
de par le roy nostre sire en son Chastellet de Paris; fu
attaint et fait venir des prisons où il estoit Jehan de La
Ramée, prisonnier detenu oudit Chastellet, pour souspeçon
d'estre consentant, confortant et aydant de l'omicide
fait et perpetré en la personne de feu Jehan de Criquetot,
et des navreures faites à Gieffroy Olivier, nommez
en certaine informacion faite sur yceulx cas par maistre
Robert de Pacy, examinateur. Lequel prisonnier, sur ce
juré aus sains Euvangiles de Dieu de dire verité, congnut
et confessa par serement que le jour Saint-Berthelemy
darrenierement passé, au soir, ainsi qu'il venoit
des champs esbatre, et qu'il vouloit entrer en sa maison
pour soy coucher, vit et aperçut Jehan Eustace l'aisné
qui estoit au devant de son huys, armé et vestu d'un
jaques, garny d'une espée et d'une demie-lance; et avecques
lui estoit Jehannin Eustace, son filz, qui ne tenoit cousteau
ou armeure quelconques; lesquelx pere et filz parloient
ensemble; et à yceulx demanda, il qui parle, pour
quel cause ilz estoient illec, et pourquoy ycellui Eustace
l'aisné estoit ainsi armé; lequel lui respondi très-arrogaument:
« Que en avez-vous à fere? »
Dit aussi que, assez tost après lesdites parolles dites entre
eulx, deux compaignons, dont l'un a nom Gieffroy Olivier,
et l'autre il ne congnoist, ne ne scet dont il est nez,
où il demeure, ne de son nom n'est record, vindrent et
passerent au devant de lui qui parle et desdiz Eustace et
son filz; lesquelx veuz et apperceuz par ycellui Eustace
l'aisné, ledit Eustace, sanz mot dire à lui qui parle, couri
sus, assailly et navra ledit homme qu'il ne congnoist de
ladite lance par la poitrine, et, assez tost après, chey à
terre au devant de lui qui parle tout mort; et, assez tost
après aussi, navra et bati d'icelle lance ledit Gieffroy Olivier;
et, lesdiz deux hommes ainsi navrez par ycellui
Eustace l'aisné, il se parti dudit lieu; et lui qui parle,
tout desconforté et esbay, se ala coucher en sa maison,
et illec lessa ledit homme mort. Et dist, sur ce requis,
que quant yceulx deux hommes furent batus et navrez,
il ne tenoit en sa main ou avoit sur lui hache, coustel,
baton ou armeure quelconques. Et nye avoir oncques
appellé le filz dudit Eustace, ne aussi lui dit les parolles
dont est faite mencion en l'informacion, de laquelle mencion
est faite cy-dessus.
Dit aussi, sur ce requis, qu'il se rapporte en Phelipot
Danet, munier, se, après ledit fait advenu, il ala parler à
lui en sa maison, ou non; et nye y avoir esté ne parlé à
lui aucunement.
Dist aussi qu'il se rapporte en ce que ledit Gieffroy
Olivier dira sur ce que l'en accuse il qui parle de tenir,
au temps dudit debat, cousteau, baton, hache ou harnois
quelconques, et des parolles aussi que l'en dist qu'il et
ledit Olivier orent ensemble au devant desdites bateures
et navreures faites esdiz compaignons, dont l'un fu tué
en la place, comme dit est dessus.
LE SAMEDIXVIJe jour dudit mois, l'an dessus dit, après
heure de disner, en la presence de maistresDreued'Ars,
lieutenant; Nicolas Bertin, Robert de Pacy et Gieffroy Le
Goybe, examinateurs,etc. ; fu fait venir le dessus dit prisonnier
Jehan de La Ramée, et, en sa presence, fu fait
jurer ledit Phelipot Danet. Et ainsi comme l'en le vouloit
examiner, ycellui prisonnier dist qu'il se recordoit bien
que, depuis ledit murtre fait par ycellui Eustace l'aisné,
et qu'il vit ycellui homme mort à son huys, il vint hurter
à l'uys dudit Phelipot, et tant fist qu'il ala parler à lui en
sa chambre, où il estoit couchez en son lit, lui recorda
ce qui estoit advenu au devant de son huys, et instanment
lui requist que de ce il le voulsist conseiller. Et après
plusieurs paroles eues entre eulx, ycellui Danet lui dist
que s'il avoit esté present, conseillant ou aydant audit
murtre fere, qu'il s'en alast et gardast bien qu'il ne feust
prins; et s'il n'en estoit consentant, qu'il se alast coucher
en son lit, sanz autre chose lui dire. Lesquelles parolles
entre eulx dites, il qui parle s'en ala coucher en sondit
hostel. Et nye lors avoir aportécoustel, baton, hache
ou armeure quelconques.
LE LUNDI ensuïant,XIXe jour dudit mois, l'an dessus
dit, par devantmons. le prevost, lui estant en jugement
sur les carreaux, presens maistres Dreux d'Ars, lieutenant;
Andry Le Preux, procureur du roy; Miles de
Rovroy, Nicolas Bertin, Robert de Pacy, Robert de
Tuillieres, Hutin de Ruit et Gieffroy Le Goybe, examinateurs,
etc. ; fu veu, leu et recité cest present procès,
avec l'informacion faite sur le cas de l'emprisonnement
dudit de La Ramée. Et, ce fait, par leditmons. le prevost
fu demandé ausdiz presens conseillers leurs advis et oppinions
sur ce. Tous lesquelx, veu ce que dit est, les variacions
et denegacions par lui faites, et qu'il est trouvé
que, passez sont dix ans, ycellui feu de Criquetot estoit
demourant audit lieu de Saint-Marcel, que ycellui prisonnier
dist qu'il ne congnoist ledit deffunct, et aussi le
baton trouvé en sa maison, et consideré tout, delibererent
et furent d'oppinion que, pour en savoir par sa bouche
la verité, il feust mis à question. Et ainsi fu jugié et
prononcié par leditmons. le prevost, et en la presence
dudit prisonnier; oy aussi maistre Jehan Le Conte, cirurgien
juré du roy, qui dist que la playe faite audit feu
Criquetot en la teste fu d'une hache, si comme il croit
en sa conscience.
EN ENTERINANT lequel jugement, ledit Jehan de La
Ramée, prisonnier, pour ce que autre chose ne voult
congnoistre que dit est, fu mis à question sur le petit et
le grant tresteau; et ainsi comme l'en lui voult donner à
boire, requist instanment que hors d'icelle l'en le meist,
et il diroit verité dudit fait par lui commis et aidié à fere.
Si fu mis hors d'icelle question, mené chauffer en la cuisine
en lamaniereacoustumée, et après ce qu'il fu
eschauffé, fu ramené en jugement sur les carreaux; et
illec, en la presence des dessus diz, sanz aucune force ou
contrainte de gehine, congneut et confessa, en soy corrigant
des autres confessions par lui faites, que, quelque
chose qu'il eust dit, congneu ou nyé paravant le jour
d'uy, verité est que au soir que ledit Cristot fu tué et
ycellui Olivier batu et navré, ainsi comme il faisoit à un
soir son lit pour soy coucher, oy ledit Jehan Eustace
l'aisné et Guillemin Le Grant, pelletier, demourant audit
Saint-Marcel, et eulx estans en l'ostel dudit Eustace, qui
parloient moult hault ensemble, et crioit ycellui Eustace:
« Haro! haro! j'ay esté batu. »Lesquelles parolles par lui oyes,
il qui parle, pour l'amitié qu'il avoit à lui, qui est son
compere, ami et voisin, et qui demeure au devant de lui,
print en sa main le baton dont il faisoit son lit, en entencion
de aidier à sondit compere, s'il avoit aucun besoing,
et yssi hors de sondit hostel; lequel yssu, il qui parle vit
et apperçut ledit Eustace l'aisné qui estoit auprez de sa
porte, qui avoit vestu un jaques et saint une espée, et en
sa main tenoit une demie-lance; et ainsi comme il qui
parle demanda à sondit compere pourquoy il estoit en
cest estat, et que ycellui Eustace l'aisné lui ot respondu
qu'il avoit esté batu en l'ostel aus Corneilles, par l'oste
dudit lieu, et en ces parolles disant, arriverent illec deux
compaignons, à l'un desquelx ycellui Eustace donna et
fery d'icelle demie-lance un coup parmi la poitrine, et
dudit coup tout chancellant ala cheoir mort illec assez
prez.
Dit aussi que ledit Eustace, d'icelle demie-lance, couru
sus et navra ledit Olivier, disant que puisqu'il en avoit
tué l'un, il tueroit l'autre. Et, ledit fait advenu, yceulx
Eustace et son filz s'en alerent là où bon leur sembla, et
lui qui parle vint parler audit Danet par la fourme et maniere
que dit est. Et dist que, ledit fait advenu, il de son
povoir cria lors:« Harou le murtre! »
Dit aussi, sur ce requis, que, oudit jour et heure, ne
dudit baton, il ne fery aucunement nul d'iceulx deux
compaignons, et que quant il vit que ledit Eustace l'aisné
s'enfuïoit, il est vray qu'il cria au filz dudit Huitasse, qui
demouroit auprez de la maison dudit Eustace, son pere,
et de lui qui parle, qu'il descendeist aval, alast avecques
lui, et qu'il faisoit que mauvez garçon de s'enfouir et
lessier son pere en cest estat. Et autre chose ne scet, sur
tout diligenment requis, interrogué et examiné.
ET, CE FAIT, par l'advis et deliberacion desdiz conseilliers
dessus nommez, est ordonné que ledit Gieffroy Olivier
sera mandé et fait venir en la presence dudit prisonnier,
et sur les circonstances et deppendences dudit cas
interrogué et examiné par maistre Robert de Pacy, examinateur.
Et ainsi lui fut commandé par leditmons. le
prevost, et par ycellui maistre Robert, ledit examen fait
par la fourme et maniere qui ensuit.
L'AN DE GRACE mil trois cens quatre vins et dix, le
mercrediXXJe jour du mois de septembre, fu attaint en
jugement devant monseigneur le prevost, sur les quarreaux,
Jehan de La Ramée, lequel, après plusieurs interrogacions
à lui faittes sur le cas de la mort et occision de
Jehan de Crisquetot, dont ycellui Jehan de La Ramée
est accusé, se rapporta du tout au serement et à la depposicion
de Gieffroy Olivier, varlet cordouennier, demourant
à Saint-Marcel, en la boucherie, en l'ostel de
Guillaume Morin, cordouennier. Lequel Gieffroy, après
ce qu'il ot juré et affermé par serement que il diroit verité,
en la presence dudit Jehan de La Ramée, dist et
depposa que huy a un mois, après ce que messire Jehan
Chasteau, prestre et moynne, demourant en l'Ostel-Dieu
de Saint-Marcel; Guillaume Le Grant, pelletier; Pierre
Morin, cordouennier; lui qui parle et ledit defunt, orent
souppé en l'ostel d'icellui defunt, que l'en dit l'ostel des
Corneilles, à Saint-Marcel, et que lui qui parle et ledit
messire Jehan Chasteau et austres se furent partiz dudit
hostel, et estoient en la rue, lui qui parle, son maistre,
et un appellé Pignon, plastrier, et eulx là estans, virent
venir Jehan Eutasse l'ainsné, qui sembloit avoir bien
beu, et se adreça à lui qui parle et aus autres qui là
estoient, et leur dist:« Vous ne estes pas à si grant escole comme
il y a dont je vieng. »Et leur dist que ce estoit à la Souche,
où il avoit beau jeu de dez, et que son filz y estoit. Et
respondu lui fut que il avoit eu oudit hostel des Corneilles
beau jeu de paulme, et que il y en avoit eu un
qui avoit perdu huit ou nuef sols, et que tout avoit païé
au souper.
Et alors ledit Jehan Eutasse hurta à l'uis dudit hostel
des Corneilles, pour aler veoir ceulx qui estoient dedens
encores; auquel huis estoit la femme dudit defunt, qui
lui refusa l'entrée; et, pour ce, icellui Jehan Eutasse se
efforça de y entrer, et y entra aussy que par force. Et
alors ladite femme, en disant que elle estoit grosse, et que
il l'avoit moult blecée; et ce oy par ledit deffunt son
mary, qui bien avoit beu, se leva de la table où il estoit,
et print une pinte, de laquelle il s'efforça de ferir ledit
Jehan Eutasse; mais il ne pot, pour ce que il en fu destourné.
Et jà estoit ledit Jehan Eutasse hors dudit hostel
et à l'uis.
Et, ce nonobstant, ycellui deffunt print une fourche à
fiens, et yssy en la rue, et d'icelle de rechief se efforça
de ferir parmy le corps ledit Jehan Eutasse; mais il ne
pot, pour ce que il en fu destourné et que on lui osta.
Et ce veu par ledit pelletier, il dist audit trespassé que
puisqu'il vouloit grever son compere, il le comparroit;
et tenoit en sa main un baston de cotheret, dont il se
efforça de ferir ledit trespassé; mais il ne pot, pour ce
que ledit baston lui fu osté par lui qui parle. Et de rechief
en ala querir un autre, qui aussy lui fu osté; car il se
efforçoit d'en vouloir grever ledit defunt. Toutesvoyes
dit-il que ledit deffunt bouta par terre ledit Jehan Eutasse
de ladite fourche, senz le navrer; et en conflit fu la
femme dudit peletier, qui frappa ledit defunt, sy comme
il lui a oy dire. Et sy vit que ledit Jehan Eutasse s'enfuy
vers sa maison, et que eulx estoient pour lors tous devant
l'ostel du Patriache; et s'en retournerent, lui qui parle
et ledit defunt, en la maison d'icellui deffunt, et ledit
peletier ala avecques ledit Jehan Eutasse. Et tantost retourna
jusques devant l'uis dudit deffunt, et là dist que
se ledit defunt yssoit hors en ycelle nuit, que il le comparroit.
Et lors lui qui parle, qui estoit dehors, mena
ycellui peletier en sa maison, et là le lessa, et retourna
audit deffunct, qui estoit à son huis, et le mist dedens son
hostel, et fist traire une choppine de vin, affin de le desmouvoir,
et qu'il ne alast hors; et, ce nonobstant, ledit
deffunt dist que il ne vouloit avoir rencune à aucun, et
que il yroit veoir s'il trouveroit ledit Jehan Eutasse, et
lui donrroit pinte; et print de sa femme un blanc de deux
blans, que il bailla à lui qui parle, et s'en alerent eulx
deux, chascun un petit baston en sa main, jusques oultre
la maison dudit Jehan Eutasse, senz mot dire à aucun,
cuidans aler oultre les Cordelieres, en l'ostel de la maistresse
de lui qui parle, et de là s'en feussent retournez
par les champs. Et sy tost que ilz eurent passé aussy que
une maison ou deux oultre la maison dudit Jehan de La
Ramée, ycellui Jehan de La Ramée, qui estoit à son huis,
appella ledit deffunt en disant:« Vien çà, vien çà. »Lequel
defunt respondi auquel s'estoit que il parloit, et il respondi:
« à toy. »Et, pour ce, ycelui defunt retourna; et
incontinent ycellui Jehan de La Ramée lui dist:« Où vas-tu? »
Et ycelui defunt lui respondi:« Que en veulz-tu? Gardes-tu
les gens qui passent le chemin? »Et ledit de La Ramée lui
dist:« Tu quiers ta male meschance. »Et, à ces paroles, retourna
lui qui parle, et fu emprès ledit defunt qui parloit
audit de La Ramée; et vit, et dit que bien s'en recorde,
que ycellui de La Ramée tenoit une hache, sur laquelle
il se apuyoit, à son huis, et avoit ycelle hache le manche
quarré, et tenoit le fer contremont, sur lequel il se
apuyoit. Autrement ne scet desclairer quele estoit ladite
hache. Et sy vit en la court d'icelui de La Ramée, et assez
près de l'uis, ledit Jehan Eutasse, qui estoit vestu d'un
jaques noir, avoit une espée sainte et une taloche,
et sy tenoit un demi-glayve, duquel il se efforça de vouloir
ferir ledit defunt; mais lui qui parle lui retint le cop,
et tint à une main ledit glayve, et l'autre mist sur ladite
espée et taloche, en disant que se ledit deffunt leur avoit
riens meffait, il leur amanderoit à leur voulenté. Et, en
ces paroles disant, ledit Desrame appella le filz dudit
Jehan Eutasse, en disant:« Jehannin, larron, laisseras-tu tuer
ton pere? »Et lors ledit filz descendi tout nu, excepté d'une
houpelande que il avoit sur ses espaules et un chapperon
sur sa teste, senz brayes, senz soulers, et senz aucun baston
ou armeure, et se adreça à sondit pere en lui disant:« Mon
pere, que voulez-vous faire? Vecy Jehan de Crisquetot, votre
voisin, qui ne vous vouldroit nul mal faire. Et sy y est le varlet
Guillemin Morin, vostre ami. »Et tant parlerent que lesdiz
Jehan Eustace et ledit defunt promirent, ès mains de lui
qui parle et dudit filz, que l'andemain ilz buroient ensemble,
et seroient mis à accort par yceulx deux. Et là estoit
present ledit de La Ramée, tenant sadite hache comme
dessus a dit, qui nul mot ne disoit. Et alors lui qui parle,
cuidans que lesdites promesses tenissent, laissa aler ledit
glesve et osta la main que il avoit sur ladite espée. Et
ledit filz dist à son pere que ilz se alassent couchier. Et
lui qui parle et ledit Crisquetot s'en cuidierent retourner;
mais ledit pere, senz mot dire, se mist au devant dudit
defunt, et dudit glesve que il tenoit il le frappa parmy
le corps, et tant que il chey. Et sy tost comme il fu feru,
lui qui parle dist audit Jehan Eustace que il avoit fait
que faulx et que traitre de l'avoir ainsy feru, après l'accort
dessus dit, et lui gecta le baston de fagot que il tenoit,
duquel cy-dessus est faite mencion, et l'en assena
par la teste. Et alors ledit Jehan Eustace frappa lui qui
parle dudit glesve par la poitrinne, et, lui feru, se baissa
pour prendre une pierre, et sy tost que il fu baissié, ledit
Jehan Eustace le refrapa par derriere tellement que
il lui persa le corps et le braz tout oultre, et tout à un
cop. Et, ce nonobstant, lui getta il qui parle ladite pierre,
et puis se eschapa; et vit que ledit Jehan de La Ramée
et ledit filz estoient entour ledit deffunt, mais que ilz lui
faisoient ne avoient fait, dit que il ne scet; car il dit qu'il
avoit assez affere à soy. Et puis après, retourna et trouva
qu'il estoit mort. Toutesvoyes dit-il que ilz ne furent
audit debat que eulx cinq, c'est assavoir: ledit trespassé,
ledit Jehan Eutasse, son filz, ledit Jehan de La Ramée et
lui qui parle. Et plus n'en scet, sur tout diligenment
requis.
OUQUELXXJe jour dudit mois de septembre, l'an dessus
dit, et en la presence de monseigneur le prevost, maistres
Dreux d'Ars, lieutenant; Jehan de Bar, Nicolas Bertin,
Robert de Pacy et Gieffroy Le Goybe, examinateurs; le
dessus dit prisonnier, après la depposicion Gieffroy Olivier,
à lui leue mot après autre, se rapporta et creut du
tout, pour ou contre lui, ou dit et depposicion d'icellui
Gieffroy. Et pour ce que de rechief il nya, et par serement,
avoir veu ou tenu ladite hache, nonobstant ladite
depposicion, ycellui de La Ramée, prisonnier, par l'avis et
deliberacion desdiz conseilliers, affin de savoir plus à plain
de ce la verité, fu mis et lié à la question sur le petit tresteau;
et avant ce que l'en gettast aucune eaue sur lui,
requist instaument estre mis hors d'icelle question, disant
qu'il diroit verité dudit cas advenu. Lequel fu mis hors
d'icelle question, mené chauffer en la cuisine en la maniere
acoustumée, et, en après, ramené en jugement sur
les quarreaulx, en la presence des dessus diz conseilliers;
et illec, senz aucune force ou contrainte, et quelques
variacions, confessions ou denegacions que fait a cy-dessus,
et en soy corrigent d'icelles, congneut et confessa,
par serement sur ce fait aus sains Euvangiles de Dieu,
que en un jour de mercredi au soir, et ouquelsoirfeu
Jehan Cristot fu tué, ainsy comme il qui parle venoit,
environ jour faillant, de soupper de l'ostel de une sienne
fille, et qu'il fu assez près de son hostel de Saint-Marcel,
où il aloit pour soy couchier, vit et apperçut ledit Jehan
Eutasse l'ainsné qui estoit tout armé d'un jaques, une
espée et taloche sainte à son costé, et une demie-lance en
sa main, au devant de son huis, et aussy comme au milieu
de la rue, et assez près de l'ostel de lui qui parle, qui est
vis-à-vis de l'ostel dudit Eustace, auquel Eustace il qui
parle dist ces parolles ou en substence:« Jehan Eustace,
mon compere et ami, qu'avez-vous? Que vous a l'en meffait ou
mesdit? »Et ycelui lui respondi que par ledit Jehan Criquetot
il avoit esté batuz en son hostel des Corneilles, et
que l'en lui avoit dit que encores le devoit-il venir veoir
et batre en celle nuit mesmes. Et, ce fait, requist lui qui
parle qu'il volsist estre avec lui, et lui aidier s'il veoit
qu'il eust aucun besoing. Et, en ces parolles disant, bailla
ycellui Eustace à lui qui parle une hache, laquelle il qui
parle print et mist en ses mains. Et lors dist audit Eustace,
son compere, que il ne se courrouçast point, et que s'il
y avoit aucun qui lui eust aucune chose meffait ou mesdit,
qu'il lui seroit amandé, et ne se doubtast en riens.
Dist aussy que, ainsy comme ilz parloient ensemble
dudit debat eu aus Corneilles, ycellui Eustace vit et apperçut
deux hommes qui venoient de Louveceines à
Saint-Marcel, et avoient chascun un baston de fagot en
leurs mains. Lequel Eustace, ainsy comme il vit l'un
d'iceulx deux compoingnons passer au devant de la maison
de lui qui parle, il, de ladite demie-lance, jetta un
coup contre ycellui Criquetot d'estoc, et l'eust feru, se
ce n'eust esté ledit Gieffroy Olivier, qui print et empoingna
ycelle lance. Pourparlerent ycellui Eustace et
ledit Olivier de faire accort entre lui et ledit feu Cristot,
et promistrent que le landemain matin ilz buvroient ensemble
et seroient amis; et de ce baillerent leurs mains,
yceulx Eustace et Olivier, l'une dedens l'autre. Mais, ce
nonobstant, et ainsy comme yceulx deux compoingnons
s'en vouloient retourner audit leu de Louveceines, et
que ledit Olivier ot laissié aler la lance que tenoit ycelui
Eustace, ledit Eustace recula en la court de lui qui parle,
et d'escourse vint ferir ledit Cristot en la poitrinne de
ycelle lance, tellement que il le fist chanceler et cheoir
assez près illec adans comme tout mort. Et lors, pour
ce que ledit Olivier getta audit Eustace le baston de fagot
qu'il tenoit à la teste dudit Eustace, et qu'il se print à le
batre et navrer, il qui parle, veant ycellui homme que
l'en appelle Cristot cheu à terre comme dit est, se aproicha
dudit Cristot, et de ladite hache fery ycellui Cristot
en la teste un seul coup.
Dit aussy que depuis ce que ledit Cristot fu à terre en
ladite place, et illec mort, et que ledit Olivier ot esté
batu et navré par ycellui Eustace l'ainsné, il qui parle
appella le filz dudit Eustace, et lui dist qu'il faisoit que
mauvais garson de laissier sondit pere en l'estat que dit
est. Lequel filz venu enmi la rue, pour ce qu'il vit qu'il
ne avoit cousteau ou armeure quelconques, lui bailla ladite
hache, et distrent alors li uns à l'autre que chascun
s'en alast là où bon lui sembleroit. Lesquelx pere et filz
se partirent d'illec, et alerent ne scet où, ne oncques,
puis ledit fait advenu, ne les vit ou parla à eulx aucunement.
Et il qui parle vint en sondit hostel, ferma sa porte
et son huis, et vint parler au dessus dit Phelipot Danet
en son hostel par la maniere que dit et depposé a cy-dessus,
et, en après, s'en retourna couchier en sondit hostel,
ouquel, pour souspeçon dudit fait, il fu prins par les sergens
du roy, et admené prisonnier ou Chastellet, ouquel
il est ad present.
LE JEUDI ensuivant,XXIJe jour de septembre milCCC 
quatre-vins et dix, par devantmons. le prevost, lui estant
en jugement sur les quarreaux, presens maistres Dreux
d'Ars, lieutenant; Andrieu Le Preux, procureur du roy;
Oudart de Fontenoy, Nicolas Bertin, Robert de Pacy et
Gieffroy Le Goibe, examinateurs; fu fait venir et attaint
le dessus dit Jehan de La Ramée, prisonnier, lequel, après
ce qu'il ot fait serement de dire verité, et senz aucune
force ou contrainte, continua et persevera en la confession
et depposicion cy-dessus escripte, autrefois par lui
faitte, et afferma par serement ycelle contenir verité par
la fourme et maniere que elle contient, et laquelle lui fu
lue mot après autre. Et, ce fait, fu remis en la prison
dont il estoit partiz.
SAMEDI ensuivant,XXIIIJe jour dudit mois de septembre,
l'an dessus dit, par devantmons. le prevost, presens
maistres Jehan Truquam, Guillaume Drouart, lieutenant
duditmons. le prevost; Dreux d'Ars, auditeur; Andrieu
Le Preux, procureur du roy; Martin Double, advocat;
Robert Petit-Clerc, Gerart de La Haye, Oudart de Fontenoy,
Nicolas Bertin, Jehan Soudant, Nicolas Chaon et
Gieffroy Le Goibe, examinateurs, fu attaint et fait venir
en jugement sur les quarreaux dudit Chastellet le dessus
nommé prisonnier Jehan de La Ramée, lequel, après ce
que sadite depposicion cy-dessus escripte lui ot esté leue
mot après autre, continua et persevera en ycelle confession,
et afferma par serement icelle contenir verité, et
par lui avoir esté faite en la fourme et maniere qu'elle
contient. Et, ce fait, par leditmons. le prevost fu demandé
ausdiz presens conseilliers leurs advis et oppinions
qu'il estoit bon d'estre fait dudit prisonnier. Tous lesquieulx
delibererent et furent d'oppinion, attandues les
denegacions et variacions par lui faites, avec les confessions
et reyteracions d'icelles, par lui congneues, et la
maniere du fait advenu, que l'en ne le povoit espargnier
qu'il ne feust tenus dudit fait comme de homicide, et
que, comme tel, il feust excecutez, c'est assavoir: pendus
et les mains liées devant. Oyes lesquelles oppinions et
veu ledit procès, leditmons. le prevost, et en la presence
dudit prisonnier, condempna ycellui à estre excecuté par
la fourme et maniere que dit est.
ET LEQUEL jugement fu excecuté oudit jour de samedi
XXIIIJe jour dudit mois de septembre.
Et n'avoit aucuns biens soubz le roy.
AL. CACHEMARéE.

L'AN DE GRACE mil trois cens quatrevins et dix, le
lundiVe jour de septembre, par devant monseigneur
le prevost, lui estant en jugement sur les quarreaulx,
presens messire Ymbert de Boisy, chevalier et conseillier
du roy nostre sire en son parlement à Paris, et maistres
Jehan Truquam, lieutenant duditmons. le prevost; Dreux
d'Ars, auditeur; Martin Double, advocat du roy en Chastellet;
Andrieu Le Preux, procureur du roy illec; Jehan
de Bar, Miles de Rouvroy, Ernoul de Villiers et Robert
de Pacy, examinateurs de par le roy nostre sire en son
Chastellet de Paris; fu fait venir et attaint sur lesdiz quarreaulx
Regnaut de Poilly, dit Grosse-C...lle, prisonnier
detenu oudit Chastellet, pour ce qu'il a jetté poisons
en plusieurs puis et fontennes, en plusieurs et divers
lieux, sy comme il a dit et confessé à maistres Jehan Truquam
et Gerart de La Haye, examinateurs du roy nostre
sire ou Chastellet de Paris, et commissaires ordonnez par
le roy nostredit seigneur sur ledit fait; et oultre,
pour ce que ycellui Regnault a baillié desdites poisons à
plusieurs gens pour jetter en puis et fontennes. Lequel
prisonnier, après ce qu'il ot esté fait jurer aus sains Euvengiles
de Dieu qu'il diroit verité des choses dessus
dites et autres qui lui seroient demandées, et qu'il ot esté
requis se la confession par lui autrefois faite par devant
lesdiz commissaires, et aussy de aucunes autres confessions
par lui semblablement faites par devant le juge de la
Ferté-Bernart, et lesquelles lui furent leues mot après
autre, estoient vrayes, et desqueles confessions, et premierement
de celle faite par devant lesdiz commissaires,
la teneur s'ensuit:
REGNAUT de Poilly, autrement dit Grosse-C...lle, povre
homme charretier, querant sa vie, né de la ville de
Troyes en Champaingne, aagé deL ans ou environ, sy
comme il dit, ad present prisonnier ès prisons du roy
nostre sire à Orliens, où il a aujourd'ui esté admené
des prisons de la Ferté-Bernart, où il estoit prisonnier,
pour soupeçon d'avoir jetté en plusieurs fontennes et
puis dudit païs plusieurs poisons, et par nous sur ce examinez.
Lequel dist et afferma, par son serement fait aus
sains Euvengiles de Dieu, que le dimenche après la beneisson
derrenierement passée, lui estant ou champ du
Lendit, où il queroit sa vie, deux hommes que oncques
mès n'avoit veuz ne congneuz, vindrent à lui et le huchèrent
à part, disans que ilz vouloient parler à lui. Et
eulx mis eulx trois à part, lui dirent:« Mon ami, vous estes
povres homs, et se vous voulez faire ce que nous vous dirons,
nous vous ferons riche homme; »senz lui desclairier quele chose
il feroit pour eulx. Et il leur respondi que il avoit bien
besoing de gangnier, et qu'il estoit povres homs, et que
voulentiers feroit pour eulx ce qu'il pourroit, senz leur
demander quelle chose ilz vouloient que il feist pour eulx.
Et atant se departirent de lui.
Et dit que, l'andemain au matin, il ala querir sa vie et
soy pourchassier vers les Cordelieres de Saint-Marcel,
hors Paris; et lui estant devant la porte desdites Cordelieres,
vit yceulx deux compoingnons qui passerent par
devant lui, et le saluerent senz lui autre chose dire. Et
ycellui jour mesmes les vit ou parviz Nostre-Dame de
Paris, sens ce que ilz parlassent lors ensemble.
Et dit que le lundi avant la Saint-Jehan-Baptiste derrenierement
passée, il et un autre avugle alerent seoir
ensemble sur la chaucée enmy la villete Saint-Ladre, lez
Paris, pour demander les aumosnes aus passans. Et eulx
estans là, yceulx deux compoingnons passerent d'aventure
par devant eulx, et se aresterent à il qui parle, et lui
dirent que le lundi après le Lendit il alast parler à eulx
en la place Maubert, à Paris, en l'ostel enseingne du Plat
d'Estain, près d'une maison où l'en vent servoise, où ilz
estoient logiez, auquel jour de lundi au matin il ala devers
eulx, sy comme dit lui avoient, et, en y alant, les
encontra, et aloient desjà de leur hostel vers le carrefour
Saint-Severin; et lui dirent que il retournast, et que le
landemain bien matin il alast devers eulx, et que il les
trouveroit encores couchiez en leurs liz.
Et dit que, ycellui jour de l'andemain, ala au matin oudit
hostel où estoient yceulx deux compoingnons logiez,
et lui fu dit par la dame ou chamberiere dudit hostel, ne
scet laquelle, à qui il demandaoùyceulx compoingnons
estoient, que ilz estoient encores couchiez, et que il les
attandist, et que tantost ilz vendroient à lui. Adonc se
ala asseoir à l'uis de l'ostel de laditte Servoise, et tantost
vindrent à lui yceulx deux compoingnons, et lui dirent
que il alast après eulx; lesquelx prindrent leur chemin,
et alerent par la rue de Biesvre, lez la place Maubert,
droit sur la riviere de Saynne, et il qui parle après eulx;
et, eulx trois là assemblez, yceulx deux compoingnons
attaingnirent deux estuiz de cuir, l'un rond et gros comme
une grosse boule, et l'autre plat comme unes grans tabletes,
et les ouvrirent, et, eulx ouvers, il qui parle vit et apperçut
que yceulx deux estuiz, et chascun d'eulx, estoient
tous plains de poudre trayant sur la couleur de poudre
de poivre. Et, ce fait, refermerent leurs estuiz et s'en
retournerent en leur hostel, et il qui parle après eulx,
senz ce que ilz lui baillassent lors aucune chose. Et eulx
revenuz à l'ostel, dirent à il qui parle que il les attandist
sur le sueil de l'uis de l'ostel de laditte Cervoise, et tantost
vendroient à lui, et que ilz aloient un pou en leur
chambre; et assez tost après retournerent à lui.
Et dit que, avant que ilz retournassent à lui, ilz demourerent
par l'espace d'environ une heure. Et eulx retournez
à lui, lui dirent que il alast après eulx. Et alerent
jusques au-dessus de la Croiz-Hemon, endroit le Carme,
et là lui baillerent un petit sachet de toile, ouquel avoit
dedensV frans en blans de quatre deniers parisis pour
piece, sy comme ilz disoient; car pas ne les compta.
Et, avecques ce, dist que ilz lui dirent que oudit sachet
avoit quarante piece des choses que ilz lui avoient
promises de baillier, pour mettre et faire ès puis et ès
fontennes, senz le lui compter ne monstrer pour lors, en
lui disant que il les meist et feist mettre et jetter ès puis
et ès fontennes du païs, senz lui desclairer les parties
dudit païs; et que il baillast d'icelles choses à qui que
bon lui sembleroit en alant son chemin, et qui en vouldroit
prendre; et que ceulx à qui il en baudroit, qu'il
leur departist et baillast de l'argent que baillié lui avoient,
ainsy comme il verroit qu'il leur appartendroit en sa conscience;
et que il gardast bien à qui il les baudroit, et,
en le baillant, il leur enchargast bien que ilz les meissent
ès puis et ès fontennes ès parties où ilz yroient sur ledit
pays. Et atant se departirent de lui, et, en eulx departant,
lui dirent que il alast et tenist le pays droit au Mans,
et que, en la ville du Mens, il alast à eulx à la mi-aoust
prouchaine à venir et derrenierement passée, et il les
trouveroit devant l'eglisemons. Saint-Julien; et que là,
se les choses que ilz lui avoient baillées estoient faillies
et employés, ilz lui en baudroient des autres et de l'argent
avec. Ne oncques depuis ne les vit.
Et dit que, en recevant lesdites choses, il demanda
aux compoingnons qui les lui baillerent quelles chose
c'estoient, et de quoy elles servoient; et ilz lui respondirent
que il n'en avoit que faire, et que ce estoit mauvaise
viande, et que tel en pourroit bien mengier et user
à qui il ne feroit jà bien.
Et dit, il qui parle, que après que yceul deux compoingnons
furent departiz de lui, il print son chemin à Saint-Germain
des Prez, hors Paris, où il avoit autrefois demouré,
et, de là, s'en ala aus champs près de ladite ville
de Saint-Germain, et là se assist tout seul, et regarda que
c'estoit ou sachet que on lui avoit baillié, et trouva qu'il
y avoit cinq frans en la monnoye dessus dite, et avecques
il trouva vint noëz de drapel liez d'un peu de fil,
chascun noët gros comme environ une noiz, et assez durs;
et oultre, y trouvaXX choses de drapeau rons, longs et
gros comme la moitié d'un doy d'un homme, ou plus,
fais en la façon d'un doytier à quoy les orfevres mettent
leurs anneaux.
Et dit que il ne regarda point queles choses il avoit
dedens les noëz, et n'y osa regarder, pour ce que ceulx
qui les lui avoient bailliez lui avoient dit que ce estoit
mauvaise viande. Et dès lors qu'ilz les lui baillerent et
qu'ilz lui dirent que c'estoit mauvaise viande, conçupt
en soy que ce estoient poisons.
Et dit que après ce que il ot compté l'argent et visité
les choses qui lui avoient esté baillées, comme dit est, il
se parti et s'en ala tout seul droit le chemin de Chartres,
et, en y alant, passa par la ville de Galardon, et y coucha
par une nuit, et entra en la ville après soulail couchant;
et dit que au dehors de la ville, environ le trait d'une
arbalestre, encontra, en une ruelle enclavée entre vingnes,
un compoingnon tout seul, senz aucune chose porter,
fors un baston rond en sa main, et lequel il cognoistroit
bien se il le veoit; lequel, après ce que ilz orent
salué l'un l'autre, lui demanda se il avoit point d'argent;
et il qui parle lui respondi que il en avoit à faire, et que
se il en avoit, n'estoit-ce pas pour ycellui compoingnon.
Et toutesvoyes lui dist, il qui parle, que se il vouloit
faire ce que il lui diroit, sy lui en baudroit-il; et il lui
respondi que oyl voulentiers. Adonc lui dist, il qui parle,
que il avoit certaines poisons que on lui avoit baillées
pour mettre en puis et en fontennes; et ycellui compoignon
lui respondi que il lui baillast de l'argent, et il le
feroit voulentiers. Adonc lui bailla, il qui parle,XIJ sols
parisis de l'argent dessus dit, et, avecques ce, lui bailla
six noëz. Et atant se partirent l'un de l'autre, ne oncques
depuis ne le vit, ne ne l'avoit oncques mès veu paravant.
Et s'en ala, ycellui compoingnon hors la ville, et il qui
parle ala couchier en ladite ville.
Et dit que ycellui compoingnon estoit assez hault, et
de l'aage d'environ quarante ans, et avoit la barbe façonnée
et aguë, noire, et petiz cheveulx, et avoit le visaige
megre, brun, et un nez assez long et begu, et parloit
bon langaige et attrait ainsy comme sur le françois, et
estoit vestu d'une cotte hardie longue jusques au genoul,
noulée par devant jusques au dessus du nombril, et estoit
d'un drap gris-brun, et estoit assez entiere, et doublée par
dedens d'une vielle cotte, ne se recorde de quelle couleur,
et avoit un chapperon de drap de mabré brun double
sur le visaige, et estoit noullé soubz la gorge, et ne avoit
aumuce ne chappiau, et estoit chaucé d'unes chauces
pareilles au chapperon, et d'uns solers à bouclettes senz
escoleteure, et assez grant poulaynne.
Et dit que, le landeman au matin, il se parti de Galardon,
et print son chemin droit à Chartres; et en y alant,
ainsy comme à mi-voye, il trouva enmi les champs, sur
le chemin, un homme et une femme seans à terre, joingnans
l'un de l'autre, emprès lesquelx il se assist; et, après
plusieurs parolles, demanda à ycellui homme se il vouloit
gangnier, et il lui respondi qu'il n'estoit riens qu'il ne feist
pour gangnier. Adonc lui bailla, il qui parle, six soulz
de la monnoye dessus dite, et quatre noëz, ou des doytiers,
il n'est record lequel; et lui dist que ce estoient
poisons, et que il les gettast ès puis et ès fontennes dudit
païs par où il passeroit. Et il lui respondi que voulentiers
le feroit, et s'en charga. Et atant se departi, il qui parle,
senz dire à ycellui compoingnon à quel propos il faisoit
mettre lesdites poisons ès puis et ès fontennes, ne que
ycellui compoingnon lui demandast, ne oncques depuis
ne vit ycellui compoingnon ne sa femme, ne ne les avoit
oncque mez veuz, sy comme il dit.
Et dit que ledit homme qu'il trouva assis avecques ladite
femme estoit assez grant homme, et de l'aage de
XL ans, à un visaige rond, assez crasset et assez court, nez
rond, et parloit bon françois et attrait, et estoit vestu
d'un vielz mantel de mabré brun et d'une vielle cotte de
pers dessoubz, esquelx mantel et cotte avoit plusieurs
pieces de plusieurs et diverses couleurs; et avoit un chapperon,
ne scet de quelle couleur, qui ne valoit pas deux
deniers.
Et dit que ladite femme estoit assez grande, et de l'aage
d'environXL ans, et parloit assez bon françois, et estoit
vestue d'une vielle robe playnne de paleteaux de plusieurs
et diverses couleurs, et estoit sainte d'un osyer par
dessus sa robe; et dit que elle n'avoit nulles tresses, et
avoit sa teste envelopée d'un vielz drappiau.
Et dit que, au departir d'iceulx homme et femme, il
s'en ala en la ville de Chartres, où il fu par l'espace de
quatre jours, jusques ad ce qu'il oy dire qu'il devoit
avoir une feste à Saint-Arnoul en Yveline, en laquelle
ville il ala à ycellui jour, et y trouva plusieurs compoingnons
querant leurs vies.
Et dit que, après ce qu'ilz orent faite leur queste au
matin, ilz se assemblerent ensemble jusques au nombre
de sept, et alerent boire tous ensemble en une taverne,
ne scet à quelle enseingne, à cinq ou à six maisons près de
la boucherie de ladite ville, et burent en une chambre
par bas, et ne but pour lors autres que eulx en ladite
chambre, et mengierent du pain et de la char que on leur
avoit donnée pour Dieu en laditte ville, et burent vin
vermail à quatre tournois la pinte, et despendi chascun
quatre deniers parisis.
Et dit que pour lors il n'avoit oncque maiz veu amis
de yceulx compoingnons, ne ne scet s'il les congnoistroit
ad present se il les veoit, excepté deux, que aujourd'ui
nous avons fait venir par devant lui, et qui ad present
sont prisonniers ès prisons du roy nostre sire, à Orleans,
pour souspeçon d'avoir mis et jetté desdittes poisons.
Et lequel, après ce que il les ot veuz et advisiez,
dit que ilz estoient de ceulx qui avoient beu avecques lui
audit Saint-Arnoul, comme dessus est dit. Et que après
ce que ilz orent beu et que ilz furent levez de la table,
deux d'iceulx compoingnons, qui ad present sont prisonniers,
alerent pissier hors de l'ostel, et il qui parle après
eulx.
Et dist lors à l'un, nommé Jehan de Bloys, present
l'autre, nommé Pierre Loysiau, que se il vouloit gangnier
de l'argent à faire ce que il lui diroit, que il lui en
baudroit. Et lors ledit Jehan de Bloys tendi la main en
disant:« Sà, l'argent. »Et lors il qui parle lui dist que on lui
avoit baillié certaines poisons pour mettre ès puis et ès
fontennes dudit païs, et que, pour ce faire, on lui avoit
baillié de l'argent, en disant audit Jehan de Blois que s'il
vouloit prendre desdittes poisons, et mettre ès puis et ès
fontennes dudit païs, que il lui en baudroit, et de l'argent
avecques, et il lui respondi que voulentiers le feroit.
Et lors il qui parle attaingny lesdites poisons, et en bailla
audit de Blois douze pieces, et, avecques ce, lui bailla
de l'argent, c'est assavoir dix solz de la monnoye dessus
dite; et ledit Jehan de Blois lui promist que en ce n'auroit
pas deffault qu'il n'en feist son devoir de les mettre
ès puis et fontennes. Et atant se departi ledit Jehan de
Blois, ne oncques puis ne le vit, jusques ad ce que on
lui monstra hier esdites prisons. Et, après le departement
dudit Jehan de Blois, ledit Pierre Loisiau vint à lui qui
parle, et lui demanda quelle chose ce estoit qu'il avoit
baillié audit Jehan de Blois, et il lui respondi que c'estoient
poisons pour jetter ès puis et ès fontennes dudit païs, et
que s'il vouloit autel faire, qu'il lui en baudroit, et de
l'argent avecques; et il lui respondi que voulentiers le
feroit. Adonc lui bailla, il qui parle, quatre pieces d'icelles
poisons, et quatre blans de quatre deniers parisis la piece,
et quatre blans chascun de huit deniers parisis. Et atant
se departirent l'un de l'autre. Requis à il qui parle se il
dist point audit Jehan de Blois et Pierre Loisiau en quelz
parties dudit païs ilz porteroient et mettroient lesdites
poisons, dit que non, et que aussy ne lui en demanderent-il
rien; ne aussy ne scet-il, sur ce requis, en quelles
parties dudit païs ilz mirent lesdites poisons. Et dit, sur
ce requis, que les autres compoingnons qui burent avecques
eulx audit Saint-Arnoul ne sceurent riens des poisons
qui furent baillées audit Jehan de Blois et Pierre
Loisiau, et que tous ceulx de la compoingnie estoient
yvres et se combatirent au partir de ladite taverne.
Et dit que, au departyr de Saint-Arnoul, il print son
chemin à aler droit au Mans; et dit que, à environ
XIJ lieues de Chartres, près d'une ville plate dont il ne
scet le nom, et en laquelle ville a une fontenne près d'un
moulin assis en une petite riviere, et en ycelle fontenne
mist un noëau desdites poisons, lequel, tantost qu'il fu
jetté, ala à fons. Et dit que ladite fontenne estoit petite
et se vuidoit à ruissiau.
Et dit que, à deux lieues de là, a une ville qui a nom
Saint-Selerin, où il a un puis du costé de devers le Mans,
ouquel il jetta une piece desdites poisons; et là se transporta
l'andemain à une autre ville à deux lieues près du
Mens, où il y a un clochier couvert d'ardoise, de laquelle
ville il ne scet le nom; et en passant au long d'icelle ville,
trouva un puis sur le chemin enmi ladite ville, ouquel il
getta une piece desdites poisons. Et de là se transporta,
l'andemain, au Mans, enmy laquelle a deux fontennes
près l'une de l'autre, en chascune desquelles il jetta une
piece desdites poisons.
Et dit que en alant de Chartres au Mans, il en jetta en
plusieurs autres lieux dont il n'est record, et tant que il
scet de certain que quant il entra en ladite ville du Mans,
il n'avoit que cinq pieces desdites poisons, desquelles
cinq pieces il en jetta deux esdittes fontennes de ladite
ville, comme dessus a dit.
Et dit que l'andemain il jetta une piece d'icelles poisons
en un puis qui est devant l'eglise Saint-Julien du
Mans. Et dit qu'il fu et demoura par environ sept jours
en ycelle ville du Mans, en tousjours querant sa vie, et
par chascun soir gisoit à l'ospital.
Et dit que, après ce qu'il ot esté par quatre jours en
laditte ville du Mens, à certain jour dont il n'est record,
environ heure de grant messe, lui estant devant l'eglise
de Saint-Julien, deux jeunes hommes, l'un d'environ
l'aage deXXXVJ ans, et l'autre deXXX, d'assez bon hault,
qui avoient les visaiges bruns, parlans langaige sur le
normant, et vestus de longues cottes blanches jusques aus
piez, et, par-dessus, cappillaires noirs et chapperons
de drap gris sur le brun, senz cornette, ainsy comme
convers, et estoient surçains sur leurs cottes blanches,
soubz leurs capilaires, de saintures blanches de fil, vindrent
à lui qui parle, et lui dirent que il alast après eulx
et les suivist de loings. Et lors les suyvi tant que il les
vit entrer en l'eglise des Jacobins du Mens, après lesquieulx
il entra.
Et dit que quant ilz orent passé la porte, ilz le treyrent
à part près d'un mur, et lui baillerent quatre soulz en
blans nuefs et quatre noëaux de poisons, et lui dirent:
« Tien, bon homme, va t'en, et mez ces nouëz ès puis et fontennes
par où tu passeras; »senz lui dire ne desclairer en
quelle contrée il les mettroit.
Et dit que yceulx quatre nouëz estoient bien aussy
gros et aussy pesans comme ceulx qui bailliez lui furent
à Paris, mais ilz n'estoient pas si bien faiz. Et dit que
depuis que les quatre noëz lui furent bailliez au Mans,
et avant qu'il se partist de ladite ville et du païs d'environ,
il en mist un noët en une fontenne qui est en une
valée au dehors de la ville, près de la riviere.
Et dit que, avant qu'il se partist, il ala à Saint-Christofle,
près du Mens, où estoit la feste, et trouva deux
puis enmi ladite ville, en chascun desquieulx il jetta une
piece desdites poisons. Et dit que, en retournant de Saint-Christofle
au Mans, et passant par une petite villete dont
il ne scet le nom, il trouva un puis, ouquel il jetta une
piece d'icelles poisons.
Et dit que, au departir de ladite ville du Mens, il
print le chemin et s'en ala droit à la Ferté-Bernart, où il
mist par deux jours à y aler.
Et dit que, après ce que il ot esté par deux jours en
ladite ville de la Ferté, il ala ès forbours de ladite ville
pour boire une choppine de vin, et, en venant, fu prins
par les sergens de ladite ville, et mené ès prisons, pour
souppeçon d'avoir mis et getté lesdites poisons ès puis et
fontennes dudit païs.
Et dit que, en le menant en prison, il bouta sa main en
sa tasse, pour prendre et getter à terre deux noëaux qui
encores y estoient, afin que l'en ne les trouvast sur lui;
mais il dit que il n'y en trouva que un, lequel il print et
getta à terre tout secrettement, et marchié du pié dessus,
et foula en la boë, senz ce que nul le veist ou apperceust.
Et dit, sur ce requis, que il ne scet que l'autre noët
devint, ne en quel lieu il le perdi; mais il dit que, pour
ce qu'il fu sceu qu'il avoit jeu à l'Ostel-Dieu, les gens de
ladite justice alerent serchier le fuerre du lit où il avoit
jeu, pour savoir se ilz y trouveroient aucunes poisons,
dont aucunes n'y furent trouvées, sy comme il a oy dire.
Et dit qu'il a esté prisonnier esdites prisons de la Ferté
depuis le premier jour d'aoust jusques à mardi derreniement
passé, que il fu prins, esdites prisons de la Ferté,
par les sergens de Orleans, et amené prisonnier ès prisons
à Orleans par l'ordonnance du lieutenant du baillif d'icelle
ville, où il est encores ad present.
Et dit que, lui estant prisonnier à la Ferté, comme dit
est, il fu examiné par le lieutenant du baillif d'icelle ville
sur le cas de son emprisonnement, auquel il n'en volt
aucune chose dire ou confesser, mais nya tout, disant
que riens n'en savoit, et que point coulpable n'en estoit;
et, pour plus avant savoir la verité par sa bouche, fu
mis à question par cinq fois en plusieurs et divers jours;
en laquelle gehaine, et dehors, il dit que il dist et confessa
ce que cy-dessus est escript, ou parolles en substence,
ou au moins selon ce qu'il lui fu demandé et requis, et
selon ce que contenu est et escript en un feuillet de pappier
à nous envoyé par le baillif de ladite Ferté; laquelle
confession, dont cy après sera faitte mencion, nous lui
aïons leue mot après autre; lequel, après ce qu'il ot oy
ladite lecture, dist et confessa que de ce qui en ycelle
confession estoit escript et contenu, il avoit dit et confessé
par devant ledit baillif, ès prisons de ladite Ferté.
Requis à il qui parle se les deux religieux qui lui baillerent
les quatre noëz de poisons et les quatre sols parisis
en ladite ville du Mens estoient ceulx qui lui baillerent les
poisons et les cinq frans à Paris, comme dessus est dit,
dit que non. Requis à il qui parle se il veoit les deux
hommes qui lui baillerent les poisons et l'argent à Paris,
se il les congnoistroit, dit que oyl. Requis de quel estat
ilz estoient, de quel païs et quel langaige ilz parloient,
dit que il ne scet de quel langaige ilz estoient; mais ilz
parloient bon françois, et estoient vestuz en habit seculier.
Et dit que ilz estoient chascun d'environXXXVJ ans
d'aage; et dit que ilz avoient mantheaulx chascun d'un
marbré plommé, et chapperons de mesmes; et estoient
les mantheaulx rons, senz faulte, à trois ou quatre noyaulx
soubz la gorge, et estoient longs jusques au dessoubz du
genouil; et avoient chascun une aumusse sur couleur violete;
et fermoient leurs chapperons soubz la gorge; et
estoient vestuz dessoubz de cottes hardies despareillés,
noulées par devant jusques au nombril, et longues jusques
un peu au dessoubz du genouil.
Et dit que le drap de la cotte de l'un estoit de pers
plombé, doublé par dedens d'un camelin gris; et le drap
de la cotte hardie de l'autre est d'un pers entredoublée
de drap, n'est record de quelle couleur.
Et dit que eulx deux estoient chascun chauciez de
chauces de brunette et de soulers rons à bouclettes. Et
dit que ilz avoient pou de barbe, et avoient les visaiges
rons, crassez, assez vermeillez. Et dit, il qui parle, que
combien qu'il ait dit ou confessé, sa confession faite par
devant le baillif de la Ferté, que il eust veu, à Paris et
environ, trois ou quatre compoingnons avecques les deux
qui lui baillerent les poisons, comme dessus est dit, toutesvoyes
dit-il qu'il les a veuz aler ensemble parmy païs,
et non pas que ilz feussent presens quant les poisons lui
furent baillées, ne quant les deux compoingnons dessus
nommez lui en parlerent, ne qu'ilz en soient coulpables
ne consentans en aucune maniere, ne ne les congnoist.
Item, dit, il qui parle, que environ et paravantXV jours,
que lesdites poisons lui furent baillées à Paris, l'en lui en
avoit desjà parlé, il ala d'aventure ès halles de Paris, où
l'en vent le pain, soubz les pilliers, et là trouva trois
compoingnons, lesquieulx il n'avoit oncque maiz veuz,
et se adreça à eulx et leur dist:« Dieu gart les compoingnons! »
Et après ce que ilz lui orent respondu, il entendi à leur
langaige que ilz estoient de Champaingne. Adonc leur
demanda-il dont ilz estoient, et l'un lui respondi que il
estoit de Chaalons, et l'autre lui dist que il estoit de Rains,
l'autre lui dist que il estoit d'une ville qui a nom Dampierre,
à huit lieues près de Troyes; et, après ce, leur
demanda comment ilz avoient nom, lesquieulx lui nommerent
leurs noms et surnoms, et desquieulx il n'est record
ad present. Adonc leur dist que il avoit entencion
d'aler en leur païs briefment pour gangnier de l'argent.
Et lui demanderent à quoy faire, et que aussy en gangneroient-il
voulentiers. Et lors leur dist-il que ilz feussent
à Chartres dedens cinq ou six jours après ensuivent,
et que il leur feroit gangnier de l'argent, senz leur dire
la cause à quoy ilz le gangneroient. Et dit que ilz disoient
que ilz estoient laboureurs.
Et dit que celui qui se disoit estre de Chaalons estoit
vestu d'un gros drap velu noir, et celui de Rains et de
Damppierre estoient vestus de blanchet, et estoient chascun
environ de l'aage deXXX ans, et estoient assez hauls.
Et dit que, environ trois jours après, il ala vers Saint-Marceau
querir sa vie.
Et dit que, à l'eure d'après disner, au retour, il passa
par derriere les Jacobins, et vit, sur les fossés hors la
ville, quatre compoingnons parlans ensemble, desquieulx
deux estoient de ceulx qu'il avoit veuz avecques les deux
compoingnons qui lui avoient baillées les poisons, comme
dessus est dit; mais les deux autres compoingnons ne congnoist-il;
mais estoient bien vestus de bons mantheaulx
rons.
Et dit qu'il se adreça à eulx; et, en y alant, les deux
qu'il avoit veuz avecques ceulx qui lui avoient baillié
les poisons se partirent et s'en alerent avant qu'il feust à
eulx, et les deux autres demourerent, ausquieulx il parla
et leur demanda de quoy ilz avoient parlé à ceulx qui
s'en estoient alez; et ilz lui respondirent que ilz leur devoient
baillier de la grainne et de l'argent. Et lors il qui
parle demanda quelle grainne ce estoit, et pourquoy
c'estoit faire; et ilz lui respondirent que l'en leur devoit
dire quant l'an leur baudroit. Et atant se partirent l'un
de l'autre, ne oncques puis ne les vit, sy comme il dit.
Et dit que, environ cinq ou six jours après, il ala à
Chartres, et y arriva à un jour de samedi; et, le lundi
ensuivant, ala en Nostre-Dame de Chartres pour querir
sa vie, où il trouva les trois compoingnons à qui il avoit
parlé ès halles de Paris, et trois autres que ilz avoient
amené avecques eulx, sy comme ordonné leur avoit quant
il parla à eulx esdites halles de Paris.
Et dit que, lui et les trois autres compoingnons champenois
à qui il avoit parlé ès halles, comme dit est, se
treyrent à part hors des autres trois, et bailla à celui de
Rains, present les deux autres,XX s. parisis en blans nuefs,
et douze noëz desdites poisons; et, en les leur baillant,
leur dist que ce estoient poisons, et que ilz les meissent
ès puis et ès fontennes par où ilz passeroient, senz venir
dire en quel païs ilz les mettroient. Et atant se departi
de eulx, ne oncques depuis ne les vit.
Item, requis à il qui parle se ceulx qui lui baillerent
lesdites poisons dirent point de quoy on les faisoit, et se
ilz le firent point jurer qu'il ne reveleroit point qui les
lui avoit baillées, ne que on lui en eust aucunes baillées,
ne aussy qu'il feist jurer et promettre à ceulx à qui il en
bailloit que ilz ne le diroient point, dit que non.
Item, requis à il qui parle comment il eschappa desdites
prisons de la Ferté, dit que, environ huit jours
après qu'il fu mis esdites prisons, compoingnons de ladite
ville se combatirent ensemble, et furent admenez prisonniers,
et fu, il qui parle, osté de la prison où il estoit,
pour mettre lesdiz compoingnons, et fu mis prisonnier
en une maison où le four estoit, et y coucha une nuit,
et le landemain fu laissié ouvert; et au soir, et l'anuitement,
il s'en yssy par l'uis, et de là s'en ala enmi la ville,
et passa la riviere à nef, et s'en ala toute nuit à deux
lieues de la Ferté, à une ville qui a nom Forges; et le
landemain fu reprins et admené ès prisons de ladite Ferté.
ITEM, cy-après s'ensuit la confession par lui faitte ès
prisons de la Ferté, dont cy-dessus est faite mention.
REGNAUT de Poilly, né près de Troyes en Champaingne,
accusé de ce que l'en dit contre lui, que il est cause,
consentant et principal, de empoisonner les eaues des
puis, fontennes et autres lieux, parmy le royaume de
France, examiné sur ce leXXIJe jour d'aoustIIIJxx et dix,
confesse que il est coulpable et consentant dudit fait, et
que les premieres paroles en vindrent à sa congnoissance en
esté derrenier, à Saint-Denis en France, environ le Landit.
Et dit que ilz estoient six d'une compoingnie pour porter
lesdites poisons; et leur furent baillées hors de la ville
de Paris, à la porte Saint-Marcel, près de l'abbaye des
Cordelieres de Saint-Marcel. Et dit que d'iceulx six, il
en y avoit deux bien appareilliez, qui gouvernerent le
fait desdiz empoisonnemens, qui livrerent les poisons aux
autres. Requis s'il scet comment ilz ont nom, dit que il
n'en savoit nommer que trois, dont l'un est appellé Perrin,
et est de Rains, et estoit vestu de camelin fourré de
blanchet; et l'autre estoit de Chaalons, et avoit nom Jaquinot;
et l'autre avoit nom Guillaume, et estoit du païs
de Orleans. Et, de ces six, n'y avoit qui querist le pain,
fors que il qui deppose et un autre. Et dit que il qui
parle ot huit noëz desdites poisons, desquieulx il mist
l'un en une fontenne sur le grant chemin de Paris, entre
Chartres et la Ferté, et les y getta toutes espandues, senz
drapel, pource que elles estoient desvelopées en sa tasse;
et quant il vint au Mans, en deux fontennes et en deux
puis; et en une fontenne entre le Mans et la Ferté.
Item, dit que deux jacobins, ou au moins gens vestus
en leur habit, le menerent chiez les Jacobins au Mans,
et le treyrent à costé en un jardin, près un mur, et lui
en baillerent quatre noëz, desquieulx il mist l'un en la
fontenne de Gourdainne du Mans, et l'autre en une fontenne
qui a nom ..., et deux en deux puis à Saint-Christofle
de la chappelle Saint-Albin, du costé devers
la ville du Mans. Et quant il vint à la Ferté, il en avoit
encore deux, dont il mist l'un en un lit, ou il lui chey,
ne scet lequel, en l'Ostel-Dieu de la Ferté, et l'autre qu'il
getta en la boë quant il fu prins, et marcha dessus, ou
marchié de la Ferté, près le pilory.
Et dit que il ne receut que vint soubz de son salere
quant l'en lui bailla les poisons, desquieulx il prestaXV s. 
à un talmelier de Sens, appellé Thomas. Mais ilz se devoient
assembler au Mans ou à Vendosme, à l'eglise de
Saint-Gorge, à la mi-aoust, et devoient avoir chascun
trois frans en Chartain; et quant ilz auroient fait leur
voyage parmi le païs, ilz devoient retourner en Chartain,
et s'entredevoient trouver à la porte de Chartres, à un
grant hostel, à une grant porte près d'un bordel, et y
avoit deux tavernes devant. Requis pourquoy ilz ne empoisonnerent
le païs en venant de Paris, dit que leur
ordonnance estoit telle que ilz devoient commancier ès
basses marches; et dit que ilz sont plusieurs maistres et
gouverneurs à gouverner la besongne, et ne baillent pas
les poisons les uns comme les autres: les uns les baillent
en noëz, les autres en tuyaux de plumes, les autres cousus
du long en petiz drappiaulx, comme l'en met les esguilles;
et y a une autre maniere de poisons qui doit estre poudrée
tout enmy les fontennes.
Et dit que le plus grant ressort d'icelles manieres de
gens est à Saint-Marcel, à Paris, et à Saint-Germain dez
Prez, et à l'ostel de Neelle.
Ainsy signé:J. DE VALEUR.
Et après ceste presente confession, leue à il qui parle
mot à mot, dit que ainsy l'a-il dit et confessé par devant
le baillif de ladite Ferté.
NYA, et par serement, que le contenu en ycelles feust
verité, jassoit ce que ycelles il ait autreffois congneus et
confessées; et dist que icelles il fist par doubte, crainte et
paour des questions et tourmans en quoy il fu mis audit
lieu de la Ferté, et, en après, pour doubte et paour qu'il
ot semblablement que yceulx commissaires ne le feissent
questionner ès prisons dudit lieu d'Orleans, et que de ce
qu'il avoit dit, il avoit menti. Et ne volt autre chose
congnoistre qui lui portast prejudice.
APRèS lesquelles choses ainsy faites, par leditmons. le
prevost demandé fu ausdiz conseilliers leurs advis et oppinions
comment l'en procederoit contre lui. Tous lesquieulx,
veues les confessions par lui faites, cy-dessus
escriptes, et les variacions et denegacions par icellui aujourd'ui
faites, et veu l'estat d'icellui, delibererent et
furent d'oppinion que, pour en savoir plus à plain par sa
bouche la verité, il feust mis à question. Oyes lesquelles
oppinions, veu icelles confessions, leditmons. le prevost
le condempna à estre mis à question.
EN enterinant lequel jugement, ledit Regnaut de Poilly
fu mis à question sur le petit tresteau, et, en après, sur
le grant, et requist instaument que hors d'icelle question
il feust mis, et il diroit verité des choses dessus dites.
Et, pour ce, fu mis hors d'icelle question, mené chaufer
en la cuisine en la maniere acoustumée, et illec ne
volt aucune chose confesser qui lui portast prejudice; et,
pour ce, fu fait remettre en la prison dont il estoit partiz.
ITEM, le mardi ensuivent,VJe jour de septembre mil
CCC cens quatrevins et diz, par devantmons. le prevost,
lui estant en jugement sur les quarreaulx, presens maistre
Guillaume Porel, conseillier du roy nostre sire en son
parlement; Jehan Truquam, lieutenant duditmons. le
prevost; Martin Double, advocat; Andrieu Le Preux,
procureur du roy; Girart de La Haye, Jehan de Bar,
Miles de Rouvroy, Arnoul de Villiers, Robert de Pacy,
Nicolas Chaon et Gieffroy Le Goibe, examinateurs, et
Oudart de Monchauvet, advocat; fu de rechief fait venir
et attaint le dessus dit prisonnier Regnaut de Pouilly,
dit Grosse-C...lle, lequel, pour ce que autre chose ne
volt congnoistre que dit est, fu mis à question sur le petit
tresteau, et, en après, sur le grant, et requist que l'en
le volsist mettre hors d'icelle, et il diroit verité. Sy fu
mis hors d'icelle question, mené chauffer en la cuisine en
la maniere acoustumée, et illec, après ce qu'il ot fait plusieurs
confessions, variacions et denegacions, requist que
l'en lui volsist donner terme et delay de soy conseillier
et adviser, affin que de tout le cas dessus dit il peust veritablement
depposer; lequel terme lui fu donné jusques
à demain matin, et commandé que, audit jour, il deist
verité, ou l'en lui feroit dire par force ou contrainte.
Et, partant, a esté laissié et remis en la prison dont il
estoit partiz.


L'AN de grace mil trois cens quatrevins et dix, le
mardiVJe jour de septembre, par devantmons. le prevost,
lui estant en jugement sur les quarreaulx, presens maistres
Guillaume Porel, conseillier du roy nostre sire en son
parlement; Jehan Truquam, lieutenant duditmons. le
prevost; Dreux d'Ars, auditeur; Martin Double, advocat
du roy en Chastellet; Andrieu Le Preux, procureur du
roy illec; Gerart de La Haye, Jehan de Bar, Miles de
Rouvroy, Ernoul de Villiers, Robert de Pacy, Nicolas
Chaon et Gieffroy Le Goibe, examinateurs; fu attaint et
fait venir des prisons du Chastellet, où il estoit detenus
prisonnier, Jehan de Bloys, prisonnier, detenu pour souspeçon
d'avoir jetté plusieurs poisons en certains puis et
fontaines du païs de Beausse; auquel, après ce qu'il ot
fait serement de dire verité aus sains Euvengiles de Dieu,
et senz aucune force ou contrainte, et que certaines confessions
autreffois par lui faites par devant maistre Jehan
Truquam et Gerart de La Haye, examinateurs et commissaires
en ceste partie, de laquelle la teneur est tele:
LE JEUDIXXVe jour du mois d'aoust, l'an dessus dit,
nous transportasmes en ladite geole, et feismes venir par
devant nous Jehan de Blois, auquel, en la presence dudit
prevost d'Orleans, de Guillaume Haultbois, lieutenant
demons. le baillif de Orleans, fu leue une depposicion
autresfois faite par ledit Jehan de Blois, à nous baillée
par ledit prevost, et faite par devant ledit prevost et autres
dessus nommez, sy comme il appert par l'inspeccion
d'icelle, de laquelle la teneur s'ensuit : L'AN mil trois censcensquatrevins
et dix, le dimenche
XIIIJe jour d'aoust, en la prison du Chastellet de Orleans,
present maistre Jehan Eustace, Jehan Le Tixier, bourgois
d'Orleans; Vincent Barberon, Pierre Le Barbillier, sergens
d'Orleans; Guillemin Girart, clerc du bailliage;
Estienne Gimbert, clerc de la prevosté d'Orleans; Nolin
Prieur et Guillemin Ascelin, nottere en Chastellet d'Orleans;
Jehan de Blois, nez de Saint-Paer lez Orleans,
aagé deLXX ans, sy comme il disoit, prisonnier,etc., et
admené des prisons de Chasteaudun ès prisons d'Orleans,
confessa, dist et afferma par son serement, à nous, Guillaume
Haultbois, lieutenant demons. le baillif d'Orleans,
et Jehan Chiefdeville, prevost d'Orleans, que lui pourchassent
sa vie par le païs, se trouva en la ville de Saint-Arnoul
en Yveline, le dimenche après la feste dudit Saint-Arnoul
derrenierement passé, que l'en en faisoit la
feste en laditte ville, et se acompoingna pour aler boire en
l'ostel de la Corne-de-Serf avecques cinq autres qui pourchassoient
leur vie, dont l'un est appellé Grosse-C...lle,
et des autres quatre il ne scet les noms, ne dont ilz sont,
fors, que deux qui se disoient estre du païs de Normandie.
Et à lui qui parle se descouvroit ledit Grosse-C...lle
et aus autres quatre dessus diz, et les fist jurer qu'ilz tendroient
secret ce qu'il leur diroit. Et lors leur dist qu'il
avoit des poisons pour empoisonner puis et fontaines; et
en bailla à il qui parleXIJ noëz envelopez de pappier, dont
chascun noët estoit aussy gros comme une grosse noizille,
et lui dist qu'il les jettast enXIJ puis ou fontaines, affin
que ceulx qui en buvroient morussent.
Et dit que ledit Grosse-C...lle lui dist que s'il estoit
saisy ou prins pour ce fait, qu'il deist que jacobins les
lui avoient baillées, et qu'ilz estoient en Normandie dix
ou douze jacobins d'Evreux et de Rouen qui avoient
compassé et faittes lesdites poisons. Requis s'il lui nomma
aucuns desdiz Jacobins, dit que non. Lesquieulx douze
noëz de poisons il qui parle print, et vit que semblablement
ledit Grosse-C...lle en bailla à deux des quatre dessus
diz chascunXIJ noëz, et leur dist à tous que s'ilz vouloient
revenir à Vendosme le jour de la mi-aoust, ilz
auroient chascun deux frans; et que tout le fait se faisoit
par les Anglois de Cherbourt et de par les jacobins.
Et dit que quant il se partit dudit Grosse-C...lle, il ala
à Dourdan et en plusieurs autres lieux et villes, et d'iceulx
XIJ noëz de poisons en mist et jetta l'un en un puis estant
en la ville de Boissy soubz Saint-Yon, le second en un
puis en une petite ville, près d'une eglise, à quatre lieues
ou environ de Saint-Soupplice de Favieres, ne scet le
nom de ladite ville; le tiers il mist en un puis d'un vilaige
qui est au-dessoubz de Sermeses, et le quart en un
puis en la ville de Saint-Fare, à une lieue dudit Saint-Arnoul;
et les autres huit noëz, pour ce que conscience
le reprint, il jetta en un buisson lez la forest de Dourdam,
lequel buisson il dit par son serement qu'il ne sauroit
trouver. Requis s'il scet ne oyt point dire audit Grosse-C...lle,
ne à autres, pour quelle cause, à quelle fin ilz
mettoient lesdites poisons, ne pourquoy ilz vouloient
ainsy faire morir le peuple, dit qu'il n'en scet rien, ne
oncques n'en oy parler, et ne scet pas que aucune personne
en soit mort. Requis s'il scet qu'il avoit esdiz noëz
à lui bailliez par ledit Grosse-C...lle, ne de quoy ont esté
faites lesdites poisons, dit que non, et que oncques riens
n'en sceut, fors que ledit Grosse-C...lle lui dist que
c'estoient poisons. Requis s'il scet que aucuns jacobins
ou autres en soient consentens, dit que non; mais que
tant qu'il oy dire audit Grosse-C...lle qu'ilz estoient bien
XXX portans poisons par le païs, et en tant qu'il avoit dit
et confessé à la justice de Chasteaudun et à nous, que un
appellé frere Pierre, du couvent des Jacobins d'Orleans,
lui avoit baillié lesdites poisons, et ce que dit avoit que
il devoit venir devers le prieur desdiz Jacobins pour lui
dire ce que fait auroit, il n'est pas vray. Il le avoit et a
controuvé pour cause du serement que lui avoit fait faire
ledit Grosse-C...lle de non l'encuser; et semblablement
de ce que il avoit dit qu'il avoit laissié les noëz de poisons,
il n'est pas vray.
ITEM, ledit jour, en jugement en la sale du roy, presens
messire Jehan de Mascon, messire Raoul du Refuge, messire
Giraut Bagoil, docteurs,etc. ; maistre Jehan du Buisson,
maistre Jehan Eustace, Jehan Pataut, receveur; Jehan
Paris, Blanchet de Vingnetes, maistre Pierre Morant,
Jehan Le Tixier, Girart Guibert, Jehan de Troies,
Ascelin et autres; ledit Jehan de Blois confessa, dist et
afferma tout ce que dessus est dit, et descoulpa du tout
frere Pierre Le Brun et le prieur des Jacobins, qui estoient
prisonniers, pour ce que accusez les avoit à Chasteaudun,
etc.. Et par ce, eu sur ce conseil aus dessus diz et
autres, lesdiz prieur et frere Pierre ont esté delivrés desdites
prisons,etc.. Quant ad present,etc.. Reservé au procureur
du roy,etc..
ITEM, et après cette presente depposicion ainsy à lui
leue, dist et afferma par son serement que ainsy l'avoit-il
dit et confessé, et est vray; et encores le dist et confessa
devant nous, commisseres dessus nommez; et, après ce,
lui leusmes autres depposicions par lui faites ès prisons
de Chasteaudun, où il avoit esté prisonnier, pour raison
des cas dessus diz, par devant le lieutenant du baillif de
mons. le conte de Blois. Et après qu'il en oy ladite lecteure,
dist et confessa que ainsy l'avoit dit et confessé par
devant le lieutenant du baillif demons. le conte de Blois,
et que il est vray ce que est escript et contenu esdites depposicions,
excepté que il dit que, combien qu'il confessast
et deist lors que un jacobin nommé frere Pierre, du
couvent d'Orleans, les lui eust baillées, toutesvoyes dist-il
et afferma par son serement que oncques ledit frere Pierre
ne autre jacobin ne les lui bailla, ne ne lui parlerent desdites
poisons, ne ne furent presens, ne aucun de eulx,
quant elles lui furent baillées à Saint-Arnoul en Yveline,
le dimenche de ladite feste, qui est la feste solempnelle
de ladite ville, par un qui se nomme Grosse-C...lle, lequel
nous lui avons aujourd'hui monstré en sa presence,
et lequel avoit ledit jour d'ui esté admené des prisons de
la Ferté-Bernart ès prisons d'Orleans; et, après ce qu'il a
veu et advisé, dist que c'est celui qui les lui a baillées.
Et dit que au baillier avec lui qui parle et ledit Grosse-C...lle
furent presens quatre compoingnons que il ne congnoist,
dont l'un est ad present ceans prisonnier, et a esté
boulengier, et deux des autres estoient du païs de Normandie,
d'entre Evreux et Vernon, et estoient assez hauls
hommes, chascun de l'aage d'environLX ans, et estoient
vestuz chascun d'un mantheau de camelin brun, et ne
print pas garde de quelles robes ilz estoient vestuz dessoubz
leurs mantheaulx. Et dit que en lui baillant lesdites
poisons, ilz buvoient tous ensemble à un escot en
une chambre par bas, à part, en l'ostel de la Corne de
Serf, devant la boucherie de ladite ville.
Et dit que sytost qu'il ot receu lesdites poisons, il païa
quatre deniers parisis pour son escot, et atant se parti et
s'en ala, et laissa encores les autres buvant.
Et dit que quant ledit Grosse-C...lle lui ot baillées
lesdites poisons, il lui dist que se aucun lui demandoit
qui lui avoit baillées lesdites poisons, ne quelle part il
les avoit prinses, que il deist que les jacobins de Orleans
les lui eussent baillées, senz aucun nommer par nom ne
surnom. Et que pour ce que il lui fu dit par ledit Grosse-C...lle
que il deist que les jacobins les lui eussent baillées,
comme dit est, le dist-il et confessa par devant le
lieutenant du baillif demons. le conte de Bloys; et, en
le confessant, nomma ledit frere Pierre, combien que
ledit Grosse-C...lle ne lui nommast point ledit frere Pierre
ne autres, et que tout ce qu'il dist desdiz jacobins estoit
contre verité. Et avecques dit, sur ce requis, que il ne
scet se ledit Grosse-C...lle bailla oncques aucunes poisons
aus autres quatre compoingnons ou à aucun d'eulx. Et
dit que au departement de ladite taverne, il porta et mist
lesdites poisons par la fourme et maniere et ès lieux que
contenu est en sa depposicion faite par devant le prevost
d'Orleans, cy-dessus escripte.
Et dit, sur ce requis, que il ne vit oncques aucune
chose qui feust dedens lesdiz noëz, qui estoient assez
durs; et dit que il ne scet se ilz flotoient sur l'eaue ainsy
comme il les jettoit ès puis, car il les jettoit de loing, et
s'en aloit le plus hastivement que il povoit, affin que il
ne feust apperceu, et, par ce, ne scet se ilz flotoient sur
eaue, ou se ilz aloient à fons.
Et, avecques ce, dit, sur ce requis, que il ne scet, par
oyr dire ne autrement, que ès parties où il a jettées lesdites
poisons, depuis qu'il les ot jettées ne paravant, ait
mort aucunes personnes ou bestaulx, ne que aucuns autres
y aient mis ne jettées aucunes poisons.
Et dit, il qui parle, que quant ledit Grosse-C...lle lui
bailla lesdites poisons, il lui dist que son entencion estoit
d'aler ou païs du Perche, pour mettre des poisons en
plusieurs lieux; et lui demanda le chemin pour y aler,
auquel il qui parle dist que c'estoit bon chemin que par
Chartres; et il lui respondi que il ne vouloit point aler
à Chartres. Et atant se departi, il qui parle, dudit
Grosse-C...lle.
Et dit oultre, il qui parle, sur ce requis, que quant
ledit Grosse-C...lle lui bailla lesdites poisons, il les print
en un sac de toile qu'il avoit soubz sa robe; et dit qu'il
lui semble que le sac où il le print estoit aussy gros, pour
cause de ce qui estoit dedens, comme un pain de deux
deniers ou environ.
Et, avecques ce, dit, sur ce requis, que ledit Grosse-C...lle
ne lui dist point qui lesdites poisons lui avoit
baillées, ne à quelle requeste, ne pourquoy il mettoit ne
faisoit mettre lesdites poisons, ne aussy ne lui en demanda
riens, il qui parle. Et, avecques ce, dit que, pour lors ne
depuis, ledit Grosse-C...lle ne lui bailla point d'argent,
mais il lui dist qu'il feust à la mi-aoust à Vendosme, et
que il auroit trois frans; auquel jour il n'est point alé,
pour ce qu'il a esté emprisonné paravant le jour de la
mi-aoust. Requis se ledit Grosse-C...lle le fist jurer que
il ne l'encuseroit point, dit que il lui dist, quant il les lui
bailla, que il ne deist pas qui les lui avoit baillées. Requis
se il lui dist que il feist aucun sain sur les puis ou fontaynnes
où il jetteroit les poisons, dit que non.
Auquel Jehan de Bloys, prisonnier, après ce que lesdites
confession et depposicion par lui faite par devant
lesdiz commissaireslui ot esté leue mot après autre, continua
et persevera en ycelles confessions, et afferma par
serement ycelles par lui avoir esté faites et congneues par
la fourme et maniere que elles contiennent, et icelles contenir
verité par la maniere que escriptes sont. Et requist
que, pour Dieu et en aumosne, l'en ne lui volsist faire ou
donner pour ce aucun destourbier, tourment ou empeschement
de son corps. Et, pour ce, fu fait remettre en
la prison dont il estoit partiz, sanz faire autre chose.


ITEM, et semblablement oudit jour, et en la presence
des dessus diz conseilliers, fu fait venir et attaint en jugement
sur les quarreaulx Martin Le Breton, prisonnier
detenu oudit Chastellet, pour souspeçon d'avoir mis et
jetté poisons en plusieurs puis et fontaynnes, auquel furent
leues mot après autre certaines confessions par lui
autresfois faites par devant lesdiz maistres Jehan Truquam
et Gerart de La Haye, examinateurs et commissaires en
ceste partie, desquelles la teneur ensuit:
LE samediXXVIJe jour d'aoust l'an dessus dit, nous transportasmes
ès prisons de la geole de Orleans, et fu admené
devant nous Martin Le Breton, prisonnier en ycelles prisons,
esquelles il avoit esté amené des prisons de Yenville
en Beausse, où il avoit esté mis et emprisonné, pour
souspeçon de avoir mis et jetté poisons en plusieurs puis
et fontaynnes estans ou pays d'environ Bloys, et par nous
examiné sur le cas de son emprisonnement, lequel dist et
afferma par son serement que il fu né à Lande, à trois
lieues près de Blois, et que il est vingneron, et aagé de
LX ans ou environ, et que, environ six sepmaines a, à un
jour de samedi au matin, lui et un homme qui n'a point
de main senestre, trouverent l'un l'autre d'aventure en
la ville de Grantville, entre Bloys et Paris, où chascun
queroit sa vie par le païs; et dit que eulx deux ainsi entretrouvez,
alerent boire ensemble; et dit que avant que
ilz beussent, ycellui qui n'avoit que une main attaingny
de son sain plain son poing de noëz, et les lui monstra
en lui disant que ce estoient poisons, et que se il les vouloit
jetter et mettre ès puis et ès fontaynnes du païs d'environ
Bloys, il lui feroit donner et baillier deux frans à la
feste de la mi-aoust lors prochaine venant et derrenierement
passée, mais qu'il les alast querre en la ville de Puissay,
près de Grantville, et les lui feroit baillier enmy
les champs, près un tas de gluy, par deux jacobins, desquieulx
il ne lui nomma pas les noms ne les surnoms, ne
de quel païs ilz estoient, ne en quel lieu ilz demouroient;
et que ou cas que les jacobins ne les lui baudroient, que
il-mesmes les lui baudroit et apporteroit. Et ad ce se consenti
et accorda il qui parle; et, après ce, ycellui qui n'a
que une main bailla à il qui parle plain son poing de
yceulx noëz, il ne scet pas quel nombre, que pas ne furent
comptez, mais il lui semble et croit qu'il en y avoit
bien quarante pieces ou environ; et lesquelles poisons,
quant il les ot receues, les mist en un sachet qu'il avoit, et
les bouta en son saing. Et, après ce, mengierent du pain que
on leur avoit donné parmi le païs pour l'amour de Nostre
Seigneur, et burent une choppine de vin blanc à quatre
deniers parisis la pinte, et laquelle choppine que ilz burent
icelui qui n'a que une main païa. Et, ce fait, se partirent
l'un de l'autre, senz ce que celui qui n'a que une
main lui baillast aucun argent ne autre chose, ne oncque
mez il qui parle ne l'avoit veu ne congneu, ne oncques
depuis ne le vit ne parla à lui, sy comme il dit.
Et, avecques ce, dit, sur ce requis, que à ladite feste
de la mi-aoust, qu'il devoit aler querre les deux frans,
comme dessus est dit, il n'y ala point, pour ce que, avant
que ladite feste feust venue, il fu prins et emprisonné
comme dit est, et, par ce, n'a aucune chose receu d'iceulx
deux frans.
Et dit que, environ deux jours après qu'il fu departi
dudit manchet, il commença à jetter les poisons.
Et dit que la premiere ville où il commença à jetter
ycelles poisons, il en jetta un noët en un puis en une
ville nommée Mesvilliers, en Beausse, près du Puiset, à
environX lieues de Bloys.
Et dit que d'illecques en avant, par toutes les villes
où il passoit, lesquelles il ne sauroit nommer, il jettoit
des poisons ès puis qu'il trouvoit.
Et dit que il en jetta ès puis de bienXL villes, et ne
jettoit en chascun païs que un noët. Et dit qu'il les jetta
par telle maniere que oncques ne fu veu ne apperceu de
aucune personne. Et dit que les noëz estoient gros comme
noiz, envelopez en viel drapel, et liez de fil, et estoient
assez molez et legiers. Et dit que il n'en deslya aucuns,
ne ne veist chose qui feust dedens.
Et dit, sur ce requis, que il ne scet, par oyr dire ne
autrement, aucunes autres personnes qui aient jettées
poisons, ne qui les aient baillées, ne autrement que dessus
a dit. Requis à il qui parle se il scet que celui qui n'a
que une main eust nulles autres poisons que celles que il
lui bailla, dit que riens n'en scet, et que il n'en vit, fors
celles qui baillées lui furent, et que celui qui les lui
bailla bouta sa main en son sain, et les en saicha dehors,
et, par ce, ne scet se il en avoit aucunes autres en son
sain ou non. Requis à il qui parle se il scet que ès païs
où il a jettées lesdites poisons, depuis qu'il les a jettées,
aient esté aucunes personnes ou bestaux mors, dit que
non; et le scet, parce que depuis qu'il les ot jettées, il
a esté sur le païs bien par environ trois sepmaines.
Et dit, sur ce requis, que les poisons qui baillées lui
furent estoient, en somme toute, du gros du poing d'un
homme qui auroit grant main et grosse. Et dit que pour
souspeçon d'avoir mis et jetté desdites poisons, il fu prins
à Yenville en Beausse environ huit jours a, et mis ès
prisons du roy nostre sire à Orleans, et encores est ad
present.
Et dit que lui estant prisonnier ès prisons de Yenville,
il fu examiné par le prevost d'icelle ville sur le cas de
son emprisonnement, et pour ce que aucune chose n'en
volt dire ne confesser, il fu mis à question, pour en savoir
par sa bouche la verité; en laquelle gehayne, et
dehors, il confessa ce que cy-dessus est escript, sy comme
il dit; et laquelle confession par lui faite par devant ledit
prevost, fu mise et redigée par escript en sa presence, et
icelle confession, sy comme il appert par l'inspeccion
d'icelle, ledit prevost nous a apportée, et l'avons leue
mot à mot, present ledit prisonnier, lequel, après ce qu'il
oy ladite lecteure, dist et confessa que ainsy l'avoit-il dit
et confessé par devant ledit prevost, et estoit vray.
Et dit, sur ce requis, que à chascun noët qu'il jettoit
esdiz puis, il lioit une tieule ou une petite pierre, pour
enfoncer, ainsy comme celui qui les lui avoit baillées lui
avoit dit. Requis à il qui parle pourquoy il n'a aussy
bien nommé par devant nous les villes où il les avoit
jettées comme il a fait audit prevost de Yenville, dit que
ilz nommoient les villes en lui demandant se il y avoit
jetté lesdites poisons, et il disoit que oyl, et il leur disoit
que oyl, combien que il ne sceust les noms des villes se
ilz ne les lui eussent nommées, et encores ne les scet
nommer.
Et dit, sur ce requis, que celui qui n'a que une main,
qui lui bailla les poisons, n'est pas moult hault homme,
et est de l'aage d'environL ans, et a gros visaige et plain,
et n'a gueires barbe, et a le nez begu et non pas trop
long, et parle assez bon françois et brief, et a petiz cheveux,
et estoit vestu d'une mauvaise cotte de blanchet,
senz noëlleure, longue jusques au-dessoubz du genouil,
senz mantel, et a un chapperon de drap gris qui n'estoit
point noëllé soubz la gorge, senz aulmuce, et estoit
chaussé d'unes mauvaises chauces de blanchet, et estoit
saint sur sa cotte d'un lien de drap. Et dit, sur ce requis,
que il ne scet de quel païs ledit manchet qui lui bailla
lesdites poisons est nez, que pas ne lui oy dire, ne riens
ne lui en demanda. Avecques ce, dit, sur ce requis, que
celui qui lui bailla lesdites poisons lui fist jurer aus sains
Euvengiles de Dieu que point ne le accuseroit, ne ne
reveleroit ce qu'il lui avoit dit et baillié.
ITEM, s'ensuit la depposicion par lui faite par devant
le prevost de ladite ville de Yenville, le samediXXe jour
d'aoust, l'an quatrevins et dix.
En la presence du lieutenant du tabellion d'Yenville
en Beausse, Martin Le Breton, de Gentilly, emprès Paris,
né de la Lende, emprès Bloys, aagé deLX ans, prisonnier
du roy nostre sire, a dit et confessé sans gehayne,
à honnorable homme et saige Symon Curé, prevost
d'Yenville, que un quaymant vestu de blanchet, auquel
il fault la main senestre, lui bailla un petit sachet,
ou lieu de Gyantville, ouquel avoit des poisons, et lui
dist ledit caymant qu'il les jettast ou puis dudit lieu de
Giantville; lequel Breton obey audit quaymant, et les
jetta ou puis dudit lieu de Giantville, et gangna, pour
ce faire, une pinte de vin que ledit quaymant lui donna
à Pussay. Et dit, ledit Martin Le Breton, que ledit quaymant
lui dist que les jacobins lui avoient lesdites poisons
baillées.
ITEM, le dimenche ensuivent, après ce que ledit Martin
fu gehaynné le samedi dessus dit, et avant qu'il feust
gehaynné ledit dimenche, confessa audit prevost que il
avoit empoisonnez quarante puis, dont le puis au sire de
Mezvillier est l'un, le puis qui est devant le cymitiere de
ladite ville l'autre, le puis qui est à Brandelon l'autre,
et un puis qui est à Basoches les Haultes, devant une
court; et des villes où il a mises les poisons ès puis, ne
scet les noms.
Et dit que les poisons que il jetta esdiz puis estoient
en un petit drapel, et y mettoit une tieule lyée avecques
pour enfoncer aval emprès terre. Et ledit quayment lui
dist que les poisons dureroient trois ans; et lui devoit
baillier pour empoisonner lesdiz quarante puis, ledit
quaymant, à la mi-aoust derrenierement passée, à Pussay,
darrieres un tas de chaume,XXXIJ s. parisis.
LESQUELES ainsy veues et leues, et que ledit Martin
Le Breton ot fait serement aus sains Euvengiles de Dieu
de dire et congnoistre verité des choses dessus dites,
congneut et afferma par serement, sanz aucune force ou
contrainte, icelles confessions par lui avoir autresfois esté
faites, dittes et congneues, et que elles contenoient vérité
par la fourme et maniere que cy-dessus sont escriptes,
et en ycelles continua et persevera. Et pour ce, sanz
aucunement plus avant, quant à present, proceder contre
ledit Martin, fu surcis, et fu ycelui Martin fait remettre
en la prison dont il estoit partiz et avoit esté attaint.
LE MERCREDIVIIe jour dudit mois de septembre, l'an
milCCC quatre vins et dix, par devantmons. le prevost,
lui estant en jugement, presens maistres Jehan Truquam,
lieutenant duditmons. le prevost; Dreux d'Ars, auditeur;
Martin Double, advocat du roy en Chastellet; Andrieu
Le Preux, procureur du roy illec; Girart de La Haye,
Miles de Rouvroy, Robert de Pacy et Gieffroy Le Goibe,
examinateurs oudit Chastellet; fu ataint et fait venir des
prisons où il estoit le dessus dit Regnaut de Poilly, dit
Grosse-C...lle, prisonnier detenu oudit Chastellet, lequel,
pour ce que autre chose ne volt cognoistre que dit est
dessus, par l'avis et deliberacion desdiz conseilliers, fu
fait despouiller tout nu, mis et lyé à la question sur le
petit tresteau; et, comme l'en lui ot donné à boire de
l'eaue, requist instaument que hors d'icelle question l'en
le volsist mettre, et de tout ce dont il estoit souspeçonnez
et accusez il diroit verité. Sy fu mis hors d'icelle
question, mené chauffer en la cuisine en la maniere acoustumée,
et, en après, ramené en jugement sur les quarreaulx
dudit Chastellet, en la presence des dessus nommez
conseilliers, et illec, sanz aucune force, paour ou contrainte
de gehayne, après ce qu'il ot fait serement aus
sains Euvangiles de Dieu de dire verité, dit, congneut
et confessa pour verité que, quelconques confessions ou
denegacions que faittes eust par devant leditmons. le
prevost, ses commis ou autres juges quelconques, et en
corrigant sesdites confessions ou depposicions, la verité
estre tele, c'est assavoir: que le lundi precedent de la
feste saint Jehan-Baptiste derrenierement passée, ainsy
comme il qui parle estoit au Lendit, en la compoingnie
d'autres povres hommes mendiens et querans leurs vies
pour Dieu, deux compoingnons, l'un nommé Thomas de
Meaulx, homme de labour, sy comme il disoit, et né de
la ville de Meaulx, aagé deXXXVJ ans ou environ, vestu
d'une houppelande sangle de drap camelin, et d'un blanchet
dessoubz, et qui a un chapperon à noyaux soubz la
gorge, ne se recorde de quelle couleur, et unes chauces
de toile; et l'autre nommé Perrin de Meaulx, aagié de
XXXIJ ans ou environ, tous d'icelle ville de Meaulx, sy
comme ilz disoient, et laboureurs de braz, vestu d'une
houpelande de drap pers, doublée de blanchet, et a unes
chauces de bureau, et un chapperon de drap pers senz
nouyaux; vindrent à lui qui parle, et lui requirent qu'il
alast boire avecques eulx; et ainsy comme ilz buvoient
ensemble en la taverne des Pies, estant audit Lendit,
l'un d'iceulx compoingnons, n'est record lequel, lui dist:
« Mon ami, vous estes moult povres homs; se vous nous voulez
croirre, vous serés riches homs. »Ausquelx il qui parle respondi
qu'il feroit voulentiers ce qu'ilz vouldroient, et
que l'en ne lui donnoit riens, ne aux autres mendiens et
querans leur pain et vie comme lui qui parle. Et lors lui
dirent qu'ilz feroient des poisons pour empoisonner tout
le monde et peuple par les païs par où ilz yroient et
vendroient.
Et dist, sur ce requis, que lesdites parolles ilz dirent
entre eulx trois d'un commun assentement, pour leurs
mauvaistiez, sanz autre pourparler quelconques; et ad
ce faire se accorda et consenti lui qui parle. Et, ces parolles
ainsy dites par entre eulx, fut dit à lui qui parle,
par l'un desdiz deux compoingnons, que le landemain
matin ilz vendroient à Paris pour assembler les choses
neccessaires à fere lesdites poisons, et que ilz en y recouverroient
bien pour leur argent, et s'entretrouveroient
à Saint-Innocent pour faire et acomplir ycelles poisons.
Lequel qui parle dist lors à yceulx deux compoingnons
qu'ilz queissent et feissent ce qu'ilz vouldroient, et que
il ne s'y congnoissoit, mais voulentiers seroit devers eulx
audit landemain matin à Saint-Innocent, et tout ce que
ilz lui ordeneroient à faire, il le feroit voulentiers, disant
qu'il ne povoit pas estre sy tost à Paris comme eulx, pour
ce qu'il estoit homme impotent, foible et anxien, et aussy
qu'il convenoit qu'il parlast à Thibaut La Loge et autres
marchans de la ville de Troyes, dont il est nez, affin que
d'iceulx il peust avoir ou recouvrer, par don ou emprunt,
argent pour soy vivre. Et, ces choses dites, yceulx deux
compoingnons et lui qui parle s'en alerent au giste en la
ville de Saint-Denis, et coucherent tous trois en un hostel
d'une femme vefve demourant en ladite ville de Saint-Denis,
au devant de la grant eglise, du nom de laquelle
il qui parle n'est record, ne aussy s'il y a point d'enseingne
à son huis.
Et dit que, celle dite nuit passée, le landemain matin,
yceulx deux compoingnons se partirent de lui qui parle,
et lui dirent qu'ilz venoient à Paris pour faire provision
desdittes poisons, et il qui parle demoura audit Lendit
jusques ad ce qu'il eust parlé audit Thibaut. Et dit que
quant il ot parlé audit Thibaut, et qu'il lui ot presté cinq
sols, il qui parle vint à Paris après lesdiz deux compoingnons,
lesquieulx il trouva ou cimitiere Saint-Innocent;
et lui dirent qu'ilz avoient recouvré ce qu'il leur convenoit;
et, de fait, lui monstrerent un sachet de cuir ouquel
avoit de la poudre aussy gros comme il qui parle a
le poing; et dit qu'ilz ne lui dirent pas les noms d'icelles
poudres, jaçoit ce qu'il les en requist. Et après plusieurs
parolles eues entre eulx, distrent ensemble qu'il ne seroit
pas bon qu'il feissent illec ce qu'ilz avoient pourparlé;
et, pour ce, alerent boire ensemble en une taverne ès
halles, et illec prindrent accort d'aler le landemain en la
ville du pont de Chalenton, veoir un leur ami que yceulx
deux compoingnons disoient avoir audit lieu, et que,
selon ce que leurdit ami leur diroit et conseilleroit, ilz
ordonneroient lors qu'ilz feroient desdites poudres. Lesqueles
parolles ainsy par entre eulx dites, et qu'ilz orent
beu et païé leur escot, chascun se parti d'illec, et alerent
gesir chascun là où bon leur sembla. Et le landemain
matin, il qui parle se mist à chemin pour aler audit lieu
du pont de Chalenton, et, assez près d'icellui lieu, fu
attaint par lesdiz deux compoingnons; et eulx estans en
ladite ville, pour ce que yceulx deux compoingnons ne
trouverent pas leurdit ami, alerent boire ensemble en
une taverne, en laquelle, pour paour qu'ilz orent que
l'en ne les apperceust desdites poudres, ilz ne oserent
ordonner d'icelles poudres. Et pour ce, quant ilz orent
disné ensemble comme dit est, alerent sur la riviere auprès
des batheaux, et illec departirent la poudre qu'il
avoit veue oudit sachet audit lieu de Saint-Innocent, et
d'icelle firent environXL nouëz de poudre, envelopez en
petiz drapelez linges, aussy gros chascun d'une noiz
moyenne; et yceulxXL noëz ainsy par eulx faiz, lesdiz
compoingnons dirent à lui qui parle qu'il meist sur soy
et les jettast par les puis et fontaynnes par où il passeroit,
et qu'il prenist son chemin là où bon lui sembleroit, et
que, à la my-aoust prochaine ensuivent, il venist en la
ville de Vendosme, et illec trouveroit yceulx deux compoingnons,
et que lors, se lesdites poudres avoient ouvré,
bien seroit, et que, ou cas que elles n'auroient aucunement
besongnié, ilz lui bailleroient d'autres poudres nouvelles;
et aussy devoient avoir de l'argent que aucuns
compoingnons leur devoient lors baillier, et que d'icellui
argent il auroit sa part et le paieroient très-bien.
Et dit, sur ce requis, que yceulx deux compoingnons
ne lui voldrent oncques nommer ceulx qui audit jour
leur devoient baillier ledit argent. Dit aussy que yceulx
deux compoingnons ne departirent aucunement en sa
presence le residu de la poudre qui estoit oudit sachet,
et que, par son advis, il en demoura bien en ycellui saichet
deux fois autant comme il en fu mis en yceulx quarante
noëz à lui bailliez.
Dit avecques ce, que, lesdites poudres ainsy departies
par entre eulx, ilz se departirent li uns de l'autre et prindrent
congié, et il qui parle se mist à chemin en s'en
alant droit à Chartres; et ainsy comme il fu assez près de
la ville de Galardon, entre les hayes, trouva d'aventure
un homme qu'il ne congnoissoit, auquel il qui parle bailla
six desdiz noëz, et lui dist que par les puis et fontaynes
par où il passeroit il jettast en chascun d'iceulx un d'iceulx
noëz; lequel homme, senz autre chose dire ou respondre,
se charga de le ainsy faire.
Dit aussy que d'ilec il retourna en la ville de Saint-Arnoul
en Yveline; et illec, ainsy qu'il qui parle, un
nommé Jehan de Bloys et Perrot Loisiau, buvoient ensemble
audit lieu de Saint-Arnoul, et après plusieurs parolles
eues entre eulx à cause d'icelles poisons, bailla audit
de BloysXIJ d'iceulx noëz, et audit Loysiau quatre, et
lui promistrent les mettre ès puis et fontaines par où ilz
passeroient.
Dit avecques ce, que entre la ville de Galardon et
Chartres, ainsy comme il aloit audit lieu de Chartres,
trouva d'aventure sur le chemin un homme et une femme
qui estoient assiz à terre aus champs; et, après plusieurs
parolles qu'il qui parle et yceulx homme et femme orent
d'icelle matiere parlé ensemble, il bailla à yceulx quatre
d'iceulx nouëz, et leur charga que yceulx il jettassent ès
puis et fontennes par où ilz passeroient. Et dit que des
autres nouëz qui lui demourerent, en soy en alant en
païs ou Mans et illec environ, jetta d'iceulx noëz en plusieurs
puis et fontaines par où il passa, jusques au nombre
de huit d'iceulx noëz; et que quant il fu prins à la Ferté-Bernart,
il avoit en sa tasse, sy comme il cuidoit, deux
d'iceulx noëz; mais il ne y en trouva que un, lequel il
jetta en la boë et le foula aus piez, affin que l'en ne le
trouvast de ce saisy. Et dist, sur ce requis, que yceulx
deux compoingnons lui dirent que lesdites poisons n'avoient
vertu queXIX jours, et non plus.


L'AN DE GRACE mil trois cens quatrevins et dix, le
mercrediVIJe jour de septembre, par devantmons. le
prevost, lui estant en jugement sur les quarreaulx, presens
maistres Guillaume Porel, conseillier du roy nostre
sire en son parlement à Paris; Jehan Truquam, lieutenant
duditmons. le prevost; Dreux d'Ars, auditeur;
Andrieu Le Preux, procureur du roy en Chastellet; Girart
de La Haye, Miles de Rouvroy, Robert de Pacy et
Gieffroy Le Goibe, examinateurs; fu attaint et fait venir
des prisons dudit Chastellet Julien Bernier, dit Grosse-C...lle,
prisonnier detenu en ycellui Chastellet, pour
cause de plusieurs poisons par lui avoir congneues avoir
jettées et mises en certaines fontainnes et puis, plus à
plain desclairés en certaines confessions par lui faites en
la ville d'Orleans et prisons dudit lieu, par devant les
dessus nommez maistres Jehan Truquam et Gerart de La
Haye, commissaires du roy nostre sire en ceste partie,
desqueles la teneur ensuit:
JULIEN Bernier, autrement dit Grosse-C...lle, né de
Chasteau-Gontier, povre homme tessier, querant sa vie,
aagé deLX ans ou plus, sy comme il dit, examiné par
nous commissaires dessus nommez, en la geole de ladite
ville d'Orleans, où il avoit esté amené des prisons de
Vendosme, le mercredi dessus dit, sur le cas de son emprisonnement,
c'est assavoir pour souspeçon d'avoir mis
et jetté poisons en plusieurs puis et fontaynes, ruyssiaulx
et rivieres; lequel, par son serement fait aus sains Euvengiles
de Dieu, par devant nous dist et confessa de sa
voulenté, senz contrainte, en la presence des dessus
nommez, et de Estienne Molet, grenetier à Orleans;
Jehan Qui Dort, contreroleur du grenier de ladite ville,
et Guillaume Charron, sergent du roy nostre sire à Orleans,
que le dimenche avant la Saint-Jehan-Baptiste,
environ heure de prime, sy comme lui et Phelipot Belon,
né du païs de Touraynne, venoient eulx deux ensemble
de querir leur vie d'une petite ville près de Patay, et s'en
aloient en la ville de Tournoy, et, en y alant, virent aler
devant eulx deux hommes et deux jacobins; lesquieulx
deux hommes, quant ilz virent et apperceurent il qui
parle et son compoingnon venans après eulx, ils se arresterent,
et les deux jacobins alerent tousjours devant bien
environ le trait d'un arc, et se arresterent assez tost après.
Et dit, il qui parle, que comme il et son compoingnon
furent assemblez aus deux hommes qui les attandoient, il congnut lors iceulx deux hommes; et est l'un nommé
Pierre Le Texier et l'autre Colin Besnon, et les avoit
veuz et congneuz dès environ demi-an paravant, parce
que il lez avoit veuz au marchié, à Angiers et aillieurs,
ce entremettre du fait de mercerie. Et dit qu'il leur oy
lors dire que ilz estoient du païs de Berry, il ne scet de
quel lieu.
Et dit que eulx quatre alerent ensemble jusques aus
deux jacobins qui les attandoient; et dit que en alant à
yceulx deux jacobins, ledit Pierre demanda à il qui parle
et à son compoignon se ilz avoient point d'argent, et ilz
lui respondirent que ilz n'avoient que trois mailles. Adonc
leur demanda ycellui Pierre se ilz vouldroient servir lesdiz
Pierre, Colin, son compoingnon, et les deux jacobins,
en leur disant que se ilz le vouloient faire, ilz les
feroient riches hommes; et il qui parle et son compoignon
respondirent que voulentiers le feroient; et, en parlant
de ceste matiere, assemblerent aux deux jacobins; et, eulx
là assemblez tous ensemble, ledit Pierre parla à part auxdiz
deux jacobins, il qui parle ne scet de quoy; et, après
ce qu'ilz orent parlé ensemble, ledit Pierre appella il qui
parle et son compoingnon, et, en leur presence, dist aux
deux jacobins:« Messeigneurs, j'ay trouvé ces deux bons
hommes-cy, ausquieulx j'ay demandé se ilz vouldroient servir,
et ilz m'ont respondu que ilz le feront voulentiers. »Et les deux
jacobins respondirent que c'estoit bien fait; et, après ce,
ledit Pierre dist à il qui parle et à son compoignon que
on leur certainast que ilz mettroient ès puis et ès fontaynes
que ilz trouveroient par où ilz passeroient, en
leur disant que ce estoient poisons. Et lors leditPierre
print, en un sac que ledit Colin portoit sur son espaule,
un petit sachet gros comme un oef d'oë, dedens lequel
petit sac il printXVJ petiz noëllez de drapeau, liez chascun
d'un pou de fil, chascun noët gros comme une noisete,
et en bailla à il qui parle huit, et à Phelipot Belon,
son compoignon, autres huit, et leur dist que ilz en meissent
un en chascun des puis et fontaynes du païs de Vendosmoiz,
et qu'ilz en seroient bien païez; et que, à la
mi-aoust lors prouchainement à venir et derrenierement
passée, ilz alassent à Vendosme, et que là ilz trouveroient
ledit Perrot Le Texier et Colin, son compoignon, lesquieulx
baudroient à lui qui parle et à son compoingnon
à chascun trois frans. Et baillerent lors à il qui parle et
à son compoignon à chascun trois blans, chascun blanc
de quatre parisis. Et atant se departirent ledit Perrot et
son compoignon, et les deux jacobins, et s'en alerent
eulx quatre ensemble, et disoient que ilz s'en aloient en
Salongne et en Berry; ne oncques depuis ne les vit.
Et dit, il qui parle, que il et Phelipot, son compoingnon,
s'en alerent ensemble jusques en la paroisse de Villemardi,
à deux lieues près de Vendosme. Et dit que
en un petit vilaige d'icelle paroisse, duquel il ne scet le
nom, trouverent une fontayne sur le chemin, en laquelle
ledit Phelipot, compoingnon de lui qui parle, mist un
noët desdites poisons. Et dit, sur ce requis, que ladite
fontaine se vuide par un ruissiau courant. Et aussi dit que
ilz ne regarderent point se ledit nouët a fondu, ou se il
demoura à fleur de l'eaue. Et, ce fait, son compoingnon
se parti de lui, et lui dist qu'il s'en aloit à Laverdin, à
trois lieues près de Vendosme, ne oncque puis ne le vit.
Et il qui parle s'en ala à Villegrimon, en la conté de Blois,
et àVJ lieues près de Blois. Et dit que, en alant, il passa
par une ville nommée Courtis, près de laquelle, sur le
chemin, trouva deux fontaynes l'une près de l'autre, en
chascune desquelles il mist un nouët desdites poisons. Et
dit que elles sont petites et se vuident par ruissiaulx courans.
Et dit, sur ce requis, qu'il ne regarda point se les
noëz affondroient, ou se ilz demouroient à fleur d'eaue.
Et dit que, ycellui jour mesmes, en passant par devant
un villaige duquel il ne scet le nom, à deux lieues près
de Vendosme, il trouva une fontaine, en laquelle il mist
un nouët d'icelles poisons. Et dit que de là il s'en ala en
un vilaige nommé Chauffour, de la parroisse de Limay,
où il coucha par une nuit, sans aucune chose y meffaire;
et l'andemain se parti, et s'en ala le chemin droit à un
villaige nommé la Barre, où il trouva sur le chemin une
fontaine en laquelle il mist un noët d'icelles poisons; et,
ce fait, s'en ala en la ville de Limay, en laquelle il a un
puis qui est devant le monstier d'icelle ville, ouquel il
mist un noët desdites poisons; et de là se parti et s'en ala
au giste en la ville de Rochelevesque, et l'andemain au
matin passa par la riviere de Ler, qui cuert delez ycelle
ville, et s'en ala droit à Nostre-Dame d'Uusseau; et, en y
alant, trouva sur le chemin une fonteaine en laquelle il
mist un noët desdites poisons. Et dit que tantost et freschement
que ledit Phelipot, son compoingnon, fu derrenierement
departi de lui, il trouva, assez près de Villemardi,
d'aventure, un compoingnon duquel il ne scet le
nom, lequel n'avoit que une main, et l'avoit premierement,
il qui parle, veu et congneu, environ un an avoit,
à Saumur en Enjou; et, à cause d'icelle congnoissance,
eulx deux alerent boire en un vilaige près d'illec, duquel
villaige il ne scet le nom; et, en y alant, ledit manchet
lui demanda se il avoit nulles poisons, et il lui respondi
que oyl, et que ledit Pierre Le Texier lui en avoit baillié
huit noëz; et lors ledit manchet lui dist que aussy lui en
avoit baillié ledit Pierre, mais il ne lui dist pas quel
nombre; et, après ce, pria à il qui parle qu'il lui volsist
donner deux de ses nouëz, lequel les lui bailla; et dit
que depuis qu'il eust mis le derrenier noët, comme dessus
a dit, il fu et demoura sur le païs, en querant sa vie, par
l'espace de quinze jours, en la fin desquelz quinze jours
il print son chemin en entencion d'aler à Vendosme; et,
en y alant, ainsy comme il fu à deux lieues près, il fu
prins, lui et un autre compoignon du païs de Auvergne,
qui aussy queroit sa vie, et duquel il ne scet le nom, et
estoit de l'aage de environLX ans, et n'estoit pas trop
hault homme, et estoit vestu d'un buriau de thiretaynne
sur le brun.
Et dit qu'ilz furent prins par les gens d'une ville nommée
Ville-Rommain, et menez ès prisons de Vendosme,
pour souspeçon d'avoir mis et jetté en puis et
fontaynnes lesdites poisons; esquelles prisons ilz furent
et demourerent jusques à vendredi derrenierement passé,
que il qui parle fu mené prisonnier ès prisons du roy
nostre sire à Orleans, où il a tousjours depuis esté et encores
est ad present.
Et dit que le compaingnon qui fu prins avecques lui
demoura prisonnier à Vendosme, senz estre amené à Orleans
ne ailleurs que il saiche. Et aussy dist-il, sur ce requis,
que il ne scet pas que ycellui compoingnon soit
consentent d'avoir mis et jetté aucunes desdites poisons.
Et dit que lui estant prisonnier à Vendosme, un Flament
y fu admené prisonnier, pour souspeçon que il ne
feust consentant desdites poisons; mais pas ne scet, il
qui parle, se il en est coulpables, ou non. Et disoit, ycellui
Flament, que il estoit pelerin, et qu'il aloit en pelerinaige
droit à Saint-Jaques en Galice; et le laissa
encores prisonnier à Vendosme quant il fu admené à
Orleans.
Et dit, oultre, que quant il fu nouvellement admené
prisonnier à Vendosme, il y trouva ledit compoingnon
qui n'avoit que une main, auquel il avoit baillié les deux
noëz desdites poisons, comme dessus est dit, qui desjà y
estoit prisonnier.
Et dit que eulx estans prisonniers à Vendosme, comme
dit est, lui, ledit manchet et le Flament, furent menez
eulx trois ensemble à Chastiau-Regnaut, pour veoir et
savoir se ilz congnoistroient point Pierre Tariaston, qui
y estoit prisonnier, pour souspeçon desdites poisons, et
lequel est ad present prisonnier à Orleans.
Et dit que quant ilz virent ledit Cariaston en ycelles
prisons, il dist que il ne l'avoit oncques veu ne congneu,
et ainsy le disoient lesdiz manchez et Flament. Et, après
ce, furent ramenez prisonniers à Vendosme.
Et dit oultre, que esdites prisons, sanz ce que il feust
examiné ne interrogué, ne que aucune chose lui feust
demandé ne requis sur le cas de son emprisonnement, ne
autrement, et auIIJe jour que il fu emprisonné, les gens de
la justice du lieu, desquieulx il ne scet les noms, le firent
mettre à question et en gehaynne par une fois, en laquelle
gehaynne, et dehors, il dist et confessa ce que cy-dessus
a dit et confessé, ou parolles semblables en substence, ou
au moins tout ce dont il estoit pour lors record, touchant
le fait desdites poisons; et, nonobstant ladite confession,
le firent l'andemain remettre par deux fois en gehaynne,
pour savoir et enquerir se desdites poisons il savoit autre
chose que confessé n'avoit, ne se il savoit aucuns autres
qui en feussent consentans ou coulpables; ausquieulx il
n'en dist ne confessa autre chose qu'il en avoit dit et confessé
à la premiere question.
Et dit, sur ce requis, que Pierre Le Tessier est hault
homme, et aagié de environLX ans, et a le visaige barbu
roux, grant nés et cras visaige, et est vestu d'une robe
de gris camelin, manteau sangle de mesmes, fendu au
costé de la longueur de ladite cotte, qui est longue jusques
au gros de la jambe, fendue par devant, et un chapperon
et chauces de pers, le chapperon noëllé soubz la
gorge, et une barrete rouge. Et ledit Colin Besnon, compoingnon
dudit Pierre est petit homme maigre, aagé de
L àLX ans, a une barbe noire, et petit nés, et petiz cheveux,
et vestu de tiretaine plaine par devant, senz noleure,
et mantiau de mesmes, fendu au costé, sanz
noyaux aucuns dessoubz la gorge ne sur les espaules, et un
chapperon de gros drap brun, sans aumusse ou chappiau,
et unes chauces de blanchet. Et parlent tous deux tout
un langaige, et bien attrait et largement, et disoient que
ilz estoient de Touraine ou de Berry, il qui parle n'est
pas bien record lequel. Requis à il qui parle comment il
scet que les deux qui se disoient jacobins estoient d'icelle
ordre, dit que il le scet parce que ilz se disoient telz et
en portoient l'abit, c'est assavoir que ilz estoient vestus
de leurs chappes noires, fendues devant, et dessoubz
vestuz de blanc. Et aussy disoient, ledit Pierre et son
compoingnon, que se estoient jacobins. Et disoit ledit
Pierre que le plus grant et le plus hault jacobin, et le
plus ainsné, estoit nommé frere Yves, et l'autre frere
Estienne; mais il ne lui oy pas dire quelx surnoms
ilz avoient, ne de quel coliege ilz estoient, ne où ilz
demouroient.
Et, avecques ce, dit, sur ce requis, que ilz parloient
un langaige estrange, et tel que il qui parle ne son compoingnon
ne entendoient point leur langaige, et ne scet
quelx langaige ilz parloient; et point ne leur oy dire
dont ilz estoient nez, ne aussy ne l'oy-il point dire audit
Pierre ne à son compoingnon.
Et dit, il qui parle, sur ce requis, que ledit Phelipot,
son compoingnon, se disoit estre du païs de Thouraine,
il ne scet de quelle ville, et n'estoit pas hault homme,
et avoit le visaige grasset, pale, et barbe noire, petiz
cheveux et assez grant nez, et parloit assez attrait et peu,
et estoit vestu d'une cotte hardie noire, longue jusques
au-dessoubz du gros de la jambe, et n'est point noulée
par devant, et un chapperon de drap vermail sangle,
noulé soubz la gorge, sanz aumusse et chappel, et n'avoit
nulles chauces.
Et dit que, lui estant prisonnier à Vendosme, il vit et
oy gens qui se disoient devers Tours, qui disoient qu'ilz
avoient prins et emprisonné à Tours un homme nommé
Le Manceau et sa femme avecques lui, pour souspeçon
d'avoir mis et jetté des poisons, comme dessus est dit.
Et, avecques ce, disoient qu'ilz avoient oy dire que
un manchet, lequel il ne leur oy point nommer, estoit
aussy consentent de porter et jetter lesdites poisons, en
demandant à il qui parle se il les congnoissoit; lequel dist
et respondi que il les congnoissoit bien de veue dès environ
un an avoit, parce qu'il leur avoit veu querir leur
vie à Saumur et aillieurs; mais pas ne sauroit que ilz
eussent esté consentens de porter et jetter lesdites poisons,
et encores ne le scet-il de present, sy comme il dit.
Et dit que ledit Mansseau estoit petit homme, de l'aage
deLX ans ou environ, et avoit le visaige crasset, assez
coulouré, une barbe courte, noire, petiz cheveux gris,
et le nez long, et parloit attrait et assez, et estoit vestu
d'une cotte hardie de drap brun, sans noëlleure, et longue
jusques au gros de la jambe, et un mantheau de
mesmes, unes chauces blanches et un chapperon vermail
sangle, noulé soubz la gorge, sanz aumuce et senz chapel;
et une petite femme plus aagée que son mary, vestue
pareil que son mary. Et dit, sur ce requis, que ledit
manchet est assez hault, et est de l'aage deXL àL ans, et
a le visaige crasset, et assez grant nez, et la barbe et cheveux
noirs et petiz, et n'a point de main du costé senestre,
si comme il lui semble. Et dit que il estoit vestuz par
dessus d'un mantheau rougastre, n'est record quelz robes
il avoit dessoubz, ne de quel païs il est, et parle assez
bon langaige, ne scet quel.
Et dit encores oultre, que il oy dire audit Pierre Le
Tessier que il avoit baillié à sept autres compoingnons,
que point ne lui nomma, desdites poisons, voire à plusieurs
autres personnes, jusques au nombre de soixante,
pour porter et jetter ès puis, fontaines et ruissiaulx estans
en plusieurs païs et divers lieux; et que ilz devoient tous
ensemble venir querre leur paiement à Vendosme, à la
mi-aoust lors prouchainement à venir et derrenierement
passée; mais pas ne scet combien chascun devoit avoir
d'argent, fors tant que lui qui parle et son compoingnon
devoient avoir chascun trois frans, comme dessus est dit,
dont ilz n'ont riens eu, pour ce que, à ladite feste de la
mi-aoust, il estoit prisonnier, et a tousjours depuis esté
et encores est ad present; mais pas ne scet, sy comme il
dit, sur ce requis, se les autres compoingnons, portans
poisons à eulx baillées par ledit Pierre Le Tessier, ont
esté païez ou non.
Et, après ceste presente depposicion faite, leumes à lui
qui parle une depposicion par lui autreffois faite, lui estant
prisonnier à Vendosme, sy comme il apparoit par l'inspeccion
d'icelle; lequel, après ce qu'il en ot oye ladite
lecteure, dist et confessa que tout ce qui estoit escript et
contenu en ycelle depposicion, il avoit dit et confessé
esdittes prisons de Vendosme, par devant les gens de la
justice dudit lieu; et, après ce, lui demandasmes se ès
parties où il avoit mis et jetté lesdites poisons, aucunes
gens ou bestaulx en estoient mors, dit que riens n'en
scet, quelque chose qu'il ait autresfoiz depposé. Requis
se ceulx qui lui baillerent les poisons le firent jurer que
il ne les encuseroit point, dit que non. Requis se ès puis
ou fontaines où il jetta les poisons il faisoit ou fist aucun
saing, que il y faisoit un tel saing, O; et lui avoit monstré
et enseignié ledit Pierre Le Texier; et lui bailla, ledit
Pierre, une pierre noire pour faire ledit saing.
AUQUEL Julien, prisonnier, après ce que lesdites confession
et depposicion par lui faite par devant lesdiz commissaires
lui ot esté leue mot après autre, bien et attrait,
fu fait jurer, ycellui prisonnier, sur les sains Euvengiles
de Dieu, qu'il diroit verité; et, ce fait, par leditmons. 
le prevost lui fu demandé se les confessions à lui leues
estoient vrayes, s'il avoit faittes ycelles, et se elles contenoient
verité; lequel prisonnier, et par serement, dist
que verité estoit que autreffois il avoit dit et confessé ce
que dessus est dit, et qui li avoit esté leu, pour doubte et
paour qu'il avoit que par lesdiz commissaires il ne feust
tormentés de questions; mais toutesvoyes il n'estoit pas
vray qu'il eust fait ou commis les deliz dont mencion est
faite en ycelles. Et autre chose ne volt congnoistre, mais
que en y nyant tousjours de son povoir le contenu esdites
confessions estre vray. Et, pour ce, fu fait traire à part
sur les quarreaulx dudit Chastellet.
ET, après ce, par leditmons. le prevost fu demandé
ausdiz presens conseilliers leurs advis et oppinions qu'il
estoit bon estre fait dudit Julien, prisonnier. Tous lesquieulx,
veus lesdites confessions et l'original d'icelles,
qui sont tabellionnez soubz les signez de deux nottaires
royaux, et que par l'inspeccion d'icelles, et aussi par l'ascercion
desdiz commissaires, apparoit qu'il n'avoit point
esté mis à question, mais avoit ycelles faites senz aucune
force ou contrainte, delibererent et furent d'oppinion,
attandu l'estat de la personne dudit prisonnier, que pour
en savoir par sa bouche la verité, il feust mis à question.
Et ainsi le fu dit en sa presence par leditmons. le
prevost.
EN enterinant lequel jugement, ledit Julien Bernier fu
mis à question sur le petit tresteau, et en après sur le
grant; et incontinent requist que hors d'icelle l'en le
meist, et il diroit verité de tout le fait dont il estoit
accusez; et, pour ce, fu mis hors d'icelle question, mené
chauffer en la cuisine en la maniere acostumée, et, en
après ce qu'il ot esté eschaufé compettenment, fu ramené
en jugement sur lesdiz quarreaulx; et illec, hors d'icelle
question, et sans aucune force ou contrainte, après ce
qu'il ot fait serement aus sains Euvengiles de Dieu de
dire verité, continua et persevera ès confessions par lui
autresfois faites, cy-dessus transcriptes, et lesquelles lui
furent leues mot après autre, et afferma par serement
ycelles estre vrayes par la fourme et maniere que escriptes
sont; et, pour ce, fu fait remettre en la prisondontil
avoit esté attaint.
ITEM, le samedi ensuivant,Xe jour dudit mois de septembre
mil trois cens quatrevins et dix dessus dit, furent
assemblez en jugement sur les quarreaulx dudit Chastellet
messeigneurs maistres Symon Foison, president en
parlement; messire Ymbert de Boissy, chevalier; Pierre
de Lesclat, Pierre Le Fevre, Guillaume Porel, Jehan
du Drac et Jehan Acart, conseilliers du roy nostre sire
en son parlement;mons. le prevost de Paris, Jehan Cuignot
et Jehan Jouvenel, advocas en parlement; Jehan
Truquam et Guillaume Drouart, lieuxtenans duditmons. 
le prevost; Dreux d'Ars, auditeur; Girart de La Haye,
Oudart de Fontenoy, Miles de Rouvroy, Jehan de Bar,
Ernoul de Villiers, Nicolas Bertin, Robert de Tuillieres,
Robert de Pacy et Gieffroy Le Goibe, examinateurs de
par le roy nostre sire en son Chastellet de Paris, par devant
lesquieulx furent faiz venir li uns après l'autre, et
attains des prisons dudit Chastellet, les dessus nommez
prisonniers Regnaut de Pouilly, dit Grosse-C...lle, Jehan
de Blois, Martin Le Breton et Julien Bernier, dit Grosse-C...lle,
ausquieulx furent leues separéement leurs confessions
cy-dessus escriptes, et en ycelles, sanz aucune
force ou contrainte, continuerent et percevererent, et
affermerent par leurs seremens, sur ce fais aus sains Euvengiles
de Dieu, et chascun de soy, que elles contiennent
verité par la fourme et maniere que escriptes sont,
et que elles sont vrayes et les ont faites ainsy, et par la
maniere que contenu est esdittes confessions, qui leur
furent leues mot après autre.
ET, ce fait, par leditmons. le prevost fu requis à mesdiz
seigneurs les presidens et autres messeigneurs de parlement
que de ce ilz le volsissent conseillier, et ausdiz
presens conseilliers leurs advis et oppinions. Tous lesquieulx,
veues les confessions cy-dessus escriptes, faites
par un chascun desdiz prisonniers, la matiere dont question
est, les perseveracions et continuacions d'icelles poisons
par eulx prises, jettées et mises esdiz puis et fontaynnes,
et l'estat d'iceulx prisonniers, et que le cas est de très-mauvais
exemple contre le universel monde, aïant regart
à crime de lese-magesté, distrent que l'en ne les povoit
espargnier qu'ilz ne feussent dignes de mort comme traitres,
et que, comme telz, ilz estoient dignes d'estre excecutez,
c'est assavoir decapitez et penduz. Oyes lesquelles
oppinions, et veu les procès et confessions cy-dessus
escriptes, leditmons. le prevost condempna yceulx Regnaut,
Jehan, Martin et Julien, à estre excecutez par la
maniere que dit est.
LEQUEL jugement, en tant qu'il touche yceulx Regnaut,
Jehan, Martin et Julien, fu excecuté le lundi
XXVJe jour de septembre milCCCIIIJxx et dix.
Et n'avoient aucuns biens.
AL. CACHEMARéE.

L'AN DE grace mil trois cens quatrevins et dix, le vendredi
derrenier jour de septembre, par devantmons. 
le prevost, lui estant en jugement sur les quarreaulx du
Chastellet de Paris, presens maistres Guillaume Porel,
conseillier du roy nostre sire en son parlement; Jehan
Jouvenel, Jehan Cuignot, advocas en parlement; Jehan
Truquam et Guillaume Drouart, lieuxtenans duditmons. 
le prevost; Martin Double, advocat du roy oudit Chastellet;
Jaques du Bois et Denis de Baumes, advocas oudit
Chastellet; Robert Petit-Clerc, Jehan de Bar, Miles
de Rouvroy, Girart de La Haie, Jehan de Tuillieres,
Jehan Soudant, Nicolas Bertin, Robert de Pacy, Robert
de Tuillieres et Nicolas Chaon, examinateurs oudit Chastellet;
fu fait venir et attaint des prisons dudit Chastellet
Pierre de Thoulouse, nez d'icelle ville de Thoulouse,
prisonnier detenu en ycellui Chastellet, pour souspeçon
d'avoir jetté poisons en plusieurs puis et fontaynnes, sy
comme contenu et desclairié est plus à plain en certaine
confession faite par ledit Pierre de Thoulouse, en la ville
ou chastel du Chasteau-de-Loir, de laquelle confession
apportée oudit Chastellet par maistres Jehan Truquam,
lieutenant duditmons. le prevost, et Gerart de La Haie,
dessus nommez, commissaires du roy nostre sire, depputez
en ceste partie pour aler ès païs du Maine et de
Thouraine, et aillieurs par ledit royaume, prendre et
amener tous ceulx qu'ilz trouveroient prisonniers detenuz
et accusez pour avoir jetté ou fait lesdites poisons,
et lesquieulx commissaires ont aujourd'hui dit et affermé
icelle leur avoir esté baillée par les gens et garde de la
justice dudit Chasteau-de-Loir, en la fourme et maniere
qui s'ensuit:
LEXXVJe jour d'aoust l'an mil trois cens quatrevins et
dix, fu amené Pierre de Thoulouse par devant Thibaut
Le Miant, juge ordinaire d'Anjou et du Maine, et messire
Pierre de La Gresille, chevalier, lieutenant demons. le
seneschal d'Anjou et du Maine; Robin Heriçon et Gervaise
Auderon, conseilliers de la court; Jehan Le Baudroyer,
procureur au Maine de madame la royne de Jherusalem
et de Secille, duchesse d'Anjou et contesse du
Maine. Lequel Pierre a congneu et confessé les cas
cy-après desclairés, et dont la teneur s'ensuit: LeIIIJe jour
dudit mois d'aoust, l'an dessus dit, ledit Pierre, sy comme
il dit, fu trouvé entre le gué de la Fougiere et la forest
de Burçay, lequel fu prins et amené ou Chasteau-du-Loir
par Guillaume Ratteau, sergent d'Ostillé, accusé d'estre
malveuillant du roy nostre sire, et souspeçonné d'estre
empoisonneur de puis et de fontaynes, et autres cas. A
confessé, ledit Pierre, que le mercredi après la Saint-Christofle
derrenierement passée, un appellé Jehan de
Flandres, né de la ville de Ganz, lequel estoit en habit
d'ermite, et here vestue, nuz piez, grande barbe et grelles
cheveux, tenant un bourdon ferré, l'encontra au plus
près de la ville du Mans; et que ycellui hermite demanda
audit Pierre de quel païs il venoit; et il lui respondit
qu'il venoit du mont Saint-Michel. Et ledit hermite lui
demanda de quel païs il estoit; et ledit Pierre lui respondit
que il estoit de la ville de Thoulouse. Et lors lui dist
ledit hermite:« Compains, si tu veulx gangnier, je te feré riche,
et que tu ne m'encuses point de chose que je te die. »Et ledit
lui respondi que il gangneroit voulentiers. Lors li dist
ledit hermite:« Je te bailleré choses que tu mettras en puis et »«
en fontaines par les païs où tu passeras. »Et lors lui respondi
ledit Pierre, sy comme il dit:« Quelles choses sont-ce que vous
me voulez baillier à y mettre? »Et ledit hermite lui dist:« Tien-toy
certain que ce sont poisons pour faire morir le peuple et les
bestes qui buvront desdites eaues. »Et ledit Pierre lui demanda,
sy comme il dit:« Pourquoy me voulez-vous faire fere celle
chose, ne de par qui? »Et ledit hermite lui respondi:« Certes,
amis, c'est pour les grans domaiges que le roy de France a fais
et fait faire en Flandres, et la cause que les gens de Flandres
ne regardent pas ne ne pevent veoir que autrement ilz puissent
grever ne avoir vengence du roy de France ne de ses aliez, se
ce n'est par empoisonnement. »Et lors dist ledit Pierre, sy
comme il dit:« Alas! je ne saroye où les porter ne mettre; car
se je y estoye trouvé, je seroye mort et perdu. »Et lors ledit
hermite lui respondi:« Ne t'en doubte point, l'en ne se prendra
jà garde de toi. »Et par ainsy ce que dessus est dit, furent
à accort que le jeudi au matin ensuivant, que ledit
Pierre yroit et porteroit un noët que il lui bailleroit pour
mettre en la fontaine qui est à la porte de rue Dorée du
Mans, appellée ycelle fontaine Seutaine. Et ledit Pierre
lui respondit, sy comme il dit:« Alaz! je n'y oseroye aler.
Et que ne les y avez-vous mis et portez vous-mesmes? »Et ledit
hermite lui respondi:« Je y ay esté, mais je n'ay eu oncques
licence de les y mettre, pour les gens qui me regardoient qui
estoient à la barriere. »Et que icellui jeudi, ledit hermite
lui bailla un noëz en un drappel tout noir, aussy gros
comme une noiz, et dist audit Pierre:« Compains, va appertement
et revien. Tu me trouveras à celle taverne de la petite
Maison-Dieu, et nous y bouteron. »Et lors ledit Pierre se
partit et ala audit lieu et fontaine de ladite porte, et regarda
que nul ne le vit, sy comme il dit, et tantost mist
et lança celui noët en ladite fontaine, et tantost se mist
ledit Pierre à s'en retourner audit hermite, au lieu où
ilz avoient accordé ensemble, et illec trouva ledit hermite,
et burent ensemble trois choppines de vin, dont
la pinte coustoit quatre deniers; et, après tout ce, ledit
hermite trey d'une bourse qu'il avoit trois autres noëz
semblables au premier qui lui avoit baillé, et il dist:
« Beaux amis, tu emporteras ces trois noëz ycy en toy alant par
là où tu passeras, »en lui demandant quel chemin il tendroit.
Et lors ledit Pierre lui respondi que c'estoit sa
pensée de soy en aler par Tours. Et lors ledit hermite lui
dist que ès prouchains lieux où il passeroit il meist ces
trois noëz en puis ou en fontaines; et ledit Pierre lui
respondi que il faloit que il le satifiast de ce qu'il lui
avoit accordé. Et ledit hermite lui respondi:« Amis, tu
seras bien païé; car tu peues bien savoir, à l'estat dont je suy
et où je vois, je ne puis pas porter finence pour toy satiffier, toy
et tous les autres qui sont en ceste alience. Mais je te diré que
tu feras: tu me promettras par la foy de ton corps que tu te
rendras, le jour de la mi-aoust, en la ville de Bourdeaux, là où
tous ceulx qui sont de cest aliance ont juré et promis de eulx y
rendre, et y estre à une esglise appellé Saint-Sauvrain, ou dehors
de la ville; et là, tien-toy certain que tu seras bien satifié, toy
et tous les autres, tant que il te souffira. »Et, avec ce, dit et
deppose, ledit Pierre, que ledit hermite li dist qu'il avoit,
en celle compoingnie qui devoit assembler, plusieurs manieres
de gens, de jacobins et autres; et dit que il lui dist
que la premiere assemblée en avoit esté faite à Cherebourc.
Et ainsy se departirent, celui jeudi, après ce que
dessus est dit, et s'en vint à Oustillé, et, en un puis qui
est à Oustillé, mist un des autres trois nouëz, et les deux
autres à la fontaine de la forge du gué de la Fougiere et
au gué de la Fougiere. Enquis audit Pierre se c'estoit
son entencion de soy rendre à Bourdeaux, dit par son
serement que oy. Requis de quelle vie il a vesqu, dit
que tousjours il a esté portefais.
Item, enquis audit Pierre se il avoit autre chose mesfait
qu'il dist, et respondi:« Alaz! j'ay assez mesfait et trop.
Je sçay bien que j'ay mort desservie; et pour Dieu,mons., que
vous ne me faciez point languir! »Presens ad ce Gieffroy Pelerin,
procureur,etc. ; Perrot Bihès, Macé de La Fosse,
Gilet Berthelin, Jehan Naneau, Guillaume Giroust, Michelete,
femme de Gilet Herment, banier du Chasteau-du-Loir.
Et par la congnoissance dessus dite, o l'avis desdiz
conseillers, a esté jugié par mondit seigneur le juge
que il avoit mort desservie, c'est assavoir d'estre ars. Presens
ad ce Olivier Roueilloy, Jehan Verdun, maistre Yves
Hostellier, Huet de Tussé, Phelipot Morin, Jehan des
Planches, maistre Guillaume Hue, Jehan Richart l'ainsné
et Jehan Richart le joeusne, Yvonnot de Momblaut,
Jehan de Coustences et de plusieurs autres.
AUQUEL fu leue, mot après autre, ycelle confession.
Et, ce fait, et aussy qu'il ot juré aus sains Euvangiles de
Dieu de dire verité, et sanz aucune force ou contrainte
de gehaine, et en la presence des dessus nommez, continua
et persevera en ycelle confession cy-dessus escripte,
et laquele de rechief lui fu leue mot après autre, disant
et affermant par serement ycelle par lui avoir autrefois
esté faite en la fourme et maniere que elle contient, et
estre vraye en la maniere que escripte est cy-dessus, et
ce que contenu est en ycelle confession par lui avoiresté
faiz, commis et perpetrez comme escriptes sont cy-dessus;
et autre chose ne volt plus congnoistre. Et, pour ce, fu
fait remettre en la prison dont il avoit esté attaint.
APRèS lesqueles choses ainsy faittes, demandé fu par
leditmons. le prevost aus dessus diz conseilliers leurs
advis et oppinions qu'il estoit bon estre fait, et comment
l'en procederoit contre ycellui Pierre de Thoulouse, prisonnier.
Tous lesquieulx dirent et furent d'oppinion que,
veue ladite confession, ycelli Pierre, qui avoit commis
crime de lese-magesté, feust decapitez et puis pendu.
Lesquieulx oppinions oyz, ycellui Pierre fu ad ce condempné
par leditmons. le prevost l'an et le jour dessus
diz.
LEQUEL jugement fu excecuté le samedi premier jour
d'ottobre l'an milCCCIIIJxx et dix.
Et n'avoit aucuns biens.
AL. CACHEMARéE.

L'AN DE grace mil trois cens quatrevins et dix, le jeudi
XXIXe jour de septembre, par devantmons. le prevost,
lui estant en jugement sur les quarreaulx du Chastellet
de Paris, et en la presence de maistres Jehan Truquam,
lieutenant duditmons. le prevost; Dreux d'Ars, auditeur;
Miles de Rouvroy, Hutin de Ruit et Gieffroy Le Goybe,
examinateurs de par le roy nostre sire oudit Chastellet,
fu faitte venir et attainte des prisons dudit Chastellet
Alips La Pichoise, detenue prisonniere oudit Chastellet,
pour souspeçon d'avoir jetté poisons et venins en plusieurs
puis et fontaines du païs du Mans et de Nogent-le-Retrou.
Laquelle prisonniere, après ce qu'elle ot esté
faite jurer aus sains Euvangiles de Dieu de dire verité
sur ce que dit est, et aussy qui lui seroit demandé, congnut
et confessa, sanz aucune force ou contrainte, que
elle est femme seule, non mariée, et qui a acoustumé
querre et avoir sa vie pour Dieu en alant par le païs d'environ
la ville et parroisse d'Aveisié, à demie-lieue de
la Ferté-Bernart, dont elle est née, non sachant faire autre
euvre ou labour que dit est. Et dist que environ l'entrée
d'aoust derrenierement passée, que elle estoit en la ville
de Nogent-le-Retrou pour querir sa vie pour Dieu, en
laquelle avoit esté par plusieurs fois paravant le temps
dessus dit, et y avoit servi comme chamberiere, et que
en un samedi, environ heure de prime, ainsy comme elle
s'en venoit de la ville de Nogent, et en passant sur le
pont d'icelle ville pour s'en venir en la ville du Mans,
trouva d'aventure sur ledit pont un homme qui se nommoit
Guillot Sotin, et disoit estre marchant de fromaiges,
et demourer alors en ladite ville de Nogent; lequel homme
lui pria et requist que elle volsist prendre un certain nouët
de drappelet blanc qu'il lui bailla, ouquel avoit une pierre
en mote blanche, aussy gros comme un oeuf de poulete;
lequel homme lui monstra ycelle pierre, laquelle n'estoit
pas moult dure, par ce que dit sera cy-après, et que
d'icelle pierre elle volsist faire des petiz noëz le plus que
elle pourroit, et que en chascun des puis et fontaines
que elle passeroit, elle volsist jetter un d'iceulx nouëz,
disant, ledit homme, à elle qui parle, que ycelle pierre
estoient poisons. Lui dist aussy, ycellui homme, que se
ainsy le vouloit faire, que il lui donrroit de l'argent et
la paieroit très-bien, et que elle retournast par devers lui
en ycelle ville de Nogent le mardi ensuivant, et là, la satifieroit
telement que il lui devroit souffire. à la requeste
et peticion duquel homme elle qui parle, senz ce que
alors ne depuis elle eust dudit homme aucun dom ou
prouffit, se accorda faire la voulenté d'icellui homme,
print devers soy ycelle pierre blanche grosse comme un
petit oeuf de poulete, et icelle, à l'aide de ses ongles,
sanz pierre, cousteau ou baston aucun, ainsy comme elle
fu au dehors d'icelle ville de Nogent, et aus champs,
despeça ladite pierre tant en pouldre comme en menues
pieces. Laquele, ainsy departie et despecée, elle qui parle
fist trois noëz de drappeau chascun aussy gros comme une
petite noyz, et yceulx ainsy faiz et nouez chascun à part
soy, mist en sa bourse; l'un desquelz nouëz, ainsy comme
elle qui parle passa par devant un puis qui est au dehors
d'icelle ville de Nogent, et près d'une très-belle croix qui
est sur le chemin en alant audit lieu du Mans, elle qui
parle jetta oudit puis. Et, icellui ainsi jetté, elle qui parle,
sanz ce que depuis elle jettast aucuns d'iceulx nouëz en
puis ou fontaines, s'en ala en ycelle ville du Mens, en
laquelle, après ce que elle y ot esté environ trois ou
quatre jours, et que elle estoit ou marchié d'icelle ville
où l'en vent oeufs et fromaiges, vint à elle qui parle un
frere qui se dit cordelier, nommé frere Jehan Heraut,
prisonnier detenu oudit Chastellet, et lequel lui a aujourd'ui
esté monstré en jugement sur les quarreaulx du
Chastellet, lequel lui pria et requist que de lui elle volsist
prendre quatre nouëz de drappeaulx blans, chascun
aussy gros comme une petite noys, et yceulx voulsist
mettre et jetter ès puis et fontaines d'icelle ville du Mans
et païs d'environ, et que l'en ne apercevroit pas, ne donrroit
d'elle sy tost garde comme l'en feroit de lui s'il jettoit
lesdiz nouëz esdiz puis et fontaines; esquieulx noëz
il disoit avoir poisons. Et afin que de ce se volsist chargier,
dist à elle qu'il parle qui lui donrroit trois escuz d'or.
Et, de fait, lui bailla trois pieces que elle cuidoit estre
escuz, et cuida estre telx plus d'un jour après ce qu'il les
lui ot bailliées, et lesquelxIIJ pieces n'estoient que comptoirs,
sy comme elle qui parle vit et apperçut, et aussy
li fu dit en ladite ville ou jour mesmes qu'ilz lui furent
bailliez par ycellui frere Jehan. Lesquelles requestes et
prieres dudit frere Jehan oyes par elle qui parle, temptée
de l'anemi, et par convoitise dudit argent en or que ledit
frere Jehan lui avoit baillié, se accorda faire la voulenté
dudit frere Jehan, et de lui print yceulx quatre nouëz
de poisons, lesquelx ledit frere Jehan attaint de dessoubz
son aissele; et yceulx ainsy bailliez à elle qui parle par la
maniere dessus dite, ledit frere Jehan dist à elle qui parle
que elle jettast yceulx nouëz de poisons ès puis d'icelle
ville le plus tost que elle pouroit, et que sytost comme
elle auroit yceulx jettez et mis, que elle se gardast le
mieulx que elle pourroit, affin que elle ne feust prinse
ou apprehendée par justice, et que il ne demourroit ou
arresteroit point en ycelle ville. Et atant se parti ledit
frere Jehan d'elle qui parle, et oncques puis ne le vit,
jusques ad ce que par devant lui elle fu menée en
ycelle ville du Mans, où ycellui frere Jehan estoit
prisonnier.
Dit avecques ce, que environ un jour après ce que
ledit frere Jehan li ot baillié yceulx quatre nouëz de poisons,
sy comme il les nommoit et appelloit, elle qui parle,
environIIJ ou quatre jours ensuivant ce que dit est, jetta
lesdiz quatre noëz en quatre puis estans en icelle ville
du Mans; et lesquieulx ainsy par elle jettez, elle se parti
de ladite ville du Mans pour s'en venir en icelle ville
de Nogent-le-Retrou, veoir se elle trouverroit ou pourroit
recouvrer le dessus nommé Guillot Sotin, afin que
de lui elle feust satiffette des promesses et convenances
dessus dites à li faites; et en passant par la ville de Touvoye,
fu par la justice et garde dudit lieu prinse et arrestée
prisonniere, et mise ès prisons dudit lieu; en laquelle
prison elle fu par ceulx qui gardoient icelle juridicion
serchée, et en la bourse d'elle qui parle furent trouvez
deux des nouëz d'icelles poisons à lui bailliées par ledit
Guillot Sotin, et qui par elle avoient esté mis en un des
petiz bourselloz de sa bourse; et lesqueles poisons ceulx
de la justice dudit lieu de Touvoye retindrent et encores
ont par devers eulx. Esqueles prisons elle qui parle fu
jusques à tant que par l'official elle fu mandée estre menée
audit lieu pour veoir et parler audit frere Jehan, et
en après, par les commissaires du roy qui ont esté au païs,
a esté amenée comme prisonniere dudit lieu du Mans ou
Chastellet du roy nostre sire à Paris, où elle est encores
prisonniere, comme dit est dessus, et pour les causes
dessus dites.
LE vendredi ensuivent, derrenier jour dudit mois de
septembre, par devantmons. le prevost, lui estant en
jugement sur les quarreaulx oudit Chastellet, en la presence
de honnorables hommes et saiges maistres Guillaume
Porel, conseillier du roy nostre sire en son parlement;
Jehan Jouvenel, Jehan Cuignot, advocas oudit
parlement; Guillaume Drouart, Jehan Truquam, nos
lieutenans; Martin Double, advocat du roy nostre sire
en sondit Chastellet; Jaques du Bois, Denis de Baumes,
advocas illec; Robert Petit-Clerc, Jehan de Bar, Miles
de Rouvroy, Gerart de La Haye, Jehan de Tuillieres,
Jehan Soudant, Robert de Tuillieres, Nicolas Chaon,
Nicolas Bertin et Robert de Pacy, examinateurs; fu attainte
et fait venir la dessus nommée Alips La Pichoise,
prisonniere, à laquelle fu leue de mot à mot sa confession
cy-dessus escripte, laquelle elle afferma estre vraye,
et en ycelle persevera. Et, ce fait, fu par leditmons. le
prevost demandé à tous les dessus nommez leurs advis et
oppinions qu'il estoit à faire d'icelle Alips. Tous lesquieulx
dirent et furent d'oppinion, sauf lesdiz maistres Martin
Double, Nicolas Chaon et Robert de Tuillieres, que,
veue ladite confession, avecques l'estat de ladite Alips,
prisonniere, que ycelle Alips avoit fait et commis crime
de lese-magesté, et en devoit recevoir mort, c'est assavoir
que elle devoit estre arse, et n'en povoit ne devoit estre
espargnée. Lesquieulx oppinions oyz, et veue ladite confession,
icelle Alyps fu ad ce condempnée par leditmons. 
le prevost, l'an et le jour de vendredi dessus diz.
ET icellui jugement excecuté le samedi premier jour
d'ottobre milCCC quatrevins et dix.
Et n'avoit aucuns biens.
AL. CACHEMARéE.


L'AN DE grace mil trois cens quatrevins et dix, le dimenche
second jour du mois d'ottobre, par devant
maistre Jehan Truquam, lieutenant demons. le prevost,
presens maistres Guillaume Porel, conseillier du roy nostre
sire en son parlement à Paris; Nicolas Chaon et Gieffroy
Le Goibe, examinateurs de par le roy nostre sire en son
Chastellet de Paris; fu attaint et fait venir en jugement
sur les quarreaulx dudit Chastellet Jehan Jouye, orfevre,
detenu prisonnier oudit Chastellet, pour cause de ce qu'il
est accusez par Robinet Le Cauchois, orfevre, d'avoir
lui aidié à faire certains coings pour faire et forger monnoye
deVIIJ d. par. pour piece, et d'estre consentant et
aidant dudit Robinet au fait d'icelles monnoyes, sy comme
appert plus à plain par certaine confession faite par ledit
Robinet, lui estant prisonnier ès prisons du roy nostre sire
à Amiens, par devant le bailli dudit lieu d'Amiens, de
laquelle confession la teneur est telle:
ROBINET Le Cauchois, orfevre, né de Boilehart, entre
Dieppe et Rouen, congneut et confessa par devantmons. 
Gobert de La Boire, chevalier, bailly d'Amiens, presens
Pierre de Talemars, lieutenant duditmons. le bailli; Vincent
de Guisi, procureur du roy; Jehan Plantehaye,
maistre Raoul de Bery, Pasquier du Mont, advocas;
Pierre de Le Viscongne, prevost de Beauvoisis au siege
d'Amiens; Regnaut de Bucy, escuïer, et Tassin Gracien;
que environ a deux ans, ouquel temps il demouroit en
la ville de Harfleur, Jehan Jouye, orfevre, demourant à
Paris, entre la Croix du Tiroir de Saint-Germain en
l'Auxerrois, ou rent de ladite elgise, s'acointa de lui, et
li dist qu'il avoit esté desrobez à Rouen du temps des
Maillez, et lui pria qu'il lui feist aucune chose gangnier.
Et finablement furent d'accort, par l'ennortement dudit
Jouye, qu'il forgeroit blans semblables de façon aus blans
deVIIJ d. que avoit lors de nouvel fait encommencer à
courre le roy nostre sire. Et en firent en une maison
appartenant à Emont de Bulles, seant en ladite ville
de Harfleur, là où ilz demourerent, bien jusques à
la valeur deIIIJxx frans ou environ. Et dist, sur ce
requis, que ledit Emont n'en savoit riens, mais leur
avoit louée sadite maison pour ouvrer de leur mestier
d'orfaverie.
Et dit que ledit Jehan Jouye tailla les coings pour faire
ladite monnoye, est assavoir: le coin de dessoubz sur
une petite englume là où ilz forgoient hannaps d'argent,
et celui de dessus en la teste d'un martel à orfevre. Et
leur livra billon pour ce faire une changerresse demourant
audit lieudeHarfleur, nommée Alips Nicole, lors
vefve de feu Andrieu Nicole, et ad present femme de
Jehan de Bruyeres, changeur; et leur vendoit le marc
six frans et demi, qui ne valoit par raison que cinq frans
et demi, et la païoient de la monnoye que ilz faisoient
par la maniere ditte, laquelle monnoye elle alouoit avec
autres blans du roy à son cange. Et, en ce faisant, demourerent
environ demi-an audit lieu de Harfleur; mais
la plus grant partie du temps ilz ouvrerent de leurdit
mestier d'orfaverie. Et quant ilz se partirent de ladite
ville, ledit Jehan Jouye s'en ala demourer à Paris, et
vendi audit Robinet les coings dont dessus est faite mencion
la somme deXIIIJ frans, qu'il lui païa en bonne monnoye
du roy. Et ledit Robinet ala ouvrer en l'abbaye de
Saint-Wandrille de sondit mestier d'orfaverie, et de là à
Arras, où il ouvra de sondit mestier d'orfaverie, tant en
la maison Claylours comme ès maisons de Jehan de Legode,
Jaquemart de Terouane, et derrenierement en la
maison maistre Jehan de Breubant, tous orfevres, esquieulx
lieux, ou en aucun d'iceulx, il ne ouvra oncques de ladite
monnoye. Mais environ aXV jours, que il entendoit
à lui partir de ladite ville, il loua une chambre en la
maison Colart Le Roy, assez près de la maison du bailli
d'Arras, et là forga environ pour quarante solz desdiz
blans. Et, ce fait, lui et Jehan de La Rue, né du païs
de Boulenois, pour ce que icellui Jehan lui avoit dit
qu'il savoit bien faire argent fin, se partirent ensemble
de ladite ville, et alerent à Terouane. Et pour ce que
ledit Jehan disoit que il n'avoit de quoy commancer son
ouvraige, ledit Robinet se charga de lui faire finence de
la valeur de deux mars d'argent, et lui dist que pour les
avoir il forgeroit monnoye, et en forga jusques à la valeur
de six frans ou environ de la monnoye ditte, au veu
et sceu dudit Jehan, en ladite ville de Terrouane, en la
maison de Jehan Horel, orfevre, lequel, et un sien compaignon
nommé Raoul du Fay, savoient ce qu'il faisoit,
et devoient partir au prouffit, excepté Jehan de La Rue,
qui n'y prenoit aucun prouffit; et en alouerent environ
douze sols. Et avoit entencion d'aler à Saint-Omer pour
acheter des estoffes, pour ouvrer de la science que ledit
Jehan de La Rue lui avoit dit, quant lui et les autres qui
estoient avecques lui audit lieu de Terouane furent prins
par les gensmons. de Terouane. Requis se la femme dudit
Jehan Horel et la fille dudit Raoul du Fay, qui furent
prins avecques lui, savoit qu'ilz forgoient ladite monnoye,
dist qu'il tient que non, et qu'ilz ne l'eust point
forgié s'il eust pensé que elles l'eussent sceu.
Dist oultre que il avoit bien dit audit de La Rue qu'il
forgeroit et avoit forgié lesdiz blans; et il lui dist que s'il
avoit ouvré trois ou quatre mois à faire ledit argent, il
ne lui seroit plus mestier de forgier de ladite monnoye.
Et savoit bien que il avoit les coings, car il lui aida à
porter d'Arras à Terouane, et li en vit forgier. Ce fu
fait ou Beffroy d'Amiens, leXXVIIJe jour de septembre,
l'an milCCCIIIJxx et dix. En tesmoing de ce, nous avons
mis le seel dudit bailliage à ces presentes, faittes et données
à Amiens, l'an et jour dessus diz.
ET, ce fait, congneut et confessa pour verité, et par
serement, après ce qu'il fu fait jurer aus sains Euvangiles
de Dieu qu'il diroit verité de tout ce qu'il lui seroit demandé,
qu'il estoit nez de la ville de Paris, et que, passez
sontXIJ ans, il espousa par mariage à Jehanne, ad
present sa femme, et jadiz fille de feu maistre Estienne
de Marueil, advocat en Chastellet.
Dist aussy, sur ce requis, que pour le temps de la commocion
derrenierement advenue en la ville de Rouen,
il pour lors estoit demourant en icelle ville de Rouen, jà
soit ce que tousjours sadite femme demourast en la ville de
Paris; et que au temps qu'il demeuroit en ycelle ville, il
presta à usure tant petit d'argent qu'il povoit avoir pour
lors, afin d'avoir à recouvrer sa vie pour la sustence de lui
et de sadite femme. Et pour ce que par les gens qui firent
icelle commocion il fu du tout desrobé et mis à povreté,
afin de gangnier sa vie, comme dit est, se parti d'icelle
ville, et ala ouvrer en la ville de Harefleu, et illec trouva
le dessus nommé Robinet Le Cauchois, lequel il avoit autresfois
veu, et plusieurs fois ouvré avec lui dudit mestier
d'orfaverie, et là raconta les meschiez, pestilences et dommaiges
dessus diz, à lui faiz en ycelle ville de Rouen, lui
pria et requist qu'il le volsist aidier à gangnier et faire
ouvrer dudit mestier; avec lequel il ouvra longtemps en
l'ostel et chambre dudit Robin, et jusques ad ce que
icellui Robin et sadite femme s'en alerent demourer en
la ville de Honnefleu; pendant lequel temps, ledit Robinet
et lui qui parle prindrent par plusieurs et diverses
fois de l'argent, pour ouvrer dudit mestier de orfaverie,
de Alips Nicole, changerresse, demourant en ycelle ville
de Harfleu.
Dit aussy qu'il est clerc, en possession et habit de tonseure,
et requiert que à son ordinaire l'en le volsist rendre,
afin que dudit cas et accusacion il se puist purgier
comme innocent qu'il est de ce que dit est, et aussy que
à sa personne l'en ne attemptast aucunement.
APRèS lesquelles choses ainsy faittes, pour ce qu'il
apparu aus dessus diz que sur la teste dudit Jouye, prisonnier,
n'avoit aucun signe ou caratère de tonceure, et
qu'il se advoit comme clerc dessus dit, fu dit et ordonné
par ledit lieutenant que presentement seroient mandez
les barbiers jurez de la ville de Paris et autres plusieurs
maistres expers oudit mestier, afin de veoir et visiter icellui
prisonnier, et que l'en peust savoir la verité s'il avoit
vray signe de tonsure ou caratere sur sa teste, ou non.
ET, pour ce, furent faiz venir en jugement sur les
quarreaulx dudit Chastellet Maciot Misery, barbier juré
du roy nostre sire oudit Chastellet; Jehan de Chartres,
barbier juré de la ville de Paris; Mahiet Rabeuf, Jehan
d'Andrezel, Guillemin Aubel, Guillemin Brebion, Pierre
Bernart, Regnaut Videt, Guillaume de Houssay, Jehan
Forget, Richart Le Tailleur, Regnaut Emar et Thomas
Prestrel, tous barbiers expers et congnoissans oudit mestier,
demourans à Paris, ausquieulx par ledit lieutenant
fu fait commandement de par le roy qu'ilz alassent veoir
et visiter ledit prisonnier, et rapportassent la verité de ce
qu'ilz trouveroient du signe de tonsure que disoit avoir
et porter icellui prisonnier sur sa teste. Et, ce fait, après
ce qu'ilz eurent veu et diligenment visité icellui prisonnier,
et aussy qu'ilz eurent juré, et chascun d'eulx, aus
sains Euvangiles de Dieu dire verité, rapporterent par
leurs seremens, par la bouche dudit Jehan de Chartres,
qu'ilz avoient veu et diligenment visité et pignié ledit
prisonnier, et que là où le signe de couronne a acoustumé
d'estre, les cheveux dudit prisonnier sont aussy grans li
uns comme l'autre et que les autres cheveux de la teste
dudit prisonnier, combien que à un costé destre, hors
et près de la place où la couronne ou signe de couronne
doit estre, a une petite place, et en plusieurs autres lieux
de la teste dudit prisonnier, qui ont esté plumées et rompues,
sy comme il leur est advis. Et, pour ce, dient que
sur la teste dudit prisonnier n'a aucun signe ou caratere
vray de tonsure, ne autre quelque signe de tonseure que
dit est cy-dessus.
ITEM, le lundi ensuivant, tiers jour dudit mois, par
devant maistre Jean Truquam, lieutenant demons. le
prevost, lui estant en jugement sur les quarreaulx, presens
maistres Guillaume Porel, conseillier du roy nostre
sire en parlement; Dreux d'Ars, auditeur; Martin Double,
advocat; Andrieu Le Preux, procureur du roy; Jehan de
Tuillieres, Miles de Rouvroy, Girart de La Haye, Oudart
de Fontenoy, Robert Petit-Clerc, Robert de Pacy,
Hutin de Ruit et Gieffroy Le Goibe, examinateurs de
par le roy nostre sire oudit Chastellet; fu veu et leu ce
present procès; et, après ce, par ledit lieutenant fu demandé
ausdiz conseilliers leurs advis et oppinions qu'il
estoit bon de faire et comment l'en procederoit contre
ledit prisonnier. Tous lesquieulx, veu l'accusacion faite
par la depposicion dudit Robinet Le Cauchois contre
ledit prisonnier, l'estat de icellui, ce qu'il est mariez, et
qu'il est usé et acoustumé de tout temps que nul homme
marié ne puet ne ne doit joïr de previlege de clerc, s'il
n'est en habit ou possession de tonsure, le rapport desdiz
barbiers jurez, l'estat dudit prisonnier et la matiere dont
l'en traitte ad present, qui est chose très-hayneuse, touchant
crime de lese-magesté, et regardant le bien et chose
publique, delibererent et furent d'oppinion que, pour
savoir par sa bouche la verité dudit cas et accusacion, il
feust mis à question; et ad ce fu condempné par ledit
maistre Jehan Truquam, lieutenant, consideré que il
n'estoit pas en possession et habit de tonsure, par le rapport
desdiz barbiers jurez.
EN enterinant lequel jugement, icellui Jehan Joye,
prisonnier, fu attaint et fait venir en jugement sur les
quarreaulx, en la presence des dessus diz conseilliers, et
par ledit lieutenant, après ce qu'il ot juré aus sains Euvangiles
de Dieu qu'il diroit verité de ce que l'en lui demanderoit,
et requis et demandé que de l'accusacion dessus
dite contre lui faite il deist verité, ou l'en la li feroit dire
par force et contrainte, dist et afferma par serement qu'il
ne savoit d'icelle accusacion autre chose que dessus en a
depposé. Et pour ce que autre chose ne volt congnoistre,
fu fait despouillier tout nu, mis, lié et ataché à la question
sur le petit tresteau, et, avant ce que l'en lui eust
gueires ou pou d'eaue jetté sur lui, requist humblement
que l'en le volsist mettre hors d'icelle question, et il diroit
verité d'icelle accusacion, dont il estoit coulpable,
consentant et faiseur; et, pour ce, fu mis hors d'icelle
question hastivement, mené choffer bien et deuement en
la cuisine en la maniere acoustumée, et, assez tost après,
ramené en jugement sur lesdiz quarreaulx, en la presence
de tous les conseilliers dessus nommez.
HORS de laquele question, après ce que de rechief
ledit lieutenant ot fait faire serement audit prisonnier
qu'il diroit verité, icellui prisonnier, sanz aucune force
ou contrainte de gehine, congnut et confessa, en ensuivant
la premiere confession cy-dessus escripte, autrefois
par lui faite, que verité est que quant il fu venu en la
ville de Harfleu, trois ans ou environ aura à la Toussains
prochainement venant, par devers le dessus dit Robinet
Le Cauchois et Jehanne, sa femme, pour lors demourans
en ycelle ville de Harfleu, et que du mestier d'orfaverie
ilz orent par plusieurs journées ouvré ensamble, ainsy
comme il qui parle, à un jour de matin, dont il n'est
record en quel temps ou saison ce fu, ainsy comme il fu
entré en la chambre d'iceulx mariez, et ou lieu où ledit
Robinet faisoit ses fontures, trouva d'aventure uns coings
gravez à faire blans deXIJ denierspar. piece, lesquieulx
par lui veuz, il fu moult esbahi et courroucé; et sytost
comme il trouva icelli Robinet, le blasma de ce et fist
blasmer par un frere des Billetes de Paris, nommé frere
Gile, qui lors demouroit en icelle ville de Harfleu; mais
assez tost après ce que dit est, icellui Robinet dist à lui
qui parle que de leur mestier d'orfaverie ilz ne faisoient
ne ne gangnoient denier aucun en icelle ville de Harfleu;
et, pour ce, leur estoit besoing qu'ilz gangnassent leurs
vies à quelque chose que ce feust.
Dist aussi ledit Robinet, à lui qui parle, que s'il vouloit
faire ce qu'il lui diroit, ilz seroient riches hommes à
tousjours. Laquele parole oye et entendue par il qui parle,
et aussy que par plusieurs fois ledit Robinet le amonnesta
de faire ce qu'il lui disoit, c'est assavoir qu'ilz feissent
coings nuefs pour forgier blans deVIIJ denierspar. la
piece, et qu'il trouveroit bien en ycelle ville une personne
qui leur baudroit de l'argent pour faire icelle monnoye,
et y auroient très-grant prouffit. De laquelle matere
ilz parlerent par plusieurs et diverses fois longuement, et
tant firent que ilz accorderent li uns à l'autre, et d'un
commun assentement, que ilz feroient yceulx coings à
faire monnoye deVIIJ denierspar. pour piece. Lesquieulx
coings, lui qui parle, et en sa compaignie ledit Robinet,
firent et graverent ensamble en la chambre dudit Robinet,
et au sceu de la femme dudit Robinet. Et dist que
avant ce que iceulx coings feussent du tout eschevez de
faire et graver, ilz y ouvrerent l'espace d'un mois, à divers
jours et heures, et que la croix d'iceulx blans il qui
parle grava en la teste d'un gros martel à orfevre, et la
pile en une anglusme appartenant audit Robinet.
Congnut aussy que depuis ce que iceulx coings furent
forgiez et gravez par la maniere que dit est, eulx deux
ensamble ont fait et fondu billon d'argent et de cuivre
ensamble, et fait de l'aloy de icelle matiere, et, icelui
aloy fait, ont ordonné billes de ladite monnoye, qu'il
qui parle a aplaties, rongnées, arondies et blanchies en
l'aide et compaignie dudit Robinet et de ladite Jehanne,
sa femme; mais oncques jour de sa vie il ne fery monnoye
en coing, pour ce qu'il n'eust sceu, et qu'il n'estoit
pas assez fort homme pour ferir en coings. Et dist, sur ce
requis, qu'il ne se recorde pas jusques à quel nombre ou
somme d'argent il et ledit Robinet firent lors d'icelle
monnoye, jà soit ce qu'il est bien record que d'un marc
d'argent qu'ilz mettoyent oudit aloy, ilz faisoient quatre
mars de ladite monnoye de blans deVIIJ deniers la piece.
Et dist que l'argent dont ilz faisoient ledit billon ou aloy,
il a aucune fois esté querre en l'ostel de Alips Nicole,
changerresse, nommée plus à plain en la confession dudit
Robinet; et que quant ilz avoient faite icelle monnoye,
il qui parle a aucune fois porté de ladite monnoye au
change d'icelle Alips, et li baillié ladite monnoye, laquelle
elle merloit et boutoit parmi l'autre monnoye qui
estoit sur le change d'icelle Alips.
Dist avecques ce, que ladite Alips livroit audit Robinet
tout l'argent qu'il lui demandoit à avoir, par l'affinité
et acointance qui estoit entre eulx deux, et que à lui qui
parle elle n'eust baillié denier ne maille, parce que elle
n'avoit aucune congnoissance à lui qui parle, sinon par le
moyen dudit Robinet.
Et dist que d'icelle monnoye il ne mist ou aloua oncques
denier aucun, parce que quant il avoit aucune chose
gangnié icellui Robinet le payoit de bonne monnoye et
de bon argent. De laquelle ville de Harfleu, pour doubte
et paour que icellui Robinet ot qu'il ne feust apperceuz
de fere ladite monnoye, ledit Robinet se parti d'icelle
ville de Harfleu, et ala demourer en la ville de Honnefleu,
et avec soy porta iceulx coings; et, en icelle ville,
il qui parle ala veoir par plusieurs fois et ouvra avec ledit
Robinet en icelle ville de Honnefleu, tant d'orfaverie
comme à faire d'icelle monnoye ès coings dessuz diz, par
lui aidiez à graver, comme dit est; et la monnoye qu'ilz
faisoient de ce, apportoit ou envoyoit ledit Robinet à la
dessus ditte Alips Nicole, tant par lui qui parle comme
par aucuns des varlez que avoit lors en sondit hostel ledit
Robinet.
Et dist que de tout le prouffit qu'il ot oncques de
faire yceus coings, il n'ot oncques prouffit en argent
comptant, jà soit ce que icellui Robinet, quant il se volt
partir de ladite ville de Honnefleu pour aler demourer
en la ville de Dieppe, pria et requist lui qui parle que
lesdiz coings il lui volsist laissier, et il le acquitteroit de
l'argent qu'il devoit à ladite Alips.
Et dist, il qui parle, que pour faire et ouvrer de sondit
mestier d'orfaverie, durant le temps qu'il demoura
en ladite ville de Harfleu en la compaignie dudit Robinet,
depuis ce aussy que icellui Robinet ala demourer
en la ville de Honnefleu, il qui parle, par plusieurs et
diverses fois, a emprunté à icelle Alips la somme de dix
ou douze frans; et, au partement de la compoignie que
firent ensamble iceulx Robinet et lui qui parle, icellui
Robinet descompta en la presence de lui qui parle, et
mist en sa charge, par devers icelle Alips, iceulxX ou
XIJ frans, n'est record lequel; et lors icelle Alips dist à il
qui parle que, pour ce que ledit Robinet avoit fait sa
propre debte de ce qu'il povoit estre tenuz à icelle Alips,
elle en quitta il qui parle, sanz ce que alors ne depuis il
eust dudit Robinet aucun dom ou prouffit quelconques.
Et auquelRobinet, pour raison dudit acquit, il qui parle
laissa les coings dessus diz par entre eulx fais, comme dit est.
Et dist que d'iceulx coings ilz ouvrerent et forgerent
l'espace de deux mois, et non plus, de ladite monnoye
deVIIJ denierspar. la piece. Après lequel departement
fait entre lesdiz Robinet et depposant, pour ce qu'il
n'avoit point d'argent pour ouvrer dudit mestier d'orfaverie,
il qui parle se parti d'icelle ville de Harfleu, et
vint demourer en la ville de Paris avec sadite femme.
Dit avecques ce, sur ce requis, que depuis ce que
ledit Robinet fut parti d'icelle ville de Harfleu, pour
aler demourer audit lieu de Dieppe, il ne vit icellui, ne
aussy n'ot oncques puis ne ne vit lesdiz coings, jà soit ce
qu'il ait bien oy dire plusieurs fois que icellui Robinet
estoit alez ou païs de Caen, de Bayeux et de Coustentin,
pour ouvrer dudit mestier d'orfaverie. Et autre chose ne
scet, sur tout diligenment requis. Et, ce fait, fu fait
traire à part sur les carreaux, et, en après, remis en la
prison dont il avoit esté attaint.
OYE laquele confession faitte par icellui prisonnier,
veue et leue icelle en la presence desdiz conseilliers, fu
demandé par ledit lieutenant à iceulx conseilliers leurs
advis et oppinions qu'il estoit bon de faire sur ce. Tous
lesquieulx, veu icelle confession, la matiere du cas, la
reiteracion dudit crime, qui est de leze-magesté et contre
tout le bien publique, fait par ledit prisonnier, avec l'estat
d'icellui et les ordonnances royaulx faittes sur ce, delibererent
et furent d'oppinion que l'en ne povoit ou
devoit espargnier qu'il ne feust digne de souffrir mort,
comme homme qui avoit fait faux coings et forgé faulse
monnoye, c'est assavoir qu'il feust bouilly. Et, ce fait,
veu icellui procès et oyes icelles oppinions, ledit Jehan
Joye, prisonnier, fu ad ce condemné par ledit lieutenent.
LE mardi ensuivant,IIIJe jour dudit mois d'ottobre,
l'an dessus dit, fu ledit Jehan Jouye, prisonnier, mené
ou marchié aus Pourciaux à son derrenier tourment; et
illec, en la presence de maistres Jehan Truquam, lieutenant
duditmons. le prevost, illec envoyé, et Gieffroy
Le Goibe, examinateur oudit Chastellet, ledit Jehan Jouye
continua en la confession cy-dessus dite et escripte, par lui
faite. Et oultre, dist que icelle Alips avoit esté presente
et en la compaignie de il qui parle, et aussy desdiz Robinet
et Jehanne, sa femme, où plusieurs d'iceulx blans
dessus diz avoient esté roigniez; et elle-mesmes avoit aidié
à rongnier iceulx; et icelles rongneures avoit, ladite
Alips, portées en son hostel et fait fondre par ses gens,
sy comme elle, par plusieurs fois, a dit et congneu à lui
qui parle, et aussy ausdiz Robinet et sa femme.
Dist avecques ce, que en karesme derrenierement passé,
il qui parle estant en la ville de Harfleu, où il estoit alez
pour besongnier, oy dire à Bertram des Moulins, marchant
d'argent, demourant en icelle ville, que le frere
de la femme du consierge de messire Guillaume de La
Tremouille, chevalier, estoit compaignon dudit Robinet,
et avoient ouvré de laditte monnoye ensamble, et est,
icellui compaignon, frere de la femme dudit consierge,
né de la ville de Troyes.
Dist avecques ce, que icellui Bertram est aussy semblablement
marchant de monnoye, sy comme il a oy dire et
maintenir publiquement en icelle ville de Harfleu, paravant
ledit karesme derrenierement passé et depuis. Et
aussy que un compaignon entameur d'estain, nommé
Jehannin, et qui estoit du païs de Picardie, et lequel
avoit naguerres demouré avec le curé de Nostre-Dame de
Montfort, avoit aidié audit Robinet à faire icelle monnoye,
et estoit son compaignon, sy comme il oy ce dire
pour lors audit Bertram. Et atant fini ledit Jehan Jouye
ses jours, et moru en la chaudiere, où il avoit esté
mis pour ladite cause, et acomplissant ledit premier
jugement.
LES biens de lui ont esté bailliez au receveur, et par
inventoire.
AL. CACHEMARéE.

...
faiz, ilz feussent mis à question. Et ad ce faire furent
condempnez par ledit monseigneur le prevost.
EN enterinant lequel jugement, ledit Jehan Rubion,
prisonnier dessus nommé, fu mis à question sur le petit
tresteau, et en après sur le grant, et ainsy comme l'en lui
ot donné à boire de l'eaue, requist que hors d'icelle l'en
le meist, et il diroit verité. Sy fu mis hors d'icelle question,
mené chauffer en la cuisine en la maniere acoustumée,
et en après ramené en jugement sur les quarreaulx;
et illec, hors de toute question, en la presence des dessus
nommez, et senz aucune force ou contrainte, congneut
et confessa, par serement sur ce fait aus sains Euvangiles
de Dieu, que, un an a ou environ, qu'il servoit un charretier
nommé Le Monde, demourant en la ville de Fontaine-lez-Marigny,
et menoit ses chevaulx, et qu'il et sondit
maistre aloient aus champs querre des jarbes, lequel
son maistre estoit couché enmi ladite charrette et dormoit,
il, en alant leur chemin, vint en ladite charrete et
à sondit maistre ainsy dormant, comme dit est, print et
osta de sa tasse un franc en or. Lequel ainsy par lui prins,
environ un ou deux jours après qu'il se fu partiz du service
de sondit maistre, icellui son maistre le poursuy et
rataint, et icellui franc lui osta, et atant li donna congié,
sanz autre chose lui faire.
Item, congnut que,X ans a ou environ, ainsy comme
il qui parle et un varlet, duquel il ne scet le nom, estoient
couchiez ensamble en un lit, en la ville de Culevrede,
il print de nuit, en la bourse dudit compaignon,VIIJ d..
Item, congneut que, en karesme derrenierement passé
ot un an, qu'il demouroit en la ville de Chasteau-Thierry,
et menoit les chevaux du seigneur des Maillez, demourant
en ladite ville, ainsy comme il entra en la chambre
de sondit maistre à un soir, trouva un coffre ouvert, ouquel
il print deux frans en or qu'il y trouva. Et dist que
celle nuit mesmes, que par ses maistre et maistresse il fu
mandé leur porter boire à un soir, de nuyt, en leur
chambre, et, en s'en revenant, estaingny la chandelle
qu'il tenoit en sa main, et en la bourse de la dame dudit
hostel, qu'il trouva sur un coffre au pié du lit d'iceulx,
print dix soulz en petiz blans. Lequel argent ainsy par lui
prins, le landemain matin, il qui parle se parti de l'ostel
de sondit maistre, et s'en retourna en la ville de Troyes,
dont il est né.
Item, congnut que, en karesme derrenierement passé,
ainsy comme il servoit à Troyes en l'ostel de l'Escu d'Estempes,
appartenant à Jehan Le Lorrain, et ouquel hostel
il servoit les maçons qui y ouvroient, vit et apperceut
sondit maistre qui s'estoit despouilliez en sa chambre, et
avoit mis sa tasse et sa sainture en sa chambre, sur son lit;
en laquelle chambre il print en la tasse de sondit maistre
deux frans en or qui y estoient; et, iceulx par lui ainsy
prins, se parti dudit hostel sanz congié, et d'ilec ala en la
ville d'Auxerre, en laquelle ville il se mist à servir un
nommé Jehan, marchant vendeur d'oignons. Et ainsy
comme il ot servy sondit maistre environXV jours, et que
icellui son maistre fu alé en sa marchandise, et qu'il qui
parle, environ heure de midi, fu alez en la chambre de
sondit maistre pour faire son lit, pour ce que sa maistresse
estoit lors hors de la ville, trouva un coffre ouvert en
icelle chambre, ouquel coffre il print, en un hannap de
madre, cinq frans en blans deVIIJ deniers et deXIJ deniers
par., et, iceulx par lui ainsy prins, mist en un sac de toile
et se parti dudit hostel. Et ainsy comme il fu environ une
lieue par deçà ladite ville d'Auxerre, fu rataint par sondit
maistre, lequel lui osta lesdiz cinq frans par lui ainsy
prins en son hostel, et, sans lui faire aucune chose, et
pour ce lors lui donna congié.
Dist et afferma par serment que, en karesmederrenierement
passé, ainsy comme lui qui parle et ledit Jaquet parlerent
ensamble de venir à Paris, et lors promistrent l'un
à l'autre que tout ce qu'ilz gangneroient, ilz departiroient
par moitié; et entendoit lors, il qui parle, et encores entend
que c'estoit des larrecins qu'ilz feroient. Et dist, sur
ce requis, que, en la compaignie dudit Jaquet, il ne embla
oncques denier ne maille aucun, ne aussy n'ot, icellui
qui parle, denier de chose que icellui Jaquet ait gaignié.
Et autre chose ne volt congnoistre, et, pour ce, fu fait
mettre en la prison dont il estoit partiz.
ITEM, ledit Jaquet fu attaint en jugement sur lesdiz
quarreaulx, en la presence des dessus nommez conseilliers,
lequel, pour ce que autre chose ne volt congnoistre que
dit est, et en enterinant ledit jugement, fu mis à question
sur le petit et le grant tresteau, et illec ne volt aucune
chose congnoistre qui lui portast prejudice; et, pour ce,
fu mis hors d'icelle question, et mené chauffer en la cuisine
en la maniere acoustumée, et en après remis en la
prison dont il estoit partiz.
ITEM, le mercrediVe jour d'ottobre mil trois cens
quatrevins et dix dessus dit, par devant maistre Jehan
Truquam, lieutenant duditmons. le prevost, presens
maistres Guillaume Porel, conseillier du roy nostre sire
en son parlement; Guillaume Drouart, lieutenant dudit
mons. le prevost; Dreux d'Ars, Pierre Piquot, auditeurs;
Robert Petit-Clerc, Miles de Rouvroy, Ernoul de Villiers,
Jehan Soudant, Robert de Pacy, Robert de Tuillieres,
Nicolas Chaon et Hutin de Ruit, examinateurs
oudit Chastellet; fu fait venir et attaint en jugement sur
les quarreaux dudit Chzstellet Jehan Rubion, dessus
nommé, lequel, après ce qu'il ot juré aus sains Euvangiles
de Dieu de dire verité, et que la confession cy-dessus
escripte, par lui faite, lui ot esté leue mot après
autre, et que icellui prisonnier continua et persevera en
icelle confession, et afferma par serement icelle contenir
verité par la fourme et maniere que escripte est cy-dessus,
sans aucune force ou contrainte, par ledit lieutenant fu
demandé ausdiz conseilliers leurs avis et oppinions qu'il
estoit bon de faire dudit prisonnier. Tous lesquieulx,
veu l'estat dudit prisonnier, furent d'oppinion qu'il estoit
prenable de justice, et oultre, veu la confession cy-dessus
escripte, les perseveracions et reiteracions d'iceulx larrecins,
et la multiplicacion d'iceulx faiz en plusieurs et
divers lieux, et la traïson par lui faite à ses maistres qu'il
avoit serviz, delibererent que l'en ne le povoit espargnier
qu'il ne feust excecutez comme un très-fort larron. Ouyes
lesquelles oppinions et veu ledit procès, icellui Jehan
Rubion fu par ledit lieutenant, et en sa presence, condempnez
à estre penduz comme larron.
ITEM, et par lesdiz conseilliers fu semblablement deliberé
que,veuel'accusacion faite contre le dessus dit Jaquet
de Dun, et la confession d'icellui, en laquelle il,
sans aucune force ou contrainte, a continué et perseveré
en icelle cy-dessus escripte, et veu l'estat d'icellui Jaquet,
prisonnier, qu'il soit encores une fois questionné; et s'il
ne confesse aucune chose, qu'il soit, pour le cas et compaignie
dessus dite, mis à la queue de la charrette, et batu
puis le Chastellet de Paris jusques à la justice, et que illec
il soit laissiez aler, senz lui faire autre pugnicion ou condempnacion
quelconques.
ITEM, le jeudi ensuivant,VJe jour d'ottobre mil trois
cens quatrevins et dix, par devant maistres Jehan Truquam,
lieutenant duditmons. le prevost, presens maistres
Guillaume Porel, conseillier du roy nostre sire en son
parlement; Dreux d'Ars, auditeur; Jehan de Tuillieres,
Miles de Rouvroy, Ernoul de Villers, Nicolas Bertin et
maistre Gieffroy Le Goibe, examinateurs; fu fait venir et
attaint en jugement sur les quarreaux dudit Chastellet le
dessus dit Jaquet de Dun, prisonnier, auquel par ledit
lieutenant fu dit que des larrecins dessus dites, et autres
crimes et deliz par lui commis, il deist verité, ou l'en lui
feroit dire par force et seroit mis à question. Et pour ce
que autre chose ne volt congnoistre que dit est, fu mis à
question sur le petit et le grant tresteau, et lors requist
instanment que hors d'icelle l'en le volsist mettre, et il
diroit verité. Sy fu mis hors d'icelle question, mené
chauffer en la cuisine en la maniere acoustumée, et en
après ramené en jugement sur les quarreaux dudit Chastellet,
en la presence des dessus diz, où illec, senz aucune
force ou contrainte de gehine, il congnut et confessa les
choses qui ensuivent.
C'EST assavoir: que au departement qu'il qui parle et
ledit Jehan Rubion firent de la ville de Dun, près de
Troyes, et qu'ilz prindrent complot ensamble de venir
demourer à Paris, pour servir et gangnier leurs vies, ilz
promistrent doresenavant estre compaignons et amis, et
que de tout ce qu'ilz pourroient avoir et gangnier ensamble
à servir, ilz feroient bon, vray, juste et loyal
compte par entre eulx; et entendoit lors et encores entend,
il qui parle, que le mot de gangnier estoit de ce
qu'ilz embleroient d'une partie et d'autre.
Congneut aussy que, en un jour de jeudi au soir, paravant
ce qu'il feust prins et emprisonné, ledit Rubion vint
par devers lui qui parle, en l'ostel de la Treille, en la rue
de la Calendre, en la cité de Paris, où il servoit un homme
qui estoit logiez oudit hostel, auquel qui parle icellui
Rubion dist et monstra grant quantité d'or et d'argent
qu'il avoit mussé en son saing, et lui dist que ledit argent
il avoit prins en l'ostel de son maistre qu'il servoit, sanz
son sceu, pour ce qu'il ne lui avoit volu baillier de l'argent
qu'il lui avoit demandé; et tant fist icellui Rubion
à lui qui parle, par ses semonces et prieres, qu'il s'accorda
aler avecques lui au giste au pont à Chalenton, et là,
icellui Rubion lui promist baillier la moitié dudit argent
qu'il avoit sur lui. Et au partir qu'il qui parle fist de l'ostel
de sondit maistre, print en la chambre d'icellui son maistre
unes vielles chauces de brunette et une dague, sanz aucune
estoffe d'argent, et povoit ce valoir environX sols
tour., sans le sceu ou congié de sondit maistre.
Dist avecques ce, que dudit lieu de la Treille ilz alerent
gesir en la ville du pont de Chalenton, et illec lui
dist, icellui Rubion, toute la maniere comment il avoit
prins ledit argent, li monstra de rechief icellui argent,
qui estoit en un hannap de fust; et quant ilz orent departi
ensamble par moitié ledit argent, et qu'il qui parle en ot
eu à sa part trois frans en menue monnoye deXIJ d. parisis,
VIIJ etIIJ d. par., despecerent ledit hannap, et au
matin, au partir qu'ilz firent d'icelle ville, en alant en
ladite ville de Troyes, jetterent les pieces dudit hannap
en la riviere de Saine.
Dist aussy, lui qui parle, que environ karesme derrenierement
passé, ainsy comme il qui parle regardoit ouvriers
qui ouvroient de maçonnerie en ladite ville de
Dun, dont il estoit nez, vit et apperçut un compaignon
qui avoit mis sa tasse sur un coffre de l'ostel où ilz ouvroient,
et en ycelle tasse print dix blans nuefs chascun
de quatre deniers pour piece. Et dist, sur ce requis, que
ce sont tous les crimes et larreceins qu'il ait faiz ou conmiz,
en requerant que de lui l'en volsist avoir pitié et
compassion. Et atant fu fait remettre en la prison dont il
avoit esté attaint.
ITEM, le vendredi ensuivant, sur les quarreaulx, par
devant maistre Jehan Truquam, lieutenant demons. le
prevost, presens maistres Guillaume Porel, conseillier du
roy nostre sire en parlement; Guillaume Drouart, advocat
du roy; Oudart de Montchauvet, advocat en Chastellet;
Robert de Pacy et Gieffroy Le Goibe, examinateurs;
fu fait venir en jugement sur les quarreaux dudit
Chastellet ledit Jaquet de Dun, lequel, après ce que,
sanz aucune force ou contrainte, il ot continué et perseveré
ès confessions cy-dessus escriptes, par lui faites, et
icelles par serement affermé estre vrayes en la fourme et
maniere que escriptes sont, et que icellui Jaquet ot esté
fait traire à part sur les quarreaux dudit Chastellet, demandé
fu par ledit lieutenant ausdiz conseilliers qu'il
estoit bon de faire dudit prisonnier. Touslesquelx, veu
et consideré ce que dit est, et la petite valeur des choses
et biens par lui prins, comme dit est, furent d'oppinion
que l'on surserroit de faire aucun jugement contre ledit
Jaquet jusques ad ce que le jugement donné contre ledit
Rubion feust enterinement excecutez, et que selon ce
que ledit Rubion continueroit et persevereroit ès accusacions
dessus dittes, par lui faites contre ledit Jaquet, en la
fin de ses jours, que lors l'en auroit plus à plain avis et
deliberacion comment l'en procederoit au jugement, absolucion
ou condempnacion d'icellui Jaquet, prisonnier.
Et, pour ce, fut de present et par ledit lieutenant, oyes
icelles oppinions, differé de proceder plus avant contre
icellui Jaquet.
LE samedi ensuivant,VIIJe jour dudit mois d'ottobre
milCCCIIIJxx etX, fu ledit Jehannin Rubion mené à son
derrenier tourment, et illec, en la presence de Aleaume
Cachemarée, clerc criminel juré de la prevosté de Paris,
envoyé parmons. le prevost pour ledit jugement faire
mettre à excecucion, ledit Jehannin Rubion continua et
persevera esdites confessions par lui faites, et autrement
que dit est dessus ne charga ou accusa icellui Jaquet,
prisonnier. Et, pour ce, en enterinant et acomplissant
ledit jugement, icellui Jehannin Rubion fu excecuté par
la fourme et maniere que dit et jugé est contre lui
cy-devant.
ET n'avoit aucuns biens.
AL. CACHEMARéE.

ACCUSé a esté Berthaut Lestalon, nez de Montleheri,
en la paroisse de Saint-Merry de Linois, des fais
et deliz qui ensuivent, et pour lesquieulx il est detenu
prisonnier ès prisons du roy nostre sire à Montlehery,
c'est assavoir: que ledit Berthaut, jà pieçà, se bouta en
l'ostel où demouroit alors Jehan Laumaille, devant la
chappelle de la Roe, et là print une touaille, dont il fu
trouvé saisy, en un solier oudit hostel, où il estoit mussé
en un grant tas de chaume, par ledit Laumaille, sa femme,
sa fille, Gieffroy Le Maire, Thomas Minier et plusieurs
autres; et contrefaisoit le mort, et tant qu'il fu aporté
en la voye sur les quarreaulx. Le jour de la feste de Toussains,
l'an milCCCIIIJxx et six, ledit Berthaut fu attaint
desdites prisons et fu examiné sur ce, lequel, ainsy examiné,
a volu croirre Jehan Laumaille, sa femme et leur
fille, et non pas Gieffroy Le Maire et Thomas Minier,
pour ce qu'ilz sont ses hayneux, sy comme il dit.
ITEM, ou temps dont l'article de dessus fait mencion,
et en la nuit, ycelli Berthaut se bouta en l'ostel de Jehan
Bertram, près de ladite chappelle de la Roe, ferma l'uis
sur lui au corail, et tantost la femme dudit Bertram, cuidant
que ce feust son mary, elle hucha icellui Bertram,
lequel ne respondi neant; et pour ce que il ne lui respondoit,
elle ot effrayeur et paour, et commença à crier« Haro! »
auquel cri vindrent plusieurs personnes; et pour ce que
icelle femme n'osoit yssir hors de sa chambre, elle dist à
iceulx survenans qui estoient à l'uis par dehors:« Rompez
l'uis hardiment. »Et lors rompirent icellui huis par devant,
et sur l'eure icelui Berthaut rompi une fenestre et s'en
sailli dehors par icelle fenestre, mais laissa son chapperon,
qui lui chey de la teste, et s'en enfouy. Lequel chapperon
fu mis et porté par devers Guillaume Pasture, ad ce
temps gouverneur de la terre et juridicion de la Roe;
lequel chapperon lui fu par ledit Pasture rendu de l'accort
et consentement dudit Bertram, parmi ce que ycellui
Berthaut fist refaire ladite fenestre qu'il avoit rompue;
et sera ce sceu par ledit Pasture, par Jehan Laumaille, sa
femme, Gieffroy Le Maire, Thomas Minier, Perrin Canivet,
peletier, sa femme, Guillemin Le Page, sa mere
et Guerin Lalement. Ledit jour feste de Toussains fu
icelli Berthaut examiné sur ledit article, et de tout le
contenu en icellui a volu et veult croirre Guillaume Pasture,
Jehan Laumaille, sa femme, et tous les autres contenus
oudit article, excepté Gieffroy Le Maire, Thomas
Minier et Guerin Lalement, qu'il dit estre ses hayneux.
ITEM, que ledit Berthaut venoit de Paris, trouva en
chemin le charretier de Jehan Torfol, auquel charretier
il demanda s'il monteroit en sa charrete, à quoy se consenti
ledit charretier; et en ladite charrete avoit, dedens
un sac, une piece de toile, que print, embla et emporta
icellui Berthaut; et nonobstant, non adverti de ce, charia
et s'en ala jusques à l'ostel de son maistre icellui charretier,
jusques à Couldray, près et en la paroisse de Saint-Jehan
de Limville; et lui ainsy venu audit lieu, print
icelui sac, cuidant prendre et trouver icelle toile, mais
riens ne trouva. Et tantost vint icelli charretier audit
Berthaut, et lui demanda icelle toile, et, ce nonobstant,
la lui denya. Et pour ce que icellui Berthaut ot paour de
peril, d'ennuy et de domaige, intrepositement fist rendre
et restituer ladite toile; et sera ce sceu et trouvé par ledit
Torfol, par Jaquet Jeudi, lors son charretier, et par Guillaume
Pasture. Ledit jour de feste de Toussains fu icellui
Berthaut examiné sur le contenu oudit article, et du contenu
en ycellui a volu et veult croirre fin portant les
trois tesmoings dont oudit article est faite mencion.
ITEM, ledit Berthaut, depuis ces choses, furtivement
a prins et enmenez deux pourceaux, males ou fumelles,
gras, de l'estable de Lorens Huart, à ce temps demourant
à Marcoucis, et les mena chex Guillemin Le Blont, demourant
pour lors en l'ostel que Bourgeron, femme feu
Jehan Chartier, tixerrant, mere de la femme de Jehan
Villas, a à Guillerville; lesquelx pourceaulx il print de
nuit; et de l'ostel dudit Blont, pour ce que il ne volt
consentir qu'ilz feussent tuez ne brulez oudit hostel, icellui
Berthaut les mena en l'ostel de Jehan Lestalon, son
frere, qui ne les volt recevoir; d'ilec les mena en l'ostel
de Yvonnet Thias, son serourge, qui semblablement li
donna reffus; et d'illec les mena devant l'uis de Denisot
Le Paintre, lequel il fist lever de son lit, qui semblablement
ne le volt recevoir; et dudit lieu les mena en la
cheverue à Linois, devant l'uis de Perrin Landry, et fu
audit lieu encontré par Richart Le Chartier, tranchant de
Linois, avecques plusieurs autres qui estoient en la compaignie
dudit Richart, par lesquieulx ce pourra estre sceu,
et aussy par sergens, registres et appeaulx contre lui faiz
sur ce. Ledit jour de feste de Toussains fu ledit Berthaut
interrogué et examiné sur le contenu oudit article, lequel
Berthaut, du contenu en icellui, en nyant le cas, a volu
croirre Jehan Lestalon, Yvonnet Thiais, Denisot Le
Paintre, Avelot, sa femme, et non pas Guillaume Le
Blont, sa femme, ne leur filz, pour ce que ilz sont ses
haynneux, sy comme il dit.
ENCORES fu ledit Berthaut attaint desdites prisons le
mardiVJe jourdenovembre milCCCIIIJxx et six, par devant
nous, Lorens Dure, lieutenant du prevost de Montlehery;
le procureur du roy, Jehan Bouelle, Guillaume
Mitel, Jehan Le Roux, Denisot Remi, tabellion de Montleheri;
Guillemin Drapperie et Jehan Villas; auquel Berthaut
furent exposez les cas dont il est accusez, cy-dessus
escrips, et pour lesquieulx il est detenu prisonnier, sur
lesquieulx il a respondu, comme autresfois a fait, que de
tout ce il se rapporte et veult croirre ceulx par lui autreffois
desclairés contenus ès responces par lui données
sur chascun article, et aussy a volu et veult croirre la
depposicion et rapport de Lorens Dure, cy-après escripte.
LORENS Dure, nagueires prevost de Montleheri, juré,
requis et examiné sur ce que dit est en tant comme touchent
lesdiz pourceaulx, deppose que, deux ans a ou
environ, lui estant prevost, il vint à sa congnoissance que
Lorens Huart, de Marcoucis, avoit adiré deux pourceaux
gras, et que l'en disoit que Berthaut Lestalon les
avoit ostez de nuit en l'ostel dudit Lorens; et, pour ce,
commanda aus sergens de Montlehery, ou à aucun d'iceulx,
que se ilz le trouvoient en personne, ilz le admenassent
ès prisons de Montlehery, ou, se trouver ne le povoient,
il feust adjournez à trois briefs jours là où ilz pourroient
savoir sa residance; et n'en sceurent point trouver, ne sa
personne apprehender, pour ce que il se absenta et est
absentez par longtemps, et sanz ce que il puist savoir où
il feust comme il fu prevost. Et autre chose n'en scet.
GUILLEMIN Le Blont le jeune, filz de Guillaume Le
Blonc, demourant à Guillerville, juré, oy et examiné sur
ce que dit est, deppose par son serement que, deux ans
a ou environ, si comme il lui semble, environ heure de
minuit, Berthaut Lestalon vint à Guillerville, en l'ostel
qui appartient à la femme feu Jehan Chartier, où sondit
pere et mere et lui, soubz ... .
XIJe CCCIIIJxx 
etc.,
fu attaint en jugement sur les quarreaulx ou Chastellet
de Paris Berthaut Lestalon, dessus nommé, qui prisonnier
avoit esté admené oudit Chastellet des prisons de Montlehery,
desquelles il s'estoit eschappez, et où il estoit prisonnier
pour les causes et confessions cy-dessus escriptes.
En la presence duquel Berthaut fu leue et recitée sa confession
cy-dessus escripte, laquelle il afferma estre vraye,
et en icelle persevera. Et, ce fait, fu par leditmons. le
prevost demandé aus dessus nommezconseilliersqu'il
estoit bon à faire dudit prisonnier. Lesquieulx dirent que,
veue sadite confession, l'estat et gouvernement dudit prisonnier,
et ce que lesdiz larrecins avoient esté restituez,
il seroit bon de le mettre une fois à question, afin que par
sa bouche on sceust d'aucuns autres faiz la verité, et en
furent d'oppinion. Lesquieulx oppinions oyz, fu dit par
leditmons. le prevost que ainsy seroit fait.
EN enterinant lequel jugement donné contre icellui
Berthaut Lestalon, leditXIJe jour d'aoust derrenierement
passé, icellui Berthaut, prisonnier, fu attaint et fait venir
en jugement sur les quarreaulx dudit Chastellet, le jeudi
VJe jour d'ottobre milCCCIIIJxx et dix, et illec, en la presence
de maistres Jehan Truquam, lieutenant dudit monseigneur
le prevost; Guillaume Porel, conseillier du roy
nostre sire en son parlement; Dreux d'Ars, auditeur;
Jehan de Tuillieres, Miles de Rouvroy, Nicolas Bertin,
Arnoul de Villers et Gieffroy Le Goibe, examinateurs
oudit Chastellet; pour ce que autre chose ne volt congnoistre
que dit a cy-dessus, et que ès confessions cy-dessus
escriptes, autresfois par lui faites, il continua et
persevera en icelles, après ce que elles lui orent esté leues
mot après autre, fu mis à question sur le petit tresteau,
et en après sur le grant; et illec ne volt autre chose congnoistre
qui lui portast prejudice; et, pour ce, fu mis
hors de ladite question, mené chauffer en la cuisine, et
en après remené en la prison de laquelle il avoit esté
attaint.
LE vendredi ensuivant,VIJe jour dudit mois d'ottobre,
l'an dessus dit, en la presence de maistres Jehan Truquam
et Guillaume Drouart, lieuxtenans demons. le prevost;
Guillaume Porel, conseillier du roy nostre sire en parlement;
Andrieu Le Preux, procureur du roy; Arnoul de
Villers, Robert de Pacy et Gieffroy Le Goibe, examinateurs;
fu demandé par ledit maistre Jehan Truquam ausdiz
conseilliers leurs advis et oppinions qu'il estoit bon de
faire dudit prisonnier. Tous lesquieulx, veu l'estat d'icellui
prisonnier, la petite valeur desdiz larrecins par lui
oujourd'hui congneus en la fourme et maniere que escript
est cy-dessus, et lesquelx larrecins sont restituez, delibererent
et furent d'oppinion, attandu que icellui Berthaut
est homme vacabond, et l'estat d'icellui, que il estoit bon
que de rechief il feust mis encor une fois à question, et
s'il ne confessoit autre chose que dit est dessus, qu'il feust
menez en la cherete jusques à la justice de Paris, et que
illec l'en li coppast l'oreille destre, et feust bany à tousjours
de ladite ville de Paris et àX lieues environ, sur
peine de la hart; et s'il confessoit avoir faiz aucuns autres
larrecins, qu'il feust excecutez comme larron.
OYES lesquelles oppinions, et en enterinant ledit jugement,
ycellui Berthaut fu mis à question sur le petit et
le grant tresteau; et illeuc ne voult congnoistre autre
chose que dit est dessus. Et, pour ce, par l'advis et deliberacion
desdiz conseillers, fu dit que ycellui Berthaut
Lestalon, prisonnier, seroit bannis et auroit l'oreille coppée
par la maniere que dit est cy-dessus. Et, ce fait, veu
ce present procès et la confession dudit prisonnier, avecques
lesdites oppinions, ycellui Bertaut fu par ledit lieutenant
condempné à estre mené à ladite justice, illec
l'oreille destre coppée, et en après banny de la ville de
Paris et à dix lieues environ, sur pene de la hart.
SAMEDIVIIJe jour dudit mois d'octobre milCCCIIIJxx et
dix, le dessus dit prisonnier Berthaut Lestalon fu mené à
la justice, pour ledit jugement contre lui acomplir; et
pour ce que illec il ne confessa autre chose que dit et
congneu a cy-dessus, icellui Berthaut ot l'oreille destre
coppée, et publiquement fu illec crié le ban et jugement
dessus donnez contre icellui Berthaut, prisonnier; et,
après ce, fu laissié aler et deslié, quant ad present, du
fait de justice.
AL. CACHEMARéE.

...
AndryCointereau, lequel confessa, sans contrainte ne
force de gehine, les cas dessus diz, à lui leuz et exposez
de mot à mot, presens maistre Jehan Chartier, le procureur
du roy, Michau de Louveciennes, Lorens Dure,
Martin Chartier, Lorens Lescripvain, Guillaume Luillier,
Denis Le Lorrain, Jehan Villas, Auchier Granchier, Loizet
Andry, Jehan Le Roux, Jehan Boelle, Jehan Marchant,
Jehan de La Rochelle, Jehan de Grigny, Gieffroy
Voussel, Jehannin Thomas, Jehan Bourdin, Pierre Lancement,
Gieffroy Le Cortillier, Anscel Thomas, Hebert
Lucas, Jehan Cordean, Jehan Patroulet, Micheau Le
Bourguignon, Jehan des Essars, Guillemin Bertram, Pierre
Le Fevre, Boniface Le Charron, Jehan Le Maçon, Jehannin
de Grigny, Pierre Flamiche, Michau Le Peuvrier,
Denis de Lorrainne, Thomas Ramon et autres.
LE mardiXVIIJe jour d'ottobre l'an milCCC quatrevins
et dix, fu admené prisonnier ou Chastellet de Paris le
dessus nommé Andry Cointereau, pour estre monstré au
dessus nommé Jehannin Le Camus, qui aussy estoit prisonnier
oudit Chastellet, pour souspeçon des cas dessus
diz, et pour interroguer sur ce en la presence l'un de
l'autre.
LE mercrediXXVJe jour d'ottobre, en jugement sur les
quarreaulx, en la presence de maistre Jehan Truquam,
son lieutenant; maistre Dreux d'Ars, auditeur; maistres
Jehan de Tuillieres, Robert Petit-Clerc, Gerart de La
Haye, Oudart de Fontenoy, Miles de Rouvroy, Robert
de Tuillieres et Andry Le Preux, examinateurs; fu attaint
le dessus nommé Andry Cointereau, auquel fu leue et
recolée sa confession autresfois faite par lui par devant le
prevost de Montleheri, cy-devant escripte, lequel l'afferma
estre vraye, et en ycelle persevera, fors tant qu'il
dist que sa femme ne la femme dudit Jehan Le Camus
n'estoient point consentens des larrecins dessus avoir esté
faiz, mais bien savoient que ilz avoient esté faiz, pour ce
que ilz leur avoient dit après ce qu'ilz furent retournez
en son hostel.
Dist oultre et confessa que, dès environ la Saint-Jehan-Baptiste
derrenierement passée, il qui parle et ledit Jehan
Le Camus, qui est son serourge, se acompaignerent à demourer
ensamble et à estre à uns despens communs, et y ont
tousjours depuis esté et demouré; pendant lequel temps
ilz se acointerent des dessus nommez Jehan de La Noe et
Phelipot Ligier, lesquelx les induirent à embler avecques
eulx, et firent serement l'un à l'autre de embler ce qu'ilz
pourroient, et des larrecins qu'ilz feroient, lesdiz Jehan
de La Noe et Phelipot devoient avoir les deux pars, et
lui et ledit Camus le tiers; mais ledit Camus n'avoit point
esté avecques eulx à faire les larrecins dessus diz.


JEHANNIN Le Camus, marchant de grain, demourant
à Auton en Beausse, et nez de la ville d'Orliens, prisonnier,
accusé par ledit Cointereau cy-dessus nommé, examiné
sur les confessions faites par icellui Cointereau, dit
et afferme par serement, et congnoist que il et ledit Cointereau
ont espousées deux suers, et que aucune fois ilz
ont marchandé, alé et venu emsamble. Requis s'il se rapporte
en ce que ledit Cointereau dira pour lui ou contre
lui, dit par son serement que non, et nye oncques avoir
eu les promesses et convenances dont est faite mencion
en la depposicion dudit Cointereau; et dit qu'il est homme
laboureur, alé et venu en plusieurs païs pour gangnier
sa vie.
VEUE laquelle confession et accusacions faites par ledit
Cointereau contre icelli Camus, prisonnier, les denegacions
par lui faites, l'estat d'icelli, qui est homme vacabond,
deliberé fu par l'advis desdiz conseilliers, attendu
que les larrecins contenus en la confession dudit Cointereau,
ou par la plus grant partie d'iceus, ont esté trouvez
ou lieu et hostel où ledit Camus estoit logiez à Paris, sy
comme relaté nous a esté par maistre Miles de Rouvroy,
examinateur, que pour en savoir par sa bouche la verité,
il soit mis à question. Et ad ce fu condempné par ledit
mons. le prevost.
ITEM, par l'avis et deliberacion desdiz conseilliers,
veue la depposicion et confession faite par icelli Cointereau,
avec les reiteracions des larrecins par lui fais, la
perseveracion et la continuacion d'icelle confession, fu
dit que icelli Cointereau estoit un très-fort larron, et que
comme tel il feust excecutez. Et ad ce fu par leditmons. 
le prevost condempné.
EN enterinant lequel jugement donné contre ledit
Jehannin Le Camus, icellui Jehannin a esté mis à question
sur le petit et le grant tresteau, et requist que l'en
le meist hors d'icelle, et il diroit verité. Sy fu mis hors de
ladite question, mené choffer en la cuisine en la maniere
acoustumée, et illec, sanz aucune force ou contrainte, et
hors de toute gehine, cognut et confessa que le premier
larrecin qu'il fist, c'est assavoirIIJ mois a ou environ, à
un jeudi, environ mienuit, lui, Andry Cointereau, son
serourge, estans en leur hostel, au molin d'Aunoy, qui
est au seigneur d'Alainville, prez de Bretigny, où ilz
demouroient ensamble, vindrent à eulx Phelipot Ligier,
Jehan de Lance, blastriers, et leur dirent qu'ilz alassent
embler du blé; et à ceste fin se partirent tous ensamble
atout chascun un cheval, et s'en alerent à Moulon, en
l'ostel Boutet, ouquel hostel il ne demouroit homme, et
y entra l'un, c'est assavoir Phelipot Ligier, par la fenestre.
Lequel, quant il fu dedens, ouvry l'uis, et quant il fu
ouvert, ilz entrerent tous dedens, et prindrent lesIIJ 
chascunIIJ mines de blé, et lui un sextier, pour ce qu'il
avoit foible cheval. Lequel blé ilz enmenerent, c'est assavoir,
lui au molin d'Aunoy, lequel il vendi depuisJ franc,
ne scet en quel lieu, et les autres compoignons vendirent
le leur blé ne scet où ne à qui.
Item, oudit temps de nuit, lui, sondit serourge, furent,
sur chascun son cheval, à un molin qui est à demie lieue
de Corbeil, ouquel molin sondit serourge entra par un
trou qu'il fist, et puis ouvry l'uis; et prindrent cinq minoz
de blé et farine, qu'ilz mistrent en deux sacs sur leurs
chevaulx audit molin, que ledit serourge vendi depuis
ne scet combien.
Item, cinq mois a ou environ, à un jeudi, environ mienuit,
lui, Phelipot Ligier et Jehan de La Noe, se partirent
ensamble dudit molin d'Aunoy, où ilz estoient venus,
s'en alerent à cheval en un hameau en Beausse, et,
en un hostel de ladite ville ouquel entra par une fenestre
ledit Phelipot, prindrentXIJ aulnes de drap,VIIJ draps de
lit, une nappe, une fliche de lart. Et dit que à sa part
il ot le lart et quatre aulnes dudit drap, dont les deux
estoient de blanchet; et les autres orent le remenant.
Item, cinq mois a ou environ, lui, Phelipot Ligier et
Cointereau furent par nuit en une ville qui est entre
Montlehery et Loncjumel, de laquelle il ne scet le nom,
et entrerent ou celier d'un hostel d'icelle ville, et illec
prindrent huit pintes de vin en quatre bouteilles, et aussy
en burent. Et depuis,XV jours après, semblablement
illec.
Item,IJ moisaou environ, lui, son serourge et ledit
Phelipot, furent en une ville près de Chastres, par nuit,
en un hostel, ouquel entra par une fenestre icellui Phelipot,
et illec print dix pintes de vin en cinq
bouteilles.
Item, que huit jours après, eux trois et La Noe furent
oudit celier, et rapporterent dix pintes.
ET, ce fait, icelli Camus fu ramené en jugement sur
les quarreaulx, en la presence demons. le prevost, maistres
Robert Broisset, conseillier du roy nostre sire en parlement;
Jehan Truquam et Guillaume Drouart, lieuxtenans
duditmons. le prevost; Dreue d'Ars, auditeur; Andrieu
Le Preux, procureur du roy nostre sire en Chastellet;
Miles de Rouvroy, Jehan de Tuillieres, Robert de Tuillieres,
examinateurs, et Oudart de Montchauvet, advocat
oudit Chastellet; et après ce que de rechief il ot juré
aus sains Euvangiles de Dieu de dire verité, et par serement,
continua et persevera ès confessions cy-dessus
escriptes, par lui faites, et lesquelles li feurent leues mot
après autre. Et en après ce que demandé fu par ledit
mons. le prevost leurs advis et oppinions qu'il estoit bon
de faire sur ce dudit Camus, tous iceulx conseilliers delibererent
et furent d'oppinion, veu l'aliance faite par
iceulx serourges ensamble, la multiplication et reiteracions
d'iceulx larrecins, la quantité et valeur d'iceulx,
que icelli Camus est un fort larron, et que l'en ne le povoit
espargnier qu'il ne soit excecutez comme larron.
Oyes lesquelles oppinions et veu ce present procès, ledit
mons. le prevost le condempna ad ce.
LE jeudi ensuivant,XXVIJe jour dudit mois d'ottobre,
par devantmons. le prevost, presens maistres Jehan Truquam,
lieutenant; Dreux d'Ars, auditeur; Robert Petit-Clerc,
Jehan de Bar, Robert de Tuillieres, examinateurs;
furent faiz venir en jugement sur les quarreaulx dudit
Chastellet les dessus diz prisonniers Andrieu Cointereau
et Jehannin Le Camus, ausquelx, et à chascun d'eulx separéement,
et en la presence l'un de l'autre, furent leues
leurs confessions cy-dessus escriptes mot après autre. Et
après ce que ilz orent fait serement aus sains Euvangiles
de Dieu de dire verité, continuerent, sans aucune force
ou contrainte, ès confessions cy-dessus escriptes, par eulx
autresfois faites, disans et affermans par leurs seremens
que elles sont vrayes, et icelles avoir esté faites en la
fourme et maniere que escriptes sont. Et, ce fait, et en
leurs presences, par la bouche duditmons. le prevost,
ledit jugement contre eulx donné leur fu dit et
prononcé.
APRèS lesqueles choses, et que iceulx prisonniers furent
menez à leur derrenier tourment auprès de la justice,
en la presence de Aleaume Cachemarée, clerc criminel
de la prevosté de Paris, commis par leditmons. le
prevost à fere enteriner, accomplir et excecuter ledit
jugement, et aussy de Jehan Le Forestier; Guillaume
Preudomme, François Dargies, sergent à cheval; Jehan
Rainbot, Jehan Pluquet, sergens à verge, et plusieurs
autres sergens tant à cheval comme à pié; iceli Andry,
en continuant esdites confessions par lui faites, congnut
avecques ce, que, six ans ot ou environ la Saint-Jehan
derrenierement passée, qu'il qui deppose demouroit et
estoit demourant en l'abbaye de Porrez, s'acointa d'un
nommé Courtaillon, musnier, pour lors demourant à Germanville,
assez près dudit lieu de Porrez, et en entencion
d'embler, et par l'ennortement dudit Courtaillon,
alerent en la ville de Trotigny, près de Chevreuse, de
nuyt, et illec, en l'ostel d'un homme dont il ne scet le
nom, iceli Courtaillon entra par une fenestre, et en après
ouvry l'uis dudit hostel à lui qui deppose, et dudit hostel,
sur leurs chevaulx qu'ilz avoient illec menez pour en
rapporter la larrecin qu'ilz feroient, prindrent environ
cinquante toisons de laine qu'ilz apporterent à Paris, et
illec la vendirent six frans, dont il ot à sa part trois frans
ou environ.
Item, congnut que, environ un an après ce que dit est, et
qu'il estoit demourant en la ville Bourville en Beausse,
à demie-lieue de l'ostel Jehan Sainsse, laboureur et sergent
d'une ville dont il ne scet le nom, assise près de
Nogent-le-Roy, pour parler audit sergent, se transporta
devers lui, et, en parlant à lui, vit en la granche qui
estoit au devant de l'ostel d'icelli sergent qu'il y avoit
deux flesches de lart. Pour lesquelles avoir, il et ledit
Courtaillon alerent depuis audit lieu, et, en icelle granche,
prindrent iceulx deux flisches de lart, et les emporta
et vendi ledit Courtaillon, environ la ville de Chevreuse,
la somme de douze sols parisis. Et dist que icelle
granche estoit fermée à corail de fer par dehors, et qu'ilz
n'y firent force ou violance quelconques.
Item, congnut que depuis trois ans, autrement du temps
n'est record, lui et ledit Courtaillon alerent de nuit en un
moulin assez près dudit lieu de Porrez, duquel molin il
ne scet le nom; et illec, le musnier qui gardoit icelli molin
absent, prindrent et chargerent sur leurs chevaulx
deux sextiers que blé que ferine, qu'ilz porterent en leurs
maisons et despendirent en leursdiz hostelz.
Et dist que nagueires icelli Courtaillon a esté emprisonné
à Orleans, pour ce que l'en disoit qu'il avoit emblé
à lui depposantXXX frans en or. Mais pour ce qu'il se
doubtoit que icelli Courtaillon ne l'accusast des choses
dessus dites, il envoya en la ville d'Orliens une procuracion
à un sien ami, duquel il n'est record du nom, et li
manda qu'il se consentist à la delivrance dudit Courtaillon,
lequel, assez tost après, fu mis hors de prison, si
comme il a depuis oy dire; et ne scet où icelli Courtaillon
est de present demourant, si comme il dist sur ce requis.
Et quand ausdizXXX frans, dit qu'il a eu souspeçon que
par icelli Courtaillon, qui aucune foiz et souvent rapairoit
en sondit hostel, lesdizXXX frans ... .

...
ITEM, quelle response il lui fist.
ITEM, combien il lui donna.
ITEM, pourquoy il dist à son retour qu'il avoit esté
deversmons. de Berry.
CAR il confessa depuis à Courcelles qu'il n'y avoit
point esté, pource qu'il avoit perdu ses bouges en
un bois, dont il n'est pas à croirre, car l'en trouvera le
contraire.
PIERRE Le Breton, chevaucheur de l'escuierie du roy
nostre sire, prisonnier ou Chastellet de Paris par le commandement
et ordonnance dudit seigneur, examiné par
nous Jehan, seigneur de Foleville, chevalier, conseillier
dudit seigneur et garde de la prevosté de Paris, le vendredi
IXe jour de septembre l'an mil trois cens quatrevins
et dix, sur ce que certaines lettres closes avoient esté
baillées audit Breton pour porter, de par ledit seigneur,
deversmons. le duc de Berry, dit et deppose par son serement
que, dès six sepmaines a ou environ, à un jour
dont il n'est record, deux paires de lettres closes, les unes
adreçans àmons. de Berry, et les autres à l'evesque de
Poitiers, son chancellier, lui furent baillées par
le clerc maistre Pierre Fresnel et par le clerc de l'evesque
de Meaux, pour les porter par devers leditmons. 
le duc et sondit chancelier. Et incontinant après ce
qu'il ot receu lesdites lettres, le propre jour qu'il les ot
receues, se parti de Paris pour icelles porter par devers
leditmons. le duc de Berry et sondit chancelier; et, en
chevauchant son chemin, il et Jehannin de Moustereul,
chevaucheur du roy nostredit seigneur, en la compaignie
de lui qui parle, furent assailliz par quatre compaignons,
qui les assaillirent en un bois qui est entre Tours et Chasteauleraut;
et descendi, il qui deppose, à pié, pour soy
deffendre, et lors s'enfouy son cheval ou bois. Et là survindrent
plusieurs personnes, tant de cheval comme de
pié, pour doubte desquelx ceulx qui les avoient assailliz
ou volu assaillir s'enfouyrent et se bouterent dedens le
bois. Et lors ledit de Moustreuil poursui et ala après le
cheval de lui qui deppose dedens le bois; et ala, il qui
parle, à pié l'espace de deux lieues ou environ avant ce
que ledit de Moustereuil lui ramenast son cheval; et quant
ledit cheval lui fu ramené, vit et apperçut que ses bouges,
qui estoient sur ledit cheval quant il descendi, n'y estoient
pas, mais estoient perdues et demourées oudit bois; esquelles
bouges il avoit mis les lettres closes qui se adreçoient
àmons. le duc de Berry et à sondit chancellier;
et sy y avoit mis plusieurs autres choses qui furent perdues;
et n'osa retourner pour les querir, pour doubte que
il ne feust rencontré des larrons et mauvaises gens. Et
de là s'en ala droit en la ville de Poitiers, en laquelle il
fu et demoura par l'espace de quatre jours et demi ou
environ.
Requis se il ala deversmons. le duc de Berry, dit
que non, pour ce que il avoit perdu ses bouges esquelles
estoient les lettres que le roy lui envoyoit, et celles que
il envoïoit à son chancellier, avecques autres choses. Requis
pourquoy il demoura si longuement en ladite ville
de Poitiers, dit que ce fu pour attendre ledit de Moustereul,
qui estoit alez à Lizsignen, par deversmons. 
de Berry, porter lettres que le roy lui envoyoit, et aussy
pour avoir response certaine de sondit compaignon se
l'evesque de Poitiers avoit eues ses bulles de l'arcevesché
de Sens; lequel lui rapporta au retourner que il estoit
arcevesque de Sens, et tel nommez au lieu où il estoit.
Requis à il qui parle où il fu logié tant comme il fu en
la ville de Poitiers, où il but et menga, et en quelle compaignie,
dit que il fu logié en l'ostel d'une poissonniere
dont il ne scet le nom, qui demouroit ou marchié, et n'a
point d'enseingne en sa maison, et y disna, souppa et jut
tout seul tant comme il fu en ladite ville de Poitiers.
Requis combien il fu en l'ostel dudit evesque de Poitiers,
et de par qui il lui presenta les lettres closes, et quantes
paires il lui en presenta, dit que il n'y entra oncques ne
ne lui presenta aucunes lettres. Requis quelles parolles
ou response ledit evesque lui fist et que il lui donna, dit
que il ne parla point auditmons. l'evesque et ne lui
donna oncques denier ne maille, ne autre chose. Requis
pourquoy il dist à son retour, à messire Jehan de Courcelle,
que il avoit esté deversmons. de Berry, dit que
il lui dist que il avoit esté à Poitiers, et non pas devers
mons. de Berry, pour ce que il avoit perdu ses lettres et
les bouges où elles estoient, et que se il ne les eust perdues,
il les eust portées par devers mondit seigneur de
Berry et sondit chancellier. Requis pourquoi il ne retourna
par devers le roy quant il ot perdu les lettres qui lui
avoient esté baillées pour porter deversmons. de Berry,
dit que ce fu pour ce qu'il ala à Poitiers, où il attendi
ledit de Moustereul, son compaignon, pour avoir responce
se le chancelier demons. de Berry estoit arcevesque de
Sens, ou non. Et ainsi l'a dit et affermé ledit Breton, et
que ainsi a-il esté et est, et non autrement.
L'AN de grace mil trois cens quatrevins et dix, le samedi
XVIJe jour de septembre, par nous Jehan, seigneur
de Foleville, chevalier et garde de la prevosté de Paris,
fu fait venir et attaint en jugement sur les quarreaulx du
Chastellet de Paris Perrin Le Fournet, dit Le Breton,
chevaucheur du roy nostre sire, prisonnier detenu oudit
Chastellet de Paris, du commandement du roy nostre
sire; lequel, après ce qu'il ot fait serement aus sains
Euvangiles de Dieu de dire verité sur ce que autresfois
par nous il avoit esté interroguez, confessa que, quelque
confession ou denegacion que faites a autrefois par devant
nous, verité est, et en soy corrigant, dit et deppose
que, sept sepmaines a ou environ, autrement du jour ne
du temps n'est record, lui furent baillées deux lettres
closes de par le roy, pour porter àmons. le duc de Berry,
que l'en disoit estre à Poitiers, et àmons. l'evesque de
Poitiers, son chancelier; et que de la ville de Paris, lui
et Jehannin de Moustereuil, chevaucheur du roy, qui
samblablement portoit lettres closes du roy auditmons. 
de Berry, se partirent ensamble de la ville de Paris pour
aler devers lesdizmons. de Berry et evesque de Poitiers.
Et ainsy comme ilz furent au-delà de la ville d'Auneau,
encontrerent un chevaucheur duditmons. le duc, auquel
ilz demanderent où ilz le trouveroient, et leditmons. 
l'evesque aussy, le nom duquel chevaucheur il qui parle
ne scet, mais bien le congnoist de veue. Et après plusieurs
parolles eues entre eulx sur savoir où estoit le roy et ledit
mons. le duc, leur dist, ledit chevaucheur duditmons. 
le duc, que leditmons. l'evesque de Poitiers estoit fait
nouvellement arcevesque de Senz; et, senz plus dire entre
eulx de ceste matiere, se partirent l'un de l'autre et s'en
alerent audit lieu de Poitiers, auquel lieu et ville de Poitiers
ilz arriverent à un soir, soupperent et coucherent
ensamble en l'ostel d'une femme dont il qui parle ne scet
le nom, qui demeure ou marchié d'icelle ville de Poitiers.
En laquelle ville, celle nuit, il qui parle oy dire publiquement
et tenir par les habitans d'icelle ville que ledit
mons. l'evesque de Poitiers estoit fait nouvellement arcevesque
de Sens, et que ses gens departoient et ordonnoient
les biens et mesnaige de son hostel de Poitiers,
pour mener en ladite ville de Sens. Lesquelles parolles
par lui oyes et conceues, en soy regarda et advisa qu'il
avoit perdu son voyage, et s'estoit pené et traveillié, et
encores peneroit et traveilleroit sanz cause, s'il aloit par
devers leditmons. le duc, qui estoit au Merle, par
delà ladite ville de Poitiers, ne aussy par devers ledit
mons. l'evesque de Poitiers. Et ces choses, il qui parle
dist audit de Moustereuil, son compaignon, en eulx levant
de leur lit l'andemain matin. Lequel de Moustereuil lui
dist qu'il disoit voir, et se traveilleroit sanz cause, sanz
lui dire ou requerre autre chose quelconques dont il qui
parle soit record; ne aussy n'est pas record se ledit de
Moustereuil lui dist qu'il porteroit lesdites lettres closes
du roy par devers leditmons. le duc, ne aussy auditmons. 
l'evesque, ou non, lesquelles lui avoient esté baillées à
porter de par le roy, comme dit est.
Et dist que quant ledit de Moustereuil se parti ledit
matin d'icelle ville de Poitiers, il qui parle lui dist qu'il
le attandroit jusques ad ce qu'il feust retournez de devers
leditmons. de Berry, où il aloit porter les lettres closes
qui baillées lui avoient esté de par le roy, et deust, il qui
parle, demourer en icelle villeVIIJ jours. En laquelle
ville de Poitiers il qui parle, en attandant ycellui de
Moustereuil, demoura par l'espace de quatre jours et
demi ou environ, qu'ilz se partirent ensamble pour retourner
devers le roy; et arriverent à Saint-Germain en
Laye à un certain jour dont il n'est record, auquel lieu
le roy estoit. Et le landemain qu'il fu arrivé audit Saint-Germain,
vint parler à lui qui parle un nommé Le Rousselet,
clerc de maistre Pierre Fresnel, conseillier et maistre
des requestes de l'ostel du roy nostre sire, lequel lui demanda
s'il avoit presenté lesdites lettres closes du roy
ausdizmons. de Berry etmons. l'evesque de Poitiers.
Auquel clerc il qui parle respondi qu'il ne les avoit point
presentées, et que elles lui avoient esté ostées sur le chemin
par la fourme et maniere que autrefois a dit et
depposé.
Dit avecques ce, que environ six jours après ce qu'il
fu arrivé audit lieu de Saint-Germain en Laye, et que le
roy y estoit, il ala parler àmons. Le Begue de Vieulaines,
auquel semblablement il dist que les lettres closes à lui
baillées par le roy pour porter auditmons. de Berry et
auditmons. l'evesque de Poitiers lui avoient esté ostées
sur le chemin, comme dit a dessus. Et dist, sur ce requis,
que lesdites parolles il dist lors ausdizmons. Le Begue et
clerc dudit maistre Pierre Fresnel, pour ce qu'il cuidoit
que quant un prelat est prononcié en son estat, que jamais
il ne feust muez; et, au devant de son emprisonnement,
ne cuidoit que jamais de ceste chose feust aucunement
parlé, pour ce qu'il estoit tout commun et nottoire
que leditmons. l'evesque de Poitiers estoit fait arcevesque
de Sens.
Dit avecques ce, que la depposicion autrefois par lui
faite par devant nous, prevost dessus dit, il fist pour ce
que l'en lui avoit donné à entendre que le roy avoit
mandé que de lui feust faite justice très-hastivement, afin
d'eschever son jugement par sadite confession.
Dit aussy, sur ce requis, que lesdites lettres closes du
roy adreçans ausdizmons. le duc de Berry etmons. 
l'evesque de Poitiers, il, par sa simplesse, non sens, et
non cuidant offenser ou mesprendre, lessa à bailler et
porter à iceulxmons. de Berry etmons. l'evesque pour
les causes dessus dittes, et non autres, sanz ce que durant
le temps qu'il fu audit lieu et ville de Poitiers, paravant
ne depuis, il parlast de ceste besongne auditmons. l'evesque,
ou à aucun autre de ses gens, ou personne de par li,
et que, pour ce faire, lui feust donné, promis ou convenancié
lui estre fait aucun don ou prouffit. Et dist que
lesdites lettres closes à lui baillées par le roy, adreçans
ausdizmons. de Berry etmons. l'evesque de Poitiers,
sont encores en son hostel à Paris, en tel estat comme
elles lui furent baillées.
CY-après ensuit la teneur de certaines lettres closes
envoyées par noble hommemons. Le Begue de Villaines,
chevalier et conseillier du roy nostre sire, àmons. le prevost
de Paris:
« à mon très-chier et grant ami messire Jehan de Foleville,
conseillier du roy et garde de la prevosté de Paris.
Très-chier et grant ami, le roy m'a commandé que je vous
die de par lui, comment sur quanque vous le doubtez, que vous
faciez mettre à question Le Breton, son chevaucheur, telement
que vous sachiez tout le vray de ce dont il est accusé. Et ne se
tient pas le roy bien a content de l'informacion que l'en lui a
envoyée, ne des lettres aussy; car il est bien informé du contraire.
Et se vous ne faites tant que la verité en soit sceue, le roy y »«
fera pourveoir de tel remede comme bon lui semblera. Et se ne
feust ce que le roy m'a enchargé faire trop d'autres besongnes
qui lui touchent, je feusse alé devers vous; mais, pour la haste
que j'ay, je ne puis ad present. Très-chier et grant ami, se vous
voulez chose que je puisse faire, je le feray très-voulentiers et
du cuer. Nostre Seigneur vous ait en sa garde.
Escript en mon hostel, à Paris, leXVIJe jour de septembre,
après soupper. Je vous conseille que vous faciez bonne diligence
de ce que dit est, pour ce que je vouldroye vostre bien et vostre
honneur. »
LE BESGUE DE VILAINES.
Pour le contenu esqueles lettres enteriner et acomplir,
leditmons. le prevost se transporta en jugement sur les
quarreaulx du Chastellet de Paris, en la presence de plusieurs
conseilliers, l'an milCCCIIIJxx et dix, le lundi
XIXe jour de septembre ensuivant, et illec fist mettre à
question Pierre Le Fournet, dit Le Breton, chevaucheur
du roy nostre sire, detenu prisonnier ou Chastellet
de Paris, lequel, après ce qu'il ot esté mis à question
et fait plusieurs variacions et denegacions sur les accusacions
contre lui autrefois proposées, hors d'icelle question,
et sanz aucune force ou contrainte, et en soy corrigant
des confessions par lui autrefois faites, dist et afferma
par serement sur ce fait aus sains Euvangiles de Dieu, la
verité estre telle, et desdites accusacions, qui s'ensuit,
c'est assavoir: que environ un ou deux jours paravant
ce qu'il partist de la ville de Paris pour aler deversmons. 
le duc de Berry etmons. l'evesque de Poitiers, son chancelier,
porter certaines lettres closes à lui baillées de par
le roy, adreçans auditmons. de Berry et evesque, et que
par les gens demons. l'evesque de Meaux et d'un nommé
Le Rousselet, clerc de maistre Pierre Fresnel, conseillier
et maistre des requestes de l'ostel du roy nostre sire,
lui furent baillésXIIIJ escuz d'or pour faire ledit voyage,
icelli Rousselet, afin que il qui parle se avançast le plus
tost que il pourroit de porter lesdites lettres closes du
roy, icelli Rousselet lui leut une minue en pappier qu'il
disoit contenir la teneur desdites lettres closes, et contenoient
celles demons. de Berry, sy comme il se recorde,
que le roy lui prioit que plus ne volsist escripre devers
le pappe pour ledit evesque de Poitiers, afin de obtenir
à l'arcevesché de Sens; et celles dudit evesque contenoient
que ledit evesque ne oppressast en aucune maniere
le pappe ou leditmons. de Berry de vouloir avoir icelle
arcevesché, et que s'il faisoit le contraire, il en desplairoit
au roy. Et atant se parti il qui parle de ladite ville
de Paris, et ala, en la compaignie de Jehannin de Moustereuil,
chevaucheur du roy nostre sire, jusques en la ville
de Poitiers, en laquelle ville ilz arriverent à un soir,
se logerent ou marchié, en l'ostel d'une femme veufve,
anxienne, du nom de laquelle, ne de l'enseingne de son
hostel, ne se recorde; souperent et couchierent celle nuit
eulx deux ensamble; et l'andemain matin, environ l'eure
du point du jour, se mist à chemin ledit de Moustereuil
pour aler devers leditmons. de Berry, que l'en disoit
estre à Marle, pour porter certaines autres lettres closes
du roy, qui lui avoient esté baillées à Paris pour porter
auditmons. de Berry. Auquel de Moustereuil il qui parle
dist qu'il demourroit en ycelle ville de Poitiers pour faire
appareillier son cheval, qui estoit moult blecié et traveillié
du chemin que fait avoit. Et ainsy comme ledit de Moustereul
se fu parti, il qui parle ala oyr messe, et, après,
fist rere et appareillier sondit cheval, qui avoit mal sur le
doz, lui fist donner à boire et à mengier, et, en s'en retournant
oudit marchié où il estoit logié, encontra d'aventure,
en une des rues d'icelle ville, un chevaucheur dudit
mons. de Berry, nommé Perrin, et lequel il a par
plusieurs fois veu en l'ostel duditmons. l'evesque; et
après ce qu'ilz orent parlé ensamble, alerent boire, et,
en buvant, demanda ledit chevaucheur à lui qui parle où
il aloit, et qu'il avoit à faire audit lieu de Poitiers; et il
qui parle lui respondi qu'il portoit lettres de par le roy,
adreçans auditmons. de Berry etmons. l'evesque de Poitiers.
Lequel chevaucheur, icelles parolles oyes, respondi
et dist à il qui parle que icelli monseigneur l'evesque
estoit fait nouvellement arcevesque de Senz; et, sanz
autres parolles eues entre eulx, dist il qui parle à icellui
chevaucheur qu'il portoit audit evesque lettres de par le
roy faisans le contraire, c'est assavoir que le roy ne vouloit
pas qu'il obtenist à icelle arcevesché; et, en ce disant,
lui repeta la teneur desdites lettres, à lui leues par
ledit Rousselet. Lesquelles parolles oyes par icellui chevaucheur,
il qui parle fu moult prié qu'il volsist aler
parler auditmons. l'evesque, qui estoit à quatre lieues
près dudit lieu de Poitiers, et il lui feroit donner par
leditmons. l'evesque très-bon vin; à laquele chose faire
il qui parle ne se volt accorder. Et après plusieurs parolles
eues entre eulx sur ceste matiere, accorda il qui
parle audit chevaucheur que de ladite ville de Poitiers
il ne se partiroit de tout ledit jour. Et icelli chevaucheur
lui dist que hastivement il yroit devers leditmons. l'evesque,
et briefment il aroit de lui nouvelles. En laquelle
ville de Poitiers il qui parle demoura tout ledit jour et
l'andemain jusques environ heure de disner, que ainsy
comme il se vouloit asseoir pour disner en l'ostel où il
estoit logié, survint illec uns jeunes hommes de petite
fourme, homme rousselet et du pays de Limosin, lequel
se disoit estre maistre d'ostel duditmons. l'evesque, et
autrement de son nom n'est record, jà soit ce que par
plusieurs fois il l'ait veu en l'ostel duditmons. l'evesque.
Lequel maistre d'ostel dist à lui qui parle qu'ilz se disneroient
ensamble, et après parleroit à lui. Et, en disnant,
parlerent ensamble de la matiere dessus dite; et fu requis,
il qui parle, très-instanment, par icelli maistre d'ostel,
qu'il se volsist deporter de baillier ouditmons. de Berry
les lettres closes que le roy lui envoyoit, et lui promettoit
faire donner cent frans pour sondit maistremons. 
l'evesque, et d'iceulx faisoit sa propre debte, et les lui
promettoit païer ou faire païer par leditmons. l'evesque
eulx venus à Paris, lesquieulx, pour ladite cause, se
mettoient à chemin pour venir parler au roy. Et dist icelli
maistre d'ostel, à lui qui parle, que leditmons. l'evesque,
son maistre, n'avoit cure d'avoir lesdites lettres closes à
lui envoyées par le roy, pour ce qu'il savoit bien le contenu
en icelles, à lui rapporté par le chevaucheur dudit
mons. de Berry, et qu'il n'estoit nul besoing que il qui
parle les y portast. Et, en ce faisant, bailla icelli maistre
d'ostel à lui qui parleXXX frans en or, dont il y avoit
XJ escus en or; et, sanz plus faire ou dire, se parti ledit
maistre d'ostel de lui qui parle; et il demoura et attendi
en icelle ville de Poitiers le dessus dit Jehannin de Moustereuil,
son compaignon, jusques ad ce que il feust retourné
de devers leditmons. de Berry, où il estoit alé,
comme dit est. Et, en ce faisant, demoura en ycelle ville
de Poictiers par l'espace de quatre jours et demi ou environ;
de laquelle ville de Poitiers, lui qui parle et ledit
de Moustereuil vindrent ensamble et retournerent jusques
en la ville de Saint-Germain en Laye, en laquelle
le roy estoit au temps qu'ilz y arriverent, qui y fuVIJ semaines
a ou environ, autrement du temps n'est record.
Cognut avecques ce, que depuis que leditmons. 
l'evesque fu venu devers le roy à Paris, ainsy comme il
qui parle s'en aloit en Compiengne devers le roy, et en
passant par la ville de Louvres en Parisi, trouva ledit
mons. l'evesque et ses gens qui estoient logiez à l'enseigne
du Signe en ycelle ville, lequel leditmons. l'evesque il
qui parle ala veoir et se recommanda à lui, et lors lui
demanda quant il auroit les cent frans que sondit maistre
d'ostel lui avoit promis en ladite ville de Poitiers. Lequel
mons. l'evesque respondi à lui qui parle que quant
il seroit retourné à Paris, qu'il le venist veoir et boire de
son vin, et lui feroit tant qu'il lui souffiroit.
Dist avecques ce, que leditmons. l'evesque lui demanda
lors s'il avoit rendues lesdites lettres closes qui
lui avoient esté baillées par le roy à porter auditmons. 
de Berry et à lui, auquel il respondi que oyl, et que elles
estoient en son hostel à Paris. Et ledit evesque, ces parolles
oyes, lui respondi qu'il les gardast bien, et qu'il le
paieroit très-bien. Et dit, sur ce requis, que depuis ne
parla ouditmons. l'evesque, et aussy qu'il n'a point eu
les cent frans dessus diz.
PROCèS fait sur savoir la verité des confessions et denegacions
faites par Pierre Fournet, dit Le Breton, chevaucheur
du roy, sur les excusacions proposées par messire
Symon de Cramaut, evesque de Poitiers et chancellier
demons. le duc de Berry, contre les confessions ou accusacions
faites par ledit chevaucheur contre leditmons. 
l'evesque, par devant nobles et puissans seigneursmons. 
le chancellier,mons. le viconte de Meleun,mons. Le
Begue de Vieulennes,mons. de Chevreuse, maistre Symon
Foison, president en parlement; Pierre Lesclat et
Jehan du Drac, conseillers du roy nostredit seigneur oudit
parlement; Jehan Auchier, procureur general du roy,
et Pierre L'Orfevre, advocat du roy; Jehan Truquan et
Dreue d'Ars, lieuxtenans demons. le prevost de Paris;
le jeudiXIIJe jour d'ottobre l'an milCCCIIIJxx et dix, et
les jours ensuivans.
PIERRE Le Fournet, dit Le Breton, chevaucheur du
roy nostre sire, aagé deXXVIIJ ans ou environ, nommé
ou procès cy-dessus escript, et prisonnier detenu ès prisons
du Chastellet du roy nostredit seigneur, pour les
causes contenues plus à plain cy-dessus, fu admené des
prisons dudit Chastellet par devant messeigneurs dessus
diz, en la conciergerie du Palais, à Paris, en la chambre
de derriere, l'an et le jour dessus diz; et illec, par la
bouche duditmons. le chancellier, fu examiné et fait jurer
par serement sur ce par lui fait sur missel et canon de
la messe, qui lui fu monstré, et interrogué par icellimons. 
le chancelier, qu'il deist la vraye verité des accusacions
contre lui autresfois proposées, et aussy des confessions
qu'il avoit faites par devantmons. le prevost, et ne laissast,
pour paour, crainte ou doubte de homme du monde,
qu'il ne deist verité, et n'eust pas aussy regart à nulles
des confessions qu'il avoit faites devant leditmons. le
prevost, mais seullement à verité dire; et que le roy, de
par lequel ilz estoient illec envoyez pour oyr tout ce qu'il
vouldroit dire, et à lui rapporter, les avoit illec envoyez
pour ceste cause, et non autre. Lui dist aussy leditmons. 
le chancelier que, afin que des choses dessus dites il
peust plus propprement respondre et dire verité, le roy
avoit volu et ordonné que, aus excusacions et deffenses
proposées par devant le roy, et par leditmons. l'evesque
de Poitiers, icelli Breton, prisonnier, eust esté present,
pour soy mieulx adviser de dire verité; et que, attendu
ce qu'il avoit oy deffendre de bouche icellimons. l'evesque
contre la confession ou accusacion par lui derrenierement
faite par devant leditmons. le prevost, et aussy de
ses maistre d'ostel et Perrin, le chevaucheur duditmons. 
de Berry, nommé en sadite derreniere confession, qu'il
en deist plainement la verité.
Lequel Breton, prisonnier, après ce qu'il ot fait serement
de dire verité de ce que dit est, print sur Dieu et sur l'ame
de lui, et par le serement que l'en lui avoit fait faire sur la
part qu'il entendoit à avoir en Paradis, et par la dampnacion
de l'ame de lui, que, quelconque confession ou accusacion
que autreffois ait faite contre icellimons. l'evesque de Poitiers,
que par ly lui fu promis à Louvres en Parisy la somme
de cent frans, qu'il parlast oncques à lui audit lieu de
Louvres; que aussy par ledit Perrin, chevaucheur dudit
mons. le duc, feust aucunement parlé à lui en ladite ville
de Poitiers, ne par aucun des gens, familliers, maistre d'ostel
duditmons. l'evesque, ou autre personne quelconques,
lui feust baillié ou promis, en icelle ville de Poitiers, les
XXX francs desclairés en la derreniere confession par li
faite par devant leditmons. le prevost; qu'il parlast à
eulx ou à aucun d'eulx, ne qu'il congnoisse de veue ou
autrement les maistre d'ostel et chevaucheur admenez
par leditmons. l'evesque par devant le roy, il n'est pas
vray; mais a de ce failly à dire verité, jà soit ce que il
soit vray que, par devant leditmons. le prevost, il ait
congneu et confessé icelle derreniere confession par lui
faite, et qui lui a esté leue mot après autre. Et dist, sur
ce requis, que ycelle derreniere confession par ly faite
par devant leditmons. le prevost, il fist par force et contrainte
de gehine, en laquelle il fu mis et tiré, et pour
doubte et paour qu'il avoit que se autre chose congnoissoit
que fait avoit en ycelle derreniere confession, que
de rechief il ne feust questionnez. En laquelle derreniere
confession par li faite devant icellimons. le prevost il a
depuis, par plusieurs et diverses fois, continué et perseveré,
et icelle, tant de fois comme l'en lui eust demandé
se elle eust esté vraye par la fourme et maniere que
escripte est, eust tousjours perseveré et continué, et estoit
son entencion et voulenté de tousjours continuer et perseverer,
jusques ad ce qu'il eust esté menez en la presence
du roy et de son grant conseil, ouquel lieu, et sy tost
comme de ce il a esté requis par leditmons. le chancellier
de dire verité, et en soy corrigant des autres confessions
par li faites, congnoist et afferme, par serement sur
ce fait de rechief aus sains Euvangiles de Dieu, la vraye
verité de ceste matiere estre tele qui ensuit, c'est assavoir:
que, sept sepmaines a ou environ au devant de son emprisonnement,
qui fu leVIIJe jour de septembre derrenierement
passé,etc..
JEHAN de Moustereul, chevaucheur du roy nostre
sire, aagé deXXXV ans ou environ, juré, l'an et jour
dessus diz, dit et deppose par son serement que, environ
XV jours en la fin du mois de juillet derrenierement passé,
lui qui parle et Perrin Le Breton, chevaucheur, partirent
de la ville de Paris, après boire, pour aler deversmons. le
duc de Berry, porter certaines lettres du roy, dont eulx
deux avoient esté d'accort ensamble d'aler audit lieu le soir
precedent, lequelmons. de Berry, si comme l'en disoit,
estoit en la ville de Poitiers. Et, en alant ledit chemin, au-delà
ou près de la ville d'Anneau, encontrerent d'aventure
un nommé Le Camus, qui fu à messire Pierre de Giac,
et en disnant ensamble en une ville dont il n'est record
du nom, jà soit ce qu'il cuide que ce fu à Anneau, demanderent
audit Camus de quel part il venoit, et où
estoitmons. de Berry, lequel leur respondi qu'il avoit
lessié leditmons. de Berry à Lesignen. Auquel Camus
ledit Breton demanda où estoit l'evesque de Poitiers, et
il lui respondi qu'il estoit fait arcevesque de Sens, et que
le chevaucheur en estoit venu devers lui qui lui en avoit
apporté les nouvelles, et estoit retourné en Advignon
querre ses bulles. Lequel Breton ne se fist desdites parolles
que rire, disant qu'il ne les creoit pas. De laquelle
ville ilz se departirent, et alerent, lui qui parle et ledit
Breton, leur chemin en alant audit lieu de Poitiers, et
jusques en la ville de Vendosme, qu'ilz trouverent illec
un nommé Le Barré, qui est famillier et serviteur de
messire Pierre de Craen; auquel, en saluant l'un l'autre,
ilz parlerent sanz autre chose dire. Et d'icelle ville de
Vendosme, ainsy comme ilz estoient en la garenne qui
est au-delà de la ville de Chasteauleraut, trouverent oudit
chemin un chevaucheur demons. de Berry, nommé
Symonnet, auquel ledit Breton, et lui qui parle present,
demanda où estoitmons. de Berry et l'evesque de Poitiers,
et il lui respondi que leditmons. de Berry estoit à
Lesignen, et que ledit evesque estoit fait arcevesque de
Sens, et que il l'avoit veu servir comme arcevesque, et
aussy que ledit arcevesque avoit donné au chevaucheur
qui lui en avoit apporté les nouvelles cinquante frans, et
aussy l'aumosnerie de la ville de Meleun; et lui dist avecques
ce, que icelli chevaucheur estoit retourné querre
les bulles. Et ledit Le Breton respondi lors audit Symonnet:
« C'est bien. »Et atant se departirent et alerent chascun
leur chemin. Et ou jour qu'ilz parlerent oudit Symonnet,
vindrent au giste en icelle ville de Poitiers, en l'ostel
d'une femme veufve demourant ou marchié, du nom de
laquelle, et aussy quelle enseigne il a en son hostel, n'est
record; et eulx illec descenduz et leurs chevaux logiez,
icelli Breton dist à lui qui parle qu'il vouloit aler veoir
en l'ostel de l'evesque de Poitiers se ledit evesque ou
aucuns de ses gens y estoient; et de fait y ala. Ne scet il
qui parle que ledit Breton y fist, ne à qui il parla, pour
ce qu'il demoura en l'ostel où ilz estoient logiez, pour
appareillier sondit cheval. Et incontinent retourna icelli
Breton, et dist à lui qui parle qu'ilz souppassent, sanz
autre chose lui dire, soupperent ensamble avec leur hostesse,
et, en souppant, demanda il qui parle audit Breton
se il vendroit avec lui le landemain matin devers
leditmons. de Berry, lequel lui respondi que oyl, et,
sanz plus de ce parler ensamble, alerent couchier; et le
landemain bien matin, en soy levant, il qui parle dist
audit Breton qu'il se levast pour s'en aler avecques lui
par devers leditmons. de Berry; lequel Breton lui respondi:
« Je n'y yray point, car je n'y saroie que faire. »Et lors
il qui parle lui dist que s'il avoit aucunes lettres à porter
auditmons. le duc, qu'il les lui baillast, et qu'il les porteroit
voulentiers, et en rapporteroit la responce avecques
la responce de celles qu'il y portoit. Et ces parolles
dist il qui parle audit Breton, pour ce qu'il veoit bien et
savoit que le cheval dudit Breton estoit traveillié, afin
qu'il se reposast et le fist appareillier, en lui demandant
se il le attendroit illec, et que au plaisir de Dieu il revendroit
ce jour au soir, s'il povoit, de devers leditmons. 
de Berry, pour ce qu'il n'avoit à aler que cinq lieues ou
environ. Et ledit Breton lui respondi qu'il le attendroit
celui jour et le landemain jusques à heure de tierce. Et
tant se parti il qui parle de la compaignie dudit Breton,
et ala à Moustereul-Bonnyn, par devers leditmons. de
Berry, auquel il presenta les lettres closes à lui baillées
par le roy, et lui requist qu'il lui pleust lui en donner sa
responce le plus brief qu'il pourroit; et leditmons. de
Berry lui dist qu'il attendroit son chancellier, qui devoit
venir ce jour à lui, et que, lui venu, il le deliverroit.
Et en la compaignie duditmons. de Berry s'en ala en la
ville de Leseignen, et d'illec ala en la ville de Marle, là
où le chancelier duditmons. de Berry arriva environ
quatre jours après ce qu'il ot presenté auditmons. de
Berry lesdites lettres closes.
Dit avecques ce, que durant le temps que il qui parle fu
avec leditmons. de Berry pour attendre que sondit chancelier
venist devers lui, il oy dire aus gens duditmons. le
duc que ledit son chancelier estoit en un de ses chasteaulx,
qui est à quatre ou cinq lieues près de la ville de Poitiers,
duquel il faisoit vuidier ses biens qui dedens estoient. Auquel
lieu du Marle icelli chancellier duditmons. de Berry
venu, il qui parle ot responce et lettres duditmons. le
duc; lesquelles par lui eues, il vint l'andemain matin, qui
fu leVe jour ensuivant celui jour qu'il se parti de Poitiers,
au giste en ladite ville de Poitiers, en laquelle il trouva
ledit Breton, acompaignié de Symonnet, le frere Thibaut,
le barbier demons. de Berry, et un chevaucheur
duditmons. de Berry, qui est mariez en la ville de Paris,
et duquel il ne scet le nom, mais bien le congnoist de
veue. Et celle nuit soupperent ensamble aus despens des
gens duditmons. de Berry, et vindrent coucher, lui qui
parle et ledit Breton, en l'ostel dessus dit, et le landemain
se mirent à chemin et vindrent ensamble jusques en la
ville de Saint-Germain en Laye. Et dit, sur ce requis,
que en alant audit lieu de Poitiers, demourant et retournant,
icelli Breton ne lui dist oncques ou repeta le contenu
esdites lettres adreçans auditmons. de Berry et
mons. l'evesque de Poitiers, ne aussy par lui qui parle
n'en fu aucunement requis, ne ne oy que icelli Breton
parlast en aucune maniere de l'arcevesque de Sens, ne
aussy lui monstrast aucunes lettres closes du roy.
Dit aussy que en la ville de Bonneval, en retournant
d'icelle ville de Poitiers, il emprunta dudit Breton quatre
frans en quatre frans d'or, pour acheter un cheval pour
lui, pour ce que le sien estoit recreu. Et vit, il qui parle,
que sur le chemin, icelli Breton, toutes fois qu'il ot besoing
de monnoye, changa deux frans d'or en menue
monnoye.
Dit oultre que, en alant de Paris audit lieu de Poitiers,
et la journée mesmes qu'ilz se partirent de la ville de
Paris, sur le chemin, ledit Breton demanda à il qui parle
combien il avoit eu d'argent pour aler devers ledit
mons. de Berry, lequel lui respondi qu'il avoit eu douze
frans. Et lors icelli Breton dist à lui qui parle que de
l'evesque de Meaulx il avoit euXV escuz pour faire ledit
voyage.
Dit aussy que, environ un jour après ce que ledit Breton
ot esté mis prisonnier ou Chastellet, il le vint veoir.
Auquel par icelli Breton fu dit comment il savoit bien
qu'il avoit perdu ses bouges et ses lettres qui dedens
estoient, et qu'ilz avoient esté desrobez en un bois vers
la ville de Poitiers; et que se aucune chose lui estoit de
ce demandé, que ainsy il volsist tesmoingnier. Lequel
qui parle lui respondi que s'il le povoit faire sauf son
honneur, qu'il le feroit voulentiers. Et atant se parti
dudit Breton, ne oncques puis ne parla à lui. Et dit que
plus ne scet du fait, sur tout diligenment requis et examiné.
GUILLAUME Blancpain, demourant à l'Escu de France,
devant Saint-Gervaiz, aagé de quarante ans ou environ,
si comme il dit, tesmoing juré, l'an etXIIJe jour dessus
diz, deppose par son serement que, environ un mois, à
un jour dont il n'est record, bien matin, la femme du
Breton, chevaucheur, acompaignée de sa mere et de sa
suer, femme de Guillaume Girouye, demourant au Turbot,
près de la porte Baudoïer, vindrent devers lui qui
parle à sondit hostel; laquelle femme dudit Breton supplia
à il qui parle, pour l'amour de Dieu, que comme
sondit mary feust prisonnier ou Chastellet de Paris, qu'il
lui pleust à parler àmons. Olivier de Mauny, duquel
il qui parle est serviteur, de la besongne de sondit mary,
lequel sondit mary avoit esté chargez de par le roy de
porter certaines lettres deversmons. le duc de Berry,
lesquelles sondit mary avoit perdues, sy comme il disoit,
en alant à Poitiers, en un bois qui est sur le chemin, et
avoit esté assailliz de trois ou quatre larrons, en sa compaignie
un autre chevaucheur, lequel icelle femme lui
nomma, maiz de son nom il n'est record à present; et
que pour soy deffendre d'iceulx malfaitteurs, il estoit
descenduz de dessus sondit cheval, et l'avoit laissié aler
parmy le bois, et en ce mosmant avoit ledit son mary
perdu lesdites lettres, qui estoient en ses bouges estans
sur sondit cheval. à laquelle femme, presentes les devant
dites, il qui parle respondi que très-voulentiers il en
parleroit audit messire Olivier, et que tout le bien qu'il
y pourroit faire, il feroit. Et, ces parolles dites, il qui
parle et lesdites suers, et aussy la femme de lui qui parle,
se partirent d'icellui hostel, et freschement s'en alerent
tous ensamble devers ledit messire Olivier, en son hostel,
lequel est en la rue aus Deux-Portes, derriere l'ostel
mons. le connestable, ouquel hostel ilz trouverent ledit
messire Olivier qui se levoit de son lit, auquel il qui
parle, en la presence d'icelles femmes, fist requeste telle:
« Très-cher sire, je vous requier tant comme je puis que vous
veuilliés entreprendre le fait d'un povre homme prisonnier ou
Chastellet, qui est mary de ceste femme-cy, qui a perdues unes
lettres qui de par le roy lui avoient esté baillées à porter devers
mons. de Berry; car la suer de la femme dudit prisonnier a
espousé le cousin germain de ma femme et de ses enfans. »Lequel
messire Olivier respondi à il qui parle qu'il en feroit tant
comme il pourroit, en disant par ledit messire Olivier à lui
qui parle qu'il alast en Chastellet parler audit Breton, et
savoir la maniere et verité de la perte d'icelles lettres,
et que tantost il lui rapportast la verité à Maubuisson, là
où le roi estoit, et là où ledit messire Olivier aloit, afin
que du roy il peust impettrer sa remission. Et, ces parolles
dites par ledit messire Olivier à lui qui parle, il qui
parle vint en Chastellet parler audit Breton, et lui recita
les parolles dessus dites, en lui priant qu'il lui volsist dire
la verité, et comment ladite perte estoit advenue. Lequel
Breton se conjura fort qu'il avoit perdu lesdites lettres
par la maniere que dit est dessus, en lui requerant que,
sur la fourme de ces parolles, il lui volsist faire impettrer
sa remission par leditmons. Olivier. Et, sans autres paroles
à lui dites par ledit Breton, s'en ala par devers ledit
mess. Olivier, lequel il trouva à Maubuisson devers le
roy, et, là lui venu, parla auditmess. Olivier, et lui dist
les parolles que ledit Breton lui avoit dites, sur lesquelles
ledit messire Olivier fist requeste au roy qu'il lui volsist
pardonner le cas, en la presence de il qui parle. Et lors
le roy respondi auditmess. Olivier qu'il lui donnoit le
corps dudit Breton, maiz il sauroit autrement la verité
dudit cas. Et, sanz plus faire, il qui parle se parti dudit
lieu de Maubuisson, et vint à Paris en sondit hostel, et
aussy tost qu'il fu arrivé en sondit hostel, pour ce que
l'en disoit communement que ledit Breton avoit confessé
la verité du fait, il qui parle se transporta ou jour mesmes
et freschement oudit Chastellet, en la chambre de derriere
celle du geolier dudit lieu, en laquelle il trouva
ledit Breton, Phelipot de Trappes, sergent d'armes, le
receveur de Dieppe, et deux autres dont il ne scet les
noms, devant tous lesquelx il qui parle dist audit Breton
les parolles qui ensuivent:« Breton, tu m'as envoyé par devers
mons. Olivier de Mauny pour toy aidier à te fere faire
grace, et tu as fait que faulx, traitre et mauvais, d'avoir
donné tant de peine à mon maistre et amy; car tu as jà dit une
autre voye que tu ne m'avoyes pas ditte, et je cuidoye que tu
me deisses verité. »Et icelli Breton respondi à lui qui parle:
« Ha! pour Dieu, ayes pitié de moy; car je l'ay dit par force de
gehine. »Auquel Breton il qui parle respondi:« Tu mens; car
l'ostel de ceans n'est pas tel que l'en fait par force de gehine
dire autre chose que verité; et sy ay bien oy dire que tu n'as
pas esté sy fort tiré que tu deusses avoir dit chose qui ne feust
verité. »Et atant se partirent dudit Chastellet lui qui parle
et ledit Phelipot de Trappes.
Requis se, depuis le temps desdittes parolles eues entre
eulx, il est point venu parler audit Breton oudit Chastellet,
dit que oyl, par plusieurs fois, en toutes lesquelles il conseilloit
tousjours audit Breton qu'il deist verité; et jusques
lundi otVIIJ jours, si comme il lui est avis, que icelli Breton
avoit envoyé querre lui qui parle en son hostel par la
femme dudit Breton, et pour ce y ala; et quant il fu oudit
Chastellet, en sa compaignie un nommé Paulet, qui est de
l'eschançonnerie du roy, trouva ledit Breton en la chambre
où autresfois l'avoit trouvé. Auquel qui parle icelli
Breton demanda tout hault:« Blancpain, queles nouvelles? »Et
il qui parle respondi teles parolles:« Par ma foy, Breton, les
nouvelles sont teles que l'evesque de Poitiers est venu à belle compaignie,
et a parlé au roy longuement, et lui a mis terme à dimenche.
Breton,mons. messire Olivier, mon maistre, vous mande
que vous vous teniez bien en vostre bonne verité, et que, pour
chose qu'il soit du monde, vous ne chargiez homme se il n'y a
coulpe; car petite chose est de la vie de ce monde. Sy devez bien
regarder que vous ne chargez vostre ame pour chose qu'il soit,
ne pour homme qui à vous parle, et gardez l'ame sur toutes
choses. »Lequel Breton respondi à lui qui parle que l'evesque
de Poitiers n'y avoit coulpe, mais que autrement ne
diroit que ce qu'il avoit derrenierement depposé par
devant le prevost de Paris, jusques ad ce qu'il feust devant
le roy, et que devant le roy il diroit verité, et puis
le feist morir de tele mort qu'il lui plairoit. Et plus ne
scet du fait dessus dit, sur tout diligenment requis et
interrogué.
CY-APRèS s'ensuit la depposicion que Robert Bourgois,
aagé deXXXVJ ans ou environ, juré, le vendrediXIIIJe jour
d'ottobre, l'an dessus dit, a dit sur le fait de Pierre du
Fournet, autrement appellé Le Breton. Et premierement
dit et deppose ledit Robert, par son serement, que il a
oy dire audit Pierre que il avoit perdu, entre Chasteauleraut
et Poitiers, ses bouges esqueles il avoit ces lettres,
que il portoit àmons. de Berry et à l'evesque de Poitiers,
pour ce que il avoit mis pié à terre sur ledit chemin,
pour paour de certaines gens armez que il avoit
veuz en un bois. Et alors estoit en sa compaignie un chevaucheur
appellé Moustereul, qui lui ala querre le cheval
qui s'enfuyoit par le bois, et après ce lui admena,
ledit Moustereul, le cheval. Lequel Fournet dist que
lesdites bouges estoient perdues esqueles estoient lesdites
lettres. Et, après ce, vit ledit Robert Moustereul et
Pierre parler ensamble ou Chastellet de Paris, lesquieulx
estoient assez d'accort sur la perte desdites lettres; et,
un jour après ou deux, ledit Robert vit plusieurs chevaucheurs
qui dirent audit Fournet que ledit Moustereul
avoit juré devantmons. Le Begue de Vieulaines que de
ladite perte n'estoit riens; et à celle heure oy dire ledit
Robert audit Pierre que les lettres estoient en son hostel;
et lors ledit Robert dist qu'il seroit bon que les lettres
feussent baillées au roy ou àmons. le prevost, puisque
elles estoient entieres; mez que presumpcion estoit grant
contre ledit Pierre que il en avoit eu argent, puisque il
avoit rapporté lesdites lettres. Lequel Fournet respondi
audit Robert et à ceulx qui là estoient presens, c'est assavoir
Blancpain et Raimbaut, des autres ne lui recorde
point, que en sa vie n'avoit eu denier ne maille, ne aucune
promesse, pour lesdittes lettres retenir, par homme
vivant. Et, après ce, fu questionné, si comme il qui parle
dit qu'il oy dire audit Fournet.
Et dist ledit Fournet que l'en lui avoit rapporté un grant
rolle ouquel estoient contenues plusieurs choses, lesquelles
il confessa toutes, et par force de gehine, comme
il disoit et encores dit ledit Fournet, que qui de rechief
li vouldroit mettre, il diroit que il avoit vendu et trahy
tout le royaume de France; mais de tout ce qu'il avoit
confessé, l'evesque de Poitiers estoit pur et net, et tous
autres qui en ladite gehine avoient esté accusez n'y avoient
nulle coulpe, ne promis ne donné ne lui avoit riens esté;
ainçois disoit que les lettres dessus dites il avoit retenu
pour ce que il doubtoit estre en indignance demons. de
Berry pour cause de certain logis, et aussy pour ce que il
avoit oy dire que desjà l'evesque estoit arcevesque de
Sens, et que l'en le servoit comme arcevesque.
Encores disoit se jamès povoit venir devant son prince,
que il en descouperoit tout homme, et que là en diroit
la droite verité. Lequel Robert lui dist que il gardast
bien son ame, et que devant son prince ne deist nulle
mençonge; et aussy fist ledit Blancpain.
Dist en oultre, ledit Robert, que il a bien oy dire
audit Fournet que les choses que il avoit dites, lesquelles
estoient par force, il diroit devantmons. le prevost que
sa confession faisant mencion desXXX francs estoit vraye,
et que le desdit que il avoit fait devant plusieurs tesmoings,
ce estoit pour sauver son honneur ou pour la
garder.
Dist avecques ce, lui qui parle, que assez tost après
qu'il fu eslargiz de Gloriete, en la presence de Blancpain,
il dist audit Blancpain que il recouvrast demons. le
prevost de Paris sa confession que il avoit faite; et lors
fu dit que il ne la pourroit avoir. Sy requist, ledit Fournet,
lui qui parle, que il lui escripsist sadite confession,
affin que sur icelle il peust avoir sa remission. Lequel qui
parle lui respondi que sy feroit-il voulentiers; et ce que
ledit Fournet lui dist, mot à mot il mist en escript; et en
ce que il qui parle escript, estoit contenu que par un
escuïer, maistre d'ostel de l'evesque de Poitiers, lui avoient
esté bailliezXJ escuz etXVIIJ frans, et que à Louvres en
Parisi, ledit Fournet avoit esté mené devant ledit evesque
par ledit escuïer, lequel escuïer devoit avoir dit audit
evesque:« Veez cy un homme à qui vous estes bien tenuz,
car vous lui devez cent frans. »Lors ledit evesque respondi:
« Vien boire de mon vin à Paris, en mon hostel, et je te baudray
cent frans. »Lequel escript fait par lui qui parle, il bailla,
lorsqu'il ot escript, à un homme dont il ne scet le nom,
du commandement dudit Breton, lequel homme se charga
de le porter audit Blancpain.
Dist aussy, ledit Fournet, que toutes fois qu'il revenoit
devantmons. le prevost de Paris, il disoit à lui qui parle
que il avoit dit ce que paravant avoit dit par la gehine;
maiz tout ce que il avoit dit, c'estoit mençonge; car,
comme il disoit devant et après, il n'avoit eu denier de
ceulx que il avoit accusez. Proteste que se aucune chose
il a baillié de ce que il a dit devant nosseigneurs, il est
prest de l'escripre. Et est ceste depposicion escripte de la
main dudit deposant, sur la minue de ce present procès.
RAIMBAUT Beuset, chevaucheur du roy nostre sire,
aagé deXXX ans ou environ, juré, l'an et jour dessus
diz, dit et deppose par son serement que, le lundi precedent
de la veille Nostre-Dame en septembre derrenierement
passé, il arriva en la ville de Noyon ainsy
comme à heure de disner, et en laquelle ville le roy estoit
lors, et en icelle trouva un de ses compaignons chevaucheur,
nommé Le Breton, qui estoit logié à l'Angle, là où
ceulx de l'escuierie du roy estoient logiez; et assez tost
s'en alerent disner, lui qui parle, ledit Breton et autres
chevaucheurs, en l'eglise de Saint-Eloy de Noyon, là où
le roy disnoit; et assez tost après que le roy ot disné, le
roy,mons. de Thouraine et ceulx de leur compaingnie,
vindrent au giste en la ville de Compiengne, et fu, il qui
parle et autres chevaucheurs du roy, logiez au Barillet,
en ladite escuierie, et aussy fu le cheval dudit Breton,
mais icelli Breton ala gesir en un autre lieu en icelle ville,
lequel il ne scet nommer. Et le landemain matin, il qui
parle, ledit Breton et un varlet de chambre demons. de
Cambray, nommé Coppin, se partirent de ladite ville
de Compiegne ensamble, et vindrent boire et desjuner à
Verbrie, et de là au giste en la ville de Senliz, à l'enseingne
du Heaume, auquel lieu ilz arriverent environ
soleil couchant. Et quant ilz furent logez, ilz appareillerent
leurs chevaux et leur soupper, et soupperent tous
trois ensamble en une chambre par terre; et en souppant,
survint oudit hostel un jeune homme rousselet, nommé
Perrin, qui se dist chevaucheurmons. de Berry, lequel
demanda aus gens dudit hostel:« Où sont ces chevaucheurs
du roy? »Et ou bouge dudit hostel trouva un des gens du
seigneur de La Roche, né d'Auvergne, lequel mena icelli
Perrinet en une chambre haulte, où icelli chevalier estoit
logez, lequel Perrinet y demoura l'espace d'une heure
ou environ, et, après ce, descendi icelli Perrinet de ladite
chambre, et ala en la chambre où il qui parle et sesdiz
compaignons estoient sur la fin de leur soupper, et
les salua; et, ce fait, icelli Breton adreça sa parolle audit
Perrinet, en disant ces parolles:« Tu ne scez? il ne queurt
autre monnoye à la court du roy que de vostre chancellier de
Berry, qui m'a donné de l'argent; mais, par le sanc Dieu! non
a; car j'ay perdues les lettres que je portoye deversmons. de
Berry. Et aussy hier, quant je estoie à Noyon, et portoye un
plat de viande après ceulx qui servoient au disner le roy à sa
table, messire Regnaut de Trye estoit derriere le roy, près de
son espaule, et me samble qu'il parloit à lui, et que, pour ce,
le roy me regardoit partout là où je aloye, se m'est advis. »Et,
ces parolles dites, icelli Perrinet dist audit Breton:« Se tu
as perdu tes lettres et tu as prins de l'argent demons. le chancellier
de Berry, tu as fait que fol. »Et, sanz plus dire, icelli
Perrin print congé de eulx et se parti; et, tantost après
ledit partement, alerent appareillier leurs chevaulx et se
coucherent. Et oy dire, il qui parle, à un chevaucheur
demons. de Berry, nommé Boute-Roe, qui passoit par
devant leurdit hostel, quemons. le conte de Sancerre et
l'evesque de Poitiers estoient logiez en ladite ville, et
qu'ilz s'en aloient devers le roy à Compiegne. Interrogué
se celle nuit ledit Breton se parti point dudit hostel là où
logez estoient, pour aler devers ledit evesque ou aillieurs
en ladite ville, dit par son serement que non, et que eulx
deux coucherent celle nuit ensamble en un lit, et ledit
Copin en un autre lit auprès d'eulx, et en icelle chambre
mesmes.
Dit encores que l'andemain bien matin, veille Nostre-Dame
en septembre, il qui parle et lesdiz Breton et Copin
se partirent de laditte ville de Senliz, et chevaucherent
ensamble jusques à la Chappelle à Somal, ouquel
lieu ilz trouverent l'arcediacre de Paris, en sa compaignie
maistre Robert Caret et plusieurs autres, et s'en
vindrent desjeuner tous ensamble en la ville de Louvres,
à l'enseingne des Coquelez, là où pou arresterent, et s'en
vindrent disner à Paris, là où ilz arriverent entreXJ et
XIJ heures avant midi, et s'en ala chascun en son hostel,
sanz ce que, en cheminant ou autrement, feust plus parlé
du cas dessus dit.
Dist avecques ce, que environ cinq ou six jours après
ce que dit est, un nommé Jehannin de La Navie, demourant
près de Saint-Pol, dist à lui qui parle que ledit Breton
estoit prisonnier ou Chastellet de Paris; et, pour ce,
il qui parle et ledit Jehannin alerent environ l'eure de
disner, et trouverent ledit Breton sur les carreaulx dudit
Chastellet, lequel ilz saluerent, et les mena icelli Breton
boire en la cuisine dudit Chastellet, en faisant bonne
chiere; et à celle fois n'ot entre eulx autres parolles.
Mais environX ouXIJ jours après, autrement n'est record
du temps, il qui parle, un nommé Albret et Folet, tous
chevaucheurs du roy, alerent veoir ensamble de rechief
ledit Breton, lequel ilz trouverent en une chambre derriere
la chambre du geolier dudit Chastellet, et lui demanderent
pourquoy il estoit prisonnier, et icelli Breton
leur respondi qu'il pensoit que c'estoit pour ce qu'il avoit
perdu les lettres du roy qui lui avoient esté chargié de
porter devers leditmons. de Berry, sanz plus riens ouvrir
à lui qui parle, ne aus dessus nommez, du cas pour
lequel il estoit prisonnier. Mais bien lui fu par eulx dit et
demandé que s'il vouloit chose qu'ilz peussent faire, qu'ilz
le feroient voulentiers, dont icelli Breton les mercia.
Interrogué se il qui parle fu depuis oudit Chastellet par
devers ledit Breton, dit que, environXV jours a, il qui
parle, seul, ala de rechief oudit Chastellet pour veoir
ledit Breton, et le trouva sur lesdiz carreaux en la compaignie
de Guillaume Giroim, qui a espousé la suer de
la femme dudit Breton; Robert Bourgois, prisonnier, et
Guillaume Blancpain, qui parloient ensamble; et salua, il
qui parle, ledit Breton, lequel Breton lui dist telles parolles:
« Raimbaut, j'ay oy dire que l'evesque de Poitiers vient
devers le roy. »Et il qui parle lui respondi qu'il avoit oy
dire, ne scet à qui, que dedens deux ou trois jours ensuivans,
il vendroit; et icelli Breton lui dist:« Sainte Marie!
que puet-il venir faire? »Et adont ledit Blancpain ou
Girouys, ne scet lequel, lui respondi qu'il povoit bien
estre que il se venoit excuser devers le roy; et ledit Breton
dist:« Et quel excuser? »disant:« Je vouldroye bien qu'il
pleust à Dieu que je feusse une fois devant le roy en son bon
conseil, et je diroie la verité; car, par ma foy, c'est ma negligence
et ignorance, et aussy ma coulpe, que autre en est en
coulpe. »Et, ces parolles dites par ledit Breton, il qui parle,
lesdiz Blancpain, Girouys et Bourgois, lui dirent que
maudit feust-il se il ne disoit la verité. Et atant prindrent,
il qui parle, lesdiz Girouys et Blancpain, congié dudit
Breton, et oncques puis ne parla à lui. Et autre chose ne
scet du fait dessus dit, sur ce diligenment examiné et
interrogué.
PERRIN Machelart, laboureur, aagé deXXXVJ ans, prisonnier
ad present ou Chastellet, en la compaignie du
Breton, chevaucheur, juré, le lundiXVIJe jour dudit mois
d'ottobre, l'an dessus dit, dit et deppose par son serement
que, mardi derrenierement passé, environ l'anuitement,
Jehan Le Queux, l'un des varlez de la geole dudit
Chastellet, mist lui qui parle en une prison nommée Gloriete
la haulte, en laquelle estoit prisonnier ledit Breton.
Lequel Jehan Le Queu dist à lui qui parle que il feust et
demourast avecques icelli Breton en ladite prison, et se
prenist bien garde que icelli Breton ne se desesperast ne
aussy se feist aucun mal. Depuis lequel temps il a tousjours
demouré en icelle prison jusques ad present, sanz
en yssir en aucune maniere. Auquel Breton il qui parle a
oy dire par plusieurs fois que il aymeroit mieulx que l'en
le feist morir que l'en le meist plus en gehine, et que il
prendroit la mort en bon gré, et que, sur l'ame de lui,
se l'en le faisoit morir, qu'il prendroit la mort en bon
gré, et que l'evesque de Poitiers ne ses gens n'avoient
coulpe en chose dont il les avoit accusez. Et lors il qui
parle lui demanda pourquoy doncques il l'avoit doncques
ainsy accusé deversmons. le prevost, et que il n'avoit
esté gueires gehiné; et icelli Breton lui respondi qu'il
avoit paour qu'il ne feust trop tiré, et qu'il avoit veu un
que l'en disoit estre empoisonneur, qui avoit esté sy fort
gehiné en ladite gehine qu'il en estoit mort.
Dit avecques ce, que le jour que ledit Breton fu questionné,
et après ce, il oy dire audit Breton, en montant
les degrez de la chambre du geolier, lequel Breton adreçoit
ces parolles à un nommé Robert Bourgois, prisonnier
oudit Chastellet:« Ha! Robert Bourgois, j'ay dit à
mons. le prevost ce dont il ne fu oncques riens, et ainsy je le
prens sur l'ame de moy. »Ne scet, il qui parle, sur ce requis,
quele responce ledit Robert donna audit Breton. Requis
se, depuis ledit jour de mardi, aucune personne a parlé
audit Breton autre que lui qui parle, dist par son serement
que non, sauf ledit Jehan Le Queux, quant il
leur apporte à boire et mengier. Requis se il congnoist
l'evesque de Poitiers ou aucuns de ses gens, dit par
son serment que non, et que s'il les veoit, il ne les congnoistroit.
Et plus ne scet du fait, sur tout diligenment
examiné.
JEHAN Le Coignac, escuïer, famillier et serviteur de
mons. l'evesque de Poitiers, de l'aage deXXX ans ou environ,
si comme il dit, juré, leditXVIJe jour du mois
d'ottobre, l'an dessus dit, dit et deppose par son serement
que, le vendredi après la Saint-Jaques et la Saint-Christofle
derrenierement passée, si comme il qui parle
s'estoit parti de la ville de Paris le mercredi precedent, et
s'en aloit à Poitiers devers leditmons. l'evesque, trouva
en la ville de Boulay, à six lieues près de Tours, devers
Paris, un chevaucheur du roy nommé Le Breton, et un
sien autre compaignon chevaucheur, lequel il qui parle
ne congnoissoit et ne scet son nom, disnans en une hostelerie
où il qui parle et plusieurs autres en sa compaignie
se logerent, et aussy il qui parle et ceulx de sadite compaignie
disnerent en une chambre par bas, et iceulx chevaucheurs
en une chambre en hault; et venoient iceulx
chevaucheurs de devers Poitiers, si comme par aucuns
des gens dudit hostel fu dit à lui qui parle. Et, après
disner, il qui parle, pour savoir des nouvelles dudit
evesque, monta en la chambre où iceulx deux chevaucheurs
estoient, qui encores seoient à table, lesquieulx
il salua et leur demanda là où estoitmons. de Berry, et
aussy ledit evesque; et lors l'un d'iceulx chevaucheurs,
qu'il a depuis oy nommer Moustereul, et aussy ledit Breton,
si comme il semble à lui qui parle, lui distrent qu'ilz
avoient lessié leditmons. de Berry à Leseignen, et se devoit
partir briefment pour aller à Melle, sanz plus parler
que de parolles d'esbatement. Et firent ledit qui parle yceulx
chevaucheurs boire sur la fin de leur disner. Et atant se
partirent et se misdrent chascun d'eulx à leur chemin.
Dit avecques ce, que environ la Nostre-Dame en septembre
derrenierement passée, et fu en un jour de mardi,
il qui parle se parti avecques et en la compaignie dudit
mons. l'evesque de Poitiers, et alerent au disner en la
ville de Louvres en Parisi, et disnerent en l'ostel que l'en
dit l'enseingne du Signe; et incontinent qu'ilz orent disné,
leditmons. l'evesque dist à il qui parle que tantost il
monstast à cheval et s'en alast devant, pour prendre logis
pour icellimons. l'evesque et ceulx de sadite compaignie
en la ville de Compiegne, et entrementieres il se dormiroit
un petit. Lequel qui parle le fist ainsy que commandé
lui estoit par leditmons. l'evesque; et ainsy comme
il aloit son chemin, en sa compaignie Merigot, escuïer,
ad present prisonnier ou Chastellet, rencontrerent ledit
Breton et un autre chevaucheur du roy, nommé Raimbaut,
au dehors de Verberie, par devers la ville de Senliz,
près du lieu que l'en dit les Tumberiaulx de Verberie;
et là, ledit Raimbaut, lequel avoit assez congnoissance de
lui qui parle, lui dist telles parolles:« Dieu gart Jehan de
Coingnat! »Et il qui parle lui respondi son salut, en demandant
audit Raimbaut se le roy estoit à Compiegne;
lequel lui respondi que oyl. Et lors ledit Raimbaut demanda
à il qui parle où estoit leditmons. l'evesque, son
maistre; et il qui parle lui respondi:« Veez-le cy tantost
venir après moy au giste à Senliz. »Sanz ce que par ledit Breton,
sur ce interrogué, lui parlast en aucune maniere
duditmons. l'evesque de Poitiers, ne d'autre chose quelconques
dont il soit record. Et, ces parolles ainsy dites,
il qui parle chevaucha son chemin vers Compiegne, et
iceulx chevaucheurs s'en alerent droit à Senliz, sanz
avoir entre eulx autres parolles. Requis se il qui parle
sçot oncques, par oïr dire ne autrement, que leditmons. 
l'evesque de Poitiers donnast ne fist donner audit Breton
aucune somme de deniers, ou autre promesse lui feist,
afin qu'il ne presentast pas les lettres du roy auditmons. 
de Berry, ne aussy s'il presenta oncques ledit Breton audit
mons. l'evesque en icelle ville de Louvres ne aillieurs,
dit par son serement que non. Et plus ne scet du fait, sur
tout diligenment examiné.
GODEFROY Salmon, queux demons. l'evesque de Poitiers,
aagé deXXX ans ou environ, si comme il dit, juré,
l'an et jour dessus diz, dit et deppose par son serement que,
dès environIIJ ans a qu'il a eu congnoissance de la personne
dudit Breton, chevaucheur, à cause de ce que il qui parle
a par plusieurs fois beu et mengié, comme en taverne, à
l'enseingne des Bourses, à la porte Baudoir, en laquelle
demeure la mere de la femme dudit Breton, et aussy en
plusieurs autres places, desquelles il n'est ad present record;
et en especial dist, il qui parle, que environIIJ sepmaines
avant la feste de Nostre-Dame my-aoust derrenierement
passée, il pour lors estant en la ville de Poitiers,
et servant leditmons. l'evesque, qui semblablement y
estoit, si comme il qui parle venoit de la boucherie
d'icelle ville, pour querre de la char pour l'ostel dudit
mons. l'evesque, sur heure de matin, entra en l'ostel
d'un charpentier de Paris, qui ad present estoit demourant
en ladite ville de Poitiers, nommé Guillemin Cirasse,
ouquel hostel il qui parle avoit acoustumé de frequenter
et repairier, boire et mengier, par bonne amour et congnoissance
qu'il avoit dudit Guillemin, trouva d'aventure
ledit Breton en une chambre, lequel avoit jeu leans, se
levoit et vestoit son pourpoint, et deux autres compaignons
que il qui parle ne congnoist, qui semblablement
estoient couchiez oudit lit; auquel Breton il qui parle
dist telles parolles:« Breton, quel dyable te a ycy admené? »
Lequel Breton lui respondi:« Par saint Mor! je vins herçoir
bien tart en ceste ville. »Et, sanz plus dire, il qui parle
se parti de ladite chambre, et laissa yceulx Breton et ceulx
de sadite compaignie en icelle chambre, après ce qu'il
qui parle ot demandé audit Breton oùestoitGuillemin
Cirasse, leur hoste, lequel Breton lui respondi qu'il ne
savoit.
Dit avecques ce, il qui parle, qu'il scet de certain que
ledit jour qu'il parla audit Breton, leditmons. l'evesque
estoit en icelle ville de Poitiers, et y disna, soupa et jeut
celle nuit; mais il n'est pas record quel jour après ensuivant
icellimons. l'evesque de Poitiers se parti d'icelle
ville, combien qu'il qui parle alast devant là où ledit
mons. l'evesque devoit disner et soupper, en faisant son
office de queux comme il avoit acoustumé. Requis se il
qui parle dist point auditmons. l'evesque qu'il avoit veu
ledit Breton en la ville de Poitiers, et se il sceut point
que ledit evesque ou aucuns de ses gens parlassent audit
Breton, et aussy s'il vit point icelli Breton en l'ostel dudit
mons. l'evesque, dit par son serement que non. Et
autre chose n'en scet que dit est cy-dessus. Requis se il
qui parle bailla oncques audit Breton aucune somme de
deniers de par leditmons. l'evesque, afin qu'il ne presentast
pas les lettres qu'il portoit ausdizmons. de Berry
et evesque, ne aussy lui feist de par ledit monseigneur
l'evesque aucunes promesses d'or ou d'argent, chevaulx
ou autres choses, dit que non, et que autre chose ne
scet du fait dessus dit, sur tout diligenment examiné et
interrogué.
JEHAN Le Lorrain, ad present prisonnier ou Chastellet,
geolier des prisons d'Orleans, aagé de cinquante ans
ou environ, juré, le mardiXVIIJe jour d'ottobre milCCCIIIJxx 
et dix, dit et deppose par son serement que, dès six
sepmaines a ou environ, ainsy comme il estoit sur les
carreaulx dudit Chastellet, il vit audit lieu et en laditte
prison un prisonnier que l'en disoit estre chevaucheur
du roy, nommé Le Breton. Durant lequel temps il qui
parle ne parla à icellui Breton, fors en le saluant, ne aussy
ne fist icelli Breton à lui qui parle, jusques à hersoir que,
environ l'anuitement, il fu mis en Gloriete la haulte, en
laquelle prison estoit ledit Breton, et y a demouré jusques
ad present.
Et dist que, incontinent ou assez tost après qu'il qui
parle fu mis en ladite prison, ledit Breton lui commença
à dire teles parolles:« Mon ami, pourquoy vous a-l'en mis
avecques moy? Vous estes jà leIIJe qui y a esté. Je sçay bien que
c'est pour savoir ma couvine. »Et lors il qui parle respondi
qu'il ne savoit pas la cause pourquoy l'en lui avoit mis,
mais il estoit prisonnier leans pour certaine grant somme
d'argent qu'il devoit à un homme, lequel il ne nomma
en aucune maniere. à quoy fu respondu par ledit Breton:
« Haa! je sçay bien que je suis mort; car messeigneurs veulent
que je dye ce que j'ay dit seans en la gehine. Mais facent de
moy leur voulenté, car je prens sur Dieu et sur l'ame de moy
que ce que j'ay dit n'est pas vray, ne jà, se Dieu plaist,
l'ame de moy n'en sera encoulpée; et tant de fois comme il
me vouldront mettre en gehine, je leur accorderay ce qu'ilz
vouldront. »
Dit encores, il qui parle, qu'il demanda audit Breton
s'aucun prouffit il avoit oncques eu de l'evesque de Poitiers,
afin de non presenter les lettres du roy qu'il lui
portoit, ou d'aucuns de ses gens, dit que ledit Breton
lui respondi que non; mais il savoit bien que pour ce que
il ne les avoit pas baillées, il en recevroit mort. Et lors
il qui parle lui demanda:« Pourquoy les avez-vous tant gardées
sanz les baillier ou rendre au roy? »Et icelli Breton lui
respondi que le roy ne les lui avoit pas baillées, et qu'il
cuidoit que jamaiz n'en feust parlé. Et plus n'en scet, sur
tout diligenment examiné.
LE lundiXIIIJe jour dudit mois de novembre miltrois
cens quatrevins et dix dessus dit, furent assemblez en
jugement sur les carreaux dudit Chastellet
Messeigneurs
Maistre Symon Foison, president en parlement.
Messire Phelippe Mainsart,
chevalier,
Maistre Jehan Darcies,
Maistre Pierre de Lesclat,
Maistre Guillaume Porel,
Maistre Jehan du Drac,
conseillers du roy oudit
parlement.
Maistre Jehan Auchier, procureur du roy.
Maistre Pierre L'Orfevre, advocat du roy.
Mons. le prevost de Paris.
Maistre Jehan Truquam, lieutenant.
Maistre Dreue d'Ars, auditeur.
Maistre Andry Le Preux, procureur du roy ou
Chastellet.
PAR lesquelx messeigneurs, veu le procès cy-dessus
escript, confessions et denegacions aujourd'ui et autresfois,
en la presence de mesdiz seigneurs, faittes par ledit
Breton, chevaucheur, qui dist que la derreniere confession
par lui faite par devant leditmons. le prevost,
faisant mencion desXXX frans à lui bailliez par le maistre
d'ostel dudit evesque de Poitiers, et des cent frans à lui
promis par ledit evesque de Poitiers, n'est pas vraye;
mais rapporta lesdites lettres closes du roy à lui bailliées,
adreçans auditmons. de Berry et evesque de Poitiers,
par sa simplesse et innorance, et ne les bailla aucunement,
pour ladite cause, pour ce que on lui dist, avant qu'il
vint à Poitiers et depuis qu'il y fut, que ledit evesque
estoit arcevesque de Senz; delibererent et furent d'oppinion
que pour en savoir par sa bouche la vraye verité,
attendues les continuacions et perseveracions par lui
faites d'icelle derreniere confession faite par devant ledit
mons. le prevost, il feust mis à question.
LE jeudi ensuivant,XVIJe jour de novembre milCCC 
quatrevins et dix, sur les carreaux du Chastellet de Paris,
furent assamblez messeigneurs maistre Symon Foison, president
en parlement; maistre PierredeLesclat, maistre
Guillaume Porel, maistre Jehan du Drac, conseillers du
roy oudit parlement;mons. le prevost de Paris, maistre
Jehan Truquam, son lieutenant; maistre Dreue d'Ars,
auditeur, et maistre Andry Le Preux, procureur du roy
ou Chastellet de Paris.
EN la presence desquelx, et pour enteriner le jugement
cy-dessus prononcé, furent faiz venir et attains des prisons
dudit Chastellet, li uns après l'autre, et chascun
separéement, les dessus diz prisonniers Jehan Fournet,
dit le Breton, et Robert Bourgois, auxquelx, et à chascun
par soy et en absence l'un de l'autre, furent fais jurer
aus sains Euvangiles de Dieu qu'ilz diroient verité des
choses cy-dessus, autresfois et de present demandées; et
après ce qu'ilz orent fait ledit serement, et que autre
chose ne voldrent congnoistre qu'ilz avoient confessé
devantmons. le chancellier et le conseil, leur fu dit, par
la bouche dudit maistre Symon, qu'il estoit deliberé par
le roy et son conseil que, pour en savoir par leurs bouches
la verité, ilz seroient mis à question.
ET, ce fait, fu ledit Breton fait despouillier tout nu,
mis en laditte question sur le petit et le grant tresteau en
la maniere acoustumée, et estandu; et pour ce que, illec
ne aillieurs, ne volt autre chose congnoistre que fait avoit
par devant leditmons. le chancellier et autres messeigneurs
du grant conseil du roy, fu mis hors d'icelle question,
mené choffer en la cuisine ainsy qu'il appartient à faire,
et, en après, remis en la prison dont il avoit esté attaint.
APRèS lesqueles choses ainsy faites, déliberé fu par
mesdiz seigneurs que demain matin à huit heures ilz se
rassembleroient, et que de rechef iceulx prisonniers seroient
questionnez, pour savoir d'iceulx, par leurs bouches,
se l'en pourroit aucune chose traire plus avant
qu'ilz n'avoient confessé.
LE vendrediXVIIJe jour de novembre milCCCIIIJxx et
dix, furent assamblez de rechief sur les carreaux dudit
Chastellet messeigneurs maistre Symon Foison, president
en parlement; messire Phelippe Mainsart, chevalier;
maistre Jehan Darcyes, maistre Pierre de Lesclat, maistre
Jehan du Drac,mons. le prevost de Paris, maistre Jehan
Truquam, son lieutenant, et maistre Dreue d'Ars,
auditeur.
PAR DEVANT lesquieulx le dessus dit prisonnier Jehan
Fournet, dit Le Breton, fu fait venir et attaint; et,
après ce que par ledit maistre Symon Foison il ot esté
interroguez et juré aus sains Euvangiles de Dieu de dire
verité des choses dessus dittes, à lui exposées, congneut
et confessa, sanz aucune force ou contrainte, que
plusieurs fois depuis ce que il ot esté mis à question la
premiere fois, et fut la derreniere confession par devant
leditmons. le prevost, faisant mencion desXXX frans à
lui baillés par le maistre d'ostel duditmons. l'evesque, et
des cent frans à lui promis par ledit evesque audit lieu
de Louvres en Parisy, ledit Robert Bourgois lui a dit que
s'il perseveroit en ycelle confession, qu'il seroit penduz.
Lequel Breton, requis se ladite confession estoit vraye,
dit que non, et en ce a tousjours perseveré. Et pour ce
que autre chose ne volt congnoistre, fu de rechief fait
despouiller, mis à question sur le petit et grant tresteau,
et illec ne volt congnoistre autre chose oultre ce que
dessus confessé avoit devantmons. le chancelier et mes
autres seigneurs du conseil du roy. Si fu mis hors d'icelle
question, mené chauffer en la cuisine en la maniere acoustumée,
et, en après, remis en la prison dont il estoit
partiz.
LE samediXIXe jour dudit mois de novembre, l'an
dessus dit, furent assemblez sur les carreaux dudit Chastellet
messeigneurs maistre Symon Foison, president en
parlement, maistre Pierre Lesclat; maistre Jehan Darcyes,
maistre Guillaume Porel, maistre Jehan du Drac, conseillers
du roy nostre sire oudit parlement; maistre Jehan
Auchier, procureur general du roy; maistre Pierre L'Orfevre,
advocat du roy;mons. le prevost de Paris, maistre
Jehan Truquam, son lieutenant; maistre Dreue d'Ars,
auditeur; maistre Andry Le Preux, procureur du roy ou
Chastellet.
PAR lesquieulx mesdiz seigneurs, après ce que le procès
cy-dessus escript ot esté veu et leu mot après autre,
deliberé fu et appointié par mesdiz seigneurs que ledit
Breton, pour les variacions, menteries, confessions et
denegacions par lui faites, estoit digne d'avoir et emporter
la peine qui ensuit, c'est assavoir: d'estre privez de tous
offices royaulx par lui obtenues et à obtenir; item,
qu'il soit tourné ou pilory ès halles publiquement, senz
faire aucun cry illec de la cause pour laquelle il sera pilorié,
et que illec l'en lui perce la langue et soit flastri
de une fleur de liz chaude parmy les leffres de la bouche,
sauf ledit maistre Jehan Darcies, qui est d'oppinion qu'il
n'ait point la langue percée, pour la peine de prison et
questions par lui souffertes; et aussy ledit procureur géneral
du roy, qui fu d'oppinion ... .

...
au nombre deXLVJ s. ou environ, dit et deppose par son
serement que, samedi derrenierement passé, Jehannin
Cretot, vendeur juré de bestail ou marchié de Paris,
vendi pour il qui parle, oudit marchié,XLJ moutons et
VIJ aumailles, le pris de quarante frans ou environ, que
il qui parle mist dedans ledit gueulle en monnoye
dessus dite, avecques lesdizXLVJ s. que il avoit d'autre
argent, en blans de quatre deniers et de huit deniers
pour piece. Et le lundi ensuivant, se parti de Paris et ala
au giste à Autueil.
Et dit que, le dimenche paravant, ledit prisonnier
souppa et coucha avecques lui en l'ostel dudit Cretot,
et lui dist, il qui parle, son estat et l'argent que il avoit
receu. Et dit que, le mardi matin, il se leva et seingny
son guelle, où estoit l'argent dessus dit, dessus ses rains,
au-dessoubz de sa cotte, et s'en ala tout seul à Saint-Clout
pour soy en aler en son pays.
Et dit que si comme il fu dessus se pont par devers
Boulongne la Petite, ledit prisonnier, qui venoit de
devers la ville sur ledit pont, encontra il qui deppose,
et lui dist que par bonne compaignie il s'en voit en son
pays avec lui; et il qui parle lui respondi que il en avoit
grant joye. Et alerent ensamble jusques à Roquencourt,
où ilz arriverent à boire entre heure de prime et de tierce,
et, pour desjeuner et boire, alerent en l'ostel de Oudin
Luillier, tavernier; et dit que si comme ilz desjeunoient
entre eulx deux ensamble ou bouge dudit hostel, ledit
prisonnier dist à lui qui parle que il volsist mettre dedens
le gueulle que il avoit, et où il avoit son argent,XL s. 
tournois ou environ que il tenoit en une de ses mains;
et disoit que il n'avoit point de bourse où il les peust
porter. Et il qui parle lui respondi que il lui presteroit
sa bourse pour les mettre et porter; et il respondi que
point ne le vouloit, et que il vouloit que ilz feussent mis
dedens sondit gueulle avecques son argent. Et tant l'en
pressa que il qui parle desseingny sondit gueulle et le mist
sur la table, pour y mettre l'argent que ledit prisonnier
tenoit en sa main, et y fu mis; et, après, ledit prisonnier
ferma ledit gueulle et le seint sur ses rains, dont il qui
parle lui dist que il vouloit porter sondit gueulle; et ledit
prisonnier lui respondi que il n'eust pas paour, et que
il le porteroit avecques lui bien seurement. Et, assez tost
après, ledit prisonnier dist à il qui parle telz moz:« J'os
gens là hors; se sont de mes gens; je y vois veoir. »Et se leva
de la table et ala hors dudit hostel, et lessa son coustel
sur la table. Lesquelles parolles il dist en la presence de
la dame dudit hostel et de sa fille. Et pour ce que il ne
retournoit pas, il qui parle commença à demander où il
estoit, et quelle part il estoit tournez; mais point n'en
pot oyr nouvelles, et, pour ce, il qui parle, l'oste dudit
hostel, Gervaise de Bray, et Ysambert, voisin dudit hoste,
le alerent querir et cerchier parmi les bois, mais point
ne le trouverent; et ot conseil, il qui parle, de s'en retourner
à Paris pour oyr nouvelles dudit prisonnier, et
en enquist et cercha tant que, le mercredi ensuivant, il
le trouva ou marchié de Paris, et le fist prendre et mener
prisonnier oudit Chastellet pour le fait dessus dit. Laquelle
clameur, qui fu faite et escripte le vendredi
XVJe jour de decembre milCCCIIIJxx et dix, ledit complaignant
afferma estre vraye par son serement.
GUILLEMETE, fille feu Jehan Le Grant, demourant à
Roquencourt, en l'ostel dudit Oudin Luillier, de l'aage
de nuef ans ou environ, examinée en la presence de sa
mere sur les faiz dessus diz, dit par son serement que,
mardi au matin, tandis que sa mere estoit alée à la fontaine,
le marchant qui la produit, et un autre homme
prisonnier qui lui a esté monstré aujourd'ui ou Chastellet
de Paris, vindrent en l'ostel de saditte mere, et demanderent
une choppine de vin, laquelle choppine ledit
homme prisonnier ala traire, et elle leur bailla un pain
de deux deniers.
Et dit que ledit homme prisonnier tenoit en sa main
de l'argent, et dist à l'autre homme que il le meist dedens
sa courroye, et ledit homme dist que il le mettroit en sa
bourse, et toutesvoies elle dit que il fu mis dedens la
courroie, laquelle courroie ledit homme prisonnier saingny
dessus lui, malgré l'autre homme, qui ne vouloit pas
qu'il portast ladite sainture; et ledit homme prisonnier
disoit que il ne se doubtast, et que il la porteroit seurement.
Lequel homme prisonnier s'en ala hors dudit hostel,
et ne sçot que il devint. Et plus n'en scet.
MARGOT, femme de Oudin Luillier, taverniere, demourant
à Roquencourt, jurée et examinée l'an et jour dessus
diz, sur la clameur dessus dite, dit par son serement que
mardi derrenierement passé, entre prime et tierce, elle
qui parle venoit d'une fontaine où elle avoit esté querir
de l'eaue en une cruche, arriva en sa maison, et y trouva
le marchant cy-dessus nommé et le prisonnier qui aujourd'ui
lui a esté monstré en Chastellet, lequel prisonnier
elle congnoissoit de veue, qui buvoient ensamble ou
bouge dudit hostel, et lui dist sa fillete dessus nommée
que ledit prisonnier avoit trait une choppine de vin, et
que elle leur avoit baillié un pain. Lequel prisonnier
demanda à elle qui parle que elle leur baillast de la char
ou du fromaige; laquelle qui parle leur bailla du fromaige
et du pain et du vin, et fist ledit prisonnier fondre ledit
fromaige, et firent des souppes dedens, lesqueles ledit
prisonnier menga à la pointe de son coustel, et laissa sondit
coustel sur la table; et leur bailla, elle qui parle, du
pain et du vin; et compterent leur escot, qui monta à
XV deniers, dont ledit marchant ou ledit prisonnier, ne
scet lequel, bailla deux blans doubles, et demanda ledit
marchant à avoir un denier, et pour ce que elle ne l'avoit
point, ledit marchant lui respondi que il lui querroit
IIJ deniers, et les queroit en sa bourse; et dit que tandiz
que ledit marchant les queroit, ledit prisonnier dist telz
moz:« Je os en la rue gens qui me devoient venir demander; je
vois veoir se se sont ilz. »Et se leva de la table et ala hors de
l'ostel, et depuis n'y retourna.
Et dit que quant ledit marchant l'ot un pou attandu,
il se leva de la table et ala à la porte; mais point ne le
trouva, et s'en retourna tout effrayé et courroucé dedens
ledit hostel. Et lui demanda, elle qui parle, que il avoit,
et il lui respondi que ledit prisonnier l'avoit robé et emportée
sa finence. Et, pour le trouver, le mary d'elle qui
parle, Gervaise du Bray, marchant et autres, alerent avec
ledit marchant par les bois le cerchier, mais point ne le
trouverent, et, depuis, elle qui parle ne vit ledit prisonnier,
jusques à hui que elle l'a veu oudit Chastellet. Et
autre chose n'en scet.
OUDIN Luillier, laboureur et tavernier, demourant à
Roquencourt, mary de laditte Margot, precedent tesmoing,
juré et examiné l'an et jour dessus diz, et requis
sur les fais de ladite clameur, dit par son serement que,
de tous les fais contenus en icelle, il ne scet riens, fors
tant que, à la complainte et clameur dudit marchant, qui
estoit moult effrayé et esbay, il ala avecques lui et autres
querir ledit prisonnier par les bois et genestes d'illec
environ, mais point ne le trouverent; mais il dit que
aujourd'ui il a veu le prisonnier oudit Chastellet, et lui
a dit la femme de lui qui parle que c'estoit l'omme qui
avoit beu avecques ledit marchant en son hostel.
LE samedi ensuïant,XVIJe jour de decembre, l'an mil
CCC quatrevins et dix, par devantmons. le prevost, lui
estant en jugement sur les quarreaux, presens maistres
Dreux d'Ars, lieutenant; Gerart de La Haye, Jehan de
Bar, Miles de Rouvroy, Ernoul de Villiers, Nicolas Bertin,
Nicolas Chaon et Geffroy Le Goibe, examinateurs
de par le roy nostre sire ou Chastellet de Paris; fu fait
venir et attaint le dessus dit prisonnier Robin Le Fevre.
En la presence duquel, après ce que lesdiz tesmoings
orent esté jurez et examinez par la maniere que escript
est cy-dessus, ledit prisonnier fu de rechief fait jurer aus
sains Euvangiles de Dieu; et, en soy corrigant de la confession
par lui faite mercredi derrenierement passé, dit et
afferme par serement qu'il se recorde que, oudit mardi
derrenierement passé, ainsy comme heure de midi, qu'il
estant en la ville de Roquencourt, en une taverne d'icelle
ville, ne scet à quelle enseingne, ainsy comme il, en la
compaignie d'une fillete dudit hostel, avoit trait une
choppine de vin pour son boire et desjeuner, arriva sur
lui ledit Bechopois, lequel il avoit veu oudit dimenche
derrenierement passé, au soir, soupper en l'ostel dudit
Cristot, avec lequel il but d'une pinte de vin, menga du
pain et du fromaige cuit et cru, païa son escot bien et
deuement, et, depuis cedit jour de mardi ne paravant,
n'avoit veu icelli Bechopois. Et nye oncques, oudit jour
ne paravant, avoir veu le gueulle dont est plaintif icelli
Bechopois, ne aussy avoir veu l'argent qui dedens estoit,
dont il est accusé par ledit Bechopois. Et, ce fait, fu fait
traire à part sur les carreaux dudit Chastellet.
APRèS lesqueles choses ainsy faites, demandé fu par
leditmons. le prevost, aus diz presens conseilliers, leurs
advis et oppinions comme l'en avoit à proceder contre
ledit prisonnier. Tous lesquieulx, veu l'estat dudit prisonnier,
sa maniere de respondre, les confessions aujourd'ui
et autrefois faites par ledit prisonnier, avec les denegacions
par lui faites, l'informacion dessus dite et
accusacion de partie, delibererent et furent d'oppinion
que, pour savoir par sa bouche la verité des cas dessus
diz, icelli prisonnier feust mis à question; et ad ce fu
condempnez par leditmons. le prevost.
EN enterinant lequel jugement, icelli Robin Le Fevre,
prisonnier, fu fait venir en jugement sur les quarreaux
dudit Chastellet, en la presence des dessus diz, et par
leditmons. le prevost interrogué, et par serement, qu'il
deist verité des accusacions dessus dites, et que s'il ne le
disoit, que l'en lui feroit dire par force, et seroit mis à
question; et pour ce que autre chose ne volt congnoistre
que dit a cy-dessus, fu despouillié, mis, lié et estandu
sur le petit tresteau; et ainsy comme il ot eu à boire de
l'eaue, requist instanment que hors d'icelle question l'en
le meist, et il diroit verité de ce que dit est, et autres
crimes et larrecins par lui faiz et commis, dont il y avoit
plusieurs. Si fu mis hors d'icelle question, mené chauffer
en la cuisine en la maniere acoustumée, et, en après ce,
ramené en jugement sur les quarreaux en la presence
desdiz conseilliers.
HORS de laquele question, et sanz aucune force ou
contrainte, après ce que icelli prisonnier ot esté de rechief
fait jurer aus sains Euvangiles de Dieu dire verité, congnut
et confessa que, quelque variacion ou denegacion
que faite ait cy-dessus du gueulle appartenant audit Bechopois,
verité est que, oudit dimenche derrenierement
passé, il et autres en la compaignie d'icellui Bechopois
soupperent et coucherent à Paris, en l'ostel dudit Cristot,
et que l'andemain, qui fu lundi, environ heure de prime,
il ala disner, souper et couchier en la ville de Marne,
près de Saint-Clou, et le landemain, qui fu mardi, ainsy
comme il estoit sur le pont dudit lieu de Saint-Clou, encontra
d'aventure ledit Bechopois, et demanderent li uns
à l'autre où ilz aloient, et tant firent et parlerent que ilz
se accorderent aler disner à Roquencourt, oultre la ville
de Saint-Clou; auquel lieu il, par le commandement de
la fille de l'ostel où ilz buvoient, trait du vin une choppine,
beurent icelle ensamble et mengierent du pain et du
fromaige fondu; et ainsy comme il qui parle oy dire audit
Bechopois qu'il portoit entour soy un guelle ouquel
avoit certaine monnoye qu'il portoit aus marchans du
pays du Maine, pour lesquieulx il avoit vendu bestail à
Paris, qui le grevoit moult à porter, pria et requist icelli
Bechopois que la somme deXL s. t. en blans deVIIJ d. 
parisis qu'il tenoit en sa main, et lesquieulx ne povoient
entrer en sa bourse, pour l'autre argent qu'il portoit sur
lui, icelli Bechopois voulsist mettre oudit gueulle. à la
requeste duquel prisonnier, icelli Bechopois attaint ledit
gueulle, qui estoit saint entour lui soubz une de ses houppelandes;
lequel gueulle mis par icellui Bechopois sur la
table où ilz buvoient, il qui parle ouvry icelli, et ouquel
il mist iceulxXL s. t. ; et, ce fait, print icelli gueulle, le saint
environ soy soubz sa houpelande, et, en la presence dudit
Bechopois, qui tousjours requeroit à lui qui parle
qu'il lui rendist ledit gueulle, auquel il qui parle respondi
qu'il estoit plus fort que n'estoit icelli Bechopois, et qu'il
porteroit bien ledit gueulle. Et ainsy comme eulx estoient
à debat dudit guelle, il qui parle faingny ouyr passer au
devant de ladite taverne marchans de son pays qui menassent
bestail à Paris, et dist audit Bechopois qu'il aloit
querre iceulx, afin qu'ilz beussent en icelle taverne ensamble;
et, en ce disant à icellui Bechopois, il qui parle
se parti d'icelle taverne sanz le sceu, congié ou consentement
dudit Bechopois, et emporta avec soy ledit gueulle,
et vint gesir en icelle ville de Marne avec plusieurs autres
compaignons et marchans, qui illec gardoient gros bestail
pour admener, le mercredi ensuivant, ou marchié de
Paris, pour vendre; avec lesquelz marchanz, et oudit
jour de mercredi derrenierement passé, il vint à Paris et
s'en ala en l'ostel dudit Cristot, ouquel, et en la chambre
des clers d'icelli Cristot en laquelle ilz font leurs comptes
et paiemens, qu'il trouva ouverte, il qui parle mist et
muça ledit gueulle et toute la monnoye qui dedens estoit
ou fuerre du lit qui estoit en icelle chambre, et tout l'or
qu'il trouva en icelli gueulle print devers soy, mist en un
petit drappellet, et en descendant les degrez par où il
estoit montez en ladite chambre aus clers, au bas d'une
cheminée qui est illec près, muça icelli or en un petit
pertuiz qu'il y trouva, sanz ce qu'il comptast oncques
quele somme d'or ou d'argent il avoit en icelli gueulle.
Et, ces choses ainsi faites, il qui parle ala ou marchié au
Bestes, oultre la porte Saint-Honnoré, ainsy comme il
avoit acoustumé d'aler, ouquel lieu il vit et apperceut
icelli Bechopois. Et après ce que ledit Bechopois l'ot
requis de lui rendre ledit gueulle et ce qui dedens estoit,
pour ce qu'il lui respondi qu'il n'en savoit riens, ledit
Bechopois, pour ceste cause, le fist emprisonner ou Chastellet
de Paris, esqueles prisons il est encores.
CONGNEUT avec ce, que, deux mois a ou environ,
ainsy comme il estoit couché en une hostelerie en la ville
de Saint-Sanson, en une chambre, avec plusieurs
marchans qui illec estoient, il qui parle se releva de nuit,
et ès bourses ou tasses d'iceulx marchans print, c'est
assavoir: en l'une, six frans en menue monnoye; en l'autre,
quatre frans en or, et en l'autre, trois frans en or.
Et, lesquieulx larrecins ainsy par lui faiz, il se coucha
ou lit où il s'estoit couchez le soir precedent, afin que
de ce ne s'aperceust contre lui. Desquieulx treize frans,
il qui parle, environIIJ ouIIIJ jours après ce que dit est,
acheta certain bestail par lui nagueires vendu, et duquel,
ou partie d'icellui, ledit Cristot lui doit encores de reste
environXXVJ frans.
CONGNEUT aussy avoir mal print de nuit, en la bourse
d'un homme avec lequel il estoit couchié, en la ville de
Ciral, près Alençon, en l'ostel Jehan Broucin, et puis un
mois a ou environ, la somme de trois frans en or.
APRèS lesqueles choses ainsy faites, demandé fu par
leditmons. le prevost ausdiz presens conseilliers leurs
advis et oppinions qu'il estoit bon de faire dudit Robin
Le Fevre, prisonnier. Tous lesquieulx, veu l'estat dudit
prisonnier, les denegacions et confessions par lui faites,
avec les reiteracions de larrecins et traïson par lui faiz
contre icellui Bechopois; attendu ce aussy que l'or qui
estoit oudit gueulle a esté trouvé à une part, ledit
gueulle et monnoye en un autre lieu; delibererent et
furent d'oppinion qu'il estoit un fort larron, et que l'en
ne le povoit espargnier qu'il ne feust digne d'estre excecuté
comme un très-fort larron. Oyes lesqueles oppinions
et veu ledit procès, icellimons. le prevost condempna
ledit prisonnier à estre pendu comme larron.
LE mardiXIXe jour de decembre ensuivant, l'an milCCC 
quatrevins et dix, après ce que le jugement dessus dit ot
esté prononcié en la presence dudit prisonnier, icelli prisonnier
fu mené à son derrenier tourment, et illec, en la
presence de Aleaume Cachemarée, clerc criminel de la
prevosté de Paris, commis par leditmons. le prevost à
fere mettre à excecucion ledit jugement; de Robin de
La Queue, de Guillemin Le Lombart, Guillemin Coutroy,
Gervaise du Tartre, Jehan Tartarin, Jehan du Pré
et Jehan Pelerin, sergens à cheval; Regnaut de La Porte,
Gervaise des Orgeries et Jehan Raimbaut, sergens à
verge; continua et persevera ès confessions cy-dessus
escriptes, autrefois par lui faites.
Et, oultre ce, congneut que, environ la Saint-Jehan-Baptiste
derrenierement passée ot un an ou environ, n'est
record si ce fu paravant ou depuis, en un villaige près
d'Amboise, de lasuelle il n'est record du nom, ainsy
comme environ heure de nonne, lui estant au dehors
d'icellui vilaige, vit et apperceut une vache qui, à son
cri, sambloit estre en sa chaleur, laquele vache s'estoit
boutée en un buisson, à laquele vache il, par temptacion
de l'ennemi, ala à icelle vache, à laquelle, par l'aide
d'une petite haye et fossé qui estoit illec, il ot une fois
compaignie charnelle à icelle, et en laquelle il mist son
membre en sa nature, et par derriere, pour la très-grant
chaleur de nature qu'il avoit en lui.
Congneut avecques ce, que depuis un an a ou environ,
ainsy comme il pour lors estoit varlet d'un escuïer
nommé Guillaume, du surnom duquel il n'est record, ala
avec sondit maistre, et au mandement demons. de Luppres,
chevalier, en un villaige dont il n'est record du
nom, estant à deux lieues près de Saint-Jame de Bevron,
ouquel vilaige il qui deppose fu au service de
sondit maistre par l'espace de huit jours ou environ, gardant
ses chevaux en une estable, en laquelle aussy estoient
logiées plusieurs jumens appartenans au seigneur de l'ostel,
ouquel, de nuit, et à l'ayde d'une sele à chevaucher qu'il
mist au derriere d'une petite desdites jumens, ot durant
iceulx huit jours, par plusieurs et diverses fois, compaignie
charnele à icelle jument, et tant qu'il n'en scet le nombre.
Congneut aussy que, deux ans a ou environ ot en septembre
derrenierement passé, ainsy comme il s'estoit aloué
à mener les brebiz d'un homme dont il ne scet le nom,
demourant en la ville de Passé, près d'Alençon, et à
un matin, ainsy comme il vouloit mener ses bestes aus
champs, tempté de l'ennemi, et par la chaleur de nature
qui estoit en lui, print une desdites brebiz par derriere,
s'agenouilla à terre, et, par sa chaleur, bouta son membre,
ou au moins fist son povoir de mettre sondit membre
en la nature d'icelle brebiz, et contre son ventre, et sondit
membre appoya la nature d'icelle brebiz. Et se recorde
que il ot compaignie par plusieurs fois à icelle brebiz,
tant alors comme autres fois plusieurs, durant le temps
qu'il servy oudit hostel et garda lesdites brebiz.
OYES lesquelles derrenieres confessions faites par icelli
Robin Le Fevre, les continuacions et perseveracions
esqueles il a continué et perseveré en la presence des
dessus diz commis et sergens, par serement sur ce fait, et
qu'il a prins et prent sur Dieu et en l'arme de lui, et aussy
par sa part qu'il entend à avoir ou saint Paradis, et sur le
jugement, sauvement ou dampnement que son arme attent
à avoir, et la mort qu'il croit et pense aujourd'ui recevoir
en remission et pardon de ses pechiez, à la louange
de Dieu nostre createur, de sa très-benoite mère, de toute
la sainte Trinité de Paradis et de tous sains, toutes saintes
qui sont en Paradis, les confessions cy-dessus escriptes
estre vrayes, et qu'il ot requis instanment que de lui feust
faite justice, et le faire morir de tele mort comme en tel
cas appartient estre fait de raison, fu icelli Robin mis et
lyé à l'atache avec les bourrées, et le feu illec print pour
ardoir icelli Robin, lequel, estant en cest estat, continua
en toutes les confessions cy-dessus escriptes, par lui faites,
et, pour ce, fu justicé et ars, et illec fini ses jours en l'an
et jour dessus derrenierement dit.
AL. CACHEMARéE.
